
CUVÂNT INTRODUCTIV 


Perturbările în relaţiile interetnice pot fi cauzate, de foarte multe ori, doar 
de simpla necunoaştere a „celuilalt”. Materialul intitulat Istoria minorităţilor 
naționale din România, destinat în primul rând profesorilor de istorie, doreşte 
tocmai să contribuie la eliminarea acestui deficit de cunoaştere, prin oferirea de 
informaţii despre istoria minorităţilor naţionale din România, urmărind întărirea 
respectului pentru diversitate, în contextul realităţii complexe a societăţii de azi, 
reprezentată de coexistenţa diferitelor identități etnice şi credinţe. 

Lipsa informaţiilor despre comunităţile minoritare şi majoritare este, nu 
numai în România, rezultatul sistemului formal de învăţământ a cărui programă 
şcolară de multe ori ignoră sau respinge experienţa minorităţilor naţionale din acea 
ţară. Acest fapt poate fi cel mai bine urmărit în programa de istorie şi are un efect 
dublu. În primul rând, minoritățile simt că întreaga lor identitate, cultură, limbă, 
istorie şi sensul apartenenţei lor la acea ţară sunt subminate. Membrii comunităţilor 
minoritare pot fi demotivaţi să înveţe materii în care nu se regăsesc. Educaţia care 
subminează astfel identitatea este rareori eficientă. In al doilea rând, membrii 
majorităţii pierd oportunitatea de a învăţa despre membrii altor comunităţi. 
Sistemul formal de învăţământ însă, dacă este conceput şi implementat 
corespunzător, poate să ajute la îndepărtarea barierelor ignoranței şi neînţelegerii 
dintre diferite comunităţi. Voința politică de a schimba legislaţia şi de a aloca 
resurse acestui obiectiv trebuie să fie asociată cu modificări în sistemul educaţional 
pentru a asigura o dezvoltare sustenabilă pe termen lung, iar România face 
constant paşi în acest sens. 

Posibilitatea introducerii prezentului material în sistemul de învăţământ 
formal este şi un rezultat al unui ordin de ministru din 2007! care dispune 
introducerea unui curs opţional de Istoria minorităţilor naţionale, destinat în primul 
rând copiilor majoritari din România. Programa cursului? opţional a fost recent 
adoptată de către comisia de specialitate din cadrul MECT, astfel sperăm că 
începând din anul şcolar 2009-2010, în cât mai multe şcoli din ţară, elevii vor începe 
studierea istoriei comunităţilor cu care convieţuiesc şi care de-a lungul istoriei au 
contribuit din toate punctele de vedere la dezvoltarea ţării pe al cărui teritoriu 
actual s-au aşezat datorită evenimentelor istorice din această regiune, încă dinainte 
de formarea statului naţional unitar. 

Pentru a supravieţui, minoritățile naţionale sunt nevoite să urmărească 
permanent obţinerea drepturilor egale cu cele ale majorităţii, dar totodată şi dreptul 
de a avea libertatea de a-şi păstra şi dezvolta cultura specifică, la fel cum şi 
majoritatea îşi păstrează şi dezvoltă cultura proprie. Astfel, minoritățile naţionale au 
nevoie nu doar de drepturi egale, ci şi de acceptarea alterităţii lor, respectiv a 
dreptului de a fi diferite. Cunoaşterea istoriei comune tuturor acelora care 
convieţuiesc de secole pe teritoriul actual al României poate asigura acest aspect. 
Sperăm că acest material va deveni o unealtă utilă în acest sens în mâna 
profesorilor de istorie. 

In numele Centrului Regional Project on Ethnic Relations (PER) pentru 
Europa Centrală, de Est şi de Sud-Est doresc să exprim recunoştinţa noastră faţă de 
toţi coautorii acestui material, care şi-au dedicat mult timp şi energie realizării 
acestui proiect. Cu toţii au participat la un pionierat în domeniu, nu avem cunoştinţă 
de materiale care să aducă sub o singură umbrelă istoria a 19 minorităţi naţionale 
dintr-o singură ţară din Europa sau din lume. 


! Anexa | 
> Anexa II 


Scopul principal a fost strângerea a cât mai multor informaţii despre istoria 
minorităţilor naţionale din România şi prezentarea acestora cu un accent special pe 
tot ceea ce diferitele comunităţi etnice au trăit împreună pe teritoriul actual al 
României şi pe contribuţia lor la dezvoltarea ţării şi a naţiunii române. 

Acest demers s-a dovedit totuşi a fi dificil, deoarece aşa cum majoritatea 
înţelege istoria proprie ca parte a identităţii şi prin învăţarea istoriei cultivă inclusiv 
păstrarea identităţii naţionale, tot aşa, câteodată chiar mai pregnant, minoritățile 
văd istoria lor ca element al identităţii naţionale specifice fiecăreia. Prezentarea 
istoriei propriei tale comunităţi, a cărei parte este această istorie, pe care 
comunitatea practic o trăieşte şi în prezent, s-a dovedit a fi foarte diferită de modul 
de prezentare pe care o necesită aceeaşi istorie în faţa majorităţii, cu scopul oferirii 
de informaţii care să conducă ulterior la cunoaşterea diversităţii, inclusiv a celei 
istorice, a diferitelor etnii. Autorii au trebuit să depăşească şi restricţii severe de 
spaţiu, având la dispoziţie doar câteva pagini pentru a prezenta istoria multor 
secole unei generaţii care nu cunoaşte aproape deloc aspectele specifice ale istoriei 
minorităţilor naţionale. Totodată autorii au selectat informaţii conforme cu 
„adevărul istoric”, ei având singuri responsabilitatea susţinerii celor afirmate în 
materialele concepute de către fiecare în parte. 

Mulţumirile noastre merg şi către echipa de coordonatori ai acestui 
material, echipă care împreună cu toţi coautorii s-a străduit să găsească forma cea 
mai adecvată şi reperele de bază pentru ca ulterior materialele să poată fi 
redactate într-un concept unitar şi pe cât posibil să se evite punerea laolaltă a unor 
texte separate despre istoria fiecărei minorităţi. 

Ceea ce ajunge acum în mâna profesorilor de istorie se doreşte a fi un 
material auxiliar compus dintr-un text tipărit şi un DVD pe care se regăsesc surse şi 
metodologia recomandată pentru predarea istoriei minorităţilor naţionale din 
România atât la cursul opţional cât şi în timpul predării programei naţionale de 
istorie care conţine deja anumite elemente de istorie a minorităţilor naţionale. 

Coordonatorii acestei ediţii care au îngrijit capitolele din volumul de faţă au 
moderat discuţiile autorilor în timpul conceperii materialului şi au integrat părţile 
textelor în capitolele respective. Informaţiile conţinute de textele autorilor se 
bazează pe surse istorice care sunt consemnate în bibliografia anexată acestui 
material şi pentru care autorii îşi asumă răspunderea. Cu siguranţă, unele aspecte 
prezentate de autori vor stârni interesul profesorilor de istorie şi sperăm că acest 
lucru va impulsiona dezbateri ulterioare pe marginea prezentului material, dar şi în 
general despre istoria minorităţilor naţionale şi rolul ei în istoria comună a 
României, dar şi a Europei. Sperăm ca în urma acestor discuţii şi cercetarea în acest 
domeniu să producă materiale care să apară într-o ediţie ulterioară îmbunătăţită. 

Nu în ultimul rând dorim să mulţumim Guvernului României care prin 
Ministerul Educaţiei, Cercetării şi Tineretului şi prin Departamentul pentru Relaţii 
interetnice a acordat sprijinul său în decursul acestui proiect timp de doi ani, cât şi 
pentru adoptarea unui pachet de ordine de ministru de către MECT care să susţină 
în interiorul sistemului educaţional din România promovarea constantă a cunoaşterii 
şi acceptării diversităţii. 

Invităm profesorii de istorie şi pe această cale să ofere elevilor opţionalul 
Istoria minorităţilor naţionale din România cu ajutorul acestui material auxiliar şi să 
participe la atelierele de lucru pe care le vom organiza împreună cu MECT pentru a 
dezbate utilizarea cât mai eficientă a acestui suport de curs. 


Koreck Maria 


INTRODUCERE 


Materialul de faţă, intitulat „Istoria minorităţilor naţionale din România” şi 
destinat opţionalului cu acelaşi titlu, prevăzut în curricula clasei a X-a, reprezintă o 
premieră în literatura noastră didactică şi nu numai. 

In statele multietnice şi multiculturale din centrul şi sud-estul Europei, 
dezvoltarea minorităţilor s-a produs deopotrivă pe un făgaş unitar - reflectat într-o 
unică istorie - dar şi, sub unele aspecte, în aşa-zise istorii paralele, posibil de 
conexat atât între ele cât şi cu istoria naţiunii privită ca un tot. 

Educarea tineretului şcolar în spiritul ambelor abordări, complementare (nu 
doar sub raportul informaţiei, ci şi al opticilor), se poate dovedi salutară. O atare 
cunoaştere este de preferat unei ignorări reciproce care depărtează. Or, după cum 
se ştie, comandamentele democratizării şi integrării europene trimit la o percepere 
şi a „vocii” celuilalt: pentru o armonizare cât mai sinceră a relaţiilor dintre grupurile 
etnice care convieţuiesc de secole pe teritoriul aceluiaşi stat: comandament valabil, 
cu atât mai mult cu cât în spaţiul balcanic, după abolirea regimurilor comuniste, s- 
au produs conflicte interetnice de o gravitate deosebită. O rațiune în plus ca pentru 
protecţia minorităţilor naţionale să fie enunțate principii pe care statele naţionale se 
angajează să le respecte. Sunt principii care se referă la abolirea discriminărilor de 
orice fel prin: promovarea egalităţii efective; dezvoltarea culturii minorităţilor şi 
păstrarea identităţii lor; libertatea de asociere, exprimare, gândire, conştiinţă, 
credinţă, libertăţi lingvistice; asigurarea posibilităţii învăţării şi predării în limba 
proprie - cu instituţiile corespunzătoare ş.a.m.d. - şi măsuri legislative apte să le 
pună în aplicare pe toate acestea. Educaţiei, realizată prin şcoli, prin aşezămintele 
societăţii civile, îi revine un rol de căpetenie în determinarea unui mental colectiv 
corespunzător principiilor şi măsurilor de acest fel. 

Oportunitatea unor instrumente pedagogice şi „andragogice” folosite în 
acelaşi scop, socotim că nu mai trebuie argumentată. Prin asemenea instrumente, 
însoţite de o metodică adecvată, cunoaşterea minorităţilor din spaţiul românesc, de 
la începuturile aşezării şi până în prezent, a istoriei convieţuirii lor cu majoritarii 
(inclusiv a unor tensiuni intervenite pe parcurs, a cauzelor şi consecinţelor lor), 
evidenţierea contribuţiei fiecărei minorităţi la cultura şi civilizaţia locală sau/şi 
generală pot deveni izvor de învăţătură pentru prezent şi viitor, temei pentru o 
dinamică pozitivă a percepţiei reciproce în imaginarul colectiv - percepţie parazitată 
uneori în trecut (şi nu numai) de stereotipuri negative, prejudecăţi şi superstiții ale 
unora despre alţii. 

Or, textul de faţă a pornit de la un Proiect care şi-a propus finalităţi şi teme 
cu înalt potenţial educativ. Doar profesorii, cărora le este încredinţat acest material, 
vor putea spune, peste un timp, în ce măsură corespunde el expectaţiilor cuprinse 
în Proiect, în ce măsură se va dovedi operaţional. 

Oricum, este un început - realizat cu forţele intelectuale nu prea numeroase 
ale unor etnici care şi-au asumat sarcina de a se autoprezenta în textele ce 
urmează. De altfel, una din mizele acestui material a fost tocmai aceasta, de a avea 
un material dedicat şcolii în care reprezentanţi ai minorităţilor - profesori şi 
cercetători deopotrivă - să poată construi o imagine a modului în care ei se doresc a 
fi prezenţi în conştiinţa copiilor majoritari, o carte de vizită care să elimine prima 
consecinţă a intoleranţei şi a întregului cortegiu de nenorociri individuale şi 
colective, anume necunoaşterea celui de lângă tine. O observaţie făcută destul de 
frecvent este aceea că reacţiile negative faţă de o minoritate sau alta apar frecvent 
în zonele în care acel grup este absent - evident, stereotipurile acţionează mai 
puternic atunci când lipseşte cunoaşterea, căci vidul de cunoaştere este umplut cu 
stereotipuri şi idei induse de manipulări. In continuarea şi completarea disciplinei 


„Istoria şi tradiţiile minorităţii”, acest material are două dimensiuni restitutorii. În 
primul rând, transferul de cunoaştere a unui orizont cultural şi istoric fundamental 
către elevii aparţinând majorităţii. Prin forţa lucrurilor, elevii care aparţin unei 
minorităţi etnice vor fi în egală măsură familiari cu propria lor istorie şi cu istoria 
statului în care locuiesc. Contribuie la aceasta principalii factori de socializare, care 
rămân familia şi grupul de vârstă, iar apoi mass-media. Cei care cu adevărat pierd 
ceva din dinamica evoluţiei istoriei - nu numai naţionale, ci şi europene - sunt elevii 
care aparţin majorităţii, căci istoriile minorităţilor sunt şi căi de acces către alte 
orizonturi istoriografice. Afirmația că spaţiul românesc este o parte integrantă a 
celui european se susţine şi prin contribuţia culturală şi politică, economică şi 
artistică a minorităţilor la un patrimoniu care, înţeles în complexitatea sa, reprezintă 
mai mult decât suma părţilor sale. in al doilea rând, dimensiunea recuperatorie se 
referă şi la faptul că, în cadrul legislativ actual, copiii minorităţilor care locuiesc în 
zone în care nu se pot organiza formaţii de studiu speciale pentru predarea 
disciplinei „Istoria şi tradiţiile minorităţii”, nu beneficiază de suportul şcolii în 
păstrarea propriei lor identități. 

În sfârşit, mai trebuie să adăugăm ceva. O atare disciplină, chiar şi în regim 
de disciplină opţională, răspunde unor elemente care racordează predarea istoriei 
din România la evoluţii recente în plan european. Educaţia pentru o cetăţenie 
democratică presupune acceptarea şi valorizarea diferenţelor culturale - este o 
formă de a conserva identitățile sub umbrela foarte mare a europenismului. lar 
primul element este cunoaşterea diferenţei. Intr-o notă mai legată de disciplina 
istorie, competențele de comunicare, de gândire critică, de asumare a unor atitudini 
democratice şi de susţinere a valorilor care stau la baza acestora - prevederi ale 
curriculum-ului naţional - presupun cunoaşterea unor orizonturi culturale cât mai 
variate. 

In absenţa unor cercetări ad-hoc şi strict specializate, munca lor s-a bizuit în 
principal pe izvoare livreşti şi documentare, uneori insuficiente sau fără preocupări 
de „istorie paralelă”. De aceea, manualul va constitui o provocare şi un prilej de 
dezbateri şi aplicaţii didactice, nu lipsite de inerentele surprize ale unui „banc de 
încercare”. El se prezintă ca un material, conceput de numeroşi autori - de regulă 
„etnici”, dar cu poziţii diferite chiar şi asupra textului redactat despre etnia lor - cu 
experienţe diferite în munca didactică sau/şi de cercetare-redactare. Sperăm, însă, 
că raportările diferite la trecutul, prezentul şi, mai ales, perspectivele relaţiilor 
interetnice într-o Românie care a aderat la Uniunea Europeană, la valorile acesteia 
în materie de drepturi ale individului, grupurilor şi colectivităţilor exprimă un 
început cu reale virtuţi euristice. 

Discernământul necesar scrierii unei istorii a minorităţilor naţionale din 
România, dar şi din alte ţări central şi est europene, multietnice - cu un contencios 
bogat, nu lipsit de tensiuni - ridică, însă, chiar şi în faţa istoricului calificat, nu doar 
exigenţa obiectivităţii ştiinţifice, sine ira et studio, ci şi confruntarea cu absenţa 
unor documente relevante şi concluzive produse ad-hoc. 

Să nu uităm că, în trecut, istoria locală era adesea prezentată, nu de puţini 
istorici de orientare naționalistă, ca o istorie a românilor. Chiar şi în cazul unor 
tratate şi compendii de istorie a României, evidenţierea locului şi rolului unor 
minorităţi şi minoritari era carenţată de absenţa existenţei unor documente care să 
acopere o tematică istorico-sociologică, demografică, economică, antropologico- 
culturală privitoare la respectivele minorităţi etnice. De unde şi dificultăţile resimţite 
- chiar şi de către cercetătorii avizaţi - în demersul construirii unor scrieri 
fundamentate despre interacţiunea naționalităților în procesul devenirii istorice a 
ţării sau a fiecăreia dintre etnii în parte. 

O asemenea sarcină nu putea să revină, desigur, autorilor manualului de 
faţă, care pornind de la scrierile în materie, câte şi cum sunt, şi-au propus să ofere 
un prim synopsis, pentru uzul colegilor lor din învăţământul mediu, despre istoricul, 
identitatea, inter-relaţiile, contribuţiile, auto- şi hetero-percepţiile minorităţilor avute 
în vedere. Însăşi selectarea acestor teme relevă faptul că intenţia coordonatorilor 


nu a fost realizarea unui demers monografic diferenţial de „istorie paralelă” şi nici a 
unui compendiu de istorie naţională dedicat relaţiilor interetnice. 

In primul sens amintit, îmi îngădui să evoc aici - ca simplă sugestie - un plan 
de descriere istorică a unei comunităţi etnice, conceput încă la finele secolului al 
XIX-lea, plan? care ar sugera eventual complexitatea construirii unei atari 
documentări, fie şi numai pentru „istoria paralelă” a unei singure minorităţi. 
Ulterior, cercetările monografice, de teren, ale Şcoalei Sociologice de la Bucureşti, 
au conturat, în perspectiva unei teorii sociale elaborate, un cadru ştiinţific complet 
pentru investigarea inserţiei unui grup social într-o matrice spaţială sau culturală 
(sat, regiune, etnie etc.), ca şi în „fenomenul social total” al ţării. 

Să sperăm că revirimentul intervenit în viaţa şi spiritualitatea minorităţilor 
şi naţiunii române - după liberalizarea ţării din ultimele două decenii - va spori 
considerabil preocuparea cercetării istorico-sociologice a fiecărei naţionalităţi, a 
importanţei lor în istoria naţională ca şi în istoria proprie. 

In materialul de faţă, capitolele urmărite (şi posibil de defalcat pe lecţii) au 
fost: 

1. Originea şi aşezarea pe teritoriul actual al României (inclusiv cauzele 
plecării din ţara mamă, ce s-a câştigat şi ce s-a pierdut datorită acestei plecări, 
primele atestări pe teritoriul actual al României, situaţia demografică în 
evoluţie până astăzi etc.). 

2. Elemente identitare ale minorităţii naţionale (inclusiv limba, 
denominaţii, organizarea internă a comunităţii, habitat, familie, copilărie, 
roluri/statusuri de vârstă şi gen, cutume de familie, sărbători calendaristice, 
port tradiţional, ocupații, religie, simboluri, valori, credințe, simboluri 
naţionale, instituții de cultură şi educaţie, organizaţii, monumente şi zile de 
comemorare /sărbători laice etc.). 

3. Istoria minorităţii naţionale şi evoluţia relaţiilor cu celelalte comunităţi. 

4. Contribuţia minorităţilor naţionale la patrimoniul comun (contribuţia 
minorităţii ca întreg, personalităţi sau destine exemplare, instituţii, exemple de 
colaborare fericită între  minorităţi/între personalități aparţinând diferitelor 
minorităţi). 

5. Percepţii reciproce în imaginarul colectiv (pozitive, negative şi neutre - 
percepțiile noastre despre celălalt, autopercepţii, percepțiile celuilalt despre noi - în 
folclor, literatură, arte plastice, arte vizuale, mass-media etc.). 

DVD-ul anexă la material va conţine elemente de metodologie, textul 
materialului auxiliar şi sursele (citate din documente de arhivă sau publicate, hărţi, 
imagini/fotografii, grafice etc.) care vor fi utilizate de profesor pentru a lucra cu 
elevii, aceştia urmând să emită judecăţi de valoare pe baza surselor. 

Punctul 5 al planului de mai sus reprezintă cumva şi ţinta educativă a 
manualului, respectiv situarea percepţiilor reciproce din imaginarul colectiv pe baza 
unei cunoaşteri adecvate generatoare de bună înţelegere şi toleranţă reciprocă. 
Căci este ştiută înrâurirea nefastă a stereotipurilor negative, a prejudecăţilor şi 
superstiţiilor despre celălalt, a unei percepții negative despre alteritate, 
condiţionatorii pentru un comportament şi mental neadecvat faţă de celălalt. 

Doar printr-o cunoaştere adecvată a pozitivităţii oricărei variabilităţi - etnice 
sau de altă natură - prin care este sporită paleta peisajului uman al convieţuirii, se 
fundamentează „atracţia” faţă de celălalt ca şi ideea umanităţii ca substrat comun 
pentru orice fiinţă umană. Religiile monoteiste fundamentează iubirea faţă de om 
pe iubirea de Dumnezeu. Într-un registru pragmatic, un exerciţiu absolut necesar în 
dobândirea unei atari virtuţi, toleranța reciprocă a unuia faţă de celălalt reprezintă o 
condiţie sine qua non. 


* Plan pentru descrierea istorică a unei comunități (text citat aidoma, în grafia şi terminologia originale). 

Planul prevede investigarea colectivităţii evreieşti, care la aceea vreme era a doua minoritate a țării. Conceput, în 
cadrul Societăţii Istorice „I. Barasch”, el a fost publicat în primul număr al Analelor Societăţii Istorice „Iuliu 
Barasch”, Bucureşti, 1887 (vezi şi H. Kuller, „Opt studii despre istoria evreilor din România”, Editura Hasefer, 
Bucureşti, 1997, pp. 355-358). 


Consider, de aceea, educarea în spiritul toleranţei reciproce, interetnice, 
drept una din ţintele majore ale dezvoltării spiritului cetăţenesc într-o ţară aliniată 
la valorile politice şi spirituale ale Europei unite: excluzând, însă, toleranța faţă de 
intoleranţă, faţă de intoleranţa manifestărilor antiumane, faţă de rasism, xenofobie, 
şovinism ş.a.m.d. 

Pătrunşi de convingerea că diversitatea de tradiţii şi de cultură constituie 
una din bogăţiile Europei şi că menţinerea în ţara noastră a unei societăţi deschise, 
care respectă diversitatea culturală, pluralismul, solidaritatea întru reducerea 
marginalizării şi excluderii sociale, considerăm că pragmatica toleranţei interetnice 
trebuie să fie evidenţiată cu prilejul oricărei lecţii sau dezbateri sugerate de 
manualul de faţă. Caracterizarea făcută în manual traseelor de devenire a fiecărei 
etnii, identitatea şi tradiţiile acestora, contribuţiile aduse la patrimoniul comun sunt 
suficiente argumente pentru combaterea eventualelor manifestări de intoleranţă a 
unora faţă de ceilalţi. 

Recapitulând argumentele de mai sus, credem că intenţia materialului 
destinat colegilor noştri de la catedră este clară: realizarea unei punți, în egală 
măsură, de cunoaştere şi de valori umane şi umaniste între elevii care aparţin 
majorităţii şi elevii aparţinând comunităţilor etnice din România. Cunoaşterea ca 
principal instrument în construirea unei societăţi interculturale este - trebuie să fie - 
o constantă a predării istoriei. 


Harry Kuller 
Carol Căpiţă 


Capitolul | 


ORIGINEA ŞI AŞEZAREA PE TERITORIUL ROMÂNIEI 


Istoria spaţiului românesc se confundă, în bună măsură, cu istoria celor care 
îl locuiesc. Această afirmaţie, departe de a fi un simplu truism, trebuie demonstrată 
cu instrumentele uzuale ale istoricului. De-a lungul istoriei, în aceste teritorii s-au 
aşezat şi şi-au creat o patrie o serie de popoare care au contribuit, fiecare în felul 
său esenţial, la profilul cultural românesc. Aflate într-un continuu echilibru între 
memoria locului de plecare, relaţiile spirituale şi politice cu acesta şi nevoile 
practice ale vieţii cotidiene, minoritățile naţionale şi-au creat o identitate proprie, în 
egală măsură menită să le păstreze coeziunea internă (căci aceasta creează o 
comunitate) şi să le asigure rolul de partener de dialog cu majoritatea. Relaţiile nu 
au fost întotdeauna amicale, dar aceasta înseamnă că au existat mai degrabă 
momente de tensiune, mai mult sau mai puţin violente, în care ambele părţi au avut 
de pierdut - atât în termeni materiali cât şi spirituali. 

Bineînţeles, minoritățile naţionale din România nu constituie o singură 
experienţă istorică. Mai degrabă, sunt istorii care constituie de multe ori identități 
regionale legate de viaţa specială ce se desfăşoară în regiuni cu populaţii foarte 
diverse. Există şi comunităţi etnice care, prin însăşi istoria lor, transcend 
dimensiunea regională, statutul social sau cel politic ducând la o distribuţie urbană 
sau rurală a membrilor acestora. 

Nici modelele de interacţiune nu sunt aceleaşi de-a lungul timpului. 
Antichitatea avea o altă percepţie asupra conceptului de naţiune - mai degrabă 
culturală decât politică. La fel, în Evul Mediu, termenul de „naţiune” traducea mai 
degrabă realităţi politice şi sociale decât etnice. Aceasta explică de ce unele 
comunităţi din spaţiul românesc, deşi prezente de multă vreme aici, devin actori 
conştienţi ai sferei politice şi culturale de-abia relativ târziu, odată cu începuturile 
modernităţii româneşti. 

Nu trebuie să uităm nici faptul că sosirea acestor grupuri s-a realizat în mai 
multe feluri. Au existat colonizări oficiale, cu scopuri militare sau economice, 
deplasări autonome de comunităţi care încercau să găsească un loc mai bun de 
viaţă sau un loc în care să-şi poată urma credinţa, dar a existat şi o migraţie 
discretă, arareori luată în considerare de sursele istorice, a celor care, individual, au 
decis să-şi găsească un viitor aici. Nemulţumiţi de situaţia de acasă, doritori de a 
scăpa de constrângerile şi, de ce nu, limitările impuse de culturile mamă, sau pur şi 
simplu profesionişti care au venit acolo unde competențele sau mărfurile lor erau 
căutate. O îmbogăţire evidentă a peisajului cultural şi social românesc. 

Contribuţia diferitelor culturi la viaţa spirituală românească trebuie 
înţeleasă şi în cadrul evoluţiilor politice din ultimele două-trei secole de istorie. La 
fel ca şi în cazul sosirilor individuale, bazate adesea pe cunoaşterea mediată a 
situaţiei de aici, au existat frecvent mai multe valuri de imigrație. După un prim val, 
uneori foarte timpuriu, au urmat altele. Cazul comunităţii greceşti, marcată de cel 
puţin trei valuri, sau a celei germane ne arată faptul că dincolo de sensurile politice 
sau spirituale pe care le atribuim noi astăzi acestor fenomene, există o realitate a 
vieţii cotidiene care ne obligă să o analizăm din perspectiva coexistenţei dintre 
majoritate şi minorităţi. Profilul cultural românesc - care este mai mult decât suma 
diferitelor culturi specializate, fie ele vernaculare sau elitiste - s-a realizat cu aportul 
tuturor celor care au locuit şi locuiesc în România. Faptul că printre cei mai 
importanţi susţinători ai Academiei Române se află numeroşi evrei şi armeni, că 
avangarda artistică românească avea în cadrul ei nenumărați reprezentanţi ai 


minorităţilor, în special evrei, nu face decât să sublinieze măsura în care aceste 
minorităţi au fost interesate să fie parte a unei comunităţi spirituale largi. 

In egală măsură, aceste comunităţi au contribuit şi la deschiderea spaţiului 
românesc spre cultura universală. Contactele pe care aceste minorităţi le-au păstrat 
cu locul de origine, contribuţia pe care acestea au adus-o la patrimoniul spiritual al 
propriei lor culturi au permis şi o racordare a culturii româneşti la patrimoniul 
cultural european. Să nu uităm de rolul avut de iniţiativele domniei de a aduce 
profesori străini, de universităţile străine unde s-au format mulţi dintre intelectualii 
români şi care erau cunoscute şi vizitate tocmai datorită întrepătrunderii istoriei 
noastre cu istoria şi cultura altor state. 

Rezultatul este un orizont cultural românesc multifaţetat, a cărui bogăţie 
rezidă tocmai în diversitate şi complementaritate. 

Istoria venirii diferitelor comunităţi etnice şi naţionale pe teritoriul actual al 
României cuprinde aproape trei milenii de contacte, uneori întrerupte dar mereu 
reluate şi îmbogăţite, cu spaţii şi culturi foarte diverse. Opţiunea pentru o abordare 
cronologică se justifică prin faptul că există trei mari epoci de îmbogăţire culturală. 
Un prim val aparţine proto-istoriei şi istoriei vechi; un al doilea corespunde Evului 
Mediu. În sfârşit, cel de-al treilea val (şi poate cel mai important) corespunde 
modernităţii româneşti. Fiecare dintre aceste momente trebuie înţeles în cadrele 
cronologice proprii. 


COMUNITATEA GREACĂ 


Grecia, care ocupă sudul Peninsulei Balcanice şi circa 2 000 de insule din 
Marea Egee, Marea lonică şi Marea Mediterană, este leagănul primelor manifestări 
ale civilizaţiilor europene. 

Elenismul dezvoltat pe teritoriul României constituie unul dintre cele mai 
bogate capitole din istoria românilor, dar şi din istoria grecilor. „Istoria Românilor şi 
Grecilor nu se poate studia conştiincios una afară de alta”, spunea pe bună dreptate 
Episcopul Dunării de Jos, Melhisedec, în august 1866, când se punea temelia 
Bisericii greceşti din Galaţi. 

Legăturile dintre greci şi locuitorii spaţiului carpato-danubiano-pontic sunt 
foarte vechi, le regăsim adesea în spaţiul mitologic. Pe strămoşii traci ai românilor îi 
găsim în Iliada ca aliaţi ai troienilor (G1). Din Odiseea aflăm că Ulysse, la 
întoarcerea spre casă, a trecut şi prin ţara tracilor, primind de la preotul trac Maron 
vinul cel dulce cu care va trezi mânia ciclopului. Ulysse a rătăcit pe Marea Neagră, 
pe care au străbătut-o şi argonauţii lui lason în căutarea lânii de aur. După 
Apollonios din Rhodos, nava Argo s-a întors prin vestul Mării Negre, pe la gurile 
Dunării. Pe insula Leuke (Insula Şerpilor) se afla Templul lui Ahile, plin de bogăţiile şi 
ofrandele aduse de marinarii salvaţi din furtunile Mării Negre. Izvoarele literare 
amintesc încuscriri între prinți şi regi traci cu personalităţi din lumea elenă. 

Populaţia locală din actualul spaţiu românesc a intrat de timpuriu în 
legătură cu grecii. Cercetările lui Vasile Pârvan au consacrat ideea că aceste relaţii 
au avut loc aproape exclusiv în Dobrogea, dar cercetările arheologice recente, 
extinse la întreg teritoriul românesc, au scos la iveală noi vestigii greceşti în puncte 
foarte îndepărtate geografic de ţărmul apusean al Pontului Euxin şi care depăşesc 
cu mult ca vechime timpul în care s-au constituit coloniile greceşti (G2). 

Dar prezenţa fizică nemijlocită şi numeroasă a grecilor în zonă este atestată 
în sec. VII î.H. şi se leagă de procesul atât de amplu şi complex al marii colonizări 
greceşti. Cu timpul, negustorii greci au transformat aşezările temporare, constituite 
în scopuri comerciale (în greceşte cuvântul colonie - aroia - înseamnă „departe de 
casă”), în aşezări stabile, clădite după modelul celor de acasă. Numele originar al 
Mării Negre - 'A&ewog (însemnând în iraniană „negru”, iar în greceşte „neospitalier”) 
s-a schimbat, devenind pentru greci Evewog (ospitalier). Potrivit cronicii lui Eusebios, 


în 657-656 î.H. coloniştii milesieni sunt cei ce au întemeiat pe malul Golfului Sinoe 
cetatea Istros, numită de romani Histria. Tot milesienii au întemeiat, în a doua 
jumătate a secolului al VI-lea î.H., oraşul Tomis - Constanţa de astăzi. In sudul 
Dobrogei, pe locul actualei Mangalii, a apărut, spre sfârşitul secolului al VI-lea î.H., 
în locul vechii aşezări indigene Cerbatis, oraşul Callatis în care s-au stabilit dorienii 
veniţi din Herackleea Pontica - azi Eregli - Turcia, ea însăşi colonie a Megarei. In 
1926, arheologii români au descoperit încă o cetate grecească pe ţărmul fostului 
golf Razelm, lângă Jurilovca - Orgame, atestată încă din secolul al VIl-lea î.H. în 
scrierile lui Hecataios din Milet. Materialul arheologic descoperit aici poartă 
amprenta clară a Miletului (G3, 4). 

Grecii din polisurile dobrogene au reprezentat doar primul val al emigrației 
greceşti în spaţiul românesc. S-au aşezat aici, de-a lungul secolelor, alte noi grupuri: 
grecii din Dacia romană: ingineri, militari, funcţionari, sclavi, liberţi, meşteşugari; le 
urmează meşterii, negustorii şi prelaţii ce vor lăsa amprenta bizantină; mai apoi, 
Bizanțul va renaşte în spaţiul românesc, printr-un întreg alai de greci: profesori, 
preceptori, medici, filosofi, clerici, artişti, tipografi, librari, editori, traducători. Sunt 
cei care dau strălucire laşului şi Bucureştiului, după ce călătoresc şi studiază la 
loannina, Constantinopol, Veneţia, Milano, Paris, Jena sau Götingen. Vin apoi, 
fanarioţii, atât de controversaţi în istoriografie pentru păcatele şi virtuțile lor. Le 
urmează noul val de negustori şi marinari de după liberalizarea comerţului 
dunărean în 1829, al grecilor refugiaţi din Bulgaria în 1913 ori din Asia Mică în 1922 
şi, în fine, grupul emigranților refugiaţi în timpul războiului civil din Grecia încheiat 
la jumătatea secolului trecut. După 1990 grecii încep din nou să se orienteze spre 
România, odată cu redeşteptarea interesului pentru afaceri în spaţiul românesc. 
Ceea ce a rămas constant în fiecare etapă a istoriei noastre, a fost permanenta 
colaborare, legăturile statornice şi fertile care au stimulat deopotrivă şi pe greci, şi 
pe români. 

Grecii din România provin din toate colţurile lumii greceşti: din Epir, 
Macedonia, Thesalia, Attica, Beoţia, Pelopones, Smirna, Constantinopol, ori din 
insule, iar mulţimea lor e risipită în toate colţurile României. Uneori, cei plecaţi 
dintr-o localitate din Grecia se aşază compact într-o localitate românească, formând 
o colonie, aşa cum s-a-ntâmplat de pildă cu epiroţii din Papingo stabiliţi la Turnu 
Severin. Uneori, se aşază în număr mare într-un loc, formând marea majoritate a 
populaţiei unei localităţi. Aşa s-a întâmplat cu grecii aşezaţi în secolul al XIX-lea pe 
valea Taiţei, în comuna Izvoarele (judeţul Tulcea), unde limba greacă populară, 
asemănătoare celei vorbite în satele din nord-estul Greciei, s-a păstrat nealterată 
până în zilele noastre. Prezenţa grecilor pe întreg teritoriul României este sugerată 
şi de existenţa celor 54 de toponime (G5). La acestea se adaugă toponimele în 
formă slavă Gârcea, Gârceni, Gârcina, Gârciniţa, Gârcovul, ca şi toponimul Tăuşani, 
derivat din turcescul „tawsan”, însemnând „grec din insule”, întâlnit în Dobrogea 
(Tăuşani - lol, Tăuşani - Orman, Tăuşani-Tepe), dar şi în Oltenia. 

Dacă în secolul al XIX-lea şi începutul secolului al XX-lea populaţia greacă 
din România a fost în continuă creştere, după al Doilea Război Mondial cifrele 
descriu o scădere numerică a etniei greceşti. La recensământul din 1930 s-au 
declarat de naţionalitate greacă 26 495 de locuitori, în 1956 doar 11 166, iar în 
1966 doar 9 088. in 1992 au fost consemnați 3 940 de greci, iar în 2002 a fost 
surprinsă o creştere a numărului lor la 6 513 (G6, G7). Dar numărul etnicilor greci 
depăşeşte cifrele recensămintelor iar explicaţia constă în puternicul sentiment de 
apartenenţă la marea familie românească resimţit de majoritatea persoanelor de 
origine elenă din România, dintre care mulţi trăiesc în familii mixte. 

Astăzi, în cadrul Uniunii Elene din România, sunt organizate 21 de 
comunităţi elene (G8). 


COMUNITATEA MOZAICĂ 


Armata romană, venită să cucerească Dacia, includea o multitudine de etnii 
provenite din provinciile imperiului, din rândul cărora nu lipseau nici iudeii. O 
dovedesc: antroponimele de pe unele inscripţii de la Sarmizegetusa; textele 
funerare legate de divinitatea iudaică - descoperite la Orşova; monedele iudaice din 
anii 133-134, semnalate încă de B. P. Haşdeu. 

Apoi, după un hiatus de aproape un mileniu, în anul 1165, îi pomeneşte 
învățatul călător evreu Benjamin din Tudela, descriind raporturile bune dintre vlahii 
sud-dunăreni şi comunităţile evreieşti din Bizanţ. Judecând după unele acte 
comerciale ale medievalităţii timpurii, în secolul al XIII-lea evreii se aflau printre 
negustorii care practicau comerţul între Bizanţ, Rusia şi Polonia, traversând Bulgaria 
şi meleagurile dunărene. Rolul lor în acest comerţ a fost remarcat şi de istoricul 
Nicolae lorga, care scria, în Istoria comerțului românesc: „singuri, evreii băteau, 
încă înainte de 1480, aceste drumuri, venind de-a dreptul din Constantinopol”. 

Un complex de împrejurări geografice şi istorice favorizează ivirea primelor 
comunităţi stabile pe meleagurile româneşti în secolele XIV-XV. Conform unor 
mărturii documentare, la Cetatea Albă exista un cartier evreiesc încă în prima 
jumătate a secolului al XV-lea. 

B. P. Haşdeu şi Mihail Kogălniceanu consemnează că ţările române au 
devenit, la sfârşitul secolului al XIV-lea, principalul azil pentru evreii alungaţi din 
Ungaria de regele Ludovic |, pe motivul că au refuzat să se convertească la religia 
catolică. 

Se pare, chiar, că Dan |, domnul Ţării Româneşti (1383-1386), dorind să 
dezvolte negustoria, acordă deosebite privilegii unor evrei veniţi din Ungaria şi 
stabiliţi în Muntenia, dându-le chiar dreptul de a cumpăra moşii cu anul, nu însă şi 
de veci. (Cf. M. Kogălniceanu, Arhiva Românească, p. 180). 

Privilegiile acordate de domnitorii interesaţi în dezvoltarea comerţului 
favorizau înmulţirea aşezărilor evreieşti. Se prea poate ca în Moldova să fi fost unele 
mici comunităţi, încă de pe timpul lui Ştefan cel Mare. Dintr-un uricar din 1458 
rezultă că negoţul din Moldova se mărginea la verdeţuri, fructe, peşte, sare, şătiză, 
miere, piele şi blănuri de vulpe, de jder şi de veveriţă, tot atâtea produse cu care 
făceau negoţ în primul rând evreii. 

Dar Ştefan cel Mare avea multiple legături şi cu medicul şi diplomatul evreu 
Isac Beg, trimisul lui Uzun Hassan, şahul Persiei, pentru a trata şi o eventuală 
alianţă moldavo-persană contra turcilor. 

Istoricul evreu M. A. Halevy, bazându-se atât pe izvoare primare, ca şi pe 
menţiunile unor istorici situează începutul unui comerţ evreiesc important cu ţările 
române pe la mijlocul secolului al XVI-lea. 

In această epocă, apar primele informaţii privind şi existenţa unei 
comunităţi evreieşti la Bucureşti, constituită în principal din evrei sefarzi (denumirea 
evreilor izgoniți din Spania, în 1492) veniţi din Constantinopol, Salonic şi alte 
localităţi din Peninsula Balcanică. Dar afluenţa evreilor spre ţările române nu era 
doar dinspre sud, ci şi dinspre nordul şi vestul continentului european, de unde au 
venit aşa-zişii evrei aşkenazi (denumire dată evreilor din ţările germane, Polonia şi 
Rusia). Ei s-au aşezat în special în Moldova, având un rol important în tranzitul 
comercial pe drumul moldovenesc, în Imperiul Otoman şi Polonia: exportau din 
Moldova vite, peşte, piei crude, ceară, vin de Cotnari şi aduceau în schimb postavuri 
leşeşti, articole de galanterie şi nu de puţine ori bani, zloți, galbeni ungureşti şi 
italieneşti, de care ţara avea atâta nevoie. 

O poziţie importantă pe lângă curţile domneşti deţineau evreii creditori, în 
special din Imperiul Otoman, dar şi din Polonia. 

Documentele vremii consemnează pentru secolul al XVII-lea în Moldova - şi 
în special la laşi - o viaţă comunitară evreiască aşezată, unde funcţiona o sinagogă 
şi exista deja un vechi cimitir evreiesc. Nu întâmplător a slujit la laşi eruditul rabin 


Nathan Hanover, refugiat din Ucraina în timpul pogromurilor ordonate de Bogdan 
Hmelnițki. Din această comunitate făcea parte şi doctorul Cohen, medicul de curte 
al domnitorului Vasile Lupu. 

Precizările referitoare la evrei în Pravila de la Govora (1640) din timpul 
domnitorului Matei Basarab şi prevederile juridice cuprinse în Cartea românească 
de învățătură alcătuită în vremea domnitorului Vasile Lupu (1646) dovedesc 
începuturile implicării evreilor în relaţiile sociale autohtone. 

Secolul al XVIII-lea înregistrează o creştere a ritmului de imigrare a evreilor. 
Fenomenul se află în strânsă legătură cu direcţiile noi spre care se angajase 
societatea românească. In acest context, evreii au contribuit şi ei la înjghebarea 
pieţei interne; meşterii şi negustorii evrei au avut un rol important în continuitatea 
şi regularizarea schimbului, în fluxul permanent al mărfurilor, în integrarea noului 
organism economic în cuprinsul pieţei europene. 

Evreii se adaptau lesne civilizaţiei, negoţului, meseriilor şi formării 
capitalului incipient, necesare societăţii româneşti. 

Rolul şi importanţa populaţiei evreieşti în societatea românească sunt 
recunoscute de domnitori mai ales în epoca fanarioţilor, prin asigurarea unui statut 
juridic în virtutea căruia comunitatea evreiască beneficia de libertatea cultului şi de 
autodeterminare. Conducătorii comunităţii, numiţi hahambaşa sau starosti, erau 
confirmaţi de domnitori şi se bucurau de privilegii, fiind scutiţi de dări, taxe fiscale şi 
vamale, având prerogative de demnitari. In schimb, hahambaşa avea îndatorirea 
faţă de domnie să povăţuiască şi să chivernisească în aşa fel obştea, încât şi 
visteria să se folosească de toată breasla jidovească (denumire dată în actele 
oficiale medievale comunităţii evreieşti). 

Numeroasele acte domneşti din secolul al XVIII-lea dovedesc că evreii au 
fost chemaţi să populeze sate şi oraşe şi să întemeieze târguri. Singura condiţie 
care li se punea era să nu fie băştinaşi, căci se urmărea sporirea numărului de 
contribuabili. 

Imigranții căpătau terenuri pentru construirea de locuinţe, sinagogi, băi 
rituale, şcoli ş.a. Fenomenul a fost caracteristic pentru Moldova, unde, pe această 
cale, s-au dezvoltat localităţi cu o populaţie preponderent evreiască, denumite în 
limba idiş şteti, adică târguşoare. 


COMUNITATEA MAGHIARĂ 


Istoria minorităţii maghiare din Transilvania nu poate fi tratată separat de 
istoria generală a poporului maghiar deoarece mai bine de un mileniu a fost parte 
integrată a acestuia cu toate trăsăturile specifice unei dezvoltări regionale. De 
aceea istoria politică a maghiarilor din Transilvania (ca şi a celorlalte popoare 
conlocuitoare) secole de-a rândul se confundă cu istoria statului maghiar care a 
oferit cadrul de dezvoltare tuturor locuitorilor din această zonă. 

Maghiarii, popor de origine fino-ugrică, au locuit în mileniile IV-II î.H. la est 
de Munţii Ural, apoi au migrat spre vest, şi pe la sfârşitul mileniului I. î.H. s-au 
aşezat pe cursul mijlociu al râului Volga şi Kama. In această regiune numită Magna 
Hungaria au trăit alături de diferite triburi turcice, de la care au preluat cunoştinţe 
legate de agricultură şi creşterea animalelor, acestea reflectându-se în îmbogățirea 
vocabularului prin cuvinte de origine turcică. 

În secolul al Vill-lea - începutul secolului al IX-lea, maghiarii au trăit în 
regiunea dintre Volga şi Don, teritoriu amintit de către împăratul bizantin Constantin 
Porphirogenetul sub numele de Levédia. În această perioadă triburile maghiare s-au 
aflat sub suzeranitatea Imperiului Chazar, recunoscând caganul chazar drept 
suveran. 

Imperiul Chazar a exercitat o importantă influenţă asupra modului de viaţă 
al triburilor maghiare mai ales în ce priveşte agricultura şi organizarea politică. In 


această perioadă are loc trecerea de la viaţa nomadă bazată pe creşterea 
animalelor la o viaţă seminomadă cu o agricultură incipientă. In ce priveşte 
organizarea, triburile maghiare se vor constitui într-o uniune de triburi care preia 
organizarea politică a chazarilor, având în frunte doi conducători, un conducător 
militar numit gyula şi unul religios numit kende. Tot în această perioadă apare 
scrisul sub forma scrierii runice, folosit de secui până târziu în epoca medievală. 

In jurul anului 830 maghiarii se desprind din Imperiul Chazar şi migrează 
spre vest stabilindu-se în nordul Mării Negre între Nipru şi Prut, pe teritoriul numit 
Etelköz (teritoriul dintre râuri). Celor şapte triburi maghiare li se alătură triburile 
cabarilor, răsculate împotriva Imperiul Chazar şi care împreună au constituit cel de 
al optulea trib al uniunii. Aici a fost întărită uniunea de triburi, fiind ales un singur 
conducător. In a doua jumătate a secolului al IX-lea triburile maghiare au organizat 
incursiuni spre vest, ajungând în Bazinul Carpatic. 

Sub presiunea pecenegilor, la sfârşitul secolului al IX-lea, maghiarii sunt 
nevoiţi să părăsească teritoriile dintre Nipru şi Prut din nordul Mării Negre. In jurul 
anului 895 începe aşezarea în Bazinul Carpatic proces ce poartă numele de 
descălecat (honfoglalăs). Din izvoarele istorice reiese că o parte a maghiarilor s-a 
stabilit încă de la descălecat în Transilvania. Acest eveniment a fost prezentat de 
către cronicile maghiare cu mici diferenţe. Kézai Simon, (Simon de Keza) în cronica 
sa ne relatează că maghiarii se stabilesc în Pannonia tranzitând Transilvania. 
Anonymus ne relatează că maghiarii au pătruns în Bazinul Carpatic prin trecătoarea 
Vereczke (Ucraina de azi), iar după ocuparea Pannoniei au luat sub stăpânire şi 
Transilvania. (HU1) Lăsând la o parte discrepanţele dintre izvoare, putem afirma că 
maghiarii se stabilesc în acele zone din Bazinul Carpatic care erau cele mai prielnice 
pentru modul lor de viaţă seminomad, adică zonele de şes de pe văile râurilor. 

„O comunitate aparte a maghiarilor o constituie secuii din estul Transilvaniei 
de azi. In descrierea descălecatului izvoare ca Gesta Hungarorum, al lui Anonymus 
şi Cronica Hungarorum al lui Johannes Thurâczi subliniază faptul că secuii luptau în 
avangarda armatei maghiare, iar la retragere în ariergardă. Din această cauză 
primele izvoare îi atestă pe secui în vestul Ungariei unde sunt aşezaţi pentru 
apărarea graniţelor. Consolidarea statului maghiar în secolele XI-XIII a însemnat 
acordarea unei mai mari atenţii apărării graniţelor estice. In calitate de luptători în 
avangardă au fost aşezaţi secuii de la vest la hotarele estice ale statului maghiar, 
pentru apărarea acestuia. Prima dată îi găsim în zona Bihorului, acolo prezenţa lor 
se păstrează prin numeroase toponime. Treptat în secolele XII-XIII sunt aşezaţi mai 
spre est şi ajung până la Carpaţi, în teritoriile locuite şi azi. 

Aşezarea maghiarilor în Bazinul Carpatic a avut impact important asupra 
societăţii şi a modului lor de viaţă. Contactul cu populaţia autohtonă a grăbit 
procesul de trecere de la viaţa seminomadă la viaţa sedentară bazată pe 
agricultură. Stoparea la mijlocul secolului al X-lea a expedițiilor militare spre apusul 
Europei a grăbit procesul de organizare statală şi de integrare în societatea feudală 
europeană. In ultimele decenii ale secolului X principele Geza, a făcut primii paşi 
spre organizarea statului şi preluarea creştinismului. Organizarea statului feudal 
maghiar realizat după model occidental este legată de numele regelui Ştefan cel 
Sfânt (997-1038). El a fost încoronat în anul 1000, cu o coroană trimisă de papa 
Silvestru al II-lea, acest fapt fiind de importanţă majoră pentru că noul stat creştin a 
fost recunoscut de către papalitate şi celelalte state apusene. Primul pas făcut de 
către Ştefan a fost extinderea autorităţii sale asupra vechii aristocrații tribale, 
conducători locali care nu îi recunoşteau autoritatea au fost anihilaţi, iar 
proprietăţile lor au fost preluate de stat, altele împărţite bisericii şi noii aristocrații. 
(HU2) 

Creştinarea propriu-zisă s-a făcut după ritul latin cu ajutorul papalității şi a 
diferitelor ordine călugăreşti. De numele lui Ştefan se leagă organizarea 
bisericească, dintre cele 10 episcopate înfiinţate de el, unul a fost pe teritoriul 
Transilvaniei, având sediul la Alba lulia (Gyulafehérvár). (HU3) Totodată a poruncit 
ca 10 sate să construiască câte o biserică, iar duminica credincioşii erau obligaţi să 


participe la slujbă. Introducerea normelor de morală creştină-occidentală au 
contribuit la răspândirea creştinismului, la statornicirea aşezărilor şi la consolidarea 
societăţii feudale. 

Regele Ştefan a avut şi o amplă activitate de reglementare a proprietăţii 
private. S-au constituit mari domenii regale, ecleziastice (episcopale şi mănăstireşti) 
şi ale aristocrației tribale care, după model apusean, aveau la bază proprietatea 
asupra pământului. Schimbările introduse în domeniul proprietăţii private au impus 
noi reglementări în legislaţie şi justiţie. Cele două coduri legislative adoptate de 
Ştefan cuprindeau norme occidentale privind proprietatea şi reglementări de tip 
apusean în justiţie privind pedepsele în cauzele de crimă, furt. 

Tot el a început şi organizarea administrativă a ţării, introducând sistemul 
comitatens organizat în jurul cetăților care erau conduse de câte un comite, acesta 
fiind reprezentantul regelui în teritoriu şi având atribuţii militare, administrative, 
fiscale şi judecătoreşti. Urmaşii lui Ştefan, regii arpadieni, au continuat activitatea 
de organizare administrativă. La sfârşitul secolului al XI-lea - începutul secolului al 
XII-lea au fost organizate în Transilvania istorică 7 comitate: Belso Szolnok (Solnocul 
Interior), Kolozs (Cluj), Fehér (Alba), Kukullo (Târnava), Hunyad (Hunedoara), Torda 
(Turda), Doboka (Dăbâca). După aşezare lor definitivă în secolul al XIII-lea secuii au 
fost organizaţi în scaune: Csik (Ciuc), Udvarhely (Odorhei), Maros (Mureş), Orbai, 
Sepsi, Kézdi (Trei Scaune), Gyergy6 (Gheorghieni), Aranyos (Arieş). 

Treptat Transilvania istorică se va constitui în cadrul regalității maghiare 
într-o entitate administrativă aparte: voievodatul condus de un voievod, acesta fiind 
numit de regele maghiar. El avea atribuţii militare, judecătoreşti asupra locuitorilor 
din cele şapte comitate şi avea o autoritate limitată asupra scaunelor secuieşti şi 
săseşti. Comunitățile secuieşti şi săseşti şi-au câştigat o autonomie administrativă şi 
juridică largă din partea regalității, voievodul exercitând asupra lor doar autoritatea 
militară. 

Până la sfârşitul secolului al XIII-lea societatea maghiară s-a transformat 
profund raliindu-se în mare măsură normelor de dezvoltare a Europei centrale şi 
apusene. Au apărut primele aşezări urbane, s-a preluat scrisul în limba latină, s-a 
răspândit arhitectura romanică şi gotică, s-a structurat societatea de tip feudal (cu 
particularităţi proprii), s-a dezvoltat o economie bazată pe domenii feudale şi s-au 
stabilit legături comerciale strânse cu vecinii. 

Situaţia demografică a maghiarilor în momentul descălecării este puţin 
cunoscută datorită lipsei izvoarelor. Unii istorici estimează numărul celor care au 
descălecat în noua patrie între 400.000 - 500.000 de oameni. Evoluţia demografică 
a maghiarilor în următoarele secole este pozitivă, însă au existat momente de 
pierderi masive, ca de exemplu în 1241 când invazia mongolă a generat pierderea 
unui sfert din populaţia ţării. Recensămintele din România din secolul al XX-lea 
înregistrează următoarele date referitoare la maghiari, constatându-se după o 
uşoară creştere demografică o scădere treptată a populaţiei acestei minorităţi la 
sfârşitul secolului. În momentul de faţă, conform datelor ultimului recensământ, 
numărul membrilor minorităţii maghiare din România este de aproximativ 1,45 
milioane. 


| Numărul | 
1 554 525 
1 499 851 
1 653 700 


Aşezarea maghiarilor în Bazinul Carpatic a contribuit la integrarea acestui 
spaţiu şi a locuitorilor săi la dezvoltarea generală europeană. Organizarea statală, 
răspândirea creştinismului de tip apusean au facilitat pătrunderea civilizaţiei 


europene şi formarea unui cadru juridic şi legislativ propice unei dezvoltări 
asemănătoare cu celelalte popoare contemporane. 
COMUNITATEA MACEDONEANA 


În anul 969 ia naştere primul stat macedonean medieval în urma răscoalei a 
patru fraţi: David, Moise, Aron şi Samuil împotriva autorităţii bulgare. In anul 976, 
aceşti tineri se răscoală şi împotriva autorităţii bizantine făcând astfel din 
Macedonia un stat independent din nou. După moartea celorlalţi fraţi, Samuil devine 
în 987 unicul monarh al statului macedonean. Pe perioada domniei lui statul 
macedonean îşi extinde graniţele ajungând să fie localizat între Dunăre şi Sava, 
Muntele Olimp, Marea Neagră şi Marea Adriatică. Statul macedonean era un stat de 
tip centralizat în fruntea căruia era un ţar cu puteri nelimitate. Centrul administrativ 
a fost prima dată la Prespa după care s-a mutat la Ohrid, documentele oficiale erau 
scrise în limba slavă cu caractere chirilice. 

La începutul secolului al XI-lea, ţarul Bizanțului Vasilii al II-lea, a atacat 
ţaratul macedonean de mai multe ori, la sfârşitul anului 1018 acesta căzând sub 
autoritatea bizantină. Macedonenii au început să fie din ce în ce mai nemulţumiţi de 
stăpânirea străină şi au organizat o răscoală condusă de Petar Delian (1040-1041). 
Următoarea răscoală împotriva Imperiului Bizantin se va desfăşura în anul 1072 
când un nobil macedonean, Ghiorghi Voiteh, din Skopje eliberează oraşele Ohrid, 
Prespa şi Skopje. După înăbuşirea răscoalei, Macedonia ajunge din nou sub 
autoritate bizantină. In anul 1185 conducătorul de sorginte feudală Dobromir Hîrs 
neagă autoritatea bizantină bazându-se pe propria sa armată care număra 500 de 
ostaşi. Cnezatul macedonean a lui Hîrs cade din nou sub autoritate bizantină la 
începutul secolului al XIII-lea. Următorul cneaz macedonean care s-a ridicat 
împotriva Bizanțului se numea Strez, unul dintre urmaşii lui Hîrs. In perioada sa de 
glorie, cnezatul macedonean al lui Strez se întindea de la Skopje până la Veria şi de 
la Ohrid până la râul Struma şi a dus importante bătălii împotriva sârbilor. La 
începutul secolului al XIII-lea, în Macedonia de Est mai apare un cnezat macedonean 
independent, cel al lui Alexii Slav, cu capitala la Melnik şi care a luptat împotriva 
bulgarilor. 

Toate aceste răscoale şi bătălii au condus la mişcarea populaţiei 
necombatante către zone mai sigure, din România. Astfel se întemeiază de către 
macedoneni în perioada 845-907, în Banatul românesc satul Machadonia, atestat 
documentar prima dată de către evidenţa papală a dijmelor din perioada 1332- 
1337, sat care există şi astăzi, în secolul al XXI-lea, sub denumirea de Macedonia şi 
se găseşte în judeţul Timiş. 

In Macedonia, în a doua jumătate a secolului al XIII-lea s-au înfiinţat trei 
state independente: Statul de la Ser, Regatul de la Prilep şi Statul lui lovan şi 
Konstantin Dragaş. In jurul anului 1365, despotul lovan Ugleşa a format un stat 
independent cu centrul administrativ la Ser, care conţinea oraşele Ser, Strumiţa, 
Drama, Kavala şi Peninsula Halkidiki cu Muntele Athos. 

Lui îi urmează la conducere regele Marcu (Krali Marko), care a încercat să 
realizeze o alianţă a statelor creştine din regiune împotriva turcilor, inclusiv cu 
statele române. In anul 1385 regele Marcu a fost obligat să devină vasalul 
Imperiului Otoman şi să plătească tribut. Moare în 1395, în bătălia de la Rovine 
dusă între Mircea cel Bătrân şi turci, mormântul său fiind şi astăzi în România. 
Moartea lui Krali Marko a însemnat pentru Macedonia căderea sub vasalitate totală 
faţă de Imperiul Otoman. Oştenii macedoneni scăpaţi cu viaţă nu s-au mai putut 
întoarce în Macedonia condusă de turci şi s-au aşezat în special în Ţara Românească 
unde au fost urmaţi şi de familiile lor din Macedonia. 

In perioada care urmează, situaţia populaţiei creştine macedonene sub 
stăpânire otomană devine din ce în ce mai grea. Impotriva otomanilor populaţia 
macedoneană a luptat opunând rezistenţă, inclusiv sub formă de haiducie şi 
răscoale. Astfel un al doilea mare val de migraţie al macedonenilor către teritoriul 


de astăzi al României are loc între anii 1564-1565 când în Macedonia izbucnesc 
primele răscoale ţărăneşti din regiunea Mariovo - Prilep împotriva asupririi turce. 
Migraţia s-a desfăşurat în direcţia ţărilor române din simplul motiv că la aceea dată 
era cel mai apropiat teritoriu unde majoritatea populaţiei era de credinţă ortodoxă 
şi care nu căzuse sub cotropirea otomană. 

Următorul moment de migrare a fost în timpul domniei lui Mihai Viteazul, în 
jurul anului 1595, când acesta a strâns o armată pentru a înfrunta pe otomani şi a 
unifica ţările române. După cum se ştie, alături de acesta s-a aflat tot timpul Baba 
Novac, haiduc macedonean, care a avut sub comanda sa pe macedonenii 
participanţi la războaiele lui Mihai Viteazul, care reprezenta simbolul luptei 
împotriva turcilor şi al păstrării propriei religii şi identități. Macedonenii s-au înrolat 
în număr mare în armata sa fiind conduşi de celebrul general Baba Novac, 
macedonean născut la Skopje (capitala Republicii Macedonia de astăzi, unde a fost 
preot). Şi astăzi cartiere din Craiova, Cluj, Bucureşti şi din alte localităţi îi poartă 
numele. La moartea lui Mihai Viteazul, armata sa, inclusiv partea macedoneană, „s- 
a spart”, oştenii devenind fugari în toate ţările române, formând apoi comunităţi, în 
special în Oltenia. 

Printre haiducii de vază ai Evului Mediu românesc, cunoscut fiind în special 
în zonele româneşti, s-a numărat Petre Karpoş care s-a întors în Macedonia, ţara de 
origine, pentru a conduce în 1689 o răscoală populară anti-otomană în urma căreia 
ia naştere un stat independent în zona Kumanovo -Kriva Palanka. După înăbuşirea 
în sânge a răscoalei de către otomani şi uciderea lui Petre Karpoş, mulţi dintre 
camarazii săi se refugiază în ţările române, creând astfel un nou val de emigrație. 

In perioada 1738-1739 şi respectiv 1762-1763 ţările române au fost 
străbătute de două molime de ciumă care au decimat populaţia locală. Drept 
urmare, boierii vremii au adus pe pământurile lor mână de lucru provenind de la 
sud de Dunăre printre care s-au numărat şi foarte mulţi macedoneni. 

O altă etapă a emigrației macedonene în România a fost prima jumătate a 
secolului al XIX-lea - mişcarea socială a lui Tudor Vladimirescu din 1821, atrăgând 
numeroşi macedoneni, cei mai cunoscuţi fiind cei din familia Macedonski, din care 
provine şi poetul Alexandru Macedonski (născut în anul 1854). 

Răscoalele ţărăneşti din Macedonia: 1822 - răscoala de la Neguş, 1876 - 
răscoala de la Razlovţi şi 1878 - răscoala de la Kresna, determină multe familii de 
macedoneni să ia calea pribegiei în România, unii formând cete de haiduci, precum 
Haiduc Velcu, sau simple comunităţi de macedoneni precum cele din Băileşti, 
Urzicuţa etc. In anul 1834 a venit din Macedonia o ceată de haiduci printre care 
Dumitru Vâlcea, Lazăr Păun şi Mihai Pârvuciuc care s-au aşezat pe pământurile 
româneşti, întemeind comunităţi macedonene. 

După anul 1877 - câştigarea independenţei Ţărilor Române - macedonenii 
au devenit şi mai interesaţi de venirea în România, familii şi comunităţi întregi 
stabilindu-se în zonele rurale, sub denumirea de macedoneni, sârbi, bulgari sau 
pecialbari. Denumirea de sârbi sau bulgari a fost dată de populaţia română, în 
special datorită locului prin care aceştia treceau graniţa în România, prin sud - 
Bulgaria, prin vest - Serbia. Denumirea de pecialbari era dată acelora care plecau 
din Macedonia să muncească câţiva ani buni prin alte ţări. 

După anul 1913, în urma semnării la Bucureşti a tratatului de pace care 
concludea războaiele balcanice (1912-1913), mii de macedoneni provenind din 
partea egeeană a Macedoniei au emigrat în România. 

Emigraţia macedoneană în România din perioada interbelică începe să-şi 
schimbe caracterul devenind din ce în ce mai mult o migraţie de tip urban (până 
acum caracterul migraţiei macedonene fiind preponderent de tip rural). Astfel, în 
oraşele româneşti, în special în cele de la nord de Dunăre, încep să sosească 
patiseri şi legumicultori macedoneni. 

Ultimul val de emigrație s-a petrecut în 1948, când aproximativ 8 500 de 
copii macedoneni şi aproximativ 4 000 de adulţi din partea egeeană a Macedoniei 


au ajuns în România. Mulţi dintre aceştia şi-au întemeiat familii şi au rămas pe 
teritoriul românesc. 


COMUNITATEA RROMĂ 


Lipsa documentelor autohtone cu „vechime” a îngreunat şi a întârziat mult 
lucrările româneşti cu privire la istoria rromilor pe pământul României şi al Europei, 
deşi sursele relevă că acest popor se află pe aceste meleaguri de la începuturile 
celui de-al doilea mileniu de după Hristos“. Cu toate că George Potra ne spune că 
filologia comparată „presupune ca dată a apariţiei lor în Europa anul 1000”5, în 
documentele de cancelarie domnească autohtonă, abia în anul 1385(6894) se 
pomeneşte despre rromi într-un act de danie“ către Mănăstirea Vodița din Ţara 
Românească (RR1 şi RR2 - Document privind atestarea rromilor pe teritoriul Ţărilor 
Române) - o întărire şi recunoaştere, din partea domnitorului Dan Vodă (fratele mai 
mare al domnitorului Mircea cel Bătrân şi fiul lui Radu Vodă), a daniei „de 40 sălaşe 
de aţigani” făcută mănăstirii menţionate de către unchiul său, Vladislav Voievod - 
cuscrul lui Ştefan Duşan al Serbiei. in Moldova sunt menţionaţi în 1414 (dania lui 
Alexandru cel Bun), iar în Transilvania în 1422 (privilegiul regelui Sigismund). 

Angus Fraser arată că „cea dintâi referire privind prezenţa rromilor în 
Constantinopol (adică în Europa) vine, cel mai probabil, din textul hagiografic 
georgian: Viaţa Sfântului Gheorghe Ancoritul, scris la Mănăstirea Iberon de pe 
Muntele Athos, în jurul anului 1068”. Opera relatează cum împăratul Constantin 
Monomachus, în anul 1050, bolnav fiind de ciumă, „a invocat ajutorul poporului 
samaritean, descendenţi ai lui Simon Magicianul, numiţi athingani, notorii pentru 
preziceri şi vrăjitorii”, cu rugămintea de a distruge, prin vrăjitorie, animalele 
sălbatice din Parcul Philopation, bănuite a fi vinovate de îmbolnăvirea sa”. Afirmația 
demonstrează că „prezenţa rromilor în număr mare pe pământ european era o 
realitate încă înainte de anul 1050, iar meşteşugurile pe care le practicau, printre 
care vrăjitoria şi arta vindecatului, erau bine cunoscute”E. Deci, protorromii 
primiseră deja botezul Balcanilor, adică denumirea de athingani, tradusă în 
româneşte aţigani. 

Ne îndoim că a trecut prea mult timp până la momentul sosirii primelor 
valuri, numeric mai semnificative, pe pământul actualei Românii. Oricât de mare ar 
fi fost întârzierea, ea nu putea depăşi pragul sfârşitului primului secol al mileniului 
al II-lea al erei noastre, ceea ce, deductiv, ar însemna că prezenţa acestui popor pe 
pământ românesc este contemporană cu perioada de definitivare a formării 
poporului român şi a limbii române. 

lpotezele şi teoriile asupra originii rromilor constituie, prin numărul şi 
varietatea conţinutului, subiect de cercetare. Dintre acestea două sunt de luat în 
seamă: a) originea egipteană, lansată de englezi şi preluată necritic de mulţi 
cercetători (vezi denumirile: engleză = gypsies*, spaniolă = gitanos!%), dovedită de 
lingvişti, antropologi, istorici, sociologi etc. ca fiind falsă şi b) originea indiană, care, 
în prezent, cumulează cele mai convingătoare argumente, fără a pune punct unor 
noi cercetări şi ipoteze. 

Controverse au generat şi generează data (perioada) plecării protorromilor 
(strămoşii rromilor) din India, modul în care au plecat, motivele exodului, regiunea 
din care au plecat şi traseele urmate. In prezent, cvasitotalitatea cercetătorilor 
împărtăşesc punctul de vedere potrivit căruia migraţia protorromilor s-a produs în 
valuri. Un val migrator s-a format în anul 1026, după a şaptesprezecea invadare a 
nord-vestului Indiei de către căpetenia musulmană Mahmud Gaznavitul (din 
Gazna)“, iar cauzele au fost deopotrivă militare, religioase, politice şi economice!?. 
Alt val important a avut aceleaşi cauze şi s-a format după înfrângerea prin viclenie a 
mărinimosului rege indian Pritviraj Chauhan de către mahomedanul Mohammed 
Ghori, în anul 1192 d.H., la Tarâin (Terâin):?. 

De asemenea, se cunoaşte că structura (componenţa) valurilor migratoare 
a fost complexă, urmând aceeaşi structură ca şi societatea indiană (brahmani, 
militari, oameni liberi şi persoane aservite), cu preponderența militarilor, sub a căror 
conducere s-a produs migraţia, cu aprobarea brahmanilor (conducători spirituali). 

Urmând principiul imitaţiei în istorie, cele două valuri au urmat, 
aproximativ, aceleaşi trasee, trecând prin: sudul actualului Afganistan, Persia, 
Armenia, Bizanţ, actuala Bulgarie şi Serbie, actuala Românie, Ungaria, Austria, 
Prusia, Franţa şi, de aici, Ţările de Jos şi Nordice etc.!*. Ca evenimente importante, 
pe lângă rămânerile de mici grupuri în ţările prin care au trecut, înainte de a ajunge 
în Imperiul Bizantin, menţionăm desprinderea câte unei fracțiuni importante din 
fiecare val. Din primul, aproape de ţara mamă, pe teritoriul Persiei, pentru a urma 
drumul Damascului, Egiptului, Libiei, Algeriei, Marocului, Spaniei şi Franţei, din al 
doilea, pe teritoriul fostului Imperiu Armean, pentru a se îndrepta spre Nipru, Don şi 
Caucaz, prin ţinuturile ruseşti. Această fracțiune (din al doilea val - 1192) s-a 
intersectat cu Hoarda de Aur, în a cărei robie a căzut. Mulţi dintre aceştia din urmă 
au ajuns pe pământurile româneşti din Moldova odată cu invaziile hoardelor 
tătăreştil. 

Prezenţa pe teritoriul actualei Românii a fost explicată tot de către două 
teorii, ambele adevărate, dar una fundată pe o cronologie confuză. Prima teorie îi 
aparţine lui Mihail Kogălniceanu, care apreciază că rromii au pătruns pe teritoriul 
Principatelor Române prin nord-estul Moldovei ca robi tătăreşti!€, fără a preciza că 
aceştia făceau parte din al doilea val migrator (1192). A doua teorie (cea 
sociologică)”, bazată pe analiza logico-inductivă, apreciază că toţi rromii ajunşi în 
actuala Românie din primul val au intrat ca oameni liberi prin sudul Dunării, venind 
din Bulgaria şi Serbia, iar cei veniţi cu al doilea val au ajuns în actuala Românie pe 
două căi: sudul Dunării şi nord-estul Moldovei, ca robi tătăreşti. Deci, după grecii 
antici, aşezaţi pe malurile Pontului Euxin, evreii din falanga romană Ebraica şi 
maghiarii aşezaţi în ţinuturile româneşti cu puţin înainte de anul 1 000, rromii 
(protorromii) au fost a patra minoritate, dintre cele prezente azi, aşezată pe 
teritoriul actualei Românii, urmaţi îndeaproape de armeni (Imperiul Armean 
dispărând din istorie în anul 1061), germani (aduşi la 1200) etc. care au constituit şi 
o puternică concurenţă în sfera meşteşugurilor şi dregătoriilor, aceştia din urmă 
având avantajul că erau desprinşi dintr-o lume creştină şi din teritorii mult mai 
apropiate şi mai cunoscute populaţiei gazdă, ceea ce a însemnat foarte mult?’. 

Totodată, pentru a ajunge în Europa, în mai puţin de două veacuri, 
protorromii au înconjurat atât Marea Mediterană, cât şi Marea Neagră, iar în Franţa 
au ajuns şi prin Spania şi prin Germania (Bohemia). 

COMUNITATEA ALBANEZĂ 


Albanezii sunt un popor balcanic, aşezat pe ţărmul mărilor Adriatică şi 
lonică, pe latura vestică a Peninsulei Balcanice. Cercetătorii îi consideră urmaşii 
vechilor iliri. Ei constituie minorităţi importante în Kosovo şi Fosta Republică 
lugoslavă a Macedoniei. Comunităţi albaneze se află în ţări din Europa, Statele Unite 
ale Americii, Canada, Australia etc. 

Legăturile albanezilor cu Ţările Române sunt atestate documentar la 
sfârşitul sec. al XVI-lea, într-un document datat 12/24 martie 1595. Este vorba 
despre un raport redactat de trimisul împăratului Rudolf al II-lea în Ţările Române, 
Giovanni de Marini Poli, şi expediat din Alba lulia consilierului imperial Bartolomeu 
Pezen, la Viena. In acest raport, Poli relata faptul că domnitorul român Mihai 
Viteazul permisese unui număr de 15 000 de albanezi, veniţi de la Cervena Voda 
(sudul Dunării), să se aşeze în Ţara Românească. Documentul citat este considerat 
primul act oficial care atestă existenţa unei comunităţi albaneze pe teritoriul 
românesc. 

Motivul pentru care o populaţie atât de numeroasă şi-a părăsit teritoriile şi a 
cerut îngăduinţa de a se stabili în Ţara Românească este legat de înglobarea 
principatelor feudale albaneze în Imperiul Otoman. După moartea eroului naţional 
albanez, principele Gheorghe Kastrioti Skanderbeg (1405-1468), cel care a ţinut 
piept cotropirii otomane vreme de aproape un sfert de secol, Imperiul Otoman şi-a 
extins treptat puterea asupra tuturor teritoriilor locuite de albanezi. Migraţia 
populaţiei creştine albaneze a început imediat după 1468, când mare parte dintre 
familiile nobiliare s-au stabilit în sudul Italiei. O altă direcţie de emigrare a fost 
Peninsula Balcanică, mai concret, principatele rămase în afara influenţei otomane. 

Pentru următoarele secole, izvoarele istorice atestă prezenţa arnăuţilor (sau 
arbănaşilor - gărzi domneşti şi boiereşti), precum şi a negustorilor şi meşteşugarilor 
albanezi în România, naturalizaţi însă în număr relativ mic. Alte documente fac 
referire la originea albaneză a domnitorului moldovean Vasile Lupu (secolul al XVII- 
lea) şi a familiei domnitoare Ghica. Unul dintre reprezentanţii acestei familii, 
prinţesa Elena Ghica sau Dora d'lstria (secolul al XIX-lea) s-a numărat printre 
sprijinitorii populaţiei albaneze din Imperiul Otoman. Mai trebuie amintită aici şi 
participarea albanezilor la mişcarea socială a lui Tudor Vladimirescu, din 1821. Unul 
dintre cei mai importanţi reprezentanţi ai acestei comunităţi la răscoala lui Tudor a 
fost Naum Panaiot Vechilargi, autorul unui alfabet original al limbii albaneze (tipărit 
în Abecedarul din 1844). Familia bogaţilor negustori Vechilargi s-a stabilit la Brăila 
în primele decenii ale secolului al XIX-lea şi a avut o poziţie importantă în 
comunitatea locală. 

Albanezii au privit întotdeauna spre România ca spre un posibil El Dorado. 
Albania a fost considerată întotdeauna un teritoriu sărac în resurse şi înapoiat. De 
aceea, mirajul îmbogăţirii, susţinut de situaţia economică şi politică stabilă a 
României, i-a determinat pe albanezi să emigreze spre ţara noastră. Este evident că 
cele mai multe dintre familiile albaneze stabilite în România au fost familii sărace. Şi 
tot în majoritate au fost de religie creştină ortodoxă. Acesta a fost unul dintre 
motivele pentru care inserţia lor în societatea românească a fost rapidă şi 
nedureroasă. 

Perioada în care comunitatea albaneză din România a cunoscut o creştere 
semnificativă, atât din punct de vedere numeric, cât şi economico-social, se 
plasează între a doua jumătate a secolul al XIX-lea şi anii 20 ai secolului al XX-lea. 
La aceasta au contribuit mai mulţi factori, printre care şi poziţia prietenoasă pe care 


oamenii politici români au avut-o faţă de mişcarea de eliberare naţională a 
albanezilor de sub administraţia otomană. Mai cu seamă în ultimele decenii ale 
secolului al XIX-lea, deplasarea albanezilor către România a luat proporţii de masă. 
Conform unor surse oficiale, comunitatea albaneză din România număra în perioada 
amintită circa 30 000 de persoane. Principala zonă de provenienţă a membrilor 
acesteia este oraşul Korcea (sud-estul Albaniei) şi împrejurimile. Poate că nu este o 
coincidenţă faptul că în arealul amintit se afla şi o numeroasă populaţie de origine 
aromână, precum şi capitala românilor sud-dunăreni, oraşul Moscopole (azi, 
Voskopoje). In general, albanezii sosiți în Ţările Române şi, mai târziu, România, s- 
au stabilit în oraşele mari - Bucureşti, Constanţa, Brăila, Galaţi, Ploieşti, Craiova, 
Slatina, Focşani ş.a. Ceea ce i-a determinat să aibă această opţiune au fost 
meseriile pe care le practicau şi în care s-au remarcat. Cei mai mulţi dintre ei au 
fost negustori, cârciumari, cofetari, patiseri, mici meşteşugari etc., prea puţini 
ocupându-se cu agricultura şi zootehnia. După 1912 (anul în care Albania a devenit 
stat independent), numărul albanezilor care au emigrat în România s-a diminuat. Au 
continuat însă să sosească albanezi din Macedonia şi Kosovo, determinaţi mai cu 
seamă de condiţiile precare în care trăiau în teritoriul de obârşie. 

In deceniile patru şi cinci ale secolului al XX-lea, ca şi după al Doilea Război 
Mondial, până la începutul anilor 60, în România au studiat un număr apreciabil de 
tineri albanezi, unii dintre aceştia stabilindu-se după terminarea studiilor în ţara 
noastră. 

Anul 1989 a însemnat o reluare a procesului de emigrare, România fiind şi 
de această dată una dintre destinațiile de preferinţă. Albanezii stabiliţi după această 
dată în România sunt proveniţi din toate districtele Albaniei, dar şi din Kosovo şi 
Macedonia. 


COMUNITATEA SÂRBĂ 


Slavii reprezintă populaţia care se găsea în secolele V-VI în regiunile 
occidentale ale Ucrainei de azi. Spaţiul locuit de slavi era delimitat de Niprul Mijlociu 
şi Superior la est, de Marea Baltică la nord, Oder la vest şi Carpaţi la sud. Ei erau 
organizaţi în triburi conduse de şefi militari. Triburile sârbilor se pare că se aflau în 
regiunea Boikia pe care ucrainienii de azi o numesc „Sribna zemlja”. Triburile slave 
şi-au început migrațiile după prăbuşirea puterii hunilor (453). 

Primii slavi au apărut în colţul nord-estic al Basarabiei, apoi pe Valea 
Siretului şi în Muntenia (secolul al VI-lea). O parte a pătruns în sud-estul 
Transilvaniei. În Podişul Transilvaniei, Oltenia şi Banat slavii au pătruns în secolul al 
VIl-lea. În Banat şi pe Valea Mureşului s-au aflat triburile sârbilor. Triburile 
„severilor” sau „severianilor” sunt poziţionate de istoricul ceh Niederle în regiunea 
dintre Timiş şi Cerna. Izvoarele france din secolul al IX-lea i-au amintit pe „abodriţi” 
în zona Dunării, iar Pavel Josef Safarik leagă toponimul Bodrog de pe Valea 
Mureşului de prezenţa acestor triburi. 

Triburile slave erau atrase de mirajul bogăției Imperiului Bizantin şi astfel în 
518 primii slavi pătrund la sud de Dunăre; în 550-551 au iernat pentru prima dată în 
imperiu. În 602 a fost străpuns definitiv limesul dunărean iar slavii au înaintat în est 
până la Constantinopol, în sud până în Peloponez iar în vest în Dalmatia. Impăratul 
Constantin Porfirogenetul amintea că întregul stat s-a slavizat şi barbarizat. Primele 
formaţiuni ale sârbilor apar, conform informaţiilor oferite de acelaşi împărat, în 
secolul al VIl-lea (Raşka). Numele primilor conducători locali apar din anul 780: 
Vişeslav, Radoslav, Prosigoi. 

In secolul al IX-lea sârbii au fost creștinați în timpul cneazului Mutimir (860- 
890). De o deosebită importanţă pentru lumea slavă a fost activitatea lui Chiril şi a 
lui Metodiu (SR 1). Chiril a alcătuit alfabetul glagolitic (SR 2). Deosebit de fructuoasă 
a fost şi activitatea ucenicilor celor doi apostoli, printre care s-au evidenţiat Climent 


(SR 3) şi Naum (SR 4). Climent (886-916) a alcătuit alfabetul chirilic (SR 5) şi a 
înfiinţat numeroase şcoli. 

Formațiunile politice sârbeşti (Raşka, Zeta, Bosnia) s-au aflat în zona de 
întâlnire dintre bizantini, bulgari şi maghiari. În secolul al XII-lea s-a remarcat Stefan 
Nemanja care a mărit teritoriul sârbesc; în timpul fiului acestuia, Stefan 
Prvovencani, papa a recunoscut statul acestuia (1217). In 1346 Stefan Dusan a fost 
încoronat la Skopje ca ţar. La Kosovo Polje în 1389 sârbii au fost învinşi de turcii 
conduşi de sultanul Murad (SR 6). 

Migrarea populaţiei sârbeşti la nordul Dunării s-a realizat în mai multe 
etape. Astfel, din 1404 nobilimea sârbă primeşte posesiuni în Ungaria. Până la 
cucerirea de către turci a Banatului (1552) şi a Crişanei (1566) un număr foarte 
mare de sârbi a trecut în Ungaria. Nobilii s-au instalat pe domeniile primite de la 
regii maghiari. După războaiele cu turcii din a doua jumătate a secolului al XV-lea şi 
începutul secolului al XVI-lea, un număr mare de sârbi este adus de nobilimea 
sârbă, din teritoriul ocupat de otomani. Intr-o scrisoare adresată Papei, în 1483, 
Matei Corvin aminteşte că în ultimii patru ani în regatul său au venit 200 000 de 
rascieni (din Raška); Banatul apare în documentele din 1542 ca „Rascia”; Timişoara 
apare în 1543 ca fiind în mijlocul Rasciei. 

Populaţia sârbească a venit în Banat şi Crişana şi în perioada ocupaţiei 
otomane. Sârbii trăiau mai ales în sate, doar un număr foarte mic locuia în oraşe. În 
contextul războaielor turco-austriece au loc migrații din zona Banatului spre 
Transilvania, provincie care şi-a menţinut autonomia. După marea migraţie a 
sârbilor din 1690, un val de sârbi se stabileşte în Ungaria (SR 7, SR 8). 

După stabilirea graniţei militare, la începutul secolului al XVIII-lea, sârbii 
populează masiv Valea Mureşului, dar şi zone din Crişana. Banatul a rămas în 
continuare sub stăpânire otomană până la 1718. Un nou val de sârbi a venit în urma 
celei de-a doua mari migrații din 1737. După mutarea graniţei militare pe Dunăre, 
sârbii pătrund de pe Valea Mureşului în Banat, mai ales în zona noii graniţe 
(jumătatea secolului al XVIII-lea). O parte din foştii grăniceri de pe Mureş au plecat 
în Rusia (SR 9). Ultimul război austro-turc, din 1788-1791, a provocat o nouă 
migraţie a sârbilor spre Banat dar aceştia s-au reîntors, în mare parte, în Serbia 
aflată sub stăpânire otomană. 

Colonizările din secolul al XVIII-lea ale şvabilor, slovacilor, bulgarilor, cehilor, 
ucrainenilor, au modificat harta etnică a Banatului, transformându-l într-un spaţiu 
de convieţuire multiculturală. 


COMUNITATEA CROATĂ 


În primele secole ale erei creştine slavii populau un teritoriu vast ce se 
întindea de la Labe (Elba) până la Volga superioară şi de la ţărmul Mării Baltice până 
la cursul mijlociu şi inferior al Dunării şi Marea Neagră. In izvoarele din perioada 
secolelor I-VI, sunt menţionaţi sub nume de „venezi”, „auţi” sau „sclavini”. 

Incepând cu secolul al IV-lea apar primele migrații. In funcţie de zona 
europeană spre care se îndreaptă şi aşază, se conturează trei mari ramuri ale 
slavilor: răsăriteni, de apus şi sudici. 

Ramura sudică a acestora în secolul VI e în trecere prin teritoriul vechii 
Dacii, iar în primii ani ai secolului VII trec Dunărea, populând o însemnată parte a 
Peninsulei Balcanice şi o serie de regiuni învecinate din nord-vestul ei. 

In ceea ce-i priveşte pe croaţi, conform scrierilor lui Constantin 
Porphyrogenetul, aceştia sunt aşezaţi de împăratul bizantin Heracliu (610-641) în 
calitate de „foederaţi” cu misiunea de a apăra provinciile imperiului în faţa 
primejdiei avare. Teritoriile pe care s-au aşezat au reprezentat provinciile romane 
Dalmația, sudul Panoniei până la Marea Adriatică. 


Nivelul de evoluţie al perioadei se caracterizează prin existenţa obştilor 
săteşti, din punct de vedere al vieţii economice, şi a triburilor, ca prime forme de 
organizare politică. Fiecare trib ocupa un district delimitat cu precizie şi era 
organizat pe principiul democraţiei militare. Istoricul bizantin Procopius, referindu-se 
la funcţionarea democraţiei militare, afirma că „acest popor nu este condus de un 
singur om, ci trăieşte din timpuri străvechi în democraţie, judecând în comun tot ce 
le este folositor sau dăunător”. 

Apariţia statului întârzie, întrucât - fiind aşezaţi la marginea de apus a 
Balcanilor - au fost nevoiţi să lupte pentru independenţă împotriva avarilor, ducilor 
bavarezi, regilor longobarzi şi a francilor. Mai mult chiar, la sfârşitul secolului al VIII- 
lea, teritoriile croate sunt cucerite de Carol cel Mare. 

În acest context politic sunt declanşate, începând cu 799, răscoale 
antifrance. Semnificativă în acest sens este lupta condusă de cneazul Liudevit de la 
nord de râul Sava, din perioada 819-822. 

Începutul procesului de formare a statului medieval croat este legat de 
dezmembrarea Imperiului Carolingian, când începe unificarea triburilor croate sub 
autoritatea cneazului Trpimir (845-864), proces care se încheie la începutul 
secolului al X-lea. În secolul al XI-lea puterea regelui se reduce mereu, acesta 
devenind din ce în ce mai mult doar „primul între egali”. Această situaţie politică 
este urmarea creşterii puterii nobililor locali, dar şi a situaţiei externe dificile prin 
pierderea aproape a întregului litoral în favoarea Veneţiei cu excepţia localităţii Rieca 
(Fiume). Consecința slăbirii puterii centrale face posibilă pierderea independenţei 
ţării care în 1102 trece sub regalitatea maghiară, care se va menţine circa patru 
secole. 

Cultura croaților acelei perioade, ca de altfel şi a celorlalte popoare slave 
din Balcani, este strâns legată de credinţă. În ceea ce priveşte creştinarea lor, aceasta 
se realizează sub influenţa creştinismului bizantin, neacceptând pe cel occidental 
care a încercat să se impună, odată cu cuceririle, prin filiera germanică. În acest 
sens se remarcă activitatea lui Kiril şi Metodiu de creştinare a slavilor de apus şi 
sudici. Aceştia sunt trimişi de împăratul bizantin în Moravia la cererea regelui Ratislav 
(846-870). Kiril a tradus în limba slavă scrierile religioase. După moartea lui Metodiu 
în 885, ucenicii săi au fost alungaţi din Moravia, găsind refugiu în Croaţia, Macedonia 
şi Bulgaria. În Macedonia au redactat varianta simplificată a alfabetului folosit 
pentru traducerile religioase în slavă, pe care în cinstea lui Kiril au denumit-o 
„Cirilică”. Viaţa politică a aristocrației croate fiind legată mai mult de modul de viaţă 
apusean, impune în cele din urmă modelul religios apusean. Astfel în 925, atunci 
când cneazul croat Tomislav este proclamat rege, aristocrația croată recunoaşte 
biserica creştină apuseană ca biserică de stat. 

Aşezarea croaților în România s-a realizat în mai multe etape. Primele sosiri 
ale acestora nu pot fi menţionate cu exactitate, din lipsă de izvoare care să ateste 
plecarea lor din Croaţia. Pe baza situaţiei social-politice din Croaţia şi a corelării cu 
alte izvoare, putem aprecia că aceasta a avut loc în cursul secolului al XIII-lea, 
întrucât în 1333, localitatea Caraşova (reprezentativă pentru croații din România) 
există, conform „Dicţionarului localităţilor din Transilvania” al lui Coriolan Suciu. Se 
ştie că la începutul secolului al XII-lea, Croaţia intră în structura statului maghiar. 
Dacă la început a beneficiat de o largă autonomie internă, cu timpul aceasta se 
reduce. În acelaşi timp are loc procesul de înnobilare a maghiarilor în Croaţia, 
proces însoţit de deposedarea de pământ a ţărănimii libere croate şi aservirea 
acesteia, fapt ce duce (ca de altfel şi în alte zone) la plecarea celor ce n-au acceptat 
noua situaţie. Localitățile croate din această etapă a stabilirii în România se află pe 
Valea Caraşului (lângă municipiul Reşiţa) în judeţul Caraş-Severin, aproape de 
Vojevodina (Serbia) unde trăieşte şi o comunitate croată. 

A doua etapă a stabilirii în România o reprezintă croații veniţi în secolul al 
XVI-lea şi aşezaţi în Recaş (judeţul Timiş). Şi despre aşezarea acestora putem vorbi 
într-un context politic mai larg. La sfârşitul secolului al XV-lea cea mai mare parte a 


Croaţiei intră sub stăpânirea otomană. Pe plan social-politic intern sultanii adoptă 
aceeaşi politică cu cea a regelui maghiar. Oferă pământ turcilor loiali în teritoriile 
cucerite prin deposedarea localnicilor, mulţi dintre aceştia preferând pribegia. 

Al treilea moment al venirii şi aşezării pe teritoriul actual al României este 
cel de la începutul secolului al XIX-lea prin aşezarea croaților în zona Jimbolia 
(judeţul Timiş). Croaţii veniţi reprezintă familii nobile cu locuitorii satelor ce-i aveau 
pe domeniul feudal, care au primit pământ pe teritoriul românesc în schimbul 
pământului cedat pentru interesele militare ale Imperiului Habsburgic. 

Numărul celor aşezaţi pe aceste meleaguri nu se cunoaşte cu exactitate. 
Recensămintele populaţiei realizate în Imperiul Habsburgic şi asumate de istoricul şi 
omul politic Erhler, în secolul al XVIII-lea, menţionează o cifră ce depăşeşte 10 000 
de locuitori de etnie croată. Acest număr se menţine până în a doua jumătate a 
secolului al XIX-lea. In cursul secolului al XX-lea se înregistrează fenomenul de 
scădere demografică determinat de schimbările social-economice şi politice din 
zonele în care se aflau satele croate: migraţia spre oraşe, căsătorii mixte, emigrarea 
(plecarea în străinătate) etc. Astăzi numărul croaților din teritoriile numite este în 
jurul a 7 000 de suflete. 


COMUNITATEA ARMEANĂ 


După cum bine se ştie, locul naşterii poporului armean, de origine indo- 
europeană, se află pe o platformă continentală muntoasă, existentă la o altitudine 
de 1 700 m, în Asia Mică şi Caucaz, între munţii Ararat, Sipan, Aragat, înconjurată 
de lacurile Van, Sevan şi Urmia. Armenii sunt unul dintre cele mai vechi popoare, 
descendenţi ai triburilor indo-europene urarte şi hitite, care şi-au consolidat propriile 
valori etnice singulare prin limbă şi alfabet (secolul al V-lea d.H.). 

Istoria zbuciumată a poporului armean - primul popor din lume care a 
adoptat creştinismul ca religie oficială de stat, în anul 301 d.H., şi care a creat state 
şi imperii, măriri, cuceriri, cruciade şi decăderi, la limita şi în vecinătatea unor mari 
puteri ale vremii, cum ar fi Imperiul Persan, Imperiul Bizantin sau Imperiul Otoman 
(mai târziu) - a dus la o firească înflorire şi prăbuşire a puterii sale politice. Astfel, în 
1064, capitala Regatului Armeniei Mari, Ani, asediată, cade sub invazia selgiucidă. 
În consecinţă, 150 000 de familii de armeni se refugiază spre Crimeea. Ne referim, 
în acest context, numai la armenii care au emigrat de aici spre teritoriile ce ulterior 
aveau să se numească România. Cea mai veche mărturie a atestării prezenţei 
armenilor pe pământ românesc o reprezintă o inscripţie epigrafă pe o piatră 
tombală (funerară), din anul 967, aflată în Cetatea Albă (astăzi în Ucraina). 

Popor eminamente urban, cu un acut spirit întreprinzător, armenii s-au 
stabilit mai întâi în Moldova, unde au făcut ceea ce ştiau mai bine, adică negustorie, 
comerţ şi meşteşugărie la nivel mic manufacturier, exportând, în toate zonele 
teoretic posibile, produsele lor de o foarte bună calitate, concurând astfel cu alţi 
„rivali tradiţionali”, cum ar fi: genovezii, evreii, grecii, turcii (în funcţie de perioada 
istorică). Prin relaţii comerciale, armenii au purces mai departe spre Tara 
Românească şi Transilvania, unde exista deja un alt val de emigranţi, veniţi dinspre 
Polonia, via Crimeea, cu care au avut relaţii comerciale şi de afaceri, demne de 
invidiat. Cel mai remarcabil moment al istoriei armenilor din Moldova îl reprezintă 
Hrisovul, acordat de către domnitorul Alexandru cel Bun, în anul 1401, prin care 
„autorizează” înscăunarea la Suceava (capitala Moldovei de atunci) a unui Episcop 
armean (Hovhannes), înțelegând astfel, ca şi, ulterior, urmaşul său Ştefan cel Mare, 
rolul important al armenilor şi al activităţilor lor în viaţa economică, culturală şi 
spirituală a Moldovei. De altfel, cea mai veche biserică armeană din Moldova se află 
la Botoşani (Sf. Maria) şi este datată în anul 1350. 

O altă consecinţă a emigrației armenilor din motive politice sau financiare a 
fost un destin aparte pe care şi l-au asumat în Transilvania. Aflaţi sub diferite 


regimuri şi interese politice, mulţi armeni au preferat să se convertească la ritul 
catolic, pentru a obţine anumite privilegii sau ranguri nobiliare. Aici, în Transilvania, 
au întemeiat oraşe cu ordinariate armeano-catolice şi catedrale maiestuoase, cum 
ar fi Armenopolis (Gherla de astăzi) sau Elisabethopolis (Dumbrăveni), fondate în 
secolul al XVIII-lea. Interesant este faptul că, indiferent de religie, armenii de pe 
teritoriul ţărilor române, inclusiv în Transilvania, au continuat să prezerveze limba 
(scrisă într-un alfabet propriu şi unic) şi cultura, constituindu-se oarecum într-o 
comunitate închisă până la începutul secolului al XX-lea. In familiile armeneşti, de 
Crăciun, sărbătorit pe 6 ianuarie, rolul primordial îl are, ca şi acum, bunicul sau 
tatăl, recte capul familiei. Există desigur şi sărbători tradiţionale (populare) 
armeneşti, cum ar fi: Navasart sau Vartavar, comemorarea Genocidului Armean la 
24 aprilie etc. 

Evenimente istorice au fost desigur multe în perioada modernă, perioadă în 
care comunitatea armeană a prosperat, prin propriile străduinţe, dincolo de limita 
optimismului afişat. Au existat o sumedenie de personalităţi culturale şi oameni 
politici armeni, care au contribuit la dezvoltarea economică şi culturală a României 
Mari, cum ar fi: Missir, Trancu-laşi, Spiru Haret, Garabet Ibrăileanu, Gheorghe Asachi 
sau Vasile Conta. 

Cel mai tragic eveniment din istoria comunităţii armene s-a petrecut în 24 
aprilie 1915, când Guvernul Otoman a hotărât deportarea şi masacrarea tuturor 
armenilor. A fost primul genocid al secolului al XX-lea, organizat pe motive politice. 
O mare parte a celor care au avut norocul să scape au fugit în România, primind 
statut de refugiaţi şi ulterior cetăţenia română, dar au contribuit astfel la 
dezvoltarea vieţii sociale, economice şi mai ales culturale a României. O consecinţă 
a acestui tragic eveniment a fost crearea, în 1918, la Bucureşti, a Uniunii Armenilor 
din România, ce avea drept scop integrarea (din toate punctele de vedere) a 
armenilor supraviețuitori refugiaţi în România. A fost ultimul mare val de refugiaţi 
armeni pe aceste meleaguri, care, vrând-nevrând, au influenţat societatea 
românească. Ne referim aici la câteva exemple, cum ar fi: medicul Ana Aslan, 
baritonul David Ohanesian, filosofii Aram Frenkian şi Arşavir Acterian, dr. Ervant 
Seropian, jurnalistul Levon Kalustian, orientalistul H. Dj. Siruni, ziaristul Vartan 
Mestugean, pianista Lisette Georgescu-Manissalian, criticul de artă şi mecena Krikor 
Zambaccian, pictorii Hrant Avakian, Abcar Baltazar şi mulţi, mulţi alţii, precum şi la 
alte personalităţi în viaţă, cum ar fi: scriitorii Ştefan Agopian, Anais Nersesian, 
Bedros Horasangian, pictorii Ervant Nicogosian, Nicolae Jakobovits, pianistul Harry 
Tavitian, fizicianul Maricel Agop, matematicianul Varujan Pambuccian sau actualul 
ministru Varujan Vosganian (Preşedintele Uniunii Armenilor din România). 
Actualmente, Uniunea Armenilor din România, reprezentând una dintre cele 19 
minorităţi recunoscute de statul român, având sediul central în Bucureşti, 
funcţionează după aceleaşi principii de prezervare şi răspândire a culturii armene, 
având şcoli săptămânale cu predare în limba armeană în aproape toate filialele, o 
editură proprie, „Ararat”, precum şi două ziare (finanţate de stat): „Nor Ghiank” - 
bilingv şi „Ararat”. 

Nu au existat vreodată stereotipii referitoare la minoritatea armeană din 
România şi nici nu au fost motive, deoarece, aşa cum şi-au trăit viaţa armenii 
emigranţi, aici, pe pământ românesc, ei au fost, în primul rând, buni cetăţeni, fără a 
emana prejudecăţi şi percepții referitoare la alte minorităţi sau la majoritate. 


COMUNITATEA RUŞILOR LIPOVENI (STAROVERI) 


În spaţiul românesc, incluzând aici Moldova - cu Basarabia şi Bucovina 
nordică -, Muntenia şi Dobrogea, primii ruşi staroveri, numiţi aici lipoveni, apar în 
ultimele decenii ale secolului al XVII-lea, dar prima atestare documentară a unei 
localităţi lipoveneşti o avem într-o petiție din 1742, adresată domnului Moldovei de 


lipovenii din satul Socolinţi, astăzi Lipoveni, Suceava, în care aceştia spun că 
locuiesc aici din 1724. 

In ceea ce priveşte Dobrogea, lucrurile nu sunt încă pe deplin lămurite, 
referitor la originea socială şi zonele din Rusia, de unde au plecat staroverii stabiliţi 
aici. In principiu, se admit ca zone de origine pentru lipovenii din Dobrogea, dar şi 
din Moldova, sudul şi centrul Rusiei. 

Există o controversă, în literatura de specialitate, în legătură cu 
apartenenţa lipovenilor dobrogeni la comunitatea cazacilor nekrasoviţi, o grupare 
desprinsă din marea oaste a cazacilor de pe Don, în urma înfrângerii răscoalei 
conduse de atamanul Kondrati Bulavin în 1707-1708. După moartea acestuia, 
conducerea cazacilor răsculați a fost preluată de legendarul ataman Ignat Nekrasov, 
care i-a salvat pe temuţii războinici de furia oştilor ţarului Petru |, trecându-i peste 
hotarele sudice ale imperiului, în Kuban, teritoriu aflat pe atunci sub stăpânirea 
hanului Crimeii, Kaplan Ghirai. După trecerea în neființă a atamanului Nekrasov 
(1737 sau 1738, datele sunt diferite în sursele referitoare la viaţa acestuia), cazacii 
se stabilesc, în mai multe etape, începând cu 1740, în zona Deltei Dunării şi în 
Dobrogea de Nord, mai întâi la Sarichioi şi Dunavăţ, apoi la Jurilovca, Slava Rusă, 
Carcaliu (Kamen), lângă Măcin, Ghindăreşti (Guizdar-chioi), lângă Hârşova şi în 
localităţile din Deltă: Sfiştovca, Periprava, Chilia Veche. 

Nu putem şti cu exactitate, dacă nekrasovţii au fondat aceste localităţi sau 
pur şi simplu s-au stabilit alături de populaţia deja existentă, formată din tătari, cum 
e cazul Sarichioiului sau al Ghindăreştilor, ori ruşi staroveri, provenind din alte zone 
ale Rusiei. Cert este, însă, că migraţia staroverilor din Rusia, spre Moldova şi 
Dobrogea, a continuat pe tot parcursul secolelor al XVIII-lea şi al XIX-lea, aceştia 
aşezându-se, evident, în localităţile unde deja erau stabiliţi coreligionari ai acestora, 
fie ei cazaci, fie aparţinând altor categorii sociale, de regulă ţărani ruşi sau soldaţi, 
ce căutau să scape de oprimarea stăpânilor şi de serviciul militar, foarte lung şi 
foarte dur în Rusia acelor vremuri. 

De asemenea, nu putem afirma cu certitudine, din lipsă de documente 
probatorii, dacă staroverii s-au aşezat în Moldova sau Dobrogea, în localităţi fondate 
de ruşii pravoslavnici înaintea raskol-ului, dar este cert că zonele din spaţiul 
românesc, în care s-au stabilit staroverii, nu le erau total necunoscute, cel puţin 
cazacilor, în folclorul cărora Dunărea (Dunaj) ocupa un loc semnificativ, alături de 
„tătucul Don” (Don - batiuşca, Don Ivanovici). 

Referitor la controversa despre care am pomenit mai sus, trebuie subliniat 
faptul că cele două puncte de vedere opuse, susţinute de specialişti, şi anume, cel 
care neagă descendența actualilor lipoveni dobrogeni din cazacii nekrasoviţi şi cel 
care susţine descendența acestora, cel puţin în parte, din grupurile de cazaci, ce au 
constituit cândva „slăvita oaste a lui Ignat Nekrasov”, pot fi conciliate, dacă 
interpretările, date de cercetători termenilor utilizaţi în documentele de epocă, vor 
ţine seama de înţelesul dat acestora de către cei care au emis respectivele 
documente. 

De asemenea, se cuvine semnalat şi faptul aşezării unui grup important de 
cazaci nekrasoviţi în Bucovina, unde existau deja câteva aşezări de staroveri. 

In ultimele decenii ale secolului al XVIII-lea, după anexarea acesteia de 
către Austria (în 1775), guvernul de la Viena şi împăratul losif al II-lea le-au acordat, 
printr-un patent imperial din 9 octombrie 1783, dreptul de a se stabili şi a-şi 
practica liber credinţa, scutindu-i, în acelaşi timp, pe toţi lipovenii din ţinut, de 
serviciul militar şi de unele obligaţii financiare faţă de stat. 

Apar, astfel, în Bucovina, aşezări de ruşi lipoveni, precum Climăuţi şi 
Fântâna Albă (semnalate în documente la 1780, respectiv 1784), iar mai târziu 
Lucavâăţ şi Mechidra. 

De altfel, pe tot parcursul secolului al XVIII-lea, documentele atestă 
localităţi şi aşezări lipoveneşti în toată Moldova: în 1730 sunt semnalaţi lipoveni la 
laşi, în 1740 este atestată localitatea Manolea (jud. Suceava), în acelaşi an întâlnim 
lipoveni la Dumasca (jud. Vaslui), iar în anii următori la Lespezi, Bălăşeşti, Brăteşti, 


localităţi situate în fostul judeţ Baia, la Târgu Frumos, Hârlău, Botoşani, Roman, 
Piatra Neamţ, practic, în aproape toate oraşele şi târgurile Ţării Moldovei. 


COMUNITATEA BULGARĂ 


Bulgarii din Banat - România, denumiți bulgari bănăţeni sau bulgari- 
pavlicheni, reprezintă una dintre cele mai vechi diaspore bulgare din lume, cu 
certitudine cea mai veche din România. Străbunii acestora, în perioada emigrării lor 
din Bulgaria, năpăstuită de jugul otoman, spre Ţara Românească, iar mai târziu spre 
Transilvania şi Banat, au avut drept conducători oameni destoinici, înţelepţi, buni 
strategi. Aceşti bulgari, care au emigrat din Bulgaria la sfârşitul celui de-al XVII-lea 
veac, din considerente istorice - spre a nu fi, practic, nimiciţi de către Imperiul 
Otoman, pentru a putea supravieţui ca naţionalitate, pentru a-şi păstra credinţa 
creştină -, erau din părţile nordice ale Bulgariei, mai precis din Ciprovţi şi Nikopole 
cu împrejurimile sale. Bulgarii din Ciprovţi, numiţi ciprovceni, se ocupau cu 
grădinăritul şi meşteşugurile, fiind aurari iscusiţi, iar bulgarii din Nikopole şi zona 
aferentă, numiţi bulgari-pavlicheni, practicau agricultura şi grădinăritul. Ciprovcenii 
şi pavlichenii erau de confesiune romano-catolică, fiind credincioşi fervenţi. Toţi au 
avut acelaşi destin, au parcurs aceeaşi odisee - de la emigrarea lor din Bulgaria, 
trecând Dunărea spre nord, în Ţara Românească, unde au fost primiţi de Constantin 
Brâncoveanu, apoi, datorită iminentului pericol otoman, s-au stabilit în Transilvania 
şi Ardeal. Bulgarii-pavlicheni, proveniţi din Nikopole şi împrejurimile sale, şi-au 
întemeiat, în 1738, o aşezare denumită Beşenova Veche (actualmente Dudeştii 
Vechi, jud. Timiş), iar bulgarii provenind din Ciprovţi au înfiinţat, în 1741, localitatea 
Vinga, actualmente în judeţul Arad, care a dobândit, în acea perioadă, rang de oraş 
- Theresiopolis, printr-un ordin emis de împărăteasa Maria Tereza. După câteva 
decenii, la sfârşitul secolului al XVIII-lea şi pe parcursul secolului al XIX-lea, bulgarii 
stabiliţi pe meleagurile bănăţene, în Dudeştii Vechi şi Vinga, au mai întemeiat 
localităţi ori s-au stabilit şi în alte localităţi de pe teritoriul Banatului istoric din acea 
perioadă. Astfel se pot enumera localităţile: Breştea, Denta, Telepa (actualmente 
Colonia Bulgară), toate aceste localităţi fiind situate în prezent în Banat - România; 
apoi Ivanovo, Lisenhaim sau Torontál Erzsebetlak (actualmente Belo Blato), Német- 
Ecska, Modos, Lukâcsfalva, Kânak, Dzvarniak (Rogendorf), Sz6kelykeve sau 
Gyurgyevo (actualmente Skorenovaţ), Temes-Kubin (Kevekovin), Veliki Becskerek, 
localităţi aflate în prezent în Banatul sârbesc şi, nu în cele din urmă, Szenthubert 
(Suntuber), Szeged, Budapesta din Ungaria. In secolul al XX-lea, mase compacte de 
bulgari bănăţeni se pot regăsi în România, în afară de localităţile Dudeştii Vechi, 
Colonia Bulgară, Breştea, Denta,Vinga, şi în oraşele Sânnicolau Mare, Deta, 
municipiile Arad şi Timişoara - aşezări urbane situate relativ aproape de localităţile 
enumerate la începutul acestei fraze. Tot în perioada celui de al XX-lea veac, într-o 
anumită conjunctură istorică - Tratatul de la Craiova -, o parte dintre bulgarii 
bănăţeni, care şi-au manifestat doleanţa, au avut posibilitatea de a se reîntoarce, 
oficial, în vechea vatră strămoşească - Bulgaria. Astfel, bulgarii bănăţeni din 
Dudeştii Vechi s-au stabilit în localităţile Bărdarski Gheran, Gostilia, Dragomirovo 
din Bulgaria, iar cei din Vinga s-au stabilit în localitatea bulgărească Asenovo. În 
prezent, bulgarii, ca minoritate naţională recunoscută în România, existenţi în masă 
compactă, în mod covârşitor, în Banat, îşi păstrează şi dezvoltă cultura şi civilizaţia 
specifică. O ultimă remarcă am adăuga, şi anume, cea referitoare la faptul că 
bulgari bănăţeni există, în prezent, în mod răzleţ, dar fără a-şi renega sau ignora 
originea, în diverse state europene şi, de fapt, în diverse puncte de pe mapamond. 

Atât în perioada interbelică, cât şi în cea postbelică, bulgarii bănăţeni - loiali 
cetăţeni ai României şi demni reprezentanţi ai etniei căreia îi aparţin - au trăit în 
armonie, bună convieţuire cu ceilalţi concetăţeni, indiferent de etnie, confesiune 
etc. şi au desfăşurat o prolifică activitate socio-economică, culturală etc. 


Este important de amintit despre constituirea „Primului Comitet al bulgarilor 
bănăţeni“, în 1938-1939 (în afara diverselor organizaţii, asociaţii, fundaţii cu diverse 
scopuri lucrative, din diverse sfere ale vieţii, existente de la stabilirea în Banat), 
care Comitet de iniţiativă avea drept obiectiv fundamental realizarea unei mai 
eficiente coeziuni a bulgarilor din Banat. Publicaţia „Glasul bulgar bănăţean“, organ 
al minorităţii bulgare din Banat, din acea perioadă interbelică, a relatat, pe larg, 
despre iniţiativa benefică a Comitetului, ai cărei iniţiatori au fost: dr. Petru Telbis - 
preşedinte, av. Anton Lebanov - vicepreşedinte, dr. în ştiinţe economice Karol Telbis 
- secretar, Ivan Fermendjin - preşedintele departamentului cultural, ing. Anton 
Dermedjin - preşedintele departamentului agricol, Nicolae Lebanov - casier, „Twtka“ 
(Hailemas Ţofica) - preşedinta departamentului social. 

In perioada postbelică,1945-1989, s-au organizat diverse acţiuni, în special 
programe cultural-artistice. Despre această perioadă, despre multiplele acţiuni, 
desfăşurate în diverse domenii, în pofida unor obstrucţionări, a unor vicisitudini 
datorate conjuncturii existente la acea vreme, ar fi benefic de elaborat un material, 
o lucrare. Materialul ar putea fi structurat, din punct de vedere jurnalistic, sub forma 
unui documentar (interviuri, reportaje, depănarea amintirilor din acea perioadă cu 
persoanele implicate în aceste acţiuni). 

In data de 25 decembrie 1989, pentru prima oară în istoria bulgarilor 
bănăţeni, a existat posibilitatea de a se face auzită limba bulgarilor din Banat pe 
undele Radioului Timişoara, prin glasul profesorului lvanicov Carol-Matei. Prin 
intermediul acestei iniţiative s-au pus bazele emisiunii în limba bulgară la Radio 
Timişoara. Pentru o scurtă perioadă de timp, un colectiv format din câţiva bulgari 
bănăţeni inimoşi s-a preocupat de realizarea unor scurte emisiuni în limba bulgară, 
cu caracter intermitent, la Radio Timişoara. Nu peste mult timp, a demarat 
emisiunea în limba bulgară, care are un caracter permanent - săptămânal, 
duminica, între orele 16,00-16,30 la Radio Timişoara. La propunerea Uniunii Bulgare 
din Banat - România, care, între timp, se constituise, a fost desemnat un redactor 
pentru această emisiune. 


COMUNITATEA CEHĂ 


Popoarele moderne de azi: cehii, slovacii, polonezii, ruşii, bieloruşii, 
ucrainenii, bulgarii, sârbii, croații şi slovenii, au o origine comună, făcând parte din 
neamul slavilor, care, încă prin mileniul | î.H., trăia pe un vast teritoriu cuprins între 
fluviile Vistula şi Niprul mijlociu. Istoricii romani Tacitus, Plinius cel Bătrân (secolul | 
d.H.) şi Ptolemeu (secolul al II-lea d.H.) îi menţionează pentru întâia oară pe slavi 
sub numele de venezi (venzi, veneţi), iar istoricul bizantin Procopius din Caesareea 
(secolul al VI-lea) îi denumeşte anţi şi sclavini, însă istoricul got lordanes (secolul al 
VI-lea) scrie că „venezii se trag din acelaşi trib şi poartă trei denumiri: venezi, anţi şi 
sclavuni”. Tot din secolul al VI-lea bizantinii îi menţionează sub denumirea generică 
de slavi. La început, triburile slave vorbeau o limbă comună, slava veche, care face 
parte din familia lingvistică indo-europeană, împreună cu limbile germanică, celtică, 
romanică, indică etc. 

In perioada secolelor IV-VI, sub presiunea altor popoare, slavii vechi s-au 
pus în mişcare, luând parte activă la procesul migraţiunii popoarelor şi s-au 
delimitat în trei mari ramuri: slavii de sud (bulgarii, sârbii, croații şi slovenii), slavii 
de răsărit (ruşii, bieloruşii, ucrainenii) şi slavii apuseni (cehii, slovacii şi polonezii). 
Se pare că numele de ceh provine de la un voievod patriarh cu numele de Ceh, 
care, aşa cum apare în câteva legende, a condus triburile slave ce s-au aşezat pe 
malurile fluviului Vltava. Treptat, în societatea slavilor apuseni s-au dezvoltat 
relaţiile feudale, s-au întemeiat primele formaţiuni statale. Astfel, pe teritoriul Cehiei 
şi al Slovaciei de azi, a luat fiinţă un stat condus de Samo (623-658), care a respins 
atacurile francilor. Pe acelaşi spaţiu, pe la anul 830, s-a întemeiat statul Moraviei 


Mari, care va fi distrus de unguri în anul 906. Însă, încă din anul 895, doi fraţi cehi 
din familia Přemysl s-au separat, întemeind statul ceh în Boemia de azi. Cel mai de 
seamă cneaz al statului ceh a fost Vaclav l, ulterior sanctificat şi declarat 
protectorul naţional al cehilor. 

O importanţă deosebită în evoluţia societăţii şi a culturii cehe a avut-o 
răspândirea creştinismului de către doi misionari trimişi de Bizanţ, fraţii Chiril 
(Constantin) şi Metodiu, veniţi în Moravia pe la anul 863. Primul cneaz creştinat de 
Metodiu a fost Borivoj (874). Chiril şi Metodiu au creat alfabetul numit glagolitic 
(apoi chirilic), au introdus liturghia în limba slavă, au tradus cărţi religioase şi 
didactice în limba slavă veche. Treptat, la sfârşitul secolului al IX-lea, sub presiunea 
Imperiului German, în societatea cehilor s-a impus ritul latin, astfel că, în anul Marii 
Schisme (1054), cehii au rămas la religia romano-catolică. 

In secolul al XIV-lea, Cehia a cunoscut o perioadă de mare strălucire în 
timpul domniei regelui Carol | de Luxemburg (ca împărat german Carol al IV-lea), iar 
în secolul al XV-lea, Cehia a fost frământată de războaiele husite (1419-1434). Incă 
din anul 1420, grupuri de husiţi cehi s-au stabilit în Transilvania şi Moldova. În 
perioada următoare, Cehia a intrat treptat, tot mai mult, în sfera de influenţă a 
Imperiului German, ajungându-se ca, în timpul războiului de 30 de ani, Cehia şi 
Moravia să fie declarate posesiuni ereditare ale Habsburgilor (1627). Astfel că, în 
secolul al XIX-lea, când au avut loc colonizările cehe în Banat, atât Cehia cât şi 
Banatul făceau parte din Imperiul Habsburgic (numit, din 1867, Imperiul Austro- 
Ungar). 

În cadrul politicii mai ample de colonizare a Banatului, deschisă de Imperiul 
Austriac după anexarea Banatului în anul 1718 (pacea de la Passarowitz), în cursul 
secolului al XIX-lea, în Banatul românesc are loc procesul de colonizare a cehilor. 
Istoriografia cehă şi cea română consideră că această colonizare s-a desfăşurat în 
trei valuri. Incepând cu anul 1823 este consemnat primul val al colonizărilor, ce 
duce la înfiinţarea localităţilor Elisabeta (Elisabethfeld) şi Sfânta Elena (Svatá 
Helena), din actualul judeţ Caraş-Severin. Promotorul acestei colonizări a fost losif 
Magyarly, antreprenor de cherestea din Oraviţa. Cel de-al doilea val al colonizării 
cehilor s-a desfăşurat între anii 1826-1828 sub autorităţile austriece, mai ales în 
Munţii Almăjului, fiind înfiinţate localităţile Eibenthal (jud. Mehedinţi), Ravensca, 
Şumiţa, Giîrnic şi Bigăr din judeţul Caraş-Severin. In fine, cel de-al treilea val al 
colonizărilor are loc în anul 1863, când sunt înfiinţate localităţile Clopodia, de lângă 
Gătaia, cât şi Peregul Mare, din judeţul Arad. Insă unele surse istorice indică 
aşezarea unor colonişti cehi în Banat încă din anul 1770, dar continuitatea acestora 
nu a putut fi determinată. 

La începutul secolului al XX-lea, cehii încep să se stabilească şi în oraşele şi 
comunele din actualele judeţe Caraş-Severin şi Mehedinţi, precum: Moldova-Nouă, 
Băile Herculane, Orşova, Zlatiţa, Liubcova, Cozla, Berzasca, Bozovici, Mehadia, 
Vukova, Jupa, Scăiuş (lângă Lugoj), alcătuind comunităţi etnice mai mult sau mai 
puţin compacte. Alte grupuri de cehi au migrat către marile oraşe: Bucureşti, 
Ploieşti, Oradea, unde treptat au fost în mare parte asimilați. Datele din 1956 arătau 
că în întreaga zonă a Clisurii Dunării, 8 887 de locuitori s-au declarat de 
naţionalitate cehă, iar în 1992 erau doar 2 970 pe Clisură şi în total, în România, 
erau 3 200 de cehi. 

Denumirea de cehi a fost schimbată treptat, de către locuitorii români din 
vecinătatea lor, cu denumirea mai facilă de „pemi”, o derivare de la bohemi, ea 
aplicându-se şi germanilor sosiți din regiunea Bohemiei. La rândul ei, denumirea de 
Boemia sau Bohemia, patria de origine a „pemilor”, provine de la antica provincie 
Boiohaemum, unde s-au aşezat în secolul | d.H., boii, un neam celtic. După unii 
cercetători, denumirea de „pemi” provine din cuvântul german Böhmen, denumire 
ce se dădea, de către germanii din Banat, tuturor celor ce veneau din Boemia. 
Cauzele care au generat colonizarea cehilor au fost de natură economică, socială, 
politică şi religioasă. Mulţi locuitori, care nu erau de confesiune romano-catolică, în 
regiunile mai sărace erau prigoniţi, căci contrareforma în Cehia atinsese apogeul în 


deceniul al treilea al secolului al XVIII-lea. De asemenea, eliberarea Europei de sud- 
est de sub jugul otoman, după numeroasele războaie austro-turce, a însemnat şi 
localităţi distruse, teritorii pustiite, pământuri nelucrate, o situaţie generală de 
insecuritate şi sărăcie. Acestea se adăugau unei situaţii generale de înrăutăţire a 
iobăgiei din Boemia şi Slovacia, situaţie ce a provocat izbucnirea unor răscoale 
ţărăneşti precum cea de la Nachod din 1775, urmate de persecuții din partea 
autorităţilor. S-a intensificat în aceste teritorii haiducia şi fuga de pe moşii, ori, pe 
teritoriile eliberate de la turci, multe mlăştinoase, fugarii se puteau ascunde foarte 
uşor de urmăritori. Insă colonizările desfăşurate de autorităţile imperiale au răspuns 
necesităţii de a popula teritorii slab locuite, de a defrişa păduri şi de a asigura, 
împreună cu satele româneşti, paza graniţelor. 


COMUNITATEA SLOVACĂ 


În perioada marilor migrații ajung şi slovacii în spaţiile pe care le locuiesc 
practic şi astăzi. Originile slovacilor sunt strâns legate de evoluţia comunităţilor 
lingvistice indo-europene, din care fac parte şi ei. Primele aşezări slovace sunt 
atestate între râurile Visla şi Nipru. Primii istorici antici (Procopius, Iordanes, Nestor) 
îi amintesc sub denumirea de venezi, anţi sau sclavini. 

Expansiunea masivă, spre interiorul Europei, începe pentru slavi în prima 
jumătate a mileniului | d.H. şi culminează în secolele al VI-lea şi al VIl-lea. Ocupaţia 
principală a slavilor era agricultura. Ei locuiau în sate, iar căpeteniile în cetăţi 
întărite. Trăiau organizaţi în obşti săteşti, mai târziu în uniuni tribale. În Europa 
centrală, slavii convieţuiesc cu avarii şi, în cele din urmă, cad sub stăpânirea 
acestora. Slavii apuseni vor realiza o uniune de triburi în frunte cu negustorul franc 
Samo (623-658), înfrângându-i atât pe avari, cât şi pe francii lui Dagobert. 

În secolul al VIII-lea, cu ajutorul lui Carol cel Mare, reuşesc să se elibereze 
de sub stăpânirea avară. 

In secolul următor, pe teritoriul locuit de slavii apuseni se formează două 
cnezate: Moravia, în frunte cu Mojmir, şi Nitra, condus de Pribina. In anul 833, 
Mojmir cucereşte şi Nitra, dând astfel naştere unui stat întins, cunoscut sub 
denumirea de Moravia Mare. Urmaşul lui Mojmir, cneazul Rastislav, reuşeşte să 
scape de vasalitatea faţă de Imperiul Carolingian. 

Pentru a-şi putea menţine independenţa, avea nevoie de sprijinul Bisericii. 
Pentru că duşmanii lui, francii, reprezentau papalitatea, se va orienta spre 
Constantinopol, de unde aduce doi misionari, fraţii Chiril şi Metodiu. Aceştia au 
alcătuit alfabetul glagolic, din care se va forma cel chirilic, şi au folosit limba slavă 
ca limbă liturgică. Invăţăturile lor vor sta la baza culturii tuturor popoarelor slave. 

Svatopluk (871-894), pentru a scăpa de presiunea francilor şi a papalității, 
izgoneşte învăţăceii lui Metodiu şi trece sub influenţa episcopilor franci şi, în 
consecinţă, a Romei. După moartea lui, luptele interne, dar mai ales atacurile 
francilor şi maghiarilor duc la destrămarea vastului imperiu, ce cuprindea Slovacia 
de azi, Moravia, Cehia, sudul Poloniei, Silezia şi Panonia. Moravia Mare a fost cel mai 
vechi stat al slavilor apuseni şi, în acelaşi timp, primul stat comun al slovacilor şi 
cehilor. 

Slovacia ajunge să fie integrată treptat la Regatul Ungar, ca o marcă de 
graniţă cu sediul la Nitra, unde voievodul era, de obicei, urmaşul regelui arpadian. 
Această marcă sau voevodat era, în mare, încadrat între râurile Morava şi Criş. 

Voievodul Bela administra, din sediul său de la Nitra, 15 comitate, care au 
fost atât pe teritoriul slovac cât şi pe cel maghiar, şi ducea o politica internă şi 
externă proprie. Regele Ladislav | (1077-1095) reuşeşte să anihileze autonomia 
voievodatului, aşezând la graniţele lui populaţii privilegiate de secui, pecenegi şi 
cumani. 


Feudalismul îşi va pune amprenta şi pe iobagii slovaci, care opuneau 
rezistenţă faţă de opresiune încă din secolul al XI-lea. Documentele vremii vorbesc 
despre transfugi în ţinuturile de dincolo de prisăci, adică dincolo de graniţele 
actuale ale Slovaciei. 

Incepând cu secolul al XIII-lea, ne întâlnim tot mai mult cu fuga iobagilor din 
comitatele suprapopulate spre ţinuturile care le ofereau condiţii mai bune de trai. O 
imagine a stării dezolante a iobagilor din Ungaria o dovedesc răscoalele lui Doja şi 
Csaszar, amândouă înăbuşite în sânge. Amenințarea cea mai frecventă în petiţiile 
iobagilor slovaci suna în felul următor: Dacă nu scădeţi birurile, ne vom împrăştia în 
lumea întreagă. Migraţia masivă spre sudul Ungariei (Alfold) începe însă după pacea 
de la Karlowitz (1699) şi pacea de la Satu Mare (1711). Acum, turcii părăsesc 
această parte a ţării ungureşti, lăsând în urma lor pământuri foarte roditoare, dar în 
mare parte depopulate. 

In primele decenii ale secolului al XVIII-lea, au migrat din comitatele de nord 
ale Ungariei (Slovaciei de azi) spre sud. Acest prim val de colonişti se aşază în 
comitatele Estergom, Komarom, Nograd şi Pesta. 

După fuga acestui prim val, cei rămaşi erau obligaţi să acopere şi obligaţiile 
fugarilor. La aceste necazuri se pot adăuga obligaţiile sporite din timpul războaielor, 
epidemiilor sau arderii unor localităţi. In acelaşi timp, o cauza importantă a 
migraţiei slovacilor a fost persecutarea religioasă, pentru că au îmbrăţişat ideile 
reformatoare ale lui Luther. Această nouă confesiune le oferea o Biserică mai ieftină 
şi o speranţă de egalitate socială, la care sărăcimea nu vroia să renunţe deloc. Pe 
de altă parte, comisarii multor stăpâni de pământuri din sudul Ungariei, aşa-numiţii 
„impopulatores”, promiteau trecerea din starea de iobag „legat de glie” în starea de 
iobag contractual, libertatea confesiunii, scutirea de dări pe mai mulţi ani, lemn de 
construcţii şi, mai ales, pământ de cinci ori mai roditor decât în ţinuturile muntoase. 
Aceste informaţii se adevereau prin intermediul celor care se întorceau din ţinuturile 
de sud: muncitorii sezonieri, meseriaşii, soldaţii sau chiar prin scrisorile preoţilor 
care, de regulă, urmau coloniştii în procesul lor de migrare. 

Astfel, între Tisa, Dunăre şi Mureş au crescut adevărate oraşe slovace: 
Bekescsaba, Szarvas, Totkomlos, Backi Petrovac sau Nădlac. Referindu-se la sporul 
populaţiei din sudul Ungariei (Alfold), istoricul de origine slovacă Mathias Bell 
descrie această situaţie în felul următor: nici nu putem spune că se nasc, ci mai 
degrabă că rodesc ca nişte cereale de soi. Şi mai adaugă informaţia că acele colonii, 
care au fost fondate cu douăzeci sau treizeci de ani în urmă, s-au dezvoltat în aşa 
măsură, încât sunt în stare să trimită noi roiuri de colonişti. Urmarea unui asemenea 
fenomen de colonizare secundară sunt unele aşezări de pe teritoriul actual al 
României. 

Primii colonişti slovaci, aşezaţi la noi, au fost cei veniţi din Szarvas şi 
Bekescsaba, în anul 1747. Ei au fondat aşezarea Apatelek (azi Mocrea, în judeţul 
Arad) pe domeniul magnatului loan Peterfy. Aici formează o comunitate 
confesională evanghelică, îşi ridică parohia, biserica şi şcoala, aducându-şi în scurt 
timp şi preotul şi dascălul. Această modalitate de organizare va fi comună şi 
următoarelor aşezări. Cea mai mare aşezare slovacă de pe teritoriul românesc a 
fost însă Nădlacul, tot în judeţul Arad. Slovacii s-au aşezat aici, în anul 1803, alături 
de populaţia românească, după ce sârbii părăsiseră masiv localitatea, în anul 1751. 
Coloniştii au venit aici, în principal, din Totkomlos şi Bardany, dar şi din comitatele 
slovace Novohrad, Gemer şi Zvolen. 

In anul 1850, Nădlacul avea 9 383 de locuitori, din care 4 877 slovaci. Până 
la sfârşitul secolului şi-au construit, în afară de biserică, şi opt şcoli. 

In Banat au fost fondate alte aşezări: în 1813 - Butinul, de către colonişti din 
comitatul Orava, dar şi din Banatul sârbesc. Alţi slovaci evanghelici s-au aşezat în 
număr de 25 de familii la Vucova, în Banat. Ei au venit în Banat din localitatea 
Vel'ky Krti5 (comitatul Novohrad). Brestovaţ este o altă aşezare din Banat, fondată 
însă de maghiari. Aceştia fiind puţini, autorităţile vor permite venirea slovacilor 
catolici din zona Bekescsaba, în anii 1847-1848. În 1852, alţi colonişti slovaci, mai 


ales meseriaşi şi ţărani sărăciţi, vin în Peregul Mare (jud. Arad), din comitatul Šariš. 
Lor nu li se vor acorda aceleaşi facilităţi, precum celor de la începutul secolului. 
Poate cea mai târzie colonie slovacă din judeţul Arad este localitatea Ţipari. Această 
localitate a fost înfiinţată în 1883 pe pământurile camerei regale. Slovacii au fost 
aduşi alături de mai vechii locuitori germani şi maghiari. Ei proveneau din zona 
Bekescsaba, dar şi din Orava şi Nitra. De asemenea, au primit pământ puţin, pe 
care trebuiau să-l plătească în rate eşalonate pe 50 de ani. In Bihor situaţia era 
puţin diferită. Proprietarii complexului montan bihorean erau patru conți sau baroni: 
Baranyi, Banffy, Kereszegi şi Bathyanyi. Aceştia doreau să comercializeze lemnul 
din pădurile pe care le posedau, pentru că în Europa era foarte căutată soda 
caustică, produsă din cenuşă, şi care servea la rândul ei la producerea leşiei şi a 
săpunului. Pentru aceasta aveau nevoie de specialişti, aşa cum vor avea nevoie şi 
de sticlari, atunci când vor înfiinţa aici primele cuptoare de sticlă. Aceşti specialişti 
au fost aduşi din comitatele slovace Gemer, Zemplin şi Orava. Majoritatea, erau de 
confesiune catolică. Astfel se nasc primele aşezări slovace bihorene, încă din anul 
1790. Acestea au fost Budoi, Borumlaca şi Vărzari. Alţi muncitori slovaci, tot din 
Zemplin, sunt aduşi după anul 1811, când are loc o mare devalorizare a monedei, 
urmată în 1817 de o recoltă foarte slabă. Acum sunt colonizate aşezările Valea 
Ungurului, Valea Târnei şi Şinteu. Urmează, în anul 1830, Huta Voivozi şi Socet. 

La început, pământul defrişat l-au folosit, conform contractului, în mod 
gratuit. Mai târziu, proprietarii le-au impus o arendă mare, ceea ce a dus la un lung 
şi costisitor proces, intentat contelui de către colonişti (cu mici întreruperi, cca. 35 
de ani). 

Suprapopularea acestor localităţi va duce cu timpul la colonizarea 
localităţilor vecine, din Bihor şi Sălaj. Slovacii s-au mai aşezat şi în Maramureş, cea 
mai mare localitate fiind Huta Certez, dar şi în Bucovina, unde cea mai mare 
comunitate a trăit în Poiana Micului. 


COMUNITATEA POLONEZĂ 


Primele comunităţi poloneze distincte, din spaţiul românesc, au fost create 
la sfârşitul secolului al XVIII-lea când, odată cu destrămarea statului polonez 
independent, grupuri compacte de poloni s-au stabilit, în principal, în Bucovina 
(unde au format aşezări cu caracter etnic distinct) şi, secundar, în Basarabia şi 
Principatele Române. 

Legăturile dintre polonezii din spaţiul românesc şi patria-mamă s-au păstrat 
şi se păstrează prin intermediul limbii, Bisericii Catolice şi tradiţiilor etno-culturale şi 
istorice comune. 

Datorită situaţiei speciale de teritoriu, aflat la interferența influențelor 
culturale bizantine, slave şi central europene, istoria polonezilor stabiliţi în Bucovina 
are o importanţă specială pentru istoria acestei provincii şi, ulterior, pentru istoria 
României. In acest context, polonezii şi-au adus (şi îşi aduc) o contribuţie deosebită, 
în special pe tărâm cultural-religios, la iniţierea şi perpetuarea tezaurului spiritual al 
Bucovinei, supranumită de către specialişti „Elveţia Orientului”. 

Şi în prezent, majoritatea polonezilor din România trăiesc în comunităţi 
etnice distincte doar în sudul Bucovinei (jud. Suceava), motiv pentru care, în 
prezentul material, se va insista asupra istoriei lor. 

In Bucovina, au sosit, în special în secolul al XVIII-lea, grupuri de polonezi 
originari din Galiţia, atraşi de condiţiile de viaţă de aici şi sarcinile fiscale mult mai 
uşoare. Totodată, o parte însemnată a polonezilor, stabiliţi în Bucovina, au fost 
aduşi de către autorităţile imperiale austriece, interesate să valorifice bogăţiile 
acestei regiuni (în special minereuri, sare, păduri), aparţinând părţii de nord-vest a 
Moldovei. În vederea exploatării acestor bogății, împăratul Iosif al II-lea (1780-1790) 
a adus în Bucovina un număr însemnat de polonezi. 


În primul rând, au fost colonizați aici specialişti în minerit din Bochnia şi 
Wielicza, în vederea valorificării zăcământului de sare de la Cacica. Ulterior, au fost 
aduşi meşteri în prelucrarea lemnului şi a sticlei, lucrători la căile ferate. Totodată, 
în cadrul comunităţilor polone, nou create în Bucovina, au sosit învăţători şi slujitori 
ai Bisericii, proveniţi în special din regiunile Bochnia şi Kalusza. 

Un grup aparte, între polonezii stabiliţi în Bucovina, era format din gorali 
(munteni) din ţinutul Czadca (azi în Slovacia), stabiliţi în localităţile bucovinene 
Solonețu Nou, Poiana Micului, Pleşa (localităţi aflate actualmente în judeţul 
Suceava, Laurenca, Davideni-Zrab, Dunawiec (localităţi aflate actualmente în 
regiunea Cernăuţi, Ucraina). Polonezii proveniţi din valea râului Kisuca s-au aşezat 
în localităţile Panca, Pătrăuții de Jos (zona numită Arşiţa), Păltinoasa. 

Aşezarea polonezilor în Bucovina a condus, în timp, la apariţia a numeroase 
localităţi cu populaţie majoritar poloneză precum Cacica, Solonețu Nou, Poiana 
Micului, Pleşa, Bulai (Moara), Ruda (Vicşani), Păltinoasa - judeţul Suceava, 
Tereblecea, Davideni-Zrab, Huta-Veche, Pătrăuții de Jos, Crăsnişoara Veche 
(regiunea Cernăuţi). 

Polonezii bucovineni aveau numeroase organizaţii şi asociaţii culturale, ce 
aveau drept scop menţinerea şi răspândirea valorilor polonismului. Amintim în 
primul rând „Casele Polone”, ce funcționau în mai toate localităţile bucovinene 
locuite de polonezi. Centrul activităţii culturale a polonezilor bucovineni era oraşul 
Cernăuţi. O importanţă aparte sub acest aspect era deţinută de numeroasele 
societăţi (cabinete) de lectură (Czytelnia Polska) din Bucovina. 

După unirea Bucovinei cu România (15/28 noiembrie 1918), numărul 
polonezilor bucovineni a mai scăzut (34 119 persoane în 1919, faţă de 36 210 
persoane în 1910) deoarece, o parte dintre ei, s-au întors în patria-mamă, 
redevenită stat independent, după 11 noiembrie 1918. 

In Basarabia din perioada interbelică existau comunităţi compacte de 
polonezi la Chişinău, Hotin, Soroca, Bălţi, Tighina şi Cetatea Albă. La Chişinău 
funcţiona cu succes Organizaţia „Jan Sobieski”, condusă de către Roman Biskup. In 
acea perioadă, la nivelul întregii Românii, polonezii din Basarabia erau cei mai 
numeroşi după cei din Bucovina. 

In vechiul Regat al României, numărul polonezilor era ceva mai mare în 
Bucureşti (1 300-1 600 persoane), aici activând cu deosebit succes societatea 
culturală polonă „Adam Mickiewicz”. In Galaţi funcţiona organizaţia Kola Polski, 
condusă la sfârşitul anilor '30 de către numitul Aleksander Dunin. Totodată, la 
nivelul întregii Românii funcționau câteva organizaţii culturale polone: Asociaţia 
Tinerimii Polone, Asociaţia Doamnelor Polone, societatea Polska Macierz Szkolna w 
Rumunii, Societatea Invăţătorilor Poloni etc. 

In perioada interbelică, numărul polonezilor din România este consemnat de 
către recensământul general, efectuat în 1930. Conform acestui recensământ, în 
România acelui an au fost înregistraţi 48 310 polonezi la rubrica „neam” şi 38 265 
la rubrica „limba vorbită”. Acest fapt se datorează unei aculturaţii din mediul urban 
(în special în favoarea germanilor) şi rural (în special, în favoarea ucrainenilor şi 
românilor). 

Numărul polonezilor din România a scăzut dramatic după cel de-al Doilea 
Război Mondial, atât în partea nordică, anexată de Uniunea Sovietică, cât şi în 
partea sudică, rămasă României. Acest fapt s-a datorat, în special, repatrierilor în 
Polonia, organizate de către statul polon. 

Regimul comunist din România a influenţat în mod negativ viaţa cultural- 
religioasă a polonezilor din România. Mai mult, în 1950, a fost interzisă activitatea 
Uniunii Polonezilor din România, organizaţia fiind reactivată abia în 1990. 

Comunitățile polonezilor din România experimentează o adevărată 
renaştere etno-culturală după 1990, odată cu prăbuşirea regimului comunist din 
România. Organizaţia centrală a polonezilor din spaţiul românesc este Uniunea 
Polonezilor din România. Procesul de reactivare a acestei organizaţii a fost demarat 
în 1990, odată cu reînfiinţarea filialei polonezilor din Bucureşti. În anul următor, a 


fost reînfiinţată filiala din Suceava, condusă de către Wilhelm lachimovschi, 
personalitate marcantă a comunităţilor polonezilor bucovineni. 

Iniţial, Uniunea Polonezilor din România a avut sediul la Bucureşti. Ulterior, 
sediul acesteia a fost mutat la Suceava, situaţie justificată inclusiv de 
preponderența numerică a polonezilor bucovineni. 

Uniunea Polonezilor din România este o „organizaţie apolitică a cetăţenilor 
români de naţionalitate poloneză. Scopul acesteia este păstrarea identităţii 
culturale, lingvistice şi religioase”. In principal, ea îşi îndeplineşte misiunea de 
păstrare a identităţii culturale, lingvistice şi religioase a comunităţii polonezilor din 
România, prin organizarea unor activităţi culturale, colaborarea cu autorităţile 
locale, cooperarea cu diverse organizaţii din Polonia, participarea la numeroase 
manifestări ştiinţifice sau culturale din ţară sau din străinătate. 

După 1990, Uniunea Polonezilor din România a fost condusă succesiv de 
Antoni Rojowski, Johann Peter Babiaş şi Ghervazen Longher, ultimul dintre ei 
îndeplinind în prezent şi funcţia de reprezentant în Parlament (deputat) al 
polonezilor din România. 

Post 1990, polonezii din Bucovina au declanşat un proiect cultural la nivel 
naţional. Astfel, pentru îmbunătăţirea situaţiei învăţământului în comunităţile 
multietnice din Bucovina, începând cu anul 2002, a fost lansat proiectul educativ 
„Copiii Bucovinei”. Acesta „cuprinde copiii din comunităţile multietnice ale 
Bucovinei, ce învaţă împreună în şcolile „polone” ale regiunii din localităţile: 
Solonețu Nou, Poiana Micului, Pleşa, Cacica, Păltinoasa, Gura Humorului, Siret, 
Suceava, Moara”. Realizarea proiectului, finanţat majoritar de către statul polon, se 
bazează pe principiul colaborării cu autorităţile locale şi şcolare ale judeţului 
Suceava. Scopul final al acestui proiect este „ameliorarea condiţiilor educaţionale” 
din localităţile mai sus-menţionate. 

In contextul relansării regimului democratic, rezultatul primelor alegeri 
libere din 1990 consemna alegerea primul parlamentar polon în Parlamentul 
României postcomuniste, în persoana lui Antoni Linzmeier din Ploieşti. l-au 
succedat, în urma alegerilor din 1992, Johan Peter Babiaş, înlocuit în urma decesului 
său (martie 2002), cu Ghervazen Longher din Solonețu Nou. 

Viaţa culturală a comunităţii poloneze din România se concentrează în 
prezent în jurul Casei Polone din Suceava, precum şi în jurul publicaţiei lunare 
bilingve (română şi polonă) „Polonus”, din aceeaşi localitate. „Dom Polski” din 
Suceava a fost construită între 1903-1907, naţionalizată în 1950 şi recuperată de 
comunitatea polonă în 1996. 

Actualmente, comunitățile polone din România militează pentru 
consolidarea şi perpetuarea conştiinţei etno-culturale, punând un mare accent pe 
consolidarea „Caselor Polone” din teritoriu. Potrivit Recensământului din 1992, în 
România trăiau 4 232 polonezi, dintre care 2 292 în judeţul Suceava. 

Sursele interne ale Uniuni Polonezilor din România consideră însă că 
numărul acestora este în realitate de circa 10 000 persoane. Discrepanţa dintre 
datele Recensământului din 1992 şi aceste surse interne provine, în special, din 
împrejurarea că mulţi etnici polonezi s-au declarat români, întrucât nu mai cunosc 
limba maternă, fac parte din familii mixte etc. 


COMUNITATEA ITALIANĂ 


Prezenţa italiană pe teritoriul actual al României este una constantă şi îşi 
are începuturile în anul 1000, în timpul procesului de creştinare a popoarelor 
europene, când Ştefan | al Ungariei este botezat şi obţine arhiepiscopia romano- 
catolică de la Strigonium (Esztergom), unde este încoronat rege. Drept urmare, se 
înfiinţează alte episcopii, una fiind cea de la Cenad, astăzi în judeţul Timiş, în locul 
unei mănăstiri de rit bizantin. Aici, în 1038, este numit episcop călugărul benedictin 


Gerardo de Sagredo, originar din Veneţia , care pune bazele unei şcoli în limba 
latină. Alţi călugări misionari, marea majoritate de origine italiană, vor continua 
procesul de convertiri. 

Colonii de italieni din nordul Peninsulei sunt instalate la Oradea, înainte de 
invazia tătară-mongolă din 1241, dând naştere suburbiilor din afara zidurilor cetăţii, 
Venezia (Velenţa de astăzi) şi Olosig (Italieni). In 1283, este atestată documentar 
Civitas Olosig (Cetatea italienilor), localitate aflată în judeţul Bihor, redusă mai 
târziu la dimensiunea unui sat. Surprins la Oradea în timpul invaziei tătare-mongole 
şi luat în captivitate, canonicul Ruggiero da Torre Maggiore, din Puglia, descrie în 
poemul de factură baladică, Carmen miserbile, întâmplările prin care a trecut. 

Satele Veneţia de Sus şi Veneţia de Jos, judeţul Sibiu, au fost întemeiate de 
venețieni, iar Velence (Veneţia) era numele unui cătun din componenţa satului 
Lemnia, judeţul Covasna. Tot în judeţul Covasna, comuna Brăduţu, există satul 
Tălişoara (Olasztelek, Olostellek), unde mai sunt păstrate urmele unei colonii care, 
potrivit documentelor papale, ar fi existat încă înainte de anul 1322, localitatea fiind 
considerată mai târziu, de călugărul iezuit Timon Samuel, drept Fundus Italicus, 
adică pământ italian, spre a fi deosebit de Fundus Regius, pământ regal. Elementul 
italian a există până în epoca modernă, mărturii fiind denumirile de Olaszok utja = 
Uliţa italienilor şi Olaszok teke jâtszâja = teren de popice al italienilor, dar şi nume 
de familie, cum sunt Colombano, Marco, Fabian, transcrise după normele limbii 
maghiare. 

Satul Talyanfalwa (Satul italienilor), ce fiinţa prin 1320 lângă Deta, judeţul 
Timiş, a dispărut. Aceleiaşi perioade îi aparţine castelul de la Timişoara, ridicat de 
meşterii italieni, după modelul celor din împrejurimile Veneţiei, pentru regele 
maghiar Carol Robert de Anjou. Regele Sigismund de Luxemburg îl va dărui apoi 
condotierului florentin Fillipo Scolari, conte de Timişoara, zis Pippo Spano, care va 
împleti meseria armelor cu aceea de promotor al culturii italiene în zonă. 

Repetate incursiuni, ulterioare marii invazii tătare din secolul al XIII-lea, îi 
determină pe conducătorii oraşelor şi târgurilor transilvane să-i ceară, în anul 1405, 
lui Sigismund de Luxemburg, aprobarea pentru consolidarea zidurilor vechilor 
cetăţi, pentru ridicarea altor fortificaţii, operaţiuni permise, până la urmă, numai în 
cazul oraşelor. La acest program de edificare, refacere, consolidare a fortificațiilor, 
castelelor, care s-a extins până în secolul al XVIII-lea, au participat meşteri italieni, 
cunoscuţi sub numele de italus sau italicus. Familii întregi de zidari - fundatores, 
pietrari - lapicidi, dar şi dulgheri, tâmplari, vărari etc. se vor stabili la Oradea, Arad, 
Satu Mare, Alba lulia unde îşi vor demonstra măiestria şi arta. In afară de ei, vor fi 
prezenţi şi inginerii şi arhitecţii italieni militari, în special în secolul al XVIII-lea. 

Între secolele XIV-XVI, Transilvania a fost şi destinaţia unor negustori sau 
intermediari care proveneau îndeosebi din Florenţa, Veneţia, Genova. Negustorii 
aduceau mărfuri şi produse de lux, pe care le schimbau pe pieţe transilvane cu 
materii prime din Ţara Românească şi Moldova sau cu mirodenii aduse din Orient. 
Unii dintre ei îi împrumutau cu importante sume de bani pe suveranii maghiari, în 
schimbul cărora obțineau dreptul de vânzare şi cumpărare a metalelor preţioase, 
concesiunea vămilor ori recoltarea taxelor datorate Coroanei regale. Mulţi s-au 
stabilit în oraşele mai importante, prilej cu care au strâns relaţiile economice şi 
sociale cu familiile de vază de aici, până la înrudire şi naturalizare, în scopul de a 
ocupa funcţii în conducerea respectivelor localităţi urbane. 

Postăvari şi vopsitori din Florenţa se stabilesc şi lucrează la Sibiu, iar sticlari 
venețieni vin şi lucrează la Râşnov, iar mai târziu alţii, la Porumbacu, judeţul Sibiu. 

În secolul al XVI-lea, emigrează în Transilvania, din motive religioase, 
protestanți unitarieni italieni ca Giorgio Blandrata, Fausto Socini, Niccolò Paruta, 
Marcello Squarcialupi şi, tot atunci, la curţile din Alba lulia ale principilor din familiile 
Zapolya, Bâthory, muzicienii italieni formează o adevărată colonie, una din gazdele 
lor fiind Isabella Zapolya, fiica Bonei Sforza, ducesă de Bari şi, ulterior, prin 
căsătorie, regină a Poloniei. 


În secolul al XVIII-lea, după constituirea regimentelor grănicereşti în zona 
Bistriţa-Năsăud, ofiţeri de origine italiană ieşiţi la pensie se stabilesc acolo, aşa cum 
vor face în veacul următor şi unii tineri din regiunea Veneto - aflată sub stăpânire 
austriacă între 1811-1866 - după 8-10 ani de serviciu militar în Transilvania. 

Ca şi în cazul celorlalte două ţări române, secolul al XIX-lea va fi, şi pentru 
Transilvania, începutul unei mai mari emigraţii temporare organizate. 

In Ţara Românească şi Moldova prezenţa italiană este semnalată încă din 
secolele XII şi XIII, când documente descriu traficul de mărfuri efectuat de corăbii 
venețiene, pisane, genoveze pe Dunăre, de la gurile ei până aproape de Porţile de 
Fier, un port cunoscut fiind cel de la Nedeea-Cetate. 

Aşezarea genovezilor, începând cu secolul al XIII-lea, în cetăţile Moncastro 
(Cetatea Albă), Licostomo (Chilia), Vicina, de la gurile Dunării, este o decizie 
strategică, deoarece astfel puteau controla un segment important al căilor 
comerciale europene, ce lega Orientul şi Marea Neagră de Marea Baltică. După 
obţinerea dreptului de monopol asupra comerţului în bazinul Mării Negre, colonia 
genoveză îşi continuă activitatea comercială la gurile Dunării până în secolul al XV- 
lea. 

De-a lungul timpului, la curţile domneşti din Ţara Românească şi Moldova 
se întâlnesc medici, bărbieri, negustori, traducători, interpreţi, vameşi, pictori ş.a., 
unii ajungând secretari, ca Antonio Maria del Chiaro, în timpul lui Constantin 
Brâncoveanu, sau pârcălabi ai unor cetăţi, ca Bernaldinus zis şi Bernanardus, 
pârcălab de Cetatea de Baltă, sub Ştefan cel Mare. Ei formează mici colonii în 
capitalele celor două ţări, Târgovişte şi Suceava, şi mai târziu, Bucureşti şi laşi. 
Italiana era principala limbă străină vorbită la Constantinopol în secolul al XVIII-lea, 
iar la Bucureşti, de toţi „fruntaşii ţării”. 

In urma Păcii de la Passarowitz din 1718, un fenomen imigraţionist aparte 
se derulează în Banat, entitate teritorială creată de autorităţile austriece. El avea 
legătură cu bogăţia de resurse şi materii prime de aici - aur, argint, fier, plumb, 
cărbune şi lemn - care urmau să fie exploatate, în vreme ce câmpia, foarte puţin 
populată, oferea condiţii pentru viticultură, sericicultură şi amenajări de orezării. In 
acelaşi timp, prin poziţia geografică şi strategică , Banatul se constituia într-o zonă 
tampon cu Imperiul Otoman. 

In amplul program de colonizare a acestei regiuni, promovat de guvernul de 
la Viena, în 1733 sunt aduşi la Carani (Mercydorf) italieni din Trentino şi Piemont, 
specialişti în sericicultură. A fost singurul aşezământ din tot Banatul, fondat şi locuit 
iniţial numai de italieni, pentru care s-a înfiinţat o parohie încă din 1734 şi pe care, 
în 1743, conscripția fiscală îl consemnează tot ca pe o localitate cu populaţie 
italiană, care plătea 75 de florini drept contribuţie. Alţii vor avea ca destinaţie: 
Oraviţa, Lugoj, Giarmata, Timişoara, Ciacova, Freidorf, Deta, Parcza, Ghiroda ş.a. 
Primele orezării de pe teritoriul actual al României au fost amenajate de italienii 
colonizați la Ghiroda şi Parţa, azi judeţul Timiş, unde în 1749 s-au obţinut primele 
recolte. 

Tot atunci au avut loc colonizări forţate ale unor refugiaţi politici italieni şi 
spanioli, persoane rămase fidele împăratului Carol VI, în urma pierderii Siciliei şi 
Napolelui şi a altor posesiuni italiene de către austrieci, în timpul războiului de 
succesiune la tronul Poloniei. Popularea Banatului a continuat şi a fost o acţiune 
condusă de stat, majoritatea coloniştilor fiind catolici, criteriu principal al acceptării 
lor de către Casa Imperială Habsburgică. Practic, italienii au lucrat, alături de 
coloniştii proveniţi din alte zone, în agricultură, minerit şi în exploatările forestiere. 

Secolul al XIX-lea consacră o prezenţă constantă şi organizată a italienilor 
pe teritoriul actual al României. Incă din al doilea deceniu, în Transilvania vin 
grupuri de muncitori forestieri, pietrari şi constructori din Veneto, Friuli, Trentino 
Alto Adige. Ei se aflau într-o migraţie internă controlată de guvernul de la Viena 
deoarece, aşa cum am mai spus, Veneto s-a aflat între 1811-1866 în componenţa 
statului austriac, iar Trentino Alto Addige şi Friuli oriental vor rămâne în cadrul 
Imperiului Austro-Ungar până la încheierea Primului Război Mondial . 


În Ţara Românească şi Moldova, îndeosebi în urma Păcii de la Adrianopol 
din 1829, odată cu liberalizarea comerţului, în Brăila şi Galaţi se aşază în principal 
negustori, dar şi italieni cu alte profesii şi ocupaţii, supuşi ai Regatului Sardiniei. 
ltalienii se stabilesc şi la laşi, Focşani, Craiova, Turnu Severin, Râmnicu Vâlcea, 
prefigurând într-un fel ceea ce avea să se întâmple după anul 1876. La Bucureşti 
sunt implicaţi în ridicarea unor edificii private. Arhitecţi şi ingineri naturalizaţi ocupă 
funcţii în conducerea Departamentului tehnic al Primăriei. In unele cafenele puteau 
fi citite cele mai cunoscute ziare italieneşti, alături de cele româneşti, franţuzeşti, 
greceşti şi germane. 

In Banat, în prima jumătate a secolului al XIX-lea, italieni din Carnia - nord- 
estul Italiei - vor lucra la exploatarea lemnului, la construirea tunelurilor şi 
viaductelor primei căi ferate din România, Oraviţa - Anina, pusă în funcţiune în anul 
1854. Mulţi dintre ei se vor stabili la Oraviţa, Moldova Nouă, Ohaba Ferdinand, 
Bocşa. 

În ultimul pătrar al aceluiaşi secol, imigrația forţei de muncă din ţări 
europene este consecinţa apelului, adresat de regele Carol | întreprinzătorilor, de a 
investi în România şi de a aduce mână de lucru calificată pentru derularea unui 
program ce viza modernizarea agriculturii, crearea unei industrii naţionale, 
urbanizarea ţării, dezvoltarea comunicaţiilor ş.a. In paralel, au fost aprobate legi şi 
alte facilităţi care să vină în sprijinul acestui program. Astfel, România acelei 
perioade a cunoscut fluxuri de imigranţi austrieci, evrei, cehi, germani şi italieni. In 
1891, colonia italiană din Bucureşti număra 593 persoane, creşterea fiind evidentă 
dacă o raportăm la cifra de 79, cât fusese înregistrată în 1860 pentru toată 
Muntenia. In acelaşi an, la Brăila locuiau 182 italieni. Un rol important l-a avut şi 
Marco Antonio Canini, filo-român, care a promovat în presă ideea sosirii italienilor în 
urma războaielor pentru unificare, ce traversa o criză economică şi de 
suprapopulaţie, italienii au fost atraşi de posibilitatea relativ uşoară de a găsi de 
lucru, de nivelul înalt al salarizării, de relaţiile prieteneşti cu populaţia autohtonă. 

Rezumând, grupuri de populaţie italiană au fost aşezate în mod constant în 
Transilvania, încă din Evul Mediu. Tot din Evul Mediu, Dunărea şi Marea Neagră au 
constituit, pentru importanţa lor comercială, o atracţie pentru venețieni şi genovezi. 
Din anul 1261, când încheie înţelegerea cu Bizanțul şi obţin dreptul de monopol 
asupra comerţului în bazinul Mării Negre, până în secolul al XV-lea, genovezii îşi 
continuă activitatea comercială în oraşul-port Chilia, de la gurile Dunării. În secolul 
al XVII-lea, încep să se închege colonii de italieni la Galaţi şi laşi. Pe parcursul 
secolului al XVIII-lea şi la începutul secolului al XIX-lea, emigrația italiană a cunoscut 
un alt conţinut şi o altă ritmicitate, în special în Banat şi Transilvania. Ea s-a 
amplificat şi diversificat, în partea a doua a secolului al XIX-lea, în primul deceniu şi 
în cele interbelice ale secolului al XX-lea, în toate provinciile istorice. 

Componenţa profesională şi destinaţia sectorial-economică a grupurilor de 
imigranţi italieni, aflaţi temporar sau stabiliţi definitiv în România de la sfârşitul 
secolului al XIX-lea şi până la finalul perioadei interbelice din secolul al XX-lea, au 
răspuns nevoilor şi cerinţelor impuse de etapele modernizării ţării, proces început în 
a doua jumătate a secolului al XIX-lea, continuat până în ajunul Primului Război 
Mondial şi reluat imediat după încheierea acestuia, în noile condiţii teritoriale. 

Statisticile evidenţiază următoarele cifre, privind populaţia italiană stabilită 
în România în diferite perioade: 1871 - 830 persoane, 1881 - 1762 persoane, 1891 - 
5 300 persoane, 1901 - 8 841 persoane, 1911 - 6 000 persoane, 1921 -12 246. 
Cifrele despre emigrația sezonieră sunt mult mai mari. Astfel, în anul 1908, pe 
teritoriul de atunci al României au intrat, individual, 3 973 muncitori italieni, iar în 
grup, 748, şi au ieşit, individual, 2 612, iar în grup, 243. Au mai intrat 1 573 de 
călători şi au ieşit 1673. 

In perioada interbelică fluxul migrator sezonier şi temporar se ridică la 
aproximativ 60 000 de persoane. Este o circulaţie în care sunt angrenaţi 
antreprenori şi muncitori constructori, sculptori în piatră şi marmură, sculptori de 


monumente funerare, pictori decoratori ş.a. În privinţa celor stabiliţi în România, 
numărul lor nu a depăşit în nicio etapă cifra de 25 000 persoane. 

După al Doilea Război Mondial, persoanele fără cetăţenie română şi care nu 
au renunţat la paşaport au fost nevoite să se repatrieze. La 31 decembrie 1948 mai 
existau circa 7 052 de cetăţeni italieni. Minoritatea istorică din România are, în 
componenţa sa, pe cei foarte puţini rămaşi din prima generaţie sosită la începutul 
secolului al XX-lea, dar, mai ales, pe descendenţii din generaţiile a Il-a, a Ill-a şi a IV- 
a a imigranţilor din secolele al XIX-lea şi al XX-lea. Recensământul din anul 2002 
consemnează existenţa a 3 331 de cetăţeni români de origine italiană, cifră 
neconcludentă, deoarece mulţi nu cunosc sau nu mai recunosc apartenenţa lor la 
această etnie. Comunităţi şi mici nuclee continuă să existe la Albeştii de Muscel, 
Alba lulia, Arad, Bacău, Barboşi, Beiuş, Bistriţa, Bocşa, Brăila, Brezoi, Bucureşti, 
Buzău, Calafat, Caransebeş, Călăraşi, Câmpulung Muscel, Ciceu, Cluj-Napoca, 
Clopotiva, Comăneşti, Constanţa, Corbi, Curtea de Argeş, Craiova , Deva, Dobra 
(satul Roşcani), Drăgăşani, Drobeta-Turnu Severin, Focşani, Galaţi, Ghelinţa, 
Giurgiu, Glâmboca, Greci, Haţeg, lacobdeal, laşi, Ilieni, Iscroni, Işalniţa, Izvorul Rece, 
Lipova, Malnaş, Micfalău, Nehoiu, Ohaba Ferdinand, Oradea, Oraviţa, Petroşani, 
Piatra Neamţ, Piteşti, Ploieşti, Podu Dâmboviţei, Pucioasa, Râmnicu Sărat, Râmnicu 
Vâlcea, Râu de Mori, Reşiţa, Sebeş, Sebiş, Sfântu Gheorghe, Simeria, Sinaia, Sibiu, 
Sântă Maria Orlea, Suceava, Sulina, Timişoara, Târgovişte, Târgu Mureş, Târgu 
Ocna, Tulcea, Valea Sadului, Vişeu, Zărneşti, Zăvoi ş.a. 

După 1989, în România are loc o nouă emigrație: cea a investitorilor, cifra 
lor fiind acum de circa 15 000 de persoane. 


COMUNITATEA TĂTARILOR DOBROGENI 


Comunitatea tătară din România, a cărei mare majoritate trăieşte în 
Dobrogea, este ultima dintre comunităţile etnice „tradiţionale” venită în cadrul 
poporului român, în 1878. 

Chiar dacă, în perioada 1878-1918, o bună parte a populaţiei tătăreşti din 
Dobrogea a părăsit ţinutul, cei rămaşi au fost treptat integrați în viaţa politică şi 
economică a provinciei. Incă din 1879, primarii a 26 de localităţi din judeţul 
Constanţa erau tătari şi în alte zeci de consilii orăşeneşti şi comunale tătarii erau 
reprezentaţi. In anii 1880, un rol important în viaţa politică a judeţului l-au jucat 
notabilii Hafâz Regep - preşedintele comunităţii musulmane şi Ali Kadâr - 
preşedintele comunităţii tătare, colaboratori apropiaţi ai lui Remus Opreanu - primul 
prefect al judeţului Constanţa. 

Intre 1878 şi 1916, tătarii din Dobrogea s-au manifestat ca cetăţeni loiali ai 
României. Proba de foc cea mai concludentă a acestei loialităţi a constituit-o Primul 
Război Mondial. Soldaţii şi ofiţerii tătari, înrolați în armata română, au luptat la 
Turtucaia, în Dobrogea şi la Mărăşeşti, iar populaţia civilă rămasă sub ocupaţie 
militară nu a colaborat cu ocupanţii, cu toate că în rândul lor se aflau şi trupe 
turceşti. 

După Primul Război Mondial, după acordarea dreptului de vot universal, 
tătarii s-au afirmat şi în viaţa politică, devenind deputaţi sau senatori din partea 
Partidului Naţional Liberal, a Alianţei Poporului sau a Partidului Naţional Ţărănesc: 
Mustafa Mehmet Fehim (1919), Selim Abdulakim - ales de mai multe ori deputat de 
Constanţa, iar în anii 1938-1940 a fost ales membru de vază al Frontului Renaşterii 
Naţionale şi reprezentant al musulmanilor în Senat, Keceli Suleyman, Mehmet 
Murtaza, Mustafa Riza Memet şi Abdula Hazredin - cu toţii deputaţi, Şükrü Alioglu, 
Kard Ali Mehmed, Kurdali Mehmet şi Hamdi Suleyman - senatori. Zeci şi zeci de alţi 
politicieni s-au manifestat pe plan local: Mehmet Niyazi - poet, profesor, ziarist, 
kadiu, Fevzi Ibrahim Ismail (1890-1960) - ziarist, Halil Fehmi (1888-1933) - ziarist, 
profesor, muftiu, dr. Mehmed Nuri (1884-1970) - editor de presă, primar al 


Bazargicului, Murad Ali - preşedintele Comunităţii musulmane din Constanţa sau 
Kerim Seid Islam - Murfatlar. 

Perioada comunistă a fost una funestă, fără elemente demne de remarcat. 
După 1989, comunitatea tătară se află în plin proces de renaştere naţională, 
culturală, identitară, fiind cea mai dinamică comunitate etnică a Dobrogei. 


Capitolul II 


ELEMENTE IDENTITARE ALE _ 
MINORITAŢILOR NAŢIONALE DIN ROMANIA 


Minoritățile naţionale aflate pe teritoriul actual al României se identifică prin 
numeroase elemente particulare, care conturează specificul identitar şi pe care, 
membrii acestora se străduie să îl menţină şi să îl transmită din generaţie în 
generaţie. 


DENOMINAȚŢII 


În cazul maghiarilor, limba acestora este o limbă fino-ugrică structural 
asemănătoare cu finlandeza şi estoniana. Ea s-a îmbogăţit şi s-a modificat de-a 
lungul timpului, cu elemente din limba popoarelor cu care au intrat în contact 
(turcă, iraniană, slavă, germană, română etc.). Inainte de descălecat, vecinătatea 
triburilor turcice a onogurilor a însemnat chiar extinderea numelui acestui popor 
asupra maghiarilor (ungur, hungarus, vengher). Numele folosit de ei înşişi a fost 
însă cel de „magyar” (maghiar) după numele celui mai puternic trib. Limba 
maghiară este vorbită ca limbă maternă de 16 milioane de persoane, două treimi 
din acestea locuind în Ungaria. Cealaltă parte a comunităţii maghiare se află în 
afara graniţelor actuale, ca urmare a Tratatului de pace de la Trianon din iunie 1920 
şi datorită emigrării în alte state. in România (Transilvania, Crişana, Banat, 
Maramureş) trăiesc aproximativ 1,5 milioane de locuitori, în Slovacia aproximativ 
600 000, în Ucraina aproximativ 200 000, în Serbia (Voivodina) aproximativ 230 
000, în Croaţia şi Slovenia aproximativ 25 000-35 000 în total, în Cehia în jur de 50 
000, iar în Austria numărul lor se ridică la 20 000-25 000. Comunităţi importante 
trăiesc şi în afara Europei (Statele Unite ale Americii, Canada, Australia şi Noua 
Zeelandă, America Latină). 

Cultura scrisă este strâns legată de preluarea creştinismului şi de limba 
latină. Prima atestare scrisă a limbii maghiare datează din secolul al XI-lea: câteva 
propoziţii şi cuvinte în scrisoarea de ctitorire a abației din Tihany. In secolul al XII- 
lea apare primul text complet în limba maghiară, Halotti beszéd és könyörgés 
(Discurs funebru şi rugăciune), iar în secolul al XIV-lea, prima operă literară, poemul 
Omagyar Măria-siralom (Tânguirile Fecioarei Maria - în limba maghiară veche). În 
secolul al XVI-lea, limba se dezvoltă datorită literaturii laice, dar mai ales primelor 
tipărituri în maghiară, traduceri ale textelor biblice de către catolici şi de către 
protestanți. In acelaşi secol apar şi primele lucrări lingvistice referitoare la limba 
maghiară. In secolul al XIX-lea se formează limba naţională unitară şi se fixează 
normele limbii literare, prin activitatea cărturarilor, numită de „înnoire a limbii”, 
care tinde să elimine influenţele latine şi germane, şi a Societăţii Ştiinţifice 
Maghiare, prin lucrările sale normative. Mai întâi, în perioada 1844-1849, apoi 
definitiv în 1867, maghiara devine limbă oficială. 

In România, comunitatea maghiară este însemnată (cca. 1,5 milioane), 
majoritatea lor ocupă spaţiul din interiorul Carpaţilor. Mai mult de o treime îl 
alcătuiesc maghiarii din secuime şi importante comunităţi trăiesc în vestul României 
(Bihor, Satu-Mare, Sălaj), în zona Crişului Repede, Someşului şi Mureşului. 
Comunităţi mai mici există în cele mai multe zone ale Transilvaniei şi în Banat. 


Comunitatea răsăriteană este cea a ceangăilor din Moldova (judeţele Bacău, Neamţ, 
laşi şi Vrancea, fiind vorbită de circa 62 000 de persoane). Lexicul ceangăilor se 
caracterizează prin foarte multe arhaisme şi regionalisme, păstrate de-a lungul 
secolelor, şi prin numeroase împrumuturi din limba română. Cel mai important 
regionalism este cel al secuilor, care poate fi caracterizat prin tradiţionalism. 


În ceea ce îi priveşte pe rromi, în limba rromani, cuvântul „tigan” nu există. 
Termenul este, pe de o parte, total străin de limba rromani, fiind o formă de 
heteroidentificare peiorativă a rromilor, iar pe de altă parte, este un termen 
neştiinţific pentru desemnarea apartenenţei etnice, el desemnând apartenenţa 
religioasă la un grup considerat eretic de către structurile clericale oficiale ale epocii 
în care a fost atestat. Cuvântul „ţigan” provine din limba greacă medie, din 
„athinganos” sau „athinganoy”, înţelesul fiind acela de „păgân”, „de neatins” sau 
„impur”. Cuvântul este atestat pentru prima dată în anul 1068, la o mânăstire din 
Georgia (în acea vreme în Imperiul Bizantin), în scrierea unui călugăr: acesta 
spunea că athinganoy este un grup de eretici, nomazi, cititori în stele şi vrăjitori şi îi 
sfătuia pe creştini să se ferească de aceştia. 

In ţările române, încă de la prima atestare din 1385, semnalată tot în 
documentele unei mânăstiri, Vodița, termenul „aţigan”, care a devenit mai târziu 
„ţigan”, desemna o stare socială, aceea de rob, nicidecum etnia. 

Se conturează astfel două sensuri ale cuvântului „ţigan”: mai întâi erezie şi 
apoi statut social aflat în afara sistemului ierarhic al societăţii. Cuvintele „rob” şi 
„Ssclav” apar mult mai târziu în limba română, aşadar, în limba română veche, 
termenul utilizat pentru numirea acestei categorii sociale era „ţigan”. Robul/ţiganul 
nu făcea parte din structura socială, nu era considerat ca aparţinând speciei umane, 
el se definea ca obiect de schimb şi bun aflat în proprietatea cuiva. Rromii s-au aflat 
în stare de robie pentru mai bine de jumătate de mileniu (1385-1856). 

Mai târziu, cuvântul „țigan” a păstrat, în mentalul colectiv românesc şi în 
limba română, un sens profund peiorativ: „Nici ţiganul nu-i ca omul, nici răchita nu-i 
ca pomul”, „S-a înecat ca tiganul la mal”, „A ajuns tiganul împărat şi pe tată-său l-a 
spânzurat”, „Tiganul e ţigan şi-n ziua de Paşte”, „Nu te ţigăni!”. 

„Rrom” este un cuvânt vechi al limbii rromani, a cărui semnificaţie este de 
„om de-al nostru, din etnia noastră” (ipoteză documentată de Marcel Courthiade) şi 
a fost folosit dintotdeauna pentru desemnarea apartenenţei etnice a rromilor, 
aşadar acesta este termenul corect. In acelaşi spirit se situează şi o altă ipoteză 
atent documentată!*, conform căreia termenul de „rrom” provine din cuvântul 
prakrit „dom” (cu d celebralizat), care însemna „om” şi se referea, pe de o parte, la 
imigranții indieni provenind din diverse grupuri etnice, care s-au amestecat şi au 
realizat căsătorii mixte în Persia, formându-se ca popor acolo şi pornind apoi spre 
Europa, iar pe de altă parte, la un subgrup etnic din India, care există şi astăzi. 
Evoluţia fonetică a condus la transformarea cuvântului „dom”, cu d celebralizat, în 
cuvântul „rrom”, cu r nazalizat, motiv pentru care, în limba rromani, scrierea 
corectă a cuvântului „rrom” este cu dublu r, pentru a sublinia pronunția nazalizată a 
termenului. 


Fiind în majoritate ortodocşi, albanezii din România au purtat nume 
specifice din patrimoniul religios al acestui cult, cum ar fi Nikolla, Gjergj (Ghierghi), 
Vasil, Dhimitri, Elena, Polixenia ş.a. De-a lungul câtorva generaţii, aceste nume au 
fost românizate devenind Nicolae, Gheorghe, Vasile, Dumitru. În privinţa numelor 
de familie, acestea au fost românizate în parte şi ele, exemplele fiind la fel de 
numeroase: Kuneshka - Cunescu, Pandeli - Pandele, Tabaku - Tabacu, Terpo - Tarpo 
ş.a. Musulmanii albanezi şi-au păstrat până astăzi numele originare: Memishi, 
Maksuti, Ymeri ş.a. Sunt cazuri în care numele originare albaneze au rezistat până 
astăzi, cum ar fi: Milkani, Opari, Polena, Zografi, Zissu. Toponimele de sorginte 


'9 Apud Kenrick, Donald, Rromii: din India la Mediterana, Col. Interface, Centre de recherches tsiganes — Paris, 

albaneză sunt rare (Arbănaşi, sat în judeţul Buzău). Există, în cazuri destul de rare, 
toponime provenite din limbile slave (de exemplu, râul Bistriţa). 

Albaneza este o limbă indo-europeană cu particularităţi proprii, de origine 
iliră. Ea are două dialecte (tosc şi gheg), unificate printr-o unică limbă literară, în 
ultimele decenii. Albanezii din sudul acestei ţări vorbesc dialectul tosc, iar cei din 
nordul ţării, din regiunea Macedoniei şi a Kosovei, dialectul gheg. In prezent, se fac 
eforturi pentru învăţarea limbii albaneze literare actuale. Etnicii din România care 
vorbesc cel mai des albaneza în familie sunt cei veniţi după anul 1990. Pentru 
conservarea identităţii lingvistice, organizaţia comunităţii etnice, Asociaţia Liga 
Albanezilor din România, susţine cursuri de limbă maternă pentru începători în 
paginile revistei culturale „Prietenul Albanezului”. 


În general, onomastica cehă diferă de la sat la sat. Astfel principalele familii 
sunt: Hruza, Klepă ek, Táborský, Eliáš etc. la Sfânta Elena, Mašek, Nemecek, Bouda 
etc. la Giîrnic, Mlezlva, Lissi, Roch etc. la Bigăr, Subert, Spicl, Mojeis etc. la 
Ravenska, Kalina, Sýkora, Draxel etc. la Sumita, Jágr, Fikl, Urban etc. la Eibenthal. 
Cu toate că au fost colonizați din locuri de baştină diferite, limba cehilor din Banatul 
de Sud are un caracter unitar. Există bineînţeles unele deosebiri de la sat la sat, 
care ar putea fi numite graiuri, dar acestea sunt nesemnificative, confirmând faptul 
că „graiurile” cehe vorbite în Banatul de Sud, sunt graiuri ale dialectelor ceh-central 
şi ceh de sud-vest din Cehia. De exemplu: cuvântul „acum” la Sfânta Elena se 
spune ted’ (care corespunde formei literare), la Eibenthal şi Gîrnic se foloseşte 
forma niăko, iar la Bigăr iâko. 


Grecii trăiesc de peste patru milenii pe meleagurile Greciei şi nu doar 
acolo. Identitatea lor s-a clădit pe anumite caracteristici, pe care le-au dezvoltat în 
fiecare etapă a istoriei lor. In Antichitate, termenul grec (ellin) desemna pe cel ce 
vorbea limba greacă, avea origine greacă şi credea în zeii Olimpului. După cuceririle 
lui Alexandru Macedon, când grecii devin prezenţi într-un spaţiu foarte întins, 
originea greacă nu mai este importantă, grec era cel care îşi însuşea limba şi 
cultura greacă. O nouă schimbare a sensului noţiunii de grec apare odată cu 
creştinismul. Spiritul antic va fi biruit de noua filosofie, iar grecul era acum şi un 
bun creştin, supus al Imperiului Roman. După căderea Imperiului Roman de Apus, 
treptat, vor rămâne în Imperiul Roman doar fostele provincii grecizate, doar că 
locuitorii, numiţi romei, îşi revendică apartenenţa la Imperiul Roman. Termenul 
„romeus” avea să înlocuiască multă vreme termenul „ellin” (asociat cu „păgân”), pe 
care-l întâlnim doar în mediul cărturarilor, care, în contact cu vechea literatură 
elină, înțelegeau că Bizanțul e locuit mai ales de greci. Se ştie că Occidentul latin şi 
Orientul grecesc au urmat drumuri diferite. Marea Schismă a Bisericii din 1054 a 
accentuat separarea celor două lumi antagoniste. Lumea greacă, deschisă către 
Orient, ajunge sub stăpânire turcească. In timpul stăpânirii otomane, grecul devine 
foarte legat de Biserică, originea sa se identifică adesea cu legea şi credinţa creştin- 
ortodoxă. Totuşi, frământările intelectuale din Europa Occidentală i-au cuprins şi pe 
greci, pe două căi importante: fie prin grecii stabiliţi în Occident, fie prin cei stabiliţi 
în spaţiul românesc. Ţările Române au asigurat grecilor bogăţia, prestigiul şi 
apropierea de Occident. Concepţiile Bisericii vor avea de înfruntat ideile 
iluminismului. Inspirat de ideile revoluţiei franceze, un cărturar grec în Ţările 
Române - Rigas Velestinlis - imagina un imperiu al dreptăţii, bazat pe concepţii 
luminate. Timpurile cereau alte soluţii, iar revoluţia greacă a avut ca rezultat nu un 
imperiu, ci un stat naţional, ai cărui cetăţeni se vor numi din nou eleni (ellines). 
Noţiunea de „grec” este încărcată astăzi de vechile valori şi de noile curente. Foarte 
rodnice sunt rezultatele sintezei atât cu spiritul occidental, cât şi cu spaţiul sud-est 
european. 


De-a lungul existenţei lor pe meleagurile menţionate deja, în dialogul cu 
populaţiile altor etnii s-au statuat în percepțiile colective denumiri specifice pentru 


croaţi. Astfel românii din Banatul de munte îi numesc „caraşoveni”, sintagmă ce 
derivă din denumirea principalei colectivităţi a croaților din această zonă, satul 
Caraşova. De aici şi percepţia proprie de „caraşevţii” (varianta în limba maternă). 
De altfel şi-n studiile vizând cunoaşterea etniei, în majoritatea lor, autorii folosesc 
aceste denumiri particulare. Cât priveşte croații din zona Recaşului, denumirea sub 
care se „identifică” este cea a „şocaţilor”, o denumire ce derivă din dialectul croat 
pe care-l vorbesc şi se doreşte a sublinia zona din Croaţia de unde au plecat. 


Italienii sunt lesne de recunoscut după nume. În România există o bogată 
onomastică şi toponimie cu trimitere la ei. În epoca medievală, în Ţara Românească, 
termenul de frânci avea dublă accepţiune, una fiind cea care îi desemna pe 
corăbierii genovezi şi venețieni. In Transilvania era folosită denumirea din limba 
maghiară - olasz (italian) şi derivatele sale -, în documente oficiale din secolele XIV- 
XVI, cea de italus, italicus (italian) ori cea care făcea trimitere la profesia practicată: 
lapicida (cioplitor în piatră, pietrar). Broscar, macaronar sunt denominaţii fără sens 
peiorativ, ele subliniind preferinţe culinare. Au existat şi mai există localităţi - sate, 
cătune - fondate de italieni, ca: Olosig, Talyanfalwa, Olasztelek (Olostellek), Talieni, 
judeţul Dolj, Talieni, comuna Gilău, judeţul Cluj, ori altele care şi-au luat numele de 
la italienii ce lucrau în preajmă, cum este satul Talea, judeţul Prahova. De 
asemenea, sate ca Latini sau Liteni a căror denumire vine din vremuri mai 
îndepărtate, cum tot de-atunci sunt Veneţia de Jos şi Veneţia de Sus. Altele 
marchează o lucrare făcută de italieni, cum este Șanțul talienilor, Podul talienilor, 
ori un obiect, Crucea talienilor. La Tălişoara se vorbeşte despre ulița italienilor şi 
terenul de popice al italienilor. In localităţi din judeţul Covasna întâlnim nume de 
familie ca Negro cu varianta Nyegro, Baczoni (Bazzoni), Daczo (Dazzo), Fábián, 
Kolumbán (Colombano), Márko (Marco), cu provenienţă, primele din Friuli şi Veneto, 
ultimele două din Piemont, şi Zorzi, Bosin, Defrancesco ş.a., specifice regiunii 
Trentino Alto Adige. Existenţa unora este explicabilă prin prezenţa în secolul al XIX- 
lea a italienilor din Friuli şi Veneto la carierele de piatră - Malnaş, Bixad -, la 
exploatările forestiere - Ghelinţa - şi prin participarea la construcţia căilor ferate şi a 
şoselelor din regiune a altor italieni din Valle di Fiemme, regiunea Trentino Alto 
Adige. 

Italienii din România vorbesc limba literară italiană care, ca şi româna, face 
parte din grupul limbilor romanice. Fondul lingvistic comun, afinităţile istorice şi 
culturale au fost un factor important în decizia de a emigra în ţările române, 
deoarece ofereau premisa unei adaptări rapide. De obicei, emigranții vorbeau în 
dialectul regiunii şi chiar al localităţilor de provenienţă. Astfel, primele persoane 
sosite din Friuli şi Belluno, în judeţul Dolj, foloseau în conversaţie numai dialectele 
friulan şi bellunez. Bărbaţii au învăţat italiana după ce s-au întors în ţară pentru 
satisfacerea serviciului militar. In timpul vizitei din 1914, în Dobrogea, A. Mantica, 
membru în Comitetul Societăţii „Dante Alighieri” din Bucureşti, a constatat că băieţii 
şi fetele din satele locuite de emigranţi italieni nu înțelegeau limba italiană şi 
vorbeau în dialecte din Friuli şi Veneto. 12 din 65 de persoane ştiau să citească. In 
comuna Greci, unde există o populaţie provenită din Friuli, Belluno, Rovigo, s-a 
impus o variantă mixtă bazată pe dialectul din Belluno: bilumata. Astăzi, însă, 
conversațiile se poartă atât în limba română, cât şi în limba italiană. Persoanele de 
vârsta a treia mai folosesc, în conversațiile din familie, cuvinte din dialectul specific 
regiunii de origine. 


Onomastica sârbă este deosebit de variată. Numele sârbeşti sunt, în 
general, formate cu sufixul patronimic -ov (Markov, Petrov, Popov, Stankov), la care 
se adaugă deseori sufixul diminutival -ic (Milenkovic, Petrovic, Popovic). Limba 
sârbă face parte din ramura sudică a limbilor slave. Din această grupă mai fac parte 
următoarele limbi literare contemporane: croata, slovena, macedoneana şi bulgara. 
Din secolul al XII-lea, în liturghie şi în cărţi, s-a folosit aşa-numita „slavonă sârbă”, 
care, cu timpul, a devenit şi limba folosită în relaţiile diplomatice din Balcani. Limba 


sârbă contemporană a luat naştere la mijlocul secolului al XIX-lea, prin reforma 
lingvistică a lui Vuk Karadzic (SR 58). Până în secolul al XX-lea, în scriere s-a folosit 
doar alfabetul chirilic, dar ca urmare a noilor realităţi politice (formarea Iugoslaviei), 
s-a adoptat şi alfabetul latin. 


Limba slovacă face parte din ramura apuseană a limbilor slave, împreună 
cu limbile cehă şi poloneză. În anul 1790, Anton Bernolak publică, în limba latină, 
prima gramatică a limbii slovace, bazată pe dialectul din Slovacia Apuseană. 
Codificarea limbii literare actuale a elaborat-o, în anul 1843, Ludovit Stur, Jozef M. 
Hurban şi Michal M. Hodea, pe baza dialectului din Slovacia Centrală. 


În cazul macedonenilor, limba vorbită este limba macedoneană. Odată cu 
venirea slavilor în Balcani, limba macedoneană a suferit o puternică influenţă, 
având astăzi un preponderent caracter slav, dar păstrând anumite cuvinte specifice 
limbii macedonene sau celei iliro-tracice. Limba macedoneană face parte, alături de 
limbile bulgară, sârbă, slovenă, croată, bosniacă şi muntenegreană, din ramura 
sudică a limbilor slave. Etnicii macedoneni din România vorbesc mai multe dialecte 
ale limbii macedonene în funcţie de apartenenţa la diferite valuri de migraţie, mai 
recente sau mai vechi şi de proveniența geografică. Limba macedoneană literară 
modernă are 31 de sunete reprezentate grafic prin cele 31 de litere ale alfabetului 
macedonean :a-a,6-b,s-v,r-g9,a-d,f-gi (în cuvinte ca gingie, ginere etc.), e 
-e,x-j,3-Z, S-dz,un-i,j-i semivocalic, x- c, 1 - l, » - | moale (li), m-m, H-n, -n 
moale (ni), o-0, un -p,c-sS,rT-t, k -ci la finala unui cuvânt (de tipul cinci, opinci, 
colaci etc.),y-u, -f,x-h,u-ţ,a-tş,u-dj,m-ş. 

Aşezaţi atât în comunităţile rurale din sudul României dar şi în mai toate 
oraşele mari ale României de astăzi, reprezentanţii comunităţii macedonene şi-au 
pus amprenta asupra multor aspecte ale vieţii cotidiene pe aceste meleaguri, 
influențând limba română în zonele locuite de ei. In zonele sudice ale României, 
influenţele macedonene sunt mai pregnante. Aici se pot întâlni multe cuvinte 
macedonene intrate în vocabularul de zi cu zi sub denumirea generică de 
regionalisme: lubeniţă (pepene verde), stomă (un anumit tip de butoi), opinţi 
(opinci), cherpici (chirpici), praz, ilic, obor, livadia etc. O altă amprentă majoră ar fi 
cea a folosirii perfectului simplu în Oltenia - singura regiune din România unde se 
foloseşte acest timp al conjugării verbelor, iar macedonenii sunt singurii locuitori ai 
Balcanilor care îl folosesc frecvent. 

Diferite localităţi din sudul României, şi nu numai, au rezonanţe provenind 
din limba macedoneană: Caraula (Dolj) - caraula = punct de observaţie pe graniţă, 
Criva (Dolj), Criva de Sus, Criva de Jos (Olt) - criva = strâmbă, Crivina (Mehedinţi) - 
crivina = curbă, Galicea Mare şi Galiciuca (Dolj) - de la localitatea Galiciţa (actuala 
Republica Macedonia), Gighera (Dolj) - gighir = ficat, Bojinu (Gorj). Foarte multe 
familii de etnici macedoneni se numesc Bojin, Tehomir (Gorj) - de la numele de 
Tihomir, Vrata (Mehedinţi) - vrata = poartă, uşă, Cruşovu (Olt) - cruşeva = pară, 
Slatina (Olt) - slatina = mină ş.a. 


ORGANIZAREA INTERNĂ A COMUNITĂŢII 


Organizarea internă a comunităţilor maghiare a evoluat cu timpul, 
încercând să se adapteze cerinţelor vieţii de zi cu zi. Astfel pe timpul migraţiilor, 
maghiarii erau organizaţi în triburi, neamuri şi familii mari. Această organizare s-a 
menţinut de-a lungul timpului în Evul Mediu, iar azi se reflectă şi prin coeziunea 
familiilor şi mai ales la ţară şi în secuime prin relaţii foarte strânse cu rudele mai 
îndepărtate. 


În familia tradiţională rromă, fiecare persoană ocupă un loc aparte, îşi 
cunoaşte şi îşi respectă statutul şi rolul, ştie ceea ce îi este permis şi ceea ce nu îi 
este permis. Se previne astfel conflictul de rol, cauza multor traume intrafamiliale 
din societăţile moderne. Rolul jucat în familie de către fiecare membru al acesteia 
presupune obligaţii şi drepturi bine definite, care nu creează confuzii şi îndoieli. 
Individul depinde de familia sa şi de bunul mers al familiei în ansamblu, depinde de 
comportamentul fiecărui individ în parte. Acesta este motivul pentru care, în acest 
tip de cultură bazată pe valorile colectivităţii, fiecare individ se comportă mult mai 
responsabil decât în culturile moderne fundamentate pe valorile individuale, pentru 
că nu răspunde numai el de acţiunile sale, ci răspunde întreaga sa familie. In vreme 
ce, în culturile moderne este accentuat aparentul bine individualizat, în funcţie de 
care se regândeşte starea comunităţii, deseori sacrificată în scopul realizării celui 
dintâi, în culturile tradiţionale, accentul cade pe binele comunitar, pentru care 
interesul individual îngust poate fi cu uşurinţă abandonat. Culturile tradiţionale 
refuză riscul dezechilibrului în comunitate prin implicarea ritualică permanentă în 
viaţa individului. Scopul suprem este coeziunea intracomunitară în spiritul coerenţei 
legice a existenţei umane, pentru evitarea traumelor, fizice şi psihice, trăite de 
către individul abandonat factorului fortuit al iluzoriei libertăţi din cultura modernă. 

Rolurile masculin-feminin nu se definesc ierarhic superior-inferior, ci sunt 
complementare: bărbatul reprezintă capul familiei şi este responsabil pentru 
întreţinerea soţiei şi a copiilor lui; femeia este responsabilă de educaţia copiilor şi 
de treburile gospodăreşti, inclusiv prepararea hranei şi îngrijirea membrilor bolnavi 
sau bătrâni ai familiei. Totodată, femeia contribuie la venitul familiei, de pildă prin 
vânzarea obiectelor produse de bărbat. 

Un rol important în familia tradiţională rromă îl joacă „amare phure” 
(„bătrânii noştri” sau „bunicii noştri”). Primul lucru de remarcat este acela că 
denumirea se referă în aceeaşi măsură la rudele de sânge - bunicii - şi la toţi 
bătrânii din comunitate, respectul şi grija fiind la fel de mari pentru ambele 
categorii: „Sun le phuren, on hale maj but manro sar tute.” („Ascultă-i pe bătrâni, ei 
au mâncat mai multă pâine decât tine.”) Niciodată o familie tradiţională de rromi 
nu-şi va da bătrânii la azil, oricât de săraci ar fi şi oricât de luxos azilul. Bătrânii sunt 
elemente de referinţă ale familiei extinse, au statutul cel mai înalt în comunitatea 
tradiţională rromă, ei sunt judecători (rr. Kkrisinitoră), dacă sunt bărbaţi şi 
vrăjitoare/vindecătoare, cu recunoscute puteri magice premonitorii, inductive şi 
taumaturgice, dacă sunt femei. Statusul ridicat al bărbatului bătrân ţine de 
înţelepciune, onoare, experienţă, echilibru şi responsabilitate. Statusul ridicat al 
femeii bătrâne ţine de curăţenia rituală, aceasta devenind „uji” (curată) abia după 
menopauză, când se consideră că îi încetează relaţiile sexuale care o spurcaseră 
până atunci. 

In comunităţile tradiţionale, conflictele se rezolvă în interior - „ma kar e 
phralenge” (între fraţi), prin judecata de pace - i kris, precedată de dezbaterea 
cazului între rude - o divano; hotărârea kris-ului se ia prin consens şi justiţia este 
reconciliatorie/de pace, nu punitivă, compensatorie (urmăreşte în primul rând 
compensarea victimei, nu neapărat pedepsirea vinovatului), reparatorie (urmăreşte 
reconstituirea echilibrului intracomunitar) şi distributivă (ambele părţi au partea lor 
de dreptate şi trebuie să li se dea satisfacţie); de vreme ce nu există adevăr 
absolut, încrederea şi respectul reciproc sunt bazele comunicării şi ale comuniunii. 

Principalele instituţii rrome de control şi sancţiune intracomunitară 
sunt: o Rromanipen (legea culturii tradiţionale rrome), ca sistem de norme 
şi valori de referinţă ale identităţii intra-etnice; i kris (legea/judecata/adunarea 
tradiţională rromă), ca formă de soluționare amiabilă a conflictelor 
intracomunitare; krisinitor-ul (judecătorul), ca instanţă de prestigiu moral şi 
reper autoconstitutiv; bulibaşa (liderul tradiţional), ca autoritate supremă în 
comunitate şi ca intermediar în relaţiile dintre rromi şi autorităţile nerrome; i pakiv 
(împăcare, încredere, onoare, credinţă), ca formă de reconciliere şi reconstrucţie a 
imaginii de sine; o phralipe (frăţie), ca formă de solidarizare intracomunitară şi 


responsabilizare colectivă; o phuro (bătrânul), ca factor de transmitere a 
experienţelor/valorilor trecutului către prezent şi către generaţiile viitoare; i phuri 
(bătrâna)/i drabarni (tămăduitoarea, vrăjitoarea), ca factor complementar inductiv- 
reparatoriu şi catalizator-protectiv. 


În zilele noastre, familiile albaneze din România sunt structurate şi 
funcţionează conform principiilor sociale moderne. Totuşi, în secolul al XIX-lea şi la 
începutul secolului al XX-lea, în primele decenii ale prezenţei lor masive în România, 
albanezii au avut propriile reguli de organizare şi funcţionare a familiei. Tradițional, 
familia albaneză era compusă pe principiul clanului, mai multe generaţii convieţuind 
în aceeaşi gospodărie. Venind în România, acest lucru nu a mai fost posibil, din 
motive de ordin economic. Totuşi, regulile care acționau în interiorul familiei nu au 
fost abandonate. În principiu, poziţia bărbatului era cea dominantă, el fiind şi cel 
care asigura suportul economic al familiei. In cadrul petrecerilor familiale, de 
exemplu, în cerc mai larg sau mai restrâns, bărbaţii se distrau singuri, femeile 
având doar un rol marginal. În aceste momente, prezenţa copiilor nu era admisă. 
Existau reguli severe în privinţa creşterii şi educării lor, în spiritul cinstei şi 
respectului pentru adulţi. La începutul prezenţei lor în România, albanezii nu 
admiteau căsătoriile mixte, existând numeroase exemple de tineri care se întorceau 
în Albania, în localităţile de baştină, pentru a-şi aduce de acolo soţii. Cu timpul, 
căsătoriile între albanezi şi români au devenit ceva obişnuit, facilitate şi de 
credinţele şi obiceiurile comune. In familiile albanezilor musulmani, căsătoriile mixte 
au fost interzise până târziu, în secolul al XX-lea, chiar şi azi existând reticenţe, în 
cazuri extrem de rare, faţă de acest tip de căsătorii. 


Familia a fost nucleul de bază al comunităţilor cehe şi în mod obişnuit 
cuprindea soţul, soţia şi 2-3 copii, dar erau şi destul de multe familii cu 4-6 copii, iar 
familiile baptiste de la Sfânta Elena aveau chiar 10-12 copii. Raporturile dintre 
membrii adulţi ai familiei erau de egalitate, totuşi bărbatul era socotit capul familiei, 
căci, de regulă, era singurul salariat şi avea rolul decizional. Femeile cehe se 
măritau, de obicei, la 16-17 ani şi se ocupau cu creşterea copiilor, unele munci ale 
câmpului şi treburile casnice. In familie, copiii erau foarte ascultători şi disciplinaţi, 
fiind folosiţi la diferite munci uşoare: păşunatul şi adăpatul vitelor, culegerea 
fructelor, la bucătărie şi curăţenie. 

Casele originale ale cehilor, dar cu caracter provizoriu, au fost cabane din 
lemn, cu fundaţie din piatră, cu o singură încăpere, apoi treptat s-au ridicat, case de 
tip ceh, cu trei încăperi, la care mai târziu s-au adăugat pridvorul lateral şi bucătăria 
de vară. Gospodăria mai cuprindea: hambar, grajd, coteţe, magazii pentru unelte 
etc. Mobila era reprezentată prin 3-4 paturi (înălțate cu dune voluminoase din 
pene), băncuţe cu spătar, 2-3 dulapuri, 1-2 dulăpioare (noptiere), mese, scaune etc. 


Deşi în România comunităţile greceşti apar oficial în 1860, a existat şi 
până atunci o viaţă comună, cu manifestări solidare, cu slujbe religioase şi şcoli 
particulare greceşti. Consulatele şi presa greacă din România au avut un rol 
important în închegarea unor preocupări comune. Un exemplu emoţionant de 
solidaritate elenă a fost acela al construirii bisericii greceşti din Constanţa. A fost 
prima biserică ridicată în oraş, din fondurile adunate în 1866 de la grecii 
constănţeni, dar şi de la cei din Bucureşti, Galaţi, Brăila, Ismail, Sulina, Tulcea, 
Giurgiu, ca şi de la greci din Elada şi din alte colţuri ale lumii. Din a doua jumătate a 
secolului al XIX-lea datează primele regulamente ale comunităţilor greceşti care-şi 
propun „păstrarea limbii greceşti şi a tradiţiilor, înființarea şi funcţionarea şcolilor, a 
bisericilor şi aşezămintelor  filantropice, ridicarea stării morale şi materiale a 
membrilor, păstrarea şi întărirea bunelor raporturi greco-române” (G 9). Şcolile 
greceşti (G 10 a, b), având în frunte supuşi greci numiţi de comunitate, aveau 
libertatea de a stabili propriile lor programe şcolare şi puteau angaja profesori de 
naţionalitate română sau greacă. Este foarte greu să tragi o linie de demarcaţie 


între comunităţile greceşti şi majoritatea românească. Atunci când, pe Dunărea 
îngheţată, se ciocneau două sănii, conflictul se putea încheia... printr-o căsătorie. 
Aşa s-a întâmplat cu Ştefan Chirilă şi Caliopi, fiica lui Miltiade Alamanos, prietenul 
lui Jean Bart de la Sulina (G 11 a). Cu excepţia grecilor din comuna Izvoarele, în 
celelalte comunităţi au loc adesea căsătorii între familiile greceşti şi cele româneşti. 
Asta n-a dus la pierderea trăsăturilor etnice, căci copiii cresc hrănindu-se din 
ambele culturi, integrându-se în viaţa comunităţilor, dar şi în viaţa societăţii 
româneşti. Mulţi greci, ca şi alţi străini, au făcut cereri de naturalizare. O fac pentru 
a beneficia de drepturile autohtonilor, dar şi pentru că se identifică, prin activitatea 
lor, cu interesele superioare ale ţării (G 11 b). 


Familia croaților este una extinsă, care cuprinde pe lângă nucleul familial 
şi alte rude din mai multe generaţii. In virtutea „obiceiului pământului”, bărbatul cel 
mai în vârstă este cel care ia deciziile vizând viaţa familială, ceilalţi membri ducând 
la îndeplinirea acestora. De altfel, în cadrul familiei există o diviziune a muncii 
încetăţenită, la care sunt parte şi copiii încă din fragedă copilărie. Aceştia sunt 
antrenați, mai întâi, la munci gospodăreşti, iar ulterior şi la cele economice. În 
aceste condiţii, copilăria acestora se suprapune - în cea mai mare parte - cu 
activitatea din familie. Totuşi, erau antrenați la jocuri de copii pe câmp, când erau 
cu animalele la păscut, la treierat - în vremea treieratului în localitate - sau în sat în 
zilele de sărbătoare. 

Succesiunea averii familiei se realiza, de obicei, spre unul din băieţi. De 
altfel, căsătoria era un angajament familial în care părinţii erau cei care căutau 
pentru fiul (fiica) lor o persoană care să răspundă criteriilor de avere în primul rând. 
Aproape în toate aceste situaţii, căsătoria se realiza cu fete din sat sau din cel 
apropiat, dar din rândul comunităţii (excepţiile erau o „ruşine” până spre 
contemporaneitate). Copiii care la căsătorie plecau din casă (de obicei fetele) 
primeau ca zestre o parte din averea părinţilor. Aceasta consta în bunuri mobile, iar 
cei mai înstăriți cedau şi câteva jugăre de pământ. 


În cazul italienilor, de exemplu, în Friuli, se obişnuia ca toţi membrii 
familiei să se reunească în jurul vetrei - fogolâr - pentru a asculta poveştile spuse de 
persoana emigrată, revenită acasă după o lungă absenţă. Scena în sine sugerează 
unitatea familiei, care constituia o regulă nescrisă ce trebuia respectată. Familia 
italiană era foarte credincioasă. Duminica mergeau toţi la biserică, îmbrăcaţi în 
haine de sărbătoare. Italienii stabiliţi în România s-au grupat în funcţie de regiunea 
de provenienţă, iar în contractarea căsătoriei copiilor se ţinea seama de relaţiile de 
prietenie sau de afaceri dintre părinţi. Rolul familiei, al rudeniei, în organizarea şi 
desfăşurarea activităţilor de antreprenoriat, a muncii în general era unul esenţial. 
Astfel, echipele pentru lucrul în acord aveau deseori în componenţa lor pe tată, fii, 
fraţi, unchi, veri, cumetri şi alte rude. Căsătoriile mixte au apărut mai târziu. Pentru 
a-şi păstra identitatea, italienii si-au menţinut numele de familie, chiar dacă în 
Transilvania transcrierea unora s-a făcut potrivit normelor limbii maghiare. În 
situaţia căsătoriilor interetnice, deseori fiecare partener a învăţat limba celuilalt. 


Familia sârbească a fost formată în medie din cinci-şase membri. Din 
păcate, în ultima vreme şi în cadrul comunităţii sârbe se observă o scădere a 
natalității, specifică de altfel întregii regiuni a Banatului. Copiii sârbi frecventau, în 
general, şcolile cu predare în limba sârbă, iar, majoritatea copiilor, mai ales cei din 
familiile mai bogate, veneau la liceu la Timişoara. Familiile se adună, în general, cu 
ocazia marilor sărbători creştine. O zi importantă a familiei sârbeşti o reprezintă 
ziua sfântului casei. Fiecare familie are un sfânt protector, care se moşteneşte, de 
obicei, pe linie masculină şi este sărbătorit alături de prieteni şi de întreaga familie. 
Cele mai multe familii sârbeşti îl au ca sfânt protector pe Sfântul Nicolae (sărbătorit 
la 19 decembrie). De sărbători, membrii familiei se îmbrăcau în portul tradiţional, 
specific zonei Banatului, format din cămaşă albă, prusluc (vestă), pantaloni albi 


largi, opinci. În zona Clisurii, portul sârbesc este mai apropiat celui din Serbia 
Centrală: cămaşă, pantaloni bufanţi, ciorapi de lână şi opinci. 


OCUPAŢII 


Ocupaţia maghiarilor diferă în funcţie de aria geografică locuită de ei, de 
la zona rurală la cea urbană, ei ocupându-se de agricultură, creşterea animalelor, 
pescuit, meşteşugărit, minerit şi comerţ. 


Cea mai importantă ocupaţie tradiţională a rromilor este prelucrarea 
metalelor. 

Prelucrarea fierului cuprinde specializarea pe meserii: fierăritul, lăcătuşăria, 
potcovăria, caretăria şi feroneria. Fierarul confecţionează unelte agricole, obiecte de 
uz casnic, elemente de fier pentru construcţii şi instalaţii. Lăcătuşul face şi repară 
lacăte, zăvoare, balamale, chei şi diferite tipuri de încuietori de uşi şi de pori. 
Potcovarii potcovesc cai şi boi. Caretăria sau legatul căruţei constă în trasul şinelor 
pe roţi şi confecţionarea legăturile de fier ale căruţelor sau săniilor. 

Tinichigeria, în cadrul căreia se confecţionează burlane, jgheaburi şi 
acoperişuri, este meseria practicată mai ales de rromii gabori. 

De prelucrarea aramei se ocupă căldărarii. Aceştia confecţionează şi repară 
vase de aramă de uz gospodăresc (cazane de fiert ţuica, căldări, tăvi, tigăi) sau de 
cult (cristelniţe pentru botez, căldăruşa de Bobotează, pocalul bisericesc). Cea mai 
importantă tehnică de lucru este alămirea țigănească, procedeu vechi, transmis în 
cadrul familiei şi ţinut secret, care cuprinde marea măiestrie a ciocănirii manuale a 
aramei, în procesul de călire şi decălire. 

Cositorirea vaselor de aramă este o meserie aproape dispărută, de care s- 
au ocupat spoitorii. 

Unul dintre meşteşugurile tradiţionale ale rromilor este şi prelucrarea 
metalelor preţioase, aur şi argint. Argintarii confecţionează bijuterii, piese de 
harnaşament (pinteni), piese de îmbrăcăminte (nasturi, butoni), obiecte de uz 
casnic (tacâmuri, castroane, tăvi, solniţe aurite, cupe de argint aurite, cești) şi 
obiecte religioase (cădelniţe, sfeşnice, cristelniţe, candele, cruci). Se remarcă 
tehnica filigranului, tehnica modelării în relief prin ciocănire şi arta încrustării cu 
pietre preţioase. 

In cadrul prelucrării lemnului, ocupaţie a rromilor rudari, s-au dezvoltat 
specializări: rudăritul propriu-zis practicat de butnari, cei care fac obiecte casnice 
din lemn (blide, căni, doniţe, maiuri de bătut rufe) şi de covătari/ albieri, cei care fac 
albii şi coveţi; lingurăritul practicat de lingurari, cei care confecţionează linguri, 
lingurite, cupe, linguroaie, polonice; fusăritul practicat de fusari, meşteri în 
confecţionarea fuselor; lădăritul practicat de lădari, specializaţi în mobilier (mese, 
scaune, dulapuri), dar mai ales în lăzi de zestre, lăcriţe (cutii mici de lemn), 
hambare şi tronuri (lăzi mari de ţinut mălaiul sau alte cereale). O ramură distinctă 
este aceea a corfarilor, care împletesc corfe sau coşuri din nuiele de alun, de răchită 
sau de salcie. 

In ceea ce priveşte lăutăria, aceasta este una dintre cele mai cunoscute 
meserii tradiţionale rrome. Lista marilor nume de lăutari rromi începe cu Barbu 
Lăutaru şi memorabila lui întâlnire cu Franz Liszt şi continuă, în funcţie de epoca în 
care au trăit aceştia, cu Cristache Ciolac, Fănică Luca, Petrea Creţu Solcanu, lăutarii 
din Clejani, Grigoraş Dinicu, Fărîmiţă Lambru sau lon Onoriu. 

Această meserie se transmite din tată în fiu; se practică în grup, cu banda, 
în taraf, mai nou, cu formaţia; are drept ocazii nunțile, petrecerile, târgurile; nu 
presupune cunoaşterea notelor muzicale, se învaţă „după ureche”, cel puţin forma 
clasică/iniţială a  lăutăriei, astăzi, mulţi lăutari având studii de specialitate; 


instrumentele folosite, în ordinea frecvenţei, sunt: vioara (inclusiv un tip de vioară 
improvizată, de fapt o violă cu arcuşul în semicerc sau cu şase coarde), lăuta, 
tambalul, acordeonul (preluat din muzica germană), basul (aşa numesc lăutarii 
violoncelul şi contrabasul), cobza, chitara, tamburina (folosită de ursari), clarinetul. 

Muzica lăutărească conţine multă improvizație, de aceea, în prezent, unii 
lăutari rromi au ales jazz-ul. Arta improvizaţiei şi a variaţiunii este spontană, bogată 
ritmic, variată melodic, dezvoltă ample valenţe interpretative - imită uneori trilurile 
păsărilor -, conturează ritmuri suple, combinate - de la suav la pătimaş, de la jalnic 
la exuberant, de la grațios la impetuos -, foloseşte schimbările de ritm şi de măsură, 
sincopa (tonul sacadat şi fraza prelungită), repetiţia şi tehnica variaţiunilor. In unele 
spaţii geografice - Spania, Portugalia, prelucrează elemente de ritm arabe preluate 
din „canto flamenco” de Andaluzia, în alte zone - Balcani, combină armonios ritmul 
impus de muzica autohtonă cu „flori” de stil oriental, mai ales turceşti, de genul 
„manea” şi „meterhanea” - cântece originar turceşti, de dragoste, predominant 
instrumentale, cântate rar, sacadat, în ritm de jale. 

Muzica rromani, vocală sau instrumentală, este parte a manifestărilor 
artistice ale comunităţii, ea putând avea caracter ritualic (cântecul de nuntă, 
bocetul etc.) sau neritualic (cântecul de dragoste, cântecul de leagăn etc.), în 
vreme ce muzica lăutărească face parte dintre ocupațiile tradiţionale ale rromilor, 
aşadar aduce venit şi aparţine profesioniştilor interpreţi, vocal sau instrumental, ai 
muzicii populare autohtone. 

Faptul că artiştii rromi preiau motive sau fraze muzicale din muzica rromani 
sau chiar „stilul” de interpretare al muzicii rromani (rr. „rromane gilă ”/cântece 
rrome) şi le transpun în muzica lăutărească este cu totul altceva şi, fără să creeze 
confuzie între cele două tipuri de muzică, acest fenomen este cunoscut sub numele 
de „manieră rromă” de interpretare. 

Intre meseriile rromilor pierdute sau aflate pe cale de dispariţie se numără: 
prelucrarea osului şi a cornului, prin care se realizau piepteni, nasturi, mânere de 
cuţit, mânere de pipă, capete de bâtă păstorească şi cornuri de praf de puşcă; 
prelucrarea pieilor de animale, prin care se confecţionau site şi ciururi; prelucrarea 
părului de animale, din care se făceau perii, bidinele şi pensule; cărămidăritul, prin 
care se confecţionau cărămizi din lut nearse; geambăşia sau negustoria de cai, 
meserie practicată de către lovarii din Transilvania, despre care legendele spun că 
înțelegeau graiul cailor. 

O altă ocupaţie a rromilor, dispărută în zilele noastre, este ursăritul/ 
umblatul cu ursul, ocupaţie practicată de către ursari, situată între spectacolul 
ambulant de circ şi vindecarea magică. Valorificând semnificaţia ursului ca strămoş 
totemic, simbol al puterii, fertilităţii şi reînnoirii ciclurilor naturii, animal chtonian şi 
lunar, posedând virtuţi apotropaice şi taumaturgice, ursarii făceau din spectacolul 
de dresaj al ursului, un ritual cu multiple semnificaţii şi funcţii: apotropaică, de 
protecţie a casei de atacul animalelor sălbatice („dacă-ţi joacă ursul în bătătură nu 
te mai calcă ursul toată iarna”); iniţiatică, de fertilizare şi de fecundizare, după caz 
(„călcătura ursului” este un joc ritualic prenuptial la feciori şi la fete); taumaturgică 
(„călcătura ursului” vindecă de iele, de sperietură, de deochi, de farmece, de 
cununii legate şi de alte „boli” induse prin mijloace magice sau prin forţe 
supranaturale libere). 


Albanezii au ajuns în România ca negustori, meseriaşi şi mercenari 
(arnăuţi) în gărzile domneşti. În oraşele mari în care s-au aşezat, ei erau îndeosebi 
comercianţi, cârciumari, cofetari, băcani, argintari, blănari, boiangii, brutari, 
constructori, pânzari, rotari, tâmplari etc. Nici meseriile intelectuale nu le-au fost 
străine, din rândul lor ridicându-se scriitori, pictori, arhitecţi, medici, ingineri, 
economişti etc. 

Interferenţele culturale din zona balcanică au lăsat amprente adânci până şi 
în bucătăria popoarelor din peninsulă. Există feluri de mâncare comune, ce se 
întâlnesc la toate aceste popoare. Intorcându-ne la albanezi, trebuie spus că istoria 
agitată a acestui popor şi-a pus amprenta nu numai pe destinul său naţional, ci şi 


pe cultura sa materială, inclusiv pe bucătăria sa. Cei cinci sute de ani de ocupaţie 
turcească au influenţat covârşitor bucătăria albaneză. Vom găsi, aşadar, aici, 
cărnuri şi legume preparate în stil oriental: sarmale şi chiofte, chebab şi pilaf, 
baclavale şi siropuri. 

Bucătăria albaneză are un specific bine definit, adaptat condiţiilor locale. 
Vom întâlni numeroase mâncăruri pe bază de peşte şi fructe de mare. Ca la orice 
popor la care zootehnia ocupă un loc important, o mare parte din gastronomia 
albaneză utilizează carnea de miel, de oaie, de capră şi de vițel (mai puţin pe cea 
de porc). Legumele şi fructele sunt, de asemenea, la mare preţ, ca şi ingredientele 
exotice, tropicale. Brânzeturile şi celelalte sorturi de lactate ocupă, la rândul lor, un 
loc de frunte pe masa albanezului. Dulciurile, cu unt, miere, nucă, fructe, creme şi 
foietaj, sunt foarte apreciate. Există, în Ţara Vulturilor, la fel ca şi la noi, la români, 
bucate de toate zilele (pe bază de fasole albă, praz, cartofi, ceapă şi multe alte 
legume), dar şi feluri simandicoase, preparate pentru mesele festive şi petreceri. 


Până în anul 1990, în satele cehe s-au menţinut ocupațiile tradiţionale 
înfiripate încă de la întemeiere: cultivarea pământului (cereale, plante furajere), 
pomicultura (pruni, cireşi, meri), creşterea animalelor (taurine, porcine) şi 
meşteşugurile, în fiecare localitate existând: fierari-potcovari, tâmplari-lemnari, 
rotari, cizmari, croitori, morari (existau mori de apă); femeile se ocupau cu torsul şi 
țesutul lânii, brodatul pe pânză, coaserea costumelor populare. În unele sate se 
confecţionau brente (un fel de coşuri mai înalte cu două curele, se purtau în spate). 
La Gîrnic se producea varul pentru construcţiile din zonă, iar la Sfânta Elena se 
făceau comote pentru cai. Tot la Sfânta Elena, în perioada interbelică, a funcţionat o 
ţesătorie mecanică înfiinţată de un întreprinzător din Cehia. Mulţi cehi au lucrat la 
minele de cărbuni de la Baia Nouă, Cozla, Anina, la mina de azbest de la Eibenthal 
şi la mina de cupru de la Moldova Nouă. După 1990, treptat, minele s-au închis, iar 
meseriile tradiţionale s-au diminuat ca pondere sau chiar au dispărut. De aceea, 
majoritatea tinerilor cehi s-au stabilit în alte părţi, mai ales în Cehia. 


Cei mai mulţi greci din România au fost negustori. (G 12, G 13, G 14, G 15, 
G 16, G 17, G 18, G 19) Mulţi dintre cei stabiliţi în porturi au devenit şi proprietari 
de vase comerciale. Vasele greceşti dominau navigația pe Dunăre. Dintre străinii 
care posedau stabilimente industriale în a doua jumătate a secolului al XIX-lea, 
grecii erau cei mai numeroşi. O altă activitate preferată a lor a fost exploatarea 
pământului. Inregistrările oficiale din anii 1829, 1830 şi 1831 menţionează numeroşi 
proprietari de pământ şi arendaşi de origine elenă. De asemenea, a existat în 
România şi o categorie destul de numeroasă de intelectuali greci, mai ales 
profesori, medici, jurnalişti, avocaţi şi artişti. 


Polonezii din sudul Bucovinei (judeţul Suceava), locuiesc în majoritatea lor 
în zona rurală, unde cei mai mulţi dintre ei sunt agricultori, forestieri, iar în regiunea 
Cacica mineri. Agricultorii se ocupă cu comercializarea produselor agro-alimentare 
pe pieţele din Suceava şi Gura Humorului. Mulţi etnici polonezi - atât din mediul 
rural, cât şi din mediul urban, dezvoltă activităţi comerciale, posedând chioşcuri. Un 
număr mic dintre ei practică agroturismul. Totodată, poate fi constatată o aplecare 
deosebită a polonezilor bucovineni pentru profesiile adiacente domeniului militar. 


Ocupațiile tradiţionale ale croaților sunt agricultura şi meşteşugurile 
casnice. Pentru locuitorii din zona de munte au fost creşterea animalelor (ovine, 
taurine) şi pomicultura, iar pentru cei de la câmpie cultivarea pământului şi 
viticultura (Recaş). De altfel sunt cunoscute în zonă practicile care s-au perpetuat 
până aproape în zilele noastre constând în vânzarea, în zona de câmpie, a fructelor, 
grânelor, prin transportul lor cu căruţa, fabricarea ţuicii, ca şi aprovizionarea celor 
de la oraş cu laptele adus pe „jos” la Reşiţa, în perioada interbelică. Meşteşugurile 
casnice erau legate de muncile femeilor în casă, precum torsul, țesutul pentru 
realizarea de materiale necesare membrilor familiei şi gospodăriei. Tradiţia 


menţionează (s.n. - fără a se păstra norme scrise) şi practica olăritului, la începutul 
secolului al XX-lea, la Caraşova. N 

Pe măsura evoluției societății, locuitorii s-au adaptat noilor situații. In acest 
sens, îi regăsim ca lucrători în tăiatul lemnelor în pădurile STEG-ului, UDR-ului, 
muncitori la fabricile din Reşiţa, mineri la Anina, Dognecea şi chiar în localitatea 
croată Lupac (unde a funcţionat exploatarea cărbunelui). 

Italienii au fost constructori - arhitecţi, ingineri, antreprenori, zidari, 
faianţari, cărămidari, tâmplari, dulgheri, tinichigii, mozaicari, sculptori în ipsos, 
sculptori în piatră, sculptori în lemn, zugravi etc. -, lucrători silvici specializaţi în 
tăierea, fasonarea şi transportul buştenilor în condiţii dificile de teren, muncitori în 
exploatările de prelucrarea lemnului, pietrari. Dintre antreprenorii în construcţii s-au 
remarcat Giovanni şi Pietro Axerio, Carlo Pedrazzoli, |. Vignali, Enrico Gambara în 
Bucureşti, Pietro Adotti în Oltenia, Carlo Zani şi Vincenzo Puschiasis în Moldova, 
Giovanni Lenarduzzi şi Giovanni Quai în Transilvania. Firmele italienilor au avut 
contracte de întreţinere şi reparaţie a clădirilor Casei Regale. In perioada 1885- 
1890, cele mai multe lucrări la Castelul Peleş au fost executate de firma Axerio, în 
special, cele cu mozaicuri şi marmură artificială. Arhitecţi şi ingineri naturalizaţi au 
ocupat funcţii de conducere în cadrul unor ministere şi primării. Au lucrat ca 
mecanici de locomotivă, impiegaţi de mişcare, şefi de gară la CFR, ingineri, 
tehnicieni, muncitori la construcţia şi întreţinerea de drumuri şi şosele. 

O profesie care i-a afirmat de-a lungul timpului a fost cea de comerciant, 
neguţător. Incă din Evul Mediu, în limba română au intrat cuvinte ca piață, de 
origine venețiană, furtună, care în italiana medievală avea şi sensul de vijelie, timp 
instabil, nu numai pe cel de soartă, apoi venetic, care îi desemnează pe străini. 
Foarte mulţi termeni din limbajul specific lucrătorilor silvici au fost preluaţi şi folosiţi 
de muncitorii români, printre care şi țapină ce provine din friulanul sapDn, zappino. 
Din economia casnică friulană a pătruns în limba română cuvântul scarpet, cu forma 
de scarpeți, un fel de cipici din postav care se confecţionează şi acum în zona 
Câmpulungului, judeţul Argeş. Alte ocupaţii au fost cele de profesor, medic, 
muzician, funcţionar bancar ş.a. 


Ruşii lipovenii au fost cunoscuţi dintotdeauna drept buni pescari, 
asocierea lor cu ocupaţia de pescuit fiind explicată prin prezenţa acestei populaţii 
nu neapărat preponderent în Delta Dunării, ci în general în vecinătatea apelor. Alte 
activităţi specifice ale ruşilor-lipoveni sunt cele legate de agricultură, albinărit, 
morărit etc. Mulţi lipoveni din Moldova sunt cunoscuţi drept buni grădinari, exemplu 
stând numeroasele sere şi solarii ce se găsesc mai ales în oraşul Târgu Frumos. 
Lipovenii sunt recunoscuţi ca fiind pricepuţi constructori (bărci, case, acoperişuri de 
stuf etc.), fiind foarte apreciaţi pe şantierele din Transilvania în perioada comunistă, 
iar mai recent la locurile de muncă din Italia şi Spania. Majoritatea bisericilor şi 
mânăstirilor de rit vechi este construită şi pictată de meşteri renumiţi din rândul 
ruşilor-lipoveni. Lipovenii s-au remarcat şi pe plan sportiv, mai ales în domeniul 
sporturilor nautice (caiac şi canoe), dar şi în box şi atletism. Foarte cunoscute sunt 
numele lui Ivan Patzaichin, ale fraţilor Cuţov, dar şi ale lui Vasile Dâba, Toma 
Simionov, Alina Astafei şi alţii. 


Principalele ocupaţii ale sârbilor din Banat erau: agricultura, meşteşugurile 
şi comerţul. În oraşele bănăţene, negustorii sârbi, veniţi în secolul al XVIII-lea de la 
sudul Dunării, s-au asociat cu negustori greci, luând naştere companii de târgoveţi 
(1773, Timişoara). In zona Clisurii Dunării, principala ocupaţie era pescuitul, precum 
şi creşterea animalelor. Existau şi familii de mari proprietari feudali, membrii 
acestora având şi titluri nobiliare (Brankovi, Jak5ic, Nako, Nikolic, Mocioni). 


Ocupațiile principale ale slovacilor de la câmpie erau agricultura şi 
meşteşugurile, iar a celor de la munte, prelucrarea lemnului şi creşterea animalelor. 


OBICEIURI CALENDARISTICE ŞI DE FAMILIE 


Calendaristic, sărbătorile religioase la maghiari încep la 6 ianuarie când se 
sărbătoreşte Boboteaza de către catolici şi se sfinţesc apa şi casele. Săptămânile de 
dinaintea începerii postului Paştelui sunt săptămânile farsang-ului (HU 59), când 
sunt organizate baluri mascate, iar în unele sate sunt aprinse păpuşi de paie care, 
prin arderea lor, simbolizează sfârşitul iernii şi începutul primăverii. Paştele este 
sărbătorit atât de catolici, cât şi de protestanți. La catolici, în Vinerea Mare se 
organizează slujbe şi procesiuni în jurul bisericilor, iar de Paşte se sfinţesc 
alimentele, cozonacii şi ouăle încondeiate (HU 51, HU 52). A doua zi de Paşte, în 
ziua de luni, băieţii umblă să ude fetele cu parfum, iar acestea le dăruiesc în schimb 
câte un ou încondeiat (HU 56, HU 57). După Paşte, cea mai importantă sărbătoare 
este considerată Sărbătoarea Rusaliilor; la catolici sunt organizate pelerinaje, cum 
ar fi cel organizat începând cu secolul al XVI-lea la Şumuleu Ciuc, cel mai mare 
pelerinaj din sud-estul Europei. (HU 60, HU 61) Romano-catolicii mai oficiază şi 
sărbători legate de Sfânta Fecioară Maria şi sărbătoresc hramurile bisericilor. 

În 31 octombrie, protestanții comemorează anual Reforma (31 octombrie 
1517). In ziua de 1 noiembrie se sărbătoreşte amintirea tuturor defuncţilor din 
familie (ziua tuturor sfinţilor).Cu această ocazie se împodobesc mormintele cu flori 
şi se aprind lumânări (HU 54, HU 55). 

Sărbătorile religioase de iarnă încep cu Advent-ul (Adventus Domini - cele 
patru săptămâni premergătoare Crăciunului), Sfântul Nicolae când se fac mici 
cadouri rudelor şi prietenilor şi culminează cu Crăciunul când se împodobeşte un 
brad în fiecare casă şi sub el sunt aşezate cadouri pentru cei dragi. Se umblă cu 
colinda (betlehemes) prezentându-se mici scenete legate de naşterea lui lisus 
Hristos. 

La protestanți, copii în jurul vârstei de 14 sunt confirmaţi în credință, iar la 
catolici în jurul aceleiaşi vârste sunt miruiţi (HU58) şi, în ambele cazuri, ei trebuie să 
dovedească în faţa adulţilor că au învăţat principalele percepte religioase necesare 
unui bun credincios. 


Întreaga filosofie de viaţă a culturii tradiţionale a rromilor se bazează pe 
opoziţia pur/„ujo” - impur/„mahrime”, puritatea rituală reprezentând respectarea 
ordinii şi armoniei universale prin conformarea la model, iar impuritatea rituală, 
invizibilă, dar pregnantă spiritual, fiind devierea de la model, deci recuperarea 
echilibrului intracomunitar prestabilit printr-o serie de legi de comportament şi 
conduită, a căror valabilitate a fost îndelung verificată prin experienţă. Conservarea 
legilor purității este unul dintre cei mai importanţi factori de control cutumiar şi de 
protecţie a coeziunii intra-comunitare în societatea tradiţională a rromilor. 

Conceptul de pur, în cultura tradiţională a rromilor, implică atât 
dimensiunea fizică, cât şi pe cea spirituală, prima presupunând-o pe cea de-a doua, 
puritatea trupească nefiind altceva decât o reflectare - cauză şi efect totodată - a 
purității morale. Corpul omenesc este considerat a fi împărţit în două: partea de la 
brâu în sus pură şi partea de la brâu în jos impură sau spurcată. Atingerea 
impurului, de pildă a părţilor impure ale corpului (de la brâu în jos), atrage după 
sine, printr-un proces de simpatie sau contaminare, inclusiv de ordin spiritual/moral, 
virusarea respectivei persoane cu râul pe care l-a atins sau impurificarea sa. 

In acelaşi sens, al conservării legilor purității, principiul de bază al educaţiei 
tradiţionale rrome este cel al lajimos-ului („ruşine”), iar virginitatea fetei la 
căsătorie are valoarea unui sacrament, datorită faptului că se află la baza moralei 
rromani, a concepţiei de pur şi impur şi presupune un rit de inaugurare, de creaţie, 
ca şi prima sarcină şi naşterea. 

Aşa-numitul „preț al miresei” înglobează tocmai această valoare, 
prevalentă altora, ca frumuseţea, hărnicia şi modestia fetei, respectabilitatea şi 
averea familiei ei. Garanţie a solidităţii şi durabilităţii căsniciei, a coeziunii încuscririi 
şi a unui tratament bun al fetei în noua familie, preţul miresei este recunoaşterea 


valorii fetei şi a aportului ei material în familie, după căsătorie, protecţie a viitoarei 
mirese în neamul soţului, dar şi garant a respectului reciproc („pakiv”) şi 
recompensă de la părinţii băiatului pentru părinţii fetei, fără funcţie de schimb, ci de 
reprezentare, tradiţional fiind în aur. Acceptarea unui dar presupune, în mod 
obligatoriu, oferirea unui dar, reciprocitatea intervenind şi în cazul căsătoriei, ca 
mecanism integrator infailibil: plata miresei de către familia mirelui, completată de 
zestrea pe care o aduce fata în familie sau schimbul de mirese, în care o fată se 
căsătoreşte cu fratele viitoarei sale cumnate, care va fi, la rândul său, soţia fratelui 
ei. 

Greşeala de a traduce în limba celuilalt un concept profund ancorat în 
mentalul cultural propriu, care nu poate accepta o traducere denotativă, ci numai 
una conotativ-etnoculturală o fac, deseori, chiar rromii tradiţionali. Dacă un căldărar 
spune: „aşa e la noi, se vând fetele la căsătorie”, el traduce greşit în limba română 
un concept rrom care nici pe de parte nu înseamnă „a vinde”, el încearcă, de fapt, 
să simplifice faptul ca pentru înţelegerea nerromilor, dar, fără să vrea, legitimează 
punctul de vedere al celor care înţeleg greşit situaţia şi aduce argumente 
denigratorilor neamului rrom. Care este sensul real al termenilor în limba rromani? 
Rromii nu folosesc termenul „bikinel ” (a vinde) când este vorba despre căsătoria 
fetelor, ci „pokinel” (a plăti), termen al cărui sens nu este numai cel denotativ 
comercial, ci şi conotativ, însemnând „a preţui” virginitatea miresei, „a valoriza”, „a 
pune preţ, valoare”, „a compensa”, a schimba simbolul purității cu simbolul aurului, 
ambele valori de reprezentare, onoare şi prestigiu social în comunitatea tradiţională 
de rromi. In acest sens, sintagma mai apropiată de adevărul culturii rromani este 
„prețuirea purității miresei”, nicidecum „vânzarea fetei la căsătorie”. 

In ceea ce priveşte relaţionarea specifică a rromilor cu sacrul, aşadar 
sărbătorile tradiţionale rrome, un exemplu concludent este Hârdelezi-ul, numit şi 
„Paştele spoitoresc”, sărbătoarea fundamentală a rromilor spoitori, celebrată însă şi 
de o parte a rromilor rudari din sudul ţării, care se desfăşoară la o săptămână după 
Paştele ortodox şi care reuneşte semnificaţia pascală cu aceea a Gurbanului 
musulman. Elementul principal al ritualului este sacrificarea mielului, ofrandă către 
Dumnezeu, cu scop reparatoriu, taumaturgic, fie pentru însănătoşirea cuiva bolnav 
din familie, fie pentru protecţia familiei de necazuri şi boli; se poate tăia câte un 
miel şi pentru fiecare copil din familie, spre binele şi protecţia acestuia. 

Ritualul sacrificial este complex şi cuprinde elemente legate de purificare şi 
de consacrare a sacrificiului. In seara care precede sărbătoarea, femeile din familiile 
care urmează să jertfească mieii împletesc coroniţe din crengi de salcie şi flori şi fac 
aşa-numitul brad al mieilor. Coroniţele sunt aşezate pe capetele mieilor de 
sacrificat, copiii ţin în mâini câte două lumânări, iar mieii sunt puşi să bea vin dintr-o 
farfurie (formă de împărtăşanie). Mieii sunt stropiţi cu vinul rămas în farfurie 
(aspersiune purificatoare şi de consacrare a sacrificiului) şi li se iau coroniţele de pe 
cap. A doua zi, înainte de sacrificiu, mieilor li se pun înapoi coroniţele pe cap, copiii 
încalecă pe miei şi ţin în mâini lumânări. In timpul sacrificiului cântă lăutarii, iar 
bărbaţii care sacrifică mieii se închină cu faţa către Răsărit. Femeile care au făcut 
bradul colectează în vase noi sângele mieilor sacrificați şi fac cu acest sânge un 
punct pe fruntea copiilor, semn care le va purta noroc şi îi va proteja de rău pe 
parcursul întregului an. Pentru ca sacrificiul să aibă efect, sângele mieilor este 
strâns de femei în vase care nu au mai fost folosite, direct de la gâtul tăiat al 
mieilor, şi nicio picătură de sânge care curge din gâtul mieilor nu trebuie să atingă 
pământul, pentru a nu impurifica sacrificiul. Organele mielului se fierb împreună cu 
intestinele, se toacă mărunt, se amestecă cu verdeață şi se prepară aşa-numitul 
drob ţigănesc care se împarte copiilor de pe stradă. Mieii sunt împărţiţi în totalitate, 
familia nu îşi opreşte nimic. Fiecare mănâncă ce i-a fost împărţit de către ceilalţi. 
După-amiază începe o mare petrecere cu lăutari, mâncare şi băutură, în cadrul 
căreia se fac urări de sănătate care se crede că vor avea un efect sigur datorat 
sacrificiului mielului. Finii au obligaţia să-şi viziteze naşii, copiii părinţii, fraţii sau 
surorile mai mici pe cei mai mari. Petrecerea ţine până seara târziu, iar lăutarii sunt 


plătiţi în funcţie de numărul mieilor sacrificați. Pe masă se pune capul mielului rupt 
în două, pâinea şi cana cu vin, după care capul familiei rosteşte de trei ori 
următoarea formulă de consacrare a sacrificiului: „Rromale, phralale, anen 
tumenqge godi svage bersesce lesqe anavescar, e Anavescar Kodolescar kaj kerdăs 
kado Gurbanos, aj den Lesqe jekh bakrorro jekh bou e manrega aj jekh kući e 
molăga.” (Rromilor, fraţilor, aduceţi-vă aminte în fiecare an de Numele Lui, de 
Numele Celui care a făcut acest Gurban, şi dăruiţi-i un miel, un cuptor de pâine şi o 
cană cu vin.). Cei prezenţi răspund „Amin” şi trec la masă. Astfel se preia tradiţia 
Gurbanului din an în an şi din om în om. La masa de Gurban participă în 
exclusivitate cei curaţi, cei care au păstrat regulile abstinenţei alimentare (post) şi 
sexuale şi cei care nu au fost declaraţi spurcaţi (rr. „maxrime”) de către i kris 
rromani (adunarea de judecată a rromilor). Semn că este vorba despre o jertfă 
ritualică având rol inductiv-reparatoriu, iar nu despre o masă oarecare, resturile 
mielului nu se dau animalelor, ci se îngroapă. 

La ursarii din Moldova, se celebrează Joia Verde, o sărbătoare care se 
desfăşoară fie la o săptămână după Paştele ortodox, de Paştele Blajinilor, fie în 
prima joi după Paştele ortodox, fie de lnălţare/lspas, şi se caracterizează prin 
iertarea reciprocă a greşelilor de peste an şi printr-o petrecere cu semnificaţie 
premaritală. Fetele de măritat sunt scoase la joc, nu înainte de a se cere învoirea 
părinţilor. Astfel, are loc o primă înţelegere între părinţi, în vederea viitoarei 
căsătorii a copiilor lor. Uneori, fetele fug sau sunt furate de băieţi în această zi, 
urmarea fiind tot o căsătorie, însă după ce tinerii îşi cer iertare de la părinţi. 

La 8 septembrie, de Sfânta Maria Mică, se desfăşoară cea mai importantă 
sărbătoare a căldărarilor: pelerinajul la Costeşti (judeţul Vâlcea), complex ritualic 
având rolul de a reaşeza ierarhiile de putere în neam şi de a reconfirma tradiţia de 
familie, ritual de purificare la biserică, prin rugăciune şi închinare, dar şi prilej de 
încuscrire - xanamik şi rituri premaritale, de arvunire a mireselor şi de stabilire a 
unor relaţii economice între comunităţi. 

Rromii căldărari din toată ţara, inclusiv ne-ortodocşi, vin la mănăstirea 
Bistriţa şi pentru a se ruga la mormântul unui călugăr despre care legenda spune că 
era rrom şi, în urmă cu sute de ani, îi trata cu buruieni pe rromii bolnavi şi le dădea 
să mănânce din roadele pământului. Rromii îl roagă pe Dumnezeu să nu-i lase 
pradă foametei şi bolilor. După ritualul de purificare la biserică prin rugăciune, 
închinare şi ofrandă, urmează marcarea teritoriilor pe care vor sta caravanele 
vreme de două zile. Pelerinajul reuneşte toate comunităţile de căldărari de pe 
cuprinsul ţării şi are inclusiv rolul de a verifica factorii de control social şi de 
comunicare intra-comunitară (funcţie fatică a limbajului cultural). 


Albanezii din România sunt în majoritate creştini. Cele mai multe familii 
provin din oraşul Korcea şi din împrejurimi, zonă în care creştinii sunt majoritari. 
Există şi un număr mic de musulmani, proveniţi din Macedonia, Kosovo şi nordul 
Albaniei. Cele mai importante sărbători ale comunităţii sunt cele religioase, creştine 
şi musulmane. Ziua de 23 aprilie (Sfântul Gheorghe) este sărbătoarea numelui lui 
Gheorghe Kastrioti Skanderbeg (1405-1468), portretul lui călare fiind asemuit 
icoanei Sfântului Gheorghe. Albanezii mai ţin sărbătorile creştine ortodoxe de Paşti 
şi Crăciun, iar musulmanii pe cele de Kurban Bayram şi Ramazan Bayram. Acestea 
sunt prilejuri de vizite reciproce şi de petreceri comune. De Paşti, de exemplu, 
negustorii albanezi din perioada interbelică organizau ieşiri la iarbă verde în 
împrejurimile Capitalei. „Ziua verii”, sărbătorită la mijlocul lunii martie, atât de 
creştini, cât şi de musulmani, simbolizează intrarea în anotimpul cald şi în sezonul 
muncilor câmpului. 


Religia a avut încă de la început un rol foarte important în viaţa cehilor, 
dovadă fiind şi interesul cu care şi-au construit primele capele din lemn, la câteva 
luni de la aşezarea lor în Banatul de sud. Majoritatea coloniştilor erau de religie 
romano-catolică şi au fost afiliaţi Episcopiei romano-catolice de la Cenad, apoi 
Timişoara, care a înfiinţat două parohii cehe: la Gîrnic şi Eibenthal. Actualele biserici 


catolice cehe s-au construit astfel: la Gîrnic în 1858, la Bigăr şi Sfânta Elena în 1876, 
la Şumiţa în 1888, la Eibenthal în 1922 (stil neogotic), la Ravensca în 1923. La 
Sfânta Elena s-au stabilit şi colonişti de religie evanghelică, care au depins de 
parohia Clopodia (jud. Timiş). In anul 1895, ei şi-au construit o biserică 
impunătoare. Începând din anul 1921, tot la Sfânta Elena, a pătruns şi religia 
baptistă. In anul 1937 baptiştii şi-au construit o biserică mai mică, însă, deoarece a 
scăzut treptat tot mai mult numărul evanghelicilor, în anul 1979 baptiştii au preluat 
marea biserică evanghelică. Dintre figurile reprezentative ale vieţii confesionale, 
care au activat mulţi ani în satele cehe, se remarcă: preoţii catolici Frantisek 
Unzeitig, Jan Farkaš, Josef Babinský, Václav Mašek, pastorul evanghelic Petr Ky5ka 
la Sfânta Elena (în perioada interbelică) şi predicatorul baptist Ferdinand Kiivânek- 
bătrânul. 


Majoritatea obiceiurilor şi tradiţiilor cehilor din România se leagă de 
sărbătorile religioase romano-catolice: 

De Crăciun 

Legarea pomilor (în limba cehă, zavazování stromi): în Ajunul Crăciunului, 
pomii se leagă cu legături de paie (folosite anterior la legarea grâului), pentru a-i 
proteja de îngheţ şi pentru a avea rod bogat. 

Incercuirea găinilor: tot în Ajunul Crăciunului, în curte se aşază un lanţ în 
formă de cerc, iar în interior se pun grăunţe - pentru a atrage găinile. Gospodinele 
consideră că, astfel, găinile lor vor merge tot anul la ouat în cuibarul propriu - şi nu 
prin vecini. 

Făşangul - numit de cehi masopust (în traducere, „lasă carnea”) - este o 
sărbătoare care are loc cu 40 de zile înainte de Paşti şi semnifică sfârşitul 
distracţiilor şi începerea postului. Sărbătoarea durează 3 zile: duminică - se 
organizează balul tineretului; luni după-amiază - este balul copiilor; iar seara - balul 
căsătoriţilor. Marţi - un bărbat se maschează în urs şi este plimbat de lanţ prin sat, 
intră în casele oamenilor, iar unde găseşte patul desfăcut, se culcă în pat. 

De Paşti 

Obiceiurile pascale încep de Joia Verde, când „se leagă clopotele” (adică, nu 
mai bat). Băieţii umblă prin sat în grupuri, învârtind în mâini nişte morişti din lemn 
numite  Rechtacky  (scârţâietori) şi anunțând apropierea slujbei religioase. 
Dimineaţa, la prânz şi seara, copiii cântă cântece specifice. In Vinerea Mare, fiecare 
gospodărie face pâine în cuptorul propriu, socotindu-se că mirosul de pâine 
proaspătă l-a îndârjit pe Isus pentru a urca Drumul Crucii. Tot din aluatul de pâine 
se fac colaci mici numit Jidăsi, care se dau copiilor. In aceste zile, nu este voie să se 
lucreze nimic cu pământul şi nici să se arunce apa murdară în drum sau în curte. 
Luni dimineaţă, băieţii umblă pe la case să ude fetele. 

De Rusalii A 

Sărbătoarea maiului (în limba cehă, Májové svátky). In satul Eibenthal (jud. 
Mehedinţi), luni, de Rusalii, se pleacă de la biserică cu un mai (pom înalt) pregătit 
din timp şi împodobit, care se fixează într-un colţ al sălii de dans din căminul 
cultural, iar fetele sunt conduse în şir, dansând, sub mai. Pentru fiecare, se spune o 
poezie, se ciocnesc pahare, apoi fiecare fată pune un bănuţ într-un castron, ca plată 
pentru muzicanți. 

Sărbătoarea cerealelor (în limba cehă, Dozinky) semnifică încheierea 
secerişului (sfârşitul lunii iulie). La biserică se ţine o slujbă religioasă, iar seara, la 
căminul cultural, se organizează petreceri în cinstea celui mai bun gospodar al 
satului, bal etc. 

Nedeia (sau hramul bisericii; în limba cehă, Posviceni) 

Este, de fapt, cea mai mare sărbătoare a fiecărui sat ceh, când se 
organizează balul cu invitaţi din alte localităţi. In cele 6 sate cehe din Banatul de 
sud, nedeile se organizează astfel: la Sfânta Elena (Caraş-Severin), în 28 
septembrie, de Sf. Vaclav; la Gîrnic (Caraş-Severin), în 16 octombrie, de Sf. Havel; la 
Bigăr (Caraş-Severin), săptămâna după Sfântul Havel; la Ravenska (Caraş-Severin), 


în 11 noiembrie, de Sfântul Martin; la Şumiţa (Caraş-Severin), în 16 octombrie de 
Sfântul Havel; la Eibenthal (Mehedinţi), în 16 octombrie, de Sfântul Havel. 

Pelerinajul la Ciclova-Montană (localitate aflată la 12 km de Oraviţa, unde, 
pe o stâncă, se află o veche mănăstire romano-catolică) 

Pelerinajul se organizează de două ori pe an, în ajunul sărbătorilor de Sfânta 
Maria, în 14-15 august şi 7-8 septembrie. Slujba religioasă este ţinută de un sobor 
de preoţi. Unii pelerini vin pe jos din satele cehe, parcurgând în 2-3 zile chiar 80-90 
km pentru a ajunge la Ciclova. 


În general, evreii, în diaspora lor medievală şi premodernă, identificată cu 
precădere - sau chiar exclusiv - după religie, au vegheat întotdeauna şi 
pretutindeni la menţinerea şi cultivarea tradiţiei lor mozaice. De aceea, dreptul la 
construirea de sinagogi, şcoli, băi rituale, dreptul la tăierea rituală a animalelor 
necesare hranei lor - erau condiţii de importanţă existenţială, atât pentru evreii 
sefarzi, cât şi pentru aşkenazi. Conduita lor moral-juridică, viaţa lor tradițional- 
religioasă - erau reglementate de aceeaşi învăţătură cuprinsă în Tora (Vechiul 
Testament) şi în Talmud (comentariile rabinice la Tora). lar codul de legi mozaice (în 
ebraică, numit Shulhan Aruch, „masa orânduită”) sistematizat şi definitivat de 
învățatul losif Caro, în secolul al XVI-lea, prevede 613 comandamente ritualice - 
pentru fiecare aspect de viaţă individuală şi colectivă, domestică şi sinagogală. 

Sinagoga („în variante modernizate”, Templul) reprezintă principala 
instituţie de cult comunitară, cu un rol deosebit în prezervarea şi supraviețuirea 
mozaismului (chiar şi în variantele sale reformate). 


 Mozaismul reprezintă indicatorul cel mai puternic prin care etnia evreiască este identificată, prin hetero- şi 
autopercepţie. Mozaismul se defineşte ca o religie universală, mai cu seamă prin morala pe care o propovăduieşte. 
Totuşi, mozaismul tradiţional face deosebire între evrei şi ncevrei: numai evreii au obligaţia de a respecta cele 613 
porunci biblice (sistematizate într-un op special, Shulhan Aruch), în timp ce neevreii trebuie să se conformeze doar 
legilor noahide, stabilite după potop. Aceste şapte legi prescriu credința în Dumnezeul unic, recomandă înfăptuirea 
dreptăţii şi interzic hula, omorul, furtul, imoralitatea sexuală şi consumul de carne dintr-un animal încă viu. Orice 
neevreu care se conformează acestor legi este considerat ca fiind la fel de drept ca şi evreul care respectă cele 613 
comandamente, care includ în primul rând cele 10 porunci. Ascetismul nu este o virtute în mozaism, dar legile 
evreieşti reglementează toate aspectele vieţii. În respectarea, mai rigidă sau mai laxă, a legii evreieşti, putem 
evidenția, la o extremă, orientarea ortodoxă şi conservatoare, iar la cealaltă - orientarea reformată. Evreii din 
România erau în trecut cu precădere ortodocşi - sau adepți ai curentului numit hasidism. Sub influența modernizării 
societăţii şi a culturalizării ce a însoţit-o, respectarea literei legii evreieşti a slăbit, iar credinţa în Dumnezeu relevă 
azi, înainte de toate, aspecte morale. Puţini evrei laici mai practică azi cele 613 comandamente ritologice, dar mulți 
îşi percep identitatea în spiritul unor mituri aflate la baza lor. După cum mai aminteam, până la jumătatea sec. al 
XIX-lea, evreii din România, sefarzi sau askenazi, respectau cu străşnicie prevederile Codului Shulhan Aruch, se 
foloseau de limbile idiş, ladino, ebraică, duceau un mod de viaţă specific - port, ocupaţii, gospodărie etc. - laolaltă, 
elemente ale unei identități distincte pentru care şi solicitau drepturi specifice. De aceste drepturi specifice, pentru 
practicarea vieţii cultural-comunitare evreii, au beneficiat cumva în Ţările Române, viața lor comunitară având un 
sprijin mai ales din partea domnitorilor fanarioți. Ceea ce nu înseamnă, însă, că domnitorii fanarioți n-au aplicat şi 
măsuri antievreieşti, în alte privinţe... lumeşti: evreii nu aveau acces la proprietatea funciară, mărturia lor în instanță 
împotriva unui creştin ortodox nu avea valabilitate; au avut loc şi acţiuni de izgonire a evreilor de la sate. La 
începutul secolului al XIX-lea, odată cu apariţia Codului Callimachi (1817) în Moldova şi a celui al lui Caragea 
(1818) în Ţara Românească, apar noi reglementări cu referire la străini, în general, şi la evrei, în special. Codul 
Callimachi, prin articolul 1430, acorda evreilor dreptul să-şi cumpere case şi magazine la oraşe, interzicând, însă, 
cumpărarea oricăror proprietăţi în mediul rural. În această epocă de sfârşit de domnie fanariotă, evreii - diseminaţi 
pe întreaga întindere a Moldovei şi în numeroase localităţi din Muntenia, se împărțeau în trei categorii: pământenii, 
care câteodată se confundau chiar cu indigenii, hrisovelitii, stabiliţi la o dată mai recentă, pe bază de confirmare 
printr-un hrisov domnesc special (în categoria aceasta intrau, în principal, cei veniţi prin chemare de impopulare - 
colonizare), şi sudiții, supuşi protecţiei străine, apăraţi de abuzurile fiscale proprii epocii respective. Aceste disocieri 
în statutul juridic al evreilor, încetăţenite mai degrabă prin obiceiul pământului decât printr-o lege scrisă, au fost în 
vigoare până la introducerea Reg. Organic (1831-1832), care a proclamat pentru prima dată principiul că necreştinii 
- deci, un criteriu religios - nu pot beneficia de drepturi civile şi politice. În general, Reg. Organic a avut o serie de 
prevederi restrictive şi discriminatorii pentru evreii din Ţările Române: orice evreu care nu-şi putea demonstra o 
sursă de existenţă era considerat vagabond şi putea fi expulzat; s-au desfiinţat breasla şi instituţia hahambaşiei, şeful 
cultului nemaibeneficiind de sistemul de privilegii; s-a instituit o organizare comunitară subordonată autorităţii 
statale. O singură măsură era favorabilă evreimii: aceea privind dreptul la învățământul de stat. 


Specificitatea sinagogii, ca instituţie, nu rezidă în caracterul ei strict 
cultural, după cum nici instituţia rabinatului nu are o funcţie doar preoțească - 
ambele sunt adânc implicate în obiceiurile iudaice privind existenţa, învăţătura, 
cultura şi spiritualitatea, cu alte cuvinte, lucruri esenţiale pentru o comunitate 
umană, lipsită - în diasporă - de o seamă de dimensiuni proprii oricărei etnii 
desfăşurate într-un spaţiu propriu. 

Condiţii istorice deosebite au determinat, în diaspora, organizarea evreilor 
în comunităţi, în aşa-zise cahaluri, care, pe lângă altele, asigurau o viaţă 
comunitară, chiar comunională, ce consta în diverse forme şi practici de 
sociabilitate - prilejuite fie de ajutorarea săracilor, de îngrijirea bolnavilor, de 
instrucţiune, fie de reunirea laolaltă la sinagogă, pentru desfăşurarea 
ceremonialului religios. 

Principalele sărbători evreieşti poartă denumirile: 

Roş Haşana - Anul Nou (aproximativ, septembrie-octombrie) - presupune 
rugăciuni, pocăință completă, spre a implora iertarea păcatelor, şi „angajamentul” 
de a nu mai greşi. De Roş Haşana, eşti/nu eşti înscris în Cartea Vieţii pentru încă un 
an, dar ai posibilitatea ca, timp de zece zile, până la următoarea sărbătoare, cea 
mai importantă, să faci dovadă de căinţă sinceră - prin fapte bune, rugăciuni, iubire 
de oameni şi credinţă. 

A zecea zi după Roş Haşana este Yom Kipur - ziua iertării (aproximativ, în 
octombrie): petrecută în rugăciuni fierbinţi şi post negru. În această zi, 
Atotputernicul decide nu numai soarta individului, ci soarta întregului popor evreu. 
Pioşenia unui singur om poate salva întreaga naţiune. După o legendă mai recentă, 
o asemenea salvare poate fi obţinută doar prin pioşenia celor 36 de drepţi, aflaţi pe 
Pământ în fiece generaţie. N 

Sucot - sărbătoarea colibelor (aproximativ, în octombrie). In amintirea ieşirii 
din robia egipteană. Rugăciuni, prăznuiri în corturi bogat ornate cu fructe. 
Sărbătoarea este considerată şi „zi a recoltei”. 

Hanuka - ziua macabeilor (aproximativ: decembrie). Minunea luminilor 
aprinse timp de 8 zile, la izgonirea păgânilor din Marele Templu, profanat de ei. Este 
prăznuită minunea şi, în subsidiar, vitejia macabeilor. 

Purim - sărbătoarea destinului (aproximativ: martie). Minunea salvării 
evreilor din masacrul pus la cale împotriva lor, de un demnitar de la curtea lui 
Xerxes, suveran al Imperiu Persan, din mileniul | î.H. Sărbătoare ludică şi carnaval. 

Pesah - Paşti (aproximativ: aprilie). 8 zile de rugăciuni şi alimentare 
specială, cu nenumărate restricţii. În amintirea unui eveniment capital (secolul al 
XVII-lea î.H.) cu rol inaugurator al naţiunii evreieşti libere. In primele seri, este 
povestită epopeea acestui eveniment. 

Șevuot - Rusalii (aproximativ: mai). Dăruirea de către Dumnezeu a Thorei 
(Legea divină, cu cele 10 porunci) lui Moise. Se prăznuieşte Bucuria Cărţii Sfinte 
primite de poporul evreu, prin profetul său Moise, pe Muntele Sinai. 

Sabatul - sfinţirea sâmbetei, în virtutea poruncii divine privind odihna sacră 
impusă pentru cea de-a şaptea zi a săptămânii - la evrei, sâmbăta. Numeroase 
prescripţii rituale prevăd: rugăciuni, rituri de întâmpinare, desfăşurare, şi ieşire din 
această mare sărbătoare săptămânală. Sabatul creştin este Sfânta Duminică. 

Specificitatea sărbătorilor mozaice rezultă din originalitatea şi anterioritatea 
lor faţă de cele creştine şi islamice. In mozaism, nu există zile închinate sfinţilor sau 
faptelor eroice înfăptuite de om. 

Evreii n-au sărbători naţionale. Chiar acelea care sunt pornite de la 
amintirea unei întâmplări la capătul căreia istoria a înregistrat un act naţional - au 
fost legate de credinţa în Dumnezeu. Toate evenimentele naţionale care n-au 
înregistrat colaborarea expresă a Divinităţii - n-au încrustat pe filele calendarului 
evreiesc nicio sărbătoare. 

Astfel, evenimentul naţional al ieşirii din Egipt e prăznuit prin sărbătoarea 
Paştilor, fiind opera exclusivă a lui Dumnezeu, în timp ce cucerirea Canaanului, care 
nu s-a săvârşit cu sprijinul Divinităţii, ci exclusiv prin oameni, nu constituie o 


sărbătoare, după cum nici cucerirea lerusalimului nu constituie, din aceleaşi motive, 
o sărbătoare. 

La fel, acordarea Tablelor Legii a prilejuit o sărbătoare, fiindcă ele sunt 
opera exclusivă a lui Dumnezeu, în timp ce scrierea Psalmilor sau încheierea 
Talmudului n-au constituit sărbători, pentru că sunt opere omeneşti. 

Acest principiu - în fixarea sărbătorilor evreieşti - este dictat de porunca 
divină că omul nu trebuie să se închine faptelor omeneşti, ci numai faptelor divine. 

Aducerea pe lume a copiilor este o poruncă a Thorei - să procreezi şi să te 
înmulţeşti (Geneza, 1, 28). Riturile religioase „la naştere” consacralizează preaplinul 
sufletesc asociat momentului de mare bucurie de la naşterea unui copil, mai ales de 
sex masculin. Dacă este băiat, el trebuie iniţiat în „legământul lui Abraham”, prin 
actul circumciziei. 

Conform Scripturii, Abraham a fost primul care a primit porunca 
circumciziei, aplicând-o asupra sa - în semnul pecetluirii legământului făcut cu 
Dumnezeu (Geneza 17, 10) şi prin care Divinul l-a transformat într-un evreu. De la 
această dată, fiecare copil de parte bărbătească trebuia să primească şi să 
reitereze în acelaşi fel respectivul legământ, ca act de supunere faţă de voinţa 
divină. 

De cum începea să vorbească, băiatul, potrivit tradiţiei, era învăţat să 
spună rugăciuni şi era inclus într-o formă de învăţământ confesional unde deprindea 
să citească din cărţile Bibliei - fie doar în ebraica veche, fie cu comentarii în limba 
maternă. Acest fel de şcoală, numită „heder”, condusă, de regulă, de un rabin local, 
presupunea o didactică şi metodică sui generis: anacronică, în bună măsură, dar 
generatoare de forme de sociabilitate şi de socializare a copilului ce marcau adânc 
fiinţa şi caracterul său. 

La împlinirea vârstei de treisprezece ani, copilul devine - sub raport religios 
- bărbat, obligat să respecte preceptele şi riturile poruncite de Lege. Cu acest prilej, 
are loc ceremonia numită „Bar-mitzwa”, care consacră maturizarea şi 
responsabilitatea. a 

Fetelor li se dezvoltă responsabilitatea religioasă fără ceremonii anume. In 
epoca modernă, prin recunoaşterea crescândă a egalității între sexe, prin 
modernizarea cultului, se preconizează şi o aşa-numită ceremonie de Bat-mitzwa 
pentru fete: practicile însă diferă, dar ideea s-a dovedit din ce în ce mai populară, 
fiind prezentă şi la evreii din România, pe scară largă. 

Evreii tradiţionalişti sau cei din vechime obişnuiau să se căsătorească de 
tineri şi respectau un ritual aproape uitat astăzi. Talmudul sugerează, ca fiind cea 
mai potrivită vârstă pentru căsătorie, pe cea de optsprezece ani. 

Căsătoria timpurie era o datorie - pentru ca, în răstimpul fertilităţii maxime 
la femei, să poată fi îndeplinit comandamentul proliferării, creşterii şi înmulţirii. La 
evrei, este admisă căsătoria cu rude colaterale (nepoate, veri etc.), nepotul nu se 
poate însă căsători cu mătuşa sa. 

Nunta era stabilită, de regulă, la lună nouă, într-o miercuri sau vineri, 
pentru nulipare, într-o joi pentru văduve - dar numai după ce s-au respectat toate 
prescripţile purității feminine. Mirele posteşte până la ceremonie, în ziua nunţii. 

Alaiul porneşte spre locuinţa mirelui şi a miresei, iar seara are loc masa 
mare: căsătoriţilor li se fac daruri, se rostesc şapte incantaţii - aceleaşi de la 
cununie -, ospăţul este bogat şi cu meniul variat. După masă, soţii - care au 
respectat prescripţia îmbăierii - sunt conduşi în dormitor, unde se va produce taina 
„cunoaşterii” (aşa precum stă scris în scriptură, că Abraham a „cunoscut-o” pe 
Sara). 

Când un evreu se apropie de sfârşitul drumului său pământesc, cere să vină 
în jurul lui cunoscuţi, rude etc. - pentru a le obţine iertarea - chiar şi celor care au 
păcătuit faţă de el. După care, printr-o rugăciune specială, îşi afirmă credinţa în 
Dumnezeu. 

După deces, corpul este depus pe podea, cu picioarele spre uşă şi acoperit 
în întregime cu o cuvertură neagră. Lumânările îi sunt puse la cap, în sfeşnice. 


Femeile, în clacă, cos pânza imaculată în care va fi înfăşurat mortul. Peste noapte, 
corpul defunctului este spălat temeinic, cu apă caldă, aromată cu esențe de 
trandafir. După care, este înfăşurat în pânza cusută special şi în talesul (şalul) său 
de rugăciune. Este legat la brâu cu un cordon şi pe cap i se pune o bonetă albă. 
Depus într-un coşciug foarte simplu, de scânduri, cu partea de jos lăsată mai mult 
deschisă. Coşciugul se acoperă cu o cuvertură neagră peste care, în cazuri speciale 
(dacă a fost rabin etc.), se aşază câteva cărţi de rugăciune. Mortul e ţinut în casă o 
singură zi, în cazul în care nu intervine a doua zi vreo sărbătoare, şi înhumat a doua 
zi. 

Cimitirul, numit Beth Haim (Casa Vieţii), are la intrare o încăpere specială în 
care se obişnuiesc vorbiri elogioase despre defunct şi rugăciuni ce laudă dreptatea 
lui Dumnezeu. Tot aici, se saltă capacul coşciugului, pentru a se aşeza un săculeţ de 
pământ sub capul acoperit al mortului. Capacul este bătut în cuie şi coşciugul este 
dus la groapa săpată lângă cele ale altor rude ale sale. lnhumarea este la evrei 
regula, iar incinerarea - deosebit de rară şi contrară riturilor în vigoare. Cu trecerea 
anilor, pomenirea morţilor se face prin comemorări anuale (larzeit - în idiş- 
germană). Acest obicei, de origine discutabilă, este păstrat până şi de cei mai puţini 
religioşi. 


Grecii din România şi-au păstrat vie tradiţia, educându-şi copiii în şcoli 
greceşti, ţinându-şi sărbătorile religioase şi pe cele naţionale, îmbrăcându-se în 
costumele lor specifice (G 20, 21, 22, 23, 24, 25, 26, 27). Oameni cu poftă de viaţă, 
tineri sau vârstnici, grecii preţuiesc şi cunosc vechile cântece şi dansuri specifice 
locurilor de origine, pe care le interpretează, acompaniaţi la buzuki (G 27 b), la 
diferite ocazii festive ori la petreceri cu mâncăruri tradiţionale, însoţite uneori de 
spartul farfuriilor. La 1 ianuarie, grecii sărbătoresc nu doar venirea noului an, ci şi 
pe Sfântul Vasile din Kesareia. El e cel ce aduce şi lasă sub brad cadourile dorite de 
fiecare. În fiecare casă, la venirea Anului Nou, se taie „vasilopita” (plăcinta Sfântului 
Vasile). Există şi azi credinţa că cel la care ajunge bănuţul ascuns în vasilopită va fi 
norocos tot anul. De 1 Mai, ziua florilor, s-a păstrat obiceiul împletirii coroniţelor pe 
care copiii le atârnă în balcoane şi la porţile caselor. Ca toţi creştinii ortodocşi, grecii 
ţin la obiceiurile legate de sărbătorile de Paşti (postul, înroşitul ouălor, pregătirea 
maghiriţei, slujba Invierii, urmată în zori de coacerea mielului la proţap) - şi de 
Crăciun (prepararea cozonacilor, colindatul, împodobitul bradului). Cei care provin 
mai ales din insule şi din localităţile de pe ţărmuri mai păstrează obiceiul de a 
împodobi de Crăciun o corabie, căci în Antichitate, ea era cea care-i aducea pe cei 
dragi acasă. Ziua de 25 Martie este o dublă sărbătoare, şi religioasă şi naţională: 
este ziua de Bunavestire, dar marchează totodată şi începutul luptei de eliberare a 
grecilor, din 1821. Cea de a doua mare sărbătoare naţională este ziua de 28 
Octombrie - a Marelui Nu (To megalo Ohi) - legată de evenimentele din timpul celui 
de Al Doilea Război Mondial, când grecii şi-au împiedicat duşmanii să intre în ţară. 


Obiceiurile calendaristice ale comunităţii croate sunt, cu precădere, legate 
de marcarea momentelor importante ale sărbătorilor religioase. De altfel, 
aprecierea istoricului Traian Simu, în acest sens, este elocventă. In studiul său 
apărut în 1939, la Lugoj, numit „Originea caraşovenilor”, în care a menţionat 
„caraşovenii sunt foarte superstiţioşi şi în perioada aceasta nu ştiu care popor din 
Europa să-i întreacă”. Ar mai fi de subliniat, în acest sens: mersul cu „Betleem” 
(„s'Betleenom”) - copiii şi tinerii merg, în seara de Ajun al Crăciunului, din casă în 
casă, şi cântă, în legătură cu naşterea lui lisus, acţiune ce se finalizează în biserică, 
înaintea începerii slujbei de la miezul nopţii; „poklade” respectiv manifestările cu 
măşti, în zilele de duminică şi marţi ce preced „miercurea cenușii” înaintea începerii 
postului mare pentru Paşte; „pelerinajul”, adică mersul pe jos, în ordine, în post şi 
rugăciune, cu „prapori” (s.n. - steaguri religioase) şi cu cântări religioase, cel mai 
important fiind cel la mănăstirea Maria de la Radna (Lipova), care înseamnă trei zile 


dus şi trei zile întors; „slavenje” - adică praznic organizat de fiecare familie pentru 
a-l slăvi pe sfântul ocrotitor al familiei. 

Obiceiuri specifice sunt legate şi de momente din viaţa omului (naşterea şi 
botezul, nunta, moartea), obiceiuri marcate şi de unele ritualuri. In acest sens, ar fi 
de menţionat: „moaşa de buric” - cea care scaldă copilul până la botez, şi care în 
prima baie pune apă sfinţită, flori, obiecte, cele care vor asigura nou-născutului 
noroc în viaţă; nunta - care, tradiţional, dura de sâmbătă seara până miercuri 
dimineaţă, şi în care „starisvat” (naşul mic) avea un rol important, eveniment ce era 
precedat de invitarea naşului în ziua de joi de dinaintea nunţii. 


Religia a avut şi are o importanţă deosebită în viaţa italienilor. Asemenea 
pelerinilor din Evul Mediu, a marilor călători înainte de a pleca spre o destinaţie 
necunoscută, grupurile de emigranţi primeau binecuvântarea în cadrul unei slujbe 
speciale. Alţii au plătit pentru a li se face câte două slujbe pe an, în amintirea lor. În 
Bucureşti, Craiova, Târgovişte, Galaţi, Brăila, Brezoi, Râmnicu Vâlcea, laşi, 
Răducăneni, Greci, Cataloi, lacobdeal ş.a. - unde s-au stabilit comunităţi de italieni -, 
s-au ridicat biserici romano-catolice. In urma căsătoriilor mixte, unii au adoptat 
cultul creştin-ortodox. Sărbătorile religioase sunt cele din calendarul romano-catolic. 
In satul Greci, judeţul Tulcea, se mai păstrează obiceiul ca, după slujba duminicală 
de Santa Lucia, ori cu prilejul Crăciunului (Babbo Natale), oamenii să se întâlnească 
în ceea ce se numeşte capannone, unde mănâncă şi petrec împreună. 


Obiceiurile ruşilor-lipoveni sunt strâns legate de sărbătorile religioase. 
Calendarul pe care îl respectă ei a rămas neschimbat, fiind cel iulian, decalat cu 13 
zile. Până în zilele noastre, la ruşii-lipoveni s-a păstrat obiceiul efectuării semnului 
crucii în aproape orice acţiune pe care o întreprind. Cel mai bine s-au păstrat 
obiceiurile legate de Masleniţa (Săptămâna Brânzei sau Lăsata Secului) - săptămâna 
de dinaintea intrării în postul Paştelui. Este o săptămână de voie bună, sărbătorită 
cu cântece vesele pe străzile localităţilor şi cu preparate lactate specifice: vareniki, 
blini, piroghi etc. In timpul slujbei de Florii, podelele bisericilor sunt acoperite cu un 
covor de iarbă, în timp ce credincioşii ţin în mâini lumânări şi crenguţe de salcie, 
sfinţite cu această ocazie. Paştele, o sărbătoare foarte importantă pentru ruşii- 
lipoveni, se sărbătoreşte în familie, cu ouă vopsite şi cozonac, ce se sfinţesc în 
dimineaţa Invierii, după liturghie. Mielul nu face parte din tradiţia ruşilor-lipoveni. Pe 
toată perioada Paştelui, există la ruşii-lipoveni obiceiul de a se pupa de trei ori când 
se întâlnesc, pronunţând „Hristos a înviat!” („Hristos voskrese!”) şi, respectiv, 
„Adevărat a înviat!” („Voistinu voskrese!”). Şi la ruşii-lipoveni există obiceiul de a 
colinda, de Crăciun, vestind Naşterea Domnului, însă nu înainte de sărbătoare, ci 
după liturghie, şi cu un singur colind în repertoriu, preluat din cântarea bisericească 
(„Hristos se naşte” - „Hristos rajdaetsja”). Şi evenimentele importante din viaţa 
ruşilor-lipoveni prezintă câteva particularităţi specifice. Astfel, botezul nou- 
născutului se face prin scufundarea totală a copilului în cristelniţă, de trei ori. Naşii 
de botez (o persoană masculină şi una feminină) nu trebuie neapărat să reprezinte 
un cuplu; de cele mai multe ori, aceştia au vârste fragede. Prenumele copilului (în 
general, unul singur) era sugerat de preot, în trecut, în funcţie de sfinţii din calendar 
sărbătoriţi în perioada când s-a născut copilul. Căsătoria, la ruşii-lipoveni, a păstrat 
poate cele mai multe particularităţi tradiţionale. Căsătoria era precedată de logodna 
celor doi tineri, ocazie cu care se organizau petreceri la casa fiecăruia dintre cei 
logodiţi („acolisnaia”, la băiat, şi „devisnic”, la viitoarea mireasă). Până la nunta 
propriu-zisă, până nu demult, se organizau şezători la care fetele şi femeile cântau 
şi confecţionau batiste cu marginea dantelată, pe care apoi le dăruiau nuntaşilor. 
Inainte de cununia religioasă, care are loc imediat după liturghie, se practică un 
obicei de „cumpărare-vânzare” a miresei de la casa părintească, ocazie cu care 
sunt interpretate diferite cântece. 

S-a păstrat până în zilele noastre obiceiul ca mirii să se cunune la biserică în 
costumele tradiţionale, cele pentru viaţa religioasă. După oficierea slujbei de 


cununie, mirii se îndreaptă către casa mirelui, ducând împreună o icoană şi fiind 
însoţiţi de preoţi, pe noul drum. După căsătoria civilă, petrecerea propriu-zisă are 
loc spre după-amiază, seara, de multe ori prelungindu-se pe durata a 2-3 zile. In 
trecut, nunta lipovenească era marcată de un aer de sobrietate, nefiind permisă 
muzica, ci doar anumite cântece folclorice interpretate de meseni. La decesul unui 
rus-lipovean, acesta este privegheat timp de trei zile, în camera din faţă a locuinţei, 
fiind citită neîntrerupt Psaltirea. Se aprinde candela, care trebuie să ardă timp de 
şase săptămâni. In jurul capului celui decedat se pune o cunună de hârtie, pe care 
scrie, în slavonă, „Sfinte, puternice şi nemuritorule Dumnezeu, îndură-te de noi!”, 
iar în mână i se pune o hârtie cu binecuvântarea preotului. Slujba de înmormântare 
are loc la biserică, iar după înmormântare se organizează o masă întinsă la casa 
celui trecut în neființă. Coliva, la ruşii-lipoveni, este făcută din grâu fiert, amestecat 
cu miere de albine. Mortul este pus în groapă cu picioarele spre est, spre locul unde 
stă crucea, întrucât există credinţa că, la învierea morţilor, primul lucru pe care îl va 
vedea cel decedat trebuie să fie crucea. 


Sunt deosebit de interesante şi frumoase obiceiurile sârbilor legate de 
sărbătorile religioase. Astfel, în Ajunul Crăciunului (Badnje Vece), are loc aprinderea 
badnjakului, în soba (cuptorul) casei sau, mai nou, în curtea bisericii (SR 18,19). 
Acest lemn tânăr Îl simbolizează pe lisus Hristos şi intrarea lui în lume, în inima şi în 
casa noastră, iar fapta arderii badnjakului reprezintă căldura iubirii lui Hristos. 
Numărul mare al scânteilor provocate de arderea lemnului semnifică şi bogăţia din 
casa respectivă, pentru anul care vine. De Ajun, în camera mare se aştern paiele 
care semnifică ieslea pruncului Isus. Primul musafir de Crăciun trebuie să fie bărbat 
(polo*nik), asupra acestuia se aruncă grâu şi el trebuie să adune nucile pe care 
gazda le aruncă în cameră, prin paie (SR 20). Prăjitura tradiţională de Crăciun este 
cu nucă şi miere, se numeşte cesnica, în care se ascunde o monedă (SR 21). Cel 
care găseşte moneda o va aşeza în rama icoanei din propria casă. 

La începutul primăverii, în zona Banatului montan şi a Clisurii dunărene, s-a 
păstrat sărbătoarea numită faşange, specifică mai multor comunităţi, nu doar 
sârbilor. 

Vrbica - reprezintă un alt obicei frumos, care are loc în Sâmbăta lui Lazăr, 
cu o săptămână înainte de Paşte. Copiii din sat, împreună cu preotul, adună crengi 
tinere de salcie, pe care le aduc în biserică. De Florii, aceste crengi sunt împărţite 
oamenilor care vin la biserică (SR 22). 

De Paşte, obiceiurile sunt asemănătoare cu cele ale altor comunităţi 
creştine: sacrificarea mieilor, vopsitul ouălor, Invierea. i 

Cea mai importantă sărbătoare a verii este lvandan (24 iunie/7 iulie). In 
ajunul acestei sărbători, fetele din sat se îmbracă frumos şi merg pe câmp pentru a 
culege flori galbene (ivansko cveće) din care se împletesc coroniţe (SR 23). Aceste 
coroniţe sunt aşezate pe porţile caselor - şi, astfel, vara, în comunităţile multietnice, 
casele sârbeşti se deosebesc uşor. 

O zi importantă a familiei sârbeşti o reprezintă ziua sfântului casei. Fiecare 
familie are un sfânt protector, care se moşteneşte de obicei pe linie masculină şi 
este sărbătorit alături de prieteni şi de întreaga familie. Cele mai multe familii 
sârbeşti îi au ca sfinţi protectori pe Sfântul Nicolae (19 decembrie) (SR 24), Sfântul 
loan (20 ianuarie) (SR 25), Sfântul Gheorghe (6 mai) (SR 26). Pentru elevii şi 
profesorii sârbi, cea mai importantă este ziua de Sfântul Sava (27 ianuarie) (SR 27) 
sfântul protector al şcolilor, întemeietorul primelor şcoli sârbeşti. 

Un loc important în spiritualitatea comunităţii îl ocupă ruga satului, adică 
hramul bisericii - când se adună laolaltă membrii familiei, prietenii. 


Religia a jucat întotdeauna un rol important în viaţa comunităţii 
macedonene, dar şi în viaţa fiecărui membru al său. Religia a fost unul dintre 
principalele motive ale emigrării macedonenilor în România. Etnicii macedoneni din 
România, la origine, sunt ortodocşi de rit vechi, aceasta însemnând că majoritatea 


sărbătorilor bisericeşti sunt celebrate la 13 zile după ce sunt celebrate de populaţia 
română, de exemplu. Astfel, Crăciunul, la macedoneni, „cade” pe 7 ianuarie, iar 
Anul Nou pe 14 ianuarie. Generaţiile mai noi ale migraţiei macedonene în România, 
sosite după cea de a doua decadă a secolului al XX-lea, când s-a făcut trecerea de 
la calendarul iulian la cel gregorian, celebrează sărbătorile bisericeşti la fel ca şi 
populaţia română. Cele mai importante sărbători bisericeşti sunt: Veligden - Paştele; 
Bojik - Crăciunul; Bogorodiţa - Fecioara Maria; Cârstovden - Boboteaza; Nova 
Godina - Anul Nou; Ilinden - Sfântul Ilie; Spasovden - lnălţarea; Petrovden - Sfântul 
Petru; Sfântul Dumitru. Etnicii macedoneni şi-au pus amprenta asupra întemeierii şi 
dezvoltării vieţii monahale în Ţara Românească şi apoi în Moldova. Nicodim de la 
Tismana a ctitorit aşezăminte de cult şi mănăstiri (Băileşti, Dobromira, Tismana, 
Vişina, Topliţa) şi a fost primul macedonean atestat pe tărâmurile româneşti. Şi 
comunitatea macedoneană a ctitorit biserici, la rândul ei, printre acestea 
numărându-se biserica având hramul „Adormirea Maicii Domnului”, din Băileşti, şi 
cea cu hramul „Sfântul Dumitru”, din Bucureşti. 


PORTUL TRADIȚIONAL, MONUMENTE ŞI ZILE DE 
COMEMORARE, SIMBOLURI 


Comunitățile maghiare, creştinate după rit apusean, în timpul regelui 
Ştefan |, au îmbrăţişat noile confesiuni protestante în secolul al XVI-lea. Confesiunea 
evanghelică (lutheranismul) şi confesiunea reformată (calvinismul) au fost preluate 
din Europa apuseană, iar antitrinitarianismul a fost fondat în Transilvania de Dávid 
Ferenc. Alegerea unei confesiuni, în general a fost făcută de principii Transilvaniei, 
de nobili, care astfel au influenţat apartenenţa religioasă a enoriaşilor („Cuius regio, 
eius religio”). Dieta Transilvaniei organizată la Turda în anul 1568 a introdus, pentru 
prima dată în Europa, libertatea confesională. Viaţa religioasă a jucat şi joacă în 
continuare un rol important în viaţa comunităţilor maghiare, aceasta manifestându- 
se şi prin existenţa sărbătorilor religioase în calendar şi continuitatea sărbătorilor 
religioase. 

Cele mai importante sărbători în comunităţile maghiare sunt cele religioase 
şi cele istorice. Sărbătorile religioase sunt: Advent (Adventus Domini - cele patru 
săptămâni premergătoare Crăciunului), Crăciun, Florii, Paşte, Rusalii - în general 
acestea sunt sărbătorite de comunităţile maghiare; romano-catolicii mai oficiază şi 
sărbători legate de Sfânta Fecioară Maria, şi sărbătoresc hramurile bisericilor. Sunt 
organizate şi pelerinaje, cum ar fi cel organizat, începând cu secolul al XVI-lea, la 
Şumuleu Ciuc, cel mai mare pelerinaj din sud-estul Europei. Protestanţii 
comemorează anual Reforma (31 octombrie 1517). 

Maghiarii de pretutindeni comemorează anual evenimente istorice: data de 
15 martie este considerată zi naţională, prin care se comemorează izbucnirea 
revoluţiei din 1848, eveniment care a marcat un pas important în emanciparea 
naţională şi modernizarea de tip occidental. O altă zi importantă este data de 20 
august, când se comemorează sanctificarea (sfinţirea) lui Istvân |, regele Ungariei. 
Ziua de 6 octombrie este considerată zi naţională de doliu, pentru că în această zi 
au fost executaţi cei 13 generali ai revoluţiei din 1848. Tot în această zi a fost 
executat primul prim-ministru al Ungariei, contele Batthyâny Lajos. La 23 
octombrie, este comemorată revoluţia anticomunistă din 1956. 

Simbolurile specifice sunt cele legate de încoronare. Acestea sunt 
următoarele: coroana formată din două părţi, aşa-zisă coroană bizantină (greacă) şi 
cea latină, sabia, sceptrul, stema Transilvaniei. 

Portul popular se păstrează doar în zona rurală, la oraş sunt rare ocaziile 
când se îmbracă cineva în haine tradiţionale. Există porturi specifice unor zone de 
exemplu Ţinutul Călatei (judeţul Cluj) (HU 4, HU 5), sau în secuime (HU 63), dar 
diferă portul din zona Bihorului, din Câmpia Transilvaniei sau zonele locuite de 
ceangăi (HU 62). O caracteristică aparte este faptul că hainele tradiţionale sunt 


îmbrăcate din ce în ce mai rar, de obicei de sărbători, şi ele sunt din materiale 
scumpe şi moderne - nu cele tradiţionale, din in şi cânepă. 


Rromanipen-ul - dharma rromilor -, în sens apropiat de acela al 
conceptului hindus, este legea fundamentală a rromilor - sau Constituţia tradiţiei 
rrome -, sistem de norme, valori şi concepte intracomunitare, care gravitează în 
jurul modelului de identitate al culturii tradiţionale rrome: familia comunitară, acel 
tip de familie extinsă la nivel de comunitate, care se află într-o relaţie de 
dependenţă normativă şi structurală faţă de comunitatea căreia îi aparţine. Familia 
rromă este o famile-rizom, care îşi unifică rădăcinile într-o tulpină comună şi, în 
spiritul unei filosofii epicureice a existenţei, orientată exclusiv spre prezent, 
dezinteresată de istorie sau de experienţa trecutului, singura istorie care o 
preocupă fiind istoria de familie, fiecare individ având datoria să-şi cunoască 
genealogia, nu ca pe o obligaţie de studiu, ci în mod firesc, natural, prin relaţia 
cotidiană cu memoria familială conservată în cutume şi tabu-uri. 

Pentru a menţine coeziunea structurală şi a cultiva coerenţa conceptuală, 
elemente fundamentale ale identităţii, orice model cultural are nevoie de o forma 
mentis, de o religie, în sens etimologic (lat. religo, religere - a lega, a uni), o relaţie 
cu sine şi cu transcendenţa, suport moral şi traseu spiritual de identificare, memorie 
comunitară şi totodată valoare de reprezentare. Această religie poate fi una de 
raportare la divinul exterior omului, în care fiinţa umană se defineşte prin relaţie cu 
supranaturalul, iar structurile societăţii reflectă acel „pattern” al cetăţii cereşti, 
edificând temple şi palate, construind pentru eternitate, încercând să facă 
efemerele lucrări omeneşti cât mai durabile prin cultură, abordare specifică 
societăţilor sedentare, culturilor de tip agrar. In accepțiunea sa largă însă, religia 
poate fi şi raportarea la divinul din om sau, mai bine spus, la fiinţa umană ca 
întruchipare a divinului pe pământ, perfectibilă în relaţia cu sine, în măsura în care 
îşi organizează viaţa după normele comunităţii căreia îi aparţine. O astfel de religie 
intracomunitară, care nu îndeamnă omul să edifice pe pământ, ci să trăiască 
prezentul etern, este Rromanipen-ul. 

Conştient de faptul că nimic din ceea ce este omenesc nu durează, 
Rromanipen-ul nu edifică cetăţi, nu construieşte şi nu consemnează pentru viitor, ci 
propune un sistem de relaţionare cu prezentul, bazat pe valorile memoriei şi ale 
experienţei colective, în care modelele culturale au caracter emergent, cresc din ele 
însele, ca un organism viu. In acest spirit, rromii îşi constituie identitatea prin 
raportare la un prezent continuu, devenit în fiecare clipă viitor continuu care 
reflectă trecutul continuu sau memoria culturală, conform concepţiei timpului 
repetitiv în spirală. Structura socială inerentă unui asemenea punct de vedere este 
derivată din ideea descendenţei, a continuității prin urmaşi. Intruchipările sacre ale 
acestei religii sunt copiii, soborul clerical - kris-ul bătrânilor, legea - phralipe 
(fraternitatea), practica mistică - ujipen ai pakiv (puritatea şi onoarea), iar revelaţia 
- familia. 

Rromanipen-ul, prin caracterul lui sacru, inalienabil şi indubitabil, cu valoare 
de dogmă, se centrează pe 4 concepte esenţiale: phralipe - revelaţia relaţiilor 
fraterne din comunitate, de ajutor reciproc, responsabilitate colectivă şi împărtăşire 
a destinului; pakiv - credinţa, respectul, onoarea şi încrederea reciprocă; ujipe - 
conservarea stării de puritate spirituală şi trupească; baxt - cultul norocului, al 
şansei prezente în viaţa celor care respectă normele phralipe-ului şi pakiv-ului, în 
opoziţie cu bibaxt-ul, nenorocul, neşansa care apare în lipsa primelor două - 
phralipe şi pakiv. 

In acelaşi spirit, al nevoii de conservare a purității ritualice a familiei, 
costumul tradiţional rrom, atât la femei, cât şi la bărbaţi, trebuie să susţină ideea 
conform căreia trupul uman este divizat în două părţi, de la brâu în sus - partea 
superioară pură -, iar de la brâu în jos - partea inferioară impură; aşadar, pentru a 
corespunde regulilor purității, costumul nu poate fi compus dintr-o singură piesă, ci 
numai din două piese, una care să acopere partea de sus a corpului, iar cealaltă 


care să acopere partea de jos a corpului. Femeile nu poartă rochii sau alte piese de 
îmbrăcăminte dintr-o singură bucată, pentru că nu delimitează corpul impur de cel 
pur, norma fiind să se traseze cu precizie linia de demarcaţie dintre partea de jos şi 
cea de sus a corpului. 

Costumul tradiţional al femeii rrome este compus din următoarele piese: i 
toha (fusta), i katrința (şorţul), o gad (cămaşa), o dikhlo (basmaua), le papucia 
(papucii). Fusta este spurcată, aşadar nu se îmbracă niciodată pe cap, pentru a nu-l 
spurca, şi nu trebuie să atingă lucrurile bărbatului. Dacă o femeie atinge cu fusta un 
vas pus pe pământ, sau pur şi simplu trece peste el, nimeni nu mai mănâncă sau 
bea din acel vas, fapt pentru care este interzis să se pună vasele pe jos, în special 
în locuri de trecere. Acoperământul capului este pur, deci sacru, aşadar dacă o 
femeie trece peste pălăria unui bărbat sau o atinge, din greşeală, cu fusta, pălăria 
respectivă este aruncată. Șorțul, în schimb, este pur. Mai ales femeile însărcinate şi 
cele aflate la menstruaţie trebuie să poarte şorț, scut împotriva ofenselor aduse 
purității, îmbrăcăminte magică, de protecţie a miracolului fertilităţii, care, spre 
deosebire de fustă, este curată: se pot chiar şterge vasele cu şorţul. Femeile care 
intră în camera copilului nou-născut, pentru a nu-i fura somnul şi a-l proteja de 
duhurile rele, îl şterg pe frunte cu poala şorţului. Basmaua (rr. „o dikhlo” - văzut) 
este pură. Soţia nu are voie să-i dea soţului apă cu mâinile goale, ci acoperite de un 
ştergar sau, mai bine, de propria ei basma, din respect (rr. „pakiv”) şi ruşine (rr. 
„lasipe”). Simbol erotic, părul femeii este impur, de aceea se ţine strâns în cozi - 
„ciungria”: trei cozi pentru „ceaia bare”/fete mari; două cozi şi acoperit cu „dikhlo” 
(ceea ce poate fi văzut) pentru „rromnia”/femei măritate. 

Pentru că partea de sus a corpului este pură, - „ujo” -, cămaşa fiind şi ea 
pură, femeile pot umbla cu pieptul semi-dezgolit şi îşi pot alăpta copiii în public. În 
schimb, genunchii şi gleznele, în acord cu impuritatea părţii inferioare a corpului, se 
consideră a fi cea mai ruşinoasă/indecentă parte a trupului omenesc - „but lajavo” -, 
ei trebuind să fie acoperiţi întotdeauna, atât la femei, cât şi la bărbaţi. De altfel, 
întreaga parte de jos a corpului trebuie să fie în permanenţă acoperită, atât la 
femei, cât şi la bărbaţi: femeile rrome poartă fuste lungi, niciodată pantaloni sau 
fuste scurte; bărbaţii rromi poartă pantaloni lungi, niciodată scurţi. 

Cămăşile şi bluzele se spală separat de fuste şi de pantaloni, în vase 
diferite, speciale pentru fiecare componentă a îmbrăcămintei, superioară sau 
inferioară, şi nu se amestecă niciodată apa, sau vasele de spălat obiecte de 
bucătărie, cu apa sau vasele de spălat haine, de teama impurităţii. La fel, 
tacâmurile şi vasele de bucătărie se spală întotdeauna separat de haine. 

Picioarele, în special cele ale femeii, precum şi încălţările sunt impure, 
datorită contactului cu pământul şi faptului că aparţin părţii de jos a corpului. Când 
o femeie calcă în picioare pălăria unui bărbat, sau îi aruncă papucul peste cap, 
inclusiv dacă îl ameninţă pe bărbat cu aceste gesturi, bărbatul devine „mahrime” 
(spurcat). 

Referindu-ne la simboluri, pentru că reflecţia din cadrul acestui material se 
referă mai ales la istorie, este important de înţeles cum percep rromii istoria, în 
comparaţie cu nerromii. Când folosim termenul de nerromi, ne referim, în acest caz, 
mai ales la modelul mental produs de civilizaţia europeană occidentală, bazată pe 
viziunea raţionalist-carteziană asupra cunoaşterii. 

Nerromii sunt, în cea mai mare parte, popoare sedentare, aşadar văd 
mereu aceleaşi locuri şi se relaţionează întotdeauna cu aceleaşi persoane, vecinii, 
cu care îşi creează relaţii stabile, de lungă durată. Aceste relaţii stabile conduc la 
statuarea de norme şi obligaţii reciproce strict determinate. Ştiind că se vor afla 
mereu în acelaşi loc, nerromii edifică/construiesc pentru viitor, dar sunt interesaţi şi 
de trecut, de istorie, privesc timpul ca durată, timp liniar, cronologic, perceput prin 
intermediul raţionalităţii. 

Spre deosebire de nerromi, rromii au fost - şi încă sunt, unele subgru-puri, 
în unele spaţii - un popor nomad, aşadar văd mereu alte locuri şi se relaţionează cu 
alţi oameni, cu care nu dezvoltă relaţii de durată, ci temporare, comerciale/de 


schimb, de adaptare imediată la limbajul alterităţii, fără prea multe obligaţii pe 
termen lung. Ştiind că se nu vor afla mult timp în acelaşi loc, nu edifică/nu 
construiesc pentru viitor, dar nici nu sunt interesaţi de trecut, de istorie, nu privesc 
timpul ca durată, ci ca prezent continuu: există deci numai ziua de astăzi. Rromii nu 
percep timpul ca fiind liniar, ci ca fiind circular/repetitiv, anticronologic, viziune 
avându-şi originea într-un tip de cunoaştere senzorial iraţionalist. 

Toate acestea conduc la concluzia ca demersul de prezentare clasică, 
cronologic-raţionalistă şi mecanicistă a istoriei rromilor se află în dezacord cu 
percepţia acestora faţă de timp, aşadar pare a nu avea sens. Cu toate acestea, în 
elaborarea materialului de faţă, pentru că acesta este destinat uzului pedagogic, s-a 
utilizat convenţia didacticismului raţionalist. Materialul este mai ales în folosul 
alterităţii, încercând să urmărească paradigma de gândire a nerromilor, pentru a le 
facilita acestora înţelegerea celor mai importante momente dintr-o istorie a rromilor 
exterioară modelului de gândire rrom. 

Cu toată această reticenţă a modelului de gândire tradiţional rrom faţă de 
memoria istorică, odată cu recunoaşterea poporului rromilor, la nivel european şi 
mondial, ca minoritate naţională sau etnică, mişcarea de afirmare identitară a 
rromilor a început construcţia unei naţiuni moderne rromani, non-teritoriale, non- 
statale, transfrontaliere, marcată de o viziune comună, unitară, asupra statutului 
rromilor în lumea contemporană. Aceasta este reprezentată prin simbolurile de 
referinţă ale oricărei naţiuni: Ziua Internaţională a Rromilor - 8 Aprilie -, celebrată în 
toate ţările, inclusiv în India, steagul mondial al rromilor, cu jumătatea superioară 
albastră, simbol al cerului senin, jumătatea inferioară verde, simbol al câmpului 
înverzit, iar la mijloc cu o roată roşie, simbol al nomadismului, dar şi al rădăcinilor 
indiene ale rromilor, roata fiind preluată de pe steagul Indiei, ca arhetip al ciclului 
vieţii şi al morţii „chakra”/„samsara”, şi imnul internaţional al rromilor „Gelem, 
gelem” („Am tot umblat”), care vorbeşte despre nomadism şi despre Holocaust - în 
limba rromani, „Samudaripen” (uciderea tuturor) -, hotărâte la cel dintâi Congres 
Internaţional al Rromilor, pe 8 aprilie 1971, la Londra, limba literară comună 
rromani, limbă scrisă, cu un alfabet standard unitar, instituit prin decizia 
Congresului internaţional al rromilor, pe 8 aprilie 1990, la Varşovia. 


Drapelul albanezilor - roşu, cu vulturul bicefal, negru, în centru - este 
folosit de etnicii albanezi din România la serbări şi ceremonii. El era ridicat cu ocazia 
sărbătorilor mari, româneşti şi albaneze, încă din primul deceniu al secolului al XX- 
lea, la sediile societăţilor culturale albaneze sau la diferite manifestări ale acestora. 
Imnul albanez este „Cântecul steagului”, text scris de poetul albanez, din România, 
Asdreni (Aleks Stavri Drenova, 1872-1947), şi pus pe notele melodiei patriotice „Pe- 
al nostru steag e scris unire”, de Ciprian Porumbescu. Acest imn a fost cântat 
pentru prima dată la Bucureşti, în anul 1907, fiind adoptat de albanezi în 1912, la 
Proclamarea Independenţei de stat. „Cântecul steagului” este şi azi imnul de stat al 
Albaniei. La 28 noiembrie - Ziua Steagului - se sărbătoreşte Ziua naţională 
(Proclamarea Independenţei de stat faţă de Imperiul Otoman). Albanezii din 
România îşi cinstesc monumentele şi aşezămintele. Amintim aici bustul lui Victor 
Eftimiu, din faţa fostei sale locuinţe din Bucureşti, biserica ortodoxă „Dintr-o zi” 
(strada Academiei, nr. 22) din Capitală, dată în folosinţă albanezilor ortodocşi de 
către statul român, între anii 1912-1947. In anul 2006, a fost amplasat în parcul 
Herăstrău bustul poetului şi patriotului albanez Naim Frasheri (1846-1900). N. 
Frasheri a avut o relaţie strânsă cu comunitatea albaneză din România, câteva 
dintre cele mai importante cărţi ale sale fiind editate la Bucureşti. 


Reprezentative, la cehi, sunt naraţiunile şi cântecele populare. Naraţiunile 
se referă la colonizarea în România, la comori, haiduci, pitici, vrăjitoare, şerpi uriaşi, 
armată etc. Exemplu: „Jak přišli nasi z Čech” („Cum au venit ai noştri din Cehia”) şi 
„Had a poklad” („Şarpele şi comoara”). Poveştile se depănau la şezători, la birturi, 
la obiceiul numit scărmănatul penelor, la curăţarea porumbului etc. Cântecele 


populare ale cehilor vorbesc despre dragoste, cătănie, natură, minerit etc. De 
exemplu: „Ta naše písnička česká” („Cântecul nostru cehesc”) „Do práce mladý 
horník kráčí” („Spre mină păşeşte un tânăr”). Dintre dansurile populare practicate, 
amintim: Veverky, Kominik, Zid, Beseda, câteva tipuri de polcă. Îmbrăcămintea 
femeilor şi a copiilor din satele cehe din Banat şi-a păstrat, în principiu, forma sa 
specifică. Costumul femeilor şi al fetelor este foarte asemănător portului ceh din a 
doua jumătate a secolului al XIX-lea. Acest stil de îmbrăcăminte s-a păstrat în unele 
sate cehe, de exemplu, Sfânta Elena, Ravensca, Giîrnic, până la sfârşitul secolului al 
XX-lea. Femeile mai în vârstă îl poartă şi astăzi. 

Este alcătuit din fustă lungă şi încreţită, o bluză cu mânecă lungă şi încreţită 
la umăr, gulerul împodobit cu dantelă sau broderie, şorţul împodobit cu dantelă şi 
broderie, cu pense subţiri şi puţin încreţit pe margini. Pe cap, se poartă batic de 
pânză înflorat, legat cu perinuţă şi colţuri. Pe sub fustă, se poartă jupe de pânză cu 
dantelă şi broderie încreţite şi foarte apretate. Tot costumul este confecţionat din 
materiale de bumbac şi in. Fiecare sat are costumul specific, deosebindu-se între 
ele prin legarea baticului, lungimea fustelor, legarea şorţului sau croiala bluzei. De 
asemenea, culoarea îmbrăcămintei diferă de la o sărbătoare la alta. De exemplu, 
costumul alb este unul festiv - şi se poartă doar de Nedeie şi de Inviere. De Vinerea 
Mare, se poartă costum negru - simbolizând doliul -, de Paşti se poartă costum roşu 
cu buline albe - simbolizând bucurie. Femeile se încalţă cu „bakory”, opincuţe 
tricotate din lână sau confecţionate din postav, cu talpă din piele de porc, iar 
bărbaţii - opinci din piele de porc, având curele, înalte până aproape de genunchi, şi 
ciorapi lungi de lână. 


Grecii îşi celebrau sărbătorile şi îşi ţineau slujbele în diferite biserici 
ortodoxe (G 28). După recunoaşterea oficială a comunităţilor, cele mai mari dintre 
acestea vor avea propriile biserici (G 29, 30, 31, 32, 33, 34, 35, 36, 37). O listă 
anexată Convenţiei româno-elene de comerţ şi navigaţie, din 1931, cuprindea 
bisericile greceşti din România, cu bunurile aparținătoare şi şcolile care depindeau 
de ele (G 38). Bisericile au rămas până astăzi locul principal de întâlnire al 
membrilor comunităţii, cu ocazia sărbătorilor creştine ori a pomenirii eroilor greci (G 
39). De asemenea, monumentele eroilor (cum este, de pildă, cel de la Drăgăşani) 
reprezintă, în fiecare zi de 25 Martie, punctele de întâlnire a reprezentanţilor 
comunităţilor elene din toate colţurile României (G 40, 41, 42, 43, 44, 45). 


Polonezii din zona rurală a judeţului Suceava au un costum popular 
specific, diferit de cel al românilor sau ucrainenilor. La bărbaţi, cămaşa este albă, 
având în partea din faţă rânduri de flori cusute cu roşu, verde, portocaliu şi albastru. 
Ciupagul este ornamentat cu mărgele mici, iar manşeta are mărgele şi dantele de 
culoare albă. Pantalonii sunt albi. Bundiţa este tivită cu negru pe margini - la 
mâneci şi la poale, iar la revere are brodate flori roşii cu rămurele verzi. Pălăria de 
culoare neagră are prinsă, deasupra borului, la baza calotei, o panglică roşie. 

La femei, cămaşa este albă, având rânduri de flori pe umăr. Mânecile largi 
se strâng la încheietură în pliuri şi se leagă. Bundiţa, verde sau roşie, este cusută cu 
flori. Fusta, de aceeaşi culoare cu bundiţa, este plisată la nivelul genunchiului, 
având cusute 5-6 rânduri de fundiţe înguste, multicolore. Peste fustă se poartă în 
mod obişnuit un şorţ alb, cu floricele roşii. Pe cap se poartă o coroniţă de flori, 
având legate în spate panglici multicolore. 

Viaţa religioasă a comunităţii poloneze din sudul Bucovinei este 
caracterizată, în general, de practicarea unui catolicism autentic şi militant care, în 
paralel cu învăţăturile religioase, insuflă credincioşilor frumoase principii civice şi 
morale. Cea mai importantă manifestare religioasă anuală a polonezilor din sudul 
Bucovinei are loc la Cacica, în perioada 14-16 august. In acele zile, se organizează 
un mare pelerinaj la biserica din localitate, construită în stil neogotic, în 1904. În 
altar se află o icoană celebră, copie a nu mai puţin celebrei icoane „Madona 
Neagră” de la Czestochowa. Incepând cu anul 2000, biserica din Cacica a dobândit 


rangul de basilica minor, fiind subordonată direct Vaticanului. Cu prilejul mai sus 
amintitei sărbători, se adună pelerini din România, Ucraina, Polonia, Germania, 
celebrându-se, în virtutea unui autentic spirit de toleranţă bucovinean, slujbe în 
limbile polonă, germană, maghiară şi ucraineană, „slujba mare” oficiindu-se în 
limba română. Polonezii din judeţul Suceava respectă toate sărbătorile religioase 
specifice calendarului catolic (în special, Paştele şi Crăciunul), organizând totodată 
întâlniri tradiţionale, cu prilejul unora dintre ele. La începutul Postului Mare, în 
comunităţile poloneze se sărbătoreşte „lăsata secului” (zapusty), prilej cu care sunt 
uneori evocate sau prezentate vechi obiceiuri şi tradiţii poloneze specifice acestui 
post. In lunea Invierii, băieţii stropesc fetele cu apă sau parfum, obicei denumit 
smiergust. Tradiţia împărţirii op atek-ului (azimă, pâine binecuvântată) din Ajunul 
Naşterii Domnului este alt obicei specific polonez. 


Portul croaților diferă de la zonă la zonă. Cel din Banatul montan are un 
specific aparte, fiind unic atât în zonă, cât şi în ţara de adopţie, precum şi în cea de 
origine. Specificitatea acestuia este reliefată de materialul predominant alb din care 
sunt confecţionate majoritatea pieselor sale componente, dar şi prin cusătura 
aplicată, în care predomină negrul, alături de roşu, ca şi prin discreţia culorilor 
folosite pentru a întregi motivele florale, geometrice, ale acestora. În ceea ce 
priveşte portul din zona Banatului de câmpie, acesta este în concordanţă cu cel din 
zona de plecare din Croaţia de azi, având influenţe evidente ale portului german şi 
maghiar (s.n. - satele din zona de câmpie sunt cu populaţii din toate etniile). 

Comemorarea celor trecuţi la cele veşnice se face anual, în ziua de 2 
noiembrie, cu ocazia zilei morţilor. In acest sens, cu o seară înainte, se ard lumânări 
în cimitir, iar a doua zi, după slujba religioasă de la biserică, preotul face slujbe de 
comemorare în cimitir. La finele anului 2007, prin grija Uniunii Croaților din 
România, a fost realizat la Caraşova un monument închinat celor căzuţi în cele două 
războaie mondiale, aparţinând satelor comunei. 


Până nu demult, nu existau deosebiri între portul cotidian şi cel bisericesc al 
ruşilor lipoveni. În prezent, însă, portul tradiţional al ruşilor-lipoveni este 
conservat doar în viaţa religioasă, iar de la înfiinţarea ansamblurilor folclorice, cu 
unele adaptări şi modificări, şi în viaţa cultural-artistică. Costumul bărbătesc 
lipovenesc tradiţional era compus din cizme sau pantofi, pantaloni largi şi „rubaşka” 
- cămaşă fără guler, purtată peste pantalon şi legată la mijloc cu un brâu de lână 
colorată cu ciucuri la capete, numit „pois”. Bărbaţii în vârstă continuă să poarte şi în 
prezent, la biserică, o haină lungă, de culoare închisă, cunoscută sub numele de 
„paddiovca”, în Dobrogea, sau „bichesca”/„cufaica”, în Moldova şi Bucovina. 
Odinioară, acest obiect de vestimentaţie era obligatoriu pentru toţi bărbaţii, atunci 
când se duceau la biserică. Rânduiala bisericească cere, de altfel, ca haina folosită 
pentru viaţa religioasă să nu fie întrebuințată şi pentru alte evenimente cotidiene 
(nuntă, petrecere etc.). Piesa de bază a costumului femeiesc este reprezentată de 
fustă („iubca”) sau sarafan, largă şi lungă până la glezne. Ca şi la bărbaţi, mijlocul 
este încins cu un „pois”. Capul femeilor este acoperit obligatoriu cu batic. Fetele 
nemăritate îşi împletesc părul într-o singură coadă, în care îşi prind o panglică. La 
cununie, părul fetei care se căsătoreşte este împletit în două codițe (simbolizând 
cununia, cuplul), care se prind într-un coc în creştetul capului. Cocul este acoperit 
cu o boneţică („chicika”), peste care se pune „kaseac”-ul, iar apoi baticul. Un 
element de rit des întâlnit, mai ales la femeile în vârstă, este „lestovca” sau 
mătăniile (realizate din piele, cu diferite decoraţiuni). 

Sărbătorile religioase la ruşii lipoveni sunt pe: 7 ianuarie - Crăciunul sau 
Naşterea Domnului; 14 ianuarie - Sfântul Vasile cel Mare; la 14 ianuarie 1990, s-a 
constituit CRLR; 19 ianuarie - Boboteaza; 7 aprilie - Bunavestirea; Paştele, Ilnălţarea 
Domnului şi Sfânta Treime - coincid cu aceleaşi zile în care respectivele sărbători 
sunt prăznuite şi după calendarul gregorian; 6 mai - Sfântul Gheorghe; 12 iulie - 
Sfinţii Petru şi Pavel; 2 august - Sfântul Ilie; 19 august - Schimbarea la faţă; 28 


august - Sfânta Maria, Adormirea Maicii Domnului; 21 septembrie - Naşterea Maicii 
Domnului; 4 decembrie - Intrarea Maicii Domnului în Biserică; 19 decembrie - 
Sfântul Nicolae. 


La slovaci, portul tradiţional avea la bază ţesături din fir de cânepă, in, dar 
şi postav (fig. 1, 2, 3, 4). Viaţa oamenilor, la ţară, se ghida după sărbători, care erau 
considerate ca adevărate puncte cardinale, încadrate de cutume, superstiții şi 
norme - cu conţinut raţional sau fantasmagoric. De Sfântul Pavel, se consideră că 
este jumătatea iernii dacă ursul se întoarce, în bârlogul lui. Pe 2 februarie, de Sfânta 
Maria, se sfinţeau lumânările, care se aprindeau de câte ori tuna şi fulgera. Balul 
mascat (fašiangy) se putea organiza până la începerea postului Paştelui, el 
simbolizând sfârşitul iernii şi începutul primăverii. A cincea duminică de post 
corespunde cu obiceiul păgân, slav, de înecare a simbolului iernii - Morena. Aceasta 
e ziua Floriilor, când se organizează un fel de nunţi simbolice de copii, care poartă în 
mână ouă, ca simbol al vieţii şi primăverii. Miercurea cenuşii (şchioapă) e cea de 
dinaintea Paştelui - şi simbolizează doliul în urma crucificării ce urmează. Joia Verde 
este ziua când se leagă clopotele şi nu se mai foloseşte decât toaca. In această zi, 
se recomandă terminarea tuturor însămânţărilor, ca să înverzească. La evanghelici, 
este o zi importantă pentru copii, care, la vârsta de 12 ani, se duc la biserică, pentru 
a fi confirmaţi în credință prin spovedanie. În aceste zile, se încondeiază ouăle, se 
dezleagă clopotele şi se aprind focurile, care simbolizează veghea la mormântul lui 
Hristos. Sărbătorile Paştelui culminează în ziua de luni, când băieţii umblă să ude 
fetele cu apă şi cu parfum, iar acestea le dăruiesc în schimb câte un ou încondeiat. 
Urmează ziua de 24 aprilie, Sfântul Gheorghe, când se tocmeau slugile şi se 
semnau înțelegerile dintre proprietari şi chiriaşi. Întâi mai - era prilejul, pentru 
băieţi, să-şi manifeste sentimentele de dragoste faţă de iubitele lor, prin ornarea 
caselor lor cu ramuri înflorite şi împodobite. La 50 de zile după Paşte, se sărbătoresc 
Rusaliile. La catolici, se împodobesc casele cu ramuri verzi şi flori, care se vor arde 
în casă, pentru a fi ferită de tunete şi fulgere. Tot acum se organizează şi rugi şi 
bâlciuri. În ziua de 8 iunie, de Sfântul Medard, se spune că picătura lui curge 40 de 
zile, adică atâtea zile va fi timp ploios. O sărbătoare importantă este şi ziua 
mamelor, care la evanghelici este în mai, iar la catolici în iunie. Cu această ocazie, 
se merge la biserică şi se oferă cadouri mamelor. Sfântul loan Botezătorul, în 24 
iunie, marchează solstițiul de vară, cu care ocazie se aprindeau focurile şi, simbolic, 
se sărea peste ele. De Sfinţii Petru şi Pavel începea secerişul - şi de Sfânta Ana se 
aşteptau furtuni. Intre 15 august şi 8 septembrie, adică cele două Mării, se 
organizează vizite la mănăstiri, dar şi bâlciuri şi iarmaroace. Sfântul Mihai, în 29 
septembrie, marchează începutul toamnei şi al culesului recoltei. După Sfântul 
Luca, 18 octombrie, se pot organiza din nou baluri, nunţi şi botezuri. In 31 octom- 
brie, este ziua Reformei, o mare sărbătoare pentru evanghelici. In ziua de 1 
noiembrie se sărbătoreşte amintirea tuturor defuncţilor din familie - ziua tuturor 
sfinţilor. Cu această ocazie, se împodobesc mormintele, se aprind lumânările şi se 
comandă chiar fanfară cu melodii adecvate. Importante sunt şi sărbătorile de iarnă, 
dintre care amintim doar Sfântul Nicolae şi Sfânta Lucia. Prima - este comună 
pentru toţi creştinii; dar cea de a doua este legată din plin de superstiții, dintre care 
amintim doar urmărirea vremii în zilele de până la Crăciun, fiecare corespunzând 
unei luni a anului. Una din cele mai importante sărbători este - şi pentru slovaci - 
cea a Crăciunului, când masa trebuie să fie cât mai îmbelşugată. Masa specifică 
pentru o familie constă dintr-o ciorbă de varză cu cârnaţi, paste cu mac şi miere şi 
tot felul de fripturi (nu de pasăre, fiindcă scormoneşte înapoi, iar porcul înainte). Se 
umblă cu colinde, se oferă cadouri. Ciclul creştinesc se termină în data de 6 
ianuarie, de Bobotează, când se sfinţesc apa şi casele. 

Tipic pentru slovacii de la câmpie a fost sălaşul, adică o gospodărie în 
câmp, departe de localitate, unde se depozita toată recolta şi se creşteau 
animalele. În localitate se venea doar duminică, la biserică. La fel ca şi în natură, şi 
la om alternează perioadele naşterii, înfloririi, maturizării, îmbătrânirii şi morţii. Ele 


se repetă cu fiecare generaţie - şi atrag atenţia mai ales cele care marchează 
limitele dintre viaţă şi moarte. Şi toate acestea sunt înconjurate de obiceiuri, 
superstiții şi ceremonii, care sunt în general comune creştinilor - de aceea, nu le 
vom mai descrie. 


Obiceiurile şi tradiţiile etnicilor macedoneni sunt păstrate din moşi 
strămoşi şi transmise mai departe - obiceiuri de nuntă, obiceiuri de botez, obiceiuri 
de înmormântare. Obiceiurile de nuntă - perioada nunţii este una în care 
comunitatea macedoneană prinde viaţă, fiind momentul când „revin acasă” toate 
fiicele şi fii săi. Nunta la macedoneni este un prilej de mare bucurie care aduce în 
acelaşi spaţiu geografico-culturalo-temporal toate generaţiile unei familii. Ritualul 
de nuntă propriu-zis la etnicii macedoneni se desfăşoară astfel: mama mirelui 
întâmpină rudele cu pâine de casă şi un borcan în mâini şi începe apoi aşa-numitul 
dans al soacrei. Obiceiul se pare că are e semnificaţie ritualică iniţiatică, una din 
lungul şir de iniţieri la care este supus mirele. Este momentul despărțirii de vechiul 
nucleu familial şi al iniţierii unui alt nucleu familial - în cadrul căruia joacă rolul 
principal. De asemenea, obiceiul „bărbieritului mirelui” - care se desfăşoară în 
paralel cu „gătitul miresei” - are o semnificaţie iniţiatică, fiind ultimul la care este 
supus mirele înaintea nunţii. Este sfârşitul iniţierii lui ca tânăr şi începutul iniţierii lui 
în viaţa sa de bărbat şi cap de familie. Când mireasa se îndreaptă către casa noului 
soţ, aici ea este întâmpinată de soacra ei, cu pâine de casă. Mireasa trebuie să o 
înconjoare pe soacra ei de trei ori, atingând pâinea, ca semn că va fi supusă. 

In mijlocul comunităţii macedonene din Urzicuţa (Dolj) s-a mai păstrat un 
obicei din bătrâni: de Sfântul Trifun, care este pe 1 februarie pe stil nou şi pe stil 
vechi pe 14 februarie, cei care au în proprietate culturi de viţă de vie merg pe 
aceste parcele de vie şi simulează tăierea acesteia - pe care o stropesc cu vin, să fie 
rodirea acesteia cât mai bogată şi vinul să iasă de cea mai bună calitate. La acest 
ritual ia parte şi preotul, care ţine o slujbă unde se adună toţi sătenii şi îşi urează 
unul altuia mult belşug şi sănătate. La această serbare nu lipsesc tobele, trompetele 
şi mult rachiu şi vin. 

Ritualul slobozirii apelor (al dării în folosinţă a unei fântâni) este de 
asemenea un ritual caracteristic etnicilor macedoneni din România. El începe cu 
două săptămâni înainte de desfăşurarea propriu-zisă a acestui obicei, cu procesul 
de curăţire şi sleire a acesteia. Cu o săptămână înainte, un grup de trei tinere 
îmbrăcate în costume populare încep să care fiecare câte trei cobiliţe de apă de 
câte trei ori pe zi : dimineaţa, până răsare soarele; la prânz, când soarele este 
deasupra capului; şi seara, înainte de apusul soarelui. De-a lungul celor cinci zile, de 
luni până vineri, fetele sunt „urmărite” pas cu pas de trei tineri (martorii) care 
crestează pe o nuia de măr, cu ajutorul unui cuţit, fiecare cobiliţă dusă de fiecare 
dintre fete. Sâmbătă, dis-de-dimineaţă, cei şase tineri participă la ritualul de 
slobozire a apei. În trei colţuri ale fântânii se aprind lumini (lumânări), se dă 
înconjurul fântânii cu tămâie fumegândă, fetele varsă în jgheabul fântânii mici 
cantităţi de apă în exact numărul cobiliţelor cărate în zilele anterioare. Apa este 
vărsată peste o bucată de lână netoarsă (în credinţa populară a macedonenilor din 
România, apa este purificată dacă se trece printr-o bucată de lână netoarsă) şi o 
bucată de săpun (macedonenii din România cred că săpunul, astfel pus acolo, spală 
păcatele) şi martorii mărturisesc că fetele au cărat numărul care trebuie de cobiliţe 
pline cu apă, după care fetele rup nuielele de măr pe care martorii „număraseră” în 
zilele anterioare cobiliţele cu apă cărate. Pe tot timpul ritualului, în jgheabul fântânii 
trebuie să fie aprinse lumânări dispuse în cruce (în credinţa populară a 
macedonenilor din România, aceste lumânări îi ajută pe cei trecuţi în neființă să 
primească apă). 


DIVERSE 


Primele clădiri „şcolare” la cehi au fost casele comunale (erarii), unde la 
început se oficiau şi slujbele religioase. Treptat, s-au construit şi primele şcoli 
adevărate, astfel: la Eibenthal în 1848, la Sfânta Elena şi Gîrnic în 1850-1852, la 
Şumiţa în 1857, la Ravenska în 1862 şi la Bigăr în 1876. După 1890, datorită 
preocupării statului român şi a statului ceh, cât şi a U.D.S.C.R., la Sfânta Elena şi 
Eibenthal s-au construit clădiri şcolare noi, iar în celelalte sate, clădirile vechi au 
fost radical modernizate şi dotate cu aparatură şi mobilier nou. Primii „învăţători” 
au fost colonişti mai răsăriţi, ştiutori de carte, apoi statul austriac a trimis din Cehia 
primii învăţători cu diplomă, şi anume: Matěj Hájek în 1854 la Ravensca, Vincenc 
Zamouiil, în 1857 la Gîrnic, Josef Hájek în 1858 la Eibenthal, Jindřich Schl&gl în 1858 
la Sfânta Elena, Josef Březina în 1878 la Şumiţa, Jan Lukeš în 1898 la Ogradena 
Nouă, iar la Bigăr, Adam Mleziva în 1865, fiu al satului. După pacea de la Trianon 
(1920), autorităţile române au trimis învăţători români, iar din 1929 s-a reluat şi 
venirea învăţătorilor din Cehoslovacia, acţiune care s-a menţinut, cu unele 
întreruperi, până în anul 1959. În perioada comunistă, au contribuit la evoluţia 
şcolilor cehe absolvenţii Liceului Pedagogic din Nădlac, secţia cehă, promoţia 1977, 
şi anume: Josef Mleziva la Bigăr, Alois Spicel şi Josef Pesic la Gîrnic, Josef Dlouhý, 
Fratisek Roch şi Alena Fiklovă (Gecse) la Sfânta Elena, şi Frantisek Subert la 
Ravensca. După 1990, unii dintre ei au emigrat în Cehia, însă Mleziva, Roch şi 
Gecse A. îşi continuă activitatea şi azi. Astfel, la Moldova Nouă, încă din 1990 
funcţionează, fără întrerupere, grupe de elevi care învaţă opţional limba maternă 
cehă, sub îndrumarea învăţătoarei Gecse A. Treptat, s-au format şi alţi învăţători 
cehi cu diplomă, precum losef Bouda Maria Boudová, Sofie Stepnitkovă, Sofie 
Sibalovă, Frantisek Olteanu, Michaela Pospíšilová. Pentru susţinerea învăţământului 
în satele cehe, din Cehia au fost trimişi profesori precum: Vilma Anyzovă, Petr 
Skořepa, Jaroslav Svoboda şi alţii. In ultimii ani, sub egida M.E.C.T., se organizează 
olimpiade judeţene şi naţionale la limba şi literatura cehă. 

Instituţiile culturale sunt reprezentate de căminele culturale construite în 
perioada comunistă, în care se desfăşoară o bogată activitate cultural-artistică: 
şezători, baluri, spectacole etc. Până în 1990, în sate au existat fanfare şi orchestre 
cehe, însă treptat ele s-au desfiinţat. Tocmai pentru conservarea valorilor 
tradiţionale, în fiecare an, U.D.S.C.R., cu sprijinul statului ceh, organizează, 
alternativ, festivaluri folclorice ale adulţilor şi copiilor, aşteptate cu mare bucurie, la 
care sunt invitate formaţii cehe din Serbia şi Cehia. Principala organizaţie a 
comunităţii cehe (şi slovace) din România este Uniunea Democratică a Slovacilor şi 
Cehilor din România (U.D.S.C.R.), înfiinţată în ianuarie 1990, fiind reprezentată în 
Parlamentul României printr-un deputat. Un rol foarte important la înfiinţarea şi 
afirmarea acestei organizaţii l-a avut preşedintele fondator, scriitorul slovac Ondrej 
Stefanko (1949-2008). Cele şase sate cehe din Banatul de sud fac parte din Filiala 
Zonală Cehă Banat Sud, care se bucură de o largă autonomie în cadrul U.D.S.C.R. 


O gospodărie tradiţională ruso-lipovenească se caracterizează printr-un 
mod ordonat de aranjare, cu perimetrul sub formă dreptunghiulară, cu latura scurtă 
către stradă. Casa propriu-zisă, amplasată la stradă, este de tip vagon, cu 3 sau 4 
încăperi înşirate una după alta. Casa este mărginită de obicei de prispă, cu sau fără 
balustrade, şi stâlpi de lemn. Materialul de construcţie al casei diferă în funcţie de 
regiunea geografică. În deltă şi în majoritatea localităţilor din Dobrogea, casele erau 
construite din cărămizi de chirpici, iar acoperişul din stuf. In Moldova şi Bucovina 
era utilizat frecvent şi lemnul, iar pentru acoperiş erau tradiţionale paiele sau 
draniţa (scândurele din lemn). La casele lipoveneşti cu fronton, acesta era frumos 
decorat cu elemente specifice: floristice, zoomorfe etc. De asemenea, erau decoraţi 
stâlpii şi balustradele de lemn de la prispa casei. Pereţii exteriori ai casei erau de 
obicei spoiţi cu var, în alb, iar tâmplăria exterioară a casei (stâlpi, balustrade, 
ferestre etc.) vopsită în albastru. Elemente specifice pentru aşezările pescăreşti 
erau „vetrinnicele”, de forma unor săgeți, peşti, păsări, ce indică direcţia vântului. 


În ceea ce priveşte camerele, o atenţie deosebită i se acordă primei camere, 
dinspre stradă, care era atent îngrijită, având un rol important în evenimentele 
familiei (nuntă sau înmormântare). Această cameră era urmată de un antreu, cu 
ieşire în exterior, cameră folosită propriu-zis de familie şi, eventual, încă un antreu 
sau încăpere. Tavanul încăperilor era străbătut de o grindă de lemn mediană. 
Nelipsite din camerele ruşilor-lipoveni sunt icoanele, amplasate în colţul camerei, pe 
un suport de lemn („bajniţa”), cu candelă ce se aprinde obligatoriu, de sărbători sau 
în timpul rugăciunilor. Un alt element specific ruşilor-lipoveni este cuptorul întins, 
cunoscut sub denumirea de „pecika” sau „lejanka”, spaţiul de pe cuptor fiind folosit 
pentru odihnă/dormit. Anexele gospodăriilor lipoveneşti se întindeau, de regulă, în 
prelungirea casei propriu-zise, fiind ceva mai impunătoare în zona Moldovei şi a 
Bucovinei. Ele cuprind una sau două magazii, bucătăria de vară, grajdul sau coteţul 
pentru animale şi, în funcţie de ocupaţia gospodarului, o anexă pentru depozitarea 
bărcii sau a uneltelor agricole. Fără excepţie, în gospodăriile lipoveneşti, chiar şi în 
prezent, există baia lipovenească (tip saună, numită „bania”), alcătuită din două 
încăperi: prima (numită predbanik/pribanik), în care se face focul şi unde se lasă 
hainele, şi baia propriu-zisă. In cea de-a doua încăpere, se găsesc o vatră din pietre, 
cazanul cu apă pentru încălzit şi un pat de scândură, numit „palok”, pe care se 
aşază cel care se îmbăiază. 

Efectul de saună este amplificat prin stropirea cu apă a pietrelor încinse. 
Pentru stimularea circulaţiei sanguine, se foloseşte o măturică de nuiele (de obicei, 
de stejar), care se opăreşte şi cu care se loveşte uşor şi ritmic persoana care face 
baie. In general, baia se pregăteşte sâmbăta şi înainte de sărbători, dar şi când 
cineva din familie se îmbolnăveşte, întrucât acest gen de baie este considerat leac 
pentru orice boală. Credinţa ruşilor lipoveni din România este creştin-ortodoxă de rit 
vechi, păstrată neschimbată încă din timpul creştinării Rusiei Kievene, în 988, de 
către cneazul Vladimir Sveatoslavici. Şi în prezent, slujbele religioase se ţin în limba 
slavonă, iar calendarul folosit este cel iulian. Cele câteva elemente care ar 
diferenţia credinţa ruşilor lipoveni de cea ortodoxă practicată în România ţin, în 
marea lor parte, de ritul religios - şi nu de dogmă. Aducem spre exemplificare 
câteva elemente caracteristice: 

e semnul crucii, la staroveri, se face cu două degete (arătătorul şi degetul 
mijlociu), reprezentând dubla ipostază a Mântuitorului Isus Hristos: natura divină 
şi cea umană, iar cele trei degete împreunate simbolizează Sfânta Treime; 

e crucea ruşilor staroveri este cu opt extremităţi (colţuri); 

e numele Mântuitorului se ortografiază cu un singur | - Isus; 

e înconjurul bisericii, în timpul procesiunilor, se face în sensul rotației acelor de 
ceasornic (în sensul mişcării aparente a Soarelui); 

e oficierea liturghiei se face cu şapte prescuri, şi nu cu cinci etc. 

Prima Mitropolie a staroverilor a fost cea înfiinţată la 28 octombrie 1846, la 
Belaia Kriniţa - Fântâna Albă - cu primul mitropolit ortodox de rit vechi, Ambrosie. În 
1940, datorită circumstanțelor politico-istorice, sediul Mitropoliei a fost mutat la 
Brăila. Mitropolitul actual, cel de-al doisprezecelea, al Bisericii Creştine Ortodoxe de 
Rit Vechi, este Inalt Prea Sfinţitul Leontii, Arhiepiscop de Fântâna Albă, Mitropolitul 
tuturor credincioşilor de rit vechi din lume. Biserica Ortodoxă de Rit Vechi de 
Fântâna Albă, cu sediul la Brăila, are, conform Statutului ei aprobat de Ministerul 
Culturii şi al Cultelor din România în 2002, un număr de patru eparhii. Arhiepiscopia 
de Novozabkov s-a înfiinţat în 1923, în fruntea ei aflându-se patriarhul Alexanar (din 
anul 2002). 

In România, adepţii acestei orientări sunt mai puţini la număr, comparativ 
cu cei ce ţin de orientarea de Fântâna Albă, comunităţi religioase aflându-se în 
Tulcea şi în câteva localităţi din judeţ (Slava Rusă, Slava Cercheză, Sarichioi, 
Mahmudia). Titulatura oficială a cultului este Biserica Ortodoxă de Rit Străvechi. 
Trebuie precizat că între aceste două ierarhii - Fântâna Albă şi Novozabkov - nu 
există absolut nicio diferenţă de dogmă ori de ritual în oficierea slujbelor sau în 
săvârşirea tainelor, canonic. Existenţa a două orientări în sânul aceleiaşi comunităţi 


de staroveri din România se datorează evoluţiei confesionale zbuciumate a 
staroverilor, după schisma religioasă de la mijlocul secolului al XVII-lea. Cu timpul, 
datorită persecuțiilor la care erau supuşi preoţii ce se împotriveau reformei 
nikoniene, dar şi a faptului că nu există posibilitatea hirotonisirii de noi preoţi, 
nemaiexistând episcopi, staroverii au rămas practic fără preoţi şi fără o ierarhie 
bisericească. Ultimul episcop, Pavel din Kolomna, a murit ars pe rug, în 1656. Pentru 
a-şi păstra credinţa şi ritul ortodox vechi, o parte din staroveri au încercat să îşi 
atragă preoţi din sânul bisericii oficiale, pe când alţii au respins total această idee. 
Au rezultat, astfel, două direcţii confesionale principale: popovti (cu popa), cei care 
recunoşteau necesitatea preoţilor şi care au atras preoţi din cadrul bisericii oficiale, 
cu condiţia ca aceştia să treacă la ritul vechi. Ulterior, aceştia şi-au format propria 
ierarhie bisericească, prin ungerea, ca Mitropolit de Fântâna Albă, a Mitropolitului 
de Bosnia, Ambrosie, convins să treacă la credinţa de rit vechi (28 octombrie 1846). 
Din acest moment, cultul creştin de rit vechi devine Biserică autonomă. Cei numiţi 
bespopovti („fără popă”), extinzând culpabilizarea pentru reforma bisericească 
asupra întregului cler bisericesc, nu au acceptat preoţi de ocazie din cadrul bisericii 
oficiale şi nici nu au recunoscut, mai târziu, ierarhia stabilită prin înfiinţarea 
Mitropoliei de Fântâna Albă. Aceştia au rămas practic fără preoţi, slujbele fiind 
oficiate de un dascăl/diacon (nastavnik). In momentul în care prigoana împotriva 
staroverilor a încetat (la începutul secolului al XX-lea, ţarul Nicolae al II-lea emite un 
decret în acest sens, iar în 1971, Soborul Bisericii oficiale Ruse ridică anatema 
aruncată asupra staroverilor, revenind la sentimente mai bune faţă de aceştia), 
staroverii din Rusia care nu acceptaseră ierarhia de Fântâna Albă au înfiinţat, în 
1923, o ierarhie la Novozabkov (regiunea Breansk), prin ungerea cu Sfântul Mir a 
Arhiepiscopului Nicola, provenit din biserica nikoniană (modalitate similară cu cea 
prin care Ambrosie a devenit primul mitropolit al staroverilor). În 1990, bespopovţi 
din România contactează ierarhia de la Novozabkov, acceptându-i autoritatea şi 
hirotonisindu-şi astfel preoţi. 


În ceea ce priveşte religia sârbilor din Banat, aceasta este ortodoxă de rit 
vechi. Pe teritoriul României, găsim mânăstiri sârbeşti la Baziaş, Bezdin, Zlatiţa, 
Sfântul Gheorghe (SR 10, SR 11, SR 12, SR 13), iar în satele bănăţene cu populaţie 
sârbească există biserici parohiale frecventate şi de românii din comunităţile 
respective. Există trei biserici sârbeşti în Timişoara (SR 14, SR 15, SR 16), şi câte 
una la Arad (SR 17) şi Reşiţa. Primele şcoli au apărut încă din secolul al XVI-lea, pe 
lângă mânăstirile Baziaş şi Bezdin. La începutul secolului al XVIII-lea apar primele 
şcoli în limba sârbă în regiunea de graniţă a Imperiului Habsburgic, în localităţile de 
pe Valea Mureşului. In anul 1768, pe teritoriul Banatului timişean, funcționau 66 de 
şcoli generale cu 1 129 de elevi, Biserica Ortodoxă Sârbă şi Mitropolia de la 
Karlowitz (SR 53) susţinând aceste şcoli, întrucât ele reprezentau un mijloc pentru 
păstrarea identităţii naţionale. In 1773, are loc reforma învăţământului sârbesc de 
pe teritoriul habsburgic, eveniment legat de numele lui Teodor Jankovic Mirijevski 
(SR 45), primul director al şcolilor sârbeşti şi româneşti din Banat. Arădeanul Sava 
Tekelija (SR 46) a înfiinţat Fundaţia „Tekelijanum” (SR 47), menită să sprijine 
tineretul sârb dornic de carte. După 1867, sârbii au optat ca învăţământul să se 
desfăşoare în cadrul şcolilor confesionale, care aveau un regim special. La începutul 
secolului al XX-lea, existau 55 şcoli generale sârbeşti, din care 41 erau confesionale. 
In 1934, a fost înfiinţată prima clasă cu predare în limba sârbă la Liceul Constantin 
Diaconovici Loga din Timişoara (SR 48), iar în 1943 a fost deschisă secţia liceală 
sârbă care va deveni apoi Liceul Sârbesc. In cadrul acestuia, a fost înfiinţată şcoala 
pedagogică şi apoi cea de agronomie. In perioada 1962-1990, a funcţionat ca secţie 
a Liceului de Filologie-lIstorie, iar apoi şi-a desfăşurat activitatea independent, sub 
numele de Liceul Teoretic „Dositei Obradovici” (SR 49). 


Primele licee în limba slovacă au apărut după anul 1862, în localităţile 
Martin, Revuca şi Kláštor pod Znievom. O importanţă deosebită în mişcarea 


naţională de emancipare a avut-o Matica slovenska, instituţie fondată în 1863, la 
Martin. Aceasta avea rolul dezvoltării conştiinţei naţionale şi a literaturii, artei şi 
educaţiei naţionale. Astăzi, avem în România două licee, opt şcoli generale şi 22 de 
şcoli primare, cu limba de predare slovacă. Slovacii şi cehii sunt organizaţi în cadrul 
Uniunii Democratice a Slovacilor şi Cehilor, organizaţie cu patru filiale zonale, care 
se ocupă de problemele social-culturale şi politice ale acestor minorităţi. 
Confesiunile predominante la slovaci sunt cea catolică şi evanghelică, dar există şi 
cultele neoprotestante, în ultima vreme. 


Încă din perioada emigrării din patria mamă Bulgaria, etnicii bulgari au 
înţeles că asigurarea unui viitor demn se poate face numai prin educarea tinerelor 
generaţii. Primii educatori au fost preoţii şi oamenii luminaţi ai comunităţii. La 
stabilirea bulgarilor în Banat, aceştia au înfiinţat imediat şcoli şi biserici. Cele mai 
renumite, prin grandoare şi frumuseţe, sunt biserica romano-catolică din Dudeştii 
Vechi şi catedrala romano-catolică din Vinga, ambele monumente istorice şi, de 
asemenea, adevărate embleme ale spiritului creator al acestor oameni. Trebuie 
subliniat că, în toate localităţile înfiinţate de bulgarii bănăţeni, sau în localităţile în 
care aceştia s-au stabilit, au fost înălțate biserici, care stau mărturie şi astăzi despre 
credinţa nestrămutată a unui neam de atâtea ori năpăstuit de vitregiile istoriei. 

Primele şcoli care au fost deschise de bulgari în localităţile bănăţene au 
fiinţat pe lângă biserici şi parohii. Ulterior, odată cu evoluţia societăţii în ansamblul 
ei, învăţământul laic a fost separat de cel religios - şi astfel şcolile au ieşit de sub 
tutela bisericii. Primii dascăli din şcolile bulgăreşti au fost adevăraţi apostoli ai 
răspândirii ştiinţei şi culturii în rândul copiilor şi tinerilor de naţionalitate bulgară. 
Aceşti dascăli au instruit, după manualele concepute şi redactate de ei înşişi, 
generaţii întregi de tineri dornici de învăţătură, dintre care s-au ridicat şi corifeii 
amintiţi în prima parte a prezentului material. Este demn de amintit aici faptul că 
unul din manualele de predare în limba bulgară a fost premiat la Paris, cu ocazia 
festivităților prilejuite de inaugurarea turnului Eiffel. Actualmente, în localităţile 
unde trăiesc bulgari bănăţeni, în şcoli se predă, pe lângă disciplinele din programa 
comună tuturor şcolilor din România, şi limba şi literatura bulgară. Astfel, limba şi 
literatura bulgară se predă câte 4 ore pe săptămână la clasele primare din Dudeştii 
Vechi, Breştea şi Vinga. De asemenea, se predă, câte 4 ore săptămânal, la ciclul 
gimnazial, în şcolile din Dudeştii Vechi şi Vinga, iar la nivel liceal, se predau câte 3 
ore săptămânal la Liceul din Dudeştii Vechi. Menţionăm că mai există un liceu, în 
Bucureşti, în care se învaţă şi limba bulgară. Studierea limbii şi a literaturii bulgare 
în respectivele şcoli se face pe baza programei aprobate de Ministerul Educaţiei şi 
Cercetării, utilizând manuale aprobate de aceeaşi autoritate ministerială. 

Incepând cu anul şcolar 2005-2006, la clasele a Vl-a şi a VIl-a se va preda şi 
disciplina „Istoria şi tradiţiile minorităţii bulgare”. Legat de aspectele culturale, 
trebuie subliniat faptul că, la fel ca toate minoritățile naţionale, şi minoritatea 
bulgară are drept coordonate ale identităţii: limba, portul, cântecul şi dansul 
popular, tradiţiile şi obiceiurile populare, credinţa religioasă şi străvechile credinţe 
populare. În scopul păstrării şi promovării portului, cântecului şi dansului popular, al 
unor obiceiuri şi tradiţii bulgare străvechi, în filialele Uniunii Bulgare din Banat - 
România - există şi activează ansambluri folclorice. Unele din aceste ansambluri au 
participat şi au fost premiate la diverse festivaluri folclorice naţionale şi 
internaţionale. Ele au dus frumuseţea portului, cântecului şi dansului popular bulgar 
în ţări precum: România, Bulgaria, Serbia, Ungaria, Germania, ducând totodată şi 
mesajul convieţuirii armonioase şi în deplină înţelegere dintre diferitele naţionalităţi. 
Amintim aici câteva dintre ansamblurile U.B.B. - România:  „Sl'vjak” 
(Privighetoarea), „Paluqenka”, „Bijnuvenka”, „Balgarie” etc. 

Păstrarea limbii materne ca element determinant al identității etnice se 
face în primul rând în cadrul familiei, urmând ca, mai apoi, copiii să desluşească 
tainele citirii şi scrierii în limba maternă, pe băncile şcolilor. Insă un factor 
determinant al păstrării, dezvoltării şi promovării limbii materne în rândul 


cetăţenilor români de naţionalitate bulgară este tipărirea de cărţi în limba bulgară, 
precum şi existenţa unor publicaţii în această limbă. Acestea mai au şi rolul de a 
promova relaţiile de bună convieţuire şi respect faţă de concetăţenii de alte 
naţionalităţi, contribuind în acest mod la perpetuarea spiritului multietnic şi 
pluricultural ce caracterizează Banatul şi pe bănăţeni. 

Fidelă acestui principiu şi urmând îndelungata tradiţie a înaintaşilor în ceea 
ce priveşte editarea de cărţi şi tipărituri, Uniunea Bulgară din Banat - România - 
sprijină activitatea din acest domeniu, susţinând moral şi material pe acei condeieri 
care îşi pun talentul în slujba îmbogăţirii patrimoniului de carte în limba bulgară. 
Astfel, de la înfiinţare şi până acum, U.B.B. România a tipărit o serie de cărţi în 
limba bulgară, dintre care amintim: Folclor bulgăresc din Banat, vol. | - Cântece 
populare, culese şi înregistrate de prof. lvanciov Carol-Matei; Folclor bulgăresc din 
Banat, vol. II - Paremiologie. Proverbe şi zicători, prof. Ivanciov Carol-Matei şi prof. 
Ivanciov Ana-Carolina; Mihai Eminescu, Poezii, traduse în limba bulgară de prof. 
Ivanciov Carol-Matei; Izdangi (Mlădie), volum de poezii compuse de prof. Ivanciov 
Carol-Matei; Stapungi u nipuzn'tu (Paşi în necunoscut), volum de poezii compuse de 
Uzun Toni; Mojta manena Biblija (Mica mea Biblie), Biblie pentru copii; Breştea - 150 
de ani, monografie bilingvă bulgară-română a satului Breştea, jud. Timiş, prof. 
Anton Manea; Tabletqi (Tablete), proză scurtă de Ştefan Velciov; Lagărul deportării. 
Pagini din lagărul Bărăganului, 1951 - 1956, volum bilingv, bulgară- română, de 
Rafael Mirciov. 

In ceea ce priveşte activitatea publicistică, Uniunea Bulgară din Banat - 
România - are 3 publicaţii: o publicaţie bilunară, în limba bulgară, pentru cultură, 
„Glasul nostru”, o revistă cu apariţie lunară, de literatură în limba bulgară, 
„Literaturna miseli” (Cuget literar) şi un „Buletin informativ al U.B.B. - România”, în 
limba română, care apare trimestrial. Prin intermediul acestor publicaţii, U.B.B. - 
România îşi realizează unul din obiectivele sale - şi anume promovarea limbii şi a 
culturii minorităţii bulgare din România. De asemenea, graţie Internetului, la aceste 
publicaţii au acces şi alţi cititori, atât din Bulgaria, cât şi de pe alte meridiane ale 
mapamondului. Această facilitate tehnologică, de care se folosesc şi publicaţiile sus- 
amintite, contribuie la strângerea legăturilor între oameni aflaţi în diferite colţuri ale 
lumii. Şi, implicit, la promovarea imaginii României în lume, ca un stat democratic 
ce respectă drepturile tuturor cetăţenilor săi, indiferent de naţionalitate sau 
confesiune religioasă. Legat de acelaşi aspect, al mijloacelor de informare în masă, 
amintim că există emisiuni săptămânale în limba bulgară, la postul de radio 
Timişoara, şi bilunare, la postul TV Arad. Acestea contribuie la păstrarea şi 
promovarea identităţii culturale şi naţionale a minorităţii bulgare, precum şi la 
perpetuarea spiritului de toleranţă şi respect reciproc, prin mai buna cunoaştere a 
minorităţii de către majoritari. Ar mai fi multe aspecte de amintit despre minoritatea 
bulgară şi despre activităţile organizaţiei reprezentative a acesteia, U.B.B. - 
România, însă noi ne oprim aici, considerând că am supus atenţiei cititorului 
elementele definitorii ale acestei minorităţi şi ale organizaţiei. O prezentare 
exhaustivă a temei necesită un spaţiu mult mai amplu - şi ea îşi poate avea locul, în 
viitor, într-o altă lucrare. 


O tradiţie respectată atât de macedonenii din România cât şi de mace- 
donenii de pretutindeni, inclusiv de cei din Macedonia, este aceea de a usca ardeii 
roşii. Aceştia se înşiruiesc pe aţă şi se depozitează în diverse locuri ale 
gospodăriilor, în aşa fel încât să fie feriţi de intemperii. Ardeiul astfel conservat este 
folosit pentru diverse reţete culinare specifice. Ardeiul este un aliment de bază al 
macedoneanului, şi care este consumat sub toate formele: copt, fiert, umplut, 
conservat pentru iarnă, pane, pisat, prăjit etc. Nu există masă, la macedonean, fie 
vară, fie iarnă, de la care să lipsească acest aliment de bază, pe care îl cultivă cu 
multă dragoste şi pasiune. O altă legumă specifică macedonenilor - şi adusă de ei în 
România - este prazul. Populaţia majoritară l-a preluat cu denumirea sa 
macedoneană, prazul fiind un alt cuvânt adus de minoritatea macedoneană în 


România şi preluat de limba literară română. Prazul se foloseşte ca ingredient în 
multe feluri de mâncare tradiţionale, sau ca aliment de bază, ca de exemplu în 
plăcinta de praz. Specifice bucătăriei macedonene sunt plăcintele cu diverse 
umpluturi - baniţa, tifeneacul şi preparate din legume coapte (conserve), aivar. 

Costumul popular. Portul popular macedonean datează de sute de ani, 
reprezentând cultura materială nescrisă a poporului macedonean şi constituind o 
ramură importantă a artei populare. Portul popular macedonean a rezultat din 
tradiţia colectivă a poporului macedonean, tradiţie transmisă de la o generaţie la 
alta - şi care a preluat, de-a lungul timpului, influenţele celorlalte popoare şi culturi 
cu care acesta a venit în contact. Exceptând funcţia sa principală, de a acoperi 
corpul omenesc, în funcţie de diferitele condiţii climatice, costumul popular 
macedonean a trebuit să fie şi un ornament, care, de-a lungul timpului, a avut 
multe şi diverse semnificaţii şi a transmis multe mesaje. Exceptând ornamentele 
care trebuiau „să ferească de vrăji” sau, dimpotrivă, „să arunce vrăji asupra celor 
ce îl priveau”, costumul popular al etnicilor macedoneni trebuia să arate 
apartenenţa teritorială şi socială, starea familială, ca şi relaţia socială a diferitelor 
generaţii. Costumele populare macedonene sunt compuse din: opinţi - opinci; 
ciarapi - ciorapi; fota - fotă; elec - ilic sau vestă; poias - brâu; marama - batic; 
maramce - batistă; şi coşula - cămaşă. Costumul femeilor este întotdeauna cu fusta 
în clini sau încreţită, simbolizând razele soarelui. 

Folclor. Dansurile sau horele („ora” - în limba macedoneană) pe care etnicii 
macedoneni le „joacă”, cu diferite ocazii, sunt caracterizate prin ritmuri alerte şi 
ruperi frecvente de ritm sau accelerări ale acestora. Cele mai spectaculoase dansuri 
macedonene sunt cele bărbăteşti, aşa-zisele dansuri războinice, în care dansează 
numai bărbaţii, cu paşi spectaculoşi - sărituri, dans în genunchi etc. Simbolul 
specific macedonenilor - Soarele - se regăseşte nu numai în simbolistica decoraţiilor 
de pe pâine sau colaci, costume populare sau obiecte casnice, ci şi în dans - 
dansatorii macedoneni întotdeauna dansând cu privirea spre soare şi cu genunchiul 
îndreptat spre cer. 


Capitolul III 


ISTORIA MINORITĂŢILOR NAŢIONALE DIN ROMÂNIA ŞI 
EVOLUŢIA RELAŢIILOR CU CELELALTE COMUNITAŢI 


De-a lungul istoriei pe teritoriul actual al României au trăit şi lucrat diferite 
minorităţi care, alături de populaţia majoritară, au contribuit la constituirea profilului 
multicultural al spaţiului românesc. Fiecare dintre minorităţi a jucat un rol particular 
în trecutul actualului teritoriu românesc, participând la făurirea unui trecut, care nu 
poate fi înţeles decât din perspectiva unei abordări multiple. 


MAGHIARII 


Secole de-a rândul, istoria politică a maghiarilor din Transilvania (ca şi a 
celorlalte popoare conlocuitoare) se confundă cu istoria statului maghiar, care a 
oferit cadrul de dezvoltare tuturor locuitorilor din această zonă. Creştinarea şi 
crearea statului feudal, la începutul secolului al XI-lea, au avut ca urmare integrarea 
maghiarilor între tinerele popoare şi state europene născute la începutul epocii 
feudale. 

Trei secole la rând (1000-1301) regii maghiari au provenit din dinastia 
Arpadiană, în timpul căreia au avut loc centralizarea şi consolidarea statului şi 
crearea instituţiilor economice, politice, culturale şi religioase. In timpul domniei lor 
este organizată Transilvania ca voievodat şi, din punct de vedere administrativ, sunt 
înfiinţate comitatele şi scaunele (secuieşti şi săseşti). Descendenţa în cadrul 
dinastiei Arpadiene s-a realizat pe baza primogeniturii sau a senioratului. Cei mai 
importanţi regi arpadieni au fost Ladislau | cel Sfânt (Szent László), Coloman | 
( Könyves Kálmán), Andrei al II-lea (II. András, sau Endre) Bela al IV-lea. 

intre secolele XI-XIII alături de români şi maghiari sunt aşezaţi în 
Transilvania secuii şi saşii, având un rol important în dezvoltarea voievodatului. 
Secuii au fost aşezaţi în curbura Carpaţilor, pentru apărarea trecătorilor şi 
graniţelor, primind privilegii de la regii maghiari, prin care li se asigura o autonomie 
instituţională destul de largă. Pe lângă aceasta, în schimbul serviciului militar, erau 
scutiţi de plata dărilor, cu excepţia unei dări specifice „signatia boum” („marcarea 
boilor”). Saşii au fost colonizați în zona Bistriţei, Sibiului şi Ţara Bârsei, primind şi ei 
largi privilegii şi autonomie instituţională în cadrul scaunelor. Românii şi maghiarii 
au contribuit în această perioadă mai ales la dezvoltarea agriculturii, creşterea 
animalelor şi a mineritului, secuii s-au distins în îndeletniciri militare, iar saşii în 
întemeierea oraşelor şi înflorirea comerţului intern şi extern. La mijlocul veacului al 
XIII-lea, dezvoltarea economico-socială a Europei Centrale şi Răsăritene a fost brusc 
întreruptă de invadatorii Asiei Centrale, mongolii. Pustiirile invaziei mongole sunt 
descrise de Rogerius, în Carmen miserabile, iar refacerea şi reorganizarea ţării au 
fost înfăptuite cu eforturi deosebite de regele Bela al IV-lea, cu contribuţia tuturor 
locuitorilor. 

In 1301, se stinge dinastia Arpadiană, iar luptele pentru tron se încheie cu 
încoronarea lui Carol Robert de Anjou (1308-1342), el fiind urmat de fiul său Ludovic 
(Lajos) | de Anjou (1342-1382). Regii angevini duc o politică centralizatoare, 
reorganizează armata, mineritul, comerţul şi acordă privilegii oraşelor. In această 
perioadă se consolidează societatea feudală, delimitându-se clar nobilimea de 


țărănimea iobagă şi orăşenime. Acest proces continuă şi la sfârşitul secolului al XIV- 
lea şi începutul secolului al XV-lea, în timpul domniei lui Sigismund de Luxemburg 
(1387-1437). In timpul domniei sale, Transilvania şi Ungaria se confruntă cu 
pericolul otoman şi, ca urmare, suveranul introduce reforme în domeniu militar, 
pentru a opri pătrunderea otomanilor spre centrul Europei. 

Pe parcursul secolului al XV-lea, maghiarii, alături de ceilalţi locuitori ai 
Transilvaniei, au încercat stăvilirea atacurilor otomane, şi în acest sens un rol 
important l-a avut lancu de Hunedoara (Hunyadi János), voievod al Transilvaniei 
(1441-1446) şi guvernator al Ungariei (1446-1453). Prin victoria în bătălia de la 
Belgrad (1456) a reuşit oprirea înaintării otomanilor pentru un scurt timp. Cea mai 
însemnată perioadă a istoriei medievale a regatului maghiar este legată de domnia 
regelui Matia Corvin (1458-1490), în timpul căruia Ungaria a devenit unul din cele 
mai importante state ale Europei. Datorită politicii sale centralizatoare, regatul 
maghiar cunoaşte o dezvoltare deosebită în domeniul economic, administrativ, 
militar şi cultural - de exemplu, răspândirea Renaşterii. După moartea marelui rege, 
ţara a fost condusă de regi din dinastia Jagello de origine polonă, în timpul cărora 
puterea centrală decade, această decădere fiind agravată de frământările sociale 
(războiul țărănesc din 1514, condus de Dózsa György) şi de tendinţele centrifuge 
ale marii nobilimi. Politica autarhică a nobilimii, dezorganizarea armatei au slăbit 
capacitatea de apărare a ţării, care nu a făcut faţă atacurilor otomane. În anul 1526, 
are loc bătălia de la Mohács, unde regatul maghiar a suferit o înfrângere severă în 
faţa trupelor otomane. Moartea regelui maghiar în bătălie a dus la lupte interne 
pentru tron, ceea ce a contribuit şi mai mult la slăbirea capacităţii de apărare în faţa 
turcilor, care, în 1541, ocupă capitala, cetatea Buda. Acest moment a însemnat 
dezmembrarea regatului în trei părţi: partea vestică a intrat sub controlul dinastiei 
de Habsburg, partea centrală a fost ocupată de turci şi transformată în paşalăc, iar 
partea estică cu Transilvania se transformă în principat autonom sub suzeranitate 
otomană. 

Principatul Transilvaniei organizat pe structurile voievodatului a existat în 
perioada 1541-1690 şi, pentru maghiari şi ceilalţi locuitorilor de pe aceste 
meleaguri, a însemnat un nou cadru de dezvoltare având o evoluţie politică, 
economică şi culturală aparte de maghiarii din celelalte regiuni. Principii 
transilvăneni aleşi de dietă şi confirmaţi sau respinşi de către sultanul otoman, în 
schimbul plăţii anuale a tributului către turci, au păstrat autonomia instituţională 
internă a ţării. Au dus o politică de echilibru între Imperiul Otoman şi Imperiul 
Habsburgic, în multe momente reuşind să devină un factor hotărâtor în conflictul 
dintre cele două mari puteri. Cei mai importanţi principi în timpul cărora principatul 
cunoaşte o înflorire deosebită au fost Ştefan Báthory (István), Gabriel Bethlen 
(Gábor), Gheorghe Rákóczi (György) | şi al II-lea. 

In 1690, Transilvania este încorporată Imperiului Habsburgic şi, în urma 
Diplomei Leopoldine (1691), împăratul a devenit principe al Transilvaniei, iar, din 
1765, mare principe. Principatul a fost condus de o instituţie centrală numită 
Guberniu, în frunte cu un guvernator numit de Curtea imperială, care guverna în 
numele împăratului. La început a avut reşedinţa la Sibiu, iar după 1790 la Cluj. 
Politica autoritară de la sfârşitul secolului al XVII-lea, numeroasele dări şi impozite 
impuse populaţiei au dus la răscoala antihabsburgică condusă de Rákóczi Ferenc al 
II-lea (1703-1711), care s-a încheiat cu victoria austriecilor însă, prin pacea de la 
Satu Mare, nobilimea transilvană şi-a consolidat privilegiile şi posibilitatea de a-şi 
menţine puterea în instituţiile locale. 

Secolul al XVIII-lea s-a caracterizat printr-o guvernare absolutistă din partea 
Habsburgilor, Transilvania fiind condusă prin decrete imperiale emise de Cancelaria 
Aulică de la Viena. Reformele introduse de monarhii luminaţi, ca Maria Tereza şi 
losif al II-lea, au contribuit la dezvoltarea economică şi culturală a principatului, dar 
totodată la coagularea conştiinţei naţionale a popoarelor din Transilvania. 

Prima jumătate a secolului al XIX-lea a fost o perioada în care s-au 
accentuat tendinţele de reformă iniţiate de nobilimea liberală şi de societăţile 


culturale, care au contribuit la consolidarea spiritului naţional şi la pregătirea 
revoluţiei de la 1848-1849. Revoluţia de la 1848, deşi a fost înfrântă, a deschis 
calea dezvoltării unei societăţi capitaliste bazate pe principiile libertăţilor 
democratice europene. Deşi în timpul revoluţiei, datorită politicii de învrăjbire a 
Imperiului Habsburgic, românii şi saşii din Transilvania au luptat împotriva revoluţiei 
maghiare, până la urmă idealurile revoluţionare şi naţionale similare au apropiat 
taberele aflate în luptă şi Kossuth Lajos şi Avram lancu au încheiat Proiectul de 
pacificare, care a fost un moment important al evoluţiei raporturilor dintre cele 
două naţiuni din Transilvania. Imperiul austriac, după înfrângerea revoluţiei, a 
introdus un regim de teroare, executând 13 generali ai armatei revoluţionare 
maghiare (6 octombrie 1849, Arad), mulţi dintre ei nefiind nici măcar maghiari ci de 
alte naţionalităţi, însă martiriul lor a devenit un simbol al luptei pentru libertate şi 
fapta lor eroică este comemorată în fiecare an de maghiari. După o scurtă perioadă 
neoabsolutistă şi centralizatoare, împăratul Francisc losif | de Habsburg a fost 
nevoit să treacă la o politică liberală, iar, după înfrângerile suferite în faţa Franţei 
(1859) şi Prusiei (1866), a fost nevoit să recurgă la reconciliere cu clasa politică 
maghiară, punând bazele, în 1867, a unui stat dualist, Monarhia Austro-Ungară, 
Transilvania fiind parte din această monarhie. Statul dualist austro-ungar a fost 
organizat pe baza principiilor democratice burgheze şi a asigurat cadrul dezvoltări 
rapide a economiei capitaliste, a modernizării întregii societăţi, prin dezvoltarea 
culturii şi a învăţământului. Deşi naţiunile din dubla monarhie nu au primit drepturi 
colective, totuşi au avut asigurate drepturi şi libertăţi personale, ceea ce le-a permis 
o consolidare a conştiinţei naţionale şi o înflorire a culturii proprii. Regimul dualist a 
permis organizarea politică a naţiunilor din monarhie, favorizând în felul acesta 
formarea unei clase politice conştiente şi capabilă să conducă lupta naţională până 
la desprinderea din imperiu. Astfel se explică succesul luptei naţionale a naţiunilor 
de la sfârşitul Primului Război Mondial, când, prin constituirea statelor 
independente, au contribuit la destrămarea Imperiului Austro-Ungar, românii din 
Transilvania hotărând unirea cu România. 

Crearea statului naţional unitar român a însemnat pentru maghiari un nou 
cadru economic, politic şi juridic de dezvoltare. Constituţia română din 1923 asigura 
drepturi şi libertăţi democratice generale, însă de multe ori aceste drepturi erau 
încălcate prin diferite măsuri adoptate de guvernele de la putere, mai ales în 
domeniul învăţământului şi presei. Mulţi maghiari au părăsit România, mai ales 
reprezentanţii clasei politice şi a aristocrației. Reforma agrară a avut urmări 
benefice pentru o parte a populaţiei maghiare lipsită de pământ, însă a avut urmări 
negative asupra bisericilor, şcolilor şi marilor proprietari, care din veniturile acestor 
pământuri întreţineau şcoli, orfelinate, instituţii de cultură. 

Noile condiţii au impus regândirea strategiei clasei politice maghiare şi 
adaptarea politicii la noul cadru politic şi juridic al statului român. K6s Kâroly, printr- 
un manifest lansat în 1921 (Kiáltó szó), a îndemnat maghiarii să se mobilizeze la 
noile condiţii, să construiască, să se organizeze şi să muncească, fiindcă de acele 
lucruri se vor bucura, urmând să le realizeze prin forţele proprii. Maghiarii din 
România au înfiinţat în 1921 un partid propriu (Partidul Popular Maghiar), care, mai 
târziu, prin fuziunea cu alte formaţiuni politice, a dat naştere la Partidul Maghiar, 
care a participat la alegerile parlamentare uneori singur, uneori în coaliţie cu 
partidele româneşti sau cu Partidul Germanilor din România, reuşind să aibă 
reprezentanţi în parlament. În 1934, elementele de stânga din Partidul Maghiar au 
înfiinţat Uniunea Oamenilor Muncii Maghiari (Magyar Dolgozók Szövetsége - 
MADOSZ), aceste partide au fost desfiinţate în timpul dictaturii regale. Dintre 
personalităţile politice maghiare ale perioadei interbelice se remarcă Gyârfâs 
Elemér, Sándor József, Bernády György, Jakabffy Elemér, Kós Károly etc, care prin 
activitatea lor au încercat să organizeze viaţa politică a maghiarilor în cadrul 
instituțional existent, contribuind astfel la integrarea comunităţii maghiare în 
societatea românească. 


După al Doilea Război Mondial, minoritatea maghiară din România a pornit 
cu speranţe noi privind statutul ei în cadrul statului român. Între anii 1945-1947 au 
loc schimbări care păreau că vor oferi un nou cadru de dezvoltare minorităţilor din 
România. Se înfiinţează Ministerul Minorităţilor, în 1945 apare Statutul minorităţilor 
şi în acelaşi an se înfiinţează Universitatea Bolyai cu limba de predare maghiară. Se 
înfiinţează organismul politic propriu, Uniunea Populară Maghiară, care participă la 
alegeri şi la întreaga viaţă publică, în interesul minorităţii maghiare. Consolidarea 
regimului comunist sub presiune sovietică a avut urmări negative şi asupra 
minorităţii maghiare. In 1947, în fruntea Uniunii Populare Maghiare ajung 
conducători aserviţi comuniştilor şi activitatea ei devine treptat formală, prin 
mutarea instituţiilor Uniunii la Bucureşti, întrerupând astfel legătura cu majoritatea 
maghiarilor din Ardeal. Crearea după model sovietic a Regiunii Autonome Maghiare 
nu a asigurat acelei părţi a maghiarilor, care locuiau acolo, decât o autonomie 
aparentă fără conţinut juridic. Naţionalizarea, colectivizarea şi industrializarea 
forţată au afectat negativ şi minoritatea maghiară, mulţi oameni înstăriți au ajuns 
să fie deportaţi pe motiv că sunt chiaburi sau elemente neloiale regimului comunist. 

Revoluţia maghiară din 1956, deşi nu a avut ecou decât în câteva oraşe 
universitare unde au avut loc mici mişcări, a fost un prilej pentru a aresta numeroşi 
intelectuali şi tineri maghiari care apoi au fost condamnaţi la mulţi ani de 
închisoare. 

Regimul lui Nicolae Ceauşescu a căutat să îngrădească şi mai mult 
posibilitatea de păstrare a identităţii naţionale. Totuşi în 1968 (în urma înrăutăţirii 
relaţiilor cu Uniunea Sovietică), Ceauşescu a fost nevoit să facă anumite concesii. In 
urma întâlnirii cu reprezentanţii minorităţii maghiare care au cerut adoptarea unui 
nou „statut” al minorităţii maghiare, precum şi unele concesii în privinţa 
învăţământului în limba maghiară, Ceauşescu a refuzat să accepte aceste cereri, 
însă ulterior a pledat pentru extinderea drepturilor lingvistice ale minorităţilor în 
educaţie şi în mai multe domenii ale vieţii culturale. Astfel se decide înfiinţarea 
Consiliului Oamenilor Muncii de Naţionalitate Maghiară din România, iar în 1970 
sunt înfiinţate unele organe mass-media de mare impact asupra vieţii culturale a 
minorităţii maghiare, precum Editura Kriterion, redacţia maghiară a TVR, 
săptămânalul cultural A Het. 

După 1972, programul naţionalismului comunist promovat de Ceauşescu a 
urmărit crearea unui stat omogen din punct de vedere etnic, printr-o politică de 
asimilare forţată, pe de o parte, şi printr-un acord tacit, pe de altă parte, privind 
înlesnirea emigrării în Ungaria, în cazurile de „reunificare a familiei”. Desființarea 
treptată a ceea ce a mai rămas din reţeaua de învăţământ cu predare în limba 
maghiară, blocarea sau limitarea accesului maghiarilor la anumite profesii, 
omogenizarea etnică a oraşelor cu specific maghiar din Transilvania, planul de 
sistematizare a localităţilor au fost elemente importante ale acestui program. In 
partid, armată şi Securitate, procentul minoritarilor maghiari s-a redus drastic, 
limitându-se la câteva cadre de încredere ale lui Ceauşescu.?! 

Evenimentele din decembrie 1989 au adus schimbări profunde în viaţa 
comunităţii maghiare din România. In 25 decembrie 1989, se lansează apelul de 
organizare a Uniunii Democratice Maghiare din România (Româniai Magyar 
Demokratikus Szövetség), care şi-a propus de la început apărarea intereselor şi 
drepturilor maghiarilor din România. Schimbările democratice permit afirmarea 
politică, economică şi culturală a minorităţii maghiare. De la început UDMR participă 
la viaţa politică parlamentară, iar din 1996 participă la guvernare sau sprijină unele 
guverne. In instituţiile administrative centrale, judeţene şi mai ales locale sunt 
prezenţi aleşii comunităţii maghiare. Maghiarii în ultimele două decenii au reuşit să 
se integreze în societatea democratică românească şi să şi creeze instituţii de 
cultură, învăţământ, ştiinţifice, iar instituţiile bisericeşti au libertate de afirmare. S-a 
realizat reţeaua de învăţământ în limba maghiară, s-a extins învăţământul superior, 


” Raportul Comisiei Prezidenţiale pentru Analiza Dictaturii Comuniste din România, 
http://hwww.presidency.ro/static/ordine/RAPORT_FINAL_ CPADCR.pdf, p. 527-528. 


şi-au reluat activitatea societăţile culturale şi ştiinţifice (Societatea Muzeului 
Ardelean, Societatea Culturală Maghiară din Ardeal) şi s-au înfiinţat asociaţii şi 
societăţi culturale şi civile noi. S-au înfiinţat numeroase organe de presă, mass- 
media şi sunt sărbătorite liber sărbătorile naţionale ale maghiarilor. Relaţiile cu 
statul şi instituţiile de cultură maghiare sunt foarte bune, statul maghiar sprijinind 
moral şi material integrarea minorităţii maghiare în societatea românească şi în 
comunitatea europeană. 


EVREII 


Numărul evreilor creşte pe tot parcursul secolului al XIX-lea, în special după 
Pacea de la Adrianopole (1829), când în ţările române pătrunde capitalul apusean. 
Domnitorul Mihail Sturdza duce o politică de atragere a evreilor în Moldova. Astfel, 
dacă la recensământul din 1803 în Moldova erau aproximativ 12 000 de evrei, în 
1859 erau în jur de 130 000, reprezentând 3% din ansamblul populaţiei. In 
Muntenia, între 1838 şi 1859, numărul evreilor creşte de la 1 960 la peste 17 000. În 
aceeaşi perioadă evreii cunosc un proces de integrare social-economică şi forme de 
aculturaţie specifice devenirii moderne a evreimii din Diasporă. 

Exegeţii importanţei capitalului străin pentru modernizarea României 
subliniază aportul constructiv al evreimii în acest context istoric. Aşa, spre exemplu, 
economistul Virgil Madgearu leagă începuturile apariţiei capitalismului în România 
de venirea primilor bancheri evrei: Michael Daniel Halfon (1830), fraţii Elias (1837), 
Hillel Manoach şi lacob Marmorosch (1848). De altfel, conducătorii Revoluţiei din 
1848, tocmai pe temeiul recunoaşterii rolului evreimii cer, în Dorinţele Partidei 
Naţionale în Moldova, emanciparea treptată a israeliților, iar în Proclamaţia de la 
Islaz, la punctul 21, „Emanciparea israeliților şi drepturi politice pentru toţi 
compatrioţii de altă credinţă”. Această revendicare îşi capătă aplicare practică 
imediată prin numirea bancherului evreu Hillel Manoach în Consiliul Municipal din 
Bucureşti. In acelaşi timp, numeroşi intelectuali evrei s-au alăturat Revoluţiei din 
1848: printre ei, pictorii Barbu Iscovescu şi Daniel Rosenthal, cel din urmă fiind 
autorul renumitului tablou „România revoluţionară”. Unii bancheri evrei, precum 
Hillel Manoach şi Davicion Bally, au acordat importante sume pentru sprijinirea 
revoluţiei. 

Infrângerea revoluţiei a împiedicat procesul de emancipare a evreilor din 
ţările române. Totuşi, evreii au beneficiat după revoluţie de unele drepturi civile. 
După Unirea Principatelor (1859) domnitorul Al. |. Cuza, care i-a numit „români de 
cult mozaic”, a depus toate eforturile pentru a grăbi emanciparea israeliților. 

Dar înlăturarea lui Al. I. Cuza de la domnie a însemnat pentru evrei un recul 
civico-politic; căci prima Constituţie modernă, adoptată în 1866, în loc să fi 
consfințit dreptul la cetăţenie pentru locuitorii evrei consideraţi pământeni şi 
hrisoveliţi, i-a transformat, prin articolul 7, în apatrizi. 

In anii Războiului pentru Independenţa României, populaţia evreiască a 
contribuit la eforturile tuturor locuitorilor ţării pentru cauza dobândirii independenţei 
de stat. 

În anul 1878, după Războiul de Independenţă, sub presiunea Congresului de 
Pace de la Berlin, s-a modificat articolul 7 al Constituţiei din 1866. Conform noului 
articol, şi locuitorii necreştini au putut dobândi cetăţenia română, dar în mod 
individual. 

Inrăutăţirea situaţiei economice a populaţiei evreieşti la sfârşitul secolului al 
XIX-lea a determinat un puternic val de emigrare a zeci de mii de evrei, în special 
din rândul meseriaşilor. Astfel, conform recensământului din 1899, în România se 
aflau 299 632 de locuitori evrei, la recensământul din 1912 au fost înregistrate 239 
967 de suflete, procentul în ansamblul populaţiei scăzând de la 4,5% la 3,4%. 


Dar un anumit trend etnocentrist de reducere a numărului locuitorilor evrei 
din ţară a fost de multe ori contracarat de nevoile obiective ale dezvoltării social- 
economice; ţara nu s-a putut lipsi de capitalul evreiesc, de experienţa profesională 
a evreilor în domeniul organizării şi administrării activităţii industriale şi comerciale, 
al reţelei bancare ş.a. Statisticile care indică ponderea locuitorilor evrei în anul 
1913, în diferite ramuri ale economiei: 12,2% din totalul salariaţilor din industrie 
erau evrei, iar dintre proprietarii de întreprinderi 14,2%, cam de peste trei ori 
ponderea evreilor din populaţia ţării; procentul în activităţile comerciale şi de 
transport a fost de 31,3%, aproape de şapte ori mai mare decât ponderea populaţiei 
evreieşti din totalul populaţiei; în domeniul băncilor şi al asigurărilor sociale, a fost 
de 70%, iar în domeniul profesiunilor liberale, ponderea a fost de 5,3 ori mai mare 
decât cea din ansamblul populaţiei. 

Evreii s-au considerat evrei-români, şi-au însuşit limba şi cultura 
românească, realizând de multe ori o originală simbioză între tradiţia şi cultura lor 
iudaică, experienţa lor de Diasporă, pe de o parte, şi spiritualitatea românească, pe 
de altă parte. Evreii şi-au asumat destinul istoric al poporului român, implicându-se 
şi participând activ la marile evenimente economice, culturale etc. ale acestei ţări. 

Deşi în majoritate nu erau cetăţeni români, totuşi, au participat şi la Primul 
Război Mondial. Un număr de aproximativ 23 000 de evrei au fost înrolați în armata 
română, aproape 10% din totalul populaţiei evreieşti. Conform unor date publicate 
în Monitorul Oficial, au fost înregistraţi 882 de morţi căzuţi pe câmpul de luptă, 449 
de prizonieri şi 3 043 de dispăruţi. Pentru faptele de arme pe front, au fost decoraţi 
825 de soldaţi şi ofiţeri evrei. 

Evreii şi-au dat adeziunea la Marea Unire din 1918, susţinând şi în plan 
internaţional dreptul poporului român asupra provinciilor integrate României în 
1918. 

Unirea din 1918 a dus la creşterea populaţiei României, în general, 
triplându-se şi numărul locuitorilor evrei. Conform cifrelor oficiale, la începutul 
secolului al XX-lea, în Basarabia trăiau 267 000 de evrei, în Bucovina 89 000, iar în 
Transilvania 181 340. Aşadar, la cei circa 750 000 de evrei, câţi au fost înregistraţi 
la recensământul din anul 1930, s-a ajuns prin înfăptuirea Unirii din 1918. 

Creşterea ponderii populaţiei evreieşti în ansamblul populaţiei din România 
interbelică şi încetăţenirea colectivă a evreilor născuţi în România şi fără supuşenie 
străină, printr-o legislaţie special adoptată în anul 1919, consfinţită prin noua 
Constituţie din 1923, au favorizat şi amplificat contribuţia evreilor la procesul de 
modernizare a societăţii evreieşti. 

Potrivit datelor publicate în Enciclopedia României, în România interbelică 
evreii deţineau 31,14% din totalul întreprinderilor industriale şi comerciale. În 
acelaşi timp, mulţi evrei continuau să fie meseriaşi şi muncitori, în unele zone ca 
Maramureş şi Basarabia au fost şi agricultori şi crescători de animale, în primul rând 
oieri. Se remarcă o orientare tot mai accentuată şi spre profesiuni intelectuale: în 
ajunul celui de-al Doilea Război Mondial, din cei peste 8 000 de medici existenţi în 
România, 2 000 erau evrei, peste 2 000 de ingineri au fost înregistraţi în Asociaţia 
Inginerilor Români, în jur de 3 000 de avocaţi în Baroul Avocaţilor ş.a. 

In epoca interbelică, evreii au participat la viaţa politică a ţării, au contribuit 
la consolidarea statului naţional unitar român, la dezvoltarea democraţiei şi 
pluralismului politic. Ei s-au raliat forţelor politice de orientare democratică, 
repudiind extremismul de dreapta, în frunte cu legionarii şi cuziştii, care promovau 
o politică agresiv-antisemită de calomniere şi de culpabilizare a populaţiei evreieşti, 
trecând de multe ori la acţiuni de violenţă şi bătăi, în special în instituţiile de 
învăţământ superior. 

Evreii s-au afirmat în viaţa politică interbelică, atât prin aderarea la diferite 
partide burghezo-democratice şi socialiste, cât şi prin organizaţii şi partide proprii, 
cum au fost: „Uniunea Evreilor Români” ( înfiinţată în 1909, cu titulatura „Uniunea 
Evreilor Pământeni”; - schimbată în UER în 1923), Clubul Parlamentar Evreiesc 
(1928), Partidul Evreiesc, (1930), numeroase organizaţii sioniste şi Uniunea 


Comunităţii Evreieşti din Vechiul Regat (1928), ca şi alte Uniuni regionale 
transformate, în 1937, în Federaţia Uniunilor Comunităţilor Evreieşti din România. 

In alegerile parlamentare din 1926, 1928, 1931 şi 1932, au fost aleşi de 
fiecare dată între 4-5 evrei, ca reprezentanţi ai organizaţiilor evreieşti. Jacob 
Niemerower, în calitate de Şef Rabin al cultului mozaic din Vechiul Regat, a fost 
senator de drept până în anul 1939, când a decedat; locul său a fost preluat de Şef 
Rabinul Alexandru Safran. 

Istoria evreilor nu a fost doar o istorie politică sau o istorie de integrare 
social-economică în mediul românesc dar a fost şi o istorie cultual-comunitară şi 
cultural-spirituală. S-au ridicat zeci şi sute de sinagogi în Bucureşti şi oraşele de 
provincie, s-au creat sute de instituţii culturale, de asistenţă şi de învăţământ; au 
apărut sute de ziare şi reviste evreieşti în limbile română, franceză, germană, 
maghiară, idiş şi ebraică; au fost editate cărţi de iudaistică, care, toate, reflectă 
varietatea curentelor şi ideologiilor specifice vieţii evreieşti - de la hasidism (curent 
mistic cabalist) şi ortodoxie la luminism şi integraţionism, de la asimilism şi 
socialism la autonomism cultural. 

Dar acest „trend”, rezultat al convieţuirii, a fost brutal întrerupt în anii 
prigoanei antievreieşti din timpul ultimului Război Mondial, care a dus la diminuarea 
acestei populaţii de circa 800 000 de persoane recenzate în anii 30, la cu puţin 
peste 400 000 în 1946. Fenomenul s-a datorat ciuntirii ţării în anii războiului şi a 
pierderii unor teritorii după 1944. Se estimează numărul evreilor pieriţi datorită 
prigoanei de pe teritoriile administrate de regimul Antonescu - Basarabia, Bucovina, 
Transnistria etc. - la circa 100 000 de victime. In Ardealul de Nord, administrat de 
Ungaria în acei ani, au pierit în jur de 125 000 de evrei. 

Evreii, care în toţi anii comunismului din România (1948-1989), s-au decis 
să emigreze, suportând mari privaţiuni - după voia stăpânirii, procesul a fost 
eşalonat „în valuri” (1950-1951, 1959-1962, 1970) - s-au transmutat în majoritate 
(circa 300 000) în Statul Israel, iar circa 80 000 în Occident, S.U.A. etc. Pe cale de 
consecinţă, şi-au afirmat identitatea în funcţie de noile lor condiţii de viaţă. 
Niciunde, ei nu şi-au uitat originile lor, păstrând limba şi cultura ţării în care s-au 
născut, au învăţat şi şi-au exercitat profesiunea un număr însemnat de ani. 
Nostalgia lor pentru ţara de baştină se exprimă în vizitele dese făcute în România, 
în scrierile unor creatori în limba română, în revenirea unora ca investitori, 
publicişti, specialişti în diferite domenii. 

Evreii rămaşi în ţară, într-o proporţie descrescândă, atingând nivelul actual 
de circa 5 000 din întreaga populaţie a ţării, după ce la finele veacului al XIX-lea era 
numeric a doua naţionalitate din Vechiul Regat, iar în interbelic a patra din România 
Mare, evreimea de după anii conflagrației a optat pentru emigrarea în masă, 
datorită, pe de o parte celor pătimite în anii Holocaustului??, iar pe de altă parte, ca 
populaţie „mic-burgheză” cu îndeletniciri mic-patronale în comerţ, meşteşuguri ş.a., 
resimțea în contextul comunist al ţării o incapacitate funciară de adaptare. Statul 


2 Încă din 1938, guvernul Goga-Cuza introduce legea de revizuire a cetăţeniei tuturor locuitorilor evrei din ţară. În 
mod abuziv s-a retras cetățenia română la peste 220 000 de evrei care şi-au pierdut o seamă de drepturi la muncă şi 
proprietate. În 1940, aproape toți evreii din țară au fost transformați în cetăţeni de mâna a doua, eliminaţi din armată, 
cu restricții în practicarea unor profesiuni şi în exercitarea drepturilor asupra proprietăților rurale. Au loc pogromuri 
la Dorohoi (iunie 1940), iar după instaurarea statului național-legionar (septembrie 1940) au continuat: elaborarea şi 
aplicarea unei legislații antievreiești; eliminarea brutală a evreilor din viaţa economică, socială, politică şi culturală 
românească. Între 21-23 ianuarie 1941, are loc rebeliunea legionară, în cursul căreia au fost ucişi în Bucureşti şi 120 
de evrei. După intrarea României în război (22 iunie 1941), are loc pogromul din Iaşi (iunie-iulie 1941) cu peste 10 
000 de victime evreieşti. Urmează un lung proces de deportare şi distrugere etnică, în primul rând a evreilor din 
Basarabia, Bucovina, Transnistria şi parţial din Moldova. Până la finele lui 1942, din cei 300 000 de evrei deportați 
din aceste zone în Transnistria, circa 100 000 au pierit de foame, frig, boli, asasinate. În ultimii doi ani ai războiului, 
mareşalul Antonescu, pierzându-și încrederea în victoria Germaniei naziste, a consimțit să „cureţe” ţara de evrei prin 
acceptarea unei emigrări treptate în Palestina. Dar această emigrare implica atunci riscuri mari, căci Marea Britanie 
a interzis imigrarea evreilor în Palestina, iar Germania Nazistă se opunea emigrării evreilor din România. Două vase 
cu emigranți au fost scufundate în apele Mării Negre, pierind astfel mai mulţi dintre ei (circa 3000), decât toţi cei 
ajunşi la destinaţie cu alte vase în acel timp. 


Israel, creat în 1948, s-a dovedit locul cel mai potrivit în care să se readune atât 
evreii cu sentimente naţional-sioniste, cât şi cei motivaţi economic, politic sau 
cultural. 

Evreii din România, care nu au emigrat sau care până la plecare au rămas 
încă mulţi ani în ţară, s-au străduit să găsească un modus vivendi, 
profesionalizându-se acut şi, cu excepţiile cunoscute, ţinându-se departe de politică 
şi de administraţia regimului totalitar. De altfel, însăşi atitudinea regimului (mai ales 
în etapa Ceauşescu) de marginalizare a originarilor evrei a constituit un factor 
favorabil întru o marginalizare „pozitivă”, atât prin neparticiparea la viaţa politică, 
cât şi revenirea la o matcă etnică, care începuse a fi părăsită printr-un acut proces 
de asimilism. Prin revenirea la tradiţie şi viaţă comunitară, nu puţini evrei şi-au găsit 
echilibrul necesar unei munci creative, folositoare progresului ţării. Se ranforsa 
astfel o identitate marcată de o viaţă comunională şi comunitară, care depăşea 
cadrele unei religiozităţi consumate doar în sinagogi, rugăciuni, obiceiuri de viaţă 
cotidiană şi sărbători. In pofida diminuării numerice, sau tocmai pentru aceasta, a 
sporit gradul de coeziune, de interes al tuturor categoriilor de vârstă pentru binele 
colectiv. Se acordă o atenţie deosebită instruirii iudaice. Tineretul îmbină formele 
moderne de sociabilitate cu efortul de iudaizare. 

La rândul lor, marile sărbători au devenit momente de bilanţ şi comuniune 
sufletească, la care iau parte rabinii şi laicii evrei, împreună cu mulţi prieteni 
neevrei dornici să-şi afirme conştiinţa lor anti-atee alături de semenii mozaici. 

In anii comunismului, evreii rămaşi în România au cunoscut un acut proces 
de intelectualizare (peste 70% cu studii medii şi superioare), opţiunea lor fiind în 
principal pentru profesiuni tehnice, inginereşti, medicale ş.a. Ei s-au integrat în 
societatea românească, afirmându-şi loialitatea faţă de ţară, prin munca lor 
constructivă în cele mai diferite domenii de activitate. Evreimea rămasă sub 
comunism - deşi confruntată cu tendinţele oficiale şi oficioase de estompare a 
caracterului etniei - a continuat să ducă o viaţă comunitar-culturală „normală”. 

E drept că în iunie 1949 se legiferează statutul Federaţiei Comunităţilor 
Evreieşti din România (FCER) şi al cultului mozaic. În primii ani de comunism, total 
dependenţi de Moscova şi conducerea comunităţilor, Federaţia a afişat un 
conformism evident, a consimţit la reducerea vieţii evreieşti efervescente de 
altădată, la momente şi manifestări minore, independente de orice idee naţională, 
sionistă ş.a.m.d. 

Ulterior, însă, o seamă de lideri evrei, în frunte cu Şef Rabinul dr. Moses 
Rosen, izbutesc implementarea unei puternice reţele de asistenţă socială şi 
medicală pentru cei în nevoie, realizează o oarecare revigorare cultural-cultuală 
iudaică - prin iniţierea, în 1956, a „Revistei Cultului Mozaic”, prin reanimarea 
sinagogilor, mai ales la marile sărbători, prin stimularea unor forme de învăţământ 
confesional (heradim, Talmud-Tora), coruri etc., cu un oarecare impact în rândul 
tineretului. În deceniul ultim al comunismului românesc, nu lipsit şi de accente 
antisemite şi străbătut de furia demolatoare împotriva oricăror lăcaşe de cult, 
inclusiv mozaice, s-a izbutit, totuşi, ctitorirea unui Muzeu, a unui Centru de Studiu al 
Istoriei Evreilor din România ş.a. 

După 1989, se produce un reviriment: cresc conştiinţa şi coeziunea de grup 
etnic ale evreilor din România; sporesc manifestările de solidaritate intra-etnică şi 
de ajutor comunitar; se diversifică manifestările vieţii cultural-iudaice. 

In sfera de atribuţii ale Federaţiei Comunităţilor Evreieşti din România 
(F.C.E.R.) - unicul for al etniei, coordonator al întregi activităţi comunitare centrale şi 
locale - intră astăzi: 

o asistenţă socială (cu sprijinul „„Joint”-ului) amplă şi diversificată; 

- o asistenţă medicală modernă şi bine organizată; 

- o activitate culturală, finalizată în tipărituri, publicate de Editura „Hasefer” şi 
de revista „Realitatea Evreiască”, ca şi manifestări iudaice de prestigiu; 

o activitate cultuală, desfăşurată sub supravegherea a doi rabini de prestigiu şi 
autoritate în rândul enoriaşilor. Ei sunt ajutaţi în activitatea lor de un număr de 


deservenţi de cult, care oficiază zilnic, în cele peste douăzeci de temple, 
sinagogi şi case de rugăciuni în funcţiune la ora actuală, dintre cele 124 
existente în ţară. 

- o reprezentare parlamentară, preşedintele F.C.E.R. fiind în acelaşi timp şi 
deputat. 

Incă din 1948, funcționau două teatre evreieşti de stat, la laşi până în 1968, 
iar la Bucureşti până la zi, subvenţionate chiar de oficialități, dar nu de dragul 
menţineri etniei culturale a evreilor, cât pentru ilustrarea sloganului ideologic, că în 
comunism cultura este naţională în formă şi socială în conţinut. Exista, de 
asemenea, o editură care publica cărţi în limbile minorităţilor, inclusiv în limba idiş, 
iar pentru salvarea aparenţelor erau admise tacit activităţile cultural-iudaice ale 
F.C.E.R., ca şi manifestările cultuale şi culturale curente sau marile comemorări ale 
Holocaustului general şi local. 


RROMII 


Sclavia 

Inceputurile statelor medievale româneşti coincid cu sosirea rromilor şi 
activarea sclaviei etnice la scară statală. 

Sclavia este o instituţie dinamică, ea evoluează şi se transformă pe măsură 
ce se inserează în dezvoltarea schimburilor economice, înscriind pentru prima dată 
această marfă abstractă, care este munca în procesul de circulaţie a mărfurilor. 
Existenţa sclaviei şi a sclavilor în Evul Mediu este bogat atestată în lumea 
musulmană şi creştină, în mediul laic şi ecleziastic fără deosebire. Justificările sunt 
de ordin religios (păgâni, necredincioşi sau schismatici), însă nici câştigul financiar 
nu trebuie trecut cu vederea. 

La venirea lor în nordul Dunării rromii erau liberi dar, încetul cu încetul, 
clasa dominantă i-a înrobit cu forţa. Vechimea sclaviei rromilor în Ţările Române 
coboară documentar până la momentul atestării lor în Ţara Românească şi în 
Moldova, documentul din 1385 al domnului muntean Dan | şi cel din 1428 al 
domnului moldovean Alexandru cel Bun, amintindu-i în postura de supuşi ai 
domnului ţării, urmare a daniei, ei devenind sclavi ai mănăstirilor. 

In Ţara Românească şi în Moldova, sclavia a atribuit nerromilor dreptul de 
proprietate asupra rromilor, dublat de un ansamblu de practici ce puneau la 
dispoziţia stăpânului lucrul şi persoana celui ce lucra. Exploatarea muncii sclavilor 
rromi s-a făcut diferit, în funcţie de specificul acestora. In dreptul nomazilor, a fost 
vorba despre o dependenţă şi un control mai curând indirect, exprimate în principal 
printr-o dare anuală către stăpân, ocazie în care se treceau în registre decedaţii şi 
nou-născuţii din grup. In restul timpului, nomazii circulau pe diverse trasee ce se 
schimbau, doar în funcţie de modificările economice sau declanşarea vreunui 
război. Nomazii sunt numiţi în documentele epocii drept lăieşi, dar apar şi 
diferenţiaţi sub numele de căldărari, ursari, spoitori etc. Sclavii sedentari cunosc 
impuneri lucrative diferite, superioare cantitativ şi însoţite de un control crescut al 
vieţii de familie şi comunitar. 

Domnul ţării este principalul actor în piaţa internă de sclavi, el împărțind 
familii şi indivizi celorlalţi doi mari proprietari, biserica şi boierii. Incepând cu secolul 
al XVI-lea, acumulările masive de sclavi realizate de către boieri, în urma 
înzestrărilor domneşti şi a achiziţiilor de pe piaţă, le permit acestora danii 
importante către biserică, în ideea obţinerii graţiei divine. 


Statutul juridic al sclavilor 

Rromii, pe parcursul întregii perioade de sclavie, nu au beneficiat de un 
statut juridic care să le ofere drepturi minime şi să-i apere în judecăţi. „Sclavul nu 
este subiect de drepturi”, el fiind asimilat proprietăţilor stăpânului. Sclavul nu este 


răspunzător pentru actele sale, acestea privindu-l pe stăpân, dar în cazuri mai grave 
(furt de cai, ucidere etc.) stăpânul poate renunţa la sclav şi nu mai acordă 
despăgubiri sau nu mai plăteşte deşegubina, sclavului urmând a-i fi aplicată 
pedeapsa care poate fi şi cea capitală. 

Sclavul era parte din averea stăpânului şi nu conta ca individ. Ei erau 
deosebit de valoroşi pentru stăpâni, fapt ce reiese din interesul acestora din urmă 
pentru a nu-i pierde. Când un sclav fugea de pe moşie în „Tara Ungurească” sau în 
principatul românesc vecin, erau depuse toate eforturile pentru a-l aduce înapoi. 
Urmarea actului lor era întărirea supravegherii şi înăsprirea modului de viaţă. O altă 
destinaţie pentru fugari o reprezenta Imperiul Otoman unde, odată ajunşi, se 
întâmpla uneori să se turcească şi astfel nu mai puteau fi făcuţi sclavi. Importanţa 
economică a sclavilor reiese din numeroasele documente care atestă vânzări- 
cumpărări ale acestora, donaţii, litigii pentru stabilirea apartenenţei lor la un stăpân 
sau altul. 

Considerată drept celulă de bază a societăţii româneşti, familia este tratată 
sensibil diferit în dreptul sclavilor. Datorită lipsei de orice valoare atribuită de către 
ceilalţi actori sociali, căsătoria şi, implicit, familia sclavilor nu ajung să constituie un 
element solid în relaţiile stăpân - sclav şi determină o instabilitate crescută în 
interiorul ţigăniei şi în relaţiile dintre acestea. In urma exceselor şi a îngrădirilor de 
tot felul manifestate de către proprietari, cazurile de căsătorie nelegitime erau 
frecvent întâlnite. Acestea implicau sclavi ai aceluiaşi stăpân sau a doi stăpâni 
diferiţi. Tot atât de frecvente vor fi şi despărțirile forţate, fiecare încercând să-şi 
recupereze sclavul. Astfel, căsătoria şi familia sunt văzute ca mijloace de creştere a 
numărului de sclavi, şi implicit a avuţiei proprietarului. Eliberarea din sclavie se 
produce în puţine cazuri, documentele consemnând cel mai adesea testamente cu 
astfel de dispoziţii, dar exista şi procedeul răscumpărării. 


Abolirea sclaviei 

Schimbările ce se fac simţite în Europa întreagă şi mişcările aboliţioniste din 
Statele Unite ale Americii şi din colonii vor atinge spaţiul românesc prin intermediul 
tinerilor boieri ce aveau relaţii strânse cu Occidentul. 

Prima lege care a desfiinţat dependenţa unei categorii de sclavi a fost 
adoptată în Ţara Românească, la 22 martie 1843. Câţiva ani mai târziu, la 11 
februarie 1847, la propunerea domnitorului Gheorghe Bibescu, se votează o lege 
prin care sunt eliberaţi toţi sclavii mitropoliei, ai episcopiilor, ai mănăstirilor şi 
metocurilor, ai bisericilor şi ai oricărui alt aşezământ public. Legea nu prevede nici o 
despăgubire. Impozitul pe care statul urma să îl încaseze de la persoanele eliberate 
urma să servească la răscumpărarea sclavilor pe care boierii îi vor vinde. 

In Moldova, la 31 ianuarie 1844, la propunerea domnitorului Mihail Sturza, a 
fost adoptată legea care îi elibera pe sclavii aparţinând bisericii şi mănăstirilor. 
Impozitele adunate de la ei formau un fond special destinat răscumpărării sclavilor 
pe care particularii îi scoteau la vânzare. La 14 februarie 1844, a fost votată legea 
prin care sclavii statului, atât cei aşezaţi în localităţi, cât şi cei nomazi, deveneau 
liberi, dobândind aceleaşi drepturi ca şi ceilalţi locuitori ai ţării. 

Revoluţia de la 1848 a vrut ducerea la capăt a reformei, prin eliberarea 
sclavilor particulari, dar rezistenţa internă acerbă dublată de intervenţia otomană 
vor amâna desfiinţarea completă a ceea ce era numită în epocă drept „plagă a 
societăţii”. 

Impotrivirea boierilor a putut fi înfrântă abia la 20 februarie 1856, în Ţara 
Românească şi la 22 decembrie 1855 în Moldova. „Abolirea sclăviei”, definitivă de 
această dată, va marca pentru restul istoriei rromilor şi al istoriei României un punct 
de cotitură unic prin amploarea şi prin semnificaţia sa. 

„Emancipaţii” au învăţat însă repede că libertatea poate fi ciuntită de 
interpretări felurite ale legilor, după interesul celor puternici. Lipsiţi de pământ, daţi 
afară din case şi din locurile unde munceau, obligaţi de autorităţi să se stabilească 
în localităţi cel mai adesea neprimitoare, rromii sunt nevoiţi să găsească soluţii 


rapide şi de multe ori disperate pentru a supravieţui. O mare parte a nomazilor se 
găsesc, odată ieşiţi din ţară, în imposibilitatea de a reveni, datorită lipsei 
paşapoartelor individuale sau a sumei minime cerute de autorităţi. Neputând dovedi 
cetăţenia română pentru a putea trece frontiera, nomazii vor schimba rutele de 
circulaţie, ajungând până în Europa de Vest şi chiar dincolo de Atlantic. Cei rămaşi 
în ţară vor încerca pe cât posibil ca, aidoma celor stabiliţi în sate şi oraşe, să încerce 
trecerea în invizibilitate, pentru a scăpa de expulzările succesive ce nu făceau 
altceva decât să amâne momentul aşezării lor definitive în vreo localitate. 

In concluzie, cele cinci secole de sclavie a rromilor au implicat degradarea 
instituţionalizată a unor fiinţe umane şi o eliberare tardivă, lipsită de măsuri 
reparatorii şi care nu a însemnat modificarea considerabilă a percepţiei generale cu 
privire la noii cetăţeni ai României. 


Rromii în perioada interbelică 

Anul 1918 marca sfârşitul Primului Război Mondial cu victoria Antantei. 
Prăbuşirea Imperiilor multinaționale (Austro-Ungaria şi Rusia) a favorizat şi procesul 
de formare a statelor naţionale. Provinciile istorice româneşti - Basarabia, Bucovina 
şi Transilvania (cu Banatul, Crişana, şi Maramureşul) se uneau cu România. 

Inevitabil, a crescut simţitor şi numărul populațiilor minoritare. Astfel, la 
recensământul din 19307, românii reprezentau 71,9% (12 981 324) din totalul 
populaţiei, în timp ce maghiarii formau 7,2% (1 415 507), iar celelalte minorităţi 
(germani, evrei, ucraineni, rromi) restul procentual. La acest recensământ s-au 
declarat rromi 262 501 de persoane, adică 1,5% din totalul populaţiei, fără însă ca 
acest recensământ, la fel ca şi celelalte care i-au urmat, să reflecte o situaţie reală 
a numărului de rromi. Procentul stabilit în 1930 era inferior celui de la sfârşitul 
secolului al XIX-lea, ori într-un interval de timp atât de scurt nu putem vorbi de 
asimilare, ci mai degrabă de o problemă pe care din păcate o întâlnim şi astăzi, 
asumarea identităţii. Identitatea rromilor s-a structurat pe baza unei istorii de 
excludere socială şi rasism, consecinţele fiind vizibile şi astăzi în mentalul colectiv 
majoritar, dar şi minoritar. lon Chelcea, în lucrarea sa Țiganii din România. 
Monografie etnică - cap. „Câţi ţigani sunt în România?”, aprecia numărul rromilor 
din România ca fiind de aproximativ 525 000%. 

In urma ratificării actelor unirii, în 1918, toţi locuitorii României beneficiau 
de aceleaşi drepturi şi responsabilităţi ca şi restul populaţiei majoritare. De altfel, şi 
în documentele unirii se stipula acest fapt. Acesta a fost şi motivul pentru care 
guvernul român condus de |. |. C. Brătianu s-a opus semnării, în 1919, a unui Tratat 
al minorităţilor dorit de Marile Puteri, considerat un act prin care se încălca 
suveranitatea naţională. 

De remarcat că rromii s-au încadrat în spiritul acelei perioade, fiind solidari 
cu actul Unirii. La 27 aprilie 1919, o Adunare a reprezentanţilor ţiganilor din 
România, întrunită la Târnăveni, saluta decizia Marii Adunări Naţionale de la Alba 
lulia din 1 Decembrie 1918 de unire a Transilvaniei cu România. Rromii îşi exprimau 
angajamentul faţă de noua patrie şi speranţa egalităţii în drepturi cu ceilalţi cetăţeni 
ai României. 

Perioada interbelică a reprezentat pentru populaţia de rromi o epocă de 
transformări importante. Reforma agrară înfăptuită după Primul Război Mondial, a 
transformat în mici proprietari agricoli şi o mică parte din rromii care locuiau în 
mediul rural. Locul rromilor, în economia ţării, rămâne unul periferic, marginal. În 
lumea satului românesc nu se poate vorbi despre agricultură, fără a analiza rolul 
economic pe care îl aveau rromii. Repararea utilajului agricol, fierăria şi alte 
meşteşuguri continuau a fi practicate exclusiv de către rromi. 

Ca o caracteristică generală, rămâne aceea că rromii reprezentau o 
categorie socială săracă şi o forţă de muncă ieftină. Se poate vorbi de o clasă 
socială aparte, reprezentată de rromi. Migraţia de la sat la oraş se accentuează, 


* Tabloul populaţiei de țigani în această epocă, capitolul „Câţi țigani sunt în România”, 1930, p. 63-88. 
* Recensământul general al populaţiei României (neam, limbă maternă, religie), Bucureşti, 1938, p. 32-56. 


apărând probleme în găsirea unui loc de muncă. În viaţa urbană, rromii acoperă 
nişe economice care reflectă de fapt situaţia de marginalizaţi social şi economic. 
Rromii care rămân în afara acestor influenţe social-economice rămân nomazii, care 
se deplasau sezonier pentru a-şi practica meşteşugurile. Erau văzuţi ca o rămăşiţă a 
unor vremuri de mult apuse, care nu se raporta la realităţile timpului. Statul s-a 
implicat prea puţin în această chestiune, lăsată în grija autorităţilor locale. In 
această perioadă, organizaţiile rromilor cereau ca acestor semeni statul să le pună 
la dispoziţie locuri de casă şi pământ. 

Perioada interbelică se remarcă prin direcţia modernizării pe care o 
cunoaşte populaţia rromă din regat. Apare o elită rromă formată din intelectuali, 
artişti, publicişti, comercianţi, lăutari, care nu-şi trădează originea şi care încep 
mişcarea de emancipare a poporului rrom. 

După modelul celorlalte populaţii din regat, rromii înfiinţează organizaţii cu 
caracter social, profesional, cultural şi chiar politic. Lăutarii pun bazele unor 
societăţi cu caracter profesional, în mai multe localităţi ale ţării. 

La Bucureşti funcţiona „Junimea Muzicală”, unul dintre fruntaşii săi fiind 
Grigoraş Dinicu, cunoscut şi ca militant pentru emanciparea culturală a rromilor. In 
anul 1926, la Calbor, în judeţul Făgăraş, lua fiinţă „Infrăţirea Neorustică”, din 
iniţiativa lui Lazăr Naftanailă. Obiectivul principal al acestei asociaţii era ridicarea 
nivelului economic şi cultural al rromilor. Asociaţia a reuşit să publice revista 
„Neamul ţigănesc”. 

Interesant este că asistăm la apariţia unei tendinţe de centralizare a 
mişcării rromilor într-o organizaţie unică şi reprezentativă. Promotor a fost Calinic |. 
Popp-Şerboianu, licenţiat în teologie, care a pus bazele Asociaţiei Generale a 
Țiganilor din România, în martie 1933. Programul acestei organizaţii denotă o 
preocupare deosebită pentru problematica rromă din acea perioadă. Astfel, se 
aveau în vedere: alfabetizarea, publicarea de cărţi privind istoria rromilor, 
înfiinţarea unei universităţi a rromilor, a unui muzeu „ţigănesc”, înfiinţarea de 
ateliere potrivit „firii neamului nostru”, organizarea în bresle a rromilor care practică 
un anumit meşteşug, înfiinţarea de „sfaturi judeţene” şi a unui „sfat al bătrânilor”, 
pentru rezolvarea litigiilor dintre rromi, ca mijloc de raportare a societăţii la 
specificul cultural rrom, premisă favorabilă în procesul de integrare a rromilor. 
Obiectivele programului reflectă dezideratul de a realiza reconstrucţia identităţii 
rrome pe baze moderne, de a promova integrarea socială şi educaţională a rromilor 
şi de a îmbunătăţi imaginea etniei rrome în societatea românească. 

Tot în anul 1933 apare o altă organizaţie reprezentativă a rromilor, Uniunea 
Generală a Rromilor din România. La Congresul naţional care s-a desfăşurat în luna 
octombrie 1933, a fost ales un comitet de conducere care îl avea ca preşedinte pe 
G. A. Lăzăreanu Lăzurică, scriitor şi gazetar rrom. Preşedinte onorific a fost numit 
Grigoraş Dinicu. În cadrul acestei organizaţii apar fricţiuni, în urma cărora Lăzurică 
este înlăturat, preşedinte devenind Gheorghe Niculescu, negustor de flori. Sub 
conducerea sa, Uniunea a obţinut statut juridic şi s-a dovedit cea mai importantă 
organizaţie a rromilor, singura care activa la nivel naţional. Activă în relaţiile cu 
autorităţile, a avut ş i organe de presă proprii: „O Rom”, la Craiova şi „Glasul 
Romilor”, la Bucureşti (RR3 - Ziarul „Glasul Romilor”, 1934). Organizaţia avea 40 de 
filiale în toată ţara şi 784 793 de membri. Programul organizaţiei relua, de fapt, 
ideile asociaţiei anterioare, scopul principal fiind de a acţiona „pentru ca soarta 
neamului nostru rrom să se îmbunătăţească, ca să putem sta alături de conaţionalii 
noştri fără să ne fie ruşine”. 

Semnificativă pentru procesul de emancipare a rromilor este şi apariţia 
unor mişcări regionale. In Oltenia, un grup de intelectuali rromi au pus bazele unei 
mişcări deosebit de active. Menţionăm pe Aurel Manolescu-Dolj, ziarist, Marin 
Simion, poet, N. St. lonescu, avocat, C. Ş. Nicolăescu-Plopşor, profesor, care a şi 
publicat două cărţi de folclor rrom: „Cântece ţigăneşti şi „Poveşti ţigăneşti”. 

Cei care, în perioada interbelică, şi-au asumat rolul de lideri ai poporului 
rrom, au militat pentru formarea conştiinţei identităţii etnice a rromilor. Procesul nu 


a fost specific doar rromilor din România, fiind întâlnit în toată Europa. Semnificativ 
este că, în anul 1933, la Bucureşti se organiza prima reuniune internaţională a 
rromilor, în cadrul căreia s-a pus în discuţie consolidarea identităţii etnice mondiale 
a rromilor. 

Dacă de-a lungul istoriei lor tragice, în spaţiul românesc, rromii au fost 
supuşi unui proces de marginalizare şi periferializare, ba chiar de totală excludere, 
în perioada interbelică asistăm la apariţia unui interes deosebit din partea ştiinţei 
faţă de rromi. România nu avea să fie străină de ideologia rasistă, care are la bază 
teoria determinismului biologic. Secolul al XX-lea a debutat şi în România cu 
ideologia conform căreia „statul modern, în loc să acorde protecţie celor slabi, ar 
face mai bine să îşi îndrepte atenţia spre încurajarea elementelor biologice 
valoroase, utilitatea socială sau însuşirile biologice ale individului devenind astfel 
unitatea de măsură a valorii sociale a acestuia”?. 

Ascensiunea Germaniei naziste, după anul 1933, cu doctrina ei despre 
puritatea raselor, foarte clar exprimată în lucrarea lui Adolf Hitler, „Mein Kampf ”, a 
determinat apariţia unui curent de gândire autohton care susţinea necesitatea 
păstrării purității rasiale a poporului român. 

In perioada interbelică, se dezvoltă şi în România un naționalism specific, la 
început însă străin de atitudini antirrome exprimate public. Exemplul îl constituie şi 
activitatea organizaţiei, care se afla la extrema dreaptă a vieţii politice româneşti - 
Legiunea Arhanghelul Mihail (Garda de Fier mai târziu), care se rezuma iniţial la 
antisemitism, apoi punând problema adoptării unei politici rasiste faţă de rromi. Cu 
toate acestea, activitatea guvernului Goga-Cuza, perioada guvernării autoritare a lui 
Carol al II-lea (1938-1940) nu i-au vizat pe rromi. De fapt, până la regimul condus 
de lon Antonescu, preocupările unor reprezentanţi ai biopoliticii nu au fost 
transpuse în practică. N 

Biopolitica are ca fondator, în România, pe prof. luliu Moldovan de la Cluj. În 
deceniul patru, apar concepte noi ca: puritate etnică, etnii inferioare, primejdie 
bioetnică, minorităţi balast. Se poate constata influenţa ideilor lui Robert Ritter, 
psihologul şi psihiatrul care conducea Centrul de Cercetare pentru Igiena Rasială şi 
Biologia Populaţiei din Germania şi care avea între scopurile principale combaterea 
„flagelului ţigănesc”. 

Sub pretextul modului de viaţă nomad, rromii încep să fie consideraţi ca o 
„Plagă” a societăţii. loan Gheorghe Făcăoaru, teoretician al cercetărilor rasiale, 
considera că asimilarea anumitor grupuri etnice, ar putea determina „înstrăinarea şi 
pauperizarea însuşirilor noastre etnice”?$. Asimilarea rromilor era considerată un 
mare pericol pentru integritatea rasei româneşti. „Marea problemă rasială a 
românilor este problema ţiganilor. Ei constituie cel mai numeros grup etnic, după 
români. Şi în acelaşi timp ei sunt elementul de promiscuitate şi disgenie din ţara 
noastră. Nu s-a făcut nimic pentru rezolvarea problemei ţigăneşti”?”, susţinea Sabin 
Manuilă, directorul Institutului Central de Statistică. 

Schimbările politice survenite în România, în anul 1940, anularea regimului 
democratic consacrat de Constituţia din 1923, în urma preluării puterii politice de 
către legionari, apoi de către generalul Antonescu, aveau să determine adoptarea 
„soluţiei finale” - exterminarea rromilor. 


Holocaustul/O Samudaripen 

In perioada celui de-al doilea război mondial, pe fondul escaladării 
rasismului şi nazismului în Europa, atitudinile faţă de romii din România evoluează 
către extremism, în special la nivelul elitelor româneşti. Astfel, Gheorghe loan 
Făcăoaru, exponent al şcolii de eugenie rasială, nota: „[iganii nomazi şi seminomazi 
să fie internaţi în lagărele de muncă forţată. Acolo să li se schimbe hainele, să fie 
raşi, tunşi şi sterilizaţi [...]. Cu prima generaţie am scăpa de ei [...]. Cei stabili vor fi 

2% loan Gheorghe Făcăoaru, Amestecul rasial şi etnic în România, pp. 276-286. 
” Arhivele Statului Bucureşti, Fondul Sabin Manuilă, XIII, 209. 


sterilizaţi la domiciliu, pentru ca în cursul unei generaţii să fie curăţit locul şi de 
ei”?%. În acelaşi an, Sabin Manuilă, directorul general al Institutului Central de 
Statistică, prezenta generalului lon Antonescu un proiect de omogenizare etnică ce 
propunea, pentru evrei şi romi, „transferul unilateral” de populaţie, deportarea în 
Transnistria??. 

Astfel, într-un context european şi naţional favorabil, autorităţile române - 
Jandarmeria şi Poliţia - au efectuat, la 25 mai 1942, un recensământ al romilor 
nomazi şi al romilor sedentari „problemă” (care suferiseră condamnări sau fără 
mijloace de existenţă). Din rândurile celor recenzați s-au făcut, mai târziu, 
deportările. 

După recensământ, la 1 iunie 1942, mareşalul lon Antonescu a dat personal 
ordinul de deportare din ţară a tuturor şatrelor de nomazi. Au urmat apoi, în toamna 
anului 1942, deportările romilor sedentari, pentru ca, după ultimele deportări 
(decembrie 1943) în Transnistria, să se identifice aproximativ 25 000 de deportaţi 
romi”. 

Pe lângă deportarea în Transnistria a romilor nomazi, fără mijloace de 
existență sau care suferiseră condamnări, autoritățile care s-au ocupat de această 
operaţiune au procedat la numeroase abuzuri, deportând şi romi care nu se aflau pe 
listele de deportare, mobilizabili, familiile unor romi aflaţi pe front, precum şi romi 
cu proprietăţi sau, cazuri mai rare, chiar etnici români, turci şi maghiari”? confundați 
cu romii. Puţine dintre petiţiile acestora au fost corect soluționate prin repatriere. 

Unii dintre romi, înşelaţi de propaganda care le promitea împroprietărirea, 
au plecat benevol în Transnistria. 

Pentru situaţia romilor deportaţi în Transnistria, poate cea mai expresivă 
sursă documentară o reprezintă nota informativă din 5 decembrie 1942, a unui 
agent al Siguranţei: 

„[..] Din cauza proastei alimentări, unii ţigani - aceasta o formează 
majoritatea - au slăbit într-atât că au ajuns nişte schelete. Zilnic mureau, mai ales în 
ultimul timp - câte 10-15 ţigani. Vizita medicală nu li se făcea deloc, iar 
medicamente nu aveau. Sunt goi, fără haine pe ei [...]”* 

De asemenea, deportații au fost supuşi unui regimul de muncă forţată. De 
exemplu, în judeţul Golta, rapoartele Legiunii locale de Jandarmi, precum şi petiţiile 
liderilor romilor descriu regimul de muncă al romilor şi evreilor, în condiţii de 
înfometare şi boli, în special tifos exantematic. 

Din cauza condiţiilor grele de viaţă din Transnistria - foame, frig, boli, 
mizerie - mai mult de 11 000 dintre deportații romi au murit. Dintre cei întorși în 
România, cei mai mulţi nu şi-au mai regăsit casele şi proprietăţile, acestea fiind 
confiscate de Centrul Naţional de Românizare sau ocupate de alţi particulari. 

Din alt punct de vedere, consecinţele deportărilor se regăsesc şi în perioada 
comunistă. Astfel, la 7 mai 1952, un document al Departamentului pentru 
Problemele  Naţionalităţilor  Conlocuitoare din cadrul Consiliului de Miniştri 
înregistrează reticenţa populaţiei de etnie rromă la colaborarea cu autorităţile 
administrative, în special faţă de recensăminte“. 


Rromii în timpul regimului comunist (1945-1989) 
In lupta pentru putere politică, Partidul Comunist a atras în rândurile sale şi 
rromi. „Originea sănătoasă” îi recomanda «în aparatul de partid, în miliţie, armată 

şi organele de securitate»*, puteau însă urca în ierarhie numai până într-un anumit 
punct, fără a-l depăşi vreodată, indiferent de competenţe şi performanţe. Deosebită 
atenţie li s-a acordat în campania electorală din 1946, când Blocul Partidelor 
Democratice (BPD), din care făcea parte şi PCR, a adresat rromilor manifeste cu 
apelativul „Fraţi romi şi surori romiţe”**. Ulterior, documentele PCR nu mai 
pomenesc de rromi, trecându-i la alte minorităţi. Ba împotriva rromilor au fost şi 
represalii pentru a se confisca aurul, pe care o parte dintre aceştia îl deţineau de 
veacuri sau pentru a-i forţa să renunţe la modul de viaţă specific, uneori nomad, în 
vederea încadrării lor marginale în sistemul economiei socialiste. „Economic, 
profesional şi social, romii au primit în acest regim şansa de a se integra în modul 
de viaţă modern, chiar dacă adesea în mod forţat”.* 

Politica comunistă faţă de minorităţi era una asimilaţionistă*, menită să 
asigure formarea „poporului unic comunist”. Aceasta, în ceea ce i-a privit pe rromi, 
a însemnat: 

i sedentarizarea forțată a neamurilor nomade, în perioada 1958-1965, 
când „toţi au fost fixați în aşezări şi case” „neacordându-li-se însă şi dreptul de 
a reprezenta o minoritate etnică, liberă să-şi promoveze propriile tradiţii 
culturale. ”*? 

2. politica educaţională: „familiile rrome fiind obligate să-şi trimită copiii 
la şcoală”“!. Această politică a oferit copiilor rromi şanse asemănătoare celorlalţi 
copii, dar dacă pentru unii a însemnat acces la şcoli profesionale şi tehnice, 
licee, facultăţi, pentru alţii, oportunişti, a însemnat negarea apartenenţei etnice 
pentru obţinerea unor poziţii destinate, în mod discriminatoriu, majoritarilor. S- 
au găsit registre matricole, în unele şcoli, în care, în dreptul elevilor rromi, era 
înscrisă etnia - ţigan. Mulţi elevi, datorită activităţilor sezoniere în care erau 
prinşi părinţii, la mari distanţe de casă, abandonau şcoala pentru a-i urma şi 
ajuta pe părinţi, abandon nerecunoscut de autorităţi. 

Rromii care nu au putut lucra în agricultura de stat sau cooperatistă «ca 
urmare a dezvoltării industriei, au năvălit în oraşe; unii s-au calificat pe baza 
cerinţelor de atunci, din lăutari au devenit muncitori, alţii au aglomerat oraşele»? în 
sectorul salubrităţii sau al resurselor refolosibile. Bunii meşteşugari au fost recrutaţi 
în cooperativele meşteşugăreşti din rural sau urban. «Socialismul a distrus în mare 
măsură profesiile tradiţionale ale romilor şi prin aceasta multe dintre componentele 
vieţii lor tradiționale». De asemenea «comerţul ambulant a fost practicat de 
anumite categorii de ţigani, fie în baza unor autorizaţii, fie ilicit». 

Pentru a învinge tradiţionalismul rromilor, a existat şi un PROGRAM DE 
INTEGRARE SOCIALĂ A RROMILOR, care a funcţionat în perioada 1977-1983, fără 
însă a da rezultate spectaculoase, datorită crizei sociale şi economice în care 
România se adâncea cu fiecare zi. Programul de integrare socială avea la bază 
„încercarea de încadrare în muncă a romilor-problemă”, adică a celor care îşi 
părăseau locurile de muncă prost plătite şi datorită inadaptării, uneori lipsei 
calificării, dar şi din cauza atitudinii ostile a autorităţilor şi chiar a populaţiei. 
Conform Raportului «întocmit în anul 1983 de Secţia de Propagandă a CC al PCR, 
acest program cuprindea o „Platformă de măsuri cu privire la încadrarea în muncă 
şi integrarea socială a ţiganilor” şi era derulat prin Ministerul Afacerilor Interne”. 
Raportul din 1983, singurul publicat în legătură cu acest program, arată că 

„măsurile de integrare a ţiganilor nu au dat rezultatele scontate. În 1977, 32,7% din 
populaţia țigănească aptă de muncă nu era angajată; în cazul femeilor procentul 
era de 48%. In 1983, datorită restructurărilor din unităţile falimentare, situaţia era şi 
mai gravă“, în condiţiile în care un raport al Ministerului Afacerilor Interne apreciază 
că, în 1977, în România trăiau 540 000 de rromi.“ Concluziile raportului au fost că 
romii nu sunt integrați social, au mentalități retrograde, au atitudine negativă faţă 
de muncă şi faţă de viaţa socială“. 

Datorită faptului că, la mijlocul anilor '80, situaţia economică şi socială a 
României friza dezastrul, s-a renunţat la programul a cărui aplicare nu adusese mari 
schimbări, deoarece autorităţile, depăşite de criza social-economică, trebuiau să-şi 
concentreze atenţia spre problemele grave ale naţiunii majoritare. 

Politica de sistematizare din anii 70-'80 a însemnat desfiinţarea „ţigăniilor” 
tradiţionale, a neamurilor de rromi şi aşezarea multor rromi în blocuri de locuinţe??, 
unde se adaptau greu noilor condiţii de viaţă, în apartamentele neîncăpătoare. 
Forţat aşadar, rromii au fost integrați modului de viaţă românesc, fiind siliţi să-şi 
abandoneze propriul mod de viaţă, comportamentul social, comunitatea. 
Consecința a fost pierderea limbii şi culturii rromani, spre a nu fi „percepuți ca 
elemente străine ce trebuiau integrate în noua societate românească”. 

In aceste condiţii, doi sociologi din grupul celor 6-7 persoane rrome?! care se 
străduiau să organizeze dizidenţa rromă, încă din anul 1976 (Nicolae Gheorghe şi 
Vasile Burtea), pe lângă demersurile de atenţionare către autorităţi, au procedat, 
sub pseudonim (Alexandru Danciu şi Cosmina Cosmin), la sensibilizarea opiniei 
publice şi instituţiilor vestice (prin intermediul postului de radio Europa Liberă şi 
publicaţiile pariziene L'Alternative şi Le Matin*?) faţă de situaţia tot mai degradată a 
rromilor din România. 

In răspunsul de solidarizare cu Alexandru Danciu, Cosmina Cosmin, la 16 
mai 1982, aprecia că „mai târziu, când „partidul maselor populare şi al dreptăţii” s- 
a văzut înzestrat cu proprietăţile şi funcţiile râvnite, a constatat că nu mai avea 
nevoie de ţiganii pe care-i îimpinsese spre tot felul de potlogării revoluționare, şi 
trebuia să se descotorosească de ei, trimițându-i în închisori pentru excese sau 
excluzându-i din partid, pentru a nu strica imaginea partidului imaculat. Odată cu 
răspândirea naţionalismului promovat de partid şi cu extinderea rolului său 
conducător, o întreagă serie de oameni capabili şi bine pregătiţi au fost rând pe 
rând scoşi din funcţii pentru simplul motiv că erau ţigani. "55 


Rromii în perioada postdecembristă 

Revoluţia română din 1989 a reprezentat un moment deosebit şi pentru 
etnia rromă. Nu numai prin participarea semnificativă a membrilor etniei rrome la 
revoluţie, de pildă cunoscutul Dumitru Dincă, revoluţionarul de la Piaţa Universităţii, 
(eveniment de la care nu au fost absenţi nici dizidenţii rromi din timpul 
socialismului: Nicolae GHEORGHE a fost coparticipant la evenimente din sediul 
Comitetului Central al Partidului Comunist Român, iar Vasile BURTEA a fost unul 
dintre cei patru conducători ai Revoluţiei române din Braşov), dar şi prin 
consecinţele acesteia. 

În primul rând, militantismul etnic al rromilor a ieşit din ilegalitate. Aceasta 
a însemnat posibilitatea organizării legale a etnicilor rromi. Din păcate, „oferta” 
guvernului provizoriu de atunci, potrivit căreia cine prezenta un tabel cu cel puţin 
250 semnături, pe lângă faptul că putea să legalizeze un partid, mai era 
subvenţionat şi cu un milion de lei (raportul oficial de schimb era de 1$ = 16 lei) a 
fărâmiţat etnia rromă. In perioada 1990-1993, au apărut cel puţin 67 de O.N.G.-uri 
şi mic partide rrome care, pentru a primi subvenţia sau finanţarea de proiecte, nu s- 
au alăturat recent înfiinţatei (februarie 1990) Uniuni Democratice a Rromilor din 
România - structură ce s-a dorit reprezentativă pentru etnie, după exemplul 
celorlalte minorităţi, având şi primul parlamentar rrom. Pe lângă mirajul milionului 
de la stat, la fărâmițarea mişcării rrome a contribuit şi lipsa conştiinţei unui interes 
naţional sau etnic rrom; şi asta datorită neconvieţuirii rromilor pe un acelaşi 
teritoriu, acelaşi areal, formator”*, ca şi datorită nepotolitei sete de putere a unor 
oameni ţinuţi, de secole, la marginea societăţii. 

Apoi, în toate comunităţile rrome s-a trezit speranţa reînvierii meseriilor 
tradiţionale şi a împroprietăririi sperate de veacuri. Pregătirea şi apariţia Legii nr. 
18/1991 a fondului funciar a întreţinut aceste speranţe”. 

In al treilea rând, consemnăm şiruri de deziluzii şi noi suferinţe pricinuite de 
discriminările din legea mai sus menţionată, de modul abuziv şi discriminatoriu al 
aplicării sale (ca şi a Legii nr. 67/1995 a ajutorului social”, de altfel), de 
disponibilizările masive de forţă de muncă rromă (rromii au fost primii şomeri ai 
fostelor întreprinderi şi unităţi de producţie socialiste, urmaţi îndeaproape de 
femei), de apariţia Hotărârii Guvernului nr. 125/19965%, care anula, de fapt, 
prevederi ale Legii nr. 67/1995%, de emigrația ilegală urmată de brutale returnări 
forţate din ţări europene ca Germania, Franţa, Belgia, Italia etc., de conflictele 
interetnice soldate cu morţi, răniţi şi case incendiate sau devastate (Hodoreni, 
Mihail Kogălniceanu, Bolintin etc.)%, de abuzurile poliţiei în comunităţi de rromi 
(razii ilegale, intimidări, violenţe), de numeroasele evacuări forţate, de acţiunile 
concentrate de eliminare sau limitare drastică a accesului acestei etnii la resursele 
societăţii. 

Salutară rămâne, totuşi, obţinerea locurilor speciale pentru absolvenţii 
rromi în licee, şcoli vocaţionale şi universităţi. Acestea au devenit creuzetele în care 
s-a format noua intelectualitate rromă şi noii activişti rromi, cu o considerabilă 
zestre poliglotă, cu o conştiinţă etnică declarată, cu asumarea neechivocă a 
etnicităţii, în comparaţie cu vechea intelectualitate rromă, ce îşi masca etnicitatea 
şi legăturile cu etnia. 

Introducerea, în anul 1992, a limbii rromani sub cupola învăţământului 
academic (în cadrul Facultăţii de Limbi şi Literaturi Străine a Universităţii din 
Bucureşti, sub forma unui curs opţional susţinut de prof. Gheorghe Sarău), alături 
de creşterea interesului pentru dezbaterea şi prezentarea problemelor cu care se 
confruntă rromii (chiar şi de pe poziţii extrem de ostile) au constituit imbolduri de 
formare a unor autentici autori rromi şi de creştere exponențială a cercetărilor şi 
materialelor efectuate, scrise şi publicate de rromi sau despre rromi. Bibliografia de 
la finalul cărţii, precum şi aceea, mult mai amplă, anexată pe DVD (RR4 - 
Bibliografie), sunt grăitoare în susţinerea afirmației. 


ALBANEZII 


* Burtea, Vasile, 2002, Rromii în sincronia şi diacronia populațiilor de contact, Lumina Lex, Bucureşti, p. 125-162 
* Burtea, Vasile, op. cit, p. 125-162 

* Legea nr. 18/1991 a fondului funciar, în Monitorul Oficial cu numărul 37/20.02.1991 

* Legea nr. 67/1995 privind ajutorul social, în Monitorul Oficial nr. 131/29.06.1995 

* Hotărârea nr. 125/1996 cu privire la stabilirea unor măsuri în legătură cu acordarea ajutorului social, precum şi 
pentru modificarea şi completarea Normelor metodologice pentru aplicarea dispozițiilor Legii nr. 67/1995, în 
Monitorul Oficial nr. 55/15.03.1996 

©’ Legea nr. 67/1995 privind ajutorul social, în Monitorul Oficial nr. 131/29.06.1995 

 Burtea, Vasile, 2002, Rromii în sincronia şi diacronia populațiilor de contact, Lumina Lex, Bucureşti, p. 162-166 


Stabiliţi cu prioritate în localităţi din sudul României şi preponderent în 
oraşe, albanezii au avut cele mai bune relaţii cu celelalte comunităţi etnice. Oraşele 
în care s-au naturalizat - Bucureşti, Brăila, Giurgiu, Turnu Severin, Constanţa, 
Tulcea, Craiova, Slatina etc. - au avut o compoziţie etnică eterogenă, ceea cea 
facilitat adaptarea rapidă a noilor-veniţi. Cel mai bun exemplu este oraşul Brăila, în 
care, la mijlocul secolului al XIX-lea, populaţiile alogene erau mai numeroase decât 
localnicii. Aceasta a făcut ca, în deceniul al patrulea al secolului al XIX-lea, un 
membru al familiei albaneze Vechilargi (Veqilharxhi, în limba albaneză) să fie ales 
primar al urbei. In al doilea rând, prin meseriile pe care le-au practicat, etnicii 
albanezi erau stimulaţi să întreţină relaţii de bună vecinătate cu populaţia 
majoritară şi celelalte etnii. In istoria acestor relaţii nu se cunosc cazuri de conflicte 
interetnice la care să participe minoritarii albanezi. 

La sfârşitul secolului al XIX-lea, în teritoriile balcanice populate de albanezi, 
începe o puternică mişcare de Renaştere naţională (Rilindja), curent sprijinit politic 
şi financiar de comunitatea de albanezi din România. Este perioada în care au luat 
naştere societăţile culturale şi patriotice ale albanezilor din România. Una dintre ele, 
„Societatea scrierii albaneze”, a fost înfiinţată în 1881, ca filială a celei din Istanbul. 
In aceeaşi perioadă a luat naştere societatea „Drita” (Lumina), formată în 1884, cu 
filiale în mai multe oraşe din România. Sub egida ei a funcţionat o şcoală normală 
pentru învăţători, care erau trimişi apoi la şcolile albaneze din ţara natală. Alte 
societăţi culturale şi patriotice care au funcţionat în România au fost „Dituria” 
(Ştiinţa), „Shpresa” (Speranţa) şi „Bashkimi” (Unirea). 

Scopul declarat al „Societăţii scrierii albaneze” a fost tipărirea de cărţi în 
limba albaneză. Societatea „Drita” avea în componenţă tineri comercianţi şi 
intelectuali albanezi proveniţi din sudul Albaniei, care au luat în propria mână 
iniţiativa luptei de eliberare şi pentru progres naţional. Preşedinte al societăţii 
„Drita” a fost ales A. Avramidhi, vicepreşedinte K. Eftimiu, iar preşedinte de onoare 
K. Zappa, un mare om de afaceri şi filantrop. În statutul ei era prevăzută „înfiinţarea 
unei societăţi culturale cu sediul la Bucureşti, având ca unic scop cultivarea limbii 
albaneze şi dezvoltarea şcolii albaneze în limba maternă”. 

In anul 1887 a fost întemeiată la Bucureşti a doua societate, „Dituria”, de 
fapt o facțiune desprinsă din „Drita”. Acest fapt nu a dus la diminuarea activităţii 
patrioţilor albanezi, ci, din contră, la intensificarea ei. Noua conducere a „Dritei” 
avea să înfiinţeze filiale în numeroase oraşe ale României - Constanţa, Brăila, 


Călăraşi, Focşani, Ploieşti -, iar în anul 1887 avea să apară prima publicaţie 
albaneză în România, „Albanezul”, cu subvenție acordată de Guvernul de la 
Bucureşti. 


Un pas înainte în organizarea albanezilor din România a fost unificarea, în 
anul 1906, a societăţilor „Drita”, „Dituria” şi „Shpresa”. La şedinţa din 29 noiembrie 
1906, când s-a realizat acest vechi deziderat, s-a luat decizia ca noua societate să 
se numească „Tomori”, iar pe 7 decembrie 1906, societatea a primit denumirea 
definitivă de „Bashkimi” (Unirea). Tot atunci a fost aprobat şi statutul, unde se 
sublinia că scopul ei este promovarea culturii şi limbii albaneze, deschiderea şcolii 
albaneze de la Bucureşti, editarea de cărţi şi reviste în limba albaneză, înfiinţarea 
de şcoli albaneze în ţara de origine ş.a. Toate manualele şi cărţile editate de 
„Bashkimi” urmau a fi trimise gratuit în Albania. Liderul incontestabil al comunităţii 
şi al acestor societăţi a fost Nikolla Naço (Nacio, în alb., 1843-1913). 

Legat de organizarea şi funcţionarea acestor societăţi, mai trebuie spus că 
monarhia şi statul român au sprijinit necondiţionat activitatea lor, fapt recunoscut în 
repetate rânduri de liderii istorici ai comunităţii. De altfel, România a fost primul stat 
care a recunoscut guvernul prinţului Wilhelm de Wied (1914), primul guvern 
instaurat în Albania după Independenţă, cu acordul puterilor europene. Şi încă ceva: 
datorită relaţiilor speciale şi afinităţilor dintre români şi albanezi, Albania a 


recunoscut în România „sora mai mare”, statul prieten, dispus întotdeauna să-i 
întindă o mână în caz de nevoie. 

După declararea independenţei Albaniei (28 noiembrie 1912), activitatea 
acestor societăţi a continuat, având acum cu totul alte priorităţi. Ele au funcţionat 
până după al Doilea Război Mondial, când toate organizaţiile comunităţilor etnice au 
fost desfiinţate de regimul comunist (1953). 

După 1990, o parte a comunităţii albaneze s-a grupat în jurul Uniunii 
Culturale al Albanezilor din România (UCAR), înfiinţată la 24 mai 1990 şi având ca 
preşedinte pe istoricul Gelku Maksutovici. UCAR a militat pentru revitalizarea 
comunităţii pe plan cultural, prin tipărirea de cărţi şi reviste. Ea a editat ziarul 
„Albanezul” şi a publicat anuarul cu acelaşi nume. UCAR a organizat seminarii şi 
simpozioane dedicate istoriei şi culturii comunităţii albaneze din România, relaţiilor 
cu patria mamă. Anul 1996 a însemnat şi intrarea în Parlamentul României a 
deputatului minorităţii albaneze, prof. Oana Manolescu. În 1999 s-a înfiinţat 
Asociaţia Liga Albanezilor din România (ALAR), organizaţie care, începând din anul 
2001, a primit sprijinul financiar al Guvernului României pentru activităţi de 
promovare a culturii şi tradiţiilor comunităţii albaneze. ALAR a editat, la editura 
proprie, „Privirea”, volume de traduceri, reportaje şi interviuri, proză şi poezie ale 
reprezentanţilor comunităţii şi ale autorilor albanezi, precum şi revista lunară 
„Prietenul Albanezului”. Ansamblul vocal-instrumental „Serenada” a promovat în 
România muzica albaneză, mai cu seamă cea din zona Korcea (din sud-estul 
Albaniei), iar formaţia de dansuri a adus în faţa publicului românesc dansurile 
specifice zonelor folclorice din patria de origine. 


SLOVACII 


Din momentul aşezării pe teritoriul pe care îl locuiesc azi în România, 
slovacii au cunoscut autoritatea statală a Imperiului Habsburgic, dualismul austro- 
ungar, ca apoi , după 1918 să trăiască în cadrul statului român. 

De la bun început coloniştii slovaci veneau în contact cu alte etnii. La 
Mocrea, în judeţul Arad ei s-au aşezat alături de maghiari. La Nădlac sunt aşezaţi 
alături de români şi sârbi. Aşezarea în Banat a slovacilor se face alături de şvabi. 
Zona Bihorului şi Sălajului cunoaşte zone extinse locuite doar de slovaci, localităţile 
pe care le ridică aceştia învecinându-se doar cu hotarele unor localităţi populate de 
români sau maghiari. 

In zona Bucovinei ei au trăit alături de români şi polonezi. 

Păstrarea limbii, religiei, obiceiurilor şi tradiţiilor a fost posibilă doar prin 
conjugarea eforturilor la nivelul acestor comunităţi a familiei, bisericii şi şcolii. 
Comunitățile veneau cu graiul slovac din zona lor de baştină, aduceau cu ei pe 
lângă inventarul minim de unelte, precum şi obiceiurile specifice legate de 
principalele momente ale vieţii, de ciclurile anotimpurilor şi de sărbătorile 
religioase. 

Conştienţi de necesitatea unei educaţii şcolare în limba maternă, slovacii au 
ridicat, paralel cu clădirile bisericilor, şi edificii ale şcolilor confesionale. În zona 
Banatului şi a Aradului s-au aşezat slovacii de religie luterană. În localităţile lor 
procesul de construire a şcolilor confesionale luterane a reprezentat de la bun 
început o prioritate. Un bun exemplu în acest sens îl reprezintă Nădlacul. Aici 
populaţia slovacă aşezată la 1803 vine de la bun început cu un învăţător, iar 
învăţământul primar începe într-o casă închiriată încă din anul colonizării. 

Creşterea rapidă a populaţiei slovace din Nădlac, datorată sporului natural 
ridicat, precum şi noilor valuri de slovaci veniţi din Stamora, unde convieţuirea lor 
alături de şvabii luterani degenerează în conflict interetnic la 1806, migrarea spre 
Nădlac a coloniştilor slovaci din alte localităţi de pe teritoriul Ungariei şi cel al 
Slovaciei, a determinat pe parcursul unui secol de vieţuire a slovacilor nădlăcani 


ridicarea a zece localuri de şcoală. Aceste clădiri erau ridicate sub patronatul 
comunităţii slovace luterane. Clădirile erau prevăzute şi cu locuinţă pentru 
învăţător. 

Evoluţia istorică a slovacilor din perioada dualistă a cunoscut progrese 
economice, procesul de aculturaţie, dar şi tendinţe de deznaționalizare prin 
maghiarizare. Astfel, efortul de maghiarizare s-a manifestat începând cu 
învăţământul preşcolar. Acest proces i-a unit pe slovacii nădlăcani cu românii din 
localitate şi din zonă, în demersurile lor politice de apărare a drepturilor naţionale. 

Colaborarea pe plan politic se materializează, la începutul secolului al XX- 
lea, prin sprijinirea candidaturilor reprezentanţilor P.N.R. de către slovacii nădlăcani. 

Rezultatele aculturaţiei s-au manifestat plenar deja la cumpăna secolelor 
XIX-XX. Ele s-au manifestat, atât prin consolidarea economică şi socială a 
localităţilor cu populaţia slovacă mai numeroasă (Nădlac, Ţipar, Peregu Mare, 
Vucova, Brestovăţ), cât şi prin revigorarea manifestărilor lor culturale. In acest sens 
Nădlacul începe să aibă un caracter de aşezare urbană, sub aspectul vieţii sociale, 
politice şi culturale, devenind treptat centrul spiritual şi cultural al slovacilor din 
România. 

Primul Război Mondial a întrerupt evoluţia paşnică a vieţii locuitorilor 
Imperiului dualist. Trimişi pe front să lupte contra propriilor interese naţionale, 
slovacii din Transilvania, Banat şi Bucovina au sângerat alături de alte naţionalităţi, 
oprimate pe frontul rus şi cel italian. 

Incheierea războiului a făcut posibilă schimbarea situaţiei geo-politice. 

După 1 decembrie 1918, slovacii din Banat, Sălaj, Bihor şi Satu Mare, 
precum şi cei din Bucovina se vor regăsi într-un nou cadru statal. Ei devin cetăţeni 
ai României Mari. Integrarea lor în teritoriul României va fi întârziată de revoluţia 
ungară, care pentru o scurtă perioadă aduce Nădlacul sub ocupaţie ungară. Această 
situaţie a dus la prigonirea fruntaşului mişcării slovace din Nădlac, a preotului 
luteran slovac Ludovit Boor, de către noile autorităţi. Boor şi familia lui este 
expulzat din Nădlac, fiind nevoit să se refugieze la sud de Mureş, în Banatul 
controlat de armata sârbă. 

Intervenţia armatei române în Ungaria readuce zona sub administraţia 
românească. Delimitarea frontierei de stat a României din 1920 a fost un nou prilej 
pentru slovacii din Nădlac de a-şi manifesta voinţa de convieţuire cu românii. 
Comisia militară trimisă să delimiteze în teren graniţa de vest a României a fost 
întâmpinată la Nădlac de către fruntaşii slovacilor, preoţii L. Boor şi Ivan Bujna. 
Aceştia au solicitat comisiei, în numele propriu şi al populaţiei locale slovace, 
alipirea Nădlacului la România. 

Meritele preotului L. Boor au fost recunoscute de către autorităţile statului 
român, printr-o scrisoare de mulţumire adresată acestuia de către prefectul 
Aradului D. Mărcuş. 

Pentru perioada 1803-1912 beneficiem de izvoare istorice scrise, de 
monografiile elaborate de preoţii luterani Daniel Zajac şi Ludovit Haan, autorii ce 
acoperă primii 50 de ani de istorie a slovacilor nădlăcani. In scrierea lor ei 
analizează componenţa etnică şi religioasă a populaţie, subliniind buna înţelegere 
dintre slovaci şi români. Afirmă că aceste două comunităţi convieţuiau paşnic, 
interacţionau, ba mai mult, unii dintre români şi-au însuşit limba slovacă, fiind în 
măsură să comunice cu slovacii. Ei consemnează şi faptul că nu lipsesc adresările 
unora către ceilalţi prin cuvintele româneşti vecine şi frate. 

Aceeaşi sursă ne face cunoscut faptul că la 1806 slovacii colonizați la 
Stamora părăsesc localitatea, din cauza neînțelegerilor apărute între ei şi 
coreligionarii lor şvabi. 

Relaţii paşnice existau şi între slovacii din Mocrea şi mai vechii locuitori de 
etnie maghiară. 

Monografia din 1912, scrisă de preotul Ivan Bujna, face o analiză şi mai 
profundă a relaţiilor devenite deja tradiţionale dintre comunitatea slovacă şi cea 
română din Nădlac. Sunt redate în textul ei obiceiurile de nuntă la românii localnici. 


Elementele luptei comune a slovacilor şi românilor nădlăcani sunt redate şi 
de către scriitorul slovac Jozef Gregor Tajovsky. Acesta consemnează o foarte bună 
înţelegere dintre fruntaşii politici ai comunităţii slovace şi preotul ortodox român 
Marcovici, persecutat de autorităţile locale pentru activitatea sa legată de 
Memorandum. 

Acelaşi scriitor cosemnează colaborarea comunităţii slovace cu sârbii 
localnici. Instăritul Isa Mudrici sprijină financiar constituirea Societăţii muzeografice 
slovace. Participă alături de slovacii nădlăcani la vizitarea Slovaciei. Cunoaşte astfel 
personalităţile mişcării naţionale slovace. Limba de comunicare dintre Mudrici şi 
prietenii săi slovaci era cea maghiară. 

Pentru activitatea desfăşurată în sensul unirii spaţiului locuit de slovaci cu 
România, preotul L. Boor va deveni senator al primului parlament constituit după 
1918. 

În perioada interbelică slovacii din România au beneficiat de cadrul 
democratic asigurat de prevederile Constituţiei din 1923. Bunele relaţii dintre 
România şi Cehoslovacia au dus la adoptarea Convenţiei culturale româno- 
cehoslovace din 1936. Pe baza acesteia şi cu sprijinul financiar al Cehoslovaciei au 
fost construite 13 şcoli în localităţile cu populaţie slovacă din Bihor şi Sălaj. În 
localităţile Borod-Şerani, Borumlaca, Chiuvag, Huta-Voivozi, Şinteu, Valea Cerului, 
Făgetu, Făgetu Il, Sacalasău Nou, şi Zăuani Băi au fost trimişi din Cehoslovacia 
învăţători slovaci calificaţi. Acelaşi lucru s-a întâmplat şi în Bucovina, la Poiana 
Micului. Aceste schimbări au determinat unele acţiuni ostile în localităţile cu 
populaţie mixtă, din punct vedere etnic. Astfel de atitudini întâlnim la Nădlac din 
partea românilor, la Poiana Micului, din partea polonezilor şi la Brestovăţ, din partea 
şvabilor. Noile şcoli ale comunităţilor slovace absorbeau elevi, care până atunci 
frecventaseră cursurile la şcolile comunităţilor etnice respective. 

Dezvoltarea culturală a comunităţii slovace în perioada interbelică poate fi 
urmărită în presa acesteia. Slovensky tyzdennik (Săptămânalul slovac) apărea la 
Nădlac în perioada 1929-1932. 

Naše snahy národné, kultúrne a hospodárske. Časopis Slovákov a Čechov v 
Rumunsku (Strădaniile noastre naționale, culturale şi economice. Revista slovacilor 
şi cehilor din România) apărea în perioada 1936-1941. Ambele au contribuit la o mai 
bună cunoaştere reciprocă a slovacilor din România, a problemelor generale şi 
specifice a fiecărei comunităţi în parte. Constituirea relaţiilor de colaborare dintre 
comunităţile slovacilor cu cele ale cehilor din România a reprezentat o altă 
consecinţă a presei. 

Dictatul de la Viena va duce la limitarea relaţiilor dintre aceste comunităţi. 
Localitățile slovace din Bihor, Sălaj şi Satu Mare vor ajunge sub ocupaţia hortistă. 
De suferit vor avea, atât şcolile acestora, precum şi unele familii din Ip şi Ceruşa. 

După 1945 se va reveni pentru o scurtă perioadă la democratizare, ca din 
1948 să fie desfiinţate toate organizaţiile culturale ale slovacilor din România. 

Menţinerea reţelei şcolare cu limba de predare slovacă, activitatea 
preoţilor, legăturile cu ţara de origine, teatrul de amatori, ansamblurile folclorice i- 
au ajutat pe slovacii din România să-şi păstreze limba, cultura şi obiceiurile în 
perioada comunismului. Cenaclul literar Ivan Krasko, înfiinţat la 1976, a contribuit la 
dezvoltarea literaturii slovace din România, la cercetarea istoriei şi a tradiţiilor 
comunităţii, precum şi la publicarea unor traduceri din literatura română. 

După 1989, noul cadru democratic a permis dezvoltarea culturală a 
comunităţii slovace. 


CEHII 


Încă de la aşezarea lor în Banatul de sud, coloniştii cehi au fost cuprinşi în 
două regimente grănicereşti austriece: satele Sfânta Elena, Giîrnic şi Bigăr au fost 


incluse în Regimentul 14 sârbo-bănăţean cu sediul la Biserica Albă, iar Ravensca, 
Şumiţa, Eibenthal şi Ogradena Nouă (lângă Orşova), în Regimentul 13 româno- 
bănăţean, cu sediul la Caransebeş. Zona „acoperită” de regimentele grănicereşti 
purta numele de „confiniu militar” şi era, de fapt, un cordon de pază al graniţei de 
la Dunăre, faţă de atacurile turceşti. Toţi bărbaţii de la 20 la 50 de ani, inclusiv 
preoţii şi învățătorii aveau obligaţia efectuării serviciului militar la graniţă. 
Regimentele grănicereşti s-au menţinut până în anul 1872, când graniţa dunăreană 
a fost demilitarizată din ordinul împăratului Francisc Iosif |. Din anul 1880, satele 
cehe au fost cuprinse în nou înfiinţatul comitat Caraş-Severin cu reşedinţa la Lugoj. 
După Marea Unire din 1918, Eibenthal, Şumiţa şi Ogradena Nouă au fost incluse în 
judeţul Severin, iar Ravensca, Bigăr, Sfânta Elena şi Giîrnic în judeţul Caraş, toate 
satele având primării proprii. Intre anii 1950-1968 satele cehe au făcut parte din 
regiunea Banat, iar după 1968 din judeţele Caraş-Severin şi Mehedinţi (doar 
Eibenthal, căci Ogradena Nouă s-a desfiinţat odată cu construirea barajului de la 
Porţile de Fier I). 

In perioada Primului Război Mondial, circa 1 000 de cehi bănăţeni au fost 
mobilizați în armatele austro-ungare, cum au fost: Václav Pek, Václav Eliáš, Václav 
Klepâtek din Sfânta Elena, J. Pelnat, F. Mleziva, F. Roch din Bigăr, Frantisek Fikl, 
Josef Fikl, Martin Seidl din Eibenthal, Augustin Kalina, Stepân Velich şi Josef Draxel 
din Şumiţa, învățătorul Frantisek Pallât, Frantisek Subert, Frantisek Penkava din 
Ravesca, Josef Kapic, Josef Nedvěd şi Emanuel Nedved din Gîrnic. 

Nici al Doilea Război Mondial nu a cruțat satele cehe, circa 300 de bărbaţi 
fiind mobilizați, unii luptând în sângeroasele bătălii din Crimeea şi de la Stalingrad, 
iar alţii au participat şi la campania antifascistă din vest, primind decoraţii şi medalii 
pentru faptele lor de curaj. Asemenea combatanți au fost: František Schweiner şi 
Jan Houska din Giîrnic, Rudofl Keller şi Petr Mocek din Sfânta Elena, Stepân Urban, 
Josef Fikl din Eibenthal, Josef Procházka, Josef Fiala din Ravenska, Stepân Pelnat şi 
Albert Lissi din Bigăr, Frantisek Sykora şi Josef Kalina din Şumiţa. 

După instaurarea regimurilor comuniste în Europa răsăriteană, în urma unui 
tratat româno-cehoslovac din 10 iulie 1946 a demarat acţiunea de re-emigrare în 
Cehoslovacia, a cehilor din Banat. Intre anii 1947-1049 au plecat 31 de transporturi 
cuprinzând circa 2 500 de persoane. Re-emigranţii au fost aşezaţi la Cheb, alţii în 
zone miniere şi agricole din Boemia de Sud şi treptat, prin muncă şi perseverenţă şi- 
au făcut o situaţie materială bună. Tot în primii ani ai comunismului, în unele din 
satele cehe au luat fiinţă întovărăşiri agricole numite „6 Martie”, care însă nu au 
funcţionat decât 2-3 ani, nefiind rentabile. 

Comunitatea cehă din sudul Banatului a căzut victimă şi „gulagului” 
comunist, adică deportării în Bărăgan, provocată de tensionarea relaţiilor cu 
lugoslavia lui Tito. Astfel, din Giîrnic au fost deportate trei familii (Cizler, Nemecek, 
Bradáč) numărând 15 persoane, din Sfânta Elena două familii (Klepâcek şi Kovářík) 
numărând unsprezece persoane, iar din Eibenthal 20 de persoane din familiile 
Urban, Fikl, Jágr, Nedved, Kobau, Havlíček. Unii au murit în deportare, alţii, din 1952, 
s-au mutat şi au primit domiciliu forţat la Comăneşti şi Petroşani. De abia în anul 
1956, supravieţuitorilor li s-a permis să revină acasă. 

După Revoluţia din 1989 din România, statul ceh prin ambasada sa de la 
Bucureşti şi prin fundaţia „Clov k v tísni “ (Omul la strâmtoare) a încercat să 
îmbunătăţească condiţiile de trai ale cehilor din Banatul de sud, implicându-se în 
diferite acţiuni şi proiecte edilitar-gospodăreşti, precum introducerea curentului 
electric, a televiziunii, a telefoniei fixe şi mobile, repararea şi chiar asfaltarea unor 
drumuri de acces, construirea de şcoli, încurajarea agroturismului, etc. Dar, ca 
urmare a restructurării unităţilor economice, minele de cupru, cărbune şi azbest din 
zonă s-au închis şi tineretul ceh a început să emigreze în număr tot mai mare în 
Cehia, mai târziu aducându-şi după ei şi familiile. Astfel, numărul locuitorilor din 
satele cehe a scăzut drastic. 

Coloniştii cehi au stabilit primele contacte cu alte etnii, încă de la aşezarea 
lor în Banat. Astfel, Magyarly „patronul forestier“ al cehilor din Sfânta Elena, era 


ungur, colonelul Drasenovici, de la compania de grăniceri din Pojejena, care i-a 
înscris pe cehi, era croat, iar părintele paroh Frantisek Unzeitig de la Gîrnic 
menţiona în 1855 că deserveşte 1384 catolici, 149 evanghelici şi 5 000 de români şi 
sârbi ortodocşi (din Pojejena şi Berzasca). De asemenea, pentru construirea unora 
din bisericile cehe (exemplu Şumiţa) au donat bani şi românii din satele din jur. Alte 
contacte s-au stabilit la locurile de muncă. Astfel, la minele de la Moldova Nouă, 
Cozla, Baia Nouă, Anina munceau români, sârbi, cehi, unguri, germani, etc. De 
exemplu, pe lista celor 182 de mineri, de diferite etnii, morţi în explozia de la mina 
Anina, din iulie 1920, se află patru cehi: Antonin Hájek, Ludvík Holeček, Josef Hádač 
şi Vâclav Zajitek. Din rândurile cehilor s-au ridicat primari şi viceprimari care au 
condus comunităţi mixte. De exemplu Vâclav Urbânek (1955) şi Alojs Pek (1977) din 
Sf. Elena au fost primar şi respectiv viceprimar la Pescari (Coronini), iar după 1990, 
Václav Ptek a fost primar şi apoi viceprimar la Giîrnic (şi Padina Matei), iar Václav 
Mleziva din Bigăr a fost viceprimar la Berzasca. 


GRECII 


Venind pe meleagurile Daciei din sete de aventură, din dorinţa de a 
descoperi şi coloniza ţărmuri noi, grecii au făcut să pulseze aici o viaţă urbană plină 
de rafinament (G 47, 48, 49, 50). Băştinaşii încep să imite formele unor vase 
greceşti, iar, de pe la mijlocul secolului al V-lea î.H., adoptă roata olarului. Monezile 
greceşti circulă în tot spaţiul dacic, noile procedee din metalurgie, ca şi vasele 
greceşti, pătrund adânc de-a lungul Dunării, al marilor cursuri de apă, răspândindu- 
se în toată ţara. Bunele relaţii dintre grecii din colonii şi localnici au fost umbrite 
uneori de conflicte (G 51). Oraşele greceşti au jucat un rol deosebit şi în 
combinaţiile diplomatice din zonă. Burebista, primul rege al celui dintâi stat dac 
avea ca ambasador pentru misiunile diplomatice delicate pe grecul Acornion, numit 
într-un decret „cel dintâi şi cel mai mare prieten” al regelui (G 52). De la început 
grecii au cooperat cu localnicii. Şi unii şi alţii au adoptat creştinismul, şi unii şi alţii 
au avut martirii lor. Numele unor martiri cum ar fi Kiril, Kindeas, Tasios Euprasis, şi 
Zotikos, Attalos, Kamasis şi Filippos, ne-au rămas scrise în limba greacă (G 53). 

Foarte active au fost relaţiile spaţiului românesc cu Bizanțul (G 54, 55, 56), 
iar după 1453, acest spaţiu a devenit ceea ce N. lorga numea „Bizanțul după 
Bizanţ”. Limba greacă a fost limba comerţului, a ortodoxiei, a culturii. Negustorii 
greci încep să vină în număr mare: „Bun e tot pământul, dar mai bună-i Valahia! 
Doar paradisul e mai bun decât în Dacia Valahia!” scria cronicarul grec Constantin 
Dapontes. Despre faimoasele caravane epirote care făceau transporturi în Ţările 
Române ne vorbeşte şi astăzi cântecul lui Rovas (G 57). Negustorii greci sunt 
semnalaţi adesea de călătorii străini (G 58, 59, 60, 61, 62, 63). O parte a acestor 
negustori a fost în trecere, mulţi însă s-au aşezat aici pentru totdeauna, 
cumpărându-şi case, moşii, prăvălii. Aici legislaţia le permitea, nu numai să aibă 
moşii, dar şi să ocupe funcţii. 

Modificarea echilibrului european în favoarea Turciei la jumătatea secolului 
al XVI-lea şi conjunctura impusă de sistemul dominaţiei otomane a dus, inevitabil, la 
creşterea ponderii grecilor în viaţa economică şi politică a Ţărilor Române în 
secolele al XVI-lea şi al XVII-lea. Incepând cu Mircea Ciobanul, domnii munteni şi 
moldoveni se apropie tot mai mult de grecii din Constantinopol, datorită trecerii pe 
care o aveau la Poartă. De la ei împrumută adesea banii necesari ocupării tronului, 
oferindu-le în schimb dregătorii în Ţările Române. Grecii se înmulţesc în Muntenia, 
la curtea lui Petru cel Tânăr, a Chiajnei, a lui Radu Mihnea, iar, în Moldova, sub Petru 
Rareş, Alexandru Lăpuşneanu, lacob Eraclide Despot, Petru Şchiopul. Ei urcă pe 
scara socială până la cele mai înalte dregătorii, unii ajungând chiar până la tronul 
domnesc. Foarte dinamică, mărindu-şi averea prin zestre şi tot mai influentă, 
boierimea greacă devine o concurentă serioasă pentru boierimea românească. 


Cronicile vremii semnalează nemulţumirea boierimii autohtone faţă de domnitorii 
care se înconjuraseră de greci (Alexandru lliaş, Alexandru Coconul, Leon Tomşa, 
Vasile Lupu). De pildă, Letopiseţul Cantacuzinesc relatează abuzurile vistierului grec 
Ghinea Ţucala, pe care, în 1653, slujitorii răsculați din Muntenia l-au luat din palat şi 
l-au împuşcat în faţa mulţimii. Dar la fel de adevărat este şi faptul că unii dintre 
greci, o spune chiar cronicarul lon Neculce (cunoscut pentru sentimentele 
antigreceşti), „se puneau tare pentru ţară”. Stolnicul Cantacuzino distingea între cei 
care veneau „ca să jefuiască şi să răpească” şi aceia de la care „se vede şi rămâne 
folos pe pământurile aceste”. In Ţările Române s-au refugiat şi mulţi clerici greci 
care, alături de negustori, au deschis calea intelectualilor. Odată cu ei au pătruns şi 
primele cărţi şi manuscrise greceşti. Inteligenţi şi abili, grecii au fost adesea folosiţi 
de domnitorii români în misiuni diplomatice (G 64). Unele biserici româneşti au fost 
zugrăvite de pictori greci (G 65, 66, 67). Reînvierea dreptului bizantin în Ţările 
Române datorează mult prezenţei învăţaţilor greci din Moldova şi Ţara Românească 
în secolul al XVII-lea. Dar fluxul emigrației greceşti a crescut mai ales în secolul al 
XVIII-lea. Ponderea grecilor crescuse şi în Imperiul Otoman, unde Coranul interzicea 
turcilor învăţarea limbilor „păgâne”, iar grecii, din simpli interpreţi, au ajuns 
adevăraţi intermediari ai politicii otomane, ajungând să dobândească tronurile 
Ţărilor Române. 31 de domnitori din 11 familii fanariote (Calimachi, Caragea, Ghica, 
Hangerli, Ipsilanti, Mavrocordat, Moruzzi, Mavrogheni, Racoviţă, Ruset, Suţu) au 
urcat de peste 70 de ori pe tronul Moldovei şi Ţării Româneşti (G 68, 69, 70, 71, 72, 
73, 74, 75, 76, 77). De multe ori în istoriografie calităţile le-au fost ignorate, iar 
defectele exagerate. In ultima vreme, istoricii au demonstrat că venirea grecilor la 
cârma Principatelor nu a fost o catastrofă în istoria românilor şi că domnii fanarioți 
au aplicat în Principate ideile iluministe, au făcut reforme, au modernizat dreptul, au 
încurajat dezvoltarea învăţământului şi culturii şi nu de puţine ori s-au identificat cu 
interesele româneşti. In această perioadă şi-au desfăşurat activitatea în spaţiul 
românesc o mulţime de tipografi, librari şi editori greci, traducători, profesori la 
Academiile Domneşti din laşi şi Bucureşti, foarte mulţi profesori particulari şi medici 
greci. Mulţi intelectuali români traduc şi scriu în greceşte, cu sentimentul că astfel le 
creşte prestigiul, nicidecum că s-ar înstrăina de spiritul românesc. Legăturile dintre 
intelectualii greci şi români ies în evidenţă şi prin traducerea în româneşte a 
scrierilor greceşti. Fostele manuale din Academiile Domneşti vor fi traduse şi 
folosite în şcolile româneşti. Profesorii şi elevii greci ai Academiei Domneşti din 
Bucureşti au format la 1821 „batalionul sfânt”, a cărui luptă cu turcii îi inspiră lui 
Grigore Alexandrescu oda „Mormintele Drăgăşanilor”. 

După destinul tragic al revoluţiei greceşti în Principate, grecii au continuat 
lupta pe pământul patriei lor. Unii s-au întors în Grecia, după obţinerea 
independenţei, dar mulţi vor rămâne definitiv în Principate, remarcându-se în 
societatea românească a vremii. Decretarea libertăţii comerţului prin Tratatul de la 
Adrianopol, în septembrie 1829, a avut ca rezultat creşterea numărului de emigranţi 
greci din porturile româneşti şi din fostele raiale. Tratatul de la Paris, din martie 
1856, încuraja de asemenea creşterea imigrației greceşti şi a activităţii comerciale 
a grecilor în porturile dunărene (art. 16). Regulamentele Organice, intrate în vigoare 
în 1831-1832, ofereau posibilitatea naturalizării străinilor şi dobândirii drepturilor de 
pământean (art. 379). După formarea statului român (1859), în anul 1860, 
comunităţile greceşti au fost recunoscute oficial de principele Al. loan Cuza. Ele se 
vor dezvolta de acum pe baza acordurilor semnate de România şi Grecia, în 1869, 
1900, 1932, având dreptul la biserici, şcoli şi publicaţii în limba greacă. Grecii s-au 
integrat activ în viaţa societăţii româneşti. In familiile lor copiii au fost educați să 
slujească noii lor ţări (G 78). Totodată ceilalţi locuitori ai ţării s-au implicat în viaţa 
comunităţilor greceşti. În ziarele româneşti apar adesea anunţuri în limba greacă. |. 
Heliade Rădulescu şi fraţii Christidis publică în tipografia lor, deopotrivă cărţi 
româneşti şi greceşti. Când ia naştere Societatea Tipografică Grecească din 
Bucureşti (1861), prin strădaniile lui Antonios Tabakopoulos, catalogul abonaților 
cuprinde şi greci şi români. Ziarele greceşti din România sunt citite cu interes şi în 


Grecia, Turcia, Bulgaria, datorită elementelor comune cu istoria şi cultura sud-est 
europeană. Scriind Oda închinată Greciei (G 79), C. Aricescu se va bucura de 
manifestările de simpatie ale comunităţilor greceşti. Acţiunile antiotomane din 
1866, din Creta, Thesalia şi Epir sunt sprijinite nu numai de greci. C.A. Rosetti 
publică în ziarul „Românul” pagini pline de entuziasm la adresa grecilor, pentru care 
Epaminonda Frangoudis îl omagiază în Cuvântarea sa dedicată luptătorilor căzuţi în 
Creta. În timpul războiului de reîntregire, grecii sunt prezenţi alături de camarazii 
români în luptele de la Mărăşeşti, Mărăşti şi Oituz (G80). Din cei 150 de membri ai 
Sfatului Ţării la Adunarea de la Chişinău care hotăra unirea Basarabiei cu România 
la 27 martie 1918, 45 aparţineau minorităţilor naţionale (ucraineni, evrei, ruşi, 
germani, bulgari, găgăuzi, armeni, polonezi, greci). Rezoluţia de unire de la Alba 
lulia (1 dec. 1918) şi apoi Constituţia din 1923 prevedeau largi drepturi pentru 
minoritățile naţionale din România (G 81, 82). 

Odată cu instaurarea regimului comunist, bunurile comunităţilor au fost 
confiscate. Mulţi greci au emigrat în această perioadă în Grecia, unde formează 
Asociaţia refugiaților greci din România şi publică ziarul „Vocea libertăţii” (G 83). Un 
nou val de emigranţi greci ajunge în România în timpul războiului civil din Grecia 
(1946-1949), când s-au refugiat aici numeroşi luptători din Armata Democratică 
Greacă, mii de soldaţi răniţi şi câteva mii de copii (G 84). România a fost un loc de 
exil ospitalier pentru mulţi scriitori greci angajaţi în frontul de stânga, care au găsit 
aici o a doua patrie, unde au scris şi editat o mare parte a operei lor. După 
prăbuşirea juntei militare aflate la putere în Grecia în 1974 şi revenirea la un regim 
civil, mulţi greci din România s-au întors în Grecia sau au plecat în alte ţări pentru a- 
şi întregi familiile. 

După evenimentele din decembrie 1989, care au marcat revenirea 
României la un regim democratic, Grecia a ajutat imediat România şi a rămas 
aproape de ea în dificila tranziţie, fiind unul din principalii ei susţinători în 
organismele europene şi euro-atlantice. Ca şi celelalte minorităţi, grecii şi-au 
constituit propria organizaţie, Uniunea Elenă din România. Ea s-a bucurat de 
sprijinul statului român, dispunând de un sediu, de publicaţii proprii (G85, 86, 87) şi 
fonduri de la buget şi totodată, ea are sprijinul statului elen, mai ales a Ministerului 
de Externe, prin Secretariatul general al grecilor de peste hotare şi prin Ambasada 
Republicii Elene la Bucureşti. Viaţa comunităţilor greceşti din România a început să 
pulseze din nou, în cadrul Uniunii. Primii dascăli voluntari din cadrul comunităţilor 
au organizat cursuri de limba elenă. S-au format cluburi, grupuri şi ansambluri 
culturale (G88, 89, 90, 91, 92). S-au dezvoltat legăturile dintre comunităţile din ţară 
şi cu locurile de origine. Comunitățile elene adună azi în jurul lor numeroşi 
simpatizanți. Filoelenismul din societatea românească face ca la activităţile 
comunităţilor să fie prezenţi numeroşi prieteni interesaţi de elenism din afara lor, 
care participă la diferite spectacole, concursuri de cultură şi civilizaţie greacă şi 
chiar la Olimpiada de limba neocelenă (G93, 94, 95, 96). La fel ca şi în trecut, 
întreaga viaţă culturală a comunităţilor elene se desfăşoară în strânsă legătură cu 
cea a majorităţii româneşti şi a celorlalte comunităţi. 


POLONEZII 


Istoria polonezilor din România se suprapune, în linii generale, cu istoria 
polonezilor din sudul Bucovinei (judeţul Suceava), singurul loc unde formează 
comunităţi etnice distincte. Polonezii au fost o prezenţă activă în viaţa politică şi 
economică a Bucovinei, încă din perioada administraţiei austriece (1775-1918). Din 
punct de vedere politic ei aveau un club propriu în Dieta Bucovinei, prezidat multă 
vreme de Christof cavaler de Abramowicz, urmat apoi de Kajetan cavaler de 
Stefanowicz. În primul deceniu al secolului al XX-lea s-a manifestat o înviorare 
vizibilă a vieţii politice a comunităţii polone din Bucovina. In anul 1907 s-a introdus 


în Imperiul Austro-Ungar legea sufragiului universal, direct şi secret. În urma 
alegerilor desfăşurate pe baza acestei legi, potrivit căreia se bucurau de dreptul de 
vot toţi cetăţenii bărbaţi care împliniseră vârsta de 24 ani, polonezii bucovineni au 
reuşit să trimită un deputat în Parlamentul de la Viena. In Dieta Bucovinei, la 
alegerile din anul 1911, au fost aleşi 23 deputaţi români, 17 deputaţi ucraineni, 10 
deputaţi evrei, 7 deputaţi nemți, şi 6 deputaţi poloni. Funcţia de mareşal al 
Bucovinei a fost deţinută pentru multă vreme de polonezul Anton, baron 
Kochanowski. 

Din punct de vedere al ocupaţiilor lucrative, polonezii bucovineni erau 
agricultori, meseriaşi, intelectuali şi funcţionari. Menţionăm că în Bucovina a 
emigrat şi un grup restrâns de nobili poloni, care au dobândit, fie funcţii în aparatul 
administrativ, fie proprietăţi funciare. Astfel, în jurul anului 1880, existau în 
Bucovina circa 190 mari proprietăţi funciare. Dintre acestea, circa 40-45% 
aparţineau atunci unor polonezi. Evoluţia promițătoare a comunităţii polone din 
Bucovina a fost întreruptă brusc de izbucnirea Primului Război Mondial. 

Prăbuşirea statului austro-ungar în 1918 şi unirea Bucovinei cu România a 
marcat începutul unei noi etape în viaţa etniilor bucovinene, inclusiv a celei polone. 
Comunitatea polonă din Bucovina şi-a avut reprezentantul său (Stanislaw 
Kwiatkoski) în delegaţia ce a prezentat regelui Ferdinand la laşi hotărârea 
Congresului din 28 noiembrie 1918, de unire a Bucovinei cu România (PL, CAP. III, 
SURSA XI, TEXT). Acesta a deţinut şi funcţia de deputat în primul parlament al 
României Mari. După stabilizarea situaţiei, polonii bucovineni s-au integrat din punct 
de vedere socio-economic şi cultural în noua entitate politică, având o atitudine 
deosebit de loială faţă de statul român. Comunitățile polonilor bucovineni din 
România interbelică s-au manifestat mai ales în plan cultural. 

Viaţa culturală a comunităţii polone din Bucovina interbelică s-a concentrat 
cu precădere în jurul Caselor polone (Dom Polski), din Cernăuţi şi Suceava. La 
aceste citadele ale culturii polone din Bucovina se organizau baluri, reprezentații 
teatrale sau alte forme de divertisment la care participau şi etnicii polonezi din 
satele aflate în apropierea celor două mari oraşe bucovinene. La „Dom Polski” din 
Suceava se învăţa limba polonă cu ajutorul unor cadre didactice sosite din Polonia. 
Sala mare a acestei instituţii era cea mai potrivită sală din oraş pentru organizarea 
balurilor, seratelor dansante şi chiar a proiecţiilor cinematografice. De aceea, era 
închiriată periodic de tinerii români, evrei, germani. Mai cu seamă sărbătorile 
religioase legate de Naşterea şi Invierea Mântuitorului erau un prilej de adunare a 
membrilor comunităţii polone la „Dom Polski”, din Suceava sau Cernăuţi. 

Activitatea culturală a polonilor bucovineni din perioada interbelică a fost 
marcată de existenţa unor numeroase societăţi culturale. Pe lângă Casele Polone 
(Dom Polski) din Suceava şi Cernăuţi, îşi desfăşurau activitatea în Cernăuţi Asociaţia 
Tinerimii Polone, Asociaţia Doamnelor Polone, societatea Polska Maciecza w Scolny 
w Rumunji, Societatea învăţătorilor poloni etc. Cabinete de lectură polone existau, 
mai cu seamă în nordul Bucovinei (actualmente regiunea Cernăuţi, Ucraina) la 
Storojineţ Vijniţa, Cozmeni, Zastavna. La Bănila pe Ceremuş a existat o Casă polonă 
de lectură, iar la Văşcăuţi, pe Ceremuş, două societăţi culturale polone. Studenţii 
poloni de la Universitatea din Cernăuţi creaseră societăţile „Ognisko” (1875-1938) şi 
„Lechia” (1910-1938). Această activitate culturală a fost sprijinită şi de existenţa 
unei prese active. In acest context menţionăm ziarele „Bukowinska Gazeta Polska” 
(Cernăuţi, 1919-1922), „Gazeta Polska” (Cernăuţi, 1922-1924), „Kurjer Polski w 
Rumunji” (săptămânal din Cernăuţi). Pe 18 ianuarie 1931 apărea la Cernăuţi ziarul 
„Polak w Rumunji” (Polonul în România). 

După cel de-al Doilea Război Mondial, o parte însemnată a populaţiei 
poloneze din Bucovina a emigrat în Polonia, aşezându-se în regiunile vestice (aşa- 
numitele „teritorii dobândite”), preluate de la Germania. În zilele noastre, „foştii 
bucovineni şi urmaşii lor locuiesc în regiunile Zielona Góra (numită chiar 
„România”), Jelenia Góra, Pila, Watbrzych, Wrocław, în oraşele şi împrejurimile unor 
localităţi ca Nowa Sól, Nowogród Bobrzaiski, Żary, Jastrowie, Żagań, Boleslawiec, 


Dzierzoni6w ş.a.” Această emigrare a fost efectuată în urma Convenţiei de 
Repatriere încheiată între România şi Polonia la 15 ianuarie 1947, fiind repatriați 
ulterior peste 5 000 de etnici polonezi. 

In Basarabia din perioada interbelică existau comunităţi compacte de 
polonezi la Chişinău, Hotin, Soroca, Bălţi, Tighina şi Cetatea Albă. La Chişinău 
funcţiona cu succes organizaţia Jan Sobieski. In acea perioadă, la nivelul întregii 
Românii, polonezii din Basarabia erau cei mai numeroşi după cei din Bucovina. În 
perioada interbelică numărul polonezilor din România este consemnat de către 
recensământul general efectuat în 1930. Conform acestui recensământ, în România 
acelui an au fost înregistraţi 48 310 polonezi la rubrica „neam” şi 38 265, la rubrica 
„limba vorbită” (PL, CAP. |, SURSA III, TEXT). Acest fapt se datorează unei aculturaţii 
din mediul urban (în special în favoarea germanilor) şi rural (în special în favoarea 
ucrainenilor şi românilor). Menţionăm că în vechiul Regat al României, numărul 
polonezilor era ceva mai mare în Bucureşti (1 300-1 600 persoane). 

Numărul polonezilor din România a scăzut dramatic după cel de al Doilea 
Război Mondial, atât în partea nordică anexată de Uniunea Sovietică, cât şi în 
partea sudică rămasă României. Acest fapt s-a datorat în special repatrierilor în 
Polonia, organizate de către statul polon pe baza Convenţiei de repatriere dintre 
România şi Polonia (15 ianuarie 1947). Atunci au fost repatriați în Polonia circa 5 
000 cetăţeni români de etnie polonă. 

Regimul comunist din România a influenţat în mod negativ viaţa cultural- 
religioasă a polonezilor din România. Mai mult, în 1950 a fost interzisă activitatea 
Uniunii Polonezilor din România, organizaţia fiind reactivată abia în 1990. 

Conform mărturiilor unor membri ai comunităţii polone din Suceava, 
autorităţile comuniste au impus la un moment dat restricţii severe, astfel că în şcoli, 
în case sau în biserici era interzisă folosirea limbii polone. Cu toate acestea, 
polonezii au continuat, în secret, să vorbească limba lor maternă, să-şi respecte 
religia (cea catolică), să-şi trăiască viaţa conform tradiţiilor şi să sărbătorească, în 
conformitate cu datinile străvechi. 

Potrivit recensământului din 1992, în România trăiau 4 232 polonezi, dintre 
care 2 778 în judeţul Suceava. Recensământul din 2002 indica existenţa unui număr 
de 2 609 polonezi, în judeţul Suceava (PL, CAP. |, SURSA IV, TABEL). 

Sursele interne ale Uniunii Polonezilor din România consideră însă că în 
România trăiesc circa 8-10 000 etnici poloni. Discrepanţa dintre datele 
Recensământului din 1992 şi aceste surse interne provine în special din faptul că 
mulţi etnici polonezi s-au declarat români întrucât nu mai cunosc limba maternă, fac 
parte din familii mixte etc. Organizaţia centrală a polonezilor din spaţiul românesc 
se numeşte Uniunea Polonezilor din România (Zwi zek Polaków w Rumunii), cu 
sediul central la Suceava (PL, CAP. II, SURSA V, IMAGINE). Uniunea este condusă de 
un preşedinte, ales o dată la patru ani. Procesul de reactivare a acestei organizaţii a 
fost demarat în 1990, odată cu reînfiinţarea filialei polonezilor din Bucureşti. In anul 
următor a fost reînfiinţată filiala din Suceava, condusă de către Wilhelm 
lachimovschi, personalitate marcantă a comunităţilor polonezilor bucovineni. După 
1990, Uniunea Polonezilor din România a fost condusă succesiv de Antoni Rojowski, 
Johann Peter Babiaş şi Ghervazen Longher. 

Minoritatea polonă din România are un reprezentant în Camera Deputaţilor. 
În perioada 1990 - prezent, polonezii din România au fost reprezentaţi în Parlament 
de trei deputaţi: Antoni Linzmeier (Ploieşti), Johann Peter Babiaş (Vicşani) şi 
Ghervazen Longher (Solonețu Nou), actualul preşedinte al Uniunii Polonezilor din 
România. Aceşti deputaţi reprezintă şi apără interesele specifice ale polonezilor, 
precum învăţarea limbii materne, desfăşurarea unor activităţi artistice, culturale sau 
sportive, menţinerea legăturilor cu Polonia, prin aniversarea Zilei Constituţiei 
Poloniei (3 mai), a Zilei Independenţei Poloniei (11 noiembrie) etc. Uniunea 
Polonezilor din România are 15 filiale-asociaţii, din care 11 pe teritoriul judeţului 
Suceava (Cacica, Gura Humorului, Moara, Păltinoasa, Pleşa, Poianu Micului, Rădăuţi, 


Siret, Solonețu Nou, Suceava, Vicşani) şi patru, în diverse oraşe din România 
(Bucureşti, Constanţa, laşi, Craiova). (PL, CAP. II, SURSA VI, TABEL ŞI IMAGINI) 

Uniunea Polonezilor din România este o organizaţie apolitică a cetăţenilor 
români de naţionalitate poloneză. Scopul acesteia este păstrarea identităţii 
culturale, lingvistice şi religioase. Această organizaţie îşi îndeplineşte misiunea de 
păstrare a identităţii culturale, lingvistice şi religioase a comunităţii polonezilor din 
România, prin organizarea unor activităţi culturale, colaborarea cu autorităţile 
locale, cooperarea cu diverse organizaţii culturale (sau guvernamentale) din 
Polonia, participarea la numeroase manifestări ştiinţifice sau culturale din ţară sau 
din străinătate. 


CROAȚII 


Din momentul venirii şi aşezării lor pe actuala vatră de locuire, croații s-au 
supus de-a lungul timpului deciziilor politice ale puterilor sub autoritatea cărora se 
aflau aceste teritorii: regalitatea maghiară, Imperiul otoman, Imperiul Habsburgic şi, 
din 1867, austro-ungar. 

Edificatoare în acest sens sunt consemnările izvoarelor din lucrările 
referitoare la destinaţia hotarelor localităţilor croate. Astfel, în Monografia Banatului 
din 1935, a lui loan Lotreanu se menţionează că „în 1392 regele maghiar Sigismund 
donează cetatea (s.n. - e vorba de localitatea Caraşova care avea cetate de 
apărare) lui Nicolae Pereny”, iar în 1597 principele Sigismund Bathory „donează lui 
Andrei Barcian, căpitan al Caransebeşului apud Crasso (s.n. - Caraşova), care acum 
pentru prima dată a fost eliberată de sub turci”, iar în perioada austro-ungară era 
parte a STEG-ului. In aceeaşi lucrare se menţionează că hotarul localităţii Lupac „în 
1885 trece în posesiunea căilor ferate austro-ungare”. 

Din cele menţionate, se desprinde concluzia că localităţile croate din zona 
Caraşului se aflau sub administrarea directă a cancelariei regale maghiare, 
respectiv a curţii imperiale de la Viena. Starea aceasta de fapte a determinat o 
situaţie socială a locuitorilor croaţi relativ mai bună, comparativ cu cea a celor aflaţi 
pe domeniile nobiliare. Această situaţie politică explică, în parte, şi tăcerea 
„documentelor”, referitoare la mişcări populare cu revendicări de ordin social. 
Singurele menţiuni se referă la demersuri ale preoţilor şi învăţătorilor satelor, 
vizând păstrarea identităţii naţionale, prin menţinerea şcolilor cu predare în limba 
maternă, lucru pe care l-am menţionat în capitolul anterior. 

După 1918, prin unirea cu România a Transilvaniei, Banatului, Crişanei şi 
Maramureşului, urmare a actului de la 1 decembrie de la Alba lulia, croații din Banat 
au intrat sub administraţia românească. Acest lucru s-a realizat cu o anumită 
întârziere faţă de celelalte zone, ca urmare a situaţiei politico-militare din Banat, 
după Primul Război Mondial. Includerea în componenţa statului român s-a petrecut 
în 1919, iar satul Checea din vestul Banatului de câmpie, abia în 1924. 

Condiţiile democratice oferite de Constituţia României din 1923 manifestării 
drepturilor şi libertăţilor cetăţeneşti au permis manifestarea politică şi a 
minorităţilor. In acest context s-a constituit Partidul Sârbo-Croat, care a avut 
influenţă îndeosebi asupra croaților din Banatul de câmpie. Activitatea obştească a 
lui Adam Miksis, încă din perioada anterioară, a permis acestuia ca din partea 
partidului sârbo-croat să fie ales parlamentar, astfel încât, în perioada 1938-1939, 
să reprezinte în Parlamentul de la Bucureşti pe croații din România. 

Statul de drept instaurat după 1989 a oferit al doilea moment favorabil 
manifestării politice a comunităţilor etnice pentru păstrarea, conservarea şi 
promovarea identităţii etnice în cadrul multiculturalismului. În acest context se 
înscrie şi activitatea Uniunii Croaților din România, care prin deputatul său în 
Parlamentul României, în persoana profesorului Mihai Radan, promovează 
interesele comunităţii croate din ţară. 


Referindu-ne la relaţiile comunităţii croate cu celelalte comunităţi, acestea 
sunt evidente la croații din localităţile timişene, care - aşa cum am mai precizat - 
sunt populate cu locuitori aparţinând şi etniei române, precum şi sârbe, germane şi 
maghiare, etnii ce au convieţuit şi convieţuiesc paşnic. Rezultatul acestei convieţuiri 
este concretizat în influenţe reciproce despre care s-a făcut referire în capitolul 
anterior. 

Cât priveşte croații din aşezările zonei Caraşului, cu excepţia municipiului 
Reşiţa, acestea sunt aproape în totalitate locuite de etnici croaţi. In schimb, 
hotarele lor se învecinează în toate părţile cu sate româneşti. Istoria a consemnat 
nu doar linişte etnică, ci şi relaţii de cooperare, care au ca rezultat interferenţe 
lingvistice şi culturale româno-croate cu influenţe reciproce. In acest sens ar fi de 
menţionat: 

e interferenţe lingvistice reciproce, precum cuvinte de origine română în 
vocabularul croat, cum ar fi: nume de familie (Vlasici, Haţegan), nume de munţi 
(Vlahobreg), termeni păstoreşti (kurastra - primul lapte) etc., sau cuvinte de origine 
croată în vocabularul limbii române, precum: nume de familie (Miloş), toponime 
(Reşiţa), diferite legume al căror nume apar ca regionalisme în Banat (paradaisă - 
pătlăgeaua roşie, crumpi - cartofi etc.); 

e influențe reciproce în obiceiuri, tradiţii, despre care s-a scris în capitolul 
anterior; 

. respectarea sărbătorilor religioase ţinute de români, cu mult înaintea atestării 
în România a calendarului gregorian. Elocventă în acest sens este expresia „Sveti 
Mikola vlaški” - Sfântul Nicolae românesc, care atestă ideea că etnicii croaţi 
sărbătoresc ambii sfinţi, preluându-i de la români, şi nu de la alte etnii. 


ITALIENII 


Pe teritoriul actual al României, italienii au intrat în contact cu alte grupuri 
de populaţii europene, încă din epoca medievală. În noua construcţie a Banatului 
începută în secolul al XVIII-lea, un creuzet în care s-au întâlnit şi contopit civilizaţii şi 
culturi, au fost aduşi şi colonişti italieni. In Carani, sat fondat şi locuit iniţial numai 
de ei, încă din 1752, sunt aşezaţi colonişti francezi şi germani din Alsacia-Lorena, 
astfel că în jurul anului 1770, localitatea poate fi considerată una franceză. Limbile 
italiană, franceză şi germană, în care se oficia slujba, sugerează şi noua 
componenţă etnică a localităţii. Treptat s-a impus elementul german, predominant 
în restul Banatului. Stabiliţi, atât în localităţile urbane, cât şi rurale din România, 
peregrinând prin natura profesiilor peste tot, italienii sosiți în secolele al XIX-lea şi al 
XX-lea au întreţinut şi respectat regulile nescrise ale convieţuirii cu celelalte 
minorităţi. Relaţiile de bună înţelegere, respect şi solidaritate din Dobrogea 
multietnică au fost validate de trecerea timpului. In anul 1899, petiţiile adresate 
Ministerului Domeniilor, prin care se reclamau neplata salariilor de către 
concesionari, carierele Morzu şi Carabal, au fost semnate de lucrători italieni, croaţi 
şi cehi. Muncitorii români de pe şantierul căii ferate Simeria - Petroşani s-au alăturat 
lucrătorilor italieni când aceştia au declanşat seria de greve din 1868. Este 
cunoscută componenţa multietnică a populaţiei din oraşele dunărene Brăila, Galaţi, 
Tulcea, Sulina, încă din prima parte a secolului al XIX-lea. Profesiunile practicate le- 
au îngăduit să fie acceptaţi de populaţia locală. Negustorii le dădeau vin şi alimente 
pe credit. Rromii, care învăţaseră să vorbească în dialectul italienilor din Friuli, le 
cereau acestora să le arbitreze disputele. La Bucureşti era frecventat Birtul 
Furlanilor (Ostarie dai Furl ns) din strada Manea Brutaru, ţinut de albanezul 
Anastase Pandelly, care vorbea foarte bine în dialectul friulan. Când acesta a murit 
după aflarea veştii distrugerii casei din Albania, în timpul celui de al Doilea Război 
Balcanic, prietenii lui i-au pus pe mormânt o coroană cu eşarfa tricoloră italiană. 


Unii constructori italieni din Sinaia aveau în echipă numai maghiari. Mulţi s-au 
căsătorit cu fete de etnie evreiască, maghiară sau germană. 


SÂRBII 


Cel mai mare număr de sârbi s-a aşezat pe teritoriul României de azi, la 
sfârşitul secolului al XVII-lea şi în cursul secolului al XVIII-lea. Autorităţile austriece i- 
au colonizat pe sârbi în regiunile de graniţă, mai întâi pe Valea Mureşului (Nădlac, 
Cenad, Pecica, Semlac), iar apoi, după pacea de la Passarowitz (1718) (SR34), pe 
Dunăre. În 1764 s-a format regimentul iliric de pedestraşi, organizat de Arsenije 
Sečujac, primul general sârb în armata austriacă. In componenţa regiunii de graniţă 
se găseau localităţi precum Belobreşca, Divici, Zlatiţa, Naidaş, Pojejena, Socol. 
Regimentul iliric a fost împărţit în regimentul germano-bănăţean şi româno-iliric. In 
1873 a fost desfiinţată graniţa bănăţeană. 

Sârbii s-au bucurat de autonomie religioasă şi educaţională, iar la Adunarea 
de la Timişoara din 1790 au solicitat şi autonomie politică (SR 35). La această 
adunare a participat şi un număr mic de români. Sârbii cereau să fie reprezentaţi 
proporţional cu numărul lor în conducerea oraşelor imperiale. 

La începutul secolului al XIX-lea sârbii din Banat au acordat sprijin financiar, 
hrană, răsculaților din Serbia conduşi de Karadjordje (SR 36). Autorităţile austriece 
au interzis ajutorarea răsculaților din Serbia, întrucât puteau fi provocate reacţii ale 
turcilor. 

În anul 1848 a fost înfiinţată Voivodina Sârbească şi Banatul Timişan, 
regiune cu centrul la Timişoara. In 1851 regiunea cuprindea următoarele districte: 
Lugoj, Timişoara, Torontal, Sombor şi Novi Sad, dar în 1860 regiunea este 
desfiinţată şi alipită Ungariei. Sârbii au solicitat în mai multe rânduri autorităţilor 
imperiale o autonomie politică, existând o strânsă colaborare cu românii bănăţeni în 
lupta pentru drepturi politice. In anul 1869, la Becicherec (astăzi Zrenjanin) (SR 37), 
a fost înfiinţat Partidul Naţional al Sârbilor. 

In timpul Primului Război Mondial, un număr mare de sârbi de pe teritoriul 
austro-ungar a fost dus în lagăre. Sârbii bănăţeni au fost recrutaţi ş i trimişi în 
armata austro-ungară pe frontul din Galiţia, dar acolo dezertau i se predau ruşilor. 
La Odessa se formează unităţi de voluntari sârbi (SR 38), care apoi au luptat pe 
frontul românesc din Dobrogea. 

In anul 1918, sârbii din Banat s-au pronunţat pentru unirea acestei provincii 
cu Serbia, în timp ce românii se pronunţau pentru unirea acesteia cu România; la 
conferinţa de pace de la Paris (1919) s-a hotărât împărţirea Banatului. 

In anul 1934, la Timişoara, s-a înfiinţat Partidul Naţional Ţărănesc Sârbesc 
din România condus de Mihajlo Ciric, organul de presă fiind „Temisvarski vesnik”. 
Partidul a fost desfiinţat prin ordinul regelui Carol al II-lea. 

Situaţia sârbilor a fost grea în timpul celui de-al Doilea Război Mondial, când 
mulţi etnici sârbi au refuzat să participe în armata română, în război alături de 
Germania, şi s-au înrolat în unităţile de partizani din lugoslavia (SR 39). Pe teritoriul 
Banatului au funcţionat unităţi ale mişcării antifasciste. În 1944, a fost fondat 
Frontul Antifascist Slav (sârbi, croaţi, cehi, slovaci, bulgari), parte componentă a 
Frontului Partidelor Democratice din România. Organul de presă al acestui partid 
era ziarul „Pravda”. In 1945, FAS s-a transformat în Uniunea asociaţilor cultural- 
democratice slave din România, în fruntea căreia a fost ales ca preşedinte Bora 
Popovi. 

În anii 1948-1956, populaţia sârbească din Banat a avut mult de suferit. În 
primul rând, din cauza conflictului dintre Stalin şi Tito (SR 40), conducerea Uniunii a 
fost arestată, iar foarte mulţi sârbi bănăţeni au fost condamnaţi ca „titoişti”: de la 
preoţi, profesori, până la elevi de liceu. Din 1951 a început a doua etapă a 
suferințelor sârbeşti, deportările în Bărăgan. Mii de sârbi, români şi membri ai altor 


naţionalităţi din Banat au fost nevoiţi să-şi părăsească gospodăriile şi să înceapă o 
viaţă nouă în pustiul Bărăganului şi toate acestea pentru că au refuzat 
colectivizarea impusă de regimul comunist (SR 41, SR 42). 

În zilele revoluţiei din 1989, în Timişoara lua naştere Uniunea Democratică a 
Sârbilor (SR 43). Uniunea Sârbilor din România sprijină activitatea ziarelor sârbeşti 
(SR 44); este sprijinită editarea cărţilor, activitatea ansamblurilor cultural-artistice, a 
şcolilor cu predare în limba sârbă. 


RUŞII LIPOVENI 


Ruşii lipoveni au o istorie foarte bogată, dar puţin cunoscută publicului 
românesc. Începuturile acesteia trebuie căutate în dramaticele evenimente ce au 
bulversat Rusia în a doua jumătate a secolului al XVII-lea şi care, în final, au dus la 
scindarea societăţii ruseşti, provocând o criză religioasă şi socială, ale cărei urmări 
persistă până în zilele noastre. Dovadă sunt comunităţile de ruşi staroveri 
răspândite în decursul timpului, practic în toată lumea. 

Reforma cultului şi a practicii bisericeşti inspirată de ţarul Alesei Mihailovici 
(1645-1676) şi promovată de patriarhul Nikon (1652-1658) a stârnit un val de 
nemulţumire şi proteste în rândul clericilor şi credincioşilor Bisericii Ruse, măsurile 
luate de autorităţile laice şi ecleziastice din Rusia fiind considerate drept o atingere 
inadmisibilă adusă învăţăturii şi canoanelor ortodoxe. 

Modificarea unor elemente ale ritului rusesc, cum ar fi semnul crucii cu 
două degete, ca şi pretinsa „îndreptare” a cărţilor de cult, după modelele greceşti 
de la acea vreme au condus la tulburări interne în Biserică şi, mai ales, la pierderea 
încrederii credincioşilor ruşi în ierarhia ecleziastică, iar, într-un final, la schismă (în 
ruseşte - raskol), produsă ca urmare a hotărârilor Marelui Sinod Ortodox de la 
Moscova din 1666-1667, prin care s-au aprobat modificările liturgice şi de ritual, 
introduse în vremea patriarhului Nikon, iar adepţii vechilor rânduieli, precum şi 
textele sfinte şi ritualurile folosite de aceştia, au fost anatemizate. 

După această dată, autorităţile statale şi ecleziastice ruse dezvoltă o 
politică sistematică de persecutare şi chiar de lichidare a „raskolului” şi a 
„raskolnicilor”, cum au fost numiţi staroverii (adepţii vechii credinţe) în textele 
oficiale, lucru ce i-a determinat pe aceştia să-şi caute refugiul în zonele cel mai greu 
accesibile ale imperiului, la graniţă sau în statele învecinate: Polonia, Imperiul 
Otoman sau Ţările Române. Astfel a început exodul în masă al credincioşilor de rit 
vechi - staroveri sau staroabreadţi - primele aşezări întemeiate peste graniţa de 
atunci a Rusiei datând din a doua jumătate a secolului al XVII-lea. 

Ruşii lipoveni se disting în societatea românească prin ataşamentul lor 
necondiţionat faţă de credinţa moştenită de la strămoşi, mergând până la cele mai 
mici detalii. 

Chiar şi ritualurile şi obiceiurile lor populare se încadrează profund în 
învăţătura şi morala creştină, având o încărcătură sacrală deosebită. 

lată de ce marile evenimente ale istoriei lor privesc, în special, latura 
spirituală a existenţei. De aceea, cel mai important eveniment al istoriei ruşilor 
lipoveni în secolul al XIX-lea, este crearea, în 1846, a Mitropoliei de Rit Vechi de la 
Fântâna Albă, (aşezare ce astăzi se găseşte în Bucovina de Nord, la graniţa Ucrainei 
cu România). 

Momentul 1846 este unul de răscruce, refacerea ierarhiei ecleziastice a 
staroverilor, influențând decisiv evoluţia ulterioară a vieţii religioase, sociale şi 
culturale a credincioşilor de rit vechi de pretutindeni, primul mitropolit al acestora, 
Ambrozie fiind simbolul renaşterii spirituale a comunităţii etno-confesionale. 

Unirea Principatelor, Războiul de Independenţă şi intrarea Dobrogei în 
componenţa statului român, precum şi Marea Unire din 1918 reprezintă pentru ruşii 
lipoveni momente de referinţă în drumul spre integrarea lor deplină în societatea 


românească şi deschiderea comunităţilor lipoveneşti spre influenţele culturale şi de 
civilizaţie, oferite de lumea românească. 

Desigur, au existat şi perioade mai puţin plăcute şi benefice, cum au fost 
perioada guvernării legionare şi cea a regimului antonescian, când aceştia erau 
consideraţi suspecți de către autorităţi şi li s-a aplicat, cel puţin în parte, un regim 
discriminatoriu, neîntemeiat însă pe date reale şi certe, sau măcar cât de cât 
credibile. 

In perioada comunismului, ruşii lipoveni au fost supuşi, ca de altfel toţi 
cetăţenii României, unui regim politic ce a lovit în însăşi bazele existenţei lor etnice 
şi religioase. Deşi Biserica Ortodoxă de Rit Vechi a fost recunoscută formal de statul 
român în 1946, posibilităţile ei de exprimare au fost reduse la minim, singura formă 
de manifestare a credinţei fiind slujbele religioase, şi acelea însă atent monitorizate 
de autorităţi. 

Propaganda atee deschisă şi lipsirea bisericii de posibilitatea de a o 
contracara au influenţat negativ coeziunea spirituală a comunităţilor lipoveneşti. 

Din punct de vedere etnic, politica oficială de asimilare a minorităţilor a dus 
la scăderea dramatică a ponderii utilizării limbii materne ruse, deşi, paradoxal, în 
şcolile de stat, limba rusă se studia ca limbă străină. 

După evenimentele din Decembrie 1989, speranţele s-au reaprins, odată cu 
crearea Comunităţii Ruşilor Lipoveni din România, organizaţie ce şi-a propus să 
promoveze valorile materiale şi spirituale ale acestei etnii, cu scopul declarat de a 
revitaliza limba maternă rusă, credinţa ortodoxă de rit vechi, cultura, obiceiurile şi 
tradiţiile ruşilor lipoveni din ţara noastră. 


MACEDONENII 


Răscoalele şi bătălii din Evul Mediu au condus la mişcarea populaţiei 
macedonene necombatante către zone mai sigure din Balcani, în special în România 
care nu era paşalâc turcesc şi populaţia avea dreptul la propria religie şi dările erau 
mai mici. 

Prima aşezare cunoscută a unei populaţii macedonene care şi-a întemeiat 
propriul sat este în jurul anilor 845-907, în Banat. Această comunitate macedoneană 
este atestată prima data în scris de către evidenţa papală a dijmelor din perioada 
1332-1337, sub denumirea de Machadonia. Banatul este zonă multietnică locuită în 
decursul timpului de nenumărate popoare - românii, sârbii, macedonenii, bulgarii, 
germani, aromâni, maghiari, cehi, slovaci etc. Deşi a fost supusă schimbului 
intercultural şi influențelor altor popoare sau stăpânirilor diverse, comunitatea 
macedoneană, întemeiată în secolul al X-lea, a rezistat până în secolul al XXI-lea 
sub denumirea de satul Macedonia (judeţul Timiş). 

Un alt motiv de imigrare a macedonenilor în Ţările Române au fost 
războaiele împotriva turcilor. Ostaşii macedoneni participanţi în oştirea română 
împotriva otomanilor nu s-au putut reîntoarce în ţara de origine, familiile lor fugind 
şi ele către Ţările Române pentru a scăpa de persecuția stăpânitorilor turci. Un 
astfel de exemplu este în anul 1395, când regele Marcu al Macedoniei (vasal al 
turcilor) a murit în bătălia de la Rovine, dusă între Mircea cel Bătrân împotriva 
turcilor, oştenii macedoneni dezertând din armata turcă, trecând sub conducerea 
celei româneşti. 

Următorul moment de mare migraţie macedoneană, ca rezultat direct al 
unei bătălii, a fost în timpul domniei lui Mihai Viteazul în jurul anului 1595, când 
acesta a strâns o armată pentru a înfrunta pe otomani şi a unifica ţările române. 
Macedonenii animați de dorinţa de a lupta împotriva turcilor s-au înrolat în număr 
mare în această oştire, având propriul comandant, în persoana lui Baba Novac, 
haiduc macedonean, născut la Skopje (capitala Republicii Macedonia de astăzi, 
unde a fost preot). La moartea lui Mihai Viteazul oştenii macedoneni nu s-au putut 


întoarce nici ei şi nici familiile lor în Macedonia şi au rămas în Ţările Române unde 
au întemeiat sate întregi. 

Tot dorinţa de a luptă împotriva otomanilor şi regimul de asuprire aspră a 
acestora a condus la răzvrătirea poporului macedonean. Intotdeauna o răzmeriţă 
era urmată de o emigrare masivă către ţări în care răzbunarea turcească îi ajungea 
mai greu - Ţările Române fiind principalul loc de emigrare, datorită faptului că nu 
aveau statut de paşalâc şi populaţia avea aceiaşi religie. In perioada 1564-1565, 
când în Macedonia au loc primele răscoale ţărăneşti din regiunea Mariovo-Prilep 
împotriva asupririi turce, macedonenii s-au îndreptat masiv către Oltenia întemeind 
multe comunităţi. 

Haiducia şi ţelurile comune au făcut ca oştile de haiduci macedoneni să 
haiducească în Macedonia şi să se refugieze în Ţara Românească. Petre Karpoş, 
haiduc macedonean s-a refugiat în zona Olteniei de Nord de unde a organizat, în 
1689, o răscoală populară antiotomană în urma căreia ia naştere un stat 
independent în zona Kumanovo-Kriva Palanka. După înăbuşirea în sânge a răscoalei 
de către otomani şi uciderea lui Petre Karpoş, mulţi dintre camarazii săi se refugiază 
în Ţările Române, creând astfel un nou val de emigrație. 

Un element de o mare importanţă în dezvoltarea istorică a comunităţii 
macedonene stabilită pe teritoriul României a fost şi este organizarea obştească. 
Organizarea obştească a societăţii etnicilor macedoneni s-a dezvoltat de-a lungul 
câtorva etape cheie. Etnia macedoneană din România nu a urmat în toate cazurile 
arhetipurile de dezvoltare ale societăţii macedonene obişnuite din ţara de obârşie. 
Datorită faptului că au părăsit pământul natal, etnicii macedoneni au trebuit să-şi 
realizeze noi tipare sociale, să recreeze la nivel micro o societate existentă la nivel 
macro. Societate de tip patriarhal, societatea macedoneană în organizarea sa 
socială a recreat la nivel de nucleu familial ierarhiile existente şi în Macedonia. 
Tatăl, aflat în fruntea familiei, era cel de la care se aştepta să aducă cele 
trebuincioase vieţii de zi cu zi, în timp ce mama trebuia să se ocupe de treburile 
administrative ale familiei. Acest rol a rămas în continuare valabil datorită factorilor 
geo-politico-istorici la care familia macedoneană a fost supusă. Rolul de patriarh al 
obştii în societatea etnicilor macedoneni în noua ţară de adopţie nu a mai fost 
ocupată pe criterii de apartenenţă la o familie, ci în funcţie de bunăstarea materială 
sau de apartenenţa la o breaslă de meserii. In noile comunităţi umane, care i-au 
adoptat pe etnicii macedoneni, aceştia au trebuit să facă faţă unui dublu 
dezavantaj, în primul rând faptului că erau străini pe acele pământuri şi în al doilea 
rând faptului că trebuiau să se încadreze unei ierarhii sociale, de unde plecau de pe 
poziţii de outsaideri, dar şi faptului că liderii obştei nu aparţineau aceleaşi culturi şi 
nu vorbeau aceiaşi limbă. In localităţile unde comunitatea macedoneană era 
majoritară, organizarea socială se făcea, nu în funcţie de familii, ci în funcţie de 
apartenenţă la o breaslă sau apartenenţei la o zonă geografică din ţara de origine. 
Cea de a doua etapă de dezvoltare prin care a trecut societatea etnicilor 
macedoneni din România s-a constituit odată cu creşterea populaţiei şi implicit cu 
dispersarea familiilor pe un areal geografic întins. Aceasta a dus la dizolvarea 
tiparelor organizării obşteşti obişnuite şi la formarea unor tipare noi sociale, de tip 
orăşenesc. Comunitatea macedoneană din România a trebuit să se adapteze noilor 
condiţii sociale, unor tipare mai puţin „naturale” de organizare obştească şi toate 
acestea au dus în unele cazuri la refuzul utilizării limbii din ţara de origine în afara 
nucleului familial. Faptul că imigrarea macedoneană a trecut de la imigrarea de tip 
agrar, la imigrarea de tip calificare pe meserii, şi-a spus la rândul său cuvântul. 
Odată ce imigrarea s-a făcut înspre oraşe, compactitatea comunităţilor macedonene 
s-a diluat şi familia a rămas singura formă de organizare obştească a etniei. 

O altă categorie importantă de emigranţi macedoneni au venit în Ţările 
Române ca meşteşugari, în special pietrari sau constructori şi pictori de biserici. 

După anul 1877 - câştigarea independenţei României -, macedonenii au 
devenit şi mai interesaţi de venirea în România, familii şi comunităţi întregi 
stabilindu-se în zonele rurale. Datorită limbii, de origine slavă, românii i-au numit şi 


macedoneni şi sârbi şi bulgari sau pecialbari. Denumirea de sârbi sau bulgari a fost 
dată de populaţia română, în special datorită locului prin care aceştia treceau 
graniţa în România, prin sud - Bulgaria, prin vest - Serbia. Denumirea de pecialbari 
era dată acelora care plecau din Macedonia să muncească câţiva ani buni prin alte 
ţări. 

Emigraţia macedoneană în România din perioada interbelică începe să-şi 
schimbe caracterul devenind din ce în ce mai mult o migraţie de tip urban (până 
acum caracterul, migraţiei macedoneană fiind preponderent de tip rural). Astfel, în 
oraşele româneşti, în special în cele la nord de Dunăre, încep să sosească brutari, 
patiseri şi legumicultori macedoneni, negustori, în special de brânză şi produse 
lactate. 

Ultimul val mare de emigrație s-a petrecut în 1948, când aproximativ 8 500 
de copii macedoneni şi aproximativ 4 000 de adulţi din partea egeeană a 
Macedoniei au ajuns în România. Mulţi dintre aceştia şi-au întemeiat familii şi au 
rămas pe teritoriul românesc. 

Macedonenii au avut întotdeauna o relaţie de sprijin şi de colaborare cu 
majoritatea românească, influenţându-se reciproc în timp şi sprijinindu-se în faţa 
primejdiilor, generate de în special de otomani. 

In epoca contemporană, macedonenii nu au fost recunoscuţi de statul 
comunist ca fiind un popor independent, fiind asimilați pe rând altor popoare 
balcanice. 

Pentru prima dată România recunoaşte oficial Republica Macedonia după 
1991, anul câştigării independenţei şi minoritatea macedoneană din România în 
anul 2000, odată cu constituirea Asociaţiei Macedonenilor din România. 


Capitolul IV 


CONTRIBUŢIA MINORITĂŢILOR NAŢIONALE LA 
PATRIMONIUL GENERAL ŞI LOCAL 


O abordare a istoriei minorităţilor din România în dimensiune interculturală 
face necesar un capitol referitor la contribuţia minorităţilor la un patrimoniu cultural 
comun. Evoluţia societăţii româneşti, dar şi a celor învecinate, ar fi greu de 
conceput fără contribuţia numeroşilor reprezentanţi ai intelectualilor proveniţi din 
rândul minorităţilor la educaţie, artă, literatură, ştiinţă, medicină, la prezervarea 
identităţii comunităţilor din care făceau parte sau la găsirea căilor de a-i cunoaşte şi 
înţelege pe „ceilalţi”, dar şi a oamenilor obişnuiţi care au lucrat în folosul 
comunităţii. 

Contribuţia culturală a diferitelor minorităţi naţionale la profilul cultural 
românesc, practic la structurarea identităţii culturale a acestui spaţiu, este 
organizată pe două mari paliere. In primul rând, aceste contribuţii culturale crează 
identități regionale, ale provinciilor istorice. Ceea ce dă identitate Banatului sau 
Dobrogei este tocmai profilul etnic special, combinaţia unică de elemente culturale. 
Aceste identități regionale constituie identitatea spaţiului românesc, în sensul 
diversităţii şi multiculturalităţii. Desigur, există şi identități care transcend 
dimensiunea provincială, mai ales în cazul acelor minorităţi care sunt legate de 
spaţii care nu sunt definite geografic - este cazul comunităţii armene sau a celei 
evreieşti, legate mai ales de orizontul urban - sau de spaţii sociologice (statute 
sociale şi ocupaţionale), aşa cum este cazul rromilor. 

Dar există şi o altă explicaţie care ţine de un context mult mai larg. Este 
binecunoscută preocuparea instituțiilor europene de a susţine cooperarea 
europeană în „promovarea şi construirea unei societăţi bazate pe dialogul 
intercultural şi respectul pentru diversitatea culturală“!, pe aducerea culturilor mai 
aproape, prin dialog constructiv şi schimburi culturale care implică elemente 
tangibile şi intangibile ale culturii: arheologice, arhitecturale, artistice, economice, 
etnice, istorice, lingvistice, religioase şi sociale.” 

Declaraţia miniştrilor educaţiei asupra dialogului intercultural şi prevenirii 
conflictelor (Opatja, octombrie 2003) surprinde o idee foarte importantă şi anume 
că ţările europene trebuie să conştientizeze faptul că „sărăcirea” culturală şi 
marginalizarea, pe de o parte, şi prejudecățile şi ignoranţa, pe de altă parte, se 
numără printre cauzele principale ale creşterii violenţei şi stereotipizării altora, 
alterând astfel, natura relaţiilor paşnice şi constructive dintre culturile comunităţilor. 

Capitolul Contribuţia minorităţilor naţionale la patrimoniul general şi local 
(contribuţia minorităţii ca întreg, personalităţi sau destine exemplare, instituţii, 
exemple de colaborare între minorităţi/intre personalităţi aparţinând diferitelor 
minorităţi) se află în strânsă legătură cu cel referitor la identitate, iar autorii textelor 
au făcut efortul de a identifica „fapte” culturale exemplare, pe care le-au grupat în 
câteva domenii: 

a. eforturile pentru conservarea limbii materne; 

b. activităţi desfăşurate de personalităţi şi instituţii din domeniul educaţiei; 

c. activităţi desfăşurate de personalităţi şi instituţii religioase; 

d. instituţii de cultură şi de presă; 

e. interferenţe/influenţe reciproce (cooperare culturală, preocupări pentru 
cunoaşterea „celuilalt”). 


61 Cel de-al treilea forum intercultural s-a desfășurat în România 


Opţiunea pentru o asemenea abordare este una dintre cele posibile şi a 
rezultat din analiza informaţiei istorice de care dispun autorii şi comunităţile pe care 
le reprezintă. Un alt motiv are legătură cu destinaţia acestui material: activităţile 
desfăşurate în contexte formale şi nonformale de educaţie. 

Din raţiuni didactice şi pentru a păstra cât mai fidel textele autorilor, 
prezentarea informaţiilor se va face, acolo unde este posibil, avându-se in vedere 
regiunile istorice în care locuiesc minoritățile reprezentate. Acest criteriu este însă 
greu de urmat pentru multe dintre comunităţile ale căror reprezentanţi locuiesc în 
zone foarte diferite (ne referim aici la albanezi, armeni, evrei, greci, italieni, rromi). 

In partea finală ne-am permis să încercăm o integrare a fragmentelor care 
se ocupă de o problemă-cheie: preocupările pentru cunoaşterea celorlalţi. O 
considerăm semnificativă prin prisma mesajului pe care-l transmite generaţiei 
actuale care trebuie să înţeleagă cum se construieşte cunoaşterea, care sunt 
ţintele, instrumentele, dificultăţile şi potenţialele beneficii. 

Textele şi sursele care le însoțesc constituie doar un punct de plecare 
pentru elevi şi profesori pentru a explora, prin acţiune directă - prin vizite, excursii, 
contact direct sau mediat de noile tehnologii, literatură, teatru şi artă - acest 
domeniu de cunoaştere. 


BANATUL 


Unul dintre primele acte de colonizare oficială viza tocmai Banatul - 
aducerea Cavalerilor Ordinului Sf. loan a fost un act menit să asigure apărarea 
regiunii şi a regatului maghiar. Dar grija pentru această regiune, aflată constant pe 
„graniţa de război”, s-a materializat de-a lungul timpului şi prin aducerea de 
colonişti care trebuiau să dea consistenţă economică şi culturală acestei regiuni. 
Dincolo de serviciul militar pe frontieră, de oraşele ridicate, coloniştii aduceau cu 
sine tradiţii comunitare şi culturale proprii, care au contribuit la construirea unui 
spaţiu multicultural dinamic, cu o diversitate deosebită de tradiţii culturale. Ca şi în 
cazul altor regiuni multiculturale, aici întâlnim comunităţi provenite din regiuni 
aflate la graniţa opusă a României actuale (este cazul comunităţilor bănăţene de 
ucrainieni). 


Croaţii 


a) Statutul politico-juridic internaţional al Banatului (s.n. - zona de locuire şi a 
croaților din România) până la Unirea din decembrie 1918 (s.n. - întâi parte a 
regatului maghiar, iar din 1718 inclus în componenţa Imperiului Habsburgic) a avut, 
între altele, drept consecinţă racordarea locuitorilor săi la valorile culturii 
occidentale. Acest fapt a permis acestora să beneficieze, între altele, de legislaţia 
austriacă din perioada reformismului iluminat care, pe plan interetnic, din punct de 
vedere juridic, a eliminat privilegii, diminuând surse de dispută, creând condiţii de 
convieţuire paşnică. In acest cadru, fiecare comunitate etnică a avut posibilitatea de 
a se afirma, contribuind de-a lungul timpului la patrimoniul cultural comun. Punerea 
în valoare a acestuia se realizează anual în zona Caraş-Severinului prin participarea 
tuturor etniilor la Festivalul internaţional de folclor de la Băile Herculane, ca şi la 
Festivalul folcloric al etniilor ce se organizează - prin rotaţie - de către fiecare etnie. 

b) Limba croaților din zona Banatului Montan este un dialect croat arhaic bine 
conservat (fiind unul dintre cele 3000 de dialecte cunoscute, conform etnologilor 
croaţi de azi), dat fiind faptul că limba croată literară s-a format ulterior plecării lor. 
Mai aproape de limba literară este dialectul vorbit de croații din zona Banatului de 
câmpie, care, aşa cum s-a menţionat în capitolul anterior, au plecat în perioada 
formării şi consolidării acesteia. 


Conservarea şi păstrarea acesteia de-a lungul vremii se datorează, în 
principal, învăţământului care, de la începuturi şi până în prezent, (s.n. - 
întreruperea în perioada comunistă odată cu legea învăţământului din 1948) s-a 
desfăşurat şi în limba maternă croată. 

Din documentele publicate de Radu Petru şi Dimitrie Onciulescu în volumul 
„Contribuţii la istoria învăţământului din Banat până în 1800”, prima şcoală publică 
este atestată la Caraşova în 1722. Activitatea acesteia este legată de numele 
învățătorului Mihai Lovinisch care era şi preot. Până la sfârşitul secolului al XVIII-lea 
se înfiinţează şcoli în toate satele. Dacă la început preoţii erau cei care activau şi ca 
învăţători, pe baza recensământului din 1774, realizat în Banat de autorităţile 
imperiale, se consemnează doi învăţători care nu erau preoţi. 

Şcolile erau confesionale, iar învăţământul era organizat în limba maternă. 
Un impuls în această direcţie l-a reprezentat Convenţia româno-iugoslavă din 1933 
în problema învăţământului, în baza căreia s-a realizat schimbul reciproc de dascăli 
între cele două ţări. In acest cadru, până la al Doilea Război Mondial, au funcţionat 
învăţători de la Zagreb în şcolile croate din România. 

După 1989 învăţământul în limba maternă s-a redeschis, mai mult chiar, la 
Caraşova înființându-se şi liceul cu predare bilingvă româno-croată. 

Conservarea limbii materne a croaților din România se datorează mult şi 
unor intelectuali, îndeosebi preoţi, chiar şi de alte etnii, care au activat în mijlocul 
lor şi s-au identificat, cu timpul, cu ei, acţionând pentru a le păstra specificul 
naţional. Elocventă în acest sens este activitatea preotului dr. Aleksandar Berkovici, 
de etnie maghiară, care între 1924 şi 1932 a fost paroh în satul Rafnic. Activitatea 
lui a fost pusă în slujba etniei, printre altele, pentru faptul că a introdus în serviciul 
divin graiul croat local şi limba croată, fără a afecta rolul limbii latine. De asemenea, 
a adus, cu aprobarea autorităţilor române, cărţi în limba croată pentru uzul elevilor. 

c) Croaţii au venit pe aceste meleaguri cu credinţa lor catolică, pe care au 
menţinut-o până în prezent. La scurt timp după atestarea documentară a primei 
localităţi croate, în Caraşova funcţiona sediul protopopiatului catolic care avea în 
coordonare 11 parohii, aşa cum ne relatează Traian Simu, în lucrarea sa din 1939 
„Originea caraşovenilor” (s.n. - denumire locală pentru etnia croată). Viaţa 
religioasă intensă impulsionată şi de misiunile călugărilor franciscani, începând cu 
secolul al XVI-lea, a determinat finalizarea primei biserici din piatră şi cărămidă la 
Caraşova în 1712, iar la mijlocul secolului al XIX-lea existau biserici şi mai 
impunătoare încă în trei localităţi. De altfel, la recensământul realizat în Banat în 
1774 de autorităţile imperiale, sunt menţionaţi patru preoţi catolici. Religiozitatea 
croaților a fost vie şi în perioada regimului comunist, când s-au construit trei biserici 
(s.n. - de mici dimensiuni), având aprobări pentru alte destinaţii. Tot în acest spirit 
ar fi de menţionat şi faptul că fiecare familie are un sfânt, considerat protector, în 
cinstea căruia organizează, anual, un „praznic” pentru a-i mulţumi pentru ajutor, 
prilej cu care sunt invitate rudele. 

d) Integraţi în mediul cultural rural din Banat, croații sunt parte a tradiţiei 
corale a provinciei în care se remarcă învățătorii satelor. In acest context, o 
coordonată a vieţii culturale o reprezintă activitatea corală a lui Ivan lankulov, 
originar din Recaş, care este cunoscut ca primul preşedinte (din 1888) al 
corului croat al „şocaţilor” (s.n. - denumirea croaților din localitate). Din 
1928 dirijorul corului din localitate devine învățătorul Stjepan Vaskovici. În 
prezent, corul fiinţează în cadrul bisericii catolice din localitate şi reuneşte 
membrii etniilor germană, maghiară şi croată, având în repertoriu cântece 
ale tuturor acestor etnii. 

Deşi în rândul comunităţii activitatea teatrală n-a depăşit nivelul de 
amatori, din rândul acesteia s-a ridicat regizorul loan Cojar, originar din Recaş, care 
a condus cu măiestrie - în calitate de director - colectivul de actori ai Teatrului 
Naţional din Bucureşti. A 

O altă dimensiune a vieţii culturale o reprezintă creaţiile populare. In 
această categorie se înscriu povestitorii populari în limba croată. Din rândul 


acestora se remarcă povestirile lui Ivan Beneduk din satul Tirol, apreciate de 
specialişti atât în ceea ce priveşte intriga povestirii, cât şi limbajul folosit. Povestirile 
lui Dured Filka din Caraşova (s.n. - 6 dintre ele publicate în culegerea lui Balint 
Vukov „Cvjetovi metave”), prin conţinutul lor, dovedesc o relaţie prietenească faţă 
de celelalte etnii cu care croații veneau în contact. 

In aceeaşi culegere se regăsesc şi 7 povestiri ale lui Ivan Jigmul din Nermed, 
creaţii ce, prin tematica lor, evocă dragostea faţă de tradiţiile populare natale. 
Pleiada povestitorilor populari croaţi este întregită de povestitoarea Katarina 
Margetici din Radna (Lipova), mănăstirea catolică din localitate fiind un loc de 
întâlnire a creatorilor populari cu ocazia hramului acesteia de Sfânta Maria Mică. 

Viaţa culturală a etniei croate e întregită de cea publicistică. Elocventă în 
acest sens este publicaţia „Hrvatska grančica” (Crenguţa croată), cu primul număr 
din noiembrie 1994. In cele aproape 50 de numere, aceasta, prin colectivul 
redacţional sub coordonarea profesorului Mihai Radan, a promovat identitatea 
naţională a comunităţii. 

e) Colaborarea etniei croate cu celelalte etnii cu care convieţuieşte este o 
constantă a activităţii reprezentanţilor acesteia de-a lungul timpului. Elocventă în 
acest sens este activitatea lui Adam Miksici din satul Checea (s.n. - aceeaşi 
persoană cu cea a deputatului din 1938-1939 în parlamentul României) care în 
1928 a fost ales preşedinte al comunităţii catolice din comună, funcţie în care a 
rămas până la instaurarea comunismului, timp în care a acţionat pentru 
promovarea şi păstrarea valorilor naţionale ale etniilor pe care le reprezenta. 

Pe aceleaşi coordonate s-a înscris şi activitatea intelectualilor croaţi de-a 
lungul vremii, care în activitatea lor cotidiană - de învăţător, profesor, profesor 
universitar, avocat, notar, actor etc. - în colectivităţile în care au activat şi activează 
n-au ajuns în situaţii „limită” cu colegii de alte etnii. Mai mult chiar, acţionând 
pentru promovarea valorilor naţionale proprii, n-au ezitat să respecte valorile celor 
cu care au convieţuit. Elocvent în acest sens ar fi exemplul învățătorului Stjepan 
Vaskovici care în perioada interbelică a predat în satul Recaş pe rând, în limba 
croată, germană şi maghiară. 

Preocuparea pentru cunoaşterea dar mai ales înţelegerea celuilalt este 
constantă şi reprezintă punctul central al acţiunilor ştiinţifice organizate de filiala 
Reşiţa a Societăţii de Ştiinţe Filologice şi de Uniunea Croaților din România care 
organizează periodic manifestări ştiinţifice ce reunesc cercetători de elită din 
centrele universitare din România şi Croaţia. Acestea au abordat probleme vizând 
influenţele reciproce româno-croate asupra croaților din România, dar şi a istro- 
românilor din Croaţia. 


Sârbii 


Din secolul al XIII-lea pe teritoriul Banatului au fost ctitorite de către Sfântul 
Sava primele mânăstiri sârbeşti: Baziaş şi Zlatiţa (judeţul Caraş-Severin) (SR 10, SR 
12). Acestea au reprezentat centre ale culturii sârbeşti pe teritoriul Banatului. 

Cultura sârbă cunoaşte un avânt în secolele XVIII-XIX, în această perioadă 
activând personalităţi de seamă precum: Djordje Brankovic, Dositej Obradovic, Sava 
Tekelija, Vuk Stefanović Karadeic, Dimitrije Tirol, Jovan Sterija Popović, Branko 
Radičević. Fiecare dintre aceste personalități ale culturii sârbe au legături cu spațiul 
românesc de astăzi. 

Diplomatul şi istoricul sârb Djordje Branković (SR 54) s-a născut în 1645 la 
Ineu (judeţul Arad). In lucrarea sa „Slavenoserbske hronike” a descris şi istoria 
Bizanțului, Ţării Româneşti şi Moldovei, Ungariei. 

Dositej Obradovic (SR 55), marele iluminist sârb, s-a născut în 1742 la 
Ciacova (judeţul Timiş) (SR 56). El a pus bazele literaturii sârbe noi, contribuind prin 
lucrările sale la trezirea conştiinţei naţionale moderne a tuturor sârbilor. A fost cel 
dintâi ministru al educaţiei în Serbia. 


Sava Tekelija (SR 57) s-a născut la Arad în 1761 şi a contribuit material şi 
moral la educarea tinerilor sârbi din cadrul Imperiului Habsburgic. Şi-a îndreptat 
toată energia spre promovarea culturii sârbe. 

Dimitrije Tirol (SR 59) s-a născut la Ciacova în 1793. A fost scriitor şi istoric, 
editor de almanahuri (SR 60) şi calendare, întemeietor de biblioteci. 

Poetul romantic Branko Raditevic (SR 62) a studiat din 1841 la un liceu din 
Timişoara. După moartea acestui mare poet, tatăl său, Teodor Radičević, a publicat 
poeziile fiului la Timişoara în 1862. 

Marele scriitor sârb Miloš Crnjanski (SR 63) s-a născut în 1893 la Csongrad, 
a locuit şi studiat din 1896 până în 1912 la Timişoara, oraş pe care l-a descris în 
foarte multe lucrări ale sale. In romanul „Seobe” („Migraţiile”) descrie Timişoara de 
la jumătatea secolului al XVIII-lea. 

Un loc important îl ocupă arta bisericească, cei mai renumiţi iconografi şi 
arhitecţi fiind: Konstantin Danil (SR 64) (Constantin Daniel) din Lugoj, Stefan 
Tenecki din Arad (SR 65), Nikola Aleksic (SR 66). 

Una dintre cele mai importante instituţii de cultură ale sârbilor din Imperiul 
Austro-Ungar a fost Matica Srpska (SR 67) (fondată în 1826 la Pesta) a cărei 
principală activitate era promovarea culturii sârbe. In cadrul ei funcționau o 
bibliotecă şi un muzeu. 

In secolul al XIX-lea au apărut numeroase instituţii şi asociaţii culturale şi 
artistice: „Societatea cititorilor din cartierul Fabric” (1851) (SR 68), „Societatea 
corală sârbească” (1867), „Zora” (1903), „Hora tinerilor sârbi” (1918). In satele mai 
mari, cu populaţie sârbă majoritară, din secolul al XIX-lea funcționau biblioteci şi săli 
de lectură: Ciacova, Variaş, Sânmartinul Sârbesc, Diniaş. 

Sârbii din România au şi o bogată tradiţie jurnalistică. Cele mai cunoscute 
ziare şi reviste au fost: „Banatski almanah”, „Temi5varski kalendar”, „Narodni 
Glasnik”, „Temisvarski vesnik”, „Pravda”, „Banatske novine”, „Nasa reč”, „Knjizevni 
zivot” (SR 69, SR 70). 

Au existat grupuri cultural-artistice care promovau folclorul sârbesc. Astfel, 
în 1954 a luat naştere „Ansamblul sârbesc de stat” devenit apoi „Kolo”. In anul 
1969 a fost înființat ansamblul „Mladost”, iar din 1977 există şi grupa de teatru 
„Talija”. In prezent aproape fiecare comunitate sârbească are propriul ansamblu 
folcloric. 


Bulgarii bănățeni 


Încă de pe parcursul traseului pe care l-au urmat - un drum nelipsit de 
vicisitudini - bulgarii emigranţi din Bulgaria şi-au întemeiat prima organizaţie: „Corul 
de cântece bisericeşti”, în anul 1688 - an ce punctează începutul emigrării din 
Bulgaria. 

După o anumită perioadă, când deja s-au stabilit în Beşenova Veche (1738) 
şi în Vinga (1741), au înfiinţat „Corul de cântece bisericeşti” în Beşenova Veche 
(1738), iar în 1742 - „Organizaţia corală din Vinga”. In această perioadă au luat 
fiinţă ansamblurile de cântece populare din aceste localităţi. 

După câţiva ani au fost întemeiate organizaţii denumite: „Frăţia”, „Asociaţia 
agricolă”, „Canarii” - ansamblu muzical, „Organizaţia dascălilor” şi „Formaţia de 
pompieri voluntari” - în localitatea Vinga, iar în Beşenova Veche au fiinţat: 
„Ansamblul de cântece populare” - cor bărbătesc, formaţia teatrală „Şezătoarea”, 
„Fanfara” (care cuprindea interpreți la instrumente de suflat), „Asociaţia 
meşteşugarilor de pe lângă Casinoul din Beşenova Veche”, „Asociaţia de 
învăţământ, instruire, educaţie a dascălilor”, „Formaţia de pompieri”, „Asociaţia de 
întrajutorare comercială”, „Sport - Beşenova Veche” - asociaţia pentru fotbal şi 
popice, iar mai târziu se constituie organizaţii, ansambluri, asociaţii, formaţii şi în 
satele bulgăreşti: Breştea, Denta, Colonia Bulgară (Telepa), Ivanovo, Lukinoselo, 
Belo Blato (Liznait) şi Modoş (actualmente Jaşa Tomici). 


În Breştea, sat cu populaţie aproape în exclusivitate bulgărească, s-au 
înfiinţat: „Organizaţia bisericească”, „Ansamblul de cântece laice, dansuri populare 
şi teatru popular”, ansamblul muzical „Vocea din Breştea” şi, după modelul nelipsit 
în celelalte sate, „Formaţia de pompieri”. 

In Denta, pe lângă Primărie, a fost înfiinţat Ansamblul „Şezătoarea” pentru 
cântece, dansuri şi umor. 

In Colonia Bulgară (Telepa) - „Ansamblul de cântece populare”, în frunte cu 
renumitul Anton Calapiş. De asemenea, s-a întemeiat „Asociaţia mecanicilor 
agricoli”. 

În Banatul istoric, după modelul existent în localitatea Beşenova Veche, s- 
au creat diverse organizaţii culturale şi cu profil economic (gospodării, ferme), în 
localităţile cu populaţie bulgară din actualul Banat sârbesc, de exemplu, în cartierul 
bulgăresc din Modoş - „Ansamblul coral şi teatral”. 

Bulgarii bănăţeni, de-a lungul intervalului de timp în care au peregrinat de 
la emigrarea din Bulgaria, aflată sub jug otoman, traversând Dunărea, deplasându- 
se prin Ţara Românească către Transilvania şi, în final, stabilindu-se în Banat, au 
parcurs un traseu nu rareori lipsit de obstrucţii, însă, în pofida acestora, au avut 
tăria şi înţelepciunea de a înfiinţa şi consolida organizaţii de genul celor pomenite 
mai sus. Este relevant faptul că bulgarii au întemeiat pe teritoriul actualului Banat 
românesc o multitudine de instituţii obşteşti, şcoli, biserici şi fundaţii bisericeşti, 
care au avut menirea de a satisface nevoile de ordin spiritual, material, social ale 
vieţii curente. 

Pentru argumentarea celor expuse mai sus, s-ar putea menţiona - în afara 
impozantelor biserici romano-catolice, pe care bulgarii le-au înălţat în localităţile din 
Banat, bisericile din Alvinţ (actualmente Vinţul de Jos) şi Deva, construite după 
1724, cu acceptul episcopului din Belgrad. Aceste două lăcaşe de cult, precum şi 
alte două biserici mai vechi, din Craiova, au fost înălțate graţie suportului financiar, 
material şi al efortului depus de către străbunii bulgarilor bănăţeni. Merită amintite 
familiile implicate în realizarea acestor lăcaşe: Puenin, Kaciamagov, Petrandenov 
ş.a. 

Bulgarii bănăţeni mai înstăriți, şi prin aportul întregii comunităţi a cărei 
parte integrantă erau, au creat o pleiadă de fundaţii particulare bulgare. 

Din seria acestor fundaţii amintim: 

1. Fundaţia „Margareta Tomianin” (căsătorită Bibici) reprezenta cea mai 
mare fundaţie a Imperiului Austro-Ungar, din acea perioadă. Această fundaţie a fost 
întemeiată în anul 1774 de către Margareta Bibici, născută Tomianin, văduva 
judecătorului Marku  Kaciamagov, recăsătorită cu adjunctul conducătorului 
Comitatului Arad, consilierul imperial lacob Bibici. _ 

2. Fundaţia „lacob şi Margareta Bibici”. In anul 1750, Margareta Bibici 
împreună cu soţul ei au întemeiat o fundaţie cu capital de 15 000 de florini, cu 
scopul susţinerii gimnaziului latin de 4 ani din oraşul Sântana, care şcolariza elevi 
aparţinând tuturor categoriilor sociale. In vederea desfăşurării eficiente a procesului 
de învăţământ, pentru optimizarea activităţii didactice, au fost împuterniciţi, pe 
baza unui contract, preoţi din ordinul „Şcolile filantropice”; misiunea acestora, 
stipulată în contract, era de a preda tinerilor de naţionalitate bulgară, iliră şi 
română, citirea şi scrierea. Liceul şi-a început activitatea în anul 1750, în oraşul 
Sfânta Ana (azi Sântana) şi a funcţionat până la decesul Margaretei Bibici (în anul 
1780). După aceasta, liceul a fost mutat în Timişoara, unde a funcţionat până în 
anul 1950 şi a fost unul dintre cele mai renumite licee. In Timişoara, clădirea 
fostului liceu se găseşte, în centrul oraşului, în apropierea Catedralei Mitropolitane, 
pe locul în care se află clădirea vechii Facultăţi de Electrotehnică a Institutului 
Politehnic. Lângă aceasta se află biserica romano-catolică de pe str. Piatra Craiului. 
Toţi copiii şi tinerii, din Transilvania şi Banat, care au studiat în acest liceu, denumit 
pentru o scurtă vreme Liceul Piarist, în secolul al XIX-lea şi în prima jumătate a celui 
de-al XX-lea veac, cu sau fără burse din partea fundaţiei Bibici, l-au considerat drept 
un loc natal (un colţişor intim al lor, o oază în viaţa lor). Aici se iniţiau în tainele 


ştiinţelor, de aici îşi trăgeau seva instruirii mulţi copii din Beşenova Veche şi din alte 
localităţi bulgăreşti din Banat. In cadrul acestui liceu, preotul din ordinul salvatorian 
Pater Alfons (Velciov Rocuş) i-a iniţiat pe copiii bulgari în catehism. 

3. Fundaţia „Ana” a fost înfiinţată cu scopul ajutorării copiilor de 
naţionalitate bulgară. Capitalul: 1 000 de florini. 

4. Fundaţia „Puenin” - înfiinţată în anul 1712 de către comerciantul 
înstărit Marku Puenin(ov). Scopul acesteia: ajutorarea copiilor defavorizaţi material, 
care frecventau şcoala bulgară din Alvinţ (Vinţul de Jos). Capitalul investit: 2 040 de 
florini. 

5. Fundaţia „Ana”, întemeiată în anul 1712, „întru veşnică amintire”, a 
avut un capital de 500 de florini. 

6. Fundaţia „Mihail Prentici(ov)”, a fost înfiinţată în anul 1712, având un 
capital de 833 de florini. 

7. Fundaţia „Marku Puenin”, datând din anul 1716, cu un capital de 100 
de florini. 

8. Fundaţia „Gheorghe Koliverin”, a luat naştere în anul 1717, capitalul: 
1 700 de florini. 

9. Fundaţia „Matei Terin” - creată în anul 1717, capitalul fiind de 400 de 
florini. 

10. Fundaţia „Luka Bibici”, creată în anul 1720, cu scopul ajutorării 
populaţiei bulgare. Capitalul: 1 700 de florini. 

11. Fundaţia „Marku Bibici, Nicolae Petrandin şi Matei Francov(ici) a 
fost întemeiată în anul 1721, cu un capital de 2 000 de florini. 

12. Fundaţia „Familia Prentici(ov)”, înfiinţată în anul 1731, capitalul fiind 
de 400 de florini. 

13. Fundaţia „Marta Lenici(ov)”, înfiinţată în anul 1740, „întru veşnică 
amintire”, avea un capital de 9 766 de florini. 

14. Fundaţia „Marku Kaciamagov, Nicolae Kaciamagov şi Alexandru 
Tomianin(ov)”, datează din anul 1744, cu un capital de 500 de florini. 

15. Fundaţia „Francisc Prentici(ov)” a fost creată în anul 1749, 1 000 de 
florini fiind capitalul acesteia. 

16. Fundaţia „Maria Prentici(ov)”, întemeiată „întru veşnică amintire”, în 
anul 1751, cu un capital de 601 florini. 

17. Fundaţia „Margareta Tomianin”, creată în 1770, cu un capital de 3 
000 de florini. 

Salba de fundaţii cu caracter filantropic, menţionată mai sus, este relevantă 
pentru că marchează importanţa care a fost acordată păstrării şi dezvoltării 
conştiinţei naţionale a bulgarilor bănăţeni, stabiliţi pe aceste meleaguri. 

Remarcându-se ca pricepuţi agricultori, talentaţi grădinari, înzestrați 
meşteşugari, precum şi drept veritabili intelectuali, din pleiada personalităţilor 
bulgarilor bănăţeni s-ar putea aminti - atât din rândul străbunilor, din timpul 
exodului, cât şi din perioada stabilirii în Banat - următorii: Bogdanov, Stanislavici, 
Peiacevici, Parcevici, Gheorghe Kaciamag, Nicolae Stanislavici, fam. Tomianin, fam. 
Bibici, Ştefan Duniov, familia de dascăli Topciov, dascălii Toma Drăgan, lacob 
Roncov, Telbis, Leopold Kosilkov, poeta Sofia Hailemas, av. Anton Lebanov, notar 
Anton Ciocan, academicianul Eusebius Fermendjin, dr. în drept Karol Telbis - 
consilier imperial şi primar al Timişoarei între anii 1884-1914, dr. Lehel Raciov, 
cantor Ivan Fermendjin, ing. agr. Anton Dermendjin, Francisc Stepanov, Florian 
Stepanov, dr. av. Petru Telbis, Pater Şerban Anton Avreli, doctor în ştiinţe 
economice Karol Telbis - profesor şi jurnalist, Luca Uzun, jurnalist. 

O trecere în revistă a activităţii desfăşurate de dr. în drept Karol Telbis ar fi 
edificatoare pentru cele enumerate mai sus. Karol Telbis a fost un destoinic om al 
vremurilor sale. S-a născut la 1852 în Cenad, jud. Timiş (decedat la 1914, 
înmormântat în cimitirul din cartierul Cetate, Timişoara), din părinţi bulgari, originari 
din Beşenova Veche. Familia sa, având un nivel mediu social (meşteşugari), a depus 
eforturi pentru ca fiul să devină un om demn, realizat. Karol Telbis a fost primar al 


oraşului Timişoarei pe o perioadă de 29 de ani. Bulgar de confesiune romano- 
catolică, Karol Telbis a absolvit Facultatea de drept, devenind avocat cu titlul de 
„doctor în ştiinţe juridice” însă el şi-a ales o carieră administrativă. Conform 
uzanțelor acelor vremuri, pentru a putea deveni un reprezentant de seamă al vieţii 
obşteşti a oraşului Timişoara, o persoană trebuia să aibă un titlu nobiliar, astfel 
încât Karol Telbis, fecior de la sat a fost ridicat la rangul de aristocrat (nemeş) de 
către Palatul Imperial din Viena, datorită meritelor personale De asemenea, în acea 
perioadă, pentru a accede la o funcţie publică, exista cerința ca persoanele, care 
urmau să îndeplinească anumite funcţii publice să îşi „adapteze” numele conform 
cerinţelor ungureşti ale vremii. Insă, Karol Telbis nu a consimţit să îşi renege 
rădăcinile sale (proveniența bulgară), adică să îşi modifice numele de familie. Unicul 
lucru pe care l-a acceptat a fost anexarea poreclei de „Beşenoveanul” - 
„Obesenyâi” lângă numele său, poreclă ce denota originea sa (din Beşenova 
Veche), astfel, numele lui devenind Obesenyâi Dr. Telbis Karol. Aceasta evidenţiază 
una dintre trăsăturile sale morale: demnitatea. 


Slovacii 


Pe parcursul convieţuirii de peste două veacuri pe teritoriul de azi al 
României, slovacii au contribuit din plin la păstrarea şi răspândirea propriei lor 
culturi materiale şi spirituale. 

Au contribuit în perioada convieţuirii lor cu alţii la dezvoltarea patrimoniului 
cultural comun. In acest sens, ei şi-au păstrat şi dezvoltat creaţia populară proprie, 
cântecele şi basmele populare slovace, pe care şi le-au adus din vechea patrie. 
Printre cele care se menţin până în zilele noastre se numără umblatul cu colinde, 
viflaimul şi Dorota, obiceiuri menținute mai bine în zona Bihorului şi Sălajului. Alături 
de acestea, se transmiteau pe cale orală şi diverse versuri cu conţinut umoristic, 
care însoțeau servitul mesei cu ocazia nunţilor slovace. 

Culegerea de cântece populare slovace din zona Nădlacului „Tecie voda po 
Marusi - Curge apa pe Mureş” demonstrează felul în care s-a păstrat cântecul 
popular slovac pe teritoriul României. 

O altă modalitate prin care s-a menţinut interesul comunităţii slovace 
pentru limba maternă, au constituit-o spectacolele de teatru de amatori. Această 
preocupare are la Nădlac o tradiţie de peste o sută de ani. Conştient de apariţia 
fenomenului, scriitorul slovac Jozef Gregor Tajovsky, contabil la Banca populară 
slovacă din Nădlac în perioada 1904-1910, scrie piesa de teatru „Statky-zmătky” 
inspirată din realitatea dramatică a ţăranului slovac localnic, dornic de înavuţire, 
capabil să sacrifice în acest sens până şi sentimentul iubirii. Acelaşi autor va 
consemna în periodicele slovace personalităţile locale slovace, române, sârbe şi 
maghiare din zonă, colaborarea acestora pe plan cultural, social şi politic. 

Continuator al acestei activităţi va deveni încă din anii studenţiei preotul Jân 
Kmet’ editor şi redactor şef al săptămânalului Slovensky ty-dennik, publicat la 
Nădlac în perioada 1929-1932. Fiind primul protopop al protopopiatului luteran 
slovac din România, s-a preocupat de elaborarea unor manuale şi materiale 
auxiliare necesare şcolilor cu limba de predare slovacă din ţară. A sprijinit 
activitatea corală şi cea şcolară a enoriaşilor săi, dezvoltarea sportului şi a teatrului 
de amatori. 

După afirmarea politică şi culturală a preoţilor slovaci, în perioada 
interbelică se vor manifesta şi personalităţile laice. Peter Pavel Dovál’, jurist, activist 
cultural din tinereţe, redactor la Slovensky ty-dennik, redactor-şef la Nase snahy - 
Strădaniile noastre. |n anul 1944 se stabileşte în Cehoslovacia. A contribuit la 
acţiuni politice împotriva iredentismului hortist şi, de asemenea, la re-emigrarea 
unei mari părţi a cehilor şi slovacilor din România în Cehoslovacia (1945-1949). 

Peter Suchansky (1897-1979), născut la Nădlac, prozator, publicist, 
romancier slovac. A trăit, începând cu anul 1920 în Cehoslovacia. A publicat proză 
despre viaţa din zona locuită de slovacii din România. 


Artişti plastici de origine slovacă au contribuit şi ei la patrimoniul cultural 
comun. Putem exemplifica prin Podlipny Gyula, care a trăit şi creat în perioada 
1920-1991 la Timişoara. Mai tânăr, născut la 1963, Kočiš Rudolf, sculptor şi 
grafician, cadru universitar. 

Ondrej Ján Stefanko (1949-2008) va fi probabil una dintre cele mai 
proeminente personalităţi ale slovacilor din România. De profesie chimist, prin 
vocaţie literat şi organizator. Preşedinte al Cenaclului literar Ivan Krasko în perioada 
1976-1989, membru al Uniunii Scriitorilor din România din 1981, preşedinte al 
Uniunii Democratice a Cehilor şi Slovacilor din România în perioadele 1990-1994 şi 
2003-2007, prim-vicepreşedinte al acesteia în perioada 1998-2003. In 1990 deputat 
în parlamentul provizoriu al României, devine preşedinte al Uniunii scriitorilor, 
artiştilor şi de cultură slovaci din diasporă, funcţie pe care o deţine în perioada 
1993-1996. 

Fondator al Societăţii Culturale şi Ştiinţifice Ivan Krasko, a fost preşedintele 
acesteia din 1994 până în 2008. Alcătuitor şi coalcătuitor al publicaţiei Variăcie - 
Variaţiuni (1980-1996). 

A fondat şi a fost redactor-şef al revistelor: Nase snahy (1990-1995 şi 2003- 
2007), Oglinzi paralele - Rovnobe-n€ zrkadlá (1996-2008), Dolnozemský Slovák 
(1996-2008) şi Nase snahy plus (2004-2008). Din 1994 a deţinut şi funcţia de 
director al Editurii Ivan Krasko. Este autor a zece volume de poezie, a două volume 
de eseuri şi publicistică, a unei cărţi de poezie pentru copii, precum şi al unei cărţi 
de povestiri pentru copii. În limba română i-au apărut două volume selective din 
creaţia poetică. Este totodată autor a 5 cărţi de bibliografie, 7 volume dedicate 
istoriei şi culturii slovacilor din România. A pregătit pentru editare 19 volume din 
diferite domenii ale moştenirii spirituale a slovacilor din România. 

A tradus în limba slovacă 11 volume ale scriitorilor români, iar în limba 
română 26 de volume ale autorilor slovaci şi cehi. 

Pentru opera sa literară a fost distins cu cinci premii ale Uniunii Scriitorilor 
din România, iar în anul 2000 a fost distins cu ordinul Pentru Merit în grad de Ofiţer. 

Creaţia sa a fost tradusă pe parcursul timpului în limbile română, engleză, 
germană, maghiară, ucraineană şi sârbă. 

Activitatea sa literară a declanşat aşa-zisul fenomen nădlăcan care a avut 
drept consecinţă devenirea a şase scriitori slovaci din Nădlac membri ai Uniunii 
Scriitorilor din România. 

Revistele conduse de el au popularizat cultura slovacă de pretutindeni atât 
printre cititorii slovaci, cât şi printre cei români. 

Oglinzi paralele - Rovnobe-n€ zrkadlá (1996-2008) au reprezentat o 
adevărată punte între cele două culturi, ele publicau în traducerea slovacă creaţia 
literară română, respectiv cea română în traducerea slovacă. 

Organizarea ansamblurilor folclorice slovace şi cehe, a Festivalului folcloric 
de cântece populare slovace pentru slovacii din România, Serbia, Croaţia şi Ungaria, 
a cercetărilor etnografice, a reprezentat completarea scalei largi de activităţi prin 
care cel care a fost Ondrej Stefanko a contribuit la cunoaşterea reciprocă a 
slovacilor şi românilor. 


Cehii 


Frantisek Unzeitig 

S-a născut în anul 1808 la Česká Třebova. Gimnaziul l-a absolvit la Litomyšl. 
A continuat să studieze filozofia la Praga, iar teologia şi economia la Hradec Králové. 
A fost hirotonisit în anul 1834, iar până în anul 1850 a activat capelan la Dolní 
Libchovy. 

In anul 1850 Frantisek Unzeitig a fost numit paroh la parohia Giîrnic. Era 
primul preot ceh venit în mijlocul credincioşilor catolici cehi din Banat. În arhiva 
episcopală din Timişoara se află consemnat în limba latină: „Franciscus Unzeitig 
antea presbyter Dioecesis Reginahradecensis in Bohemia, in Junie 1850 Parochiam 


Weicenriedensem occupavit.” Era preot militar cu gradul de sublocotenent 
deservind companiile 11 şi 12 ale Regimentului Sârbo-Bănăţean cu sediul la 
Berzasca. A fost numit administratorul parohiei Gîrnic şi pe lângă Bigăr şi Ravensca 
a mai primit filialele Berzasca, Drencova, Liubcova, Gornea şi Sicheviţa. La 
rugămintea catolicilor din Sfânta Elena i-a fost alipită şi această filială. 

Părintele Unzeitig a servit în zonă timp de 25 de ani şi a făcut mult bine 
cehilor din Banat. Acestuia i se datorează ridicarea bisericilor în comunele cehe şi 
totodată s-a îngrijit şi de rezolvarea altor probleme ale comunelor cehe din 
subordinea sa. Pentru meritele sale, autorităţile austro-ungare l-au decorat cu 
Crucea de aur cu coroană. A murit la vârsta de 80 de ani. Mormântul său se află în 
cimitirul satului Gîrnic. 


Jindřich Schlâgi 

S-a născut în anul 1841 în localitatea Velká Reteva din Cehia, fiind fiul 
învățătorului din această aşezare. La vârsta de 8 ani i-au murit ambii părinţi de 
holeră şi a fost luat în grijă de unchiul său Stransky, prelat în localitatea Hradec 
Krâlove. A urmat şcoala la secţia reală din localitate şi apoi institutul de învăţători. 
Pentru a-şi putea câştiga existenţa, în afara orelor de curs el a predat ore de pian şi 
vioară dar şi la alte obiecte. Unchiul lui însă a murit şi el, rămânând singur în 
perioada tinereţii. După absolvirea institutului de învăţători, a fost numit ajutor de 
învăţător în localitatea Velky Jelen din Cehia. La inspectoratele din Cehia a venit 
oferta pentru învăţători în coloniile din Banatul de Sud. Schlâgl a acceptat acest 
post şi în anul 1863 s-a prezentat la Sfânta Elena, azi în judeţul Caraş-Severin. Aici a 
activat neîntrerupt timp de 39 de ani, murind la vârsta de 56 de ani. In cei aproape 
40 de ani de carieră singurul lui ţel a fost să muncească pentru binele coloniştilor şi 
al comunităţii. A obţinut gradul de ofiţer purtând şi uniformă. S-a specializat în 
topografie şi a devenit hotarnicul comitatului, ocupându-se de măsurarea 
pământurilor, a pădurilor, a insulelor de pe Dunăre, a morilor, lucrând neobosit zi şi 
noapte. A încercat să convingă coloniştii să accepte lucrurile noi şi practice aduse 
din Cehia, precum plugurile de metal care au înlocuit pe cele din lemn. Era foarte 
cunoscut şi apreciat de toţi sătenii, care îl numeau „reformatorul”. A întocmit 
planurile pentru construirea bisericii şi, pentru a obţine fonduri, a călătorit prin tot 
Banatul, în Bulgaria şi chiar în Turcia. A adus meşteri din Biserica Albă (Serbia) şi a 
supravegheat personal construirea bisericii din Sf. Elena, care a fost sfinţită în anul 
1879 şi se foloseşte şi astăzi. Manualele şcolare scrise de el au fost folosite mulţi ani 
în şcolile cehe din Banat. Din Cehia a adus diferite soiuri de cartofi şi grâu pe care 
le-a experimentat, mai întâi pe pământul său, după care sătenii au preluat de la el 
soiurile respective. Deoarece acestea au dat recolte bune, şi românii din zonă au 
început să lucreze pământurile după metodele cehilor. 

Pentru această muncă Guvernul l-a decorat cu Crucea de aur cu coroană, 
pe care însă a primit-o la câteva zile de la moartea sa. Este înmormântat la cimitirul 
din satul Sf. Elena. 


Văclav Masek 

S-a născut la 29 aprilie 1941 în satul Gîrnic din judeţul Caraş-Severin, dintr- 
o familie de agricultori, fiind al treilea copil din cei şapte. A urmat şcoala primară 
cehă la Gîrnic, după care clasele a V-a, a Vl-a şi a Vil-a le-a frecventat la Oraviţa şi 
Moldova Nouă. Apoi clasele a VIll-a - a XI-a le-a urmat la Şcoala catolică de cantori 
de la Alba lulia. Deoarece s-a remarcat prin rezultate foarte bune la învăţătură, la 
solicitarea conducerii şcolii, clasele a X-a şi a XI-a le-a efectuat într-un singur an 
şcolar, absolvindu-le cu rezultate deosebite. In perioada 1962-1968 a urmat 
cursurile Institutului de Teologie Catolică cu grad universitar de la Alba lulia şi la 21 
aprilie 1968 a fost hirotonisit ca preot în prezenţa episcopului de Alba lulia, Mârton 
Aaron. Este unul dintre primii cehi din Banat care a urmat studii superioare şi s-a 
întors la „matca” sa, rămânând în slujba comunităţii cehe până în prezent. 


În perioada 1 noiembrie 1968 - 1 mai 1977, a activat ca preot paroh la 
Moldova Nouă. In această calitate el a răspuns şi de localităţile Sf. Elena, Zlatiţa şi 
Eibenthal. Apoi, în perioada 1 mai 1977 - 1 noiembrie 1999, a fost preot paroh la 
Gîrnic, răspunzând şi de localităţile Liubcova, Berzasca, Ravensca şi Bigăr. De la 1 
noiembrie 1999 şi până în prezent este preot paroh la Eibenthal, judeţul Mehedinţi, 
predând şi cursurile de religie catolică în şcoala din localitate. Peste tot pe unde a 
activat, preotul Mašek s-a implicat cu trup şi suflet în propăşirea comunităţii cehe, la 
prosperitatea ei, a contribuit la repararea aşezămintelor bisericeşti, a drumurilor de 
acces şi a altor obiective. S-a remarcat printr-o ţinută morală impecabilă, fiind un 
exemplu pentru toţi enoriaşii. Tocmai pentru rezultatele sale deosebite, Episcopia 
catolică din Timişoara l-a numit timp de 6 ani în funcţia de decan răspunzând de 26 
de parohii şi de 60 de sate din Caraş-Severin şi Mehedinţi. Astăzi este pensionar, 
dar slujeşte în continuare la parohia Eibenthal şi are titlul de arhidecan de onoare şi, 
pe drept cuvânt, este supranumit „episcopul cehilor”. 

Pentru munca sa de-a lungul anilor şi grija pentru etnia cehă din România, 
în anul 2002, a fost laureat al premiului „Jan Masaryk” Gratias agit acordat de 
Ministerul de Externe al Republicii Cehia. 


Anton Vorel-fiul 

Deşi nu face parte din rândul coloniştilor cehi din Banat, familia Vorel poate 
fi socotită un model de dăruire şi abnegaţie în slujba comunităţii româneşti. 

Anton Vorel-fiul s-a născut în anul 1792 la Jahnice, lângă Praga, fiind al 
doilea fiu al lui Anton Vorel, medic militar. In anul 1831 s-a stabilit la Piatra Neamţ 
(Târgul Pietrii), unde a cumpărat o spiţerie (farmacie) numită Spiţeria Vorel, iar 
fratele său, Karol, a deschis o farmacie la Fălticeni. Spiţeria Vorel s-a dovedit foarte 
importantă pentru urbe, mai ales în timpul celor două epidemii de holeră care au 
lovit oraşul. Faima spiţeriei a crescut şi prin înrudirea lui Anton Vorel cu importante 
familii boiereşti din Moldova precum Roseti, Catargi, Ghica. Anton Vorel-fiul a murit 
la 8 martie 1860 la Hălăuceşti (judeţul laşi), dar „afacerea” sa a fost continuată de 
fiul său, Lascăr Vorel, născut la 25 ianuarie 1851, care a făcut studii de farmacie la 
Viena şi Lvov (Polonia). Treptat a devenit o personalitate importantă, obţinând titlul 
de furnizor al curţii regale, membru al Societăţii ştiinţifice şi literare „Gh. Asachi” 
din Piatra Neamţ şi autorul compoziţiei muzicale „Olimpia”. A murit în anul 1902, 
însă fiul său Constantin Vorel (1883-1964) a dezvoltat spiţeria transformând-o într- 
un adevărat laborator chimico-farmaceutic cu aparate şi utilaje moderne şi 
specialişti, având colaborări cu 40 de firme de profil, printre care şi firma Bayer din 
Germania. In 1949 regimul comunist a naționalizat şi Farmacia Vorel, care a devenit 
Fabrica de Medicamente nr. 17 din Piatra Neamţ, care împreună cu Laboratorul 
Racoviţă din laşi a constituit nucleul Fabricii de Antibiotice din laşi. 


MOLDOVA ŞI BUCOVINA 


Datorită  coexistenţei paşnice a numeroaselor etnii, Bucovina a fost 
considerată o „Elveţie” a estului Europei. Asemenea Banatului, Bucovina a fost 
multă vreme o regiune de graniţă cu un rol deosebit în strategia puterilor din zonă. 
In egală măsură, însă, aceasta a permis mişcări de populaţie care au transformat 
regiunea într-o zonă cu identitate proprie. De altfel, semnificativ este faptul că în 
această zonă s-au născut câţiva dintre creatorii cei mai reprezentativi ai literaturii 
universale, căci importanţa creaţiei lor transcende simple atribuiri etnice. 

Moldova a fost şi ea marcată de evoluţiile culturale care caracterizează 
spaţiul bucovinean. Poate că impactul diferitelor colonizări nu a fost atât de mare, 
dar aici avem mai marcată prezenţa unor comunităţi etnice de pe tot cuprinsul 
actualei Românii. 


Polonezii 


Provincia Bucovina, zonă în care au trăit şi trăiesc majoritatea polonezilor 
din România, a avut un destin istoric neobişnuit datorită faptului că aici au coexistat 
în mod paşnic mai multe comunităţi etnice. Din acest motiv, aici s-a realizat o 
sinteză unică a tradiţiilor etno-culturale central şi est-europene. Astfel, în Bucovina 
istorică (judeţul Suceava şi regiunea Cernăuţi, Ucraina) au trăit 11 etnii - inclusiv 
cea polonă - ce au profesat 9 credinţe religioase. Imperiul Austriac (Austro-Ungar 
din 1867) a stăpânit acest teritoriu (10 500 km?, cam a 60-a parte din suprafaţa 
imperiului) până în 1918, perioadă în care în Bucovina s-au petrecut numeroase 
transformări care au contribuit la schimbarea fizionomiei demografice, economice, 
politice, etnice şi culturale a provinciei, conferindu-i un statut singular în comparaţie 
cu regiunile învecinate. In urma acestor transformări, Bucovina a devenit în 
conştiinţa opiniei publice cultivate o „Elveţie” a estului Europei, capitala provinciei, 
Cernăuţi, dobândind titlul deosebit de măgulitor de „Mica Vienă”. 

Conservarea limbii polone în Bucovina s-a realizat pe o dublă filieră, şcolară 
şi religioasă. În plan şcolar, legislaţia imperială austriacă a favorizat folosirea 
limbilor etniilor din Bucovina în învăţământul primar, predarea în primele două clase 
făcându-se, peste tot, în limba maternă a elevilor (româna, germana, polona sau 
ucraineana). Polonezii din Bucovina repurtaseră în primul deceniu al secolului al XX- 
lea frumoase succese şi pe planul învăţământului, reuşind ca în anul 1908 să aibă 
nouă şcoli primare pur poloneze (PL, CAP. IV, SURSA XII, TABEL). 

În perioada interbelică, situaţia şcolilor polone din Bucovina s-a deteriorat 
treptat, deoarece statul român avea un învăţământ de tip centralizat, bazat pe 
criteriul folosirii unei limbi unice de predare, limba română. Cu toate acestea, în 
perioada 1925-1941, în Bucovina s-au înfiinţat 11 şcoli generale, 4 clase gimnaziale 
la Cernăuţi, o şcoală profesională de trei ani, organizându-se totodată şi 8 cursuri de 
limbă polonă (PL, CAP. IV, SURSA XIII, TABEL). 

În faza stalinistă a regimului comunist din România învăţământul în limba 
polonă a putut fi organizat, conform Legii Învăţământului din 1948, în localităţile 
sucevene Solonețu Nou, Poiana Micului şi Pleşa. In anul şcolar 1962-1963, acest tip 
de învăţământ a fost desfiinţat. Incepând cu anul 1964, autorităţile comuniste au 
permis, totuşi, predarea limbii polone ca limbă maternă. 

După 1989 a fost reînfiinţat învăţământul în limba maternă - desfiinţat în 
anii comunismului. În judeţul Suceava există zece şcoli în care se predă limba 
polonă ca limbă maternă în localităţile Solonețu Nou, Poiana Micului, Pleşa, Moara, 
Cacica (2 şcoli), Gura Humorului, Păltinoasa, Siret, Suceava şi trei grădiniţe (Poiana 
Micului, Solonețu Nou şi Pleşa). In 1995, şcoala de la Solonețu Nou a primit numele 
renumitului romancier polonez Henryk Sienkiewicz, fiind organizat un cabinet de 
limba polonă cu ajutorul materialului didactic adus din Polonia, ca şi în cazul şcolilor 
din Poiana Micului, Pleşa, Cacica, Păltinoasa, sau Moara/Bulaj (PL, CAP. IV, SURSA 
XIV, IMAGINI). La nivelul unor şcoli din judeţul Suceava au fost amenajate cabinete 
de limbă polonă (Colegiul Naţional „Petru Rareş” din Suceava, Şcoala cu cls I-VIII 
„Petru Muşat” din Siret, şcolile din Poiana Micului, Pleşa, Solonețu Nou, Cacica, 
Păltinoasa, Moara/Bulaj. Incepând cu anul şcolar 2007-2008, la Grupul Şcolar 
„Alexandru cel Bun” din Gura Humorului s-a constituit o clasă a IX-a formată din 
elevi polonezi, care vor studia săptămânal, în limba maternă, disciplina „Istoria şi 
tradiţiile minorităţii poloneze”. 

Foarte mulţi tineri de etnie poloneză din judeţul Suceava au plecat în 
Polonia la studii. Marea majoritate a fost dirijată către şcoli postliceale - de 
învăţători şi asistenţi medicali - cu scopul de a reveni, după absolvire, în locurile 
natale şi de a munci în folosul comunităţii poloneze. 

Biserica romano-catolică are o mare influenţă asupra comunităţilor 
poloneze din judeţul Suceava. Principalele lăcaşuri de cult are polonezilor de aici 
sunt reprezentate de biserica din Păltinoasa, construită în 1911 în stil roman, sub 
îndrumarea preotului Karol Morosiewicz. Hramul bisericii este „Inălţarea la Cer”. 


Biserica din Poiana Micului (Sursa DVD, imagine), realizată din piatră, a fost 
terminată în anul 1850, fiind incendiată în timpul celui de-al Doilea Război Mondial. 
Reconstruirea acestei biserici, cu hramul „Preasfânta inimă a lui lisus” s-a făcut abia 
în anul 1964. 

Biserica din Solonețu Nou (Sursa DVD, PL, imagine), cu hramul „Pogorârea 
Sf. Duh” a fost sfinţită la 20 octombrie 1940, fiind restaurată după 1989 cu fonduri 
din Polonia. Biserica din Moara (Sursa DVD, PL; imagine) are hramul „Sf. Maximilian 
Kolbe”, fiind sfinţită în august 1984. Sanctuarul Naţional din Cacica, în forma 
actuală, a fost construit la începutul secolului al XX-lea, din piatră cioplită şi din 
cărămidă (în 1904 a avut loc ceremonia de sfințire a fundaţiei clădirii). Aici există şi 
o replică a celebrei grote din Lourdes, construită, începând cu anul 1906, sub 
supravegherea preotului lazarist Henric Wochowski. In semn de recunoaştere a 
valorii acestei biserici şi a importanţei ei în viaţa spirituală a romano-catolicilor, în 
anul 1996 biserica parohială din Cacica a fost declarată sanctuar diecezan (PL, CAP. 
IV, SURSA XV, IMAGINI). 

Uniunea Polonezilor din România are o publicaţie lunară bilingvă (în română 
şi polonă) „Polonus” (DVD, PL, text). Primul număr din „Polonus” a apărut la 
Bucureşti în 1991. In capitala României au apărut în perioada noiembrie 1991 - 
decembrie 1994 optsprezece numere. Incepând cu luna ianuarie 1995, redacţia 
acestei publicaţii s-a mutat la Suceava (str. lon Vodă Viteazul nr. 5), unde 
funcţionează şi în prezent. Redactorul-şef al acestei impresionante publicaţii, ajunsă 
în luna iulie 2008 la cel de-al 153-lea număr) este Stanislava lachimovschi (PL., CAP. 
IV, SURSA XVI, TEXT). 

Tematica revistei menţine un permanent contact cu comunităţile polone 
(rubricile Cronica, Reprezentanţii noştri, Biserici şi hramuri) dar inserează şi 
informaţii privind patria mamă (rubricile Ştiri din Polonia, File de Istorie, Polonezi ce 
merită a fi cunoscuţi). |n paginile revistei mai sunt prezente cronici ale unor 
manifestări organizate la nivel naţional (Zilele Culturii Polone, Festivalul Intâlniri 
Bucovinene, Concursurile de Recitare din poezia Mariei Konopnicka şi Adam 
Mickiewicz), cât şi chestiuni legate de învăţământ sau religie (Invăţarea limbii 
polone, Destine poloneze, Locul nostru) (PL, CAP. IV, SURSA XVII, TEXTE). 

Uniunea Polonezilor din România mai are o publicaţie pentru copii şi tineret 
numită „Maly Polonus” (Micul Polonus). Primul număr al acestei publicaţii 
trimestriale, realizată integral în limba polonă, a apărut în martie 2005. Această 
revistă este finanțată mai cu seamă din fondurile provenite de la Senatul Republicii 
Polone şi de la Ambasada Republicii Polone din Bucureşti. Redactorul-şef al acestei 
publicaţii, realizată practic de copii şi tineri ajutaţi de profesorii de limba polonă, 
părinţi şi bunici, este Elzbieta Wieruszewska (PL, CAP. IV, SURSA XVIII, TEXT ŞI 
IMAGINI). 


Personalităţi reprezentative ale polonezilor din România 


a. Personalităţi culturale 

CIPRIAN PORUMBESCU - Tatăl său, lraclie Porumbescu, se numea iniţial Go 
embiowski (pol. goleb = porumbel). Soţia sa (mama lui Ciprian Porumbescu), 
Emilia Klodnicki, era tot de etnie polonă. 


b. Personalităţi ştiinţifice 

EMIL BIEDRZYCKI (1890-1975) - născut la Suceava, istoric şi filolog, cu 
doctoratul susţinut în drept. Fost preşedinte al Ligii polono-române de la 
Universitatea din Lwów, înfiinţată în 1928. Autor al unei lucrări fundamentale de 
istorie a polonezilor bucovineni şi de propagare a literaturii române în Polonia (PL, 
CAP. IV, SURSA XIX, IMAGINE ŞI TEXT). 


c. Personalităţi militare 


Generalul HENRY CIHOSKI (1871-1950) - erou în Primul Război Mondial, fost 
Ministru al Apărării Naţionale în perioada interbelică (PL, CAP. IV, SURSA XX, 
IMAGINE ŞI TEXT). 

Generalul LEONARD MOCIULSKI (1889-1979) - general de brigadă în 1941, 
erou în timpul celui de-al Doilea Război Mondial (expert în utilizarea trupelor de 
vânători de munte). Batalionul 21 Vânători de Munte din Predeal îi poartă în prezent 
numele (PL, CAP. IV, SURSA XXI, IMAGINE ŞI TEXT). 


Armenii 


O altă consecinţă a emigrației armenilor din motive politice sau financiare a 
fost un destin aparte pe care şi l-au asumat în Transilvania. Aflaţi sub diferite 
regimuri şi interese politice, mulţi armeni au preferat să se convertească la ritul 
catolic pentru a obţine anumite privilegii sau ranguri nobiliare. Aici, în Transilvania, 
au întemeiat oraşe cu ordinariate armeano-catolice şi catedrale maiestoase cum ar 
fi Armenopolis (Gherla de astăzi) sau Elisabethopolis (Dumbrăveni) fondate în 
secolul al XVIII-lea. Interesant este faptul că, indiferent de religie, armenii de pe 
teritoriul Ţărilor Române, inclusiv în Transilvania, au continuat să prezerveze limba, 
cultura (scrisă într-un alfabet propriu şi unic), constituindu-se oarecum într-o 
comunitate închisă pînă la începutul secolului al XX-lea. Mai multe grupuri etnice s- 
au stabilit în Transilvania, contribuind la diversitatea culturală recunoscută. 

Evenimente istorice au fost, desigur, multe în perioada modernă, perioadă 
în care comunitatea armeană, prin proprie străduinţe, a prosperat dincolo de limita 
optimismului afişat. Au existat numeroase personalităţi culturale şi oameni politici 
armeni, care au contribuit la dezvoltarea economică şi culturală a României Mari 
cum ar fi Missir, Trancu-laşi, Spiru Haret, Garabet Ibrăileanu, Gheorghe Asachi sau 
Vasile Conta. 

Cel mai tragic eveniment din istoria comunităţii armene s-a petrecut la 24 
aprilie 1915, când Guvernul Otoman a hotărât deportarea şi masacrarea tuturor 
armenilor. A fost primul genocid al secolului al XX-lea, organizat pe motive politice. 
O mare parte dintre cei care au avut norocul să scape au fugit în România primind 
statut de refugiaţi şi, ulterior, cetăţenia română, dar au contribuit astfel la 
dezvoltarea vieţii sociale, economice şi, mai ales, culturale a României. O 
consecinţă a acestui tragic eveniment a fost crearea, în 1918 la Bucureşti, a Uniunii 
Armenilor din România ce avea drept scop integrarea (din toate punctele de 
vedere) a armenilor supraviețuitori refugiaţi în România. A fost ultimul mare val de 
refugiaţi armeni pe aceste meleaguri, care, vrând-nevrând, au influenţat societatea 
românească. Ne referim aici la câteva exemple cum ar fi medicul Ana Aslan, 
baritonul David Ohanesian, filosofii Aram Frenkian şi Arşavir Acterian, dr. Ervant 
Seropian, jurnalistul Levon Kalustian, orientalistul H. Dj. Siruni, ziaristul Vartan 
Mestugean, pianista Lisette Georgescu - Manissalian, criticul de artă şi mecena 
Krikor Zambaccian, pictorii Hrant Avakian, Abcar Baltazar şi mulţi, mulţi alţii, asta ca 
să nu ne mai referim la alte personalităţi în viaţă cum ar fi: scriitorii Ştefan Agopian, 
Anais Nersesian, Bedros Horasangian, pictorii Ervant Nicogosian, Nicolae Jakobovits, 
pianistul Harry Tavitian, fizicianul Maricel Agop, matematicianul Varujan 
Pambuccian sau actualul ministru Varujan Vosganian (Preşedintele Uniunii 
Armenilor din România). Actualmente, Uniunea Armenilor din România este una 
dintre cele 19 minorităţi recunoscute de statul român, având sediul central în 
Bucureşti, funcţionează după aceleaşi principii de prezervare şi răspândire a culturii 
armene, având şcoli săptămânale cu predare în limba armeană în aproape toate 
filialele, o editură proprie, Arara, precum şi două ziare (finanţate de stat) Nor 
Ghiank - bilingv şi Ararat. 


Ruşii lipoveni 


Primele aşezări cunoscute ale ruşilor-lipoveni sunt cele din Bucovina. Cele 
mai multe păreri nominalizează satul Lipoveni sau Sokolinti (cum este numit de 
către localnici) din judeţul Suceava ca fiind cea dintâi localitate înfiinţată de ruşii 
lipoveni (1724). O altă localitate lipovenească este Climăuţi din judeţul Suceava, 
atestată în 1780, printr-un act de donaţie semnat de egumenul mănăstirii Putna, 
loasaf, prin care li se permitea staroverilor ruşi aşezarea pe moşia mănăstirii. In 
1784 este înfiinţată localitatea Fântâna Albă (actualmente pe teritoriul Ucrainei), 
care va deveni ulterior un centru spiritual deosebit de important pentru credincioşii 
de rit vechi (în 1846 aici se înfiinţează Mitropolia Creştină de Rit Vechi). 

Popularea cu staroveri a localităţilor din Moldova, precum Manolea, Lespezi, 
Brăteşti, Dumasca, Târgu Frumos, laşi este apreciată pentru prima jumătate a 
secolului al XVIII-lea, iar pentru restul de localităţi se indică prima parte şi mijlocul 
secolului al XIX-lea. 


TRANSILVANIA 


Transilvania a fost şi rămâne un spaţiu multietnic prin definiţie. Nu numai 
faptul că aici diferitele colonizări sunt cel mai bine documentate, ci şi faptul că 
spaţiul transilvănean este un bun exemplu al evoluţiilor politice care au marcat un 
mileniu de istorie. Considerată de unii istorici drept o „ţară românească”, 
Transilvania a fost mai mult decât pur şi simplu românească. Ţinând cont de faptul 
că integrarea Ardealului în coroana maghiară şi, mai apoi, în Imperiul Habsburgic a 
însemnat un destin mai degrabă central-european decât estic, regiunea face parte 
dintr-un orizont cultural care reprezintă, din multe puncte de vedere, un „paşaport” 
european al culturii româneşti. Faptul că limba literară română s-a format cu 
contribuţia intelectualilor români transilvăneni şi că, în egală măsură, o serie de 
monumente culturale care conservă memoria românească au apărut aici (de la 
primele litografii care prezintă portul popular românesc la Bartok) arată că 
identitatea românească s-a creat şi prin contribuţia multietnicităţii care este o 
marcă a acestui spaţiu. 


Maghiarii 


Mediul cultural maghiar din Transilvania face parte din cultura maghiară în 
general dar, având în vedere interferenţele culturale care provin din aşezarea 
geografică, are un specific aparte. După prăbuşirea regatului medieval maghiar şi 
formare Principatului autonom al Transilvaniei s-a format un context favorabil 
pentru a pătrunde diferitele confesiuni protestante aducând toate beneficiile 
purtate de acestea, astfel deschizând o cale spre multiconfesionalism pe lângă 
multiculturalism. 

Maghiarii au preluat religia creştină de rit apusean, regii maghiari au 
sprijinit stabilirea în ţară a ordinelor călugăreşti ale benedictinilor, cistercienilor, 
dominicanilor (HU 21) şi franciscanilor (HU 22) care au jucat un rol important în 
răspândirea spiritualităţii creştine apusene. 

Începând cu secolul al XII-lea, în documentele redactate în limba latină au 
apărut cuvinte şi fragmente de texte în limba maghiară. Unul din aceste fragmente 
se păstrează în biblioteca Batthyaneum din Alba lulia. Prima traducere a Bibliei în 
limba maghiară este opera a doi călugări husiţi, copia ei fiind făcută la mănăstirea 
din Trotuş (1466). 

Biserica a jucat un rol important şi în răspândirea stilurilor artistice 
apusene. Centrele episcopale, mănăstirile au fost centre în care de la meşteri 
apuseni, meşterii locali au preluat elementele artistice romanice şi gotice. Stilul 


romanic este reprezentat în arhitectura ecleziastică de bisericile din Alba lulia (HU 
3), Harina, Odorhei etc., iar cel gotic de bisericile din Cârța, Cluj (HU 23, HU 24, HU 
25), Târgu Mureş etc. 

Renaşterea a dat un nou impuls dezvoltării culturii. Curtea episcopului Vitez 
Jânos din Oradea a fost un important centru umanist maghiar care a avut legături 
strânse cu renaşterea italiană. Din acest cerc s-a ridicat poetul umanist Janus 
Pannonius (HU 26, HU 27) şi marele învăţat Nicolaus Olahus (HU 28), autorul cronicii 
„Hungaria”. 

Renaşterea artistică a câştigat teren mai ales în oraşe şi în rândul nobilimii 
prin construcţiile de castele care au imitat modelul apusean. 

Pe plan artistic, secolele XVI-XVII au însemnat generalizarea stilului 
renascentist în arhitectura ecleziastică (HU 36), nobiliară şi orăşenească. Locuinţele 
orăşenilor sunt împodobite cu ancadramente de uşi şi ferestre frumos ornamentate 
cu elemente stilistice renascentiste. Castelele princiare şi nobiliare, de asemenea, 
sunt construite (HU 37, HU 38) şi mobilate după gustul renascentist. 

In 1568, Dieta din Turda, a declarat pentru prima dată în Europa libertatea 
confesională şi egalitatea celor patru religii (catolică, calvină, unitariană şi 
lutherană). Pentru ca Biblia să fie accesibilă, ea a fost tradusă în limba maghiară şi, 
prin intermediul tiparului, răspândită în număr mare printre credincioşi (HU 31). În a 
doua jumătate a secolului al XVI-lea, tipografiile lui Heltai Gáspár la Cluj, a 
Hoffhaltereştilor la Oradea şi Alba lulia au tipărit numeroase cărţi religioase şi laice, 
punând bazele limbii literare şi ortografiei maghiare. In secolul al XVII-lea, un rol 
important au jucat tipografiile Colegiului Academic din Alba lulia, Aiud, iar spre 
sfârşitul secolului, tipografia din Cluj a lui Misztâtfalusi Kiss Miklós (1650-1702), 
vestit gravor de litere care învățase tainele tiparului în Olanda. 

Reforma religioasă a deschis şi cale dezvoltării învăţământului în limba 
maternă. Au apărut numeroase şcoli în lumea satelor, unde şi copii iobagilor au 
putut învăţa scrisul şi cititul. Bethlen Gâbor a legiferat dreptul copiilor iobagi la 
învăţătură, ceea ce a constituit un mijloc de ascensiune socială a acestora. 
Numeroase au fost şcolile în satele locuite de secui, în oraşe au fost întemeiate şcoli 
vestite, printre care se pot aminti şcolile reformate din Cluj, Alba lulia, Aiud, Oradea, 
Zalău, Odorheiul Secuiesc etc. 

In ce priveşte învăţământul superior, în 1579, principele Báthory István a 
înfiinţat la Cluj o universitate iezuită. Bethlen Gâbor în 1622 a înfiinţat la Alba lulia 
un Colegiu Academic, care ulterior s-a mutat la Aiud, şi la care au activat profesori 
aduşi din apusul Europei. Dar mulţi tineri maghiari au continuat să frecventeze 
universităţile din apusul Europei. Numeroşi intelectuali maghiari, reîntorşi în ţară, au 
adus cu ei ideile cele mai avansate ale vremii (Medgyesi Pâl, Apâczai Csere Jânos, 
Enyedi Sámuel, Mârtonfalvi György), idei pe care le-au răspândit în şcolile în care au 
activat ulterior ca profesori. 

In formarea intelectualităţii maghiare, un rol deosebit au avut bibliotecile 
publice şi particulare, înfiinţate în secolele XVI-XVII (HU 34). Bibliotecile principilor 
János Zsigmond, Báthory András, Bethlen Gábor, | Rákoczi György, Apafi Mihály au 
cuprins numeroase cărţi ale autorilor antici şi umanişti, care au intrat apoi în parte 
în colecţia unor biblioteci publice, cum a fost Biblioteca Universităţii lezuite din Cluj, 
a Colegiului Reformat din Alba lulia - Aiud, respectiv Cluj. 

Apáczai Csere János prin lucrarea sa „Magyar Encyclopaedia” (Enciclopedia 
Maghiară) (HU 32, HU 33) a pus bazele unui limbaj ştiinţific maghiar şi a contribuit 
la răspândirea ideilor ştiinţifice cele mai înaintate ale vremii din Transilvania 
(Descartes, Copernic, Bacon). Katona Gelei Istvân, Medgyesi Pâl au contribuit la 
clarificarea scrierii ortografice maghiare, iar Köleséri Sámuel şi Pápai Pâriz Ferenc 
(HU 35) au adus un aport deosebit la dezvoltarea medicinii din Transilvania. 

In secolul al XVIII-lea, maghiarii din Transilvania au fost nevoiţi să facă faţă 
ofensivei contrareformei sprijinită de Curtea de la Viena. Procesul de recatolicizare 
a avut şi urmări pozitive, mai ales pe tărâm cultural. A fost ridicat nivelul 
învăţământului mediu şi superior, Academia lezuită din Cluj a contribuit la formare a 


numeroşi intelectuali maghiari, români şi saşi. Iluminismul a avut o influenţă 
importantă asupra cristalizării culturii naţionale maghiare. În vederea apărării şi 
promovării limbii maghiare, Aranka György a înfiinţat, în 1793, Societatea Maghiară 
de Cultivarea a limbii din Transilvania (Erdélyi Magyar Nyelvmivels Társaság) care a 
promovat cercetările lingvistice şi istorice în limba maghiară. 

Totodată, contrareforma a însemnat răspândirea barocului în artă, la 
început în arhitectura ecleziastică (prima biserică construită în acest stil este 
biserica iezuită din Cluj - HU 39) (HU 40), iar la mijlocul secolului al XVIII-lea, în 
arhitectura şi sculptura laică a castelelor şi palatelor nobiliare (palatul Bânffy din 
Cluj). 

Secolul al XVIII-lea cunoaşte activitatea unor intelectuali de seamă. Preotul 
reformat Bod Peter scrie o istorie a bisericii şi prima enciclopedie literară, care este 
de fapt prima istorie a literaturii maghiare (HU 41). lluministul Benkő József scrie 
lucrarea istorică „Transilvania” şi întocmeşte un dicţionar trilingv latin - maghiar - 
român despre flora Transilvaniei (Flora Transilvanica). In 1804 îşi începe activitatea, 
la colegiul reformat din Târgu Mureş, Bolyai Farkas (tatăl matematicianului Bolyai 
Jânos), care contribuie la răspândirea cunoştinţelor de ştiinţe ale naturii în şcoala în 
care preda. 

La sfârşitul secolului al XVIII-lea, începutul secolului XIX apar primele ziare 
şi reviste în limba maghiară, Erdélyi Magyar Hirviv6 (Curierul Maghiar din 
Transilvania) în 1790 şi Erdelyi Muzeum (1814). 

In 1792 s-a deschis la Cluj primul teatru maghiar din Transilvania, care 
continua tradiţiile teatrului amator din colegiile protestante maghiare (HU 42). 

Cartea a continuat să stea în centrul atenţiei intelectualilor vremii, 
formându-se colecţii extrem de valoroase, ca cea a lui Telegi Sâmuel la Târgu 
Mureş, şi a lui Batthány Ignác la Alba lulia, care stau la baza renumitelor biblioteci 
din oraşele respective. 

Dezvoltarea economică şi socială din epoca dualismului au creat condiţii 
favorabile pentru dezvoltarea culturii. Statul burghez a creat cadrul necesar şi a 
finanţat numeroase instituţii culturale. In domeniul învăţământului s-au făcut 
progrese remarcabile, s-a generalizat învăţământul primar sprijinit de stat, iar pe 
lângă colegiile cu trecut multisecular (Cluj, Târgu Mureş, Odorheiul Secuiesc, Aiud) 
au luat fiinţă numeroase şcoli medii de stat şi şcoli profesionale. In 1872 s-a înfiinţat 
Universitatea din Cluj (HU 43), unde alături de facultăţile de drept, filologie şi 
medicină a apărut şi studierea ştiinţelor exacte. A fost creată o serie de instituţii 
ştiinţifice în domeniul biologiei, zoologiei, matematicii, Clujul devenind un centru 
cultural modern. 

A apărut o serie de societăţi culturale, dintre care cea mai importantă fiind 
Societatea Muzeului Ardelean (Erdélyi Múzeum - Egyesület - EME), înfiinţată în 1859 
de contele Mikó Imre (HU 44). Iniţiată ca o societate ştiinţifică de limbă maghiară a 
devenit un adevărat centru cultural, care dispunea de însemnate colecţii de 
antichităţi, documente şi manuscrise. Pe lângă aceasta au funcţionat şi alte 
societăţi, ca Societatea Kemény Zsigmond (1876), Societatea literară din 
Transilvania (1888), şi Societatea Culturală Maghiară din Ardeal (Erdelyi Magyar 
Közmüvelődési Egyesület - EMKE), care au avut drept scop propăşirea culturii 
maghiare din Transilvania. 

Istoriografia maghiară din Transilvania cunoaşte activitatea unor istorici de 
seamă. Kovâry László, Jakab Elek, Szabó Károly sunt autori a unor importante 
sinteze a istoriei Transilvaniei, precum şi editori ai unor colecţii de documente 
istorice. Orbán Balázs scrie monumentala monografie istorică „A Székelyföld 
leirasa” (Descrierea ţării secuilor), iar Szilâgyi Sândor publică hotărârile Dietelor 
Principatului autonom în 21 de volume. Brassai Sâmuel are contribuţii importante în 
dezvoltarea lingvisticii şi a botanicii (HU 45), iar Kriza Jânos publică prima colecţie 
de balade şi poezii populare maghiare din Transilvania. Bolyai Jânos pune bazele 
geometriei neeuclidiene fiind un reprezentant de seamă al matematicii pe plan 
mondial. 


În literatura maghiară, scriitorii ardeleni ocupă un loc remarcabil prin 
prozatorii Kemeny Zsigmond şi Benedek Elek, precum poeţii Arany Jânos (HU 46), 
Gyulai Pál, Szász Károly şi creatorul poeziei moderne maghiare Ady Endre (HU 47). 
La începutul secolului al XX-lea, Oradea („micul Paris de pe Criş”) (HU 48, HU 49) a 
devenit un adevărat centru al literaturii moderne maghiare, mai ales datorită 
activităţii lui Ady şi al celor din jurul său. 

Viaţa artistică cunoaşte, de asemenea, o efervescenţă deosebită. Oraşele s- 
au înfrumusețat cu clădiri noi, construindu-se mai ales aşezăminte noi pentru şcoli, 
teatre, primării, gări etc. Dintre arhitecţi s-a remarcat Kós Károly care a valorificat 
elementele de arhitectură populară în construcţiile proiectate de el. În domeniul 
picturii s-au distins Barabás Miklós, Szekely Bertalan, Szatmári Papp Károly, acesta 
din urmă s-a stabilit la Bucureşti lucrând pentru curtea regală, fiind primul 
fotoreporter de front care a participat la Războiul de Independenţă a României din 
1877-1878. În 1896, pictorul impresionist Hollósy Simon a înfiinţat, la Baia Mare, o 
academie de pictură, în cadrul căreia au activat pictori de seamă, ca: Thorma Jânos, 
Ivânyi-Grunwald Béla, Réti István, Ferenczy Károly. 

În domeniul cinematografiei şi a teatrului s-a remarcat Janovics Jeno care a 
înființat primul studio cinematografic la Cluj în 1912. 

Monumentele statuare ale lui Matia Corvinul la Cluj (HU 50) şi ale lui 
Wesselényi Miklós la Zalău, opere ale lui Fadrusz János, au devenit simboluri ale 
oraşelor respective. 

In perioada interbelică, maghiarii din România au trebuit să facă față noilor 
condiţii şi să-şi creeze instituții culturale noi, care să continue tradiţiile culturale din 
trecut. 

În domeniul învăţământului, şcolile maghiare de stat au fost desfiinţate, 
elevii maghiari, dacă doreau să studieze în limba maternă, aveau posibilitatea să o 
facă doar în şcolile confesionale întreţinute de diferitele confesiuni (reformată, 
unitariană, romano-catolică) şi în schimbul unei taxe, fiindcă bisericile şi-au pierdut 
o mare parte din domeniile din care au susţinut până atunci instituţiile de 
învăţământ. Universitatea maghiară din Cluj a fost preluată de statul român 
devenind universitate în limba română, tinerii maghiari dacă doreau să studieze în 
limba maternă plecau în Ungaria şi mulţi nu se mai întorceau, scăzând astfel 
numărul intelectualilor maghiari. 

Presa maghiară a continuat tradiţiile din epocile anterioare însă scăzând în 
tiraj şi durată de apariţie. La Cluj au apărut ziare ca Ellenzék, Keleti Ujság, la Braşov 
Brassói Lapok, la Oradea Nagyváradi Friss Ujság. Poetul Reményik Sándor a înfiinţat 
la Cluj revista Pásztortuz şi tot la Cluj a apărut revista Korunk. Revista literară 
Erdélyi Helikon, apărută în 1928, a încercat să strângă în jurul ei scriitorii maghiari 
din Transilvania, în paginile ei publicând scriitori şi poeţi ca: Aprily Lajos, Kuncz 
Aladár, Bánffy Miklós, Kós Károly, Dsida Jeno, Tamási Aron, Kemény János. Poeţii şi 
scriitorii amintiți au creat o valoroasă literatură transilvană care depăşeşte 
caracterul provincial şi se integrează organic în literatura maghiară. 

Societăţile ştiinţifice şi culturale din perioada precedentă (Societatea 
Muzeului Ardelean, Societatea Culturală Maghiară din Ardeal) şi-au continuat 
activitatea dar în condiții mult mai grele deoarece a scăzut numărul acelor 
personalități care, prin starea lor materială, erau capabili să susțină financiar aceste 
societăți. Au apărut şi societăți noi; în 1924 Erdélyi Szépmíves Céh, care era o 
asociaţie şi o editură a scriitorilor maghiari transilvani, şi Barabás Miklós Céh - o 
asociaţie ce grupa artiştii plastici maghiari din România (1931). Toate aceste 
societăţi au contribuit la menţinerea identităţii naţionale a minorităţii maghiare din 
România. 

In perioada comunistă (1945-1989), minoritatea maghiară a încercat să-şi 
menţină instituţiile sau să creeze unele noi pentru păstrarea identităţii naţionale. In 
domeniul învăţământului preuniversitar, statul preia şcolile maghiare confesionale 
(1948) şi le păstrează o vreme, însă spre sfârşitul perioadei multe şcoli sunt 
desfiinţate în urma politicii de omogenizare socială şi naţională promovate de 


Nicolae Ceauşescu. Învăţământul superior cunoaşte o evoluţie similară. În 1945 se 
înfiinţează, la Cluj, Universitatea Bolyai cu predare în limba maghiară, dar în 1959 
este unificată cu Universitatea Babeş, devenind Universitatea Babeş-Bolyai cu 
predare în limbile română şi maghiară, însă în 1989, la linia maghiară nu mai 
funcţiona decât catedra de limbă şi literatura maghiară, la celelalte facultăţi şi 
secţii, studiul în limba maghiară treptat s-a desfiinţat ca urmare a aceleiaşi politici 
de omogenizare. 

Societăţile culturale şi instituţiile maghiare (Societatea Muzeului Ardelean, 
Societatea Culturală Maghiară din Ardeal, Institutul de Ştiinţă din Ardeal) au fost 
desfiinţate, imobilele, averile şi colecţiile lor naţionalizate. Instituţiile de cultură au 
fost controlate de partidul comunist şi treptat s-a căutat limitarea folosirii limbii 
maghiare în activitatea zilnică. Teatrele în limba maghiară au funcţionat însă 
repertoriul lor era redus şi subordonat politicii de partid. Deşi la început au existat 
emisiuni de radio şi televiziune în limba maghiară spre sfârşitul perioadei au fost 
desfiinţate. 

In 1984 au fost oprite emisiunile în limbile minorităţilor ale redacţiilor 
teritoriale TVR, din colecţiile muzeelor au fost retrase materialele referitoare la 
istoria naționalităților, iar începând cu 1988, denumirile localităţilor nu puteau să 
apară decât în limba română în presă şi toate publicaţiile minorităţilor naţionale. 

In anii 1970 au existat câteva edituri (Kriterion, Dacia, Facla) care au 
publicat numeroase cărţi în limba maghiară, dar, spre sfârşitul perioadei, cenzura 
comunistă a permis apariţia doar a puţine cărţi. 

Presa maghiară a fost şi ea aservită politicii de partid dar au existat câteva 
periodice în care mai apăreau articole de cultură şi literatură, cum au fost Korunk, A 
Het, Utunk, Igaz Szó; aceste publicaţii au contribuit într-un fel la păstrarea identităţii 
naţionale. 

Dintre personalităţile care s-au remarcat în această perioadă amintim pe 
scriitorul şi dramaturgul Suto András şi pe poetul Kányádi Sándor care, prin operele 
lor, au contribuit la îmbogățirea patrimoniului culturii maghiare în general. 


MUNTENIA ŞI DOBROGEA 


Muntenia şi Dobrogea reprezintă, dintr-un anumit punct de vedere, un caz 
sau cazuri particulare. În primul rând fiindcă, în Muntenia, prezenţa capitalei statului 
modern a avut ca rezultat prezenţa mai mult sau mai puţin marcată a tuturor 
comunităţilor etnice. Importanţa economică şi politică a Bucureştiului, faptul că 
reprezenta o poartă spre multe din statele care reprezentau diferitele comunităţi în 
spaţiul diplomatic, ca şi spre fluxurile economice internaţionale şi spre evoluţiile 
culturale europene, a făcut ca aici să întâlnim, poate în număr foarte mic, dar prin 
destine exemplare, toate minoritățile. Aceasta nu înseamnă că doar capitala a fost 
spaţiul special al joncţiunii comunităţilor etnice. Bulgarii şi grecii, de pildă, au avut şi 
au o contribuţie specială la peisajul etnic al Munteniei. 

Dobrogea este cu atât mai mult un spaţiu multietnic. Aflată la cealaltă 
extremitate geografică a României faţă de Banat, Bucovina şi Transilvania, 
Dobrogea a cunoscut cea mai veche colonizare (cea greacă antică) şi cea mai 
îndelungată prezenţă romană din istoria României. Totodată, Dobrogea este şi o 
regiune în care a avut loc cea mai târzie colonizare (cea a germanilor din zona 
Cogealac, de pildă) şi, după ştiinţa noastră, singurul loc în care au avut loc 
schimburi de populaţie (cu regatul Bulgariei). Cu toate acestea, Dobrogea a urmat 
acelaşi model de coexistenţă şi întrepătrundere care dau o identitate aparte, 
multiculturală acestui spaţiu. 


Grecii 


S-a vorbit adesea despre originile greceşti ale culturii europene. Instituţiile 
Europei democratice de astăzi îşi au originea în vechea Eladă. Cuvintele greceşti s- 
au strecurat în toate limbile europene, încărcate de simbolurile mitologiei greceşti. 
Pentru români, elenismul înseamnă şi mai mult. El reprezintă una din dimensiunile 
majore ale istoriei şi spiritualităţii româneşti. Românii datorează grecilor primele 
ştiri scrise despre strămoşii lor. Pe lângă cunoscuta sa menţiune despre „cei mai 
viteji şi mai drepţi dintre traci ”, Herodot oferă şi alte informaţii culese de la greci 
sau preluate din scrieri greceşti anterioare (G 98). Apoi, primele mărturii privind 
scrierea dacilor sunt legate de utilizarea alfabetului elen (G 99). Cetățile grecilor din 
Antichitate, prin relaţiile cu lumea greacă peninsulară şi asiatică, au constituit 
adevărate focare de civilizaţie elenă în lumea geto-dacică (G 100), influenţa lor 
regăsindu-se în domeniul metalurgiei fierului, ceramicii, monedei, vestimentaţiei şi 
arhitecturii. In epoca stăpânirii romane, cei mai mulţi istorici romani care au 
consemnat evenimentele timpului au fost de origine greacă: Statilius Crito, Dion 
Hrysostomos, Appianos, Flavius Arrianus, Dio Cassius. Cele două poduri construite 
pentru a face legătura Daciei cu Imperiul Roman au fost concepute de arhitecţi 
greci: Apolodor din Damasc şi Theofilos. Mai târziu, cărturarii greci, veniţi în 
Principate, vor face să renască aici Bizanțul. Apoi, secolul fanariot, cu toate 
paradoxurile lui, a avut totuşi un bilanţ pozitiv, cu rezultate evidente în sfera 
culturii, învăţământului, justiţiei. Grecii, veniţi după 1829 şi mai ales după 1856, îşi 
pun amprenta asupra modernizării statului român (G 101). Ei domină navigația pe 
Dunăre, deţin case de comerţ prospere, sunt acţionari la primele societăţi de 
asigurări, reprezintă interesele unor companii străine, deschid primele bănci, se 
remarcă în arendarea monopolurilor statului. Pe măsură ce acumulează venituri, fac 
donaţii importante ținuturilor natale, pentru construirea şi întreţinerea de şcoli, 
biserici, spitale. Totodată, sunt generoşi şi cu noua lor patrie. De pildă, mitropolitul 
Dositei Filitti, înzestrat cu un deosebit spirit de toleranţă, şi-a împărţit averea fără a 
ţine seama de naționalitatea legatarilor şi nici de confesiunea lor. Preocupat de 
trimiterea bursierilor în străinătate, a lăsat 11 000 de galbeni pentru cumpărarea 
unei moşii ale cărei venituri au fost utilizate pentru întreţinerea şcolilor din locurile 
natale, dar şi pentru trimiterea tinerilor la studii în Occident. Greci şi români, 
ortodocşi şi catolici, au profitat deopotrivă de moştenirea lui (G 102). Evanghelie 
Zappa îşi manifestă generozitatea nu doar când vrea să lase averea statului grec, ci 
şi când ajută sinistraţii din Bucureşti în urma unor incendii, când aprovizionează 
gratuit cu grâu capitala sau când lasă o sumă considerabilă Eforiei filologice pentru 
editarea unui dicţionar şi a unei gramatici a limbii române (G 103). Doctorul Dimitrie 
Zitseos şi-a împărţit averea între rudele din Epir şi Spitalul Militar din Bucureşti, 
negustorul Gh. Pavlis o împarte Şcolii din lannina şi familiilor sărace din Craiova. 
Vasile Adamachi lasă valoroasa sa bibliotecă Universităţii din laşi, iar pe baza 
testamentului său s-a constituit „fondul Adamachi” destinat Academiei Române, 
pentru burse în străinătate, acordarea de premii şi publicarea de lucrări. De-a lungul 
istoriei, „nici un alt popor, mai apropiat sau mai îndepărtat de hotarele noastre, nu 
se poate măsura cu grecii în privinţa influenței exercitate asupra românilor şi în 
privinţa foloaselor dobândite dintr-o convieţuire inaugurată în epoca elenistică şi 
extinsă azi la societăţile transnaţionale”*?. 


Conservarea limbii 

O preocupare prioritară a grecilor din România a fost conservarea limbii şi 
literaturii greceşti. Pe lângă familie, un rol important îl au şcolile greceşti, fie 
fondate şi întreţinute de comunităţi ori de diferite asociaţii, fie private. Cele mai 
renumite au fiinţat la Bucureşti, Galaţi şi Brăila. Editând autori clasici şi manuale de 
limba greacă, profesorii greci au adus o contribuţie benefică învăţământului 
grecesc, dar şi celui românesc. 


Instituţii religioase 


© G. Filitti, Cuvânt înainte la P. Scalcău, Grecii din România, Ed. Omonia, Bucureşti, 2005, p. 5 


Puternic ataşaţi de credinţa ortodoxă şi de noua lor ţară, grecii au ctitorit 
numeroase schituri, biserici şi mănăstiri (G 104). Mulţi artişti de origine greacă au 
pictat biserici şi mănăstiri, unii dintre ei veniţi la cererea domnilor români (G 105, 
vezi şi cap. III, G 65, 66, 67). In secolul al XVIII-lea, grecii din Transilvania (stabiliţi 
aici în urma hotărârii Mariei Tereza de a li se acorda cetăţenie austriacă), au ridicat 
bisericile greceşti de la Braşov (G 106) şi Sibiu (G 107). După recunoaşterea oficială 
a comunităţilor elene de către Al. loan Cuza (1860), vor apărea noi biserici greceşti 
la Constanţa, Galaţi, Sulina, Giurgiu, Calafat şi Bucureşti (G 108, 109, 110, vezi şi 
capitol II, G 29-35). 


Instituții de cultură şi de presă 

In 1810, mai mulţi intelectuali greci şi români, înfiinţează Societatea literară 
greco-română din Bucureşti (G 111). In 1819, ultimul domn fanariot, Alexandru 
Suţu, pune bazele primei Eforii teatrale româneşti (G 112). Mai târziu, apar în cadrul 
comunităţilor elene diferite asociaţii cultural-educative şi filantropice, ca de pildă: 
Asociaţia Elenă a Filomuzei, Asociaţia Filantropică „Hermes”, Asociaţia de caritate 
„Unirea” (toate din Brăila), Societatea Culturală „Elpis” din Constanţa. Tiparul grec, 
inaugurat în secolul al XVII-lea, foarte activ în secolul al XVIII-lea, nu şi-a încetat 
activitatea după 1821. Au apărut, între 1830 şi 1900, peste 130 de cărţi în limba 
greacă în tipografiile din Brăila, Galaţi, Tulcea şi laşi, iar la Bucureşti, au apărut, în 
aceeaşi perioadă, 72 cărţi, 6 atlase şi hărţi greceşti. Un rol important îl are presa de 
limbă greacă (31 de titluri de periodice greceşti apărute între 1841 şi 1900 la Brăila, 
Galaţi, Giurgiu, Sulina). Aceasta urmăreşte nu doar problemele grecilor, ci şi primele 
cercetări arheologice româneşti, conferințele lui lorga, iniţiativele Academiei 
Române. Ea susţine unirea Principatelor şi comentează evenimentele din timpul 
Războiului de Independenţă, scriind cu înflăcărare despre eroismul ostaşilor români 
(G 113, 114). Anunţă liste de subscripţie „pentru fraţii care luptă împotriva 
duşmanului comun, aşa cum şi ei au făcut-o pentru noi”, găsind răsunet în rândul 
grecilor. Elita intelectuală grecească şi-a asumat un rol important în societatea 
românească. Întâlnim personalităţi de origine greacă în toate domeniile, printre 
slujitorii învăţământului (N. G. Dosios, D. Russo, Th. Paschidis, Ep. Frangoudis, |. 
Colocotide, Gh. loanid etc.), literaturii (P. Istrati, Al. A. Philippide, Alice Voinescu, H. 
Dimopoulos, G. Baronzi, H. Vintilă, M. Loudemis, D. Rendis, L. Ziogas), ştiinţei 
(istoricii O. Tafrali, D. Pippidi, D. Russo, A. Camariano Cioran, medicii Hristide 
Epaminonda, Ath. Demosten, H. Sarafidis, O. Apostol, Maria Kuţarida, D. 
Danielopolu, A. Nicolau, fizicianul Em. Bacaloglu, inginerii E. Carafoli, R. Manicatide, 
H. Coandă), sportului (Al. Papana, O. Luchide) şi artei româneşti (soprana Hariklea 
Darkle, compozitorul Gherase Dendrino, actorii Const. Aristia, A. Demetriad, M. 
Fotino, V. Ogăşanu, regizorul Gh. Vitanidis, arhitectul G. M. Cantacuzino, artiştii 
plastici V. Kiriakidis, Al. Tsipoia, Th. Fappas - vezi şi G 115 - G 133, 139). 


Interferențe 

A existat mereu în spaţiul românesc un interes pentru limba greacă, ce 
ţinea nu doar de motive economice sau religioase, ci şi de dorinţa unor orizonturi 
mai largi de cultură. Astfel, când domnii şi boierii români aduceau profesori greci în 
casele lor sau puneau bazele unor şcoli greceşti, se îngrijeau de pe atunci să 
asigure racordarea societăţii noastre la ritmurile europene. Profesorii greci ai 
Academiilor domneşti (G 134 a, 134 b) erau la curent cu sistemele pedagogice 
occidentale, erau poligloţi şi-şi elaborau manualele după tot ce era nou în literatura 
ştiinţifică a vremii. Aici, la cursurile lor, s-au format acei harnici traducători ce au 
dat o bogată literatură română prin traduceri, fie a unor opere greceşti, fie a unor 
opere occidentale, prin intermediare greceşti. Aici s-au format figuri reprezentative 
de cărturari români cu un rol important în renaşterea culturală românească. 
Patriotismul lor n-a fost străin de educaţia primită în şcolile greceşti (G 135, 136, 
137). Deşi învăţământul grecesc a fost desfiinţat în 1821, limba greacă a continuat 


să fie predată în şcolile publice româneşti, iar elementul grec a continuat să deţină 
poziţii cheie în administraţie şi economie. 

Cooperarea culturală, comuniunea religioasă, istoria în mare parte comună 
au făcut să existe influenţe la nivelul limbii. Pe lângă vechile influenţe greceşti, 
pătrunse prin intermediul limbii latine, au existat permanent influenţe directe. Cea 
bizantină s-a exercitat direct încă din epoca de formare a limbii române. Ulterior, 
timp de trei secole, ea s-a manifestat prin intermediul sârbilor şi al bulgarilor, iar 
după căderea Bulgariei sub stăpânire bizantină, în secolul al X-lea, ea se exercită 
din nou în mod direct, dar şi reciproc. In vocabularul grecesc din secolul al XIX-lea 
pătrund foarte multe cuvinte româneşti, caracteristice meseriei practicate, astfel 
încât, la începutul secolului al XX-lea, pentru a înţelege un grec din Constanţa, nu 
mai era de ajuns să ştii greceşte (G 138). 


Tătarii dobrogeni 


În ultimul deceniu al secolului al XIX-lea, o activitate deosebită au 
desfăşurat-o membrii Uniunii Dobrogene, printre care Aliriza Kârâmzade, Kemal 
Hagi Amet (primarul Medgidiei), imamii Husein Avni, Şevki şi Mahmud Celebi. 

Prima jumătate a secolului al XX-lea a fost marcată de apariţia a numeroase 
asociaţii culturale: 

e 1909, Mehmet Niyazi - poet, ziarist, profesor - fondează Societatea 
Generală pentru Învăţământ din Dobrogea; 

e 1911, Mehmet Niyazi - Asociaţia Absolvenţilor Seminarului Musulman din 
Medgidia; 

e 1916-1918, Hakkî Hafâz Veli şi Hagi-Fazâl Mmstegip - Asociaţia Elevilor 
din Azaplar (satul Tătaru); 

e 1919 - Asociaţia Elevilor Seminarului Musulman; 

e 1923 - Asociaţia Culturală Tonguç din Azaplar; 

e 1930 - Asociaţia „Keneşu”; 

e 1938 - Asociaţia Culturală „Mehmet Niyazi”; 

e Asociaţia Culturală şi Sportivă - K. Abdulhakim; 

e Asociaţia Culturală Selim Abdulakim etc. 

De asemenea, au apărut numeroase gazete şi reviste editate de fruntaşii 
comunităţii tătare: Dobruca Gazetesi - Gazeta Dobrogei (1888-1894), Hareket - 
Mişcarea (1896), Millet - Poporul (1898), Dobruca - Dobrogea (1901), Çolpan - 
Luceafărul (1909), Işâk - Lumina (1914), Mektep ve Aile - Şcoala şi Familia (1916), 
Dobruca Sedasi - Vocea Dobrogei (1910), Dobruca - Dobrogea (1919), Hayat - Viaţa, 
Tan - Zorile, Rumanya (1921), Haber - Ştirea (1922), Tuna - Dunărea (1925), Gumuş 
Sahil - Ţărmul de Argint (1928), Hak Söz - Cuvântul Autentic (1929), Bizim Sözümüz 
- Cuvântul Nostru (1929), Emel Mecmuasi - Revista Idealul (1930), Türk Birligi - 
Uniunea Turcă (1930), lildirim - Fulgerul (1932), Tuna - Dunărea (1936), Halk - 
Poporul (1936), Deli Orman (1937), Bora - Viscolul (1938) etc. 


Albanezii 


Albanezii au adus culturii române o contribuţie importantă. Dincolo de 
prejudecățile comune, care nu îi plasează decât în meserii comune, ei au reuşit în 
numeroase cazuri să se ridice la un statut economic şi cultural de prima linie. Faptul 
că nu au fost atât de vizibili în ştiinţă şi cultură se datorează integrării lor perfecte în 
societatea românească, ceea ce a făcut adesea ca ei să nu fie percepuți ca 
albanezi, fiind confundați cu colegii lor, români. 


Oameni de cultură de origine albaneză 

Prinţesa română de origine albaneză Elena Ghica (1828-1888), cunoscută 
sub pseudonimul de Dora d'lstria, a publicat numeroase articole, pentru a face 
cunoscută în opinia vremii cauza naţională a albanezilor. Ea a întocmit şi prima 


monografie despre albanezii din România, sub titlul „Gli albanesi in Romania”, 
publicată la Florenţa, în 1873. Dora di'lstria a desfăşurat o activitate tenace şi 
laborioasă în apărarea drepturilor naţionale ale popoarelor din Balcani, dar şi în 
domeniul luptei pentru emanciparea femeilor din această zonă a Europei. 


Naum Vechilargi (Veqilharxhi; născut la 6 decembrie 1797, la Vithkuq, 
Albania, decedat în 18467, la Istanbul). În anul 1800, părăseşte Albania împreună cu 
familia şi se stabilesc în Basarabia. O ramură a familiei se regăseşte, în anii '30 ai 
secolului al XIX-lea, în oraşul-port Brăila, unde a deţinut demnități însemnate. 
Documente istorice mărturisesc faptul că Naum Vechilargi a îndeplinit o funcţie 
importantă în armata lui Tudor Vladimirescu, anume aceea de intendent-şef (1821). 
In perioada următoare, se retrage la Brăila, unde face negustorie şi activează ca 
avocat. În anul 1844, a editat prima versiune a unui abecedar albanez (Evetori), în 
care promovează un alfabet inventat chiar de el. (In secolul al XIX-lea, limba 
albaneză nu avea un alfabet propriu, ci se foloseau alfabetele arab şi grecesc.) In 
anul următor, 1845, tipăreşte o a doua ediţie a Evetori-ului, pe care o expediază în 
sudul Albaniei de azi. Impreună cu acesta, mai trimite o scrisoare-circulară în care 
militează pentru libertatea conaţionalilor săi. Acest document este considerat una 
dintre primele manifeste ale luptei pentru independenţa Albaniei. Nu se cunoaşte 
data morţii lui, se bănuieşte doar că a murit la Istanbul, asasinat de oamenii 
patriarhului grec. Este considerat cel mai important iluminist albanez, corifeul 
Renaşterii naţionale. 


Victor Eftimiu (născut în 1889, la Boboştiţa, Albania - decedat în 1972). A 
ajuns în România în 1907, unde s-a stabilit împreună cu familia. A urmat cursurile 
liceale la Liceul „Mihai Viteazul”, din capitală. A debutat în revista „Viaţa literară” a 
lui Ilarie Chendi. La revista „Ţara noastră”, din Sibiu, a fost coleg de redacţie cu 
Octavian Goga (1908). În 1909, a scris piesa de teatru „Inşir-te mărgărite”, făcându- 
se imediat remarcat. In 1913, a fost numit director al teatrului „Comedia”, iar în 
1920 devine director general al teatrelor din România. A fost ales membru al 
Academiei Române. A scris şi publicat numeroase volume de versuri, piese de 
teatru şi proză. Teatru: Cocoşul negru, Inşir-te mărgărite, Prometeu, Omul care a 
văzut moartea, Inspectorul broaştelor, Strămoşii ş.a. Volume de versuri: Poemele 
singurătăţii, 1912, Odă limbii române, 1958, Minciuni terestre, 1961, Poezii, 1964. 
Romane: Kimonoul înstelat. Colaborări: Convorbiri critice, Viaţa literară şi artistică , 
Ţara noastră, Revista literară şi politică, Luceafărul, Ramuri, Flacăra, Viaţa 
românească, Sburătorul literar, Rampa, Lupta. În ultimii ani ai vieţii a făcut două 
călătorii în Albania, unde şi-a vizitat ţinuturile natale şi i s-au acordat toate onorurile 
unui adevărat patriarh al literaturii. 


Mitrush Kuteli, pseudonimul literar al lui Dhimiter Pasko (născut la 13 
septembrie 1907, la Pogradec, Albania - decedat la 4 mai 1967, în Tirana, Albania). 
Este considerat unul dintre cei mai importanţi prozatori albanezi. A studiat ştiinţele 
economice la Bucureşti, unde a obţinut şi titlul de doctor în ştiinţe (1934). De-a 
lungul unei cariere scriitoriceşti strălucite, a publicat volume de povestiri cu tentă 
socială şi istorică. In creaţia sa, este evidentă influenţa prozei sadoveniene. Dintre 
operele sale, amintim volumele: „Toamna lui Djeladin Bey”, „Hanuri şi caravane” şi 
„Cum s-a întâlnit Ndoni cu Zallorii”. A fost în egală măsură poet, critic literar şi un 
traducător strălucit. In 1942 s-a repatriat, continuându-şi activitatea literară până la 
moarte, în 1967. A suferit din cauza opiniilor lui, regimul comunist considerându-l 
„duşman al poporului”. 


Lasgush Poradeci, pseudonimul literar al lui Lazar Gusho (născut la 27 
decembrie 1899, la Pogradec, Albania - decedat la 12 noiembrie 1987, în Tirana, 
Albania). A fost un mare admirator al lui Mihai Eminescu, de care a fost influenţat 
decisiv în creaţia sa. Este considerat cel mai mare liric al poeziei albaneze. A ajuns 


în România în 1921, unde şi-a început studiile universitare, continuate apoi cu bursa 
statului albanez la Facultatea de limbi romano-germanice din Graz (Austria). In 
România, a publicat primele două volume de versuri: „Dansul stelelor” (1933) şi 
„Steaua inimii” (1937). În anii războiului, s-a întors în patrie. A convieţuit greu cu 
regimul comunist, care mulţi ani i-a ţinut opera la index. Pentru a putea supravieţui, 
a tradus mult din lirica universală: Puşkin, Goethe, Heine, Lenau, Brecht, Byron, 
Eminescu ş.a. 


Cezar Ivănescu (născut la 6 august 1941, în Bârlad - decedat la 24 aprilie 
2008, în Bucureşti). A fost cel de-al doilea fiu al Xantipei şi al lui Dumitru Ivănescu, 
familie care a dat culturii româneşti pe cunoscutul lingvist Gheorghe Ivănescu, pe 
istoricul Dumitru Ivănescu, pe poetul şi germanistul Aurel Ivănescu. Prin mamă, 
Ivănescu se trage din Korcea, Albania. 

Intre 1950-1959, a urmat şcoala primară, gimnaziul şi liceul la Bucureşti, 
Focşani şi Bârlad. Incă din timpul liceului, a frecventat cenaclurile literare; a debutat 
în 1959, în revista „Luceafărul”. A urmat Facultatea de filologie a Universităţii „Al. |. 
Cuza” din laşi (absolvită în 1968), anul licenţei fiind şi cel al debutului editorial. 
Apariţia primului său volum de poezie, „Rod”, la Editura pentru literatură, a fost 
considerată un eveniment literar de excepţie (Nicolae Manolescu). În 1969 îşi face 
debutul în teatru cu piesa „Mica dramă”, cu care primeşte premiul pentru 
dramaturgie al revistei „Argeş”. In perioada 1974-1990 a fost redactor la revista 
„Luceafărul”. Alte volume: „Rod Ill” (1975), „Rod IV” (1977). In 1979, apare 
impresionantul volum „La Baaad”, urmat de „Muzeon” (1979), „Doina” (1983), „Alte 
fragmente din Muzeon” (1992), „Sutrele muţeniei” (1994), „Pentru Marin Preda 2 
(1996), „Timpul asasinilor” (1997 - despre Nicolae Labiş), „Poeme” (1998), „Doina 
(Tatăl meu, Rusia)” (2000). 

I| s-au conferit: Premiul revistei „Luceafărul” şi Premiul de Poezie „Mihai 
Eminescu” al Academiei Române, pentru volumul „Doina”; Premiul Uniunii 
Scriitorilor, pentru „Alte fragmente din Muzeon”; Premiul Serilor de Poezie de la 
Vânători, Neamţ, pentru Opera Omnia; Premiul Naţional de Poezie „Mihai Eminescu” 
pe anul 1999. 


Vlad Zografi (pseudonimul literar al lui Vlad Djamo, născut în 1960, la 
Bucureşti). Este dramaturg şi prozator contemporan. A absolvit Facultatea de fizică 
a Universităţii din Bucureşti (1985), după care şi-a luat doctoratul în fizică la Paris 
(1994). Este autorul unor articole de fizică atomică teoretică, în reviste ştiinţifice 
celebre. După întoarcerea în ţară, s-a dedicat scrisului şi activităţii de editor. A 
tradus în limba română opere de Eugen lonescu. Prima carte proprie, volumul de 
povestiri „Genunchiul stâng sau genunchiul drept” a apărut la editura Eminescu, în 
1993. Au urmat „Omul nou” (povestiri, ed. Albatros, 1994) şi volumele de teatru 
„IZabela, dragostea mea” (ed. Unitext, 1996), „Oedip la Delphi” (ed. Humanitas, 
1997), „Regele şi cadavrul” (ed. All, 1998), „Viitorul e maculatură” (ed. Humanitas, 
1999), „America şi acustica” (ed. Humanitas, 2007). A colaborat la majoritatea 
revistelor culturale româneşti şi a obţinut Premiul Criticii, în 1996, din partea Secţiei 
Române a Asociaţiei Internaţionale a Criticilor de Teatru. Piesele sale au fost jucate 
atât în România, cât şi în cadrul unor turnee în străinătate. 

Merită menţionată aici contribuţia adusă la cunoaşterea reciprocă, prin 
intermediul traducerilor din şi în limba albaneză datorate lui Marius Dobrescu (n. 
1951). Ziarist şi scriitor, Dobrescu este redactorul-şef al publicaţiei „Prietenul 
albanezului” şi traducătorul în limba română al operei cunoscutului scriitor albanez 
Ismail Kadare, al cărui student a fost, la Tirana, în perioada 1971-1975. Pentru 
activitatea sa literară, Dobrescu a primit Premiul Uniunii Scriitorilor din România 
pentru traducere (2002) şi Premiul Ministerului Culturii, de la Tirana, „Penda e Artë” 
(2006). 

Alţi oameni de cultură şi intelectuali de origine albaneză care au trăit şi au 
activat în România: 


Cornel Stavru, tenor, solist al Operei Naţionale; 

Nicolae Djamo, profesor universitar şi diplomat; 

Lucia Djamo Diaconiţa, profesor universitar, lingvist; 

Stavru Opari, arhitect; 

Brânduşa Pantelimon Opari, profesor universitar, Institutul Politehnic 
Bucureşti; 

Sergiu Cunescu (Kuneshka), inginer şi om politic; 

Asdreni (Aleks Stavre Drenova), poet şi lider al comunităţii, în perioada 
interbelică; 

Ibrahim Themo, medic, reformator al sistemului sanitar din Dobrogea; 

Pandeli Evangheli, mare proprietar şi om politic, fost prim-ministru al 
Albaniei; 

Kiril Economu, actor; 

Oana Manolescu, scriitor, deputat al minorităţii albaneze în Parlamentul 
României; 

Gelku Maxutovici, istoric, fondatorul organizaţiei culturale UCAR. 


Lipovenii 


Pentru regiunea Dobrogei, prezenţa staroverilor este asociată cu migrarea 
cazacilor conduşi de atamanul Ivan Nekrasov, ca urmare a incursiunilor declanşate 
împotriva acestora de autorităţile ţariste. Imigrările populaţiei căzăceşti şi a celei 
alăturate acesteia se întind pe întreaga perioadă a secolului al XVIII-lea. Din 1740- 
1741, localitatea Sarichioi, din judeţul Tulcea, devine un centru important al 
cazacilor nekrasovi, cu o organizare remarcabilă a vieţii sociale după regulile 
„Legământului lui Ignat”. Alte sate lipoveneşti vechi din Dobrogea (secolul al XVIII- 
lea) sunt: Slava Rusă, Carcaliu, Jurilovca. 

Prezenţi pe teritoriul României într-un număr de 35 791 (conform 
recensământului din 2002), ruşii lipoveni sunt concentrați majoritar în estul ţării, în 
Dobrogea şi Moldova. Peste 2/3 din numărul total se găsesc în apropierea unor 
unităţi hidrografice majore (fluviul Dunărea, Complexul lagunar Razim-Sinoe, 
litoralul Mării Negre). 


Italienii 


Italienii au participat la construcţia marilor ş i importantelor edificii publice, 
private şi religioase din Alba lulia, Bucureşti, Craiova, Târgovişte, Tulcea, Constanţa, 
Turnu Severin, Cluj, Târgu Mureş, Oradea, Beiuş, Câmpulung Muscel, Buzău, laşi, 
Botoşani, Bârlad, Focşani, Râmnicu Sărat, Piatra Neamţ, Călăraşi, Caracal, Piteşti, 
Târgu Jiu, Calafat, Râmnicu Vâlcea, Curtea de Argeş, Sinaia, Ocna Sibiului, ş.a., - 
clădiri reprezentative ale patrimoniului naţional -, a drumurilor, căilor ferate, 
tunelurilor, podurilor, cantoanelor şi gărilor din cele trei ţări române, la amenajarea 
porturilor dunărene şi maritime, cursurilor şi aducţiunilor de apă. Exemple: Castelul 
Peleş, Palatul CEC, Bursa (actualul sediu al Bibliotecii Naţionale), Palatul Societăţii 
de Asigurări „Generali” (sediul BCR din Piaţa Universităţii), Muzeul „Grigore Antipa”, 
Palatul Fundațiilor Regale (Biblioteca Centrală Universitară), Ateneul Român, Cercul 
Militar, Gara de Nord, Gara de Est, Palatul Justiţiei, Blocul „Adriatica Asigurări”, 
Muzeul Naţional de Istorie, Spitalul „Colţea” etc. Din rândul comunităţii italiene s-au 
ridicat medici, actori, arhitecţi, profesori, scriitori, pictori, muzicieni, sportivi, ingineri 
care fac parte dintre personalităţile de seamă ale României, cum sunt Carol Davilla, 
medic şi farmacist, fondator al învăţământului medical şi farmaceutic românesc, 
organizator al sistemului medical, civil şi militar din România, Alexandru 
Pesamosca, chirurg, actriţa Fanny Tardini, regizoarea Sorana Coroamă-Stanca, 
actriţa Clody Bertola, Luigi Cazzavillan, fondatorul presei moderne româneşti 
(Universul, 1884), scriitorul Dan Petraşincu (Angelo Moretta), profesorul şi umanistul 
Edgar Papu, criticul literar Adrian Marino, arhitecţii şi profesorii Victor Asquini şi 


Roman de Simon, compozitorii şi muzicienii Mansi Barberis, Alfonso Castaldi, Egizio 
Massini, Florin Bogardo, Enrico Fanciotti, Horia Moculescu, pictorul Tasso Marchini, 
figură emblematică a generaţiei sale, deşi s-a stins prematur din viaţă în 1936, la 
numai 29 ani, atleta Argentina Menis şi alţii. Nu-i putem omite pe cei care s-au 
retras în ţara de origine, ca arhitectul Giulio Magni, emul al lui lon Mincu, Ramiro 
Ortiz, profesor universitar şi promotor al culturii române şi italiene, Rosa del Conte, 
reputat eminescolog, ori pe filologul şi scriitorul italian Arturo Graf, care şi-a tipărit 
primul volum la Brăila în perioada cât a poposit aici pentru câţiva ani. 


Organizaţii ale italienilor din România: Asociaţia italienilor din România, cu 
sediul la Suceava; Liga comunităţilor italiene din România, cu sediul la Ploieşti; 
Comunitatea italienilor din România, cu sediul la laşi; Asociaţia culturală a friulanilor 
din România, Fogolar Furlan, cu sediul la Bucureşti, Asociaţia Circolo Trentino din 
România, cu sediul la Zărneşti. 


Publicaţii: Columna editată de Comunitatea italiană din România, laşi, până 
în 2004; Di nuovo insieme, Siamo di nuovo insieme, editate succesiv din 2005 de 
Asociaţia italienilor din România. 


Macedonenii 


Comunitatea macedonenilor din România a marcat de-a lungul timpului 
prezenţa sa pe teritoriul de astăzi al României. Fie că şi-a pus amprenta asupra 
întemeierii şi dezvoltării vieţii monahale în Ţara Românească şi apoi în Moldova - 
Nicodim de la Tismana -, fie că a ctitorit aşezăminte de cult şi mănăstiri (Băileşti, 
Dobromira, Tismana, Vişina, Topliţa), fie că un reprezentant al ei are meritul de a fi 
fost pionierul simbolismului european şi cel mai important teoretician al 
simbolismului (Alexandru Macedonski, 1854-1920), fie că pe plan social au existat 
familii cu o reală influenţă culturală, economică şi politică (familiile Bellu şi Jean 
Mihail), fie că, precum Haiduc Velcu, au dat o mână da ajutor haiducilor din sudul 
României, fie că s-au născut în Macedonia la Skopje (Baba Novac) şi a venit să dea 
o mână de ajutor lui Mihai Viteazul la unirea ţărilor româneşti, fie că reprezentanţi ai 
săi au jucat un rol important în câştigarea Războiului de Independenţă al României 
de la 1877 (generalul loan Algiu 1834-1904), comunitatea macedonenilor 
întotdeauna a trăit în bună înţelegere şi pace cu întreaga populaţie de pe teritoriul 
de astăzi al României. 


Sfântul Nicodim de la Tismana (1310, Prilep, Macedonia - 1406, Tismana, 
Ţara Românească) este întemeietorul monahismului în Ţara Românească şi ctitor de 
mânăstiri. Născut în 1310, în sudul Dunării, într-o familie de foarte credincioşi, din 
Prilep (Macedonia), şi-a început viaţa călugărească pe Muntele Athos, purtând apoi 
modelul aspru al monahismului ortodox şi în Ţările Române. Ctitor de mănăstiri - 
Vodița, Tismana, Prislop, a trăit ca un sfânt, adunând în jurul bisericii popoare de 
credincioşi. Tradiţia monastică din Sfântul Munte susţine că tânărul cuvios era deja 
„înainte-văzător-cu-duhul”. El a avut mai multe vedenii, în care Duhul Sfânt i-a 
poruncit să se întoarcă în Macedonia natală, pentru a ridica trei biserici, în locuri în 
care creştinii erau strâmtoraţi de mulţimea musulmanilor. Nicodim a ascultat 
porunca, şi tradiţia populară din acea zonă îi atribuie ctitoriile de la Vratna, 
Mănăstiriţa şi Saina, în ţinuturile Cladovei. In Macedonia, Sfântul Nicodim a avut o 
nouă vedenie, în care i se dezvăluiau năvălirile turcilor ce aveau să urmeze în Ţările 
Române şi în care Maica Domnului îi cerea să treacă apa Dunării şi să îi ajute pe 
români, fraţi de credinţă. Influenţa duhovnicească a sfântului s-a întins până în 
Moldova, unde trei dintre ucenicii săi au ajuns la mănăstirea Neamţ, introducând 
acolo rânduielile athonite aduse de la învățătorul lor, cu două veacuri înaintea 
celuilalt mare ctitor de viaţă monahală, Paisie Velicikovski. Istoria bisericească 
susţine că Nicodim cel Sfinţit a fost duhovnicul de taină al primilor patru domnitori 


Basarabi, Vlaicu Vodă, Radu l, Dan | şi Mircea cel Bătrân. Sfântul Nicodim cel Sfinţit 
de la Tismana a trăit 96 de ani şi a murit în ziua de 26 decembrie a anului 1406. Mai 
multe generaţii de ucenici ai sfântului au ctitorit peste o sută de biserici şi 
mănăstiri, din Mehedinţi şi Gorj până în Oltenia şi Valahia, până târziu, în epoca lui 
Matei Basarab şi Constantin Brâncoveanu. 


Baba Novac (1530, Skopje, Macedonia 1601, Cluj, România) - general în 
oastea lui Mihai Viteazul. Luptător împotriva turcilor şi pentru unirea Ţărilor 
Române. A fost preot în Macedonia, a fost haiduc în Macedonia, Serbia şi România. 
În jurul moşiei dăruite lui Baba Novac de către Mihai Viteazul s-a dezvoltat cartierul 
craiovean Brazda lui Novac. Fii săi (Novăceştii), au fost la rândul lor aprigi luptători 
antiotomani şi protectori ai poporului. A avut un frate, Radovan şi mai mulţi fii, dar 
cu fiul cel mare, Gruia Novac (despre care s-au scris atâtea balade şi s-au ţesut 
atâtea legende), a apucat să haiducească şi să lupte împreună. 


Familia Macedonski. Se naşte în 1780/1782 Dimitrie Macedonski, bunicul 
patern al poetului de origine macedoneană şi Pavel Macedonski, fratele său 
geamăn. In 1787 la declanşarea războiului ruso-austriaco-turc, o mare parte a 
populaţiei de religie creştin-ortodoxă din Balcani s-a refugiat în nordul Dunării, în 
Valahia şi Moldova (alte refugii/bejenii au avut loc în timpul celorlalte războaie 
imperiale, din 1806-1812, 1828-1829, 1853-1856). Printre refugiaţi, s-au numărat 
membrii familiei lui Ştefan Mincio Macedonski. In 1806, Dimitrie Macedonski şi 
fratele său Pavel care participaseră, mai înainte, la răscoala antiotomană a sârbului 
Karagheorghevici, înăbuşită în sânge, se încadrează în regimentul de cazaci valahi 
reînfiinţat la cererea ruşilor de către Constantin Ipsilanti, domnitorul Ţării Româneşti 
(1806-1807) şi, la luptele de la Obileşti-llfov (2 iulie 1807), Dimitrie este rănit. Cei 
doi fraţi Macedonski ajunseseră la gradul de locotenent/porucic, fiind sloboziţi de 
generalul Bagration din serviciu (23 martie 1809), „spre a-şi căuta slujbă 
ostăşească sau politicească”. Cunoşteau, deopotrivă, limbile macedoneană, rusă, 
română, greacă, sârbă şi turcă, devenind translatori pe lângă Divanul Principatului 
Valahiei, dar şi în alte funcțiuni administrative - furnizori militari, control economic, 
strângerea/ înrolarea de ostaşi/panduri/„merceliari” în armata rusă, iar la retragerea 
armatei ruse din ţările române (1806-1812) rămân pe loc obţinând certificate de 
indigenare / naturalizare / împământenire. În 1821, Dimitrie şi Pavel Macedonski 
participă la mişcarea lui Tudor Vladimirescu, de care erau apropiaţi prin vechi 
afaceri şi camaraderie militară din războiul 1806-1812. | se impută, totuşi, lui 
Dimitrie Macedonski (fără dovezi concrete) predarea/ trădarea Vladimirescului în 
mâinile eteriştilor. Urmăriţi de turci, Dimitrie Macedonski şi Hagi Prodan, cu arnăuţii, 
împreună cu eteriştii lui Al. Ipsilanti, sunt înfrânți la Drăgăşani (7 iunie 1821). 
Retraşi la Tismana, căzuţi în mâinile pandurilor, salvaţi de Pavel Macedonski, trec în 
Transilvania (10 august 1821), şi, prin Braşov ajung cu paşaport fals la Hotin, în 
Basarabia, unde ruşii, considerându-i periculoşi, i-au pus la gros. Se reîntorc în 
Bucureşti la finele războiului ruso-turc, în 1830. In mai 1840 Serdarul Dimitrie 
Macedonski, alături de Nicolae Bălcescu, Eftimie Murgu, Marin Serghiescu, C. 
Telegescu, Jean A. Vaillant ş.a., participă la constituirea unei Societăţi Secrete care 
îşi propuseseră să realizeze independenţa Ţării Româneşti şi lichidarea regimului 
feudal. Au fost arestaţi (în urma unui denunţ), judecaţi şi condamnaţi la 8-10 ani de 
ocnă, printre care şi Dimitrie Macedonski. După ieşirea din ocnă, Dimitrie 
Macedonski are cinci copii, primul fiind Alexandru, viitorul general şi tată al poetului 
(22 decembrie 1816-24 septembrie 1869). Acesta este trimis la studii militare la 
Liceul imperial de la Kerson, la Jitomir în Rusia, la Tuia în Rusia. In 1854 se naşte 
Alexandru, al 3-lea copil din cei patru. La data de 4 mai 1859, Colonelul Alexandru 
D. Macedonski este înaintat general, întâiul în Principatele Unite/ România, şi şef al 
armatei, în guvernul C. A. Kretzulescu (27 martie-6 septembrie 1859), pentru 
atitudinea sa unionistă. 


Alexandru A. Macedonski (1854-1920), poetul, se naşte în Bucureşti. Până 
în 1890 Macedonski scrie poeme ample, de factură romantică, cu versuri lungi, şi cu 
un pronunţat caracter satiric; scrie ciclul Nopţilor. După 1890, lirica lui Alexandru 
Macedonski trece printr-un proces de esenţializare. Acum scrie Rondelurile; 
discursul liric este rezultatul unui efort de sinteza şi se bazează pe o metaforă 
concretă. Poetul renunţă la retorismul primei etape, poezia devenind sugestie şi 
muzicalitate. Macedonski e unul dintre puţinii noştri autori de rondel. Spre sfârşitul 
vieţii a scris celebrele cicluri, Rondelurile pribege, Rondelurile celor patru vânturi, 
Rondelurile rozelor, Rondelurile Senei şi Rondelurile de porțelan. Cele cinci cicluri au 
fost publicate în volumul postum Poema Rondelurilor (1927). Macedonski este şi 
fondatorul revistei şi cenaclului Literatorul, o grupare formată în 1880, ca reacţie a 
influenţei germane a grupării Junimea. Poetul a încercat astfel să relanseze 
caracterul neolatin al limbii şi literaturii române. Alexandru Macedonski a încurajat, 
la începuturile activităţii lor scriitoriceşti, numeroşi tineri talentaţi, printre care 
George Bacovia, Tudor Vianu, pe care i-a publicat în revista sa - Literatorul. În 1873 
scoate ziarul Oltul, iar în 1896 revista Liga ortodoxă în care vor debuta alţi mari 
scriitori: Tudor Arghezi, Gala Galaction. Teoretician al simbolismului şi promotor al 
noii poezii: Arta versului (1890); Poezia viitorului (1892). A fost influenţat de 
instrumentalismului poetului belgian René Ghil. A fost ales ca membru post-mortem 
al Academiei Române (în 2006). 


Familia Bellu, cu titlul austriac de baronie, căpătat după ce vistierul cu acest 
nume al lui Vodă Caragea a întemeiat o vistierie, este o familie originară din Pindul 
Macedoniei şi cel mai vechi strămoş al ei, cunoscut ca George Bellio (începutul 
secolului al XVIII-lea). Acesta a avut o fată şi doi băieţi: lon şi Dumitru. Cel din urmă 
s-a căsătorit şi a avut o fată şi trei băieţi: Gheorghe, Ştefan şi Costache. Primul care 
a venit în Ţara Românească a fost Dumitru, care, el însoţindu-l pe loan Gheorghe 
Caragea (1812-1818) şi la venirea şi la plecarea de la tron, ajungând în cele din 
urmă la Viena, unde Francisc | (1792-1835) l-a investit cu titlul de baron al 
Imperiului Austriac pentru serviciile aduse. Dumitru Bellio moare necăsătorit, lăsând 
o imensă avere copiilor fratelui său Ştefan. 

Ştefan a venit şi el în ţările române pe la începutul secolului al XIX-lea, s-a 
împământenit şi i-a schimbat numele în Bellu. S-a căsătorit în cetatea Băniei cu 
Elena Bălcescu, cu care a avut, la rândul său, opt copii (cinci fete şi trei băieţi). 
Băieţii: Costache a ajuns mare logofăt în timpul domniei lui Gheorghe Bibescu şi s-a 
căsătorit cu Elena Mavrocordat); Dumitru (mare logofăt şi el, chiar deputat). 
Obţinea prin 1856 reînnoirea titlului de baron de Austria, atât pentru el, cât şi 
pentru ceilalţi doi fraţi) şi Alexandru (de asemenea, mare logofăt, însurat cu lrina, 
fiica Zincăi Paleologu şi a banului Barbu Văcărescu, a avut drept copii patru băieţi: 
Ştefan, Barbu, Gheorghe şi Costache, ultimii doi, morţi la Paris, fără urmaşi. Ştefan 
s-a căsătorit cu Elisa Ştirbei (fata principelui Barbu Ştirbei (1849-1853 şi 1854- 
1856), fratele lui Gh. Bibescu). 

Barbu Bellu (1825, fiul lui Alexandru şi al lrinei/n. Văcărescu), a devenit 
deputat în 1858 şi ministru de instrucţie şi justiţie în 1861, când prim-ministru era 
vărul său Barbu Catargiu. In 1866, a obţinut reconfirmarea titlului de nobil austriac. 
Fiul său este cel care în 1927 a donat statului întreg complexul Belu din Urlaţi, care 
a devenit secţie a Muzeului de Istorie şi Arheologie Prahova. Acelaşi Barbu B. Belu 
(Bellio) dăruia Bibliotecii Academiei Române, încă din 1913, un manuscris din 
versurile lui Iliad (Ilon Heliade Rădulescu), scris cu alfabet de tranziţie pe la mijlocul 
secolului al XIX-lea. Tot membrii familiei Belu au donat terenul pentru actualul 
cimitir Bellu din Bucureşti. 


Familia Mihail. În a doua jumătate a secolului al XIX-lea şi primele patru 
decenii ale secolului al XX-lea, familia Mihail din Craiova, s-a bucurat de o adevărată 
celebritate. Astfel, „tatăl”, Constantin Mihail, de origine macedoneană, din părţile 
Solonului a ajuns în această localitate înainte de 1900. După Cantacuzino el era cel 


mai bogat om din România, iar fiul sau, Jean Mihail, a continuat să mărească averea 
familiei astfel că, în perioada 1923-1924, când a moştenit două mătuşi, a devenit, 
de departe, cel mai bogat om din România. Acesta a făcut numeroase opere de 
binefacere, a fost un mare colecţionar de artă, a construit numeroase clădiri care 
ulterior au devenit sedii administrative, a construit Palatul Mihail din Craiova, actual 
Muzeul de artă. In 1936, la 28 februarie, Jean Mihail, ultimul reprezentant al acestei 
familii, a decedat şi uriaşa sa avere a fost lăsată, prin testament, statului român. 


MINORITĂŢI ÎN SPAŢII SOCIALE 


Alături de minorităţi care au marcat geografia şi cultura locurilor există şi 
altele al căror destin a influenţat ansamblul spaţiului românesc. 


Evreii 


Potrivit datelor publicate în Enciclopedia României, în România interbelică 
evreii deţineau 31,14% din totalul întreprinderilor industriale şi comerciale. În 
acelaşi timp, mulţi evrei continuau să fie meseriaşi şi muncitori. În unele zone - ca 
Maramureş şi Basarabia - au fost şi agricultori şi crescători de animale, în primul 
rând oieri. Se remarcă o orientare tot mai accentuată şi spre profesiuni intelectuale: 
în ajunul celui de Al Doilea Război Mondial, din cei peste 8 000 de medici existenţi 
în România, 2 000 erau evrei, peste 2 000 de ingineri au fost înregistraţi în Asociaţia 
Inginerilor Români, în jur de 3 000 de avocaţi în Baroul Avocaţilor ş.a. 

In epoca interbelică, evreii au participat la viaţa politică a ţării, au contribuit 
la consolidarea statului naţional unitar român, la dezvoltarea democraţiei şi a 
pluralismului politic. 

Ei s-au raliat forţelor politice de orientare democratică, repudiind 
extremismul de dreapta, în frunte cu legionarii şi cuziştii, care promovau o politică 
agresiv antisemită de calomniere şi de culpabilizare a populaţiei evreieşti, trecând 
de multe ori la acţiuni de violenţă şi bătăi, în special în instituţiile de învăţământ 
superior. 

Evreii s-au afirmat, în viaţa politică interbelică, atât prin aderarea la diferite 
partide burghezo-democratice şi socialiste, cât şi prin organizaţii şi partide proprii, 
cum au fost: „Uniunea Evreilor Români” (înfiinţată în 1909, cu titulatura „Uniunea 
Evreilor Pământeni”; - schimbată în UER, în 1923), Clubul Parlamentar Evreiesc 
(1928), Partidul Evreiesc, (1930), numeroase organizaţii sioniste, şi Uniunea 
Comunităţii Evreieşti din Vechiul Regat (1928), ca şi alte Uniuni regionale, 
transformate în 1937 în Federaţia Uniunilor Comunităţilor Evreieşti din România. 

In alegerile parlamentare din 1926, 1928, 1931 şi 1932, au fost aleşi, de 
fiecare dată, între 4-5 evrei, ca reprezentanţi ai organizaţiilor evreieşti. Jacob 
Niemerower, în calitate de Şef Rabin al cultului mozaic din Vechiul Regat, a fost 
senator de drept până în anul 1939, când a decedat; locul său a fost preluat de Şef 
Rabinul Alexandru Safran. 

Istoria evreilor nu a fost doar o istorie politică sau o istorie de integrare 
social-economică în mediul românesc, dar a fost şi o istorie cultual-comunitară şi 
cultural-spirituală. 

S-au ridicat zeci şi sute de sinagogi în Bucureşti şi oraşele de provincie, s-au 
creat sute de instituţii“ culturale, de asistenţă şi de învăţământ; au apărut sute de 
ziare şi reviste evreieşti în limbile română, franceză, germană, maghiară, idiş şi 


& Odată cu creşterea numerică a populaţiei evreieşti şi cu modernizarea societăţii, instituţiile cultural-comunitare au 
proliferat, constituindu-se faimoasele curți rabinice, precum şi sute de organizaţii şi asociaţii evreieşti cu funcții 
laice şi religioase, cu atribuţii filantropice, culturale şi politice, pentru apărarea intereselor vitale ale evreilor. Pentru 
a ne face o idee despre varietatea şi multitudinea acestor aşezăminte, reproducem, de pildă, o listă-inventar 
cuprinzând doar câteva din instituțiile de acest fel existente în Capitală la 1913. 


ebraică; au fost editate cărţi de iudaistică, care, toate, reflectă varietatea curentelor 
şi ideologiilor specifice vieţii evreieşti - de la hasidism (curent mistic cabalist) şi 
ortodoxie la luminism şi integraţionism, de la asimilism şi socialism la autonomism 
cultural. 

Pe parcursul ultimului veac şi jumătate, din rândul populaţiei evreieşti s-au 
ridicat câteva generaţii de oameni de cultură şi artă reprezentative şi pentru 
spiritualitatea românească, în general, ca şi o serie de personalităţi de seamă 
reprezentative pentru iudaismul evreilor de aici. 

In primul sens amintit, evocăm oameni de ştiinţă, dublaţi de eminenţi 
pedagogi, precum: Emanoil David, L. Edeleanu, M. Haimovici, M. Bercovici, |. Blum, 
T. Revici - cu îndelungi state de activitate în domeniul învăţământului tehnic şi 
universitar; |. Barasch, F. Zicman, |. Fuhn, A. Kanitz ş.a. - în domeniul biologiei; A. 
Haimovici, |. Barbălat, A. Froda, A. Hollinger, T. Ganea, |. Schoenberg, A. Sanielevici, 
|. S. Ausländer, S. Sternberg, E. Soru, E. Marcus etc. - în domeniul ştiinţelor exacte şi 
tehnice; N. Blatt, R. Brauner, M. Cajal, M. H. Goldstein, S. lagnov, A. Kreindler, L. 
Meiersohn, B. Menkeş, M. Popper, A. Radovici, O. Sager, L. Strominger, A. Teitel, M. 
Wertheimer şi alţii, în domeniul medicinei; J. Byck, Al. Graur, M. Gaster, L. Şăineanu, 
I. A. Candrea, H. Tiktin - în domeniul lingvisticii şi filologiei; E. Barasch, A. 
Schwefelberg, |. Rosenthal, W. Filderman, A. Stern - în domeniul ştiinţelor juridice; 
C. Dobrogeanu-Gherea, H. Sanielevici, |. Brucăr, M. A. Halevy ş.a. - în domeniul 
gândirii social-filosofice. 

Numeroşi oameni de ştiinţă, scriitori, actori, pictori, compozitori şi muzicieni 
evrei - au îmbogăţit cu opere esenţiale viaţa ştiinţifică, literară, cultural-spirituală şi 
artistică românească. 

Curentul aculturaţiei cuprinde aproape întreaga intelectualitate de origine 
evreiască, trecută prin şcoli româneşti şi decisă să se afirme, în principal, dacă nu 
chiar exclusiv, pe tărâmul literelor, artelor, ştiinţelor şi tehnicii moderne. 

Literaţii abordează o tematică mai puţin marcată de evreitate - şi ţin să se 
afirme, în principal, în gazetele şi revistele importante ale ţării. Artiştii (plasticienii, 
muzicienii, actorii) tind a-şi spori cota lor valorică pătrunzând pe piaţa culturală a 
Vechiului Regat, apoi a României Mari şi chiar a Europei. Câţiva oameni de ştiinţă 
capătă reputaţie, iar o seamă de medici, ingineri, arhitecţi şi alţii - devin tot mai 
cunoscuţi ca profesionişti de valoare. 

Aşadar, intelectualitatea de origine evreiască, deşi încă în formare la finele 
secolului al XIX-lea, deci relativ puţin numeroasă, bate la porţile culturii 
secularizate, româneşti şi europene, căutând, pe cât posibil, prin contribuţiile lor, să 


Denumirea instituţiei: Comitetul central al şcolilor, Loja I.O.B. „Noua fraternitate”, Oficiul pentru procurare de 
lucru, Coloniile şcolare, Fondaţiunile Lojei „Noua fraternitate”, Fondul „Mueth Chiten - Dr. A. Blumenfeld”, 
Cursuri de confirmaţiune şi asupra iudaismului, Loja „Lumina”, Fondul Prim-Ajutor al Lojei „Lumina” , Cursurile 
serale ale Lojei „Lumina”, Comitetul local al „Uniunii Evreilor Pământeni” Asociaţia corpului didactic israelit din 
Capitală. 

Manifestaţiuni culturale: Şedinţele culturale ale Lojei „Noua Fraternitate”, Activitatea culturală a cercului 
„Libertatea”, 'Toynbee-Hall-ul comunităţii israelite spaniole, Conferinţele Societăţii „Saron”, Manifestaţiuni 
culturale sioniste. 

Biblioteci: „Saniel Marcus”, „Libertatea”, „M. Z. Segal”. 

În total, la 1913, erau în Capitală 189 organizaţiuni şi instituțiuni. După scopul pe care îl urmăresc, aceste 
organizațiuni şi instituțiuni se divid în: 5 organizațiuni socioculturale, 4 cu scopuri didactice, 4 şcolare, 2 Comunităţi 
religioase, recunoscute de Stat, 2 Societăţi Sacre de înmormântare, 1 Spital, 2 Loji „B'nei Brith”, 35 Temple şi 
sinagogi, 3 Azile, 1 Orfelinat, 2 Gimnazii, 1 Şcoală comercială inferioară, cu o clasă superioară, 1 Şcoală 
profesională de fete, 2 Cursuri complimentare profesionale de fete, 1 şcoală de meserii, 8 Şcoli primare de băieți, 1 
şcoală cu grădiniță de copii, 4 Cantine şcolare, 2 Societăţi pentru sprijinirea studenţilor, 5 Societăţi filantropice 
propriu-zise, 3 Societăţi pentru ajutorarea lăuzelor, 1 Societate pentru acordare de împrumuturi fără dobânzi, 5 
Societăţi pentru ajutorarea elevilor săraci cu haine şi rechizite şcolare, 2 Societăţi pentru iniţierea şi întreţinerea 
băieților săraci, 1 Societate pentru înzestrarea fetelor sărace, 7 Cercuri culturale, 1 Cerc medical, 3 Societăţi 
studenţeşti, 1 Club profesional, 1 Societate de gimnastică, 1 Toynbee-Hall, 2 Biblioteci, 5 Societăţi sioniste, 9 
Publicaţiuni evreieşti, 4 Societăţi cooperative, 1 Societate dramatică (Teatru evreiesc). 


nu poarte marca unui „particularism etnic”, care să justifice marginalizarea ori 
bararea căilor de pătrundere în cultura modernă. 

Era, în toate aceste manifestări de intelectualitate şi creativitate, o 
demonstraţie, poate indirectă, a faptului că evreii doresc şi pot să vină cu contribuţii 
reale în domeniile ştiinţei şi culturii, dovedind astfel că sunt, în fapt, emancipaţi, 
înscrişi în curentul modernizării - economice -, dar şi în domeniile ştiinţei, culturii şi 
artelor*?. 

În anii comunismului, evreii rămaşi în România au cunoscut un acut proces 
de intelectualizare (peste 70%, cu studii medii şi superioare), opţiunea lor fiind în 
principal pentru profesiuni tehnice, inginereşti, medicale ş.a. Ei s-au integrat în 
societatea românească, afirmându-şi loialitatea faţă de ţară prin munca lor 
constructivă, în cele mai diferite domenii de activitate“. 

Evreimea rămasă sub comunism - deşi confruntată cu tendinţele oficiale de 
estompare a caracterului etniei - continua să ducă o viaţă comunitar-culturală 
„normală”. Dar, din motive obiective şi subiective (asimilismul) acest proces nu 
cuprinde decât 2/5 din originarii evrei, de regulă cei mai puţin activi profesional. 

E drept că, în iunie 1949, se legiferează statutul Federaţiei Comunităţilor 
Evreieşti din România (FCER) şi al cultului mozaic. În primii ani de comunism, etnia, 
total dependentă de Moscova şi de conducerea comunităţilor, afişa un conformism 
evident. Consimte la reducerea vieţii evreieşti efervescente de altădată, la 
momente şi manifestări minore, independente de orice idee naţională, sionistă 
ş.a.m.d. 

Ulterior, însă, o seamă de lideri evrei, în frunte cu Şef Rabinul dr. Moses 
Rosen, izbutesc implementarea unei puternice reţele de asistenţă socială şi 
medicală pentru cei în nevoie, realizează o oarecare revigorare cultural-cultuală 
iudaică - prin iniţierea (1956) a Revistei Cultului Mozaic, prin reanimarea sinagogilor 
(mai ales, la marile sărbători), prin stimularea unor forme de învăţământ 
confesional (heradim, Talmud-Tora), coruri etc., cu un oarecare impact în rândul 
tineretului. 


“ Dar acest „trend”, rezultat al convieţuirii - a fost brutal întrerupt, în anii prigoanei antievreiești din timpul 
ultimului Război Mondial, ceea ce a dus la diminuarea acestei populaţii, de circa 800 000 de persoane, recenzate în 
anii '30, la cu puţin peste 400 000, în 1946. Fenomenul s-a datorat ciuntirii țării, în anii războiului, şi pierderii unor 
teritorii, după 1944. Numărul evreilor pieriţi datorită prigoanei din teritoriile administrate de regimul Antonescu, 
recte Basarabia, Bucovina, Transnistria etc. - se estimează la circa 100 000 de victime. În Ardealul de Nord, 
administrat de Ungaria, în acei ani, au pierit în jur de 125 000 de evrei. 

6 Un număr important de membri ai Academiei Române au început să activeze în această perioadă. Printre membrii 
de onoare, se află şi originari din România din trecutul mai îndepărtat. 

Membri de onoare: bancherul Jacques M. Elias (1844-1923), matematicianul David Emmanuel (1854-1941), 
filologul, istoricul literar, folcloristul rabin dr. Moses Gaster (1856-1939), matem. Simion Sanielevici (1870-1963), 
lingv. şi folc. Lazăr Şăineanu (1859-1934), lingv. Heimann Hariton Tiktin (1850-1936), rabinul dr. Moses Rosen 
(1912-1994), rabinul şi filosoful dr. Alexandru Safran (n. 1910), sculptorul Idel Ianchelevici (1909-1944), criticul 
literar şi teoreticianul Constantin Dobrogeanu-Gherea (1855-1920), esteticianul Ion Ianoși (n. 1928). 

Membri titulari: electroenerg. Martin Bercovici (1902-1971), inframicrobiologul Nicolae Cajal (1919-2004), 
compozitorul Paul Constantinescu (1909-1963), igienistul dr. Iacob Felix, „întemeietorul igienei ştiinţifice în 
România” (1832-1905), lingv. Al. Graur (1900-1988), filosoful Constantin Henri lonescu-Gulian (n. 1914), matem. 
Mendel H. Haimovici (1906-1973), pictorul şi graf. Iosif Iser (1881-1958), neurologul Arthur Kreindler (1900-— 
1988), ist. literar şi scriitorul Barbu Lăzăreanu (1881-1957), matem. Solomon Marcus (n. 1925), ist. Mihail Roller 
(1908-1958), medicul Oscar Sager (1894-1981), fiz. A. Sanielevici (1899-1969), botanistul şi fitopatologul Alice 
Săvulescu (1905-1970), dr. Ştefan Stâncă („primul medic român, şi unul dintre primii din lume, care a relevat 
importanța condiţiilor de trai şi de muncă în apariția şi dezvoltarea bolilor”) (1865- 1897), poetul Alexandru Toma 
(1857-1954), scriitorul, esteticianul, istoricul literar şi filosof al culturii Tudor Vianu (1897-1964). 

Membri corespondenți: juristul Eugen A. Barasch (1906-1987), ing. constructor Aurel Beles (n. 1891), ing., 
chimistul Mihai Florescu (n. 1912), fizicianul Erwin M. Friedlander (1925-—?), fizicianul Radu G. Grigorovici (n. 
1911), medicul patolog Simion Iagnov (1892-1957), biochimistul Simion Oeriu (1902-1982), biologul, embriologul 
Benedict Menkes (n. 1904), economistul Ion (Israel) Rachmuth (1911-1990), chimistul Eugen Segal (n. 1933), 
matematicianul Ivan Singer (n. 1929), biochimistul Eugenia D. Soru (1901-1988), compozitorul şi dirijorul Matei E. 
Socor (n. 1906), economistul Barbu Zaharescu alias Bercu Zuckerman (n. 1929), sociologul şi eseistul Ernest Gali 
(1917-2000), filosoful Ion Banu (1913-1993). 


În deceniul ultim al comunismului românesc, nu lipsit şi de accente 
antisemite şi străbătut de furia demolatoare împotriva oricăror lăcaşuri de cult, 
inclusiv mozaice, s-a izbutit, totuşi, ctitorirea unui Muzeu, a unui Centru de Studiu al 
Istoriei Evreilor din România ş.a. 

Redusa evreime activă, rămasă în ţară şi integrată în realităţile sociale ale 
ţării, începe şi ea să aibă oarecare legături cu toate aceste manifestări comunitare. 

După 1989, se produce un reviriment: cresc conştiinţa şi coeziunea de grup 
etnic ale evreilor din România; sporesc manifestările de solidaritate intra-etnică şi 
de ajutor comunitar; se diversifică manifestările vieţi cultural-iudaice. 

In sfera de atribuţii ale Federaţiei Comunităţilor Evreieşti din România - 
unicul for al etniei, coordonator al întregii activităţi comunitare centrale şi locale - 
intră, astăzi: asistenţa socială (cu sprijinul „,Joint”-ului) amplă şi diversificată; 
asistenţa medicală modernă şi bine organizată; activitatea culturală, finalizată în 
tipărituri, publicate - zeci de cărţi editate anual - de Editura „Hasefer”, şi sute de 
articole publicate de revista Realitatea Evreiască, ca şi manifestări iudaice de 
prestigiu; un Centru pentru studierea istoriei evreilor din România (C.S.I.E.R.), cu 
ample cercetări de istorie paralelă privind istoria evreiască; activitatea culturală, 
desfăşurată sub supravegherea a doi rabini de prestigiu şi cu autoritate în rândul 
enoriaşilor. Ei sunt ajutaţi în activitatea lor de un număr de deservenţi de cult, care 
oficiază zilnic în cele peste douăzeci de temple, sinagogi şi case de rugăciuni, în 
funcţiune la ora actuală, dintre cele 124 existente în ţară; reprezentarea 
parlamentară, preşedintele F.C.E.R. fiind în acelaşi timp şi deputat. 

Funcţionau, încă din 1948, două teatre evreieşti de stat (la laşi, până în 
1968, iar la Bucureşti, şi în prezent), subvenţionate chiar de oficialități, dar, în 
comunism, nu de dragul menţinerii identităţii culturale a evreilor, cât pentru 
ilustrarea sloganului ideologic că în România cultura este naţională în formă şi 
socială în conţinut. Exista, de asemenea, o editură care publica şi cărţi în limbile 
minorităţilor, inclusiv în limba idiş, iar pentru salvarea aparenţelor erau admise tacit 
activităţile cultural-iudaice ale F.C.E.R., ca şi manifestările de cult şi culturale 
curente, sau marile comemorări ale Holocaustului general şi local. 


Rromii - contribuţia la patrimoniul comun 


(RR5 - Text integral referitor la contribuţia rromilor la patrimoniul comun) 
Pentru a suplini numărul extrem de redus de surse documentare în aprecierea 
contribuţiei rromilor la patrimoniul comun, datorat excluderii rromilor din statutul de 
om şi fiinţării lor în stare de sclavie, vreme de mai bine de o jumătate de mileniu, 
ceea ce a condus la o îndelungată absenţă a instituţiilor de formare şi reprezentare 
identitară rrome, dar şi pentru a valorifica informaţia orală specifică poporului rrom, 
vom porni în analiza noastră de la două realităţi: stabilirea rromilor pe teritoriul 
actualei Românii, în perioada de definitivare a formării poporului român şi a limbii 
române (începutul secolului al XI-lea); lipsa unui teritoriu, în cadrul României, locuit 
exclusiv sau majoritar de către rromi, cum s-a întâmplat cu celelalte minorităţi, în 
favoarea răspândirii rromilor aproape egal şi statistic nesemnificativ, pe întreg 
teritoriul ţării, pentru sporirea şansei de a răspunde la comanda socială. Cumulativ, 
cele două condiţii au favorizat constituirea unei culturi şi civilizaţii cu caracter 
predominant simbiotic, ce a devenit patrimoniu comun, ambele etnii contribuind la 
îmbogățirea sa, în proporţii diferite, în momente diferite, ca şi cum ar fi contribuit la 
propriul patrimoniu, de multe ori în defavoarea păstrării propriei identități 
particulare, dar fără a afecta radical identitatea grupului. Ca atare, în mod obiectiv, 
în virtutea imperativului nevoii sociale şi a organizării, cele două culturi s-au format 
şi dezvoltat împreună, adoptând o traiectorie convergentă, uneori până la 
identificare. Absența teritoriului, „caracterul dispersat al vieţii rromilor”S, cum 
spune academicianul Cătălin Zamfir, au condus la lipsirea rromilor de şansa 


& Dr. Vasile Burtea, 2002, Rromii în sincronia şi diacronia populațiilor de contact, Editura Lumina Lex, Bucureşti, 
p. 150 


edificării unor lăcaşuri culturale, religioase, educaţionale şi administrative proprii. 
De aceea, în comparaţie cu celelalte minorităţi, situaţia rromilor este atipică. Dacă 
unora dintre celelalte minorităţi, propriile structuri le asigură păstrarea şi afirmarea 
aproape autonomă a identităţii lor culturale, rromii şi-au dezvoltat cultura şi 
civilizaţia în simbioză cu populaţiile majoritare de contact, influenţându-se şi 
completându-se reciproc. Dacă celelalte minorităţi, indiferent de mărimea lor, au cel 
puţin o instituţie culturală (casă de cultură, centru cultural, club) locală, zonală sau 
regională (unele având astfel de edificii şi în capitală), rromii sunt în totalitate lipsiţi 
de aşa ceva. Cu toate acestea, rromii nu au fost doar „acumulatori”, care şi-au 
însuşit cultura populațiilor de contact pentru a o grefa pe propriul stil şi pe elemente 
proprii, ei au fost şi „transmiţători” de cultură. Altfel spus, puternicul proces de 
aculturaţie nu s-a produs simplist, doar prin inculturaţie, ci a avut o dinamică 
complexă, beneficiind şi de procesul invers, de exculturaţie, ambele cu ponderi şi 
contribuţii diferite şi oscilante în acelaşi timp, în funcţie de epoca istorică şi 
realitatea social-economică existentă. Generaţii întregi de majoritari şi-au însuşit o 
serie de meserii direct de la noii sosiți, aflaţi în libertate sau deja robiţi. Fierăritul, 
prelucrarea aramei, lăutăria, zidăritul, ciubotăritul au fost profesii practicate la un 
moment dat exclusiv de rromi, acoperind nevoile unei economii de tip pastoral- 
agrar prin excelenţă. Treptat, ele au fost însuşite sau transmise şi către membri ai 
populațiilor majoritare de contact. 

Meşteşugarii rromi au avut o contribuţie esenţială la constituirea 
patrimoniului economic comun şi la modernizarea României. Fierarii, ca şi 
strămoşii lor fierari din India antică, despre care Jannine Auboyer spunea că 
„fabricau cu aceeaşi perfecţiune arme şi zale uşoare, foarfeci de unghii şi 
instrumente de chirurgie. Pentru agricultori, ei făceau brăzdare de plug, lanţuri, 
cazmale, ţepuşi de mânat boii; dulgherii veneau de asemenea să cumpere de la ei 
securi, ciocane, fierăstraie, burghie şi cuie de lemn. Vânătorii contau printre clienţii 
lor asidui, cerându-le cuțite, brice, iar croitorii îşi procurau ace”, au adus şina de 
fier aplicată peste colacul roții, introducerea butucului cu şină la roată şi potcoavele 
de fier pe teritoriul actualei Românii. Acestea reprezintă reale contribuţii de progres 
tehnic şi creştere a productivităţii, ca şi înlocuirea plugului de lemn cu cel de fier 
sau cu brăzdar de fier, introducerea sapelor, lopeţilor şi cazmalelor de fier, mai 
uşoare şi mai rezistente, în locul celor de lemn sau bronz, toate conducând la o 
creştere exponențială a producţiei agricole feudale şi la pregătirea agriculturii 
pentru marile exploataţii capitaliste de mai târziu. Mobilierul țărănesc făcut de 
meşterii rromi specializaţi în prelucrarea lemnului, cunoscut sub numele de 
mobilier rudăresc, este unicat în gospodăria ţărănească şi conţine piese specifice: 
masa joasă, rotundă, cu blat gros şi trei picioare, de influenţă vădit orientală, 
prezentă pe arii largi din Banat, Oltenia, Muntenia, Dobrogea şi Moldova, însoţită de 
scăunele joase, cu faţă uşor scobită, rotunde sau pătrate, cu trei sau patru picioare, 
de obicei simple, fără ornamente şi masa înaltă cu ladă sau cu sertar, inclusiv masa 
„cu secret” (cu sertar ascuns vederii) răspândite în Transilvania şi Maramureş şi 
masa-dulap, prezentă cel mai frecvent în Oltenia şi în Muntenia“. De departe cea 
mai cunoscută şi mai admirată meserie tradiţională a rromilor a fost, şi încă este, 
lăutăria. Rromii au ştiut să se transpună, ca nimeni alţii, oriunde în lume, pentru a 
exprima în cântec exact spiritul, ethosul poporului sau zonei în care au trăit. Pe de 
altă parte, există muzica lăutărească, creaţie rromă ce păstrează şi exprimă 
melosul rromani, dar care se cântă, atât în limba rromani, cât şi în limba populaţiei 
majoritare de contact sau, particularizând, cu cuvinte româneşti ce se topesc într-un 
tot armonizat şi profund, generat de un îndelungat proces simbiotic”0. 

Conservarea limbii rromani 

Primele studii şi cercetări aprofundate referitoare la romii din România au 
fost realizate de Barbu Constantinescu, în anul 1878. Cunoscător al limbii rromani, 
acesta a scris „Probe de limba şi literatura ţiganilor din România” şi, astfel, 
pentru prima dată a apărut o lucrare care reunea mostre de folclor rrom din Ţara 
Românească şi Moldova, în text bilingv paralel, rrom-român. Deşi este o culegere de 
folclor, are o deosebită importanţă şi din punct de vedere lingvistic, deoarece, tot 
pentru prima dată, sunt prezentate explicaţii gramaticale corecte, în notele de sub 
fiecare cântec inserat”. 

Arhimandritul rrom Calinic I. Popp Şerboianu, originar din Costeşti/Argeş, 
licenţiat al Facultăţii de Teologie din Bucureşti, cea mai înaltă personalitate a 
rromilor în ierarhia bisericească şi unul dintre fondatorii mişcării rrome interbelice, 
îşi tipăreşte, în anul 1929, la Paris, lucrarea cu caracter monografic „Les Tiganes - 
Histoire - Etnographie - Linguistique -Grammaire - Dictionnaire” (397 pag.), la 
prestigioasa editură Payot. Urmare a publicării acestei cărţi, a fost ales membru 
corespondent la „The Gipsy Lore Society”, reprezentând România în singura 
societate europeană pentru studiul vieţii şi istoriei rromilor, statut care îi inspiră 
ideea de a încerca pentru prima dată în istorie organizarea rromilor din România (ca 
şi Năftănăilă Lazăr din Făgăraş, lancu Panaitescu din Bucureşti, proces 
continuat de Gheorghe Niculescu, G. A. Lazărescu-Lăzurică, Gh. Apostol etc.), 
contribuind şi prin aceasta la dezvoltarea culturii şi practicii organizaționale 
româneşti”?. 

Cum şi cât a influenţat limba rromani limba română ne spun, în lucrările lor, 
filologi şi cercetători de prestigiu: Alexandru Graur”, Andrei Avram”, lon Calotă”, 
Gheorghe Sarău”. 

Cum era şi firesc, după Decembrie 1989, s-a înregistrat în România o 
adevărata explozie a fenomenului rrom în toate planurile (socio-politic, muzical, 
editorial, publicistic, educaţional). In anul 1990, Ministerul Invăţământului (RR 6 - 
Gheorghe Sarău, Politici educaţionale pentru rromi) a procedat la recunoaşterea 
alfabetului oficial, comun, internaţional al limbii romani şi la introducerea sa, în mod 
oficial, în şcolile în care se studiază limba şi literatura romani. Studiul limbii romani 
a fost sprijinit prin: înfiinţarea a trei clase experimentale pentru studiul limbii 
romani, în cadrul a trei Şcoli Normale (Bucureşti, Bacău şi Târgu Mureş), în anul 
1992, deschiderea cursului facultativ de limbă rromani de către profesorul 
Gheorghe Sarău, în octombrie 1992, la Universitatea din Bucureşti; studiul limbii 
rromani ca limba maternă, câte 4 ore/săptămână, la clasele I-XIII; elaborarea a două 
programe şcolare pentru studiul limbii şi literaturii rromani, cu începere din anul 
şcolar 1992/1993; conceperea primelor instrumente de lucru şcolare, oficiale sau 
auxiliare”; înfiinţarea, la Universitatea din Bucureşti - Facultatea de Limbi şi 
Literaturi Străine, a unei secţii de sine stătătoare „B. limba şi literatura rromani”, cu 
începere din anul universitar 1998/1999, care a devenit, ulterior, secţie „A. limba şi 
literatura rromani”; studiul suplimentar al istoriei şi tradiţiilor rromilor, la clasele a 
VI-a şi a VII-a, începând cu anul 2006/2007; înfiinţarea a 3 şcoli cu predare în limba 

rromani în învăţământul primar, dintre care prima a fost Şcoala nr. 12 Măguri (Lugoj 
- judeţul Timiş), înfiinţarea primelor 2 grădiniţe bilingve, în limbile rromani-română, 
din istoria învăţământului românesc, la Săruleşti/ judeţul Călăraşi, în anul 2004 şi la 
Ciurea/judeţul laşi, în anul 2007 (la iniţiativa şi cu expertiza Centrului Rromilor 
„Amare Rromentza”). 


Instituţii religioase 

Relaţiile dintre rromi şi instituţiile religioase oficiale externe, aparținătoare 
alterităţii, au fost istoric negative, Biserica Ortodoxă fiind, prin intermediul 
mănăstirilor, vreme de mai bine de o jumătate de mileniu (1385-1856), deţinătoare 
de sclavi rromi. 

In prezent, deşi cea mai mare parte a rromilor din România este botezată în 
rit ortodox, existând totodată şi rromi musulmani - subgrupul rromilor turci/ 
horahane rroma, un număr semnificativ de rromi s-a orientat către cultele creştine 
neoprotestante (baptişti, penticostali, adventişti, creştini după evanghelie etc.), 
datorită atât coeziunii şi solidarităţii intragrup mult mai pregnante ale acestor 
comunităţi religioase, cât şi faptului că rromii se regăsesc din punct de vedere etnic 
în cadrul acestor culte: slujbele se desfăşoară şi în limba rromani, muzica religioasă 
include elemente din muzica tradiţională rromani, sunt încurajate numeroase dintre 
cele mai importante elemente ale identităţii tradiţionale rrome, precum 
vestimentația tradiţională, normele purității şi ale moralității, respectul ierarhiei de 
vârstă şi statut, valorile onoarei şi ale credinţei. Mai mult, pentru că aceste culte 
creştine neoprotestante oferă identităţii rrome un cadru plenar de manifestare, 
rromii aparţinând acestor comunităţi au înfiinţat biserici ale rromilor (Biserica 
rromilor penticostali din Bucureşti Dămăroaia), centre creştine ale rromilor (Centrul 
Creştin al Rromilor din Sibiu), instituţii care cultivă stima de sine etnică a rromilor şi 
conduc către creşterea şi consolidarea acesteia. 

Religia laică a rromilor, dharma rromilor (în sens similar cu acela al 
conceptului hindus), este Rromanipen-ul, legea rromani, sistem de norme şi 
concepte comunitare care îşi constituie identitatea prin raportare la un prezent 
continuu, devenit în fiecare clipă viitor continuu, care reflectă trecutul continuu sau 
memoria culturală, conform concepţiei despre timpul spirală. Viziunea binară 
asupra lumii, cuprinzând opoziţia pur (rr. u o) - impur (rr. maxrime) se regăseşte, la 
nivelul relaţiei cu supranaturalul, într-o credinţă de tip maniheist, asemănătoare 
dualismului persan, în cadrul căreia atât forţele binelui, reprezentate de Dumnezeu 
(rr. o Del/Devel), cât şi forţele răului, reprezentate de Diavol (rr. o Beng), sunt 
complementare şi în aceeaşi măsură necesare armoniei şi echilibrului lumii. În 
relaţia cu Dumnezeu, rromii o venerează mai ales pe Fecioara Maria. Cea mai 
importantă sărbătoare a rromilor căldărari este ziua de 8 septembrie, naşterea 
Sfintei Marii, zi de mare pelerinaj pentru aceştia. Credinţa specială a rromilor în 
Fecioara Maria poate avea şi o explicaţie suplimentară: punerea Ei în relaţie cu zeiţa 
mamă venerată de pre-arienii din India. 


Personalităţi politice şi culturale 


Ştefan al Vill-lea Răzvan (RR 7 - Efigia domnitorului Ştefan Răzvan) a 
fost singurul domnitor rrom în ţările române, domn al Moldovei (mai-august 1595), 
contemporan cu Mihai Viteazul şi Sigismund Bathory, cu care s-a aliat împotriva 
Imperiului Otoman, scurta sa domnie fiind curmată tragic de viitorul domn al 
Moldovei leremia Movilă: „Acest Răzvan era născut în Moldova, dintr-un tată ţigan şi 
o mumă moldovancă. "e 

Mihail Kogălniceanu a fost primul mare erudit cunoscător al culturii şi 
limbii rromani, omul căruia rromii îi datorează actul eliberării lor din sclavie”, 

personalitate faţă de care a existat întotdeauna suspiciunea, devenită ipoteză de 
cercetare, că ar aparţine etniei rromilor&. 

Contribuţia rromilor la dezvoltarea literaturii române apare ca deschizătoare 
de drumuri, abordând genuri noi, unele cu caracter de unicat. Ne referim la 
epopeea eroico-comică Țiganiada a lui Ilon Budai-Deleanu/ Leonâchi Dianeu, care, 
în scrisoarea către celălalt rrom reprezentant al Şcolii Ardelene, Petru Maior/Mitru 
Perea, îşi rostea îndemnul şi credinţa confesându-se: „fiind eu țigan ca şi tine, am 
socotit cuvios lucru de a scrie pentru ţiganii noştri, ca să perceapă ce feliu de 
strămoşi au avut”t!, ambii fiind unele dintre cele mai importante spirite 
enciclopedice ale vremurilor lor, literați, filosofi şi istorici deopotrivă. Despre Petru 
Maior, prof. univ. Grad de la Universitatea din Sibiu spunea că, potrivit unui 
document descoperit la Mărginimea Sibiului, a fost susţinut financiar să-şi efectueze 
studiile, de către comunitatea de rromi din care făcea parte, cu condiţia să se 
întoarcă în comunitate şi să-i devină conducător. 

Anton Pann, scriitor rrom, pe numele său adevărat Antonie Pantaleon 
Petroveanu, provenit dintr-o familie de rromi căldărari din Sliven (Bulgaria), fost 
unul dintre fondatorii literaturii româneşti de inspiraţie folclorică şi cel care a scris 
muzica pentru imnul României „Deşteaptă-te Române”. 

C. Nicolăescu-Plopşor, scriitor şi jurnalist rrom din neamul rudarilor a fost 
editor al ziarului „O Rom” (Craiova, 1934), a patronat colecţia de carte Biblioteca „O 
rom”, în care au apărut 2 lucrări de folclor rrom cules de la rromii ursari din comuna 
Gubaucea, judeţul Dolj: „Ghilea romane/Cântece rrome” şi „Paramisea romane 
[Poveşti rrome”, în ediţii bilingve (română-rromani), totodată istoric şi arheolog, cu 
numeroase lucrărit* în domeniu, care, în anul 1935, i-au adus desemnarea în funcţia 
de secretar general al primului Congres Naţional de Arheologie®. 

Contribuţia rromilor în domeniul muzicii, inclusiv pentru cultivarea şi 
afirmarea muzicii tradiţionale româneşti, este de primă importanţă. Convinşi că vom 
comite o mare nedreptate, vom menţiona doar câteva personalităţi care s-au 
afirmat, nu numai în domeniul interpretativ, dar şi în cel al dezvoltării teoriei şi 
creaţiei muzicale: Vasile Barbu Lăutaru, muzician care l-a impresionat pe Liszt, 
Petrea Creţul Solcan, lăutarul Brăilei, de la care, în 1882, G. Dem. Teodorescu a 
cules, „în 3-4 zile, peste 7 000 de versuri”$, al cărui urmaş celebru este jazz-man-ul 
Johnny Răducanu; Cristache Ciolac, care, în 1894, stârnea admiraţia belgienilor 
şi cu succesele căruia revistele muzicale din Regat şi de peste munţi („Musa 
Română” de la Blaj), se mândreau”“; Grigoraş Dinicu, născut în cartierul 
«Scaune» al lăutarilor bucureşteni, celebru muzician din perioada interbelică, ale 
cărui creaţii Hora staccato, Hora octava, Hora lăutarilor, Hora boierească, Hora de la 
Chiţorani au fost ascultate şi apreciate şi de marele Yehudi Menuhim, şi fervent 
activist pentru emanciparea rromilor, ca secretar general al Societăţii Generale a 
Romilor din România, care a concertat la Expoziţia Internaţională de la Paris din 
1937, cântând cu acest prilej la recepţia oferită mamei preşedintelui american, 

Sarah Roosevelt, iar la Expoziţia Mondială de la New York, în 1939, a concertat cu 
Maria Tănase, altă mare interpretă şi creatoare de stil rromă, denumită de presa 
americană „pasăre măiastră”, ambii fiind răsplătiți şi cu ovaţiile entuziaste ale 
Marlenei Dietrich;. Maria Lătărețu, din familie de lăutari, solista primei orchestre 
româneşti de stat de muzică populară (întemeiată în 1949 pe lângă Institutul de 
Folclor), care avea să devină orchestra „Barbu Lăutarul”; Fănică Luca (Iordache 
Luca Ştefan), considerat la vremea sa cel mai mare naist din lume, care a cântat la 
sărbătoarea naţională a Franţei şi la celebrele teatre „Chatellets” şi „Palladium”, în 
spectacolul „Naiul fermecat” (înregistrat pe placă de gramofon la Londra); Toni 
lordache (1942-1988), numit zeul ţambalului, deţinătorul unui record mondial, 25 
de lovituri de țambal pe secundă, despre care „se spune că, la finalul unui concert, 
Celibidache l-a îmbrăţişat (...) cu lacrimi în ochi.”8; lon Voicu şi Ştefan Ruha, 
care, cu viorile lor, au dus faima României pe toate continentele lumii. 

Între personalităţile importante ale ştiinţelor din România care au avut 
origini rrome, vag afirmate sau deloc de-a lungul vieţii lor, se află medicul Victor 
Babeş, care a confirmat afirmaţia lui M. Kogălniceanu potrivit căreia „după 
eliberarea din robie din rândurile rromilor au apărut industriaşi, artişti plastici, ofiţeri 
distinşi, buni administratori, medici şi chiar buni oratori în parlament”%. 

Mass-media 

In domeniul mass-media rromii s-au afirmat nu numai ca jurnalişti sau 
colaboratori la diferite publicaţii, de pildă Gheorghe A. Lăzureanu-Lăzurică, 
jurnalist şi scriitor rrom („ţigan de origine -, absolvent al Şcolii Superioare de 
Comerţ, depozitar de lemne şi furaje din Bucureşti, (...) a fost colaborator la 
„Adevărul Literar” şi „Universul ”*), dar şi prin editarea unor ziare şi reviste proprii, 
îmbogăţind patrimoniul comun al presei româneşti: Neamul ţigănesc (1934-1935), 
fondat de Naftanailă Lazăr din Calbor (Făgăraş); Glasul romilor (apărut, până în anul 
1940, sub conducerea lui Gh. Niculescu, preşedinte); Timpul, editat şi condus de 
rromii Aurel Th. Manolescu Dolj, ziarist, Marin I. Simion, poet, N. St. lonescu, avocat 
şi C. Nicolăescu-Plopşor, profesor, scriitor şi jurnalist*?; O Rom, fondat de C. 
Nicolăescu-Plopşor, apărut la Craiova în 1934; Gazeta Romilor (1936), fondată de 
Apostol Matei, preşedintele asociaţiei „Redeşteptarea romilor şi romiţelor din 
România” (înfiinţată la 5 august 1936). 


PREOCUPĂRI PENTRU CUNOAŞTEREA „CELUILALT” 


Convieţuirea a făcut ca reprezentanţii unora sau altora dintre etnii să facă 
un pas mai departe în cunoaşterea celuilalt/celorlalţi. Asemenea fapte de viaţă sau 
evenimente au rămas în conştiinţa colectivă, devenind parte a patrimoniului local 
sau naţional. 

Bartók Bela (1881-1945), născut la Sânicolau Mare, a avut un interes 
deosebit faţă de folclorul şi muzica populară românească din care s-a inspirat în 
creaţiile sale. 

Scriitorul slovac Jozef Gregor Tajovsky, contabil la Banca populară slovacă 
din Nădlac în perioada 1904-1910, scrie piesa de teatru „Statky-zmătky” inspirată 
din realitatea dramatică a ţăranului slovac localnic, dornic de înavuţire, capabil să 
sacrifice în acest sens până şi sentimentul iubirii. Acelaşi autor va consemna în 
periodicele slovace personalităţile locale slovace, române, sârbe şi maghiare din 

zonă, colaborarea acestora pe plan cultural, social şi politic. Mărturie acestui fapt 
stau şi culegerile de basme populare slovace adunate în zona Bihorului şi publicate 
în Slovacia. Povestea ,„,O Pocalovi (Despre Pocală)” reprezintă de fapt o repovestire 
a basmului popular preluat din folclorul românesc în limba slovacă. Preocupări 
pentru cunoaşterea propriei identități, precum şi a culturii celuilalt, vor manifesta 
preoţii slovaci Daniel Zajac şi Ludovit Haan, autorii monografiei „Dejiny starého a 
nového Nadlaku (Istoria Nădlacului vechi şi nou, 1853)”. Acestora li se adaugă 
preotul Ivan Bujna, autorul monografiei „Stručný nástin cirkvy evanjelickej 
slovenskej v Nadlaku (Scurtă schiţă a comunităţii slovace luterane din Nădlac)” din 
1912. N-au lipsit nici încercări de a face cunoscută poezia poetului maghiar L. Petöfi 
în traducere slovacă. Autorul acestei traduceri a fost la 1890 preotul Karol Hrdlička, 
promotor al activităţii asociativ-cooperatiste în rândul slovacilor nădlăcani şi autor al 
unor anexe pentru elevii şcolilor slovace luterane. 

Jovan Sterija Popovic (SR 61) s-a născut la Vršac şi a urmat ciclul liceal 
superior la Timişoara, unde şi-a început şi activitatea literară. A învăţat limba 
română şi a fost preocupat de studiul cuvintelor de origine sârbă din limba română. 

Marele scriitor şi reformator al limbii sârbe Vuk Stefanovi Karadeic (SR 58) a 
locuit şi în Ţările Române, a cules şi cântece populare româneşti, pe care în 1823 le- 
a dăruit lui Gheorghe Asachi la Viena. 


Viaţa spirituală a croaților din România datorează mult şi unor intelectuali, 
îndeosebi preoţi, de alte etnii, care au activat în mijlocul lor şi s-au identificat cu 
timpul cu ei, acţionând pentru a le păstra specificul naţional. Elocventă în acest 
sens este activitatea preotului dr. Aleksandar Berkovici, de etnie maghiară, care 
între 1924 şi 1932 a fost paroh în satul Rafnic. Activitatea lui a fost pusă în slujba 
etniei, printre altele, pentru faptul că a introdus în serviciul divin graiul croat local şi 
limba croată, fără a afecta rolul limbii latine. De asemenea a adus, cu aprobarea 
autorităţilor române, cărţi în limba croată pentru uzul elevilor. 

Lista creatorilor evrei în domeniul culturii şi civilizaţiei româneşti, a culturii 
culte şi poporane, înscrie zeci de nume care au excelat în literatură, lingvistică, 
folclor literar şi muzical, ca şi în mai toate celelalte tărâmuri ale cunoaşterii celuilalt. 
Ne restrângem doar la câteva exemplificări. G. Călinescu, în celebrul său 
Compendiu (Istoria literaturii române de la origini până în prezent) arăta că „din 
sânul evreilor a ieşit o sumă de filologi, ca M. Gaster, L. Şăineanu, A. |. Candrea şi 
atâţia alţii, cărora ar fi regretabil să le tăgăduim contribuţia la propăşirea culturii”. 

Dicţionarele consacrate scriitorilor din România cuprind zeci de medalioane 
şi ample bibliografii consacrate unor reputați scriitori evrei. Amintim doar numele 
unor |. Peltz, A. Dominic, B. Fundoianu, I. Voronca, C. Baltazar, |. Ludo, E. Relgis, |. 
Călugăru, M. Blecher, T. Tzara (împreună cu alţi creatori ai avangardismului literar 
românesc). Dintre scriitorii în viaţă, nu puţini sunt cei care alimentează cu lucrări 
remarcabile piaţa literară internă sau cea din afară, inclusiv din Israel, unde câteva 
zeci de scriitori se exprimă în limba română. 

O seamă de prezenţe evreieşti au scris sau continuă să scrie în limba 
maghiară, iar faimosul Paul Celan şi-a scris întreaga sa operă - de răsunet european 
- în limba germană. Lucrarea Contribuţia evreilor din România la cultură şi 
civilizaţie, sub coordonarea acad. Nicolae Cajal şi dr. Hary Kuller, evidenţiază 
prezenţa creatorilor evrei în folcloristica şi etnomuzicologia românească, dar şi în 
alte domenii ca artele plastice, arhitectură, muzică, teatru, film, televiziune, presă. 


STUDIU DE CAZ: TURNU SEVERIN - UN SPAŢIU AL DIALOGULUI 
CULTURAL 


Creşterea importanţei Dunării în urma păcii de la Adrianopol din 1829 a dus 
la o nouă strategie privind reţeaua de localităţi. Severinul se numără printre noile 


oraşe dunărene, „de negoţ”, apărute după liberalizarea comerţului. Data formală a 
întemeierii sale este anul 1833. Primăvara, când generalul Kiseleff a vizitat ruinele 
Drobetei şi Cerneţiul - vechea reşedinţă a judeţului, cernăţenii i-au cerut 
strămutarea localităţii în Câmpia Severinului. Generalul, caracterizat de N. lorga ca 
un „bărbat mărinimos, cu un larg cerc de vedere, mai mult francez decât rus...” a 
cerut Sfatului Administrativ, prin ofisul din 22 aprilie 1833, înfiinţarea oraşului Turnu 
Severin. Deşi cernăţenii au avut această iniţiativă, ei au refuzat multă vreme să 
plătească noile locuri de casă şi de aceea oraşul s-a constituit mai ales din străini. 
După ce, la 25 iunie 1836, se acordă străinilor dreptul de a-şi cumpăra locuri şi a se 
aşeza în oraş (Sev. 1), vin aici germani, unguri, sârbi, greci, bulgari, francezi, 
albanezi, englezi, armeni, evrei, polonezi, cehi etc. inflorirea oraşului se datorează 
deopotrivă autohtonilor şi străinilor. 

„Am trăit într-o atmosferă cu adevărat occidentală ”, mărturisea, într-un 
interviu din 1945, Alice Voinescu. Un cartier din partea vestică a oraşului se numea 
„cartierul nemţesc”. De fapt, populaţia de limbă germană constituia peste jumătate 
din populaţia oraşului în 1865 (54,3%). Locuiau în acest cartier germani şi austrieci 
ce lucrau în port, la şantierul naval, în atelierele C.F.R. sau la Agenţia de navigaţie 
austriacă, dar şi alţi locuitori de religie catolică (unguri, italieni) ca şi locuitori de 
religie protestantă. Din 1864, există statute ce reglementează viaţa Comunităţii 
germano-catolice, funcţionarea şcolii, a bisericii şi cimitirului catolic. La şcoala de 
fete (Institutul Sf. Ana) învățau nu numai fetele din această comunitate. 
Profesoarele, călugăriţe din ţară şi din străinătate, predau germana, franceza, 
italiana şi bunele maniere, muzică germană şi franţuzească. Odată cu spiritul 
nemtesc, de ordine şi curăţenie, germanii au adus şi obiceiuri ce i-au influenţat pe 
ceilalţi severineni: carnavalurile cu măşti, petrecerile câmpeneşti de 1 Mai, cu 
fanfară şi mese copioase în pădurea Crihalei, serbarea pomului de Crăciun, ocazie 
cu care se împărțeau daruri şi se cânta „O Tannenbaum”, „Stiele nacht, heilige 
nacht”... In amintirile sale, Şerban Cioculescu scria: „ştiam cu toţii nemțeşte la 
Turnu Severin...” 

In aprilie 1861 a avut loc şi cel dintâi serviciu religios al Comunităţii 
Evanghelice din Turnu Severin, în grădina farmacistului Carol Bomches, sub 
conducerea Consiliului Superior Evanghelic din Berlin. Din 1865 comunitatea a avut 
şi şcoală primară (care din 1883 a avut şi propriul ei local), iar în 1868 începe 
construirea unei biserici a comunităţii. 

Evreii reprezentau, la recensământul din 1865, 8% din populaţia 
Severinului. Trăiau aici evrei de rit spaniol (veniţi din peninsula Balcanică) şi de rit 
german (cei mai mulţi veniţi din Austro-Ungaria). S-au ocupat mai ales cu activităţi 
negustoreşti. Au avut două şcoli şi câte o sinagogă în centrul oraşului. Dintre 
clădirile ridicate de evrei, una dintre cele mai frumoase rămâne casa Sabetay, 
ridicată în 1890 (Sev. 2). Subsolul ei a fost loc de tortură în anii comunismului, iar 
după ce Nicolae Ceauşescu a văzut casa, aceasta a devenit reşedinţă prezidenţială. 

Grecii au avut şi ei un rol important în viaţa oraşului. Figurează pe listele 
cu cumpărătorii primelor locuri de case din oraş, pe listele cu taxele ce formau 
bugetul urbei, îi găsim printre brutari şi negustori, printre proprietarii şi 
administratorii hanurilor şi hotelurilor. Hanul Roşu, cel mai vechi din oraş, a fost 
ridicat de greci. Au urmat mai târziu: hanul lui Dimitrie Apostol, hanul lui Hristea 
Gheorghiu, apoi hotelurile: „Fortuna” (numit apoi Grand Hotel), „Europa”, 
„Pantazopol” (devenit „România Mare”), „Orient”, „Fraţii Polihronie” (numit apoi 
„Sachelaridis” şi apoi Hotel „Traian”) (Sev. 3, 4, 5, 6, 7). li găsim printre consilierii 
noului oraş şi mai târziu printre intelectualii Severinului: medici, profesori, jurişti, 
scriitori şi publicişti. 

Cei mal mulţi greci din Severin proveneau din Epir şi Macedonia. Indiferent 
de ţinuturile din care au plecat, nu le-au uitat. O mare parte din averea lor au pus-o 
la dispoziţia satelor lor unde au construit şi au întreţinut şcoli şi biserici, drumuri, 
poduri şi fântâni. Totodată, grecii severineni au încercat să facă ceva şi pentru noua 
lor patrie: familia Fortuna face donaţii pentru construirea unei şcoli primare. Mihu 


Polihroniu găzduieşte în casele sale primele şcoli din oraş. Tot el a instalat într-o 
casă un spital pentru bolnavii lipsiţi de mijloace materiale (Sev. 8, 9, 10). Un alt 
comerciant grec, V. Manecas, la 1877 proprietarul restaurantului „Apollo”, a 
renunţat la chirie în timpul Războiului de Independenţă, cedând gratuit sala pentru 
a adăposti spitalul militar. Apostol Ghiculescu a donat localul în care a funcţionat 
Şcoala Comercială. Şi lista exemplelor poate continua... Sunt tot atâtea argumente 
că vechiul dicton latin, despre teama de grecii care fac daruri, nu mai are de mult 
nici o justificare. 

Sârbii, majoritatea negustori şi meseriaşi, s-au stabilit în zonă după 1865, 
mai ales în urma frământărilor din Serbia şi a luptelor dintre familiile Obrenovici şi 
Karagheorghevici. În 1882 s-a înfiinţat o şcoală primară în limba sârbă, unde au 
predat Svetozar Popadici (licenţiat în drept la Paris) şi poetul Voislav Ilici. In 
perioada interbelică sârbii reprezentau cea mai puternică minoritate din Severin. La 
sfârşitul secolului al XIX-lea a luat fiinţă în oraş societatea „Bratstvo”, numită în 
documente când sârbo-slavă, când sârbo-croato-slovenă. Clădirea în care a 
funcţionat sediul acesteia, cumpărată de la doi greci din Severin, Gheorghe lannis 
Tănase şi A. G. Muzas, a fost donată în 1928 de Comunitatea sârbă Bibliotecii „l. G. 
Bibicescu”. 

Armenii din oraş se ocupau mai ales cu comerţul de cafea şi dulciuri 
(cunoscuţi erau Sahighian şi Mardirosan). Pentru dulciuri (baclavale şi sugiucuri) şi 
mai ales pentru bragă, erau vestiți şi turcii (Begu, Bairam şi Caraiman), cei mai 
mulţi veniţi din insula Ada Kaleh. laurtul cel mai bun îl găseai la bulgari, care se 
ocupau şi cu grădinăritul. Pe italieni îi găsim în construcţii, printre arhitecţi, 
sculptori, pictori şi pietrari (Darini, Dante, Giacomini, Fragiacomo, Molinaro, 
Vanderti, Scotti), iar pe francezi, mai ales ca profesori la liceele din oraş (Marcel 
Fontaine, Durand, A. Sauget). 

Severinul a fost un spaţiu caracterizat printr-o extraordinară diversitate 
etnică. Pe lângă naţionalităţile menţionate, într-o evidenţă din 1920 a cetăţenilor 
străini rezidenţi în Severin figurau de asemenea: 89 unguri, 69 cehoslovaci, 8 
albanezi, 7 polonezi, 5 elveţieni, 3 englezi, 2 belgieni şi un argentinian. Asta 
duce şi la o mare diversitate confesională. In 1932, erau în oraş 18 440 ortodocşi, 1 
257 romano-catolici, 436 de religie mozaică, 113 greco-catolici, 20 calvini, 109 
luterani, 24 adventişti, 14 baptişti. 

O parte din urmaşii noilor veniţi au rămas pentru totdeauna în noua lor ţară. 
Unii au păstrat cât mai mult statutul de supuşi străini, alţii au cerut împământenirea 
(Sev. 11), integrându-se în societatea românească. Căsătoriile mixte, educaţia în 
familie şi legăturile dintre membrii diferitelor comunităţi au făcut ca severinenii să 
se hrănească din mai multe culturi, fără a avea sentimentul vreunei înstrăinări (Sev. 
12, 13). Dintre toţi, cei mai exotici şi mai originali în „adaptabilitatea şi 
neschimbarea” lor rămân rromii (Sev. 14). 

Alţii s-au întors în locurile din care au plecat strămoşii lor (de pildă foarte 
mulţi evrei au plecat în perioada exodului în Israel, facilitat de statul român, astfel 
încât în ultimul deceniu, rămânând doar câteva persoane, comunitatea mai există). 

Cu toate greutăţile străinătăţii, severinenii de alte etnii s-au simţit bine la 
Turnu Severin. Cea de a doua soţie a grecului Mihu Anastasiu era o austriacă din 
Krems, dar pentru ea „acasă” nu înseamnă Krems, ci Severin. In jurnalul ei apar o 
mulţime de prieteni, de diferite naţionalităţi. Ei se numesc Bălcescu, Hergot, 
Escoufié... Deşi călătorea adesea cu soţul ei la Paris, Monte Carlo, Viena, Triest, 
Veneţia, Milano, Pesta, abia aşteaptă să revină în Severin - notând în jurnalul ei: 
„Pretutindeni e bine, dar acasă-i cel mai bine”. 

Unele comunităţi au renăscut după 1990 şi au reluat legăturile cu locurile 
de origine (Sev. 15, 16, 17, 18, 19, 20, 21, 22). Reînvierea legăturilor tradiţionale, a 
vechilor „coridoare culturale” ale istoriei, poate face din aceste comunităţi nu doar 
punți de prietenie între ţara din care provin şi ţara de adopţie, dar şi o punte 
trainică spre Europa de astăzi (Sev. 23). 


Capitolul V 


PERCEPŢII RECIPROCE ÎN IMAGINARUL COLECTIV 


Într-un text din volumul „Sfaturi pe întunerec” (1937), Nicolae lorga scria 
următoarele: Popoarele împrumută. Succesul le ispiteşte, dar nu-şi dau samă de 
unde vine taina lui. Cutare naţiune s-a refăcut minunat, a săvârşit lucruri care 
uimesc lumea: rănile i s-au închis, tulburarea s-a liniştit, realizări neobişnuite se 
ivesc în fiecare zi. Şi atunci o privire răpede crede că a şi descoperit de unde pleacă 
toate aceste isprăvi: vede o haină, o disciplină ostăşească, o organizare, un şef a 
toate poruncitor, care sfarmă orice voinţă contrară. Hai să facem şi noi! De fapt, 
popoarele se uită unele la altele, se admiră, se copiază, se imită sau se urăsc, se 
invidiază, se dispreţuiesc în funcţie de starea de spirit creată de oamenii înşişi, de 
evenimente şi de contextul istoric care le-a adus şi le-a pus să trăiască împreună. 

„Celălalt”, chiar dacă te fascinează, e „altul”, e un străin. Il tolerezi sau 
chiar poţi comunica cu el. Dacă te înspăimântă, „celălalt” devine un exclus, un 
marginal, e numai bine să te fereşti de el sau să te protejezi prin agresivitate. 
Comportamentul uman e cel mai adesea irațional în relaţie cu „celălalt”. Teama că 
ţi-ai putea pierde confortul spiritual, moral, psihic, în faţa celui care vorbeşte altă 
limbă, se roagă la un alt Dumnezeu, are alte obiceiuri decât tine (altă zi de odihnă 
săptămânală, alte sărbători, este botezat, se însoară sau este îngropat altfel), 
poartă altfel de haine sau joacă după altă muzică, creează o reacţie de autoapărare 
mai puternică decât raţiunea care te-ar ajuta să înţelegi sau să accepţi diferenţa. 
De aici şi până la apariţia prejudecăţilor despre „celălalt” nu e decât un pas foarte 
mic. Fiecare prejudecată e, de fapt, un scenariu imaginar cu privire la „celălalt” 
materializat într-un stereotip, un clişeu, o „scurtătură” de gândire care, din 
comoditate intelectuală cel mai adesea, e aplicată de-a valma unei persoane sau 
unui grup întreg - social sau etnic. Soliditatea şi stabilitatea stereotipurilor sunt aşa 
de puternice încât nici atunci când suntem puşi în faţa evidenţei contrariului nu vom 
accepta eroarea de judecată. 

Câteva exemple: La ce ne gândim când spunem slovac? - bun, harnic, 
onest. Cum e neamţul? - ordonat, disciplinat, corect. Dar albanezul? - ospitalier, 
generos, cinstit. Chiar pozitive fiind, aceste valorizări ale „celuilalt” exprimă 
aceleaşi procese psihice: tendinţa de a corela lucruri sau comportamente care în 
realitate nu sunt asociate - sau nu se asociază aşa cum credem noi - şi, în acelaşi 
timp, tentaţia permanentă de a ordona realitatea înconjurătoare în categorii, clase, 
structuri care accentuează diferenţele. 

Aceleaşi mecanisme psihologice dezvoltă şi stereotipurile negative care 
sunt mai numeroase şi mai frecvent utilizate în viaţa cotidiană. Spre exemplu: 
evreul - e avar, grecul - e necinstit, românul - e hoţ, rusul - e beţiv, sârbul - 
încăpățânat. Aceste percepții sunt rezultatul relaţiilor interumane cotidiene. 

Dacă peste acestea se suprapun ideologii politice, interese naţionale, 
atitudini ale unor personalităţi politice, scrieri literare sau mesaje cu conotaţii etnice 
transmise - conştient sau nu - în sistemul educativ, calitatea şi influenţa 
stereotipurilor capătă o consistenţă sporită. 

In imaginarul colectiv relaţia pe care minoritățile au avut-o cu majoritatea 
poate fi privită din mai multe perspective. 

- Dialogul mutual este expresia unor relaţii interumane pozitive. 

- Asimilarea (chiar şi încercarea nereuşită de asimilare) a unei minorităţii de 
către majoritate reprezintă o tendinţă în relaţiile interetnice cu conotaţii politice şi 
naţionaliste. 


- Excluderea socială, culturală sau politică este expresia iraţională a fricii faţă 
de „celălalt”. 

- Non-percepţia înseamnă lipsa de perspicacitate în identificarea „celuilalt”, 
cel mai adesea, vina fiind a ambelor părţi. 

Rândurile care urmează sunt o privire de ansamblu asupra relaţiei dintre 
minorităţi şi majoritate în spaţiul românesc, un punct de vedere asumat de către 
fiecare minoritate asupra unui subiect pe cât de sensibil pe atât de spectaculos în 
expresia sa. Cu referiri la cauzele şi originile acestor reprezentări, înregistrând 
formele lor de expresie (viaţa cotidiană, folclor, literatură, istorie, artă, mass-media, 
legislaţie etc), precum şi prejudecățile şi formulele stereotipe de relaţionare (între 
majoritari şi minorităţi sau între minorităţi) prezente în memoria colectivă şi 
individuală, paginile următoare sunt imaginea imaginii „celuilalt”. 


MINORITĂŢI VERSUS MAJORITATE ÎN IMAGINARUL COLECTIV 


Albanezii 


Dintre toţi balcanicii, albanezii sunt cei mai apropiaţi de români prin origine, 
caracter şi obiceiuri. Acesta este motivul pentru care adaptarea lor la noile condiţii 
economice şi sociale din România s-a făcut în mod firesc, fără probleme deosebite. 
Un element important în naturalizarea lor au constituit-o căsătoriile mixte, întâlnite 
mai cu seamă în secolul al XX-lea, între ortodocşi şi, mai rar, între ortodocşi şi 
musulmani. De asemenea, nici limba ţării de adopţie nu a împiedicat acomodarea 
lor rapidă în România. Favorizaţi de meseriile pe care le-au practicat, dar şi de 
calităţile lor native - cinstea şi corectitudinea - albanezii s-au bucurat de respectul şi 
aprecierea populaţiei majoritare. Recunoscuţi ca buni cofetari, patiseri, cârciumari şi 
negustori, ei au devenit personaje importante în comunităţile locale, fiind un 
element dinamic şi creativ al societăţii româneşti. Un asemenea exemplu este şi 
astăzi, după două secole de la stabilirea în România, numeroasa familie Memishi din 
Slatina, cofetari şi cetăţeni de vază ai municipiului. In cofetăria lor renumită din 
centrul Slatinei, „La atletul albanez”, s-au răsfăţat cu dulciuri orientale - bragă, 
îngheţată, cafea şi prăjituri - personalităţi publice importante, oameni politici, 
sportivi, diplomaţi etc. 

Albanezii sunt un popor ospitalier şi generos. Proverbul „Casa albanezului 
este a lui Dumnezeu şi a oaspetelui” spune totul despre firea deschisă, caldă şi 
primitoare a acestor oameni. Sub acest aspect au fost cunoscuţi de români, iar 
numele şi renumele lor stăruie şi astăzi în memoria colectivă. La rândul lor, 
albanezii îi privesc pe români cu simpatie, ca pe o rudă apropiată. Evoluţia relaţiei 
dintre cele două popoare a fost una organică, naturală, fără asperităţi, iar 
schimburile culturale au favorizat cunoaşterea reciprocă. După 1990, odată cu 
intensificarea contactelor politice şi interumane, aceste relaţii au devenit mult mai 
apropiate. La aceasta a contribuit şi activitatea asociaţiilor culturale amintite în 
capitolele anterioare. 


Cehii 


Românii şi sârbii din Banatul de sud îi numesc pe cehi „pemi”. Cuvântul nu 
este unul peiorativ, înjositor sau batjocoritor ci este o derivare de la „bohem”, 
aplicându-se şi germanilor sosiți din regiunea Boemiei. La rândul ei, denumirea de 
Boemia sau Bohemia, patria de origine a „pemilor” provine de la antica provincie 
Boiohaemum, unde s-au aşezat în secolul | d.H., boii, un neam celtic. După unii 
cercetători denumirea de „pemi” provine din cuvântul german Böhmen, denumire 
ce se dădea de către germanii din Banat, tuturor celor ce veneau din Boemia. De 
remarcat însă că cehii între ei nu se numesc decât cehi. 


Ca profil psihologic şi moral, cehii sunt oameni cinstiţi, liniştiţi, blajini, chiar 
timizi, ascultători şi respectuoşi cu străinii şi cu autorităţile. Nu îşi deschid sufletul şi 
casa imediat, dar dacă le-ai câştigat încrederea, ţi-o acordă în totalitate şi sunt 
foarte ospitalieri. Sunt socotiți oameni de nădejde pe care te poţi bizui oricând. 
Majoritatea dintre ei sunt „meseriaşi universali”, pricepuţi la toate şi foarte căutaţi. 
O lucrare făcută de un „pem” reprezintă o garanţie clară de calitate, siguranţă şi 
trăinicie. 

Comunitățile cehe nu provoacă probleme autorităţilor şi nici nu creează 
tensiuni interetnice. Uneori, unele fapte negative apărute în comunitate sunt 
dezaprobate public chiar de ei. Unii cehi dau dovadă de naivitate şi indulgență 
excesivă, de care pot să profite persoanele rău intenţionate. 

Pemoaicele sunt cunoscute pentru curăţenia, hărnicia şi priceperea lor 
culinară. Se spune că nu se mărită până nu cunosc cartea de bucate pe de rost, dar 
chiar dacă nu este aşa, cert este că ele sunt foarte bune bucătărese şi gospodine. 


Croaţii 


Aşa cum s-a mai făcut referire şi în capitolele anterioare, de-a lungul 
existenţei sale pe aceste meleaguri, comunitatea croată din România a avut numai 
relaţii paşnice cu etniile cu care a intrat în contact, cu populaţia majoritară. Această 
realitate istorică a generat percepții pozitive faţă de cei cu care croații au intrat în 
dialog. 

Elocvente în acest sens sunt baladele, jocurile sau cântecele din folclorul 
croat care s-au păstrat ca urmare a muncii de culegător de folclor a profesorului 
Ivan Birta şi se regăsesc în lucrarea acestuia „Karasevci”, apărută în 1933 la 
Bucureşti. 

Pentru că referirile din culegerea de folclor au ca obiect şi subiect 
localităţile croate din Banatul Montan, localităţi care se învecinează doar cu cele 
locuite de români, cele ce-i cuprind pe aceştia sunt semnificative. Cât priveşte 
elementele de conţinut ale creaţiilor populare croate, acestea au în vedere o gamă 
largă de aspecte ale vieţii. 

Astfel, poemul liric „Vlaška tobanica” (s.n. - „Românca păzind oi pe câmp”) 
descrie dialogul a doi tineri - un băiat croat şi o fată româncă - ce se întâlnesc pe 
câmp păzind oile. Tânăra păstoriţă româncă îi relatează, plângând, singurătatea în 
care se află ca urmare a faptului că fraţii ei sunt plecaţi la oaste. 

In aceeaşi ordine de idei baladele croate reliefează şi eroii români, precum 
Ştefan cel Mare - domnitor şi conducător militar care în secolul al XV-lea s-a 
evidenţiat în faţa Europei în luptele cu turcii, aşa cum se desprinde din balada 
„Stefan, vojvoda volonski” (s.n. - „Ştefan - domnitorul românilor”), sau victoria ruso- 
română în războiul contra Imperiului Otoman din 1877-1878, aşa cum se reflectă în 
baladele „Boj kod Plevne” (s.n. - „Lupta de la Plevna”) şi „Turci gube Plevne” (s.n. - 
„Turcii pierd Plevna”). 

Tot în capitolele anterioare s-a subliniat şi ideea că localităţile croate din 
Banatul Montan sunt compacte din punct de vedere etnic - locuite doar de etnici 
croaţi - ceea ce nu exclude prezenţa şi a unor familii de rromi, viaţa acestora fiind 
parte integrantă a vieţii cotidiene a locuitorilor majoritari. Astfel în culegerea 
menţionată deja, se regăsesc şi poeme care reflectă viaţa acestei comunităţi, 
precum e poemul liric „Cigantici maleni” (s.n. - „Copiii rromi”) în care, între altele, 
se descrie modul de preparare a unor mâncăruri pe bază de carne de pasăre. 

De asemenea, în aceeaşi ordine de idei se înscrie şi poemul liric „Hei, sviraj 
mi, cigo” (s.n. - „Cântă-mi, ţigane”), în care sunt evidenţiate calităţile de lăutari 
populari ale membrilor etniei rrome, aceştia fiind cei care au reprezentat muzica 
folosită în momentele de sărbătoare din viaţa comunităţii - nuntă, botez, la rugi, joc 
în zilele de duminică etc. 


Alt mijloc prin care percepțiile pozitive reciproce s-au manifestat pregnant a 
fost şi este publicaţia bilingvă româno-croată a Uniunii Croaților din România, cu 
apariţie lunară, „Hrvatska grančica” (s.n. - „Rămurica croată”). 

De-a lungul celor 11 ani scurşi de la apariţia sa, în coloanele acestei reviste 
s-au regăsit articole care au reflectat activităţi comune ale comunităţii croate cu 
cele aparţinând celorlalte etnii din Caraş-Severin - cehă, germană, maghiară, rromă, 
sârbă şi ucraineană - precum „Festivalul de folclor interetnic”, „Zilele tineretului 
comunitar”, „Didactica învăţământului minoritar” etc. - activităţi prin care s-a 
promovat inter/multiculturalitatea. 


Maghiarii 


Coexistenţa (coabitarea, convieţuirea) românilor şi a maghiarilor pe 
meleagurile transilvănene de mai bine de o mie de ani a lăsat amprente în 
imaginarul colectiv al ambelor popoare. Deşi au fost şi unele momente presărate cu 
conflicte, în cea mai mare parte a istoriei convieţuirea celor două popoare a fost 
paşnică. 

Atât limba română cât şi cea maghiară conţin cuvinte de provenienţă 
străină, iar multe dintre acestea, în cazul românei, provin din maghiară şi invers. De 
exemplu cuvinte ca: oraş (vâros), bani (bâni, denârok), marfă (marha) provin din 
maghiară, iar cele ca: ficsur (fecior), esztenna (stână), âfonya (afine) sunt de origine 
română. 

De obicei popoarelor le place să se deosebească de acelea de care sunt mai 
aproape, iar cu cele mai îndepărtate încearcă să aibă cât mai multe în comun, 
preluând modelul acestora. În trasarea caracterului naţional al unui popor este 
nevoie de multă precauţie, pentru că din punct de vedere al imagologiei niciun 
popor nu este omogen. Stereotipurile în mod normal sunt pur informative. 
Cunoaşterea lor nu e altceva decât cercetarea corectitudinii şi rectificarea lor dacă 
este cazul. 

Apariţia şi dezvoltarea acestor caracteristici naţionale au fost influențate 
de-a lungul timpului de mai mulţi factori: istorici, geopolitici, economici sau 
culturali. Între popoarele care au împărţit aproape acelaşi destin istoric similitudinile 
sunt multiple însă există şi deosebiri. 

Autostereotipurile (autoimaginea sau imaginea de sine) de multe ori nu 
exprimă situaţia reală a unui popor, ci felul în care i-ar plăcea să fie văzut de alţii, 
delimitându-se prin imaginea proprie. Totuşi auto şi heterostereotipurile au un 
sâmbure de adevăr, pentru că izvorăsc din trecutul comun al popoarelor. 

Luând în considerare aspectele de mai sus, conform unui chestionar mai 
amplu, care a fost aplicat pe un eşantion de 1841 de persoane din care 1126 
maghiari şi 724 români, în noiembrie 1997, apar următoarele componente ale 
identităţii maghiare şi române în Transilvania privind stereotipiile etnice.” 


Stereotipuri etnice în Transilvania - în procente 

Conform acestor studii românii sunt mai autocritici, decât maghiarii, pentru 
că 44% dintre români consideră ca poporul lor este leneş şi în procent de 27% 
neputincios. Maghiarii din punctul de vedere al românilor însă sunt prea agresivi şi 
egoişti. La polul opus, în opinia maghiarilor, românii sunt deseori leneşi şi 
nepăsători. 

O cercetare sociologică efectuată în 1996% între maghiarii din judeţele Cluj 
şi Covasna reflectă oarecum stereotipiile care există la maghiari referitor la propria 
imagine şi despre imaginea formată cu privire la români. Conform cercetării 
maghiarii se consideră pe ei înşişi ca fiind „sârguincioşi, muncitori, cinstiţi, cu un 
comportament corect, prietenos cu toată lumea, le place ordinea, sunt gata să ajute 
mereu, au foarte multe calităţi personale pozitive, însă dacă sunt mai mulţi 
împreună atunci apare dezbinarea, gruparea în partide fiindcă între ei sunt mulţi 
egoişti. Românii îi asupresc, îi umilesc la fiecare pas. Maghiarii sunt culţi, civilizaţi şi 
sunt mai civilizaţi decât românii. Cea mai caracteristică calitate negativă este 
mândria naţională, care foarte des se transformă în a se bate cu pumnii în piept şi a 
se grozăvi în faţa altora”. 

Despre români, stereotipul ce apare din cercetare este următorul: „are 
două feţe (Janus) pare prietenos, aşa se şi comportă dar dacă vine vorba despre 
problema naţională atunci devine naţionalist, chiar antimaghiar, face totul să-şi 
realizeze scopurile şi să marginalizeze maghiarii; devine agresiv, minte dacă 
trebuie, este amabil, făţarnic (este amabil chiar şi cu maghiarii) însă în spatele lor 
îndeamnă la ură, se comportă incorect. Românul de rând în general este rămas în 
urmă, incult, uşor de influenţat, fără pretenţii, religios. Sunt între ei şi oameni 
cinstiţi şi de treabă, dar aceştia sunt excepţii. Chiar dacă sunt între ei neînţelegeri 
când e vorba să acţioneze împotriva maghiarilor atunci devin solidari.” 

Din cele două concluzii reiese că maghiarii au o imagine pozitivă despre ei 
înşişi, aspectele negative se referă doar la mândria naţională care de multe ori se 
asociază cu cerbicia şi agresivitatea (mai ales în Secuime) ceea ce dăunează 
relaţiilor româno-maghiare. Abundenţa caracteristicilor pozitive în imaginea 
alcătuită despre sine este o armă cu două tăişuri, pe de o parte mândria naţională 
este un obstacol în calea asimilării, pe de altă parte este greu să se realizeze o 
autoevaluare critică în problema naţională. 

O cercetare referitoare la stereotipiile etnice în secolul al XIX-lea arată că 
maghiarii de atunci îi considerau pe români ca oameni care respectă legea, 
superstiţioşi, ospitalieri, religioşi, care ţin la limba lor, ignoranţi, nu prea sârguincioşi 
(leneşi). Aceste stereotipii apar şi printre cele de azi dar nu sunt cele mai frecvente. 
Pe lângă ideologia tradiţională care îi caracteriza pe români ca pe un popor subjugat 
şi din această cauză înapoiat şi ignorant, mai nou poporul român apare ca popor 
dominant, un asupritor agresiv şi odios, care dând dovadă de lipsă de caracter 
respinge intenţiile „curate” şi drepturile „corect solicitate” ale maghiarilor. Totodată 
în mulţi dintre maghiari continuă să existe simţământul superiorității culturale şi 
morale care este alimentat de imaginea tradiţională despre români. 

Autorul cercetării consideră că una dintre cauzele formării acestor ste- 
reotipii despre români a fost naționalismul comunist promovat de Ceauşescu care a 
elaborat un discurs ideologic naţionalist bazat pe prezentarea trecutului istoric al 
românilor într-un mod mult mai idilic chiar decât în perioada romantismului. Istoria 
oficială vorbea numai despre virtuțile naţiunii române, iar toate prejudiciile şi 
vinovăţiile provocate de statul şi poporul maghiar au fost exacerbate. Aceste idei au 
fost propagate prin învăţământ şi mass-media şi multe generaţii şi-au format 
identitatea naţională pe baza lor. Totodată identitatea naţională şi raportarea faţă 
de istorie a maghiarilor din România a fost influenţată negativ de studierea aceleiaşi 
istorii a românilor mai mulţi ani la rând. 


” Veres Valer, A Kovászna és Kolozs megyei magyarok kisebbségi identităstudatânak néhány vonása. Régió — 

Pentru a afla dacă aceste auto- şi heteroimagini etnice sunt sau nu reale, 
este nevoie de multă empatie din partea ambelor părţi. Chiar dacă considerăm că 
unele caracterizări nu ne reprezintă, trebuie să admitem faptul că acel popor de la 
care provin a avut totuşi unele motive întemeiate când ni le-a atribuit. 

Faptul că în imaginea maghiarilor alcătuită despre români găsim pe primul 
loc caracteristica „sunt prietenoşi” înseamnă că prin adoptarea şi menţinerea unei 
politici adecvate se poate realiza, la nivelul percepţiei zilnice, un model de 
convieţuire în România bazat pe acceptare şi încredere reciprocă a celor două 
popoare. Deceniul care a trecut de la efectuarea aceste cercetări dovedeşte că se 
poate realiza un asemenea model. Politica de cooptare a UDMR-ului la guvernare, 
legile adoptate în favoarea minorităţilor naţionale, intrarea României în Uniunea 
Europeană toate la un loc oferă un cadru prielnic pentru realizarea modelului de 
convieţuire româno-maghiar dorit şi acceptat de ambele părţi. Considerăm că şi 
percepțiile şi stereotipiile prezentate s-au estompat în ultimul deceniu şi că 
imaginea reciprocă s-a modificat cu multe caracteristici pozitive. 


Grecii 


Moto „Imaginea celuilalt” reprezintă „o componentă esenţială pentru 
înţelegerea unei epoci, a mentalităților ei, a felului cum s-au privit reciproc 
pământenii şi străinii, cum s-au înțeles, s-au disputat ori au încercat să găsească un 
modus vivendi, având până la urmă nevoie unii de alţii.” 

(Georgeta Fililtti) 


„Legăturile de amor dintre Grecia şi România sunt vechi - scria C. A. Rosetti 
- dovadă că atunci când Ellada sângera sub sabia străinului, ştiinţa, limba şi sufletul 
Elladei au găsit refugiu în spaţiul românesc”. Şi totuşi, în ciuda acestor vechi 
„legături de amor” dintre greci şi români şi a foloaselor reciproce ale convieţuirii lor, 
cu toate că ceea ce a rămas constant în fiecare etapă a fost colaborarea, care i-a 
stimulat deopotrivă şi pe unii şi pe alţii, cu toate că românii şi grecii au găsit un 
model de convieţuire pe care l-ar râvni orice popor - cu toate acestea, multă vreme, 
ei, grecii au fost declaraţi marii vinovaţi pentru tot ceea ce era rău în societatea 
românească. 

Reacţiile antifanariote de la începutul secolului al XIX-lea şi istoriografia 
timpului au amplificat consideraţiile dispreţuitoare la adresa grecilor. Incepând cu 
celebrul Eseu asupra fanarioţilor, din 1824, al lui Filip Zallony, însemnările 
călătorilor străini şi mai târziu observaţiile istoricilor români cu privire la 
„nefericitul” secol al XVIII-lea, mai ales ale lui Nicolae Bălcescu, au întreţinut un 
climat care şi-a pus amprenta şi asupra mentalităților din deceniile următoare. In 
„Buletinul Instrucțiunii Publice” din 1866, G. Missail scria că în loc de „patul lui 
Procust” românii ar trebui să spună „patul fanarioţilor”, căci asemeni renumitului 
bandit al antichităţii elene, ce reteza extremităţile mai lungi decât patul său, ei au 
ciuntit şi exterminat tot ce avea România mare şi naţional. Generaţii întregi de elevi 
învățau că secolul precedent fusese unul de „teroare” şi „urgie”, de „decadenţă 
fatală”, de „machiavelism infernal”, de „cumplit naufragiu” sub dominaţia 
umilitoare şi deznaţionalizatoare a grecilor, marii vinovaţi pentru tot ceea ce era rău 
în societatea românească: pierderea teritoriilor, a bunelor obiceiuri, pătrunderea 
laşităţii şi a corupţiei. Chiar şi pentru Eminescu, poetul îndrăgostit de ideile Elladei, 
izvorul tuturor acestor rele era „un grec sau o mână de greci” (G 140, 141, 142, 
143). „Numele de fanariot şi de grec vor rămâne în veci odioase oricărui român”, 
scria Pompiliu Eliade în lucrarea sa Influenţa franceză asupra spiritului public în 
România, ce apărea la Paris în 1898. In acelaşi an, în Conferinţa sa despre Cultura 
românilor sub fanarioți, Nicolae lorga exprima un nou punct de vedere. El sublinia 
faptul că vechea concepţie, falsă şi umilitoare, provenea „dintr-o înţelegere 
nedeplină şi din sentimente ce aparțin numai secolului XIX”, iar opera de reabilitare 
a acestor reformatori era considerată ca fiind una patriotică. 


Sentimentul antigrecesc s-a atenuat în secolul al XX-lea, cu toate că ideile 
din vechile manuale nu se dezrădăcinau uşor. Unii încă mai vedeau în problemele 
epocii răscumpărarea păcatului încrederii în străini şi justificau dificultăţile 
prezentului cu ajutorul trecutului, a ultimelor patru secole în care societatea 
românească fusese „copleșită de grecism şi străinism”. Intr-o broşură (nesemnată) 
apărută la Piteşti în 1907 se spunea că „nu ne trebuie români făcuți din streini, deşi 
născuți în ţară, nici din străini naturalizaţi cu votul Camerelor legiuitoare, nouă ne 
trebuie români adevăraţi din moşi strămoşii lor români”. Grecii erau numiţi oaspeți 
nepoftiţi, parveniţi, făţarnici, venetici, cosmopoliţi, o pacoste pe capul ţării, spioni şi 
vânători de zestre şi avere, un virus social infiltrat în sângele nostru prin căsătorii, 
făcându-se apoi pământeni ca să poată sugruma şi stoarce de la mojicul de român 
şi cenuşa din vatră. Aceşti pseudo-români, care ar fi format 90% din societatea 
românească a oraşelor şi 90% din Adunările legiuitoare, reprezentau o adevărată 
cangrenă naţională de care neamul românesc trebuia scăpat prin măsuri decisive şi 
urgente. Autorul, care se intitula „un strănepot şi urmaş direct din neamul lui Radu 
Negru”, propunea să se facă statistici şi liste cu toţi aceşti străini greci veniţi în ţară 
în ultimii 400 de ani pentru a fi opriţi să ocupe funcţiile publice şi demnităţile ţării şi 
totodată cu familiile vechi româneşti care au rămas curate şi nu s-au amestecat cu 
grecii, doar acestea având dreptul la bursele statului şi la guvernarea ţării (G 144). 
In acelaşi an apărea o lucrare despre psihologia românilor, a lui Dumitru 
Drăghicescu, care vedea originea bolilor morale din România în „putreziciunea 
morală a Bizanțului corupt, căci cu ele furăm intoxicaţi de grecii veniţi la noi, 
fugăriţi de turcii din Ţarigradul distrus” (G 145). 

Alături de Nicolae lorga, care subliniase continuitatea organismului bizantin 
şi care iniţiase reabilitarea fanarioţilor, marii elenişti de la sfârşitul secolului al XIX- 
lea: Nicolae Dossios, Constantin Erbiceanu, Demostene Russo, aveau să modifice 
hotărâtor viziunea despre rolul grecilor şi al culturii greceşti. Acesta din urmă va 
forma o nouă generaţie de cercetători care se va apleca asupra elenismului din 
România, în strânsă legătură cu cultura românească: Ariadna Camariano-Cioran, 
Nestor Camariano, Victor Papacostea, Al. Elian, Nicolae Cartojan, Dan Simonescu, 
Maria Marinescu-Himu etc. 

In ciuda acestor eforturi şi nuanţări, secolul al XX-lea a accentuat şi mai 
mult (mai ales în anii comunismului) opoziţia dintre român şi străin. Lucian Boia 
observa că existau „străinii din afară ” şi „străinii din interior”, iar „minoritarul a 
fost perceput ca străin, înainte de a fi considerat membru al naţiunii române şi 
cetăţean român.” 

Deschiderea care a urmat transformărilor politice de după decembrie 1989 
a avut consecinţe importante pentru toate minoritățile din România şi totodată a 
creat condiţii pentru apariţia unor lucrări care să contureze locul minorităţilor în 
societatea românească de-a lungul timpului. Aportul cultural al fiecărei etnii nu 
trebuie neglijat şi uitat. Grecii ştiu că geniul grecesc a fost stimulat de contactele cu 
mediul românesc. Totodată, experienţa grecească vine să îmbogăţească valoarea 
culturii româneşti. lar astăzi, românii şi grecii continuă deopotrivă să ofere un model 
de convieţuire, fructificând printr-un dialog roditor, orizonturile pe care, de-a lungul 
istoriei, şi le-au deschis reciproc. 


Polonezii 


Imaginarul colectiv din Bucovina este modelat de istoria unică a acestui 
ţinut, situat din punct de vedere cultural şi geopolitic, conform expresiei lui Erich 
Beck (expert german în problemele Bucovinei) „între Orient şi Occident”. 

Situaţia istorică specială a Bucovinei (mai cu seamă din timpul perioadei 
administraţiei austriece - 1775-1918), a făcut ca aici să nu existe conflicte 
interetnice şi inter-religioase, Bucovina constituind un strălucit exemplu de 
colaborare interetnică. Referitor la Bucovina, cercetătorul german Hans Prelitsch a 
popularizat, după cel de-al Doilea Război Mondial, expresia homo bucovinensis, 


prototip al individului tolerant, ce vorbeşte cel puţin două limbi şi care oferă un 
model de convieţuire paşnică interetnică. Conform opiniei lui Emmanuel Turczyâski, 
un alt istoric german expert în problemele Bucovinei, în Bucovina a existat un 
adevărat „consens ideologic” bazat pe „larg diseminata identificare a bucovinenilor 
cu trăsăturile regiunii, cu un sistem legal bine stabilit, toleranţă şi progres socio- 
cultural, unde loialitatea către aceste valori nu însemna neloialitate faţă de propria 
comunitate etnică sau religioasă "*. 

In perioada anterioară anului 1919 se realizase un fel de solidaritate 
interetnică la nivelul comunităţilor etnice din Bucovina, solidaritate dată de 
necesitatea folosirii limbii germane în cadrul regimentelor, şcolilor şi aparatului 
administrativ bucovinean. Un binecunoscut autor prezintă alegoric această situaţie, 
arătând că la o masă de taroc (joc de cărţi foarte popular în Bucovina austriacă) 
puteau fi auzite chiar patru limbi, în funcţie de naționalitatea jucătorilor”. 

Această situaţie a influenţat imaginarul colectiv circumscris comunităţilor 
etnice din judeţul Suceava. In general, românii şi celelalte etnii au o părere bună 
despre polonezi, considerându-i oameni „de cuvânt”, însă mândri, harnici şi 
ospitalieri. Referitor la acest ultim aspect, etnicul polon Stanislaw Belius din 
localitatea Cacica, îi declara ziaristului Sorin Preda de la publicaţia „As” din 
Bucureşti: „Când îţi intră cineva în casă, îl primeşti pe Dumnezeu”. (PL, CAP. V, 
SURSA XXII, TEXT) La rândul lor, polonii bucovineni îi consideră pe români harnici, 
sociabili, ospitalieri, însă „delăsători”. Aceste percepții nu influenţează însă interesul 
pentru colaborare interetnică a polonilor şi românilor din judeţul Suceava. 

Un strălucit exemplu de colaborare interetnică româno-polonă în judeţul 
Suceava este constituit de proiectul „Copii Bucovinei”. Lansat în 2002, proiectul se 
adresează copiilor din comunităţile multietnice din judeţul Suceava, ce învaţă 
împreună în şcolile „polone” din localităţile: Solonețu Nou, Poiana Micului, Pleşa, 
Cacica, Păltinoasa, Gura Humorului, Siret, Suceava, Moara. Realizarea proiectului, 
finanţat preponderent cu fonduri din Polonia, se bazează pe principiul colaborării cu 
autorităţile locale şi şcolare ale judeţului. Scopul final al acestui proiect este 
„ameliorarea condiţiilor educaţionale” din localităţile mai sus menţionate, iar 
realizarea lui este condiţionată de îndeplinirea a şase tipuri de obiective specifice: 

1. Creşterea calificării cadrelor didactice; 

2. Ameliorarea dotării cabinetelor şi sălilor de clasă cu materiale didactice şi 
metodice; _ 

3. Imbunătăţirea bazei materiale a învăţământului; 

4. Oferirea de ajutor medical şi umanitar direct pentru tineri; 

5. Aprofundarea identităţii şi a legăturilor interculturale reciproce, realizată 
prin: crearea unei reţele de şcoli înfrăţite; efectuarea de schimburi interşcolare cu 
unităţile de învăţământ din Polonia în timpul vacanţelor etc.; 

6. Îmbunătăţirea accesului la educaţie, inclusiv prin oferirea unor burse de 
studii în Polonia etc. (PL, CAP V, SURSA XXIII, TEXT). 

„Modelul” austriac Bucovina, de toleranţă şi colaborare interetnică şi 
interreligioasă se păstrează şi în prezent în sudul acestei provincii istorice (judeţul 
Suceava), având o mare influenţă asupra percepţiilor reciproce în imaginarul 
colectiv al minorităţilor etnice. 


Rromii 
Reprezentările rromilor în mentalul românesc oscilează între stereotipul 


negativ, provenit dintr-o gândire prejudiciată datorată unei istorii de excludere 
socială şi rasism instituţionalizat şi stereotipul relativ pozitiv, originar în imaginea 

exotic-romantică şi  duios-empatică promovată de literatura aboliţioniştilor 
paşoptişti de tip Leon Negruzzi sau Cezar Bolliac, imaginea ideal-romantică din 
scrierile lui George Coşbuc, Gala Galaction, Mihail Sadoveanu sau lon Agârbiceanu, 
ezoteric-fantastică din Mircea Eliade sau Vasile Voiculescu, simbolic-onirică din 
poezia lui Nichita Stănescu şi frust-pătimaşă din proza lui Eugen Barbu. 

Istoria reprezentărilor referitoare la rromi începe cu falsul nume dat 
rromilor: „țigan”, care şi-a păstrat, în mentalul colectiv românesc şi în limba 
română, sensul profund peiorativ, determinând şi fiind determinat de reprezentarea 
socială negativă a rromilor. Numeroase proverbe şi zicători din folclorul autohton 
(„Tiganul când a ajuns împărat, întâi pe tatăl său l-a spânzurat”, „Nici răchita pom 
de bute,/Nici ţiganul om de frunte”, „Ţiganu-i tot ţigan şi-n ziua de Paşte”, „Tiganul 
până nu fură nu se ţine om”, „Tiganul când a ajuns la mal, acolo s-a înecat”, 
„Dracul a mai văzut ţigan popă şi nuntă miercurea”), precum şi expresii din 
vocabularul curent („A cere ca un țigan”, „A cere ca la uşa cortului”, „A se certa ca 
țiganii”, „A se certa ca la uşa cortului”) demonstrează percepţia faţă de rromi din 
mentalul românesc, fapt confirmat şi de semnificaţia de dicţionar a termenului de 
„ţigan”, care înglobează aproape în exclusivitate atribute negative: „ȚIGAN (...) 1. 
Persoană ce face parte dintr-o populaţie originară din India şi răspândită în mai 
toate ţările Europei, trăind în unele părţi încă în stare seminomadă. * Expr. A 
arunca moartea în ţigani = a arunca vina pe altul. A se muta ca țiganul cu cortul = 
a se muta foarte des; a fi nestatornic. A se îneca ca tiganul la mal = a nu reuşi, a 
eşua într-o acţiune tocmai când era pe punctul de a o duce la bun sfârşit. Tot 
tiganul îşi laudă ciocanul, se spune despre cei care se laudă cu ceea ce le aparţine. 
E învăţat ca ţiganul cu ciocanul (sau cu scânteia), se spune despre cei deprinşi cu 
nevoile. 2. Epitet dat unei persoane brunete. 3. Epitet dat unei persoane cu 
apucături rele. ŢIGANIE (...) 1. Totalitatea ţiganilor care locuiesc la un loc; ţigănime; 
p. ext. cartier într-o localitate în care locuiesc ţigani. 2. Fig. Faptă, manieră 
condamnabilă. 3. Fig. Gălăgie, hărmălaie, scandal. ŢIGANOS (...) 1. Negricios, 
oacheş. 2. Fig. (Fam.) Care are maniere urâte; care se tocmeşte mult; calic, 
zgârcit.”* 

In condiţiile în care rromii nu au fost sute de ani recunoscuţi ca identitate 
etnică, cu atât mai puţin ca minoritate naţională, iar limba rromani nu a fost 
considerată o limbă, ci o „bolboroseală” de neînțeles, denominaţia stigmatizantă 
„ţigan” atribuită rromilor de către alteritate, inexistentă în limba rromani şi falsă din 
punct de vedere ştiinţific, a fost atât de intens şi îndelung utilizată, încât a fost 
internalizată de memoria colectivă rromă, devenind deseori o denumire asumată. 

Reprezentările despre rromi, care se bazează pe prejudecățile şi 
stereotipurile alterităţii, fie că promovează excluderea, fie că pledează pentru 
asimilare, se constituie ca un fundal de argumente şi justificări care determină 
atitudini şi comportamente sociale profund discriminatorii. De-a lungul secolelor, un 
întreg set de imagini a fost construit şi dezvoltat, cristalizând stereotipurile 
colective şi formând un rezervor de reprezentări transferate din memoria colectivă 
în cea individuală. Rromii nu sunt niciodată definiţi aşa cum sunt, ci mai degrabă 
sunt percepuți aşa cum ar trebui să fie, pentru a justifica politicile şi 
comportamentele celorlalţi faţă de ei. Procesul de heteroidentificare a rromilor 
trebuie să corespundă orizontului de aşteptare colectiv, eminamente negativ, de 
aceea orice deviere spre pozitiv este resimţită ca fiind o excepţie de la regulă. Aici 
se poate cita faimosul mit al prietenului rrom din copilărie, prototip al binelui, 
excepţie de la norma „ţiganului” rău, evocat de aceia care îşi încep discursul cu 
stereotipul „Eu nu sunt rasist, dar ţiganii ăştia...” şi îl continuă cu la fel de 
stereotipul „am avut un prieten ţigan/un vecin în copilărie/în tinerețe, un om 
deosebit, dacă ar fi toţi țiganii ca el, ce bine ar fi!” Marcat de toate regulile 
rasismului, între care disculparea avant le lettre, evocarea unui trecut pozitiv 
nedeterminat şi generalizarea atributelor negative la nivel de grup, acest tip de 
discurs se referă la copilărie ca la vârsta de aur, a toleranţei absolute, timp în care 

s-ar fi putut identifica inclusiv „ţiganul” cel bun, cu siguranţă o excepţie de la norma 
răului. 

De cele mai multe ori, în contextul unei moşteniri mentale negative şi al 
absenței din programe şi manuale şcolare a informaţiilor despre rromi, clişeele de 
gândire şi de limbaj sunt singura sursă de cunoaştere care îi leagă pe rromi de 
mediul social înconjurător. Rromii par a fi o realitate familiară tuturor: aproape orice 
majoritar întrebat are o opinie, deseori categorică şi negativă, despre aceştia. Cu 
cât realitatea pierde mai mult în faţa imaginarului, cu atât rromii sunt receptaţi mai 
mult în paradigmele ignoranței care se percepe pe sine ca fiind cunoaştere. 

Mai mult decât atât, în condiţii de criză economică, aşadar de luptă pentru 
resurse, de criză socială, aşadar a ierarhiilor şi conceptelor, de criză morală, aşadar 
a valorilor şi credințelor, cine altcineva ar putea fi tras la răspundere pentru situaţia 
în care se află societatea dacă nu foştii sclavi, rromii, veşnici ţapi ispăşitori ai 
tuturor frustrărilor, nereuşitelor şi temerilor poporului majoritar de succes. Starea 
de sclavie în care s-au aflat rromii mai mult de o jumătate de mileniu, a condus la o 
lipsă de reprezentare socială a acestora, sclavii fiind consideraţi în exteriorul speciei 
umane. Aflaţi pe listele de târguieli ale boierilor, între o pereche de boi şi un 
mănunchi de tingiri, dar şi pe foile de zestre ale fetelor, în rând cu parcelele de 
pământ, rromii robi erau mai degrabă victimele unei non-percepţii. Ei nu erau 
percepuți ca oameni, ci ca obiecte de schimb, parte a averii stăpânilor lor. 

Una dintre consecinţele Robiei pe planul percepţiei rromilor de către 
societatea românească porneşte de la reprezentarea femeii rrome sclave ca 
„ţigancă de prăsilă”, utilă numai în măsura în care înmulţeşte numărul de robi. Mai 
mult, femeile rrome tinere, în special fetele nemăritate - „chaja baria” (fete mari) 
serveau drept obiecte ale plăcerii, atât pentru stăpânii lor, boieri sau monahi, cât şi 
pentru oaspeţii acestora. Efectul acestui abuz teribil, culminând cu violul, a fost 
stereotipul „ţigăncilor frumoase şi fierbinţi”, internalizat sub forma stereotipului 
aparent pozitiv al femeilor rrome frumoase şi pasionale, conducând însă şi el la 
scăderea stimei de sine etnice a rromilor, în sensul în care frumuseţea şi 
pasionalitatea par a fi cele mai mari, dacă nu singurele calităţi ale femeii rrome: „Să 
ştii că avem femei frumoase şi arzoaice! Aşa se spune, aşa spun rumânii, dar şi 
ţiganii, şi eu cred că aşa e!”? 

Percepţiei negative şi non-percepţiei rromilor din perioada sclaviei i se 
opune imaginea exotic-romantică şi duios-empatică a rromilor promovată de 
literatura aboliţioniştilor paşoptişti de tip Leon Negruzzi („Ţiganca”), Radu Rosetti 
(„Ţigăncuşa de la ietac”, „Ţiganul”), Vasile Alecsandri („Istoria unui galbân”, „Vasile 
Porojan”), Dimitrie Bolintineanu, Cezar Bolliac („Fata de boier şi ţiganul vândut”, „O 
ţigancă cu pruncul stau la Statua Libertăţii”), Gheorghe Sion („Emanciparea 
ţiganilor”), lon Heliade Rădulescu („Jupân lon”), Gheorghe Asachi („[iganii”). 
Această literatură cu scop deschis militant, îndreptată programatic către abolirea 
sclaviei, este populată de rromi natural-simpatici şi nativ-isteţi, victime ale unor 
teribile persecuții ale stăpânilor lor şi de femei rrome de o frumuseţe tulburătoare, 
peste măsură de pătimaşe, deseori îndrăgostite de stăpânii lor tineri, aceştia din 
urmă, nu de puţine ori, animați de idei aboliţioniste. Plasaţi uneori în posturi 
histrionic măreţe, ca monumente ale durerii sau ale revoluţiei paşoptiste, rromii 
rămân totuşi percepuți din perspectiva unei amabile condescendenţe, ca dinspre un 
boier natural-superior, dar pătruns de idei inovatoare, înspre un om natural-inferior, 
dar animat de aspirații posibil mai înalte. „Deşi din cea mai fragedă copilărie trăise 
în murdăria cea mai cumplită, deşi ochii şi urechile ei fuseseră marturi ai celei mai 
desăvârşite lipse de moralitate şi ai celei mai mari vulgarităţi, curăţenia minţii ei 
părea tot atât de desăvârşită ca aceea a trupului. Din gura ei nu ieşea nici 
minciună, nici vorbă vulgară, graiul ei era acela simplu, al oamenilor de la ţară, dar 
totdeauna cuviincios, mişcările ei erau totdeauna graţioase, chiar elegante, 
dezmierdările ei cele mai fierbinţi nu deveneau niciodată vulgare.”1% 

Dacă în perioada sclaviei, reprezentarea socială despre rromi se circumscria 
statutului acestora de bunuri, nicidecum de fiinţe omeneşti, consecinţa fiind, şi după 
Dezrobie, aceea că rromii şi-au păstrat imaginea unui grup social inferior, rasismul 
de excludere a culminat cu Holocaustul din timpul celui de-al Doilea Război Mondial, 
perioadă în care s-a manifestat, inclusiv la nivelul discursului public, o ură viscerală 
faţă de rromi, ei fiind văzuţi ca duşmani ai poporului român, care trebuie îndepărtați 
prin orice mijloace: „Procesul asimilării e activat şi agravat nu numai de numărul 
mare de ţigani, ci şi de alţi factori specifici împrejurărilor politice de la noi: dispoziţia 
tolerantă a poporului român, răspândirea ţiganilor pe toată suprafaţa ţării, 
promiscuitatea socială cu populaţia autohtonă la oraşe, ca şi la sate, şcoala în 
comun, împroprietărirea multora din ei şi înlesnirea vieţii sedentare, care le-a uşurat 
intrarea în comunitatea românească, absenţa oricăror restricţiuni legale şi, în 
sfârşit, dispoziţia ocrotitoare a guvernelor şi a autorităţilor administrative” 19t; 
„Tiganii nomazi şi seminomazi - susţinea acesta - să fie internaţi în lagăre de muncă 
forţată. Acolo să li se schimbe hainele, să fie raşi, tunşi şi sterilizați [subl. în orig.]. 
Pentru a se acoperi cheltuielile cu întreţinerea lor, trebuiesc puşi la muncă forţată. 
Cu prima generaţie am scăpa de ei. Locul lor va fi ocupat de elementele naţionale, 
capabile de muncă ordonată şi creatoare. Cei stabili vor fi sterilizaţi la domiciliu (...). 
In acest fel, periferiile satelor şi oraşelor nu vor mai fi o ruşine şi un focar de infecţie 
al tuturor bolilor sociale, ci un zid etnic folositor naţiei, şi nu dăunător”1%?. 

Studiul unei părţi semnificative a folclorului românesc, în special al 
proverbelor, snoavelor şi basmelor, demonstrează şi el o gândire stereotipă, 
marcată de prejudecăţi, ironie şi dispreţ la adresa rromilor. Rromii sunt percepuți, 
de cele mai multe ori, ca reprezentanţi ai răului, perfizi, hoţi, criminali, spurcaţi. 
Personajul întruchipat de rrom în basmul românesc este anti-eroul sau falsul erou, 
acela care, prin înşelăciune, încearcă să-i ia locul eroului, dar este, până la urmă, 
descoperit şi pedepsit cumplit. Un alt personaj de basm în cadrul căruia se 
regăseşte rromul este prostovanul, mârşavul, non-valoarea, sluga eroului negativ, al 
cărui unic scop este de a servi drept element de comparaţie pentru evidenţierea 
valorii întruchipate de erou. Femeia rromă este şi ea, în basm, falsa eroină, sluga 
perfidă care încearcă să înşele bună-voinţa stăpânilor ei dându-se drept eroină, dar 
care, descoperită fiind, este, în final ucisă. In balade, rromul este trădătorul, 
mincinosul, cel care pactizează cu duşmanul eroului. In proverbe şi snoave, rromii 
sunt percepuți ca mincinoşi, proşti, răi, înşelători, trădători, hoţi, lipsiţi de 
umanitate. Sub pretextul unor neutre, aşadar obiective antologii de folclor, autori ca 
Simion Florea Marian („Satire poporane române”), luliu Zanne („Proverbele 
românilor”) şi Theodor Speranţia („Anecdote populare”, „Anecdote afumate”) au 
cules şi deseori au prelucrat proverbe, snoave, satire şi anecdote româneşti despre 
rromi, în care identitatea rromă este batjocorită, dispreţuită şi stigmatizată. Acest 
model de gândire prejudiciată este perpetuat în societatea românească, fie printr-o 
poziţie explicită de rejecţie, fie printr-o distrugere sistematică a identităţii etnice, 
datorată unui model de existenţă monocultural, etnocentrist, în cadrul căruia 
atitudinea majoritarilor faţă de rromi este de „asimilare culturală”, considerându-se 
că rromii pot fi „civilizaţi” numai „dacă devin români”. Modelul unic de referinţă se 
circumscrie autarhic şi inflexibil valorilor majorităţii, respingând orice formă de 
diferenţă, aceasta fiind percepută ca deviantă şi periculoasă. 

Rasismul de dominare a culminat, în ceea ce îi priveşte pe rromi, cu 
perioada regimului socialist, care a dus o politică a egalitarismului mai ales clamat 
şi mai puţin aplicat în profunzime, care şi-a propus crearea unui om nou ne-etnic, 
amorf din punctul de vedere al culturilor minoritare. Rromii nu erau recunoscuţi ca 
minoritate naţională, identitatea etnică fiindu-le sistematic negată, printr-o politică 
de stat asimilaţionistă, într-o societate în care toţi erau români, în care idealul era 

să fii român, în care rromilor li se făcea o mare onoare să fie asimilați românilor, în 
care singura şansă a mobilităţii sociale era naturalizarea ca român prin ocultarea 
sau respingerea identităţii etnice. S-au integrat în acea societate rromii care şi-au 
negat apartenenţa etnică şi au făcut eforturi către aculturaţia totală. Punctul de 
vedere oficial era o revenire, de data aceasta în paradigma unei sclavii spirituale, 
sinonimă cu etnocidul cultural, la non-percepţia din perioada sclaviei, fiind o nouă 
formă de a nu-i vedea pe rromi, acum nu în sensul în care rromii nu sunt fiinţe 
umane, aşa cum se petrecea în timpul Robiei, ci în sensul în care rromii nu erau 
priviţi ca rromi, ci ca români, dar numai în cazul în care se calificau pentru a fi 
români. 

Ca răspuns la această nouă formă de non-percepţie, a apărut stereotipul 
pozitiv, la fel de periculos şi stigmatizant ca şi cel negativ: imaginea ezoteric- 
fantastică a rromilor din proza lui Mircea Eliade („La ţigănci”) sau a lui Vasile 
Voiculescu („Sakuntala”), în care misterul magiei se alătură frumuseţii sălbatic- 
stereotipe a femeilor, reprezentarea simbolic-onirică a „sublimului neam muzical!” 
din poezia lui Nichita Stănescu şi închipuirea frust-pătimaşă a mahalalei, cu 
personaje oscilând între ura neiertătoare şi iubirea care ucide, din proza lui Eugen 
Barbu („Groapa”). 

După 1989, odată cu recunoaşterea rromilor ca minoritate naţională şi în 
ciuda legislaţiei care sancţionează discriminarea, excesiva libertate de exprimare a 
deschis calea unui teribil discurs al urii antirrome mai ales în mass-media: „Imi 
place să cred că un grăunte de rațiune palpită şi sub baticurile alea murdare, 
dedesubtul părului nespălat de ani... român în ţara mea, n-am voie să spun sus şi 
tare, public, că mi se face rău, că îmi vine să vomit când se urcă în staţia Pădurii 
muierile alea jegoase, libidinoase, cu puradei care se cacă pe ei şi cu bărbaţi 
duhnind a votcă infectă, fiinţele acelea dezgustătoare care îşi trimit plozii să 
cerşească prin tramvaie, în timp ce ele supervizează, din spate, buna desfăşurare a 
acţiunii... (ţiganii) cetăţenii aceştia policromi, perfizi, avorturi ale societăţii, vicleni 
până peste poate, m-am săturat să tot tac molfăind îndemnurile la toleranţă 
etnică... cârdul curcubitaceu năvălind, vulgar, mizer, bananier.” 19 

O parte a literaturii contemporane, transpuse uneori şi în foiletoane de 
televiziune, îşi continuă percepţia stereotip-pendulatorie faţă de rromi: foarte buni 
sau foarte răi, foarte bogaţi sau foarte săraci, exotici, romantici, ezoterici, sălbatici, 
pătimaşi, deseori vulgari, deseori neînţeleşi, mereu exageraţi, niciodată în limitele 
moderaţiei. 

Ca o concluzie, definitoriu pentru cultura românească în ceea ce priveşte 
mentalitatea faţă de rromi este stereotipul, în majoritatea cazurilor negativ, 
conducând la stigmatizarea identităţii rrome, la internalizarea acestui stigmat şi la 
rejecţia, de multe ori de către rromii înşişi, a apartenenţei la etnia rromilor. 

Prin comparaţie, reprezentările nerromilor în imaginarul colectiv rrom sunt 
mult mai puţin marcate de prejudecăţi şi stereotipuri. Direcţiile de percepţie 
fundamentale sunt accentuarea elementelor de control social şi coeziune 
intracomunitară, care nu recomandă amestecul rromilor cu nerromii („Rrom 
rromesa, gajo gajesa."/„Rromul cu rromii, gagiul cu gagiii”) sau exprimă diferenţele 
de relaţionare („E gajeske bashavav e lovenghe, e rromeske e ilestar”/„Cânt gagiilor 
pentru bani, rromilor din inimă.”; „ E gajeske bashavav and-o kan, e rromeske and- 
ilo.”/„Cânt gagiilor la ureche, rromilor la inimă.”) şi identificarea rasismului, 
alăturându-se nevoii de combatere a acestuia („Dikh man akatar k-i buki, ma dikh 
man akatar k-i morki.”/, jJudecă-mă după ce fac, nu după piele.”; „O romesko phiko 
musai te vazdel duivar buter desar e gajesko."/„Umărul rromului trebuie să ducă de 
două ori mai mult decât al gagiului.”; „T-avel o gajo e rromeste and-o kher, rodel 
mel; t-avel o rrom e gajeste, rodel pakiv."/„Dacă vine gagiul la rrom, caută 
murdăria; dacă vine rromul la gagiu, caută respect.”; „Vi parnes, vi kales hin les lolo 
rat.”/„Şi albul şi negrul au sângele roşu.”; „Te na ulias kali i phuv, na ulias parno o 
manro.”/ „Dacă nu era pământul negru, nu era pâinea albă.”). 


19% Călin Ciubotari, art. „M-am săturat de ţigani!”, Flacăra Iaşului, 27 septembrie 2007, laşi. 


Sârbii!% 


Relaţia sârbilor cu majoritarii şi cu alte minorităţi a fost în general o relaţie 
de înţelegere reciprocă, de coabitare, de interferenţe culturale. Acest tip de relaţii 
este de altfel specific zonei Banatului, unde este foarte greu să găseşti o 
comunitate „pură” din punct de vedere etnic şi cultural. Este cunoscută 
multiculturalitatea şi interculturalitatea acestei regiuni. Principalele forme de 
expresie a reprezentărilor reciproce în mentalul colectiv sunt folclorul şi viaţa 
cotidiană a comunităţii. 

În „gura” sârbilor au intrat nemţii, şvabii din Banat. Cu românii şi maghiarii, 
sârbii erau obişnuiţi, au trăit împreună în acest spaţiu timp mai îndelungat, în vreme 
ce şvabii au venit deodată, au fost colonizați pe un pământ care deja avea 
„stăpâni”, au avut privilegii. De asemenea dezvoltarea rapidă a comunităţilor de 
şvabi a determinat invidia celorlalţi. Din aceste raţiuni posibile au apărut o serie de 
glume sau comparații în mentalul colectiv al sârbilor: Dacă nu era pe plac culoarea 
pielii a vreunuia, i se spunea „că-i alb ca neamţu””. Muzica şvăbească - polka şi 
valsul - pentru sârbi semănau prea mult şi de aceea pentru cei care vorbesc mult, 
insistă pe o idee şi se repetă, li se spune: „tot o dai ca neamţu' tra-la-la”. 

Sârbii, obişnuiţi cu arta bisericească ortodoxă, priveau ciudat spre icoanele 
din bisericile catolice lucrate într-un alt stil. Un preot bătrân, uitându-se la o icoană 
a Sfintei Parascheva dintr-o biserică sârbească, pictată de un şvab bănăţean, a spus 
că sfânta arată de parcă a postit mâncând cârnaţi (o observaţie ironică întrucât era 
reprezentată ca o persoană mai plinuţă, în timp ce sfinţii ortodocşi sunt reprezentaţi 
ca fiind slabi). 

In mentalul colectiv al sârbilor există şi reprezentări pozitive ale şvabilor. 
Astfel dacă un tânăr mângâia părul unei fete, se spunea: o mângâie ca neamţul 
cățeluşa, fiind astfel evidenţiată tandreţea şi delicateţea. Era apreciată ordinea 
nemţească şi exactitatea nemţească. 

Românii au la adresa sârbilor cunoscuta zicală cal verde şi sârb cuminte, 
făcându-se referire la o rasă sârbească de cai, Zelenko (Verzuiul). În general era 
privită şi de sârbi ca o glumă aşa cum se obişnuia pe la sate, dar în 1935 a izbucnit 
un adevărat scandal în presă: învățătorul român de la Baziaş a pus o fetiţă 
sârboaică să recite pe scenă o poezie în legătură cu acea zicală. 

Tot din mentalul colectiv al sârbilor provin şi două povestioare hazlii care 
subliniază relaţiile dintr-o comunitate între membrii diferitelor etnii bănăţene: 

„Sârbul şi neamţul împart un cârnat: fiecare trebuia să prindă de un capăt 
cu dinţii iar la un semn să tragă şi, unde se rupe... prind ei, şi sârbul printre dinţi 
zice: drz! (ţine), la care neamţul îi răspunde ja (da), deschide gura şi sârbul trage 
cârnatul şi-l mănâncă.” 

„Se duce sârbul la bulgar seara la poveşti, la un păhărel de ţuică şi încep 
discuţiile despre eroii naţionali. Sârbul zice: «Eh, Marko al nostru...», bulgarul sare: 
«Ce Marko al vostru... El e al nostru, de la Prilep...» şi aşa se certară, şi bulgarul îl 
trimite pe sârb acasă. leşit în stradă, sârbul se gândeşte că dacă pleacă pierde o 
bunătate de ţuică. Se întoarce: «Tu de care Marko vorbeai?», «Despre Marko 
Kraljevic» zice bulgarul, «Bă, dar proşti mai suntem, eu vorbeam de Marko de la 
moară», «Nu de Kraljevic vorbeai?», «Care Kraljevic?», «Na, păi atunci hai înăuntru 
vecine să terminăm noi băutura ce-am început-o» zise bulgarul. 


Slovacii 


Procesele psihice menţionate în Introducere au contribuit şi la formarea 
diferitelor stereotipuri în mediile în care comunitatea slovacă convieţuieşte cu alte 
etnii. Care sunt stereotipurile imaginarului colectiv născute în rândul slovacilor 
raportate la conlocuitorii lor români, precum şi cele ale românilor raportate la 

slovaci, am aflat prin intermediul observaţiei şi al chestionarului (studiul de teren a 
fost efectuat în iarna anului 2007) a cărui interpretare se regăseşte în cele ce 
urmează. Chestionarul a fost aplicat pe un eşantion de 120 de persoane de 
naţionalitate slovacă şi română în localitatea Nădlac. 

Caracteristicile demografice şi sociale ale respondenţilor sunt următoarele: 


Genul: 50% femei şi 50% bărbaţi. 

Vârsta: în structura de vârstă, cea mai mare parte a populaţiei cercetate 
este reprezentată de generaţia cu vârsta cuprinsă între 18-60 de ani (40%), de 
adolescenţi de 14 - 18 ani (30%) şi cei cu vârsta cuprinsă între 60-90 de ani (30%). 

Starea familială: în eşantionul cercetat 35% sunt căsătoriţi, 30% sunt 
necăsătoriți, 20% trăiesc în concubinaj şi 15% sunt văduvi/văduve. 

Structura confesională: în rândul respondenţilor predomină religia 
evanghelică (35%), urmată de religia romano-catolică (25%), cea ortodoxă (25%) şi 
alte religii (15%). 

Structura social-economică: cel mai mare număr din categoria celor 
interogaţi este reprezentat de elevi şi studenţi (40%), 35% lucrează în diferite 
domenii precum agricultura, servicii şi mai puţin industrie, iar 25% sunt pensionari. 

Structura etnică: apartenenţa etnică reprezintă una dintre cele mai 
importante coordonate ale identităţii etnice. Respondenţii de etnie slovacă 
reprezintă 65% din numărul total al populaţiei interogate, iar 35% reprezintă 
respondenţii de etnie română. 

Am lucrat cu două tipuri de chestionare. Un tip a fost utilizat pentru 
respondenţii din categoria de vârstă 14-18 ani, iar celălalt pentru categoriile de 
vârste cuprinse între 18-60 şi 60-90 de ani. 

Ambele tipuri de chestionare au fost alcătuite din trei ansambluri de 
întrebări axate pe: 

. identitate etnică; 

° stereotipuri etnice; 

à motivație. 

In continuare vom prezenta doar rezultatele celui de al doilea ansamblu - 
stereotipurile etnice - care au un rol deosebit de important în imaginarul colectiv. 
Pentru a afla mai multe despre stereotipurile care au luat naştere în rândul 
slovacilor şi al românilor din spaţiul nădlăcan, am apelat la întrebări cum ar fi: 


1. Prin ce diferă slovacii/românii de alte naţionalităţi? 

Majoritatea respondenţilor de naţionalitate slovacă percep diferenţa dintre 
slovaci şi alte naţionalităţi, prin intermediul tradiţiilor, a limbii şi în special a 
caracterului. În acest sens foarte mulţi slovaci şi-au comparat propria etnie cu cea 
română: 

„Fiecare etnie are specificul ei, care se regăseşte mai ales în arta populară. 
Eu cred că slovacii sunt liniștiți, sensibili şi foarte muncitori. Românii sunt gălăgioşi 
şi explozivi.” (respondent - 70 de ani) 

„Slovacii sunt mai retraşi şi îşi văd de treaba lor. Românii sunt leneşi, se 
ceartă şi strigă.” (respondent - 62 de ani) 

„Intre slovaci şi români există diferenţe foarte mari, ca de la cer la pământ. 
Slovacii sunt muncitori, harnici, civilizaţi, în timp ce românii sunt vulgari şi nu le 
place să lucreze.” (respondent - 47 de ani) 

„Diferenţa dintre slovaci şi români este observabilă şi prin modul în care le 
place să gospodărească. Slovacilor le place să fie măturat în faţa casei şi în casă 
peste tot să fie curat. Ţin mult la imaginea gospodăriei. Românilor le place să stea 
pe bancă în faţa casei şi mai mult să se uite decât să lucreze”. (respondent - 39 de 
ani) 

„În fiecare popor există oameni buni şi oameni răi. Atât printre români cât şi 
printre slovaci sunt oameni oneşti şi oameni care nu merită nicio atenţie. Eu cred că 


ceea ce ne diferenţiază de alţii este însuşi felul nostru de a fi.” (respondent - 30 de 
ani) 

„Dacă omul caută deosebiri cu siguranţă le găseşte (limba, obiceiurile, 
valorile etc). Cred că omul are tendinţa să-i caracterizeze pe ceilalţi aşa cum îi 
convine şi dacă cele susţinute nu sunt reale. După părerea mea nu prea contează 
cine eşti, dar cum eşti.” (respondent - 25 de ani) 

„Nu există nicio diferenţă. Toţi suntem oameni.” (respondent - 17 ani) 

Am remarcat că majoritatea respondenţilor au scris despre unele trăsături 
ca fiind general valabile (stereotipuri). Din chestionar rezultă că foarte mulţi slovaci 
nădlăcani (75%) îi percep pe românii care convieţuiesc cu ei, ca pe un grup social 
inferior lor. Aici este vorba despre un stereotip real, care nu are o bază obiectivă, 
dar reprezintă o imagine prestabilită. Enunţurile respondenţilor sunt marcate de 
atitudini şi prejudecăţi. Alţi 25% din totalul respondenţilor slovaci au susţinut, că 
peste tot sunt oameni buni şi răi şi ar fi nedrept să-i categorisim după 
caracteristicile unor indivizi pe care le prezentăm ca fiind general valabile. 

Respondenţii de etnie română reprezintă 35% din eşantionul populaţiei 
interogate. 

„Slovacii tot timpul fac ceva. Organizează festivaluri folclorice şi activități 
culturale. Sunt foarte harnici, dar se cred superiori românilor.” (respondent - 49 de 
ani) N 

„In oraşul nostru convieţuim cu slovacii de mulţi ani. Niciodată nu am avut 
conflicte. Convieţuim în deplină înţelegere. Există multe diferenţe dintre poporul 
român şi poporul slovac (limba, tradiţiile, obiceiurile). Slovacii sunt mai retraşi decât 
românii.” (respondent - 45 de ani) 

„Am mulţi prieteni slovaci. Nu-mi place când vorbesc în limba lor şi eu nu 
înţeleg nimic. Nu-s aşa de gaşcă ca şi noi românii.” (respondent - 15 ani) 

Din răspunsurile prin care am exemplificat auto şi heterostereotipurile 
formate în rândul românilor care convieţuiesc cu slovacii în mediul multietnic 
nădlăcan, rezultă că românii îi apreciază pe slovaci, dar în acelaşi timp nu le 
convine în deplinătate felul lor de a fi. Fenomenul analizat este explicabil şi din 
punct de vedere istoric. Demersul imaginarului colectiv în decursul istoriei ne arată 
cum se văd popoarele unele pe altele - favorizând, astfel, o perspectivă limitată. 
După cum scrie A. Gavreliuc!% (2003) polaritatea eu - alter va contribui la 
transformarea imaginii străinului în imaginea duşmanului prin mecanismele gândirii, 
ce-şi au originea încă în perioada primitivă, aşa cum a demonstrat L. Levy-Bruhl. 

„In antichitate, popoarele îşi asociau unele altora numeroase etichete 
stigmatizatoare, Herodot, Xenofon, Tucidide sau Strabon descriindu-i, bunăoară, pe 
sciți, perşi, sarmaţi sau alţi orientali, ca pe nişte barbari plini de cruzime, abrutizaţi 
şi înapoiaţi.” (apud Miroglio, in: Gavreliuc, A., 2003, pag. 73) 

Clişeul străinul este duşman, întreţine teama de alteritate ca şi miezul unui 
mister ascuns faţă de cel care este diferit de noi, stimulând o atitudine 
etnocentrică, în care cel care-l analizează pe „celălalt” crede că doar valorile lui 
sunt cele adevărate. Problemele prezentate în acest studiu reprezintă doar o 
deschidere spre un câmp foarte complex care se construieşte în jurul unui concept 
nucleu: imaginarul colectiv. Această încercare de cunoaştere îşi va afla rostul, doar 
dacă vom fi capabili şi pe mai departe să identificăm vieţile noastre printre alte vieţi 
în toată autenticitatea lor. 


Evreii 


Auto- şi hetero- perceperea evreilor în imaginarul colectiv a produs în timp 
o literatură imensă. La o extremă, creatorii unor opinii realiste despre profilul 
evreilor din România, a elitei evreieşti în primul rând, la altă extremă, „producţia” 
unor evreofobi, xenofobi şi chiar rasişti, scormonitori ai celor mai aprige stereotipuri 

negative despre neamul lui Israel. Nu vom începe cu aceştia, înscrişi de regulă în 
tabăra antisemiţilor, ci vom da locul cuvenit, mai întâi, acelor intelectuali care i-au 
caracterizat pe evrei în spiritul obiectivităţii şi a judecății bine cumpănite. Pentru 
început reproducem aprecierile unor intelectuali români despre evrei şi despre 
antisemitism. 

„l-am considerat cu acelaşi ochi şi pe poeţii români şi pe poeţii evrei. În 
numele artei care pluteşte peste graniţe - deci, cu atât mai mult, înăuntrul 
graniţelor - au crezut şi suferit şi unii şi alţii. Poezia românească îi revendică cu 
egală dragoste.” PERPESSICIUS) 

„Faptul că cei mai mulţi dintre promotorii acestei literaturi (de avangardă) 
sunt evrei nu ne poate, de asemeni, împiedica de a lua în considerare (acest fapt) în 
toate mişcările de avangardă sociale... sau literare, ca simbolismul francez sau 
expresionismul german, rolul evreului de propagandist al noutăţii este pretutindeni 
identic. Departe de a fi dăunătoare, prezenţa acestui agent poate fi binevenită...” 
(E. LOVINESCU) 

„Ei n-au stat la gânduri, n-au ezitat o singură clipă să aducă jertfa lor de 
sânge pentru Patrie... aceşti oameni se bucură de bucuriile noastre şi se întristează 
de întristările noastre; aceşti buni patrioţi, cărora li s-a contestat, ca o supremă 
insultă, chiar dreptul la sinceritate şi suferinţă au sărit cu toţii în ajutorul Patriei, 
prea fericiţi ca să o slujească...” (Tudor ARGHEZI) 

„In timpul marii noastre mişcări din 1857 un număr dintre dumneavoastră 
(evreii) s-au fost rostit cu entuziasm şi au lucrat cu energie pentru marea noastră 
idee: Unirea.” (Mihail KOGALNICEANU) 

„Că evreii nu mint când spun că ţin la această ţară care e şi a lor şi că nu 
pot fi altceva decât români de altă confesiune, stau mărturie şi faptele şi 
elementele de bază ale sufletului lor.” (G. CALINESCU) 

„M-am convins şi o repet... evreii sunt un popor paşnic şi recunoscător, 
care îşi iubesc ţara natală... cei mai buni, mai ataşaţi şi mai devotați dintre prietenii 
mei au fost evrei. Ei sunt sensibili la tot ce e frumos, măreț, nobil şi sublim - 
sensibili deci şi faţă de adevărata artă.” (Agatha BARSESCU) 

„Mie nu mi-a putut intra în cap ura de rasă, dar observ ceea ce se petrece 
la noi. Nu vezi ce căutare au la noi gazetele antisemite... sunt o sumă de oameni 
care văd în cultura antisemitismului o excelentă întreprindere, unde, cu un capital 
de vorbe late se poate produce o bogată recoltă de popularitate, cu multiplele ei 
roade: situaţii, onoruri, distincţiuni etc.” (|. L. CARAGIALE) 

„Nu pot adera fără dezonoare la nicio doctrină antisemită, fiindcă (între alte 
argumente) se întâmplă să fiu matematician; aşadar tributar în ceea ce fac şi scriu 
gândirii atâtor matematicieni evrei. A te hrăni din cugetarea lor şi a-i declara apoi 
decăzuţi rasial este grotesc şi imoral...” (lon BARBU/D. BARBILIAN) 

„Un bun patriot nu poate aproba mişcarea antisemită...” „...xenofobia 
este un semn de primitivitate sau un semn de degenerare a naționalismului.” (C. 
RADULESCU-MOTRU) 

„...Geniile produse de acest mic şi împrăştiat popor au lucrat pentru binele 
omenirii în genere şi şi-au pus puterea lor intelectuală în serviciul tuturor cauzelor 
mari, tuturor chestiunilor care au interesat deopotrivă pe toate naţiunile în mijlocul 
cărora aceste genii au trăit şi au lucrat...” (Mihail KOGALNICEANU) 

„In ţară ori în afară din ţară, eu am trăit cu acest popor căruia omenirea îi 
datorează o parte din progresul ei... am avut deseori prilejul să-i apreciez 
bunătatea...” (Panait ISTRATI) 

La antipod, în anumite cercuri evreofobe, ca şi într-o anumită zonă a 
folclorului local, circulă sumedenie de superstiții şi prejudecăţi despre evrei, despre 
religia şi cultura lor, despre aspectul lor fizic, moral şi psiho-caracterial. Capacitatea 
lor creativă şi rezultatele ei sunt adeseori subestimate. Extremiştii, de pildă, au 
considerat că evreii chiar dacă nu sunt o rasă, prin „sângele lor evreiesc”, cum 
susțineau rasiştii, ei au trăsături fizico-psihice, caracteriale şi spirituale dăunătoare 
popoarelor cu care convieţuiesc. „In plan spiritual, sunt distrugători de dogme 


(religioase, naţionale ş.a.), în plan economic sunt concurenţi neloiali şi acaparatori 
de bunuri, în plan religios s-au făcut vinovaţi în străvechime de deicid, în 
medievalitate, de hagiocid, iconocid, infanticid şi xenocid ritual. In evul modern, ca 
iudeo-francmasoni tind spre „dominaţia mondială”. 

Mentalităţi, formate în spiritul unor asemenea idei, au înlesnit producerea 
sau acceptarea tacită a unor acte de prigoană împotriva evreilor, culminate cu acel 
genocid numit Holocaust pe care întreaga lume civilizată îl recunoaşte a fi printre 
principalele orori ale secolului al XX-lea. 


Macedonenii 


Macedonenii sunt apropiaţi de români prin originea lor antică, prin religie şi 
prin majoritatea obiceiurilor. In decursul istoriei poporul macedonean şi poporul 
român au avut drept ţel păstrarea propriei religii şi a independenţei faţă de Imperiul 
Otoman. Aceste țeluri comune au stat la baza dezvoltării încrederii celor două 
popoare unul în celălalt. Consecința firească a fost faptul că între Ţările Române şi 
Macedonia au existat schimburi continue de populaţie formându-se astfel o mare 
minoritate aromână în Macedonia şi macedoneană în România. Fondul cultural 
comun a apropiat cele două popoare şi mai mult, adaptarea minorităţii macedonene 
în România făcându-se în mod firesc şi natural. Macedonenii au fost percepuți de 
către majoritari ca fiind o populaţie înrudită, înfrățită cu cea română prin idealuri, o 
populaţie harnică, religioasă şi de încredere. Comunitățile macedonene nu au trăit 
în sate izolate ci în cartiere în sate româneşti, căsătoriile mixte devenind o uzanţă. 
Schimburile de identitate culturală au fost un fenomen obişnuit între români şi 
macedoneni, macedonenii influențând tradiţiile şi obiceiurile româneşti atât în 
societate cât şi în casă. Astfel, lubeniţa este un cuvânt din limba macedoneană care 
astăzi a devenit un regionalism în zona Olteniei, zonă locuită şi de macedoneni. La 
rândul ei comunitatea macedoneană a fost influenţată de societatea românească 
evoluând în mod diferit de cei care trăiesc în Macedonia. Din Evul Mediu până în 
epoca comunistă, minoritatea macedoneană şi majoritatea română au colaborat în 
mod armonios în relaţia lor cu opresiunea statală sau de ocupaţie pentru a se putea 
proteja. Această colaborare intensă şi-a spus cuvântul şi în evoluţia relaţiilor 
româno-macedonene după 1989. 


Capitolul VI 


ISTORIA MINORITĂŢILOR GERMANĂ, UCRAINEANĂ ŞI 
TURCĂ 


COMUNITATEA GERMANĂ 


Acum mai bine de 850 de ani, s-au stabilit primii germani pe teritoriul ţării 
noastre. Germanii din România nu sunt un grup compact şi unitar, deoarece, de-a 
lungul timpului, aceştia au venit din mai multe zone ale Europei, unii de bunăvoie, 
chemaţi de conducătorii ţării şi atraşi de un trai mai bun decât în patria lor, alţii au 
fost aduşi şi aşezaţi forţat în perioade şi condiţii istorice diverse şi în teritorii diferite 
ale ţării, fără a avea legături foarte strânse unii cu alţii şi vorbind dialecte diferite 
ale limbii germane. Din acest motiv, astăzi nu putem vorbi de o singură minoritate 
germană omogenă ci de mai multe comunităţi germane în România. 

Aşa au apărut, de-a lungul istoriei, în ţara noastră, saşii în Transilvania, 
şvabii sătmăreni în nord-vestul României, şvabii bănăţeni în Câmpia Banatului, 
germanii din Banatul Montan în zona actualului judeţ Caraş-Severin, landlerii în 
câteva localităţi din zona Sibiului, ţipserii în nordul Transilvaniei, germanii 
bucovineni în nordul Moldovei şi germanii dobrogeni în Dobrogea. Pe lângă aceste 
grupuri mari, au mai existat comunităţi mărunte, ce s-au stabilit de-a lungul 
timpului în marile oraşe din România, ca: Bucureşti, laşi, Craiova şi altele. De 
asemenea, pentru o perioadă de timp limitată, între cele două războaie mondiale, la 
aceste grupuri s-au mai adăugat germanii basarabeni. 


Saşii din Transilvania 

După părăsirea Daciei de către romani în anul 271 d.H., teritoriul fostei 
provincii a fost vremelnic stăpânit de mai multe populaţii germanice (goți, gepizi, 
longobarzi), asiatice (huni, avari) şi turanice (pecenegi, cumani), aflate în migraţie. 
Incepând cu secolul al X-lea, în mai multe etape, acest spaţiu este cucerit de 
maghiarii care reuşesc să-şi impună stăpânirea. Din această perioadă, teritoriul 
fostei provincii Dacia, cuprins în interiorul curburii Carpaţilor, începe să fie numit 
Transilvania (Ţara de dincolo de păduri), iar regele maghiar Geza al II-lea hotărăşte, 
în jurul anului 1150, să aducă în această parte a regatului cavaleri, ţărani, 
meşteşugari şi negustori germani. Acest eveniment se produce într-un context 
european mai larg. Ţările din Europa de Vest cunosc aproape 200 de ani lipsiţi de 
pericole externe, după încetarea raidurilor vikinge şi a năvălirii maghiare, iar 
progresele înregistrate în agricultură duc la o remarcabilă creştere a populaţiei. În 
acelaşi timp, estul Europei este afectat de scăderea puterii Imperiului Bizantin şi de 
invaziile populațiilor turanice, care vor genera o scădere drastică a populaţiei în 
anumite regiuni. Aşezarea coloniştilor germani a avut în acest fel drept scop 
întărirea stăpânirii regelui în partea de sud a Transilvaniei şi refacerea economică a 
acestei zone pustiite în mai multe rânduri de invaziile pecenegilor şi cumanilor. Cei 
mai mulţi colonişti germani vin din zona Rinului şi a Moselei, a Luxemburgului şi 
Belgiei de astăzi, dar şi din alte teritorii ale fostului Imperiu German. Aceşti colonişti 
au fost aşezaţi în spaţiul cuprins între cursul mijlociu al Mureşului (zona Alba lulia - 
Orăştie) şi cursul inferior al Oltului (zona Baraolt), având centrul administrativ şi 
spiritual în provincia Sibiului. 


În acelaşi timp, se urmărea o mai bună apărare a graniţei Carpaţilor în faţa 
unor alte năvăliri ale populațiilor turanice, aşezate în stepele din nordul Mării Negre. 
Din acest motiv este chemat şi aşezat în partea de sud-est a Transilvaniei (Ţara 
Bârsei) şi ordinul militar german al Cavalerilor Teutoni, războinici experimentați ce 
luptaseră în cruciade împotriva musulmanilor. Aceşti cavaleri au adus, la rândul lor, 
colonişti germani, contribuind la înmulţirea aşezărilor săseşti în partea de sud a 
Transilvaniei, în special în zona Braşovului. 

De asemenea, pentru că regele dorea o mai bună valorificare a resurselor 
subsolului Transilvaniei, în zona minieră a Rodnei şi Bistriţei sunt aşezaţi colonişti 
germani specializaţi în minerit. 

Deşi cei mai puţini colonişti au venit din provincia Saxonia, documentele 
vremii, scrise în limba latină, îi numesc pe toţi cu termenul generic saxones, de 
unde s-a încetățenit pentru aceşti germani din Transilvania numele de saşi. 

Deoarece zonele în care au fost aşezaţi colonişti germani aparţineau 
regelui, întregul teritoriu a fost numit Pământul Regal sau Pământul Crăiesc. Saşii 
ardeleni au numit teritoriul în care s-au aşezat Siebenbürgen, nume care, după unii, 
înseamnă Ţara celor şapte cetăți. Oraşele cele mai importante întemeiate de saşi 
sunt în număr de şapte: Sibiu, Braşov, Sighişoara, Mediaş, Sebeş/Alba, Bistriţa şi 
Orăştie, motiv pentru care şi stema saşilor reprezintă şapte turnuri aurii pe un scut 
colorat albastru şi roşu. 

Saşii ardeleni au avut de la început obligaţii şi îndatoriri faţă de rege (plata 
unor taxe şi serviciul militar), obţinând în schimb anumite drepturi, numite în Evul 
Mediu privilegii. Astfel, saşii de pe pământul crăiesc au dobândit libertate personală, 
adică nu erau iobagi precum ţăranii din zonele stăpânite de nobili, îşi puteau alege 
singuri conducătorii, judecătorii şi preoţii şi puteau administra teritoriul încredinţat 
lor după propriile reguli. Aceste drepturi şi obligaţii au fost cuprinse într-un 
document emis de regele Andrei al II-lea în anul 1224, document numit Bula de Aur 
sau Andreanum, de la numele suveranului emitent. Datorită acestor privilegii, 
confirmate şi de următorii suverani, teritoriul locuit de saşi a cunoscut o rapidă 
înflorire. Majoritatea saşilor erau agricultori şi trăiau în sate în care au construit 
biserici de piatră, pe care le-au întărit cu ziduri de apărare, turnuri şi bastioane, 
transformându-le cu timpul în adevărate cetăţi ţărăneşti ce domină până astăzi 
peisajul Transilvaniei. Foarte timpuriu au apărut însă şi aşezări cu caracter urban, 
localităţi în care s-au aşezat meşteşugari şi negustori şi care au devenit importante 
puncte de producţie şi schimb de mărfuri între Occident şi Orient. Oraşele săseşti 
din Transilvania au prosperat datorită comerţului şi producţiei meşteşugăreşti 
organizate în bresle şi corporaţii, au fost întărite cu fortificaţii ample şi s-au ridicat 
biserici şi construcţii publice impresionante. După secolul al XV-lea, din cauza 
atacurilor turceşti şi a descoperirii unor noi drumuri comerciale maritime (Marile 
descoperiri geografice), importanţa economică a acestor oraşe începe să scadă, ele 
rămânând însă importante centre de cultură şi spiritualitate. 

In lunga lor istorie transilvană, saşii au participat alături de maghiari şi 
români la toate marile evenimente ce au marcat evoluţia acestui teritoriu. 

Încă în 1210 este menţionat comitele sas Joachim, care luptă alături de 
regele maghiar în fruntea unei armate de saşi, secui, pecenegi şi români împotriva 
bulgarilor, iar în anul 1241 se pomeneşte rezistenţa opusă de saşii din Bistriţa în 
faţa tătarilor. Mai târziu, unităţi militare săseşti vor participa la lupta comună 
împotriva expansiunii turceşti atât prin apărarea îndârjită a propriilor oraşe şi 
biserici fortificate, cât şi prin participarea la marile campanii antiotomane, conduse 
de personalităţi ca loan (lancu) de Hunedoara, între anii 1441 şi 1453, sau Pavel 
Chinezu, în bătălia de la Câmpul Pâinii (Şibot-Orăştie) din 1479. 

In paralel, saşii ardeleni vor încerca permanent să îşi menţină privilegiile 
dobândite prin Andreanum, uneori chiar cu forţa armelor, ca în cazul revoltelor din 
1277 şi 1324, şi să le extindă asupra tuturor teritoriilor locuite de saşi [iniţial aceste 
privilegii se refereau doar la Provincia Sibiului). In acest sens, în urma marii răscoale 
ţărăneşti de la Bobâlna, în anul 1437, saşii se vor alia cu nobilii şi cu secuii într-o 


uniune politică numită Unio Trium Nationum. În anul 1486, saşii reuşesc să obţină 
de la regele Matei Corvin consfinţirea privilegiilor pentru toate aşezările săseşti şi să 
pună astfel bazele unei noi unităţi administrative şi politice, numită Universitatea 
Săsească. Cuvântul universitate nu are legătură cu termenul contemporan, referitor 
la o instituţie de învăţământ superior, ci este preluat din limba latină, în care 
universitas Înseamnă totalitatea, deci Universitatea Săsească reprezintă 
organizarea politică, militară şi administrativă a tuturor saşilor din Transilvania, 
bazată pe privilegiile stipulate în Andreanum. Această formă de organizare va fi 
menţinută şi după anul 1526, când, în urma bătăliei de la Mohács, Ungaria Centrală 
şi cea Răsăriteană sunt ocupate de turci iar Transilvania devine Principat autonom 
sub suzeranitate otomană. In această perioadă, prin activitatea marelui erudit 
umanist Johannes Honterus, saşii încep reformarea propriei biserici, până atunci de 
rit romano-catolic, şi adoptă, în anul 1550, Reforma Lutherană. Prin aceasta biserica 
saşilor devine evanghelică. 

După ce, la sfârşitul secolului al XVII-lea, Transilvania este ocupată de 
austrieci şi integrată Imperiului Habsburgic prin Diploma Leopoldină, numită în 
acest fel datorită faptului că a fost emisă în anul 1691 de împăratul Leopold |, 
administraţia de la Viena integrează Principatul în structurile monarhiei 
habsburgice, dar garantează în continuare vechile libertăţi, inclusiv libertatea 
confesională în Transilvania, ceea ce a mulţumit în prima etapă pe saşii de 
confesiune lutherană. Principele este înlocuit de un Guvernator, funcţie pe care, 
între 1777 şi 1787, o ocupă Samuel von Brukenthal, personalitate marcantă a 
saşilor ardeleni, promotor al drepturilor poporului său şi mare iubitor de cultură şi 
artă. Din colecţiile sale de artă s-a născut Muzeul Brukenthal din Sibiu, primul 
muzeu public din Europa Centrală şi de Sud-Est. 

La sfârşitul secolului al XVIII-lea, împăratul losif al II-lea (1780-1790) impune 
o serie de reforme menite să modernizeze imperiul, reforme ce vor afecta în mare 
măsură comunitatea saşilor ardeleni. Este desfiinţată Universitatea Săsească şi 
implicit sunt anulate vechile privilegii medievale ale saşilor. Prin acest act, rolul 
politic al saşilor va fi diminuat în Transilvania, dar populaţia germană din această 
zonă va începe să joace un important rol de echilibru între naţiunile moderne în 
afirmare: română şi maghiară. In timpul Revoluţiei de la 1848, prin vocea lui 
Stephan Ludwig Roth, saşii vor cere drepturi egale pentru toate popoarele 
Transilvaniei. 

Principalele preocupări ale saşilor se vor erija, în special, în sensul păstrării 
limbii şi a identităţii proprii prin cultură, şcoală şi biserică. 

Pe data de 8 ianuarie 1919, reprezentanţii saşilor, reuniți într-un Consiliu 
Naţional la Mediaş, vor proclama, pe baza dreptului de autodeterminare a 
popoarelor, unirea cu Regatul României, contribuind în acest fel la naşterea 
României Mari. 


Şvabii sătmăreni 

in zona Satu Mare au avut loc colonizări de populaţie germană încă în 
secolul al XI-lea, iar în anul 1230, în vremea regelui Andrei al II-lea, aceşti colonişti 
dobândesc importante privilegii. In secolele următoare, aceştia au fost în mare 
parte asimilați de populaţia autohtonă, însă, în secolul al XVIII-lea, din iniţiativa 
contelui Károlyi, sunt colonizați, în anul 1712, în zona Carei, ţărani din provincia 
germană Suabia (actualul land Baden Wurtenberg). Aceştia au dat numele de şvabi 
locuitorilor germani din zona Satu Mare. Incepând cu anul 1720, alte familii de 
colonişti se aşază în etape succesive în zona Sătmarului, astfel încât, până la 
începutul secolului al XIX-lea, vor exista aproximativ 40 de sate şvăbeşti sau sate în 
care şvabii vor trăi alături de români şi maghiari. 

Nobilii maghiari au adus colonişti germani în special pentru exploatarea 
agricolă a pământului, încheind acte contractuale prin care noii veniţi primeau teren 
arabil, păduri şi păşuni, pentru care nu trebuiau să plătească dări o perioadă de 
timp limitată. După expirarea perioadei de timp stabilită prin aceste înţelegeri, 


şvabii sătmăreni trebuiau să plătească nobililor dări în bani şi produse agricole în 
schimbul dreptului de folosire a terenurilor primite. 

In localităţile în care s-au aşezat şvabii sătmăreni au fost ridicate biserici şi 
şcoli proprii, dar după anul 1867, când în urma instaurării dualismului austro-ungar 
în biserică şi în şcoală se introduce limba maghiară, foarte mulţi şvabi fiind obligaţi, 
prin politica de maghiarizare forţată, să renunţe la folosirea dialectului propriu în 
favoarea limbii oficiale maghiare. Personalităţi culturale marcante ale şvabilor 
sătmăreni, precum Stefan Vonhăz (1881-1945) sau Johann Ettinger (1883-1947), au 
continuat să cultive dialectul şvăbesc şi limba germană şi să militeze pentru 
folosirea acestei limbi în biserică şi în şcoală. Acest lucru se va întâmpla însă abia 
după 1918, când zona Satu Mare intră sub administraţie românească şi când sunt 
reînfiinţate şcoli cu predare în limba germană. 


Şvabii bănăţeni 

Banatul a fost cucerit în secolul al X-lea de către maghiari, iar în secolul al 
XVI-lea acest teritoriu este ocupat de turci. In perioada dominaţiei otomane, partea 
de vest a Banatului era acoperită în mare parte de mlaştini, iar densitatea 
populaţiei era scăzută. In urma mai multor războaie purtate între turci şi austrieci, 
armata austriacă sub conducerea prinţului Eugen de Savoya reuşeşte să cucerească 
Timişoara, capitala acestei provincii, şi să îi alunge, în anul 1718, pe turci din Banat. 
Austriecii, noii stăpâni ai provinciei, aduc, imediat după cucerire, meseriaşi şi 
funcţionari pentru consolidarea stăpânirii lor şi pentru construirea de fortificaţii, 
cazărmi şi clădiri administrative, majoritatea germani, din tot cuprinsul Imperiului 
Austriac, condus în această perioadă de dinastia de Habsburg. După consolidarea 
stăpânirii austriece în Banat, administraţia habsburgică iniţiază un amplu program 
de amenajare a teritoriului mlăştinos al Banatului de Câmpie şi de transformare a 
acestuia în teren agricol prin desecări şi desţeleniri. In acest scop, dar şi pentru 
repopularea zonei, începând cu anul 1722 sunt aduşi colonişti, în cea mai mare 
parte ţărani, de-a lungul Dunării şi Mureşului, din partea de sud şi sud-vest a 
Germaniei, din Renania, Hessa, Trier, Lorena şi Franconia. Chiar dacă majoritatea 
acestor oameni nu proveneau din zona Suabiei, noii veniţi au fost numiţi şvabi. 

De-a lungul secolului al XVIII-lea, au fost întreprinse trei mari valuri de 
colonizare şvăbeşti. 

Primul val de colonizare s-a desfăşurat între anii 1722 şi 1726, când în 
Câmpia Banatului sunt întemeiate cca. 55 de aşezări noi locuite de şvabi. 

Al doilea val de colonizare şvăbească s-a desfăşurat între anii 1740 şi 1780, 
în perioada domniei împărătesei Maria Tereza. 

Al treilea val de colonizare se desfăşoară în perioada de domnie a 
împăratului losif al II-lea, între anii 1782 şi 1786. Chiar dacă, în anul 1787, 
colonizarea a fost oprită de autorităţile habsburgice, familii de şvabi au continuat să 
se aşeze în Banat şi în deceniile următoare, astfel că, la sfârşitul secolului al XVIII- 
lea, populaţia germană a acestei zone se ridica la cca. 60 000 de suflete. 

In toată această perioadă, colonizarea a fost strict supravegheată de 
administraţia habsburgică de la Viena. Coloniştii sunt aşezaţi în special în zona slab 
populată de la vest şi nord-vest de Timişoara, în locurile mlăştinoase ce au fost 
desecate în urma construirii canalului Bega-Timiş. Satele şi chiar casele sunt 
construite după proiecte aprobate de funcţionari austrieci, astfel încât, până în zilele 
noastre, aceste aşezări se disting prin străzi largi şi drepte, cu case aliniate cu 
faţada spre stradă şi cu parcele perfect delimitate. Cu toate aceste măsuri 
organizatorice deosebite, coloniştii au avut de înfruntat numeroase greutăţi, iar în 
primii ani mulţi au fost răpuşi de foamete, boli şi epidemii, până când, după mai 
multe generaţii, au reuşit să îşi consolideze aşezările şi să facă pământul roditor. 
Tocmai de aceea, în folclorul şvabilor bănăţeni circulă un proverb ce spune: Primul 
găseşte moarte, al doilea de nevoi are parte, abia al treilea pâinea o împarte. 

Datorită pământului roditor şi bunei administrări, aşezările şvabilor 
bănăţeni vor prospera în secolul al XIX-lea, se vor construi biserici, şcoli şi instituţii 


publice. La început, teritoriul Banatului a fost administrat de stat, prin Cancelaria 
Aulică, pentru ca, din 1777, împăratul losif al II-lea să decidă ca întinse terenuri să 
fie vândute de către stat unor persoane particulare. In acest fel, 40 de sate şvăbeşti 
vor ajunge în proprietatea unor familii nobiliare. În anul următor, 1778, Banatul va fi 
încorporat administrativ părţii maghiare a imperiului. Ca rezultat, în anul 1791, 
limba maghiară este introdusă ca materie principală de studiu în şcoli şi începe o 
amplă campanie de maghiarizare, ce se va accentua în secolul al XIX-lea. Ca reacţie 
la acest proces, personalităţi de seamă ale şvabilor bănăţeni, precum Edmund 
Steinacker şi Adam Miller-Guttenbrunn, reprezentanţi de frunte ai Partidului 
Popular al Germanilor din Ungaria, vor milita pentru promovarea limbii materne, 
pentru păstrarea propriei identități şi pentru buna înţelegere cu celelalte minorităţi 
naţionale. 

In anul 1919, după destrămarea Imperiului Austro-Ungar, şvabii bănăţeni s- 
au întrunit şi au emis o rezoluţie prin care se exprimau împotriva împărțirii 
Banatului între România şi lugoslavia, cerând alipirea acestui teritoriu la România. 


Germanii din Banatul Montan 

Banatul Montan corespunde, în linii mari, actualului judeţ Caraş-Severin, iar 
colonizarea acestui teritoriu cu populaţie germană îşi are începuturile în secolul al 
XVIII-lea şi se leagă de cucerirea Banatului de către austrieci şi de alungarea 
stăpânitorilor otomani. La fel ca în cazul Banatului de Câmpie, guvernanţii de la 
Viena au dus o politică de dezvoltare economică a acestei zone, iar cum aici existau 
importante resurse ale subsolului, exploatate încă din perioada romană dar 
neglijate în perioada dominaţiei turceşti, au fost aduşi în special mineri din Austria 
(Stiria, Tirol, Austria Superioară), din Boemia şi Slovacia pentru revigorarea 
industriei miniere. Au fost, de asemenea, chemaţi în această zonă specialişti în 
exploatarea pădurilor şi în metalurgie din Italia, Polonia şi chiar Franţa. Această 
colonizare a început în 1720 şi s-a derulat până la începutul secolului al XIX-lea. 
Cele mai importante localităţi în care s-au aşezat aceşti colonişti au fost: Reşiţa 
(Reschitza), Dognecea (Dognatschka), Anina (Steierdorf), Bocşa (Bokschan), Oţelu 
Roşu (Ferdinandsberg). Marea majoritate a acestor oameni au contribuit la 
dezvoltarea industriei miniere şi siderurgice fiind specialişti, funcţionari sau 
muncitori calificaţi. Datorită necesităţii de comunicare în practicarea meseriei, chiar 
dacă erau de naţionalităţi foarte diferite, au adoptat limba germană ca limbă de uz 
comun, renunțând la folosirea propriei limbi după câteva generaţii şi considerându- 
se cu toţii germani. 

La începutul secolului al XIX-lea, în scopul apărării graniţei şi al exploatării 
pădurilor, a mai avut loc un val de colonizare cu germani din zona Boemiei, fiind 
întemeiate câteva aşezări germane noi: Rusca Montană (Russberg), în 1804, 
Caransebeşul Nou (Neukaransebesch), în 1912, Gărâna (Wolfsberg), Lindenfeld şi 
Brebu Nou (Weidenthal), în anii 1827-1828. 


Țipserii 

in Maramureşul istoric sunt amintiţi colonişti germani încă din perioada 
secolelor al XIII-lea şi al XIV-lea când sunt menţionaţi în cronicile maghiare ca 
hospites (oaspeţi ai regelui) şi saxones, la fel ca saşii din Transilvania de Sud. Aceşti 
colonişti germani erau în special mineri şi meşteşugari şi au fost cei care au 
întemeiat aşezările miniere Baia Mare (Frauenbach/Neustadt), Baia Sprie 
(Mittelberg) şi Cavnic (Kapnik). In secolul al XVIII-lea, alte grupuri de germani din 
spaţiul Austriei Superioare şi din Slovacia de astăzi, mai ales din zona numită Zips, 
s-au aşezat de-a lungul râului Vaser, ca muncitori forestieri, tăietori de lemne şi 
plutaşi. Colonizarea a continuat între anii 1796-1798 şi în anul 1812, când locuitori 
din aceeaşi zonă Zips se aşază în localitatea Vişeul de Sus. De la zona lor de origine 
aceşti etnici germani au fost numiţi ţipseri, nume ce s-a generalizat pentru toţi 
germanii din Maramureş. 


Land.lerii 

Acest grup de etnici germani sunt urmaşi ai unor austrieci deportaţi în 
secolul al XVIII-lea în Transilvania, datorită religiei lor protestante. Împăratul Carol al 
VI-lea de Habsburg (1711-1740) a dorit ca toţi supuşii săi să fie de religie romano- 
catolică, deşi unii austrieci au adoptat, încă din secolul al XVI-lea, protestantismul în 
forma confesiunii lutherane. La presiunile împăratului, unii lutherani austrieci au 
revenit la cultul catolic, iar cei care au refuzat acest act au fost deportaţi în 
Transilvania unde, încă din anul 1550, saşii trecuseră la această confesiunea 
lutherană. Intre anii 1734 şi 1737, cca. 625 de persoane, bărbaţi, femei şi copii, au 
fost deportate sub escortă militară spre Transilvania şi aşezate în localităţile 
Turnişor (Neppendorf) - astăzi cartier al oraşului Sibiu - şi Cristian (GroBau). O 
amploare mai mare au luat aceste deportări în vremea împărătesei Maria Tereza, 
când, între anii 1752-1757 şi 1773-1776, alţi cca. 3 000 de austrieci protestanți 
lutherani au fost aşezaţi forţat în peste 20 de localităţi din jurul Sibiului. Cei mai 
mulţi proveneau din Austria Superioară, din zona oraşelor Wels, Vöcklabruck şi 
Gmunden. Această zonă mai era numită şi Landl, de unde aceşti germani, deportaţi 
şi aşezaţi în Transilvania, au fost numiţi landleri, chiar dacă unii au fost aduşi şi din 
alte provincii ca Stiria sau Carintia. 

In noua lor patrie, Transilvania, landlerii au trăit alături de saşi şi au fost 
treptat integrați în comunitatea acestora, folosind aceleaşi biserici, şcoli şi instituţii 
publice. Doar în trei localităţi din jurul Sibiului: Turnişor (Neppendorf), Cristian 
(GroBau) şi Apoldu de Sus (GroBpold), s-au păstrat până în zilele noastre portul şi 
dialectul landlerilor. 


Germanii din Bucovina 

In anul 1775, Imperiul Habsburgic reuşeşte să ocupe partea de nord a 
Moldovei, aflată sub suzeranitate otomană. In acest teritoriu, cu o densitate de 
locuire redusă, austriecii încurajează aşezarea unor colonişti din mai toate ţările 
vecine prin impozite şi taxe reduse şi prin scutirea de serviciul militar. Astfel, în 
decursul secolului al XVIII-lea se vor aşeza, în acest ţinut, pe lângă români şi 
ucraineni, evrei, polonezi, slovaci, maghiari şi germani. Primii germani au venit în 
Bucovina din Banat, în anul 1781, fiind urmaţi de alţi colonişti din diferite zone 
germanofone ale Europei. Acestora li se adaugă, în secolul al XIX-lea, sticlari şi 
ţărani germani din Boemia, care au întemeiat mici aşezări prin desţelenirea şi 
defrişarea unor terenuri nefolosite, mineri germani din Slovacia din zona Zips, care 
s-au angajat în exploatarea resurselor naturale ale zonei, precum şi numeroşi 
funcţionari, ofiţeri şi comercianţi germani, care s-au aşezat în oraşe. Dezvoltarea 
economică rapidă a Bucovinei a dus şi la înflorirea culturii, astfel că, în anul 1875, la 
Cernăuţi (Tschernowitz), este deschisă o prestigioasă universitate germană. 
Incepând cu primii ani ai secolului al XX-lea, dar mai ales după Primul Război 
Mondial, numeroşi germani bucovineni emigrează spre America, spre Canada sau 
spre alte teritorii ale fostului Imperiu Austro-Ungar. Cea mai grea lovitură pentru 
comunitatea germană din Bucovina va veni însă în anul 1940, când partea de nord 
a Bucovinei este ocupată de trupele sovietice, iar germanii din acest teritoriu sunt 
mutaţi în Germania în urma unui acord germano-sovietic. Aceeaşi soartă o vor avea, 
ceva mai târziu, şi germanii din Bucovina de Sud. După război, o parte a locuitorilor 
germani se vor întoarce în Bucovina de Sud, rămasă sub administraţie românească. 


Germanii din Dobrogea 

In cursul secolului al XIX-lea, se stabilesc în mai multe etape (1841, 1872- 
1878, 1890-1891) grupuri de germani pe teritoriul Dobrogei. Aceştia nu vin precum 
celelalte grupuri din centrul sau vestul Europei, ci din Basarabia şi din sudul Rusiei, 
zone unde fuseseră colonizați, în secolul anterior, din iniţiativa Imperiului Țarist. 
Motivul părăsirii primei zone de colonizare a constat în special în pierderea vechilor 
privilegii. Cum, până în anul 1878, Dobrogea făcea parte din Imperiul Otoman, 
aşezările întemeiate de germani s-au bucurat de autonomie administrativă, fiind 


conduse de primari aleşi din rândul comunităţii, singura obligaţie fiind cea a plăţii 
punctuale a impozitelor. Chiar dacă, în primii ani, coloniştii au avut de luptat cu 
multe greutăţi, fiind nevoiţi să locuiască în bordeie şi să facă faţă incursiunilor de jaf 
ale unor grupuri de tătari şi cerchezi, către sfârşitul secolului al XIX-lea aşezările lor 
se consolidează. Odată cu trecerea Dobrogei sub administraţie românească, în 
majoritatea satelor locuite de germani sunt instalaţi primari români şi sunt 
împroprietăriți cu terenuri veterani ai Războiului de Independenţă din 1877-1878. 
Germanii dobrogeni, neavând resurse pentru susţinerea unui învăţământ propriu, 
vor frecventa şcolile româneşti, doar limba germană şi religia fiind predate de 
învăţători din rândul propriei comunităţi, după încheierea cursurilor. Cu toate 
acestea, la începutul secolului al XX-lea, se înregistrează un spor demografic ce 
duce la întemeierea de noi aşezări, la construirea de biserici şi şcoli proprii şi la 
angajarea a tot mai mulţi preoţi şi învăţători. Comunitatea germană din Dobrogea a 
fost din nou afectată în timpul Primului Război Mondial, când toţi germanii din 
Regatul României, intrat din 1916 în război împotriva Germaniei, erau consideraţi 
potenţiali inamici. Este interzisă folosirea limbii germane în locuri publice, mulţi 
bărbaţi sunt puşi sub arest la domiciliu, sunt rechiziţionate animale şi mijloace de 
transport, iar unele aşezări sunt distruse în timpul luptelor purtate între trupele 
româneşti şi cele bulgare ce invadaseră Dobrogea. În perioada interbelică, aşezările 
germane din Dobrogea cunosc o nouă etapă de dezvoltare, dar deja în anul 1940, în 
urma unui acord între guvernele României şi Germaniei, comunităţile de germani 
dobrogeni au fost mutate obligatoriu în Germania. Foarte puţini germani dobrogeni 
s-au putut sustrage acestei acţiuni, reuşind să locuiască în continuare în satele lor. 


Minoritatea germană din România după al Doilea Război Mondial 

Anii celei de-a doua conflagrații mondiale şi perioada imediat următoare au 
făcut ca, pentru întâia oară, destinul tuturor grupurilor de etnici germani din 
România să fie marcat de o tragică soartă comună. Influenţaţi de schimbările 
politice din Germania şi de agresiva propagandă nazistă, lansată dinspre Berlin spre 
toate zonele locuite de germani, unii etnici germani din România au preluat cu 
entuziasm ideile naţional-socialiste. Cei mai mulţi au acceptat tacit noua orientare 
politică. 

În anul 1935, este înfiinţat primul partid al tuturor germanilor din România, 
„Partidul Popular al Germanilor din România” (Deutsche Volkspartei Rumăniens), de 
orientare naţional-socialistă, ce va deveni, din 1940 „Grupul Etnic German” 
(Deutsche Volksgruppe in Rumänien). Etnicii germani de orientare social- 
democrată, preponderenţi în Banat, au respins acest curent, iar vârfurile ierarhiei 
bisericeşti sau politicienii experimentați, precum Hans Otto Roth au preferat să se 
distanţeze de mişcarea nazistă. 

In anul 1943, când România lupta în război de partea Germaniei, în urma 
unui acord germano-român, tinerii recruți de etnie germană din România, care 
urmau să îşi satisfacă stagiul militar, puteau să se înroleze în armata germană. Prin 
acest acord, cca. 70 000 de tineri germani din România au luptat, între 1942 şi 
1945, în armata germană pe toate fronturile războiului, au căzut pe câmpul de 
luptă, au fost răniţi sau luaţi prizonieri în diferite colţuri ale Europei, fiind despărțiți 
de familiile lor. 

Odată cu schimbarea cursului războiului, după 1944, de teama represaliilor 
zeci de mii de etnici germani şi-au părăsit aşezările, însoţind armata germană în 
retragere. Marea majoritate au plecat din zonele în care avansa armata sovietică. 

In luna ianuarie 1945, cca. 75 000 de etnici germani din România au fost 
deportaţi în Uniunea Sovietică. Au fost luaţi din familii toţi cei apți de muncă, femei 
cu vârsta cuprinsă între 18 şi 30 de ani şi bărbaţi între 17 şi 40 de ani şi transportaţi 
în vagoane pentru animale în lagăre de muncă de pe teritoriul Uniunii Sovietice. Cei 
care nu au fost răpuşi de foamete, boli şi condiţiile grele de muncă au putut să se 
întoarcă în ţară la sfârşitul anului 1949. In aceeaşi perioadă, pământurile şi casele 
etnicilor germani din România au fost confiscate astfel încât, întorşi în aşezările lor, 


cei mai mulţi s-au văzut lipsiţi de mijloace de subzistență şi de adăpost, fiind nevoiţi 
să îşi câştige existenţa în alte părţi ale ţării. Abia în anul 1954 etnicilor germani le- 
au fost retrocedate casele, dar nu şi pământurile. In plus, şvabii bănăţeni din mai 
multe sate din apropierea graniţei cu lugoslavia au fost deportaţi alături de ţărani 
înstăriți români şi sârbi, în anul 1951, în Câmpia Bărăganului. Aici au primit 
„domiciliu obligatoriu” şi li s-a permis întoarcerea în Banat abia în anul 1956. 

In urma acestor evenimente, din cauza spargerii comunităţilor tradiţionale, 
a dezmembrării familiilor prin război şi deportări, a neîncrederii în autorităţile 
statului şi a nivelului de trai scăzut din perioada comunistă, a început exodul 
populaţiei de etnie germană din România. Emigrarea, în special spre Germania, a 
fost controlată de autorităţile comuniste printr-un acord bilateral româno-german. 
Germania se obliga să plătească sume de „răscumpărare” pentru persoanele cărora 
autorităţile comuniste le permiteau eşalonat emigrarea, astfel că până în anul 1989, 
nu a existat un exod masiv. După 1990, când cetăţenii României au putut circula 
liberi în afara ţării, mulţi etnici germani au preferat să se stabilească în Germania, 
astfel că, în prezent, pe teritoriul României mai trăiesc cca. 60 000 de germani, faţă 
de 750 000 câţi erau înregistraţi în anul 1930. 

Minoritatea germană din România, chiar redusă numeric, încearcă să îşi 
păstreze în continuare identitatea, limba şi cultura şi să se implice activ în 
problemele ţării. Interesele acestei minorităţi sunt reprezentate de Forumul 
Democrat al Germanilor din România. 


COMUNITATEA TURCĂ 


Istorie 

In România trăiesc la ora actuală 33 000 de turci, marea majoritate sunt 
concentrați în sud-estul României, între Dunăre şi Marea Neagră în însorita 
Dobrogea. 

Izvoarele arată că, în anii 1262-1264, circa 12 000 de turci selgiucizi 
musulmani din Anatolia au fost colonizați în sudul Dobrogei. 

Primii au fost turcomanii selgiucizi. După bătălia de la Varna, din 1444, şi 
mai ales după căderea Constantinopolului, din 1454, în Dobrogea, peste ei vor sosi 
turcii otomani. După anul 1878, până în prezent, toţi aceştia se reunesc sub 
denumirea de turci dobrogeni. 

Un studiu complet privind originea turcilor dobrogeni îl avem de la Aurel 
Decei şi Tahsin Gemil în lucrarea intitulată „Problema colonizării turcilor selgiucizi în 
Dobrogea secolului al XIII-lea”. 

Cronicile turceşti ale lui Ali Yazigioglu, respectiv Istoria lui Selcuk, încheiată 
în anul 827 al Hegirei, respectiv 1424 după Hristos şi Oguzname a lui Seyyid 
Lokman, terminată în anul 1003 al Hegirei, respectiv 1600 după Hristos, prezintă 
amândouă acelaşi episod al trecerii primilor turci din Anatolia în Dobrogea. Aceste 
cronici, conform uzanțelor de atunci, sunt dedicate sultanilor Murat al II-lea (1421- 
1451) şi Soliman Magnificul (1520-1566). La încheierea acestui episod al sosirii 
turcomanilor în Dobrogea, Ali Yazigioglu notează că, multă vreme după acest 
eveniment, în ţinutul Dobrogei au existat 2-3 localităţi musulmane cu 30-40 grupuri 
de corturi turceşti fiecare. De asemenea, se notează faptul că această comunitate a 
ripostat şi a nimicit la hotare duşmanii „Fasilevsului”, respectiv ai Bazileului de la 
Constantinopole. De atunci, avem şi prima atestare documentară a oraşului 
Babadag, din anul 1264 e.n., care, în traducere înseamnă „tatăl muntelui”, după 
numele lui Sari Saltuk Baba, fondator al acestui oraş. 

Consolidarea turcilor otomani în Dobrogea va continua şi după căderea 
Constantinopolului, în urma unor serii de bătălii care vor duce la transformarea 
Mării Negre într-un „lac turcesc”. La 1475, Mahomed al II-lea va cuceri cetatea 


genoveză Caffa şi prin ea întreaga Peninsulă Crimeea, cu scoaterea italienilor din 
Marea Neagră. 

In Dobrogea, turcii otomani se vor preocupa intens de organizarea 
economică a acestei provincii. Astfel, pământul, care reprezenta cel mai important 
mijloc de producţie al orânduirii feudale, era monopol de stat. Nominal, tot 
pământul figura în proprietatea Sultanului. Dar tendinţa generală era de privatizare 
continuă a acestei proprietăţi prin forme cât mai variate de posesiuni feudale. 
Proprietăţile de tip „vulk”, „vacuf” sau „mir” erau transmisibile de la o generaţie la 
alta şi de la o colectivitate la alta. Astfel, vacuful moscheii de la Babadag cuprindea 
104 sate - 2 sate, pe lângă Zebil şi Sarichioi, din zilele de azi - cu clădirile, pădurile 
şi izlazurile dimprejur. Posesiunile de tip „zeamet”, „hass”, „arpalik” sau „beilik” 
erau date numai ca drept de folosinţă anumitor persoane, pentru merite deosebite, 
în special militare. Proprietarii de hassuri erau certificaţi de paşale regionale, ca 
proprietari ai unor pământuri mai întinse. „Pasă” era un guvernator de regiune, cu 
sediul la Silistra, până în 1800, după care s-a mutat la Tulcea. După Evlia Celebi 
„...paşa de Silistra poseda feude întinse în părţile Babadagului, la Kara-su - azi 
Medgidia, Deli Orman în Delta Dunării, la Bazargic etc.” In zona Dobrogei, turcii 
otomani vor construi, până în 1878, 140 de localităţi - oraşe, târguri şi sate, 196 de 
moschei, 12 seminarii teologice (medrese), 56 de şcoli şi 8 gimnazii. In anul 1860 se 
va da în folosinţă calea ferată Kustenge - Cernavodă, iar în 8 oraşe dobrogene, la 
1869, erau instalate linii telegrafice. De asemenea, în fiecare localitate mai mare - 
fie oraş, fie sat - se vor instala mai multe băi publice şi pe lângă fiecare moschee va 
exista, prin tradiţie şi obiceiuri, şi un izvor de apă curgătoare de folosinţă gratuită. 
In privinţa situaţiei juridice şi politice a turcilor otomani, prin art. 3 din Legea de 
organizare a Dobrogei se prevedea că „toţi locuitorii din Dobrogea, care în ziua de 
11 aprilie 1877 erau cetăţeni otomani, devin şi sunt cetăţeni români”. 

In această lege se garanta libertatea învăţământului pentru comunitatea 
musulmană, cu condiţia ca respectivele şcoli să treacă la Ministerul Instrucțiunii 
Publice şi cu precizarea ca predarea limbii turce să fie însoţită, în mod obligatoriu, 
de cea română. 


Tradiţii şi obiceiuri 

Turcii au ca religie Islamul, religie divină a păcii şi toleranţei. Etimologic, 
Islam şi Slm au aceeaşi rădăcină, cu înţeles de pace. Islamul, conform contextului 
istoriei şi al civilizaţiei, este, cronologic, ultima dintre religiile monoteiste, este o 
religie născută la Mecca, în Arabia, la începutul secolului al Vil-lea (d.H.), se 
socoteşte continuarea, confirmarea şi completarea iudaismului şi creştinismului. 

Invăţătura Coranică instituie direct trăsături de comportament, obiceiuri şi 
cutume proprii, este un îndrumar de viaţă scrisă în parametrii toleranţei şi bunei 
convieţuiri. Islamul îndeamnă la dragoste, la pace şi prietenie. 

Sărbătorile religioase sunt mai multe, dar cele mai importante sunt: 
Ramazan Bayram (Sărbătoarea postului) şi Kurban Bayram (Sărbătoarea 
Sacrificiului). 

Nevruzul reprezintă o sărbătoare etno-folclorică, ce marchează echinocțiul 
de primăvară. In această zi de sărbătoare a primăverii se desfăşoară trei tipuri de 
jocuri distractive: 


a) Rostirea de cântece, doine, poezii, cimilituri; 
b) Intreceri hipice, lupte libere; 
c) Dansuri populare, jocuri în aer liber. 


O altă sărbătoare culturală, etno-folclorică şi religioasă este sărbătoarea de 
Hâdrâlez. Este o sărbătoare câmpenească, folclorică, ce exprimă sfârşitul iernii şi 
începutul primăverii. 

Invăţământul în limba turcă are o veche tradiţie, încă din perioada stăpânirii 
otomane, după care s-a desfiinţat, în anul 1959, reorganizându-se după 1990. 
Limba turcă se studiază ca limbă maternă 3-4 ore pe săptămână în şcolile cu 
predare în limba română. 


Turcii din România şi-au păstrat identitatea lingvistică, etno-confesională şi 
culturală. Ei sunt o pată de culoare şi frumuseţe, de cultură în peisajul românesc, în 
primul rând prin tradiţiile şi obiceiurile lor, prin permanentizarea sărbătorilor 
specifice. 

Emblema etniei şi a confesiunii dă culoare şi frumuseţe omului dobrogean 
iubitor de libertate, dreptate şi adevăr în Ţara-mamă - România. 

„Vino, Vino.... 

Orice ai fi. Vino! 

De eşti creştin, de eşti evreu, 

Şi focului de te-ai ruga, 

Vino! 

Grădina noastră-i focul împăcării 

Şi chiar de-ai fi păcătuit de o mie de ori, 

Vino!” 

(Mevlana-Gellaledin Rumi, 1207-1273, filozof turc) 

COMUNITATEA UCRAINEANA 


Cu toate că sunt vecinii ţării noastre, despre ucraineni se ştie foarte puţin în 
România. Datele bibliografice sunt şi ele sumare, deşi ucrainenii reprezintă poporul 
slav cu care românii au avut cele mai multe contacte. Faptul că ucrainenii au fost 
mult timp incluşi în Imperiul Țarist sau în cel Austriac, faptul că informaţiile despre 
ei au sosit, de cele mai multe ori prin intermediari a făcut ca acest popor, cu mari 
tradiţii istorice şi culturale, să nu fie cunoscut la adevărata sa dimensiune. 

Conform recensământului populaţiei din 2002, populaţia ucraineană din 
ţara noastră număra 61 354 de persoane, reprezentând 0,3% din totalul populaţiei 
României; potrivit acestor date, ei ocupă locul al treilea în rândul minorităţilor 
naţionale, situându-se, din punct de vedere numeric, după maghiari şi rromi. 

In ceea ce priveşte confuzia care se face între poporul ucrainean şi unele 
denumiri ce i se atribuie, se impune următoarea precizare: este inexactă 
desemnarea, uneori, a ucrainenilor prin termenii de ruteni sau ruşi. Sunt termeni 
istorici, astăzi învechiţi, care trebuie abandonaţi pentru că generează neînţelegeri şi 
chiar confuzii. 

In cea mai mare parte, ucrainenii îşi păstrează limba maternă, folclorul, 
obiceiurile şi tradiţiile. Trebuie subliniat însă că îndelungata convieţuire româno- 
ucraineană, religia comună, în cea mai mare parte, căsătoriile mixte, bilingvismul 
au dus, de-a lungul timpului, la interferenţe româno-ucrainene în diverse domenii, 
uneori, la deznaţionalizarea unei părţi a minorităţii ucrainene. 


Scurt istoric 

Denumirea de Ucraina - cuvânt care vine de la okraina, ţinut de la margine 
- este una de dată recentă, pentru că timp de secole ucrainenii s-au autodenumit şi 
au fost numiţi ruşi, rusini, ruteni, numele provenind de la formațiunea statală 
Kievska Rus. Denumirea de Ucraina apare în timpul statului căzăcesc. 

Legăturile dintre români şi ucraineni sunt foarte vechi şi merită amintit, în 
acest context, doar faptul că cea mai veche baladă ucraineană cunoscută este 
despre Ştefan cel Mare. In plus, epopeea „Cuvânt despre oastea lui Igor”, disputată 
atât de ruşi cât şi de ucraineni, şi unii şi alţii considerând-o ca un important 
document de literatură veche al naţiunii respective, a fost descoperită şi făcută 
publică de boieri moldoveni, refugiaţi în Imperiul Țarist. 

Chiar dacă nu întotdeauna relaţiile dintre România şi Ucraina au fost dintre 
cele mai bune (principalul motiv de dispută fiind apartenenţa nordului Bucovinei şi a 
judeţelor din sudul actualei Republici Moldova), problemele politice au fost, în mare, 
rezolvate prin semnarea unui Tratat de bază bilateral. 

Cei mai mulţi dintre ucraineni trăiesc în judeţul Maramureş, dar şi în 
Suceava, Caraş-Severin, Timiş, Tulcea, Arad, Botoşani, Satu Mare etc. Prezenţa 


ucrainenilor în România datează încă din secolele al XIV-lea - al XV-lea, când ei erau 
stabiliţi mai cu seamă în nordul ţării (Maramureş şi Suceava). După unii istorici 
prezenţa populaţiei ucrainene în aceste locuri este chiar mai veche. 


Actualitate 

Interesele politice, dar şi tradiţiile culturale şi istorice ale comunităţii 
ucrainene din ţara noastră sunt reprezentate de Uniunea Ucrainenilor din România 
(UUR). UUR are cinci filiale de ţinut şi 45 de organizaţii comunale şi orăşeneşti. 
Ucrainenii sunt reprezentaţi în Parlament de către deputatul Ştefan Buciuta, iar la 
alegerile locale din iunie 2004, din partea UUR au fost aleşi doi primari, doi 
viceprimari şi 29 de consilieri locali. 

Pe de altă parte, în România apar mai multe publicaţii ale comunităţii 
ucrainene: „Curierul ucrainean” (în limba română), „Ukrainskyi visnyk” („Curierul 
ucrainean”), „Vilne slovo” („Cuvântul liber”), „Naş holos” („Glasul nostru”) - revistă 
a scriitorilor ucraineni şi „Obrii” („Orizonturi”) - anuar de cultură, literatură şi 
filologie ucraineană. 

Comunităţi etnice ucrainene: 

e Ucrainenii din Maramureş; 

e Ucrainenii din Dobrogea; 

e Ucrainenii din Banat. 


Ucrainenii din Maramureş şi Bucovina 

Aşezările ucrainene din nordul Moldovei şi Maramureş, situate în zonele 
vecine cu masivul etno-lingvistic ucrainean şi în prelungirea acestuia, sunt cele mai 
vechi din ţară. Mărturiile arheologice şi lingvistice arată că o populaţie slavă de 
răsărit s-a aşezat pe aceste meleaguri încă din secolul al VI-lea, trăind alături de 
populaţia autohtonă românească; cea mai mare parte a satelor locuite astăzi de 
ucraineni sunt menţionate în vechile documente istorice (slavone în Moldova şi 
latino-maghiare în Maramureş) din secolele al XIV-lea şi al XV-lea. 

In anul 1998, de pildă, satul Ruscova din Maramureş a sărbătorit 625 de ani 
de la prima atestare documentară. Identitatea lingvistică, culturală şi spirituală a 
ucrainenilor din Maramureş şi din nordul Moldovei a fost asigurată şi menţinută de 
un adaos etnic din Transcarpatia, Galiţia, Pocuția şi nordul Bucovinei. 

Huţulii (numiţi huţani de către români) sunt cei care locuiesc în zona 
muntoasă a Bucovinei, pe văile superioare ale râurilor Suceava, Moldova, Moldoviţa 
şi Bistriţa Aurie. Veniţi aici încă din secolul al XVII-lea, ei au găsit condiţii favorabile 
pentru a practica ocupațiile lor tradiţionale: păstoritul, creşterea animalelor, munci 
forestiere, plutărit, întemeind un număr însemnat de sate şi cătune pe care le 
locuiesc şi astăzi. In vechile hrisoave bucovinene ei sunt numiţi „ruşi”. Graiul 
huțulilor este înrudit cu graiurile ucrainene carpatice şi cu cel bucovinean care, la 
rândul lor, sunt parte integrantă a limbii ucrainene comune. 

Renumiţi crescători de cai (ei au impus chiar o rasă de cai), huţulii sunt 
totodată maeştri în confecţionarea şi ornarea obiectelor din lemn, piele, corn, în 
ţesut şi în broderie. Incondeierea ouălor de Paşti (obicei conservat îndeosebi în 
satele Ulma, Lupcina, Paltinul, Brodina, Breaza, Moldoviţa) le-a adus o faimă 
internaţională. 


Ucrainenii din Dobrogea 

Aşezarea ucrainenilor în Dobrogea (Delta Dunării şi în zonele limitrofe) este 
legată de unele din cele mai tragice momente din istoria Ucrainei: distrugerea şi 
lichidarea, în anul 1775, de către țarina Rusiei, Ecaterina a II-a, a Sicei Zaporojene, 
leagănul secular al năzuinţelor de independenţă şi libertate a poporului ucrainean. 
Pentru a se salva de represalii, circa 8 000 de cazaci zaporojeni se stabilesc, cu 
încuviințarea Inaltei Porţi, în zona Deltei Dunării. 

Aici, la Dunavăţul de Sus, ei organizează, în anul 1813, tabăra militară 
„Zadunaiska Sici”, care a funcţionat 15 ani, după care a fost desfiinţată de către 


turci. Spre acest tărâm al salvării, populat la început de cazaci, se îndreaptă până în 
a doua jumătate a secolului al XIX-lea, grupuri de ţărani din regiunile de sud ale 
Ucrainei, pentru a scăpa de iobăgie şi de recrutarea în armata ţaristă. Ei întemeiază 
localităţi, construiesc biserici şi se ocupă îndeosebi cu agricultura, pescuitul, 
vânătoarea şi creşterea animalelor. Pentru a-i deosebi de vecinii lor ruşi lipoveni, 
localnicii îi numesc haholi. 


Ucrainenii din Banat 

Comunitatea ucraineană din Banat, aşezată în câteva sate din zona 
Lugojului, a Caransebeşului şi Aradului, s-a constituit îndeosebi între anii 1908-1918 
prin colonizarea unor domenii latifundiare, scoase la vânzare de către proprietarii 
lor nemți şi unguri, situate în partea de sud a Imperiului Austro-Ungar de atunci. 
Coloniştii ucraineni care şi-au cumpărat loturi de pământ proveneau din zonele 
muntoase şi sărace ale Transcarpatiei, din localităţile situate în dreapta Tisei, iar 
alţii, în număr mai mic, din zona huţulă a Bucovinei. Exodul lor a continuat şi după 
1918. După anul 1970, numeroşi etnici ucraineni din satele maramureşene şi 
bucovinene cumpără gospodăriile nemților emigraţi, populând numeroase localităţi 
care devin majoritar ucrainene (Pogăneşti, Dragomireşti, Stiuca, Remetea Mică, 
Bârsana etc.). În ultimii 15-20 de ani, a avut loc o deplasare în masă a ucrainenilor 
maramureşeni spre Banat venind din localităţi al căror relief cuprindea păduri şi 
fânețe, pentru a se stabili în această zonă, unde puteau lucra în agricultură. 


Sărbătorile tradiţionale şi religioase ale ucrainenilor din 
România: 
- 9 martie 1814: Naşterea poetului naţional ucrainean Taras Şevcenko (considerată 
a fi cea mai relevantă); 
- 24 august: Ziua Independenţei Ucrainei; 
- 6/19 decembrie: Sărbătoarea Sfântului Nicolae; 
- 25 decembrie/7 ianuarie: Naşterea Domnului Isus Hristos; 
- 1/14 ianuarie: Anul Nou (o parte dintre ucraineni sărbătoresc ultimele 3 sărbători 
după stilul nou, iar o altă parte, după stilul vechi); 
- Paşti: sărbătoare religioasă celebrată de toţi creştinii; 
- De o mare cinste se bucură, la ucrainenii din România, sărbătorile prilejuite de 
hramul bisericii satului care, de regulă, ţin câteva zile şi la care, prin tradiţie, sunt 
invitaţi ca musafiri numeroşi conaţionali din satele mai apropiate sau mai depărtate. 


Cultură şi religie 

Scriitori, oameni de ştiinţă au impus limba ucraineană vorbită ca limbă a 
culturii scrise încă de la sfârşitul anilor '60 ai secolului trecut, publicând, cu sprijinul 
financiar al Guvernului României, un important număr de cărţi, apreciate în ţară şi 
peste hotare. În ultimii ani, reprezentanţii elitei ucrainene au făcut să apară, în 
medie, o carte pe lună. Sunt, mai ales, creaţii literare, dar şi ştiinţifice, dintre care 
unele au fost nominalizate pentru Premiul Academiei Române, premiate de Uniunea 
Scriitorilor din România sau din alte ţări. Literatura şi ştiinţa în limba ucraineană din 
România cunoaşte nume care depăşesc spaţiul comunitar. Amintim aici pe Ştefan 
Tcaciuc, lon Ardelean, lon Robciuc, lon Covaci ş.a. 

Dacă întrebi un ucrainean din România care este personalitatea culturală cu 
care se identifică în cea mai mare măsură sau care reprezintă cel mai mult din 
patrimoniul naţional, răspunsul este inevitabil Taras Şevcenko. 

Clasic al literaturii ucrainene, Şevcenko este foarte iubit pentru că a reuşit 
într-un mod inegalabil să vorbească despre istoria tumultoasă a acestei naţii. 
„Şevcenko are numeroase versuri memorabile. Sunt foarte multe, dar amintim doar 
pastelul din introducerea poemului «Caterina» şi în care poetul spune «Suspină şi se 
zbate Niprul larg». Este cheia în care poetul pregăteşte mesajul principal al baladei, 
referindu-se la clocotul, tumultul poporului ucrainean. Acest cânt este ca o 
rugăciune. De obicei, când se cântă aceste versuri, asistenţa se ridică în picioare. 


Balada este o metaforă a Ucrainei, înfăţişată ca o fată care n-a avut noroc în 
dragoste şi care este alungată la străinii care şi-au bătut joc de ea, în acest caz 
străinii reprezentând Rusia”, potrivit profesorului universitar dr. loan Rebuşapcă, de 
la Catedra de Slavistică a Facultăţii de Limbi Străine a Universităţii Bucureşti. 

Invăţământul în limba ucraineană în România are o istorie destul de lungă. 
Ca urmare a reformei învăţământului public din 1948, în anii ce au urmat, s-a 
introdus învăţământ general obligatoriu în limba maternă şi în zonele unde 
ucrainenii constituiau majoritatea populaţiei. S-au deschis, de asemenea, şcoli 
medii la Siret, Sighet, Tulcea şi, în 1954, la Suceava. Au luat fiinţă două şcoli 
pedagogice de 4 ani la Siret şi Sighet, precum şi secţia de limbă şi literatură 
ucraineană la Facultatea de Filologie din Bucureşti. In anul 1956, învățau în limba 
ucraineană circa 8 825 de elevi. După numai un deceniu şi jumătate de funcţionare, 
şcolile ucrainene se transformă în şcoli de predare în limba română, doar în câteva 
şcoli ucraineana fiind predată ca materie facultativă. j 

După 1990, învăţământul în limba ucraineană începe să se revigoreze. În 
câteva şcoli din Maramureş se înfiinţează clase şi grupe cu predare în limba 
maternă, în 1997 se reînființează Liceul bilingv „Taras Şevcenko” din Sighetu 
Marmaţiei. De asemenea, la Liceul Pedagogic „Mihai Eminescu” din Suceava 
funcţionează clase speciale în care sunt pregătiţi viitori învăţători pentru şcolile din 
localităţile ucrainene. La ora actuală există 63 de şcoli primare în care se studiază 
limba ucraineană ca limbă maternă, frecventate de 7 360 de copii. 


Pe lângă secţia de limbă ucraineană de la Universitatea Bucureşti, s-au 
înfiinţat recent încă două astfel de departamente la Universitățile din Suceava şi 
Cluj-Napoca. Un număr mare de absolvenţi ai acestor secţii sunt trimişi la studii în 
Ucraina de către Ministerul Educaţiei şi Uniunea Ucrainenilor din România. 

Uniunea Ucrainenilor din România editează patru ziare în limba ucraineană 
şi un ziar în limba română, toate ediţii bilunare: Vilne slovo -„Cuvântul liber“, 
Ukrainskyi visnyk - „Curierul ucrainean“, Naş holos -,„Glasul nostru“, publicaţie a 
scriitorilor ucraineni, Dzvonyk - „Clopoţelul“, revistă pentru copii şi „Curierul 
ucrainean”. 

Cea mai mare parte a etnicilor ucraineni din România sunt creştini de 
confesiune ortodoxă. In anul 1950 a fost înfiinţat Vicariatul Ortodox Ucrainean, cu 
sediul la Sighetu Marmaţiei, şi care a fost organizat 40 de ani mai târziu. Aceasta 
este o instituţie bisericească autonomă din punct de vedere administrativ, aflată 
sub jurisdicţia canonică a Bisericii Ortodoxe Române şi are în componenţa sa doua 
Protopiate (Sighet şi Lugoj) cu un număr de 36 de parohii deservite de preoţi de 
etnie ucraineană. După reactivarea bisericii greco-catolice, în anul 1990, a fost 
înfiinţat Vicariatul general greco-catolic ucrainean, cu sediul tot la Sighetu 
Marmaţiei. El este subordonat canonic Diecezei Române Unite cu Roma şi are în 
componenţa sa câteva parohii din judeţele Suceava (Rădăuţi, Siret, Cacica) şi 
Maramureş (Sighet). 


Personalităţi ucrainene din trecut 

Dimitrie Barilă (în ucraineană Dmytro Barylo), cunoscut mai ales pe numele 
monahal Dosoftei (născut în 26 octombrie 1624, la Suceava, şi decedat în 13 
decembrie 1693, în Polonia, azi Nesterov, Ucraina) a fost un cărturar român, 
mitropolit al Moldovei, poet şi traducător. Biserica Ortodoxă Română l-a proclamat 
sfânt. 

Paisie Velicicovschi - stareţ, îndrumător al vieţii monahale în Moldova 
(secolul al XVIII-lea). 

Olha Kobyleanska, născută 27 noiembrie 1863, la Gura Humorului, judeţul 
Suceava şi decedată în 21 martie 1942, la Cernăuţi (Ucraina). Scriitoare. Prin 
activitatea sa literară se situează printre cei mai de seamă prozatori ai literaturii 
ucrainene. 


Personalităţi ucrainene în zilele noastre 

Mircea Daniliuc - regizor, scenarist, actor, scenograf. 

Elisabeta Lipă (născută Elisabeta Oleniuc) - multiplă campioană olimpică la 

canotaj. 
Mihai Decun - membru corespondent al Academiei Române etc. 


loan Rebuşapcă - profesor universitar la Catedra de Slavistică a Facultăţii de 
Limbi Străine a Universităţii din Bucureşti. 

ANEXE 


ORDIN 
privind dezvoltarea problematicii diversităţii 
în curriculumul naţional 


Având în vedere Legea nr. 33/1995, privind ratificarea Convenţiei-cadru a 
Consiliului Europei pentru protecţia minorităţilor naţionale, 

Având în vedere Directiva nr. 2000/43/CE a Uniunii Europene, cu privire la 
implementarea principiului tratamentului egal între persoane, indiferent de originea 
lor rasială sau etnică, 

Având în vedere Recomandarea 1283/1996 a Adunării Parlamentare a 
Consiliului Europei privind istoria şi învăţarea istoriei, 

In conformitate cu prevederile Constituţiei României, 

În baza prevederilor Legii învăţământului nr. 84/1995, republicată, cu 
modificările şi completările ulterioare, 

In temeiul Hotărârii Guvernului nr. 366/2007 privind organizarea şi 
funcţionarea Ministerului Educaţiei, Cercetării şi Tineretului, 


Ministrul Educaţiei, Cercetării şi Tineretului emite următorul ordin 


Art. 1. În scopul formării elevilor pentru o societate caracterizată prin 
diversitate culturală, politicile curriculare vor promova valorificarea şi dezvoltarea, 
în cadrul curriculumului naţional, a aspectelor referitoare la diversitatea culturală 
(etnică, lingvistică, religioasă etc.). 


Art. 2. (1) În documentele curriculare - planuri-cadru, programe şcolare, 
manuale şcolare, auxiliare curriculare - autorii vor include aspectele referitoare la 
diversitatea culturală (etnică, lingvistică, religioasă etc.), în funcţie de specificul 
domeniilor disciplinare. 

(2) In programele şcolare vor fi incluse, în funcţie de specificul domeniilor 
disciplinare,  obiective-cadru, obiective de referință, competenţe generale, 
competenţe specifice, teme/conţinuturi ale învăţării, activităţi de învăţare, valori şi 
atitudini referitoare la diversitatea culturală - etnică, lingvistică, religioasă etc. 

(3) In învăţământul gimnazial şi în cel liceal, în programa pentru disciplina 
Istorie, va fi abordată problematica istoriei tuturor minorităţilor din România. 


Art. 3. Direcţia Generală Management Învăţământ Preuniversitar, Direcţia 
Generală Învăţământ în Limbile Minorităţilor şi Relaţia cu Parlamentul şi Centrul 
Naţional pentru Curriculum şi Evaluare în Învăţământul Preuniversitar vor contribui 
la elaborarea unor oferte centrale de cursuri opţionale pentru gimnaziu şi pentru 
liceu, cum ar fi Istoria şi tradiţiile minorităţilor din România, Educaţie interculturală 
etc. 


Art. 4. Instrumentele de evaluare a manualelor şcolare şi a auxiliarelor 
curriculare vor prevedea criterii specifice pentru evaluarea aspectelor referitoare la 
diversitate /alteritate. 


Art. 5. (1) Direcţiile de specialitate ale ministerului, instituţiile subordonate 
acestuia, cu atribuţii în implementarea curriculumului şi în formarea cadrelor 


didactice, vor elabora materiale suport cu rol de orientare a cadrelor didactice în 
aplicarea în procesul didactic a problematicii diversităţii culturale prevăzute în 
curriculumul naţional - obiective, competenţe, conţinuturi, activităţi de învăţare, 
atitudini pozitive referitoare la diversitatea culturală (etnică, lingvistică, religioasă 
etc.) 

(2) Direcţiile de specialitate ale ministerului, instituţiile subordonate acestuia, 
cu atribuţii în implementarea curriculumului şi în formarea cadrelor didactice, 
Casele Corpului Didactic vor asigura introducerea, în cadrul cursurilor de abilitare 
curriculară şi al altor cursuri de formare, a unor teme specifice referitoare la 
diversitatea culturală (etnică, lingvistică, religioasă etc.) 


(3) Direcţiile de specialitate ale ministerului, instituţiile subordonate acestuia, 
cu atribuţii în implementarea curriculumului şi în formarea cadrelor didactice, vor 
căuta resursele şi partenerii necesari pentru a asigura formarea cadrelor didactice 
în vederea promovării, cunoaşterii şi acceptării diversităţii/alterităţii. 


Art. 6. Direcţia Generală Management Învăţământ Preuniversitar, Direcţia 
Generală Invăţământ în Limbile Minorităţilor şi Relaţia cu Parlamentul, Centrul 
Naţional pentru Curriculum şi Evaluare în  Invăţământul Preuniversitar, 
inspectoratele şcolare şi unităţile de învăţământ preuniversitar duc la îndeplinire 
prevederile prezentului ordin. 


MINISTRU, 
Cristian Mihai Adomniţei 


Bucureşti 
Nr. 1529 
Data: 18.07.2007 


Istoria minorităţilor naţionale din România 


PROIECT 


propus pentru curs opţional 
clasa a X-a 


Notă de prezentare 


Cursul opţional „Istoria minorităţilor naţionale din România”1% se adresează 
elevilor din clasa a X-a, având drept scop familiarizarea acestora cu istoria şi 
tradiţiile comunităţilor de altă etnie care locuiesc pe teritoriul României. Planurile- 
cadru de învăţământ pentru clasa a X-a, aprobate prin OMECT nr. 5723/ 23.12.2003, 
alocă prin curriculumul la decizia şcolii un număr de ore necesare pentru susţinerea 
unor nevoi şi interese specifice de învăţare ale elevilor din ciclul inferior al liceului. 

Pornind de la constatarea că multiculturalitatea a devenit o marcă a unei 
societăţi democratice, programa doreşte să contribuie la stimularea interesului 
elevilor pentru domeniul istoriei. Chiar dacă disciplina istorie asigură, prin 
prevederile curriculare în vigoare, o reprezentare echilibrată a istoriei acestui spaţiu 
în raport cu evoluţiile pe arii mai mari (europene şi globale), totuşi nu toată 
complexitatea culturală a României este reprezentată. La aceasta se adaugă şi 
faptul că obiectivele sistemului educaţional românesc solicită şi adecvarea acestuia 
la două mari axe: relevanţa formării pentru piaţa muncii, respectiv, asigurarea 
educaţiei pentru o cetăţenie democratică. Generaţia tânără va fi confruntată cu o 
piaţă a muncii foarte dinamică şi care va implica, printre altele, o mobilitate spaţială 
(sistemul educaţional nu mai poate forma o forţă de muncă adecvată doar 
cerinţelor pieţii din România), dar şi capacitatea de a se integra în colective care 
prin forţa lucrurilor sunt compuse din persoane cu tradiţii culturale foarte diferite. 
Competența legată de înţelegerea diversităţii culturale şi valorificarea contribuţiei 
fiecărei comunităţi culturale la un orizont spiritual comun este, din această 
perspectivă, o funcţie directă a calificării forţei de muncă. Totodată, această 
programă permite suplimentarea oportunităţilor de învăţare care să contribuie la 
atingerea competenţelor stabilite pentru clasele de liceu. 

Există şi un element recuperatoriu al acestei programe. Pe de o parte, 
disciplina „Istoria şi tradiţiile minorităţii” se predă la clasele a Vl-a - a Vil-a, dar 
numai acolo unde numărul de elevi este suficient de mare pentru a se organiza 
clase cu predare în limba minorităţilor sau unde se predă, la solicitarea unui număr 
suficient de părinţi, limba respectivei minorităţi naţionale; există situaţii în care 
unele minorităţi mici şi dispersate (sau aflate cu precădere în mediul rural, aflat în 
scădere continuă de populaţie şcolară) nu au posibilitatea de a studia această 
disciplină. Pentru elevii aparţinând acestor minorităţi este o modalitate de a 
recupera o dimensiune fundamentală a propriei lor moşteniri culturale. 

Pe de altă parte, dimensiunea recuperatorie are în vedere şi un alt element. 
O analiză sine ira et studio a programelor de istorie şi tradiţii a minorităţilor arată că 
unele dintre acestea au un pronunţat caracter de istorie evenimenţială; aspectele 
legate de tradiţii şi contribuţie culturală sunt, pentru a folosi un eufemism, mai 
degrabă marginale. Adesea, disciplina devine mai degrabă o istorie compusă din 


1% Propunerea a apărut în urma unui şir mai lung de proiecte dedicate istoriei minorităţilor naţionale din România, 


majoritatea coordonate de către Project on Ethnic Relations Romania în colaborare cu MECT şi cu participarea 
Departamentului pentru Relaţii Interetnice al Guvernului României. În egală măsură, programa este şi rezultatul 
contextului educațional actual, marcat de un accent special al ariei Om şi societate pe dimensiunea civică şi pe 
competențele de nivel ridicat (gândirea critică, multiperspectivitatea et.). Elementele de conţinut au fost 
sistematizate cu ocazia întâlnirii de la Daneş, iulie 2008 şi exprimă consensul participanţilor în legătură cu această 
componentă a programei. 


istoria românilor şi cea a statului care reprezintă constructul de drept internaţional 
care reprezintă etnia respectivă. Situaţia este relativ similară şi în cazul cursului 
general de istorie - în afara unui număr limitat de teme, iar acestea dedicate doar 
unor minorităţi, diversitatea etnică şi culturală ce caracterizează istoria şi spaţiul 
românesc este trecută în regim secund. Elementul fundamental, cel al coexistenţei 
mai mult sau mai puţin paşnice, mai mult sau mai puţin colaborative, rămâne în 
regim secund. Dimpotrivă, această programă s-a construit pe principiul 
coexistenţei, al interacțiunii constante dintre minorităţi şi majoritate. Această 
coexistenţă a marcat profund identitatea românească, de la primele structuri 
urbane la avangarda artistică a secolului al XX-lea. Alte principii care stau la baza 
acestei programe sunt multiperspectivitatea şi interculturalitatea. Cele două 
principii sunt complementare, căci implică acceptarea şi asumarea unor puncte de 
vedere diferite asupra unor evenimente comune şi care sunt interpretate în 
concordanţă cu propriul bagaj cultural şi istoric. 

Aceste principii pot fi regăsite ca piloni ai educaţiei istorice contemporane 
atât în documente româneşti de politică educaţională, cât şi în documente 
europene. Pentru a da doar câteva exemple, ne referim la OMECT nr. 
1528/18.07.2007 cu privire la diversitate, Carta albă asupra dialogului intercultural 
(mai 2008, pct. 160), Recomandarea Consiliului Europei cu privire la predarea 
istoriei (Recomandarea 15/2001). 


Structura programei 


Programa şcolară are următoarea structură: 

e nota de prezentare care identifică locul acestui curs opţional în ansamblul 
planurilor cadru de învăţământ; 

e competențele specifice şi conținuturile asociate acestora propun 
elemente specifice derivate din caracteristicile traseelor educaţionale care includ 
istoria ca domeniu de studiu în clasele a IX-a şi a X-a; aceste componente au ca 
reper şi programele şcolare pentru disciplina Istoria şi tradiţiile minorităţii (clasele a 
VI-a - a VII-a); 

e valorile şi atitudinile, finalităţi de natură axiologică, urmărite prin studiul 
istoriei pe durata învăţământului liceal; 

e sugestiile metodologice, elaborate pentru a orienta proiectarea 
demersului didactic adecvat competenţelor, valorilor şi atitudinilor prevăzute de 
programele şcolare. 


Programa cuprinde competenţe specifice care sunt apropiate de cele 
incluse în programele cursului general şi se subsumează competenţelor generale 
prevăzute pentru această etapă de şcolaritate. 

Conținuturile sunt organizate tematic şi se află în legătură explicită cu patru 
dintre domeniile de conţinut incluse în programa cursului general: Popoare şi spații, 
Oamenii, societatea şi lumea ideilor, Statul şi politica, Religia şi viaţa religioasă. O 
caracteristică a conţinuturilor incluse în programă este caracterul lor generativ: ele 
nu vizează o minoritate sau un grup de minorităţi, ci se referă la problemele 
comune, în sensul problematicii relaţiilor dintre minorităţi şi majoritate, la 
problemele identitare. Analiza elementelor care constituie identitatea politică şi 
culturală a minorităţilor din România constituie un element care contribuie la 
înţelegerea, asumarea şi valorizarea pozitivă a diversităţii culturale româneşti. În 
ceea ce priveşte conținuturile, profesorii vor putea opta asupra nivelului de 
specificare a problemelor abordate în funcţie de criterii care ţin de nevoile şi 
interesele elevilor, dar şi de resurse sau de localizarea geografică a şcolilor în care 
predau. Ceea ce trebuie să aibă în vedere profesorul este să ofere ocazii pentru ca 
elevii să cunoască toate grupurile etnice care trăiesc în România. 


Dimensiunea cronologică va fi „recuperată” prin intermediul proiectării 
didactice, avându-se în vedere că o serie de aspecte sunt abordate sincronic, 
pentru a oferi posibilitatea de a analiza modul în care au interacţionat minoritățile 
cu majoritatea şi cu alte minorităţi. 


Valori şi atitudini 

e Formarea imaginii de sine, a sentimentului de apartenenţă la un spaţiu 
cultural. 

e Deschiderea spre celălalt, interesul pentru împărtăşirea valorilor proprii. 

e Stimularea interesului pentru valorile de patrimoniu. 


1. Formarea unor reprezentări culturale Popoare şi spaţii 

despre spaţii şi epoci istorice diferite - originea şi aşezarea minorităţilor 

2. Plasarea evenimentelor şi proceselor |naţionale pe teritoriul actual a României 

istorice în contexte istorice şi (momentul şi traseele de deplasare, 

cronologice mai largi (românesc, migrații interne) 

european sau universal) - elemente identitare (tradiţii legate de 

3. Realizarea unei investigaţii asupra scurgerea timpului, de activităţile 

unui subiectele istorie locală economice, de viaţa familială) 

4. Descoperirea în diverse surse a - relaţia cu spaţiul, percepții asupra 

elementelor care formează identitatea spaţiului (relaţia dintre informaţia 

de sine, a unui grup etnic, cultural, academică şi tradiţia vemaculară şi 

social, politic literatura cu privire la originea, 
deplasarea şi sosirea minorităţii 
naţionale pe teritoriul românesc) 


5. Exprimarea unei opinii în limbajul Oamenii, societatea şi lumea ideilor 
adecvat istoriei utilizând termeni - contribuţia la patrimoniul comun 


specifici din istoria minorităţilor (instituţii şi personalităţi, opere literare 

6. Recunoaşterea şi acceptarea şi artistice, monumente şi locuri 

perspectivelor multiple asupra faptelor şi |reprezentative) 

proceselor istorice - viaţa cotidiană (activităţi economice, 

7. Aprecierea valorilor trecutului prin structura 

raportarea la actualitate familială şi comunitară, relaţiile de gen, 

8. Analiza diversităţii sociale, culturale şi |jocuri şi sărbători ale copiilor, portul 

de civilizaţie exprimată în surse istorice |popular) 

diferite - percepții şi stereotipuri reciproce 

9. Recunoaşterea particularităţilor (geneza stereotipurilor şi a auto- 

culturale ale mediului în care trăiesc stereotipurilor, evoluţia în timp a 

10. Integrarea informaţiilor obţinute în acestora, suportul literar, artistic şi 

medii nonformale de învăţare în analiza |politic al acestora) 

elementelor de istorie, cultură şi - interferenţe culturale 

civilizaţie - evoluţia relaţiilor dintre minoritățile 
naţionale şi relaţiile acestora cu românii 
(în evoluţie cronologică, pe epoci 
istorice) 


5. Exprimarea unei opinii în limbajul Statul şi politica 

adecvat istoriei utilizând termeni - istoria minorităţilor naţionale (în 
specifici din istoria minorităţilor evoluţie cronologică!%); evoluţia 

6. Recunoaşterea şi acceptarea cadrului normativ cu privire la minorităţi 
perspectivelor multiple asupra faptelor şi |(statute sociale şi politice, legislaţia cu 
proceselor istorice privire la minorităţi şi definirea 

11. Identificarea aspectelor trecutului acestora1%8) 

care pot contribui la înţelegerea - forme de organizare instituţională ale 
prezentului minorităţilor (în plan local şi naţional, 
12. Recunoaşterea continuității, asociaţii culturale şi politice, legături cu 
schimbării şi a statul de origine al etniei respective) 
cauzalităţii în evoluţia socială 


13. Analiza factorilor politici, sociali, Religia şi viaţa religioasă 

economici, culturali care alcătuiesc - religii şi instituţii de cult (istoria 
imaginea unei societăţi organizării religioase, monumente de 
14. Exprimarea opiniilor faţă de opere cult reprezentative) 

culturale folosind tehnici diverse de - confesiune şi cultură religioasă (rolul 
comunicare instituţiilor religioase în cultura şi viaţa 
10. Integrarea informaţiilor obţinute în politică a minorităţii) 

medii non-formale de învăţare în analiza 

elementelor de istorie, cultură şi 

civilizaţie 


Sugestii metodologice 


Programa propune o abordare care continuă - cu modificările impuse de 
palierul de şcolaritate şi de parcursul studierii istoriei în învăţământul preuniversitar 
- demersurile iniţiate prin programele de Istoria şi tradiţiile minorităţilor, dar şi 
organizarea tematică a noilor programe şcolare pentru liceu. Dimensiunea 
interculturală presupune acceptarea multiperspectivităţii - un eveniment este 
resimţit, perceput şi ca atare memorat diferit de către actorii participanţi la acesta 
sau de către cei care îl rememorează. Prin urmare, accentul poate fi pus pe 
abordările care să utilizeze multiperspectivitatea ca instrument de investigaţie. 
Totodată, demersurile familiare de la disciplina Educaţie/Cultură civică pot fi 
utilizate în proiectarea activităţilor de la clasă. Dimensiunea comparativă a 
istoriei, facilitată de programă este un alt aspect care trebuie să stea în atenţia 
profesorilor. Aceştia pot propune demersuri de învăţare bazate pe cercetare, 
încurajând elevii să folosească o diversitate de surse, să utilizeze mărturii 
contemporane, să formuleze opinii şi să le argumenteze, să valorifice experienţele 
personale în procesul de învăţare (trecutul familiei şi al comunităţii, vizitele la locuri 
istorice etc.). 

Utilizarea surselor istorice în predarea istoriei trebuie să se afle 
permanent în atenţia profesorului. Formarea competenţelor legate de analiza 
surselor istorice este un obiectiv de predare important pentru că valoarea surselor 
pentru interpretarea istorică este foarte diferită, iar instrumentele de analiză ale 
diferitelor surse sunt foarte diverse. Conceptul cheie care trebuie să stea în atenţia 
profesorului este cel de multiperspectivitate, însemnând "un mod de a gândi, a 
selecta, a examina şi a utiliza dovezi provenind din diferite surse pentru a lămuri 


'% Trimiterile la istoria statului de origine al etniei respective sunt justificate, dar în limitele în care acestea 
constituie un cadru general explicativ şi contribuie la încadrarea fenomenelor şi evenimentelor analizate în contexte 
mai largi. 

'% Reamintim faptul că sensurile moderne atribuite conceptelor de naţiune şi minoritate sunt departe de sensurile 
atribuite acestor termeni în, să spunem, evul mediu. 


complexitatea unei situaţii şi pentru a descoperi ceea ce s-a întâmplat şi de ce”. Un 
demers didactic focalizat pe înţelegerea multiperspectivităţii înseamnă a ajuta elevii 
să exerseze modalităţi de analiză a faptelor/proceselor istorice pentru a înţelege 
ceea ce s-a întâmplat în trecut şi de ce. Activităţile propuse trebuie să contribuie la 
înlăturarea stereotipurilor, a discriminării şi a automatismelor de gândire, precum şi 
la cultivarea spiritului tolerant şi a respectului pentru diversitate. 

In aplicarea programei profesorii ar trebui să aibă în vedere mai multe 
paliere. 


a. Proiectarea didactică: 

- accentuarea dimensiunii transdisciplinare: având o puternică orientare 
spre dimensiunile culturală şi socială, cursul opţional permite integrarea de 
cunoştinţe din zona geografiei, a educaţiei pentru o cetăţenie democratică, educaţie 
mass-media, dar şi a celor din ariile curriculare Limbă şi comunicare şi Arte; 

- accentuarea demersurilor care dezvoltă gândirea critică şi înţelegerea 
valorilor comune: analiza surselor istorice şi literare care prezintă puncte de vedere 
diferite despre acelaşi eveniment, analiza şi evaluarea semnificației date aceluiaşi 
eveniment sau fenomen istoric; 

- integrarea informaţiilor obţinute în medii non-formale de învăţare în 
analiza elementelor de istorie, cultură şi civilizaţie, care se poate realiza prin 
parteneriate la nivel local şi între localităţi; 

- utilizarea noilor tehnologii de comunicare şi informaţie (TIC), fie pentru a 
căuta şi organiza informaţii (site-uri care permit social networking), dar şi pentru a 
încuraja dezvoltarea proiectelor comune. 


b. La nivelul activităţilor şi al situaţiilor de învăţare sugerăm abordări 
care să dezvoltate învăţările anterioare ale elevilor, să le deschidă interesul pentru 
acest domeniu de cunoaştere, dar şi să valorifice experienţele din mediile 
nonformale de învăţare. Fiind o disciplină în regim de opţional, abordările pot fi mult 
mai flexibile, elementul central reprezentându-l raportarea cunoştinţelor transmise 
la experienţa personală a elevilor. Activităţile se pot baza pe: 

- analiza informaţiilor apărute în mass-media centrale şi locale (modul în 
care sunt prezentate informaţiile despre minorităţi, analiza stereotipurilor şi a auto- 
stereotipurilor); 

- utilizarea textelor literare şi folclorice (analiza modului în care epoci 
istorice sunt reflectate în literatura autorilor români şi a celor de altă limbă sau 
etnie) şi însuşirea unor elemente de vocabular aparţinând limbilor minorităţilor 
studiate; 

- vizite în muzee şi la colecţii particulare, dar şi la monumente care reflectă 
cultura minorităţilor dintr-o regiune sau alta (de la localităţi care păstrează, de 
exemplu, elemente de arhitectură tradiţională, la monumente dedicate unor 
evenimente semnificative din istoria minorităţilor), excursii tematice. 


În ceea ce priveşte activităţile la clasă, accentul ar trebui să cadă 
tot pe dimensiunea comparativă. Posibile demersuri sunt legate de: 

- activităţi pe grupe (jocul de rol bazat pe analiza deciziilor luate în 
momente speciale, simulări de negocieri); 

- activităţi de proiect (finalizate cu realizarea de mape tematice, postere, 
fotomontaje, organizarea de expoziţii pe teme date, identificarea de surse online). 


c. Domeniul evaluării: O eficienţă sporită a învăţării poate fi asigurată 
prin diversificarea tipurilor de evaluare aplicate în procesul didactic. Este 
recomandabil ca profesorii să folosească în mod adecvat scopurilor educaţionale 
toate tipurile de evaluare: iniţială, continuă şi sumativă. De asemenea, pentru a 
motiva elevii, se vor folosi metode şi instrumente complementare de evaluare: 


observarea sistematică a comportamentului elevilor, portofoliul, autoevaluarea, 
evaluarea pe bază de proiecte sau pe baza participării la desfăşurarea unor acţiuni 
în afara şcolii (de la pregătirea unor vizite la muzee la iniţiative sociale în plan 
local). 


